༄༅༅། །དགོངས་གཅིག་ཀར་ཊཱིཀ་ལས། ཚོམས་དང་པོའི་སྨད་ཆ་བཞུགས། །

༄༅། །དུས་གསུམ་སྒྲིབ་མེད་མཁྱེན་པའི་ཕག་གྲུ་པ། །མ་འོངས་རྒྱ་ཆེར་ལུང་སྟོན་འབྲི་གུང་པ། །དེ་ཚུལ་གསལ་བར་འབྱེད་བྱེད་ཀརྨ་པ། །དེ་ཡིས་དགོངས་གཅིག་ཆོས་ཚུལ་འདིར་བརྗོད་བྱ། །

༈ རྡོ་རྗེའི་གསུང༌། **གཤིས་ལ་མི་གནས་ན་བལྟས་པས་མི་འགྱུར་**བྱ་བ་འདི་བཞུགས། ཞེས་པ་འདི་དག་པར་འདུག་ནའང་དེ་རྒྱས་པར་འདོན་ན་འདིར་འགྱུར་ཏེ། རྟོག་པ་ངན་པས་རྟེན་འབྲེལ་བཏགས་གཞག་གི་ཀུན་རྫོབ་པའི་དངོས་པོའི་གཤིས་ལ་ཐ་སྙད་དུ་ཕྱིན་ཅི་ལོག་ཏུ་བཏགས་ཀྱང་བཏགས་པ་ལྟར་བལྟས་པས་དེར་མི་འགྱུར་ཏེ། མུ་སྟེགས་ཆད་སྨྲ་བ་ངོ་བོ་ཉིད་དངོས་རྒྱུ་སྨྲ་བ་བཞིན། དུས་གསུམ་ན་གང་ཟག་ཁ་ཅིག་སྤྲོས་པའི་མཐའ་ཡིན་ན་དངོས་པོ་ཐམས་ཅད་ལ་ངོ་བོ་ཉིད་ཀྱིས་གྲུབ་པའི་རྒྱུ་དང་ངོ་བོ་དང་འབྲས་བུ་ཁོ་ནར་རྟོག་པ་སྤྲོས་མཐར་ཡིན་ཅིང་དེ་ལས་ཡོད་མེད་ལ་སོགས་སྤྲོས་མཐའ་མ་ཡིན་ནོ་ཞེས་གང་སྨྲ་བ་དེ་ནི་མུ་སྟེགས་ངོ་བོ་ཉིད་རྒྱུར་སྨྲ་བའི་ལོག་རྟོག་ཉི་ཚེ་བ་ཙམ་འགོག་ནུས་ཀྱང་སེམས་ཅན་ཐམས་ཅད་ཀྱི་རྒྱུད་ལ་ཡོད་པའི་བདག་ཉིད་ལ་བརྟེན་པའི་སྒྲིབ་གཉིས་ཀྱི་སྤྲོས་པ་ཀུན་བཏགས་དང་ལྷན་སྐྱེས་མཐའ་དག་འགོག་མི་ནུས་པས། སྤྲོས་པ་དེ་ཙམ་ཁེགས་པས་ནི་དབུ་མའི་ལྟ་སྒོམ་ཡོངས་རྫོགས་རྒྱུད་ལ་སྐྱེ་བར་མི་འགྱུར་ཞེས་བྱ་བ་འདི་བཞུགས་སོ། །

འདི་འཆད་པ་ལ། རྗེ་ཙོང་ཁ་པའི་ལུགས་ཀྱི་དབུ་མའི་ལྟ་བ་རྒྱུད་ལ་སྐྱེ་བའི་སྤྲོས་མཐའ་སྟེ་མུ་སྟེགས་སྤྱོད་པ་པས་མཐོ་བའི་དངོས་པོའི་རྒྱུ་ལས་སྐུར་པ་འདེབས་ཚུལ་གྱི་ལོག་རྟོག་ཉི་ཚེ་བར་སོང་ཚུལ་བཤད། ལོག་རྟོག་དེ་འགོག་པའི་རིགས་པ་བརྗོད་དེ་ཙམ་ཁེགས་པས་བདག་འཛིན་གཉིས་ལ་བརྟེན་ནས་སྒྲིབ་གཉིས་ཀྱི་སྤྲོས་པ་མཐའ་དག་གཅོད་མི་ནུས་པར་བསྟན་པའོ། །དང་པོ་ནི། རྗེ་ཙོང་ཁ་པས། ཆོས་ཐམས་ཅད་བདེན་པར་དབེན། ཞེས་པ་དང༌། དངོས་པོ་ཐམས་ཅད་ལ་ངོ་བོ་ཉིད་ཀྱི་གྲུབ་པས་དབེན་ཞིང་སྟོང་ངོ་ཞེས་པའི་བདེན་པ་དང་ངོ་བོ་ཉིད་ཀྱིས་གྲུབ་པ་དེ་ནི་ཡུལ་རང་གི་སྡོད་ལུགས་ཀྱི་དབང་གི་སྐྱེ་བའི་རྒྱུ་དང་རྐྱེན་དང༌། དེ་ཉིད་ཀྱི་དབང་དུ་བྱས་པའི་ངོ་བོ་ཉིད་ཀྱི་སྐྱེ་བ་དང་འགག་པ་ཁོ་ན་ཡིན་གྱི། དེ་ལས་གཞན་གཟུགས་གཟུགས་སུ་དོན་བྱེད་པར་བདེན་པ་དང༌། གཟུགས་སོགས་ཀྱི་དངོས་པོ་ལ་དོན་བྱེད་པའི་ངོ་བོ་ཉིད་དུ་གྲུབ་པ་འགོག་པ་ནི་དགག་བྱའི་ཁྱད་པར་ངོས་མ་ཟིན་པས་ཆོས་ཐམས་ཅད་དགག་བྱར་བྱས་པས་ཆད་ལྟ་ཆེན་པོར་སོང་བ་ཡིན་ནོ་ཞེས་སྨྲའོ། །ཚུལ་དེ་ལྟ་བུས་དངོས་པོ་ལ་སྐུར་འདེབས་ཀྱི་ལོག་རྟོག་དེ་ནི་མུ་སྟེགས་དཔྱོད་པ་པ་དག་འགྲོ་བ་ཐམས་ཅད་ངོ་བོ་ཉིད་ཀྱི་རྒྱུ་ལས་བྱུང་བ་ཡིན་གྱིས། རྒྱུ་འགའ་ཞིག་གིས་བྱེད་པ་ནི་མ་ཡིན་ཏེ། དངོས་པོ་ཡིན་པའི་ཕྱིར། རྨ་བྱའི་མདོག་དབྱིབས་ལ་སོགས་པ་བཞིན་ནོ། །ཞེས་སྨྲས་ཏེ། ཉི་ཤར་ཆུ་བོ་ཐུར་དུ་འབབས་པ་དང༌། །སྲན་ཟླུམ་ཚེར་མ་གཟང་རིང་རྣོ་བ་དང༌། །རྨ་བྱའི་མདོག་དབྱིབས་ལ་སོགས་ཆོས་རྣམས་ཀུན། །སུས་ཀྱང་མ་བཀོད་རང་གི་ངང་གི་བྱུང༌། །ཞེས་སྨྲ་བར་བྱེད་ལ། ལོག་རྟོག་དེའི་ཞེན་དོན་ནི། རྒྱུ་རྐྱེན་གྱི་བྱ་བྱེད་ལས་གསུམ་གང་ལའང་མ་ལྟོས་པར་དངོས་པོ་ཡུལ་དང་ཡུལ་ཅན་གང་ཟག་སོགས་རང་གི་རང་དབང་བར་བྱུང་རྒྱལ་དུ་འབྱུང་ངོ་ཞེས་སྨྲ་བ་ཡིན་ལ། ཙོང་ཁ་པ་བཞེད་པའི་དབུ་མའི་རྟགས་ཀྱི་དགག་བྱ་ཡང་བློ་གནོད་མེད་དང་རྟོག་པས་ཕར་བཞག་མིན་པའམ་ཡུལ་རང་ངོའི་སྡོད་ལུགས་ཀྱིས་གྲུབ་པའི་དངོས་པོ་ཞེས་སྨྲ་བ་འདི་གཉིས་ཚིག་གི་འདོན་ཚུལ་ཙམ་མ་གཏོགས་བློའི་དམིགས་པ་འཛིན་སྟངས་མཐུན་པ་ཁོ་ནར་སོང་བ་ཡིན་ནོ། །

གཉིས་པ་ནི། དངོས་པོ་དང་འགྲོ་བ་ཐམས་ཅད་རང་རང་གི་ཡུལ་གྱི་སྡོད་ལུགས་ཀྱིས་རང་དབང་དུ་འབྱུང་བ་ལས། གཞན་རྒྱུ་རྐྱེན་སོགས་ཀྱི་བསྐྱེད་བྱར་མེད་དོ་ཞེས་སྨྲ་བ་འདི་ནི་མི་འགྲུབ་སྟེ། འདི་ལྟར་སྒྲུབ་པར་བྱེད་པ་ལ་མཐུན་དཔེ་མི་འགྲུབ་པའི་ཕྱིར། སློབ་དཔོན་ཞི་བ་ལྷས། པད་མའི་སྡོང་བུ་སོགས་དབྱེ་ནི། །རྒྱུ་ཡིས་དབྱེ་བས་བསྐྱེད་པ་ཡིན། །ཞེས་དང༌། སློབ་དཔོན་ཀ་མ་ལ་ཤཱི་ལས་དེ་ཁོ་ན་ཉིད་སྣང་བའི་རབ་ཏུ་བྱེད་པ་ལས། གང་ཕྱིར་གང་གིས་ས་བོན་ལས། །ཚེར་མ་ལ་སོགས་སྐྱེ་བ་ཉིད། །རྣོ་སོགས་དེ་ཉིད་ལས་ཡིན་པས། །དེས་ན་དཔེ་ནི་གྲུབ་པ་མེད། །ཅེས་སོ། །དེས་ན་དེ་ལྟ་མ་ཡིན་པར་པད་མ་བཀྲ་བ་ལྟར་མེ་ཏོག་ཐམས་ཅད་ཀྱང་བཀྲ་བར་ཅི་སྟེ་མི་འགྱུར། དེ་བཞིན་དུ་རེས་འགའ་ཚེར་མ་ཡང་ཟླུམ་པོ་དང་སྲན་མ་ཡང་རྣོ་བར་ཅིའི་ཕྱིར་མི་འགྱུར་ཏེ། དེ་ཉིད་ལས། རྒྱུ་ལ་ངེས་པ་ཡོད་པའི་ཕྱིར། །འབྲས་བུ་ངེས་པར་འགྱུར་བ་ཡིན། །རྒྱུ་མེད་ན་ནི་ཅི་ཡི་ཕྱིར། །ཚེར་མ་ལ་སོགས་རྣོ་སོགས་ངེས། །ཞེས་སོ། །དེས་ན་དངོས་པོ་ཐམས་ཅད་རང་རྒྱུ་སྔ་མ་ལས་བྱུང་བ་ཡིན་ཅིང་སྔ་མ་དེ་ཡང་རང་གི་རྒྱུ་ལས་བྱུང་བས་རྒྱུ་ལ་ཐོག་མ་མེད་པའི་ཕྱིར་རྒྱུ་གཞན་ལ་མ་ལྟོས་པར་རང་རང་གིས་ངོ་བོ་ཉིད་ཀྱིས་སྡོད་ལུགས་ཀྱིས་གྲུབ་པའི་རང་དབང་དུ་བྱུང་བ་དང་སྐྱེ་བ་ནི་ཡོད་པ་མ་ཡིན་ཏེ། སྤྱོད་འཇུག་ལས། རྒྱུ་དབྱེ་གང་གིས་བྱས་ཞེ་ན། །སྔར་གྱི་རྒྱུ་མཐུན་ཉིད་ལས་སོ། །ཞེས་དང༌། རྣམ་ངེས་ལས། དེ་ཡི་དེ་གང་ལས་ཤེས་ན། རང་གི་རྒྱུས་བསྐྱེད་པ་ཡིན་ཏེ། དེ་ལྟར་རྒྱུའི་རང་བཞིན་ཐོག་མ་མེད་པར་བརྒྱུད་པ་ཡིན་ནོ། །ཞེས་འབྱུང་བས། ངོ་བོ་ཉིད་ཀྱི་རྒྱུ་ལས་འབྱུང་བ་དང་སྐྱེ་བ་འདི་ནི་ཚིག་གིས་དེ་ལྟར་སྨྲ་ཡང་དོན་རྒྱུ་རྐྱེན་ལས་སྐྱེ་བ་མེད་པར་འབྱུང་བ་དང་སྐྱེ་བར་སྟོན་པས། རྒྱུ་མེད་ལས་སྐྱེ་བ་འདི་ཉིད་ཀྱི་ཆད་པར་སྨྲ་བ་དངོས་པོ་ལ་ཐ་སྙད་དུ་ཡང་བསྙོན་འདེབས་པ་སྟེ། འདི་འདྲའི་རྟོག་པ་ནི་མ་བཏགས་འཇིག་རྟེན་གྱི་གྲགས་པ་མ་འཁྲུལ་བའི་ངོར་ཡང་དོན་ལ་མི་གནས་པའི་ཕྱིར། གྲུབ་མཐའ་འདི་ལྟ་བུ་ནི་ཀུན་རྫོབ་འཇིག་རྟེན་མ་རིག་པས་བསླད་པའི་འཁྲུལ་པ་ཡང་དག་ཀུན་རྫོབ་ཀྱི་ཤེས་བྱའི་དབང་དུ་བྱས་ན་ཡང་ཤེས་བྱ་དེའི་གཤིས་ལ་དེ་ལྟར་བལྟས་ཀྱང་དེར་འགྱུར་བའི་གནས་མེད་དོ། །

གསུམ་པ་ནི། ཆོས་རྣམས་ལ་རང་གི་ངོ་བོ་ཉིད་ཀྱི་འདོད་རྒྱལ་དུ་བྱུང་བའི་རྟོག་པ་ཙམ་ཁེགས་པས་ཆོས་ཐམས་ཅད་ལ་སྒྲིབ་བྱེད་སྤྲོས་པ་མ་ལུས་པ་ཁེགས་ནུས་པ་མ་ཡིན་ཏེ། འདོད་རྒྱལ་དུ་བྱུང་བ་མ་ཡིན་པའི་རྟེན་འབྲེལ་གྱི་དངོས་ཆོས་སུ་སྣང་བ་དེའི་གཤིས་ལ་མི་གནས་ཤིང་དེར་བལྟས་པས་ཀྱང་དེར་ཐ་སྙད་དུ་ཡང་འགྱུར་མི་རུང་བའི་གང་ཟག་དང་ཆོས་སུ་སྒྲོ་བཏགས་ནས་ཁམས་གསུམ་པའི་ཆགས་སྡང་རྨོངས་པ་ལ་སོགས་ཉོན་སྒྲིབ་ཀྱི་སྤྲོས་པ་དང༌། ཡང་དག་པར་རྫོགས་པའི་སངས་རྒྱས་ཀྱི་ཤེས་བྱའི་གནས་ལས་གཞན་གྱིས་རྟོགས་པར་བྱ་བ་མ་ཡིན་པའི་ཤེས་བྱའི་རྒྱུ་འབྲས་ཆེས་ཕྲ་བ་ལ་རྨོངས་པའི་མི་ཤེས་པའི་སྤྲོས་པ་མཐའ་ཡས་པ་དེ་སྙེད་ཅིག་ཡོད་པ་དེ་ལོག་རྟོག་སྔ་མ་དེ་ལོག་པ་ཙམ་གྱིས་ལྡོག་པར་བྱེད་མི་ནུས་པ་ཉིད་ཀྱི་ཕྱིར།

འོ་ན་མུ་སྟེགས་པས་བཏགས་པའི་ཤེས་བྱ་ཉེར་ལྔ་སོགས་མེད་པ་དང་ཕུང་ཁམས་སྐྱེ་མཆེད་ལ་སོགས་པ་ཡང་དག་པར་ཡོད་པ་དང༌། ཡང་ཕྱི་རོལ་གྱི་དོན་མེད་ལ་ཤེས་པ་རང་རིག་རང་གསལ་ཙམ་གྱི་ཆོས་ཡང་དག་པར་ཡོད་པ་དང༌། ཕྱི་རོལ་པས་བརྟགས་པ་ལྟར་ན་ནང་གི་བྱེད་པ་པོ་མེད་ཀྱང་གང་ཟག་དང་སྐྱེས་བུ་ཐ་སྙད་དུ་ཡང་དག་པར་ཡོད་པ་སོགས་ཀྱི་རྟོགས་པ་སྒྲིབ་པ་ཡིན་ན་རྫོགས་པའི་སངས་རྒྱས་ཀྱིས་ཀྱང་དེ་ལྟར་ཡོད་པར་བསྟན་པར་མི་འགྱུར་སྙམ་ན་སྐྱོན་མེད་དེ། རྫོགས་པའི་སངས་རྒྱས་དེ་སྐད་དུ་གསུངས་པ་ནི་འགྲོ་བ་རང་རང་གི་བློ་དང་མཚམས་པ་དྲང་དོན་ཉིད་དུ་བསྟན་ནས། མཐར་ངེས་དོན་སྤྲོས་པ་དང་བྲལ་བའི་ཞི་བ་འབའ་ཞིག་ལ་སྦྱོར་བ་ཁོ་ནའི་ཆེད་ཀྱི་ཕྱིར་ཏེ། མགོན་པོ་ཀླུས་བྱང་ཆུབ་སེམས་འགྲེལ་ལས། བདག་ཏུ་འཛིན་པ་བཟློག་པའི་ཕྱིར། །ཕུང་པོ་ཁམས་སོགས་བསྟན་པ་ཡིན། །སེམས་ཙམ་པོ་ལ་གནས་ནས་ནི། །སྐལ་ཆེན་རྣམས་ཀྱིས་དེ་ཡང་སྤངས། །ཞེས་དང༌། འདི་དག་ཐམས་ཅད་སེམས་ཙམ་ཞེས། །ཐུབ་པས་བསྟན་པར་གང་མཛད་དེ། །བྱིས་པ་རྣམས་ཀྱི་སྐྲག་པ་ནི། །སྤང་བའི་ཕྱིར་ཡིན་དེ་ཉིད་མིན། །ཞེས་དང༌། མདོ་ལས། གང་དུ་བདེ་བར་གཤེགས་པས་སྟོང་ཉིད་བཤད། །ངེས་དོན་མདོ་སྡེའི་བྱེ་བྲག་ཤེས་པར་གྱིས། །གང་ལས་སེམས་ཅན་གང་ཟག་སྐྱེས་བུ་བསྟན། །ཆོས་དེ་ཐམས་ཅད་དྲང་བའི་དོན་དུ་ཤེས། །ཞེས་རྒྱས་པར་འབྱུང་སྟེ་སྤྲོས་པ་ཆོག་གོ །ཁྱད་པར་རི་བོ་དགེ་ལྡན་པ་ན་རེ། རྟེན་འབྲེལ་བཏགས་པ་ཙམ་གྱི་དེ་ཉིད་དུ་གྲུབ་པ་དང༌། དེར་འཛིན་སྒྲིབ་པ་མིན་པ་དང༌། དངོས་པོ་ཡོད་མེད་ལ་སོགས་པའི་ཆོས་ཀུན་རྫོབ་པའི་སྤྲོས་པར་གང་གྱུར་པ་དེ་ལ་དེར་འཛིན་པ་སྤྲོས་པ་མ་ཡིན་ནོ་ཞེས་གཞུང་བཙུགས་ཏེ་སྨྲ་བར་བྱེད་པ་འདི་ནི་རྒྱལ་བ་སྲས་བཅས་ཀྱི་ཐེག་མཆོག་དབུ་མའི་ལུགས་ལས་གང་བཀག་པ་དེ་ཉིད་ཀྱི་ཕྱོགས་སྔ་ཉིད་སྒྲ་ཇི་བཞིན་པར་ཁས་བླངས་པ་ཡིན་ཏེ། རིགས་པ་དྲུག་ཅུ་པ་ལས། གང་དག་རྟེན་ནས་དངོས་པོ་རྣམས། །དེ་ཉིད་དུ་ནི་གྲུབ་འདོད་པ། །དེ་དག་ལ་ཡང་རྟག་སོགས་སྐྱོན། །དེ་དག་ཇི་ལྟར་འབྱུང་མི་འགྱུར། །ཞེས་དང༌། རྩ་བ་ལས། བློ་ཆུང་གང་དག་དངོས་རྣམས་ལ། །ཡོད་པ་ཉིད་དང་མེད་ཉིད་དུ། །ལྟ་བས་དེ་ནི་བལྟ་བྱ་བ། །ཉེ་བར་ཞི་བ་ཞི་མི་མཐོང༌། །ཞེས་དང༌། མདོ་ལས། མེད་དང་ཡོད་ཅེས་བྱ་བ་གཉིས་ཀ་མཐའ། །གཙང་དང་མི་གཙང་འདི་ཡང་མཐའ་ཡིན་ནོ། །དེ་ཕྱིར་གཉིས་ཀའི་མཐའ་ནི་རྣམ་སྤངས་ནས། །མཁས་པས་དབུས་ལ་གནས་པར་ཡོང་མི་བྱེད། །ཅེས་འབྱུང་བས། ཁྱེད་རང་བཞིན་མེད་པར་སྟོང་པ་ཉིད་དང་དེའི་རང་བཞིན་དུ་ཡོད་ཅེས་སྨྲས་ཚོད་ཀྱི་ནང་ཚིག་འགལ་ཞིང་ཞེན་དོན་གྱི་བློ་ལ་ཡོད་མེད་དུ་ལྟ་བའི་སྤྲོས་འཛིན་དང་སྤྲོས་བྲལ་དུ་ལྟ་བའོ་ཞེས་ལོག་རྟོག་ཆེས་ལྕི་བའི་སྙེམ་པའི་ཁུར་ཆེན་པོ་ཁྱེར་བ་འདི་ནི་ལྟ་བ་མི་བཟད་པའི་གཡང་སར་འཆོལ་བས་ཆེས་དུབ་པར་འགྱུར་རོ། །དེས་ན་ཙོང་ཁ་པ་ཆེན་པོས་འཁོར་འདས་དངོས་པོར་ཡོད་པ་དང༌། རྟགས་ཀྱི་དགག་བྱ་ཤེས་བྱར་མེད་པར་ཞེན་པ་ཐམས་ཅད་ཤེས་བྱ་བདེན་གཉིས་ཀྱི་རྟེན་འབྲེལ་གྱི་གནས་ཚུལ་ལ་ཕྱིན་ཅི་ལོག་ཁོ་ནར་སྒྲོ་འདོགས་དང་སྐུར་འདེབས་བྱས་པ་ཡིན་ཏེ། བཅོམ་ལྡན་འདས་ཀྱིས། མེད་ལ་ཡོད་པའི་འདུ་ཤེས་ཅན། །དེ་དག་ཆད་པས་མྱ་ངན་འདས། །རྐྱེན་ལས་མེད་དང་ཡོད་དེ་དག །ང་ཡི་བསྟན་ལ་མི་གནས་སོ། །ཞེས་དང༌། རིན་ཆེན་འཕྲེང་བར། སྨིག་རྒྱུ་ལ་ནི་འདི་ཆུ་ཞེས། །བསམ་སྟེ་དེར་ནི་སོང་བ་ལས། །འདི་ལ་ཆུ་ནི་མེད་དོ་ཞེས། །འཛིན་པ་དེ་ནི་མེད་དོ་ཞེས། །འཛིན་པ་དེ་ནི་བླུན་པ་ཉིད། །དེ་བཞིན་སྨིག་རྒྱུ་ལྟ་བུ་ཡི། །འཇིག་རྟེན་ཡོད་དང་མེད་པ་ཞེས། །འཛིན་པ་དེ་ནི་བླུན་པ་ཡིན། །ཞེས་དང༌། །དཔེར་ན་སྒྱུ་མའི་གླང་པོ་དག །གང་ནས་མ་འོང་གར་མི་འགྲོ། །དེ་བཞིན་སྒྱུ་འདྲའི་འགྲོ་བ་ཡང༌། །གང་ནས་མ་འོངས་གར་མི་འགྲོ། །ཞེས་འབྱུང་ལ། ཁྱད་པར་ཁྱེད་བཏགས་བཞག་གི་དངོས་པོ་བཏགས་དོན་བཙལ་ན་མི་རྙེད་ཀྱང་དེ་ལྟར་བཏགས་པའི་དངོས་པོ་ཚད་མས་གྲུབ་པ་དང༌། དེ་ལྟར་གྲུབ་བཞིན་བཏགས་དོན་བཙལ་ན་དེ་དངོས་པོར་མ་གྲུབ་པར་སྨྲ་བ་ཁས་ལེན་ནང་འགལ་ཞིང་ཤེས་བྱ་རྟེན་འབྲེལ་དང་མཐུན་པར་མ་སྨྲས་པས་རིགས་པ་དང་འགལ་བར་མ་ཟད། སློབ་དཔོན་ཀླུས་གསལ་བར་ཕྱེས་པའི་དབུ་མའི་གཞུང་གི་ཕྱོགས་སྔ་མ་ཉིད་སྒྲ་ཇི་བཞིན་པར་ཁས་བླངས་པ་ཡིན་ཏེ། རྩ་བ་ལས། དངོས་པོར་ཁས་ལེན་ཡོད་ན་ནི། །དེ་ལ་ཆད་སོགས་འཇིགས་པ་འབྱུང༌། །དངོས་པོར་ཁས་ལེན་མེད་རྣམས་ལ། །ཆད་སོགས་འཇིགས་པ་ག་ལ་འབྱུང༌། །ཞེས་དང༌། ཡོད་ཅེས་བྱ་བ་རྟག་པར་འཛིན། །མེད་ཅེས་བྱ་བ་ཆད་པར་ལྟ། །དེ་ཕྱིར་ཡོད་དང་མེད་པ་ལ། །མཁས་པས་གནས་པར་མི་བྱའོ། །ཞེས་རྒྱ་ཆེར་འབྱུང་བས་སྤྲོས་པ་ཆོག་གོ །

དེ་ལ་ཁྱེད་ན་རེ། ཁྱེད་ཀྱིས་ལུང་འཇོབ་ཇི་སྙེད་དྲངས་ཀྱང་ཁོ་བོ་ཁུངས་སུ་མི་བྱེད་དེ། ཁོ་བོའི་ལུགས་འདི་འཇམ་པའི་དཔལ་གྱི་ཞལ་ལུང་དྲི་མ་མེད་པ་ཡིན་པས་འཁྲུལ་པ་དང་བྲལ་བའོ། །ཞེས་ཟེར་ན། ཁྱེད་ཅག་རྒྱལ་བ་སྲས་བཅས་ཀྱི་ཐེག་ཆེན་དབུ་མའི་དོན་འཆད་པ་ན་དབུ་མའི་གསུང་རབ་དཔང་དུ་མི་བྱེད་ན་མི་བྱེད་པར་རག་མོད། འོ་ན་ཁྱེད་ཅག་དབུ་མའི་གསུང་རབ་སྒྲ་ཇི་བཞིན་པ་འདི་ལྟ་བུ་འགོག་པའི་རིགས་མཆོག་འཇམ་དབྱངས་ཀྱི་ཞལ་ལུང་དྲི་མ་དང་བྲལ་བ་སྔར་རྒྱལ་བ་སྲས་བཅས་ཀྱི་དབུ་མའི་གསུང་རབ་ཀྱི་དོན་གྱི་རིགས་པ་ཐམས་ཅད་འཇིག་པར་ནུས་པའི་རིགས་པ་བླ་ན་མེད་པའི་ཁྱད་ཆོས་སྔར་མེད་གསར་བྱུང་ཞིག་ཡོད་རིགས་ཏེ། དཔེར་ན་བཅོམ་ལྡན་འདས་དང་རྒྱལ་བ་མ་ཕམ་པས་དགོངས་ཏེ་སེམས་ཙམ་སྟོན་པའི་གསུང་རབ་ཇི་སྙེད་གསུངས་པ་དེ་ཕྱིས་ཀྱང་རྒྱལ་བ་སྲས་བཅས་ཀྱིས་དེ་འགོག་པའི་དབུ་མའི་རིགས་ཚུལ་རྒྱ་ཆེར་བསྟན་པ་བཞིན་འབྱུང་བར་འཐད་པ་ཉིད་ཀྱི་ད་ནི་དེ་ལྟ་བུ་དེ་ལེགས་པར་བསྟན་པའི་དུས་ལ་བབས་སོ། །ཁྱེད་ཅག་དེ་ལྟའི་རིགས་པ་བསྟན་དུ་མེད་བཞིན་མགོན་པོ་ཀླུ་སྒྲུབ་ཡབ་སྲས་ཀྱི་དབུ་མའི་རིགས་པ་དེ་སྙེད་དངོས་པོར་འཛིན་པའི་སྤྲོས་པ་ཐམས་ཅད་འགོག་བྱེད་ཀྱི་རིགས་པར་འཆད་བཞིན་ཁྱེད་ཅག་རིག་པ་དེ་དག་གི་དངོས་པོ་མཐའ་དག་འགོག་པའི་རིགས་པ་མ་ཡིན་པར་ཡུལ་གྱི་སྡོད་ལུགས་ཀྱིས་གྲུབ་པ་རྒྱུ་རྐྱེན་ལས་མ་སྐྱེས་པའི་དངོས་པོ་ཉི་ཚེ་བ་ཁོ་ན་འགོག་པར་རིགས་པ་ཡིན་ནོ་ཞེས་རྒྱལ་བ་སྲས་བཅས་ཀྱི་དབུ་མའི་རིགས་པ་རྣམས་ལ་རིགས་པ་གཞན་གྱི་གནོད་པས་བརྫི་བ་དགོས་ཏེ་ཆེས་སྐྲག་ནས་དེ་དག་གི་རིགས་ཚུལ་སྒྲ་ཇི་བཞིན་པར་སྨྲ་མི་ནུས་པར་རིགས་པ་དེ་དག་དོན་གཞན་ལ་དགོངས་པའོ་ཞེས་འཁྱོག་བཤད་བྱེད་པའི་དངོས་སྨྲ་བའི་རྟོག་གེ་པ་ཁྱེད་ལ་དབུ་མ་པར་ཅི་ལྟར་རེ་སྟེ། འཚོང་བར་བྱ་བའི་ཟོང་སུག་པ་ལས་མེད་ན་སྐྱེས་བུ་དེ་དག་ལ་ཕུན་སུམ་ཚོགས་པའི་ནོར་གྱིས་ཕྱུག་པར་སུ་ཡང་རེ་བ་མེད་པ་ཇི་བཞིན་པ་དེ་ཉིད་ཀྱི་ཕྱིར་རོ། །རྒྱལ་བ་སྲས་བཅས་ཀྱིས་དངོས་པོ་མེད་པ་སྟེ་མཐའ་དང་ཕྱོགས་གང་ལ་དེར་ལྟ་བ་ཐམས་ཅད་སེལ་བར་བྱེད་པའི་མི་འཇིགས་པའི་རིགས་པ་ལ་ཁྱེད་ཅག་རིགས་པ་འཐད་ལྡན་དུ་ཐེ་ཚོམ་ཟ་བ་ཉིད་ཀྱིས་ཡང་དག་པར་རྫོགས་པའི་སངས་རྒྱས་བཅོམ་ལྡན་འདས་དང་བྱང་ཆུབ་སེམས་དཔའི་སེམས་དཔའམ་ཆེན་པོའི་དགེ་འདུན་དང༌། དེའི་རིགས་ཚུལ་གྱི་ཆོས་ཏེ་དཀོན་མཆོག་གསུམ་ལའང་ཁྱེད་ཅག་བཏགས་དཔྱད་ཀྱི་གཞི་ཆེ་བར་བྱེད་པར་གསལ་ན་དེ་ལྟ་བུ་ནི་ཆེས་ཡ་ང་བའི་གནས་སུ་རིག་པར་བྱའོ། །

ཡང་ཁྱེད་ཅག་གཟུགས་སྟོང་པའོ་ཞེས་པའི་ལུང་དང་དབུ་མའི་རིགས་པ་ཆེན་པོ་བཞི་དང་ལྔ་ལ་སོགས་པ་རིགས་པ་བགྲང་གིས་མི་ལང་བ་ཇི་སྙེད་ཅིག་གསུངས་པ་དེ་ཐམས་ཅད་དེ་དེར་དོན་བྱེད་པའི་རང་རང་ངོ་བོས་སྒྲུབ་བྱེད་དུ་འཇུག་པ་མ་ཡིན་པ་དང༌། དེ་ལྟ་བུའི་ལུང་རིགས་དེ་དག་གིས་རང་བཞིན་གྱི་དངོས་པོར་གྲུབ་པའི་དངོས་པོ་འགོག་ནུས་ཀྱང་བཏགས་བཞག་གི་དངོས་པོ་ཚད་གྲུབ་འགོག་མི་ནུས་པ་འདི་ནི་བཅོམ་ལྡན་འདས་ཉིད་ནས་འཕགས་པ་འཇམ་དབྱངས་ཀྱིས་ཙོང་ཁ་པ་ཆེན་པོ་ཉིད་ལ་འདོམས་པའི་སྙན་རྒྱུད་ཡིན་ནོ་སྙམ་ན། དེ་ལྟར་ཡིན་ཆུག་ན་ཡང་བཅོམ་ལྡན་འདས་ཀྱིས་འཕགས་པ་འཇམ་དབྱངས་ནས་ཀླུ་སྒྲུབ་ཡབ་སྲས་ལ་འདོམས་པའི་སྙན་རྒྱུད་དང་ཆེས་མཐུན་པ་མ་ཡིན་ཏེ། དེར་ནི་ཐོས་བསམ་སྒོམ་གསུམ་ལས་བྱུང་བའི་རིགས་ཚུལ་དྲི་མ་མེད་པའི་རིགས་ཤེས་དང་རྣམ་པར་མི་རྟོག་པའི་ཡེ་ཤེས་གང་ཡིན་པ་དངོས་པོ་གཅིག་དེ་དེར་སྤྲོས་པར་མ་གྲུབ་པའི་རིག་པོ་དང་ལྟ་པོ་ནི་དངོས་པོ་ཀུན་གྱི་ལྟ་པོ་དང་ངོ་བོ་ཉིད་ཀྱི་རང་དབང་དུ་གྲུབ་པའི་གཟུགས་སྟོང་པ་ཉིད་དུ་རྟོགས་ན་བཏགས་བཞག་གི་དངོས་པོ་འཇིག་རྟེན་པ་དག་གིས་ཚད་གྲུབ་ཏུ་སྨྲ་བའི་གཟུགས་སོགས་ཐམས་ཅད་སྟོང་པ་ཉིད་ལས་གཞར་ཡང་གཡོ་བ་མེད་པ་ཁོ་ནར་གསུངས་ཏེ། སློབ་དཔོན་འཕགས་པ་ལྷས། དངོས་པོ་གཅིག་གི་ལྟ་པོ་གང༌། །དེ་ནི་ཀུན་གྱི་ལྟ་པོར་བཤད། །གཅིག་གི་སྟོང་ཉིད་གང་ཡིན་པ། །དེ་ནི་ཀུན་གྱི་སྟོང་པ་ཉིད། །ཅེས་འབྱུང་བའི་ཕྱིར།

ཡང་ཁྱེད་ཅག་གིས་ལུང་དེ་ལྟར་འདོན་པ་ནི་ཤེས་རབ་ཤིན་ཏུ་འཆལ་བ་ཡིན་ཏེ། ལུང་དེས་ནི་རྟགས་ཀྱི་དགག་བྱའི་དངོས་པོ་གཅིག་བཀག་པས་རྟགས་ཀྱི་དགག་བྱ་དངོས་པོ་དུ་མ་སྟེ་ཐམས་ཅད་ཁེགས་པར་འགྱུར་བ་ལ་དགོངས་པའི་ཕྱིར་སྙམ་ན། དེ་ལྟ་ན་རྟགས་ཀྱི་དགག་བྱའི་དངོས་པོ་དེ་ཤེས་བྱ་ལ་མེད་པར་མ་ཡིན་པར་འགྱུར་ཏེ། དེ་ལྟའི་དངོས་པོ་ལ་གཅིག་དང་ཐ་དད་པ་དུ་མར་གནས་པའི་གཅིག་བཀག་པས་དེ་ལྟའི་དུ་མ་ཡང་ཁེགས་པར་ཁས་བླངས་པའི་ཕྱིར། ལེགས་པར་བསམ་པ་རྒྱ་སྐྱེད་ཅིག །

འདིར་སྨྲས་པ། ཐ་སྙད་སྐྱེ་འགགས་མ་བརྟགས་བརྗོད་པ་ན། །ཤེས་བྱ་རྟེན་འབྲེལ་ཉིད་སྨྲའི་འཇིག་རྟེན་གྱི། །རྗེས་སུ་བརྗོད་ཅིང་རིགས་པས་སེམས་པ་ན། བདེན་པ་གཉིས་ཀར་འགར་ཡང་བརྗོད་བྲལ་བ། །ཚུལ་འདི་བདེན་པ་གཉིས་ལས་རབ་བརྩམས་ཏེ། །ཤེས་བྱའི་གཤིས་ལ་གནས་པར་གྲགས་པ་ཡི། །འཇིག་རྟེན་ངོར་བྱས་བདག་ནི་སྨྲ་བར་བྱེད། །སྨྲ་དེ་རང་ལུགས་མིན་གྱི་གཞན་གྲགས་སོ། །ཞེས་བརྗོད་དོ། །

༈ རྡོ་རྗེའི་གསུང༌། **མཚན་ཉིད་དང་མི་ལྡན་པའི་བླ་མས་ཡོན་ཏན་བསྐྱེད་པར་མི་ནུས་**བྱ་བ་འདི་བཞུགས། ཞེས་པ་དག་པར་གདོན་ན། ཆོས་འདི་པའི་བླ་མ་གང་བླ་མར་འཇོག་བྱེད་ཀྱི་མཚན་ཉིད་དང་མི་ལྡན་པས་སློབ་མ་སྐྱོང་ན། སློབ་མ་དེ་དང་པོར་སྡོམ་པ་གསུམ་གྱི་སྒོ་ནས་སངས་རྒྱས་ཀྱི་བསྟན་པར་འཇུག་པ་ཙམ་ཡང་མི་ནུས་ན་སངས་རྒྱས་ཀྱི་བསྟན་པར་སྨིན་པའི་སྐབས་ག་ལ་ཡོད། ཞེས་འབྱུང་ལ། དེ་ཡང་སངས་རྒྱས་ཀྱི་བསྟན་པ་ནི་ཐེག་པ་ཆུང་ངུ་དང་ཐེག་པ་ཆེན་པོ་གཉིས་ལས། དེ་སོ་སོའི་བསྟན་པར་འཇུག་པ་ལ། དེ་དག་གི་འདུལ་བ་སོ་སོ་ཐར་པའི་སྡོམ་པ་དེ་རང་རང་གི་འདུལ་བའི་སྡེ་སྣོད་ཀྱི་ཆོ་ག་ནས་བཤད་པ་བཞིན་བླངས་ནས་ལུས་ངག་ཡིད་གསུམ་སྡིག་ཏོ་མི་དགེ་བ་དང་བྲལ་བར་བྱེད། དེ་ནས་རང་རང་གི་གཞུང་ནས་བཤད་པའི་བླང་དོར་སྟོན་པའི་ཤེས་བྱ་གཏན་ལ་དབབ་པའི་ཆོས་མངོན་པའི་སྡེ་སྣོད་ལ་ཐོས་བསམ་གྱིས་ཤེས་རབ་རྒྱས་པར་བྱས་ནས་སྤང་བླང་གི་གནད་ལ་མཁས་པར་བྱེད། དེ་ནས་རང་རང་གི་གཞུང་ནས་འབྱུང་བའི་ཞི་ལྷག་གི་རྣལ་འབྱོར་བསྒོམས་ནས་རང་རང་གི་ས་ལམ་གྱི་མི་མཐུན་ཕྱོགས་སྤང་བ་དང༌། ཡོན་ཏན་བསྐྱེད་པའི་མདོ་སྡེའི་སྡེ་སྣོད་ནས་ཇི་ལྟར་བསྟན་པའི་དོན་ལ་སྒོམ་བྱུང་གི་ཤེས་རབ་ཀྱིས་ཉམས་སུ་བླངས་ནས་སྤང་བྱ་ཐམས་ཅད་སྤོང་ཞིང་བསྒྲུབ་བྱ་ཐམས་ཅད་སྒྲུབ་པར་བྱེད་དགོས་ལ། འོ་ན་དང་པོར་ཐེག་དམན་སྡོམ་པ་སྦྱིན་པར་བྱེད་པ་ལ། ཐེག་དམན་གྱི་ཕྱོགས་ལ་རབ་ཏུ་མ་བྱུང་བའི་སྡོམ་པ་དང༌། རབ་ཏུ་བྱུང་བའི་སྡོམ་པ་གཉིས་ལས་རབ་ཏུ་མ་བྱུང་བའི་བསྙེན་གནས་དང་དགེ་བསྙེན་གྱི་ལུགས་ཀྱི་འདུལ་བ་སོ་སོ་ཐར་པའི་སྡོམ་པ་འབོགས་པའི་བླ་མ་ལའང་སྡོམ་པ་དེ་འབོགས་པར་ནུས་པའི་ཡོན་ཏན་གྱི་མཚན་ཉིད་དང་ལྡན་པ་ཞིག་གིས་ཁྱིམ་པ་ལ་སྡོམ་པ་སྦྱིན་ན་སྡོམ་པ་འཆགས་པས་ཁྱིམ་པ་དེ་ཡང་སངས་རྒྱས་ཀྱི་བསྟན་པ་ལ་འགོད་པར་ནུས་ཀྱི་དེ་ལས་གཞན་དུ་མིན་པས། དེའི་སློབ་དཔོན་དུ་འོས་པ་ཡང་དགེ་སློང་རྣམ་པར་དག་པ་ཞིག་དགོས་ཏེ། རྣམ་པར་དག་པའི་དོན་ཡང་བསླབ་པ་འཁྲུལ་བཅས་མ་ཡིན་པ་སྟེ། ཕམ་པ་མ་བྱུང་ཞིང་གཞན་ལྟུང་བ་རྣམས་ལ་ཕྱིར་བཅོས་ཀྱི་ལས་ཀྱིས་ཡོངས་སུ་དག་པར་བྱས་ཤིང་བཤགས་པར་འོས་པ་བཤགས། སྡོམ་པར་འོས་པ་བསྡམས། བྱིན་གྱིས་བརླབས་པར་འོས་པ་བྱིན་གྱིས་བརླབས་པ་ཞིག་གི་དགེ་སློང་ཞིག་དགོས་ཀྱི། དེའི་ཁར་ཐ་སྙད་དྲུག་དང་ལྡན་པ་ལས། དང་པོ་བརྗོད་ཟིན་གྱི་ལྷག་མ་ལྔ་འོག་ནས་འཆད་ལ། དེའི་ཁར་བསྙེན་གནས་དང་དགེ་བསྙེན་གྱི་སྡོམ་པ་འབོགས་ཆོག་ལ་མཁས་པའོ། །རང་ག་བས་ཆོག་པ་ནི་མ་ཡིན་ནོ། །ཞེས་སྡེ་པ་འདོད་དེ། ས་སྐྱ་པཎྜི་ཏས། བྱེ་བྲག་སྨྲ་བའི་བསྙེན་གནས་ཀྱང༌། །དགེ་སློང་ལས་ལེན་གང་ཟག་ནི། །གླིང་གསུམ་སྐྱེས་པ་བུད་མེད་དང༌། །འགྲོ་བ་གཞན་ལ་སྡོམ་པ་བཀག །ཅེས་འབྱུང་ངོ༌། །

བསྙེན་གནས་དགེ་སློང་ལས་ལེན་པའི་ཁུངས་གར་ཡོད་ཅེས་ཟི་ལུང་པས་ས་པཎ་ལ་དྲི་བ་སྐད་བྱེད་པ་ནི་ཟི་ལུང་པ་རང་ཉིད་ངོ་ཚ་བ་ཡིན་ཏེ། རང་གིས་སྟོན་པ་ཟླ་མེད་པ་ས་པཎ་དེས་དེ་ཙམ་ཞིག་མཐའ་མ་ཆོད་ན་ཆོས་ཐམས་ཅད་ལ་འཁྲུལ་མེད་ཀྱི་སྤྱན་མངའ་བར་ཁས་ལེན་པ་དང་འགལ་བའི་ཕྱིར་དང༌། ས་པཎ་དེ་ཟེར་བ་ཡང་ཁ་ཆེ་པཎ་ཆེན་ལྟ་བུ་ཞིག་ལ་མ་དྲིས་པར་རང་གར་བྱུང་རྒྱལ་དུ་ཡང་སྨྲ་མི་རིགས་པའི་ཕྱིར། ཡང་ས་པཎ་གྱིས། མདོ་སྡེ་པ་རྣམས་དུད་འགྲོ་སོགས། །འགྲོ་བ་གཞན་ལའང་སྐྱེ་བར་འདོད། །བླང་བའི་ཡུལ་ཡང་དགེ་བསྙེན་སོགས། །གང་ཡང་རུང་ལས་བླང་བར་གསུངས། །ཞེས་འབྱུང་བའི་མདོ་སྡེ་པ་ནི་ཐེག་པ་ཐུན་མོང་གི་མདོ་སྡེ་འགར་དེ་སྐད་གསུངས་ཟེར་ན་རུང་གི །དེ་ལས་གཞན་མདོ་སྡེ་པའི་གཞུང་གར་ཡོད་ཅེས། གཞུང་སྔ་མ་ལ་དྲི་བ་བྱེད་པར་རིགས་ན། འདིར་ཡང་ཟི་ལུང་པས་ས་པཎ་ལ་དྲི་བར་རིགས་སོ། །

དགེ་བསྙེན་གྱི་སྡོམ་པ་ཡང་འདུལ་བའི་མཚོ་ཊཱིཀ་ཏུ། དགེ་བསྙེན་ཉིད་དུ་གནས་ན་དགེ་སློང་མིན་པ་ལས་བླངས་ཀྱང་རུང་ལ། དེ་དགེ་སློང་དུ་བྱེད་ན་ནི་དགེ་སློང་ཉིད་ལས་ལེན་དགོས་པར་འཆད་པ་ལ། ཕྱིས་དཔྱོད་པ་ཡོད་པར་ཁས་ལེན་པ་དག །དེ་ནི་སྡོམ་བརྒྱད་ཀྱི་གཞུང་ལ་བརྟེན་པའི་སྡེ་པ་གཞན་གྱི་ལུགས་ཡིན་གྱི་བྱེ་སྨྲའི་ལུགས་ལ་ནི་མ་ཡིན་ནོ་ཞེས་སྨྲ་བ་དེ་ལའང་དཔྱད་པར་བྱ་དགོས་སོ། །རབ་ཏུ་བྱུང་བའི་ཕྱོགས་དགེ་ཚུལ་སློང་གི་སྡོམ་པ་སྦྱིན་ནས་ལུང་འདོམས་པར་བྱེད་པའི་བླ་མ་ལ་བདུན་ཏེ། ལུང་གཞི་ལས། སློབ་དཔོན་ནི་ལྔ་མཁན་པོ་གཉིས་སོ། །ཞེས་བྱུང་བས་རབ་ཏུ་བྱུང་བ་དང་བསྙེན་པར་རྫོགས་པའི་མཁན་པོ་གཉིས་ཏེ། མདོ་རྩ་ལས། རབ་ཏུ་བྱུང་བ་དང་བསྙེན་པར་རྫོགས་པ་དེའི་ཕྱིར་དགེ་སློང་འགའ་ཞིག་ལ་མཁན་པོ་ཉིད་དུ་གནས་པ་ལའོ། །ཞེས་སོ། །སློབ་དཔོན་ལྔ་ནི་དགེ་ཚུལ་གྱི་སློབ་དཔོན་དང༌། ལས་ཀྱི་སློབ་དཔོན་དང༌། གསང་སྟེའི་སློབ་དཔོན་དང༌། གནས་ཀྱི་སློབ་དཔོན་དང༌། ཀློག་པའི་སློབ་དཔོན་ཏེ། མདོ་རྩ་ལས། དེ་ནི་སློབ་དཔོན་ཡིན་ནོ། །གསང་སྟེ་སྟོན་པ་དང༌། ལས་བྱེད་པ་དང༌། གནས་སྦྱིན་པ་དང༌། ཀློག་པ་ཡང་ངོ༌། །ཞེས་འབྱུང་ལ། རབ་བྱུང་དང་བསྙེན་རྫོགས་ཀྱི་མཁན་པོར་འཇོག་བྱེད་ཀྱི་མཚན་ཉིད་ནི་ཆོས་བཞི་དང་ལྡན་པ་སྟེ། བཙུན་པ་དང༌། བརྟན་པ་དང༌། མཁས་པ་དང༌། ཕན་འདོགས་ཀྱི་ཡན་ལག་དང་ལྡན་པའོ། །དེ་ཡང་བཙུན་པའི་ཡན་ལག་ནི། རྫོགས་པའི་སྡོམ་པ་ཕམ་པས་མ་གོས་ཤིང་ཁ་ན་མ་ཐོ་བ་ལ་འཛེམ་པ་སྟེ། ལུང་ལས། ཚུལ་ཁྲིམས་དང་ལྡན་པ་ཞེས་བྱ་བ་ནི་ཕམ་པའི་ལྟུང་བ་བཞི་པོ་རྣམས་ལས་གང་ཡང་རུང་བ་མ་བྱུང་བའོ། །ཞེས་པ་དང༌། རྒྱ་ཆེར་འགྲེལ་ལས། ཚུལ་ཁྲིམས་དང་ལྡན་པ་སྟེ་འཆལ་པའི་ཚུལ་ཁྲིམས་ཀྱི་སྐབས་མེད་པའི་ཕྱིར། ཞེས་པའོ། །བརྟན་པའི་ཡན་ལག་ནི། བསྙེན་པར་རྫོགས་ནས་བར་མ་ཆད་ལོ་བཅུ་ལོན་པའོ། །མཁས་པའི་ཡན་ལག་ནི་འདུལ་བ་ཤེས་པའོ། །ཕན་འདོགས་ཀྱི་ཡན་ལག་ནི་ཆོས་བཅུ་གཉིས་ཏེ། སྙིང་རྗེ་བཟོད་ལྡན་ན་འཁོར་དག་པ་དང༌། །ཕན་འདོགས་གཉིས་བརྩོན་མཚན་མཐུན་ལྟ་བ་དང༌། །སྨྲ་ཤེས་དོན་གོ་ཤེས་པ་རང་བཞིན་གནས། །ཐ་མལ་ལུས་དང་ས་ནི་རང་བཞིན་གནས། །ཞེས་འབྱུང་བའི་བཅུ་གཉིས་པོ་དེ་ལས་དང་པོ་ལྔའི་སྒྲུབ་བྱེད་ནི། ལྔ་ཚན་གྱིས་དང་པོ། ནད་གཡོག་དང་ཞེས་པའི་ཊཱི་ཀར། ནད་གཡོག་དང་ཅེས་བྱ་བ་འདི་ནི་སྙིང་རྗེ་དང་ལྡན་པ་ཉིད་དང་སྡུག་བསྔལ་ལ་ཅི་མི་མཉམ་པ་བསྟན། ཞེས་དང༌། སུམ་བརྒྱ་པ་ལས། ནད་པ་སྙིང་བརྩེ་འཁོར་ནི་དག་པ་དང༌། །ཆོས་དང་ཟང་ཟིང་ཕན་འདོགས་ལ་བརྩོན་པ། །ཞེས་འབྱུང་ལ། ཟང་ཟིང་གི་ཕན་འདོགས་ནི། མཁན་པོ་བླ་མ་གང་དག་གང་དུ་བསོད་སྙོམས་ལ་རྒྱུ་བ་ན་འཚེ་བ་མེད་པའི་ཡུལ་དུ་བསོད་སྙོམས་འཚོལ་གྱི་འཚོ་བ་དཀོན་པའི་ཡུལ་དུ་མི་རྒྱུ་བ་ལ་འཆད་ཀྱི་བླ་མས་ནོར་བསགས་ནས་སློབ་མ་ལ་ཕོགས་དང་ནར་མ་སྟེར་བ་ལྟ་བུ་ནི་ཆོས་འདུལ་བར་རབ་ཏུ་བཀག་པར་ཤེས་པར་བྱའོ། །མཚན་མཐུན་པ་སོགས་བཞིའི་སྒྲུབ་བྱེད་ནི། ཇི་སྐད་དུ། མཚན་དང་ཁས་བླངས་པ་དག་གིས་ནི་རང་གི་ཕྱོགས་ཉིད་ཀྱི་ཁོངས་སུ་གཏོགས་སོ། །ཞེས་དང༌། སྨྲ་བ་པོ་ཉིད་ལ་ཡོད་པ་སྟེ་ཞེས་དང༌། རྣམ་པར་རིག་བྱེད་ལས་དོན་གོ་བའོ། །ཞེས་དང༌། ཤེས་པ་རང་བཞིན་དུ་གནས་པ་དགོས་པ་ནི། ལུང་ཞུ་བ་ལས། མཁན་པོ་སྨྱོན་པས་བསྙེན་པར་རྫོགས་པར་བགྱི་ན་བསྙེན་པར་རྫོགས་པ་ཞེས་བྱ་སྟེ། བསྙེན་པར་རྫོགས་པར་བྱེད་པ་ནི་འདས་པ་དང་བཅས་པའོ། །ཞེས་བསྐྱེད་པར་གསུང་པའོ། །ལུས་ཐ་མལ་དུ་གནས་དགོས་པ་ནི། ལུང་ཞུ་བ་ལས། བལ་ཁུར་ལ་སོགས་པའི་ལྟུང་བ་བསྐྱེད་པ་ལ་རྟེན་སྤྲུལ་པ་མ་ཡིན་པ་དགོས་པར་གསུངས་པའི་གནད་ཀྱིས་སྦྱོར། ས་རང་བཞིན་དུ་གནས་པ་དགོས་པ་ནི། ས་གཞན་ན་གནས་པ་ཡིན་ན་མཁན་པོ་བྱེད་པ་ལ་སོགས་པ་ཁྱད་པར་ཅན་གྱི་སྤྱོད་པ་སྤང་དགོས་པའི་ཕྱིར། དེ་རྣམས་རེ་རེ་ནས་བགྲངས་ན་ཆོས་བཅོ་ལྔ་ཡོད་པས་མཚན་ཉིད་དེ་དག་དང་ལྡན་ན་མཁན་པོ་དང་གནས་ཀྱི་སློབ་དཔོན་དུ་བྱ་བ་ན་དེ་དག་བྱེད་ཆོས་སུ་འཇོག་གོ །ཁྱད་པར་མཁན་པོ་བྱེད་པ་ལ་ལྔ་ཕྲུག་ཏུ་སྦྱར་བ་ཉེར་ལྔ་ལས་གང་ཡང་རུང་བ་དང་ལྡན་པ་ཞིག་དགོས་ལ། ལྔ་ཚན་སོ་སོའི་དོན་ཡི་གེས་འཇིགས་པས་འདིར་མི་འཆད་དོ། །

སློབ་དཔོན་ལ། དགེ་ཚུལ་གྱི་སྡོམ་པ་འབོགས་པའི་སློབ་དཔོན་དུ་འཇོག་བྱེད་ཀྱི་མཚན་ཉིད་ནི། དགེ་སློང་ཆོས་དྲུག་ལྡན་གྱི་སྟེང་དུ་དགེ་ཚུལ་གྱི་སྡོམ་པ་འབོགས་ཆོག་ལེགས་པར་ཤེས་པ་དང་བདུན་ནོ། །ཆོས་དྲུག་ནི། བསྙེན་རྫོགས་ཀྱི་སྡོམ་པ་རྣམ་པར་དག་པ་དང༌། མཚན་མཐུན་པ་དང༌། ལྟ་བ་མཐུན་པ་དང༌། ཐ་སྙད་གསུམ་དང་ལྡན་པ་དང༌། ལུས་ཐ་མལ་པར་གནས་པ་དང༌། ས་རང་བཞིན་དུ་གནས་པ་རྣམས་སོ། །གསང་སྟོན་དུ་འཇོག་བྱེད་ཀྱི་སློབ་དཔོན་གྱི་མཚན་ཉིད་ནི། ཆོས་དྲུག་ལྡན་གྱི་ཁར་བར་ཆད་དྲི་བའི་ཆོ་ག་ལེགས་པར་ཤེས་པའོ། །ལས་བྱེད་པའི་སློབ་དཔོན་གྱི་མཚན་ཉིད་ནི། ལས་ཀྱི་ཁ་སྐོང་གི་ཆོས་དང་ལྡན་ཞིང་ལས་ཀྱི་ཆོ་ག་ཚིག་ཕྱེད་ཀྱང་མ་འཁྲུལ་བར་བློ་ལ་ཐོན་པ་ཞིག་དགོས་ལ། ཁྱད་པར་དགེ་སློང་གི་སྡོམ་པ་སྦྱིན་པ་ནི་གང་ཟག་གིས་བྱར་མེད་པས་དེ་དགེ་འདུན་ལ་རག་ལས་པས་དགེ་འདུན་དེར་ཁ་སྐོང་སུ་འོས་པའི་དགེ་སློང་ལ་ནི་མཚན་ཉིད་འདི་དག་དང་ལྡན་པ་ཞིག་གིས་ལས་བྱས་ན་དེར་འགྱུར་བས་མི་འདུག་པར་འགྲེང་བ་མ་ཡིན། གང་ལ་བྱ་བ་མ་ཡིན། འདུན་པ་དང་ཡོངས་སུ་དག་པའི་ཆོ་ག་ལས་མ་ཡིན། བསྙེན་པར་རྫོགས་པ་མ་ཡིན། ཉམས་པ་མ་ཡིན། མཚམས་མེད་བྱས་པ་མིན། སྡིག་ལྟ་ཅན་མ་ཡིན། ས་གཞན་ན་གནས་པ་མ་ཡིན། ཐ་དད་དུ་གནས་པ་མ་ཡིན། འཁྲུལ་བཅས་མ་ཡིན། མཚམས་གཞན་ན་གནས་པ་མ་ཡིན། དཀོན་མཆོག་གཞན་མ་ཡིན། རང་བཞིན་དུ་མི་གནས་པ་མ་ཡིན། མཚན་མི་མཐུན་པ་མ་ཡིན་པ་སྟེ་བཅུ་གཉིས་ལས། ཆོས་ཕྱོགས་པས་ལས་བྱེད་ན་ཐ་དད་དུ་གནས་པ་མ་གཏོགས་གཞན་བཅུ་གསུམ། ཆོས་མིན་ཕྱོགས་པས་ལས་བྱེད་ན་སྡིག་ལྟ་ཅན་མིན་པ་མ་གཏོགས་གཞན་བཅུ་གསུམ་ཚང་དགོས་སོ། །

དེ་ལས་འཕྲོས་པ་དགེ་འདུན་གྱི་མཚན་ཉིད་ཀྱང་ཁ་སྐོང་གི་ཆོས་རྣམས་དང་ལྡན་ཞིང་མི་མཐུན་པ་གཉིས་དང་བྲལ་བ་སྟེ། མ་འདུས་པའི་མི་མཐུན་པ་ནི། མཚམས་ནང་དེའི་དགེ་སློང་ཁ་སྐོང་བར་འོས་པ་ལུས་སམ་འདུན་པས་མ་འདུས་པ། སྨྱོན་པའི་གནང་བ་བྱིན་པ་མ་ཡིན་པ། གཞི་གནས་པ་ངེས་པར་ཤེས་སམ། འཕྲིག་པ་དེ་ལ་མི་མཐུན་པའི་ལས་བྱེད་པ་མ་ཡིན་པ། གསོལ་བ་ཙམ་ཡང་མ་ཐོས་པ་ཡིན་ན་ལས་མི་ཆགས་པས་དེར་འདུ་བར་འོས་པ་ཐམས་ཅད་འདུས་པས་མ་འདུས་པའི་མི་མཐུན་པ་མེད་པ། འདུས་པ་ཕྱིར་བཟློག་ལ་ཆོས་མི་ལྡན་གྱི་ལས་ཡིན་ན་དགེ་སློང་གང་རུང་གིས་བཟློག་ནའང་ལས་མི་ཆགས་མོད་ཀྱི། འདི་ཆོས་ལྡན་གྱི་ལས་ཡིན་པས་དེ་ལ་ལས་དེའི་མཚམས་ཀྱི་ཁོངས་སུ་གཏོགས་པ། སྤྱོད་ལམ་ལས་མ་ཉམས་པ། རང་བཞིན་དུ་གནས་པ། ངག་ཡང་དག་པར་བསྡམས་པ། འདུལ་བ་མངོན་པར་ཤེས་པ། ནད་དང་བཅས་པ་མ་ཡིན་པ་སྟེ་ཆོས་དྲུག་ལྡན་གྱི་དགེ་སློང་གི་ལས་འདི་བྱ་བར་མི་འོས་སོ་ཞེས་བཟློག་ན་ལས་མི་ཆགས་མོད་ཀྱི། དེར་དགེ་སློང་ཐམས་ཅད་ཅང་མི་གསུང་བའི་ཚུལ་གྱིས་གནང་བ་སྟེར་བར་བཞུགས་པས་ཕྱིར་བཟློག་པ་ཡང་མེད་པ་ཞིག་དགོས་སོ། །

གནས་ཀྱི་སློབ་དཔོན་གྱི་མཚན་ཉིད་ནི། མཁན་པོའི་སྐབས་སུ་བཤད་པའི་ཁར་ཆོས་འདུལ་བའི་སྤང་བླང་གི་ལུང་འབོགས་པ་ལ་བློ་གྲོས་ཀྱིས་སློབ་མའི་རྒྱུད་དག་པར་བསྒྲུབ་ནུས་པའོ། །

ཀློག་པའི་སློབ་དཔོན་ནི་ཆོས་ལྔ་དང་ལྡན་པ་སྟེ། རབ་བྱུང་ལ་རང་རང་གི་སྡོམ་པ་དག་པ། ས་རང་བཞིན་དུ་གནས་པ། ལྟ་བ་མཐུན་པ། མཚན་མཐུན་པ། རང་གི་བསླབ་བྱའི་ཆོས་དེ་ལེགས་པར་ཤེས་པ། དེ་ཡང་རྒྱལ་བའི་གསུང་རབ་ཀྱི་ལུང་སྡེ་སྣོད་གསུམ་ལ་འཆད་རྩོད་རྩོམ་པའི་བློ་གྲོས་ཀྱི་སློབ་མའི་རྒྱུད་བསླབ་པ་གསུམ་གྱི་ནོར་ལྡན་དུ་སྒྲུབ་ནུས་པ་ཞིག་དགོས་ཀྱི། སློབ་མའི་རྒྱུད་ལ་ཚིག་ཤར་ཤུར་གྱི་གོ་དོན་ཙམ་ཆགས་ནུས་ཙམ་གྱིས་ནི་དེའི་མཚན་ཉིད་མི་རྫོགས་སོ། །

དེས་ན་ཐེག་དམན་གྱི་བསྟན་པའི་སྒོར་ཞུགས་པ་ལ་ལུས་ངག་གི་ཉེས་སྤྱོད་རགས་པ་ཙམ་སྤངས་ནས་ངན་སོང་ལས་དངོས་དང་བརྒྱུད་ནས་འཁོར་བ་ལས་སོ་སོར་ཐར་བར་བྱེད་པའི་ཚུལ་ཁྲིམས་རིན་པོ་ཆེ་བླངས་ནས་དང་པོར་ཐར་པའི་སྒོ་ཆེན་འབྱེད་པའི་སངས་རྒྱས་ཀྱི་བསྟན་པ་ལ་འཇུག་པ་ན་འཇུག་བྱེད་ཀྱི་བླ་མ་ལ་མཚན་ཉིད་འདི་ལྟ་བུ་དང་ལྡན་པ་ཞིག་དགོས་སོ་ཞེས་ཤེས་བྱ་ཐམས་ཅད་མཁྱེན་པའི་སྟོན་པ་དེས་ངེས་པར་འཁྲུལ་མེད་དུ་གཟིགས་ནས་དེར་བཅས་པ་ཡིན་གྱི། དེ་ལས་གཞན་འདུལ་བ་སོ་སོ་ཐར་པའི་བླ་མའི་མཚན་ཉིད་ནི། དྲས་དྲུབ་ཀྱི་གོས་ཀྱིས་ལུས་བསྒྱུར་ཞིང་ཁྲུས་ཉི་ཚེ་བ་ལ་བརྩོན་པ་དང་ཆང་དང་དགོངས་ལྟོ་ཙམ་བཟའ་བཏུང་མི་བྱེད་པར་འཁོར་ལོངས་སྤྱོད་དུ་མ་དང་ལྡན་པ་ཙམ་གྱི་བླ་མ་དེ་དག་གི་མཚན་ཉིད་རྫོགས་པ་ལྟ་ག་ལ་ཞིག་ཕྱོགས་སུ་ཉེ་བ་ཡང་མ་ཡིན་ནོ། །

ཐེག་པ་ཆེན་པོའི་བསྟན་པའི་སྒོར་འཇུག་པ་ལའང་རྒྱུ་ཕར་ཕྱིན་ཐེག་པའི་བསྟན་པའི་སྒོར་འཇུག་བྱེད་ཀྱི་བླ་མའི་མཚན་ཉིད་དང༌། འབྲས་བུ་གསང་སྔགས་རྡོ་རྗེ་ཐེག་པར་འཇུག་བྱེད་ཀྱི་བླ་མའི་མཚན་ཉིད་གཉིས་ལས། དང་པོ་ལ། ཐེག་ཆེན་གྱི་བསྟན་པར་འཇུག་པ་ལ་བསླབ་གསུམ་རིམ་ནོད་ཀྱི་སྒོ་ནས་འཇུག་དགོས་ཏེ། གདུལ་བྱ་དག་སྒོ་གསུམ་གྱི་སྒྲིབ་པ་རགས་པ་རྣམས་བསལ་སླ་བས་སྔ་མར་སྤང་བར་བྱེད་ནུས་ཀྱི་ཕྲ་བ་དེ་ལྟ་མ་ཡིན་པའི་ཕྱིར། དང་པོར་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ནོད་ཡུལ་གྱི་བླ་མའི་མཚན་ཉིད་བྱེ་བྲག་ཏུ་བཤད། བྱང་ཆུབ་སེམས་དཔའི་བསླབ་པ་གསུམ་ག་དྲི་ནོད་ཡུལ་གྱི་བླ་མའི་མཚན་ཉིད་སྤྱིར་བཤད་པ་གཉིས་ལས། དང་པོ་ནི། ཤིང་རྟ་གཉིས་ཀྱི་བྱང་ཆུབ་ཏུ་སེམས་བསྐྱེད་ལེན་པའི་ཆོ་ག་རྣམས་སུ་དེ་ལེན་ཡུལ་གྱི་བླ་མའི་མཚན་ཉིད་ལ་འདི་ལྟར་བཤད་སྣང་སྟེ། ཐེག་པ་ཆེན་པོའི་བརྟུལ་ཞུགས་དང་ལྡན་ཞིང་བརྡ་སྤྲོད་པའི་ཆོ་ག་ལ་མཁས་པ་སློབ་མ་ཡང་དག་པའི་ལམ་ལ་བཀྲི་བར་ནུས་པ་སྟེ། སྤྱོད་འཇུག་ལས། རྟག་པར་དགེ་བའི་བཤེས་གཉེན་ནི། །ཐེག་ཆེན་དོན་ལ་མཁས་པ་དང༌། །བྱང་ཆུབ་སེམས་དཔའི་བརྟུལ་ཞུགས་མཆོག །སྲོག་གི་ཕྱིར་ཡང་མི་བཏང་ངོ༌། །ཞེས་དང༌། བྱང་ས་ལས། བྱང་ཆུབ་སེམས་དཔའམ་སྨོན་ལམ་བཏབ་པའི་ཕྱིར། ཆོས་མཚུངས་པ། སྡོམ་པ་བླངས་པ། མཁས་པ། ངག་གི་རྣམ་པར་རིག་བྱེད་ཀྱི་དོན་འཛིན་པ་དང་གོ་བར་ནུས་པ། ཅེས་དང༌། གཞན་དུ་ཐེག་ཆེན་གྱི་ཚུལ་ལ་མི་གནས་ན་ཆོ་གའི་རིག་བྱེད་ལུང་སྡེ་སྣོད་གསུམ་ལ་མཁས་ཀྱང་ནོད་པར་མི་བྱ་སྟེ། བྱང་ས་ལས། མཁས་པ་ཡིན་དུ་ཟིན་ཀྱང་བྱང་ཆུབ་སེམས་དཔའ་ཐམས་ཅད་ལས་བྱང་ཆུབ་སེམས་དཔས་ཚུལ་ཁྲིམས་ཀྱི་སྡོམ་པ་ཡང་དག་པར་བླང་བ་དེ་ནོད་པར་མི་བྱ་སྟེ། དད་པ་མེད་པ་གང་ཐོག་མར་ཚུལ་གྱི་སྡོམ་པ་ཡང་དག་པར་བླང་བ་འདི་ལ་མོས་ཤིང་མི་འཇུག་ལ་མི་རྟོག་པ་ལས་ཀྱང་ནོད་པར་མི་བྱའོ། །ཞེས་དང༌། ཚུལ་ཁྲིམས་ཉམས་པ་དང་བསླབ་པ་དག་ལ་གུས་པར་མི་བྱེད་དེ། ལྷོད་པ་ལས་ཀྱང་ནོད་པར་མི་བྱའོ། །ཞེས་དང༌། བརྟུལ་ཞུགས་ལ་གནས་ཀྱང་མི་མཁས་པ་ལས་མ་ཡིན་ཏེ། དེ་ཉིད་ལས། ཡིད་རྟུལ་བ་དང༌། རྨོངས་པའི་རང་བཞིན་ཅན་དང༌། ཧ་ཅང་སེམས་ཞུམ་པ་དང༌། བྱང་ཆུབ་སེམས་དཔའི་སྡེ་སྣོད་དང༌། བྱང་ཆུབ་སེམས་དཔའི་མ་མོ་ལ་སྐུར་བ་འདེབས་པ་ལས་ཀྱང་ནོད་པར་མི་བྱའོ། །ཞེས་འབྱུང་ངོ༌། །

གཉིས་པ་ནི། མ་ཕམ་པས་ཆོས་བཅུ་དང་ལྡན་པར་གསུངས་ཏེ། ཚུལ་ཁྲིམས་རྣམ་པར་དག་པས་དུལ་བ་དང༌། ཏིང་ངེ་འཛིན་གྱིས་ཉོན་མོངས་པ་མངོན་གྱུར་ཟིལ་གྱི་མནན་པས་ཞི་བ་དང༌། ལྷག་མཐོང་གིས་བག་ལ་ཉལ་སྤངས་པས་ཉེ་བར་ཞི་བ་དང༌། སློབ་མ་བས་ལུང་དང་རྟོགས་པའི་ཡོན་ཏན་ལྷག་པ་དང༌། ཡོན་ཏན་གོང་ནས་གོང་དུ་སྤེལ་བའི་ཕྱིར་བརྩོན་པ་དང་གསུང་རབ་ཀྱི་ཆོས་མང་དུ་ཐོས་པས་ཕྱུག་པ་དང༌། དེ་ཁོ་ན་ཉིད་ཀྱི་དོན་ཕྱིན་ཅི་མ་ལོག་པར་རྟོགས་པ་དང༌། བརྡ་དག་ཅིང་དབྱངས་སྙན་ལ་ཚིག་སྤེལ་ལེགས་ལ་རྒྱས་བསྡུས་ལ་སོགས་པ་གདུལ་བྱ་ལ་འཚམས་པར་སྟོན་པས་སྨྲ་མཁས་པ་དང༌། ཆོས་སྟོན་པ་ནི་རྙེད་བཀུར་དང་བསྟོད་གྲགས་དང་ཐ་ན་ཤེས་ཀྱི་ཁེ་ཙམ་ཡང་ཐོབ་པ་དང་མི་འདོད་ཀྱི། གཅིག་ཏུ་གཞན་ལ་བརྩེ་བ་ཁོ་ནས་འཆད་པ་དང༌། འཁོར་གྱི་ལོག་སྒྲུབ་དང་དཀའ་སྤྱད་ཀྱི་ངལ་དུབ་དང༌། གཞན་གྱིས་དྲིས་ཤིང་བརྩད་པ་ན་སྤོབས་པ་གཏུགས་པའི་སྒོ་ནས་སྐྱོ་བ་མེད་པ་སྟེ། རྒྱན་ལས། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་ལྷག་པར་བརྩོན་བྱས་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱེ་བ་སྤངས་ལ་བརྟེན། །ཞེས་སོ། །ཡང་ན། ཡོན་ཏན་ཕྱི་མ་ལྔ་དང་ལྡན་པ་ཡང་ཡིན་ཏེ། བྱང་ཆུབ་སེམས་དཔའ་ཐོས་མང་དང༌། །བདེན་མཐོང་སྨྲ་མཁས་བརྩེ་བ་ཅན། །སྐྱེ་མེད་སྐྱེས་བུ་དམ་པ་ནི། །ཆེན་པོ་ཡིན་པར་ཤེས་པར་བྱ། །ཞེས་སོ། །ཡང་ན། ཐེག་ཆེན་གྱི་ཆོས་སྟོན་པའི་དགེ་བའི་བཤེས་གཉེན་ནི་ཁྱད་པར་བཞི་དང་ལྡན་པ་ཡན་ལག་དགུ་ཚང་བར་སྟོན་པ་སྟེ། དེ་ལ་ཁྱད་པར་བཞི་ནི། རང་ཉིད་གསུང་རབ་ཀྱི་ཆོས་ལ་ཐོས་པ་རྒྱ་ཆེ་བ་དང༌། ཤེས་རབ་ཆེན་པོས་གཞན་གྱི་ཐེ་ཚོམ་གཅོད་ནུས་པ་དང༌། ཀུན་སྤྱོད་གཙང་བས་ཚིག་བཟུང་བར་འོས་པ་དང༌། སྤང་བྱ་སྡུག་བསྔལ་ཀུན་འབྱུང་དང་བླང་བྱ་འགོག་པ་དང་ལམ་གྱི་དེ་ཁོ་ན་ཉིད་གཉིས་སྟོན་པ་སྟེ། རྒྱ་ཆེ་ཐེ་ཚོམ་སྤོང་བ་དང༌། །གཟུང་འོས་དེ་ཉིད་གཉིས་སྟོན་པ། །འདི་ནི་བྱང་ཆུབ་སེམས་དཔའ་ཡི། །སྟོན་པ་ཕུན་ཚོགས་ཡིན་ཞེས་བྱ། །ཞེས་དང༌། ཡན་ལག་དགུ་ནི། གཞན་གྱིས་བརྒལ་ཞིང་བརྩད་པ་ན་རིགས་པ་དང་མཐུན་པར་ལན་འདེབས་ཀྱི། རྒྱུད་འཁྲུགས་པར་འགྱུར་བའི་ཚིག་རྩུབ་པོ་མི་འབྱིན་པ་དང༌། མཁས་པ་དང་གཞན་གྱིས་བསྟོད་ན་ང་རྒྱལ་དང་དྲེགས་པ་མེད་པ་དང༌། ངལ་དུབ་ལ་སོགས་པས་མི་སྐྱོ་བ་དང༌། མ་ཆགས་པའི་བསམ་པས་ཆོས་ལ་དཔེ་ཁྱུད་མེད་པར་སྟོན་པས་གསལ་བ་དང༌། དོན་གཅིག་ཉིད་ཀྱང་རྣམ་གྲངས་མང་པོས་མི་ཟློས་པར་འཆད་པས་སྣ་ཚོགས་པར་སྟོན་པ་དང༌། མངོན་སུམ་ཚད་མ་སོགས་དང་མི་འགལ་བར་རིགས་པར་སྟོན་པ་དང༌། བརྡ་ལ་སོགས་པས་མི་སྟོན་གྱི་ཚིག་དང་ཡི་གེ་གྲགས་པས་སྟོན་པའི་ཕྱིར་གོ་སླ་བ་དང༌། རྙེད་གྲགས་ལ་སོགས་ཟང་ཟིང་དོན་དུ་མི་གཉེར་བ་དང༌། གདུལ་བྱའི་བསམ་པ་བཞིན་དུ་ཐེག་པ་གསུམ་ཆར་སྟོན་པ་སྟེ། སེམས་དཔའ་མཆོག་གི་སྟོན་པ་ནི། འཇམ་ཞིང་བརྒྱགས་བྲལ་མི་སྐྱོ་བ། །གསལ་ཞིང་སྣ་ཚོགས་རིགས་པ་དང༌། །གོ་ཞིང་ཟང་ཟིང་མེད་ཀུན་འགྲོ། །ཞེས་འབྱུང་བས། ཐེག་པ་ཆེན་པོ་བྱང་ཆུབ་ཀྱི་སར་ཞུགས་པར་འདོད་པའི་གང་ཟག་ཐེག་པ་ཆེན་པོའི་བསྟན་པར་འཇུག་ན་འཇུག་བྱེད་ཀྱི་བླ་མ་ཡོངས་འཛིན་དགེ་བའི་བཤེས་གཉེན་ཡིན་གྱི། མཚན་ཉིད་མ་མཐའ་ཡང་འདི་ཙམ་དང་ལྡན་པ་ཞིག་གིས་ཐེག་ཆེན་གྱི་བསྟན་པ་ལ་སྦྱོར་ནུས་ཀྱི། མཚན་ཉིད་འདི་ལྟ་དང་མི་ལྡན་པས་དེར་སྦྱོར་ནུས་པ་མ་ཡིན་ཏེ། དམུས་ལོང་གི་ལམ་མཁན་དང༌། རྡོལ་པས་ནད་གསོ་བའི་སྨན་པ་འཚོ་བྱེད་དུ་མི་རུང་བ་བཞིན། ཡང་དག་པའི་བླང་དོར་གྱི་དེ་ཉིད་སྟོན་པའི་ཐབས་ཤེས་བརྩེ་ནུས་བརྩོན་པ་གང་དང་ཡང་མི་ལྡན་པའི་ཕྱིར། །སྟོབས་ལྡན་གྱི་ཕྱི་བོ་རྒན་པོ་ལ་བརྟེན་ནས་ལྡང་བར་མི་ནུས་པ་བཞིན་ནོ། །དེ་ནས། སློབ་དཔོན་ཟླ་བ་གྲགས་པས། བླ་མས་སློབ་མའི་བསམ་ཤེས་ནས། །རྗེས་སུ་མཐུན་པར་སྦྱོར་བྱེད་པ། །མཁས་པས་སློབ་མ་བསྡུ་བྱ་ཡི། །བླུན་པོས་སློབ་མ་ནམ་ཡང་མིན། །ཞེས་དང༌། གཞན་ལས་ཀྱང༌། རང་ཉིད་ཀྱིས་ལམ་མ་མཐོང་བར། །ཇི་ལྟར་གཞན་དག་ཡོངས་སུ་འདྲེན། །ལོང་བ་གཉིས་ནི་འགྲོགས་གྱུར་ན། །གཉིས་ཀ་སྡུག་པར་ཐེ་ཚོམ་མེད། །ཞེས་འབྱུང་ངོ༌། །

གཉིས་པ་འབྲས་བུ་རྡོ་རྗེ་ཐེག་པར་འཇུག་བྱེད་ཀྱི་བླ་མའི་མཚན་ཉིད་ནི། རྡོ་རྗེ་ཐེག་པ་འདིར་ཡང་བསྟན་པ་ལ་རིམ་པར་འཇུག་དགོས་ཏེ། གདུལ་བྱའི་རྒྱུད་ཀྱི་སྒྲིབ་གསུམ་མངོན་གྱུར་ས་བོན་བག་ལ་ཉལ་རྣམས་རིམ་གྱིས་སྤོང་བ་ལས་ཅིག་ཅར་སྤོང་མི་ནུས་པའི་ཕྱིར། དང་པོར་གདུལ་བྱའི་རྒྱུད་ཀྱི་སྒོ་གསུམ་གྱི་སྒྲིབ་གསུམ་མངོན་གྱུར་སྡོམ་པའི་ཚུལ་ཁྲིམས་ཡང་དག་པར་བླང་བའི་སྒོ་ནས་རྡོ་རྗེ་ཐེག་པའི་བསྟན་པར་འཇུག་དགོས་ལ། དེ་ལྟར་འཇུག་པར་བྱ་བའི་རྡོ་རྗེ་ཐེག་པའི་སློབ་མ་དེའི་བསླབ་བྱའི་སྡོམ་པ་དང་ཚུལ་ཁྲིམས་ཀྱང་དཔལ་རྡོ་རྗེ་སེམས་དཔའི་སྡོམ་པ་དང་ཚུལ་ཁྲིམས་ཉིད་ལམ་དུ་བྱེད་པའི་ཕྱིར་ལེན་དགོས་ཀྱི། རྒྱུའི་ཐེག་པ་པ་ལྟར་སློབ་པའི་བྱང་ཆུབ་སེམས་དཔའི་སྡོམ་པ་དང་ཚུལ་ཁྲིམས་ཙམ་བླངས་པས་རྡོ་རྗེ་ཐེག་པའི་བསྟན་པའི་སྒོར་འཇུག་ནུས་པར་ཕྱིན་དྲུག་བཟུང་བ་ལས་ལུགས་དེ་པའི་བསྟན་པ་དང་སྡོམ་པ་ལ་སོགས་པར་འཇོག་པའི་ཕྱིར། དེ་ལྟ་ན། སློབ་མ་ལ་དེ་ལྟའི་བསླབ་སྡོམ་བྱིན་བྱེད་ཀྱི་བླ་མ་ལ་ཡང་དེ་ལྟའི་བསླབ་སྡོམ་གྱི་མཚན་ཉིད་སྐྱོན་མེད་དང་ལྡན་ནས་བླ་མ་རང་གི་རྒྱུད་ཡོངས་སུ་དག་པས་སློབ་མའི་རྒྱུད་ལ་ཚོགས་གཉིས་རྫོགས་པ་དང་སྒྲིབ་གཉིས་སྤང་བར་འགྱུར་བའི་ནུས་པ་དང་ལྡན་པ་ཞིག་དགོས་ཏེ། དུས་འཁོར་ལས། དང་པོར་ཡང་དག་བསྟེན་བྱ་བླ་མ་དག་ཀྱང་དམ་ཚིག་ལྡན་ཞིང་རྡོ་རྗེ་ཐེག་ལ་ལྷག་པར་གནས། །དེ་ཉིད་བསྒོམས་ཤིང་མ་ཆགས་དྲི་མ་དག་དང་རྣམ་པར་བྲལ་ཞིང་བཟོད་པའི་ངང་ཚུལ་ལམ་ལ་ཞུགས། །སློབ་མ་རྣམས་ལ་ལམ་ནི་སྦྱིན་བྱེད་དམྱལ་བའི་འཇིགས་པ་འཕྲོག་ཅིང་དེ་ཉིད་ལ་ནི་ཚངས་སྤྱོད་ལྡན། །བདུད་རྣམས་ལ་ནི་རྡོ་རྗེ་དབྱུག་པ་དེ་ཡང་འཛིན་མའི་གཞི་ལ་རྡོ་རྗེ་སེམས་དཔར་རབ་གྲགས་པའོ། །ཞེས་འབྱུང་བས་འདིར་རྡོ་རྗེ་སེམས་དཔར་གྲགས་པ་ཞེས་སྔགས་ཀྱི་རྡོ་རྗེ་སློབ་དཔོན་སོ་སོ་སྐྱེ་བོ་ཡིན་ཀྱང་མཆོག་ཏུ་མི་འགྱུར་བའི་ཚངས་སྤྱོད་དང་ལྡན་པའི་གཞི་ལམ་གྱི་རྡོ་རྗེ་སེམས་དཔའ་ལ་འབྲས་དུས་ཀྱི་རྡོར་སེམས་གང་གིས་མཆོག་ཏུ་མི་འགྱུར་བའི་བདེ་ཆེན་གྱི་རྡོ་རྗེ་སེམས་དཔའི་དམ་ཚིག་གི་སྤྲུལ་པར་བྱིན་གྱིས་བརླབས་པས་ཁྱད་པར་དུ་བྱས་པ་དེས་རྡོ་རྗེ་སློབ་དཔོན་དུ་འཇོག་པའི་མཚན་ཉིད་དང་ལྡན་པ་ཡིན་ཏེ། འགྲེལ་པར། དེ་ཡང་འཛིན་མའི་གཞི་ལ་རྡོ་རྗེ་སེམས་དཔར་རབ་ཏུ་གྲགས་པ་སྟེ། སྤྲུལ་པའི་སྐུས་སོ་ཞེས་པ་ནི་རྡོ་རྗེ་སློབ་དཔོན་བསྟེན་པའི་ངེས་པའོ་ཞེས་འབྱུང་བ་དང༌། དོན་དམ་བསྙེན་པར་ཡང༌། ཆགས་མེད་འདོད་ཆགས་ཆེན་པོ་དེ་ནི་སེམས་བཅིངས་པ། །དབང་པོ་གཉིས་བདེ་སྦྱོར་ཞིང་བརྟུལ་ཞུགས་ཆེན་པོ་ཅན། །ཕྱག་རྒྱ་དག་ལ་སྦྱོར་ཡང་ཆགས་པ་ཉམས་མི་མངའ། །རྣལ་འབྱོར་གྱིས་ནི་ཟླ་བ་དག་གི་ལམ་ཉམས་པ། །ཤེས་རབ་མེད་ལ་རྣལ་འབྱོར་སྟོབས་ཀྱིས་རབ་ཏུ་ཞུགས། །དཔག་མེད་བདེ་བའི་བདུད་རྩི་བཏུང་ལ་ཆགས་པ་སྟེ། །སྡིག་འཕྲོག་རྡོ་རྗེ་འཛིན་པ་དེ་ནི་བླ་མ་དཔལ། །ཞེས་འབྱུང་ངོ༌། །འོ་ན་དེ་ལྟའི་རྡོ་རྗེ་སེམས་དཔའི་བསླབ་སྡོམ་དེ་ཡང་སློབ་པའི་གང་ཟག་དང་དགེ་འདུན་ལྟ་བུ་ཞིག་གི་མདུན་དུ་བླངས་པས་ནོད་པར་ནུས་པ་ཡང་མ་ཡིན་ཏེ། དེ་ལྟར་ནོད་ཡུལ་གྱི་བླ་མ་དེ་ནི་རྡོ་རྗེ་སེམས་དཔའ་དང་དབྱེར་མེད་པ་གདན་གསུམ་ཚང་བའི་རྟེན་དང་བརྟེན་པའི་དཀྱིལ་འཁོར་གྱི་མཚན་ཉིད་ཡོངས་སུ་རྫོགས་པར་ལྡན་པའི་རྡོ་རྗེ་སློབ་དཔོན་དང་ལྡན་པ་ཞིག་ལས་རྡོ་རྗེ་ཐེག་པའི་བསླབ་སྡོམ་དེ་ནོད་དགོས་པར་རྡོ་རྗེ་འཆང་ཉིད་ཀྱིས་བཅས་པའི་ཕྱིར། དེས་ན་རྟེན་དང་བརྟེན་པའི་དཀྱིལ་འཁོར་དེ་སློབ་མ་གང་ལ་མངོན་དུ་འགྱུར་བའི་ནུས་པ་མ་ཐོབ་པའི་སློབ་དཔོན་ནི་རྡོ་རྗེ་ཐེག་པར་འཇུག་བྱེད་ཀྱི་སློབ་དཔོན་མཚན་ཉིད་དང་ལྡན་པ་མ་ཡིན་ཏེ། དེ་མངོན་དུ་འགྱུར་བྱེད་ཀྱི་མངོན་འགྱུར་ཚང་བ་ལ་མ་མཐའ་ཡང་རྡོ་རྗེའི་སློབ་དཔོན་དེ་དཀྱིལ་འཁོར་དྲུག་ལ་དབང་ཐོབ་པ་ཞིག་དགོས་ཏེ། ཇོ་བོ་ཨ་ཏི་ཤས། ཁྱོད་བོད་དད་པ་ཆེ་བས་དབང་སྐུར་དུ་རུང་བའི་སློབ་མ་ནི་རྙེད་པར་འདུག །དབང་བསྐུར་བར་ནུས་པའི་སློབ་དཔོན་ནི་མི་རྙེད་པར་འདུག དབང་བསྐུར་བའི་རྡོ་རྗེ་སློབ་དཔོན་ཡང་དཀྱིལ་འཁོར་དྲུག་ལ་དབང་ཐོབ་པ་ཞིག་དགོས་ཏེ། རྡུལ་ཚོན་གྱི་དཀྱིལ་འཁོར་ནི་བྲི་བ་ལ་མཁས་པ། ཏིང་ངེ་འཛིན་གྱི་དཀྱིལ་འཁོར་སྒོམ་པ་ལ་མཁས་པ། ཡེ་ཤེས་ཀྱི་དཀྱིལ་འཁོར་འབེབས་པ་ལ་མཁས་པ། ལུས་ཀྱི་དཀྱིལ་འཁོར་བྱིན་གྱིས་བརླབས་པ་ལ་མཁས་པ། རིག་འཛིན་གྱི་དཀྱིལ་འཁོར་ངོ་སྤྲོད་པ་ལ་མཁས་པ། སངས་རྒྱས་ཀྱི་དཀྱིལ་འཁོར་མཆོད་པ་ལ་མཁས་པའོ། །ཞེས་གསུངས་པའི་རྡུལ་ཚོན་གྱི་དཀྱིལ་འཁོར་བྲི་བ་ལ་མཁས་པ་ཡང་ལྷ་དང་གཞལ་ཡས་ཁང་གི་ཕྱག་ཚད་ཕྱི་ནང་གཞན་གསུམ་གྱི་དག་པ་དང་སྦྱར་ནས་ཞིང་དག་གི་སྦྱོར་བའི་རྒྱུ་འབྲས་ཐུན་མོང་མིན་པའི་ཤེས་རབ་ཀྱི་འདོན་སྒོམ་འཁྲུལ་མེད་དུ་བློས་དཀྱིལ་འཁོར་པ་བསླང་ནུས་ལ་འཆད་ཀྱི། ཐིག་ཚོན་ཀྱོག་ཙམ་རེ་ལ་བརྟེན་པའི་དཀྱིལ་འཁོར་འབུམ་ཙམ་བྲིས་ནུས་པ་ལྟ་བུ་ལ་མི་གཟུང་ངོ། །ཏིང་ངེ་འཛིན་དང་ཡེ་ཤེས་ཀྱི་དཀྱིལ་འཁོར་གཉིས་ཀྱང་དམ་ཡེ་བསྲེ་བའི་ནུས་པ་དང་ལྡན་པ་དགོས་ཀྱི་བློའི་རྒྱས་འདེབས་ནུས་ཙམ་ལ་མི་བཟུང་ངོ༌། །ལུས་ཀྱི་དཀྱིལ་འཁོར་བྱིན་གྱིས་རློབས་པ་ལ་མཁས་པ་ཡང་བྱེད་པ་དེས་དཔོན་སློབ་གཉིས་ཀའི་མ་དག་པའི་ལུས་སེམས་སྦྱང་བར་ནུས་ཤིང་དག་པའི་ལུས་སེམས་ལྷག་པའི་ལྷ་ཡིན་པ་ལ་ཡིན་པར་ནུས་ལྡན་དུ་བྱིན་གྱི་རློབ་ནུས་པ་ལ་བྱེད་ཀྱི། ལུས་དཀྱིལ་གྱིས་ལྷ་གྲངས་འགོད་ནུས་པ་ཙམ་ལ་མི་བཟུང་ངོ༌། །རང་བཞིན་གྱི་དཀྱིལ་འཁོར་ངོ་སྤྲོད་པ་ལ་མཁས་པའང་བླ་མས་རྒྱུ་འབྲས་དབྱེར་མེད་པ་རང་བཞིན་ལྷུན་གྱིས་གྲུབ་པའི་རྟེན་བརྟེན་པའི་དཀྱིལ་འཁོར་པ་ཡང་དག་པར་སྒྲུབ་པ་དེ་ནི་དཔོན་སློབ་གཉིས་ཆར་གྱི་རྡོ་རྗེ་ཐེག་པའི་བསོད་ནམས་ཀྱི་དགེ་ཚོགས་བསགས་པའི་སྟོབས་ཀྱིས་སྨིན་གྲོལ་གྱི་ལམ་དུ་འགྱུར་ངེས་པའི་དཀྱིལ་འཁོར་ཡང་དག་པར་ངོ་སྤྲད་ནས། དེ་ལས་གཞན་བདུད་སོགས་ཀྱིས་དཀྱིལ་འཁོར་པར་སྟོན་པ་སོགས་རིང་དུ་བསྐྲོད་པའི་ནུས་པ་ཐོབ་པ་ལ་བཟུང་གི་དཀྱིལ་འཁོར་གྱི་ལྷ་ངོ་སྟོན་པ་ལ་ལྷའི་སྐུ་མདོག་ཕྱག་མཚན་གྲངས་སོགས་མ་ནོར་ཞིང་བྱ་བའི་ངག་ལྕེ་བདེ་ཙམ་ལ་མི་བཟུང་ངོ༌། །སངས་རྒྱས་ཀྱི་དཀྱིལ་འཁོར་མཆོད་པ་ལ་མཁས་པའང་མཆོད་བྱའི་རྫས་རྡོ་རྗེ་སློབ་དཔོན་རང་གི་རྒྱུད་ཀྱི་བདེ་ཆེན་གྱི་ཏིང་ངེ་འཛིན་དང་ཤེས་རབ་ཀྱི་རོས་མཆོད་སྤྲིན་མཐའ་ཡས་པར་བྱིན་གྱིས་བརླབས་ནས་མཆོད་ནུས་པ་ལ་བྱེད་ཀྱི། འཕྲལ་ཤ་ཆང་ཇ་སོགས་མཆོད་པ་བཟང་བ་དང་ལག་སྟབས་འགྲིག་ཅིང་ངག་གྲེ་འགྱུར་སྙན་པ་དང་གདོན་ཤར་གོམས་པ་ཙམ་ལ་མི་བཟུང་ངོ༌། །

དེས་ན་སློབ་མ་རྡོ་རྗེ་ཐེག་པའི་དཀྱིལ་འཁོར་དུ་བཅུག་ནས་བསླབ་སྡོམ་ལ་སོགས་པ་དབང་བསྐུར་བའི་ཆོ་ག་སྦྱོར་དངོས་ཚང་བས་ནོད་དེ་སྔགས་ཀྱི་བསྟན་པ་ལ་འཇུག་པར་བྱེད་པའི་བླ་མ་དེ་ལ་མ་མཐའ་ཡང་ཡོན་ཏན་གྱི་མཚན་ཉིད་དེ་ཙམ་ཚང་བ་ཞིག་དགོས་ཀྱི། རྡོ་རྗེ་ཐེག་པའི་བླ་མ་གང་གིས་རྡོ་རྗེ་ཐེག་པའི་དཀྱིལ་འཁོར་པ་ཡང་དག་པ་དེ། རྡོ་རྗེ་ཐེག་པར་སྨིན་གྲོལ་དུ་རུང་བའི་སློབ་མ་ལ་མངོན་དུ་འགྱུར་བར་བྱེད་མི་ནུས་པ་དེས་ནི་ནམ་ཡང་རྡོ་རྗེ་ཐེག་པའི་གདུལ་བྱ་དག་རྗེས་སུ་འཛིན་པར་མ་གནང་གི །རྗེས་སུ་འཛིན་པ་སྐད་བྱས་ཏེ་མཚན་ཉིད་དང་མི་ལྡན་པའི་དཔོན་སློབ་གསང་སྔགས་ཀྱི་ཆོས་ཀྱི་དམ་ཚིག་གིས་སྦྲེལ་བར་བསྙད་ཀྱང་དཔོན་སློབ་གཉིས་ཀ་ཚེ་འདིར་མི་བདེ་བ་མ་སྤངས་བཞིན་དུ་སེམས་ཅན་དམྱལ་བ་ཆེན་པོར་སྐྱེ་བར་འགྱུར་བས་དེའི་ཚུལ་དུ་རྒྱས་པར་ལུང་ལ་སོགས་པས་སྤྲོས་ན་ཡི་གིས་འཇིགས་པས་བཞག་གོ །

ཁ་ཅིག་སངས་རྒྱས་ཀྱི་ཐེག་པ་ཆེ་ཆུང་གི་བསྟན་པ་ལ་དང་པོར་འཇུག་ཚུལ་ཁྱོད་ཀྱིས་བཤད་པའི་བགྲང་ཚར་དེ་ནི་ཕྱོགས་གཅིག་པ་ཡིན་པས་དེར་མ་ངེས་ཏེ། སངས་རྒྱས་ཀྱི་ཐེག་པ་ཆེ་ཆུང་གི་བསྟན་པ་ལ་འཇུག་ཚུལ་དང་འཇུག་བྱེད་ཀྱི་བླ་མའི་མཚན་ཉིད་སོགས་ཀྱང་དེ་ལྟར་མ་ངེས་པའི་རྣམ་གྲངས་དུ་མ་ཡོད་པའི་ཕྱིར་སྙམ་ན། སངས་རྒྱས་ཀྱི་ཐེག་པ་ཆེ་ཆུང་གི་བསྟན་པ་ལ་འཇུག་ཚུལ་དང་འཇུག་བྱེད་བླ་མའི་མཚན་ཉིད་གདུལ་བྱའི་བློ་དང་མཚམས་པའི་མོས་དབང་ཐ་དད་པ། དུ་མ་མེད་དོ་ཞེས་ཁོ་བོ་ཅག་མི་སྨྲ་ཞིང༌། དེ་ལྟ་ན་ཡང་འདས་པའི་སངས་རྒྱས་ཇི་སྙེད་དང༌། ད་ལྟར་གྱི་སངས་རྒྱས་ཀྱི་ཇི་སྙེད་པ་དང༌། མ་འོངས་པའི་སངས་རྒྱས་ཇི་སྙེད་འབྱོན་པ་དེ་ཐམས་ཅད་དང་པོར་ཐར་པའི་ལམ་ལ་གཤེགས་པ་དང༌། ཕྱིས་ངེས་ལེགས་ཆེན་པོ་རྒྱུ་འབྲས་ཀྱི་ཐེག་པ་གཉིས་སུ་གཤེགས་པའི་ལམ་ལ་ནི་མི་འདྲ་བ་གསུམ་ཡོད་པར་མ་གསུངས་ཤིང༌། དེའི་ཐར་ལམ་གྱི་སྡིག་སྤང་དགེ་སྒྲུབ་ཀྱི་ཚུལ་ཡང་ཐེག་པ་ཆེ་ཆུང་གསང་སྔགས་དང་བཅས་པར་ལུས་ངག་གི་མི་དགེ་བ་བཅུ་སྤོང་ཞིང་དགེ་བཅུ་སྒྲུབ་པ་ལ་སྒྲུབ་ཚུལ་གྱི་ཆོ་ག་བསླབ་བྱ་སོགས་རྒྱས་བསྡུས་ཡོད་ཀྱང་སྒྲུབ་པ་རང་གི་ངོ་བོ་ལ་ཁྱད་པར་མེད་པ་དང༌། རྒྱུའི་ཐེག་པ་ཡང་སེམས་བསྐྱེད་པའི་ཆོ་ག་བསླབ་བྱ་སོགས་ལས་དང་པོ་པ་ལ་ཡུལ་དུས་ཀྱི་ཁམས་དབང་མོས་པས་མི་འདྲ་བ་དུ་མས་རབ་ཏུ་ཕྱེ་བ་ལས་སངས་རྒྱས་བཅོམ་ལྡན་འདས་སོ་སོས་འཇིག་རྟེན་གྱི་ཁམས་སྣ་ཚོགས་པ་བཅས་ཚུལ་སྣ་ཚོགས་པ་ཡོད་ཀྱང་སྨོན་འཇུག་ཏུ་སེམས་བསྐྱེད་ཅིང་སྡོམ་པ་བླངས་ནས་བྱང་ཆུབ་ཀྱི་སྤྱོད་པ་ལ་ལམ་ལྔར་སློབ་པའི་སྒྲུབ་པ་རང་གི་ངོ་བོ་ལ་མི་མཐུན་པའི་ཁྱད་པར་ཅུང་ཟད་ཀྱང་མེད་པ་དང༌། འབྲས་བུའི་ཐེག་པར་གདུལ་བྱའི་ཁམས་དབང་མོས་པའི་རིགས་ལས་དཀྱིལ་འཁོར་སོ་སོར་དབང་བསྐུར་བའི་ཆོ་ག་སོ་སོ་བ་དག་གིས་བསླབ་སྡོམ་ནོད་ཚུལ་སྣ་ཚོགས་པ་ཡོད་ཀྱང༌། དང་པོར་དཀྱིལ་འཁོར་དུ་བཅུག་ནས་དབང་བསྐུར་བའི་སྒོ་ནས་སྔགས་ཀྱི་བསྟན་པར་བཞུགས་པ་དང༌། དེར་བཅུག་ནས་སྔགས་ཀྱི་ཀུན་ཏུ་སྤྱོད་པས་སྔགས་ཀྱི་ལམ་ལྔ་ཐབས་ཤེས་རྟེན་འབྲེལ་སྦྱར་བས་བགྲོད་པའི་སྒྲུབ་པ་རང་གི་ངོ་བོ་ལ་མི་མཐུན་པ་ཅུང་ཟད་ཀྱང་མེད་པས། གང་ཐེག་པ་ཆེ་ཆུང་གི་བསྟན་པ་ལ་འཇུག་སྨིན་གྲོལ་བའི་སྦྱོར་དངོས་རྗེས་གསུམ་ནི་འདི་ཁོ་ན་ལྟར་གནས་པའམ་མ་ངེས་པ་ཡིན་ཏེ། སེམས་ཅན་གྱི་ཁམས་སྦྱོང་བ་ལ་འཕགས་པ་གཟུངས་དབང་གིས་ཞུས་པའི་མདོར། ནོར་བུ་མཁན་གྱི་ནོར་བུ་ལ་སྦྱང་བ་གསུམ་གྱི་དཔེར་མཛད་ནས་ནོར་བུའི་སྦྱོང་ཐབས་བསྟན་པ་དང༌། དེ་པས་གདུལ་བྱ་དབང་པོ་རྟུལ་འབྲིང་རྣོན་པོའི་བྱེ་བྲག་གིས་རང་རྒྱུད་ཀྱི་སྒྲིབ་པ་རགས་ཕྲ་སྤང་བར་ནུས་མི་ནུས་ཀྱི་བྱེ་བྲག་ལས། འཁོར་བ་ལ་ཆགས་བྲལ་གྱི་ལམ་དང༌། སྲིད་ཞི་གཉིས་ཀ་ལ་ཆགས་བྲལ་གྱི་ལམ་དང༌། མཆོག་ཏུ་མི་འགྱུར་བའི་བདེ་བ་ལ་རྗེས་སུ་ཆགས་པ་ཆེན་པོའི་ལམ་གསུམ་དུ་ངེས་པར་བསྟན་ནས། ཉི་ཚེ་བའི་མྱང་འདས་དང༌། བླ་ན་མེད་པའི་མྱང་འདས་དང༌། རྡོ་རྗེ་སེམས་དཔའི་རིགས་དྲུག་པའི་མྱང་འདས་གསུམ་ལ་འགོད་པར་མཛད་པ་ཉིད་ཀྱི་སངས་རྒྱས་ཀྱི་བསྟན་པའི་འཇུག་པ་དང་བགྲོད་ཚུལ་འཁྲུལ་པ་མེད་པར་བསྟན་པའི་ཕྱིར།

དེས་ན་ལས་དང་པོ་པ་གང་དག་ཐེག་པ་ཆེ་ཆུང་གི་བསྟན་པར་འཇུག་བྱེད་ཀྱི་བླ་མ་ལ་ཡོན་ཏན་མཚན་ཉིད་དེ་ལྟར་བཤད་ནས། ལམ་དངོས་ལ་སྨིན་གྲོལ་བྱེད་པའི་བླ་མ་ལ་ཡོན་ཏན་གྱི་མཚན་ཉིད་ཇི་ལྟ་བུ་དང་ལྡན་པ་ཞིག་དགོས་ན། ཐེག་ཆེན་ནི་ཚོགས་ལམ་ཆེན་པོ་ཐོབ་ན་ཆོས་རྒྱུན་གྱི་ཏིང་ངེ་འཛིན་ཐོབ་སྟེ། སངས་རྒྱས་མཆོག་གི་སྤྲུལ་སྐུའི་ཞིང་ཐམས་ཅད་དུ་རྫུ་འཕྲུལ་གྱི་མཐུས་སྐད་ཅིག་ལ་བགྲོད་དེ་མཆོག་གི་སྤྲུལ་སྐུ་བླ་མར་བསྟེན་ཆོག་པས་མཆོག་གི་སྤྲུལ་སྐུའི་ཡོན་ཏན་དེ་དག་རང་རེའི་དངོས་ཀྱི་བླ་མའི་མཚན་ཉིད་དུ་བཞུགས་པ་ཡིན་ལ་གསང་སྔགས་ལྟར་ན་སྔགས་ཀྱི་ཚོགས་ལམ་ཆེན་པོ་ཐོབ་པ་ན། མདོའི་མཆོག་གི་སྤྲུལ་སྐུར་མ་ཟད་སྔགས་ཀྱི་མཆོག་གི་སྤྲུལ་སྐུ་ཡང་བླ་མར་བསྟེན་པས་ཆོག་ལ་མདོ་སྔགས་སོ་སོ་ནས་བཤད་པའི་ས་ཐོབ་ནས་ནི་མདོ་སྔགས་སོ་སོའི་ལམ་གྱིས་ཐོབ་པའི་སངས་རྒྱས་ལོངས་སྤྱོད་རྫོགས་སྐུ་ཡང་བླ་མར་བསྟེན་ཆོག་པས་ལོངས་སྐུའི་ཡོན་ཏན་དེ་དག་དེ་སྐབས་ཀྱི་བླ་མའི་མཚན་ཉིད་དུ་ཡོད་པས་སློབ་མ་རང་གི་རྒྱུད་ཚོད་ཀྱི་རྗེས་སུ་འགྲོ་ལྡོག་ལས་དངོས་ཀྱི་བླ་མ་དམ་པའི་ཡོན་ཏན་གྱི་མཚན་ཉིད་ཆེ་ཆུང་གི་སྣང་བ་འཆར་བ་ཡིན་པས་རང་གི་བསགས་སྦྱང་མཐར་ཕྱིན་པ་ན་རང་ཉིད་སྐུ་གསུམ་གྱི་ཡོན་ཏན་གྱི་མཚན་ཉིད་རྫོགས་པའི་བླ་མ་དམ་པར་འགྱུར་བས། ཇི་སྐད་དུ། བདག་ཉིད་བདག་གི་མགོན་ཡིན་གྱི། །ཞེས་འབྱུང་བ་ཉིད་ཀྱི་ཕྱིར། བདག་ཉིད་བདག་གི་སྐྱབས་དང་བླ་མར་འགྱུར་བས། བཀའ་བརྒྱུད་རིན་པོ་ཆེའི་ཞལ་ནས། རང་སེམས་བླ་མར་མ་གྱུར་ན། །བརྡའ་བཟུང་བླ་མས་ཅི་ཞིག་བྱ། །ནང་གི་བླ་མ་ཞིག་མཇལ་ཙ་ན། །བླ་མའི་སྒྲོ་འདོགས་དེ་རུ་ཆོད། །ཅེས་འབྱུང་བ་ཡང་དོན་འདི་ལྟ་བུ་ལ་དགོངས་པའོ། །གངས་ཅན་གྱི་ཁྲོད་འདིར་ཕྱག་རྒྱ་ཆེན་པོའི་ཡེ་ཤེས་བསྐྱེད་པར་བྱ་བ་ལ་རྟོགས་ལྡན་གྱི་བླ་མ་དམ་པ་དགོས་ཞེས་གྲགས་པར་སྣང་ཡང་ཟབ་མོ་ཕྱག་རྒྱ་ཆེན་པོ་ཞེས་རྒྱུད་སྡེ་ནས་གྲགས་པའི་དབང་བཞི་པའི་དོན་དང༌། དབང་བཞི་པ་ཡང་བཅོམ་ལྡན་འདས་དུས་ཀྱི་འཁོར་ལོ་ཁོང་དུ་མ་ཆུབ་པར་མི་འབྱུང་བར་གསུངས་ན་རྒྱུད་སྡེར་གྲགས་པའི་ཕྱག་རྒྱ་ཆེན་པོ་དོན་ཏུ་གཉེར་བར་འདོད་པ་དེས་ནི་དབང་བཞི་པ་རྒྱུད་སྡེ་ཐམས་ཅད་ཀྱི་རྩེ་མོར་སྟོན་པ་དེ་ཉིད་འཆད་ཤེས་པའི་བླ་མ་བསྟེན་པར་འབྱུང་བ་ནི་མ་ཡིན་ཏེ། དུས་འཁོར་ལས། ཤེས་རབ་ཡེ་ཤེས་དག་ནི་སེམས་དང་དེའི་སྣང་བ་དག་ཀྱང་རྣམ་པ་བཅུ་པོ་ཉིད་དུ་འགྱུར། །དབང་བསྐུར་དྲི་མེད་རི་བོང་ཅན་མཚུངས་མེ་ལོང་གཟུགས་བརྙན་ལྟ་བུ་འདི་ལ་ཞུགས་པ་གང་ཡིན་པ། །དེ་ལ་མྱ་ངན་འདས་པ་བདེ་བ་འཕོ་མེད་ལྷན་ཅིག་སྐྱེས་པ་འགྱུར་མེད་ཉིད་ནི་བཞི་པ་སྟེ། །སངས་རྒྱས་ཞལ་འདི་གང་གི་ཐུགས་དང་ཞལ་ལ་གནས་པ་དེ་ནི་དཔལ་ལྡན་བླ་མའོ། །ཞེས་འབྱུང་བས་འདི་སྐབས་ཀྱི་དཔལ་ལྡན་བླ་མ་ནི་རྫོགས་རིམ་གྱི་སྦྱོར་བ་ཡན་ལག་དྲུག་འཇིག་རྟེན་པའི་ལམ་དུ་བསྐྱེད་ནས་འཇིག་རྟེན་ལས་འདས་པ་མཐོང་ལམ་རྫོགས་པ་དང༌། ཡང་དེ་འཕགས་པའི་སློབ་ལམ་དུ་བསྐྱེད་ནས་སངས་རྒྱས་ཀྱི་སར་རྫོགས་པའི་ཡན་ལག་དྲུག་གི་ལམ་ཆ་གཉིས་ལས་ཕྱི་མའི་ཏིང་ངེ་འཛིན་གྱི་ཡན་ལག་མཐར་ཐུག་པ་ཡོད་པར་གྱུར་ན་སྐབས་འདིའི་དཔལ་ལྡན་བླ་མ་དམ་པ་མཆོག་ཡིན་ཀྱང་མ་མཐའ་དང་པོའི་ཏིང་ངེ་འཛིན་གྱི་ཡན་ལག་རྫོགས་པའི་ས་དང་པོ་ཐོབ་པར་མ་གྱུར་པ་ལ་འདི་འཐད་ཀྱི། དཔལ་ལྡན་བླ་མར་མི་འཇོག་པ་དྲི་མེད་འོད་དུ་རྒྱ་ཆེར་གསལ་ན་དེང་སང་ཕྱག་ཆེན་སྟོན་པའི་རྟོག་ལྡན་གྱི་བླ་མར་ཁས་འཆེ་བ་རྣམས་ཕོ་ཚོད་ཚོད་ཀྱི་ཤིང་དྲལ་དུ་སོང་ཞིག །

༈ རྡོ་རྗེའི་གསུང༌། **རྟོགས་པ་བསྐྱེད་པའི་ཐབས་མོས་གུས་ཁོ་ནར་ངེས་**བྱ་བ་འདི་བཞུགས། ཞེས་པ་འདི་དག་པར་བཏོན་ན། བྱང་ཆུབ་ཀྱི་ཆོས་རྒྱུད་ལ་སྐྱེད་པར་བྱེད་པ་ལ་དད་པ་གལ་ཆེ་ཞིང༌།ལྷག་པར་གསང་སྔགས་ཀྱི་ལམ་ལ་བླ་མ་ཉིད་དཀོན་མཆོག་གསུམ་གྱིས་རྩ་བ་སྐུ་གསུམ་ཡེ་ཤེས་ལྔ་ལྡན་གྱི་ངོར་ཡིད་ཆེས་ནས་དེའི་གོ་འཕང་ཐོབ་འདོད་ཀྱི་དད་མོས་ཀྱི་བླ་མ་དེ་ཉིད་ཀྱི་རྡོ་རྗེ་བཞི་ལ་དབང་བྱིན་རླབས་ལེན་པ་མེད་ན་སྔགས་ལམ་དུ་འཚང་རྒྱ་བར་མི་ནུས་བྱ་བ་འདི་བཞུགས། ཞེས་བྱ་སྟེ། དེ་ཡང་སྲིད་ཞི་གཉིས་ལ་མི་གནས་པའི་བྱང་ཆུབ་ཐོབ་པར་བྱེད་པ་ལ་དང་པོར་སྨོན་པ་དང་འཇུག་པའི་བདག་ཉིད་ཅན་གྱི་བྱང་ཆུབ་ཀྱི་སེམས་སྐྱེ་དགོས་ཏེ། བྱང་ཆུབ་ཀྱི་སེམས་དེ་ཡང་གང་ལ་བཞུགས་པའི་རྫོགས་པའི་སངས་རྒྱས་དང་སར་གནས་ཀྱི་དགེ་འདུན་ལ་སོགས་པ་ལ་ཡོན་ཏན་མཐའ་ཡས་དང་ལྡན་པར་མཐོང་ཞིང་ཆོས་གང་ཟག་དེ་དག་གི་ཕུན་ཚོགས་བདག་རྒྱུད་ལ་བསྐྱེད་འདོད་ཀྱི་དད་པ་སྐྱེས་པ་ན་སྨོན་པ་དང་འཇུག་པའི་བྱང་སེམས་སྐྱེ་ལ། དེ་མེད་པར་དེའི་སེམས་དང་དེའི་སྡོམ་པ་དང་མདོར་ན་ཀུན་རྫོབ་དང་དོན་དམ་པའི་སེམས་བསྐྱེད་པ་གཉིས་དང༌། དེ་གཉིས་ལ་བརྟེན་པའི་ཚོགས་གཉིས་བསགས་ནས་འབྲས་བུ་སྐུ་གཉིས་ཐོབ་པ་སོགས་མངོན་མཐོ་ངེས་ལེགས་ཀྱི་ཡོན་ཏན་འབྱུང་བ་མེད་པས། གནས་དང་གནས་མིན་འབྱེད་པའི་དད་པ་ནི་ཐར་འདོད་རྣམས་ལ་ཆེས་གཅེས་པ་ཡིན་ཏེ། དཀོན་མཆོག་སྒྲོན་མེ་ལས། རྒྱལ་དང་རྒྱལ་བའི་ཆོས་ལ་དད་གྱུར་ཅིང༌། །རྒྱལ་སྲས་རྣམས་ཀྱི་ཆོས་ལ་དད་བྱེད་པ། །བྱང་ཆུབ་བླ་ན་མེད་ལ་དད་གྱུར་ན། །སྐྱེས་བུ་ཆེན་པོ་རྣམས་ཀྱི་སེམས་སྐྱེའོ། །ཞེས་དང༌། བསླབ་བཏུས་ལས། དད་པའི་རྩ་བ་བརྟན་བྱས་ཏེ། །བྱང་ཆུབ་ལ་ནི་བློ་བརྟེན་བྱ། །ཞེས་འབྱུང་ལ། དད་པ་དེ་ཡང་ཇི་ལྟ་བུ་ཞིག་སྙམ་ན། མངོན་པ་ཀུན་ལས་བཏུས་པར། དད་པ་གང་ཞེ་ན། ཡོད་པ་ཉིད་དང༌། ཡོན་ཏན་ཅན་དང༌། ནུས་པ་རྣམས་ལ་མངོན་པར་ཡིད་ཆེས་པ་དང༌། དང་བ་དང་འདོད་པ་སྟེ། འདུན་པའི་རྟེན་བྱེད་པའི་ལས་ཅན་ནོ། །ཞེས་འབྱུང་བས། ཡོད་པ་ཉིད་ནི་ལས་འབྲས་དང་སྡུག་ཀུན་གཉིས་ལ་སོགས་པ་ཕུང་པོ་ལྔའི་རྒྱུ་འབྲས་སོ། །ཡོན་ཏན་ནི་དཀོན་མཆོག་གསུམ། ནུས་པ་རྣམས་ནི་འགོག་བདེན་ཏེ། འགོག་པ་བདག་གིས་ཐོབ་པར་ནུས་པ་དང༌། ལམ་བདག་རྒྱུད་ལ་བསྐྱེད་པར་བྱ་ནུས་སྙམ་པ་སྟེ་ལས་འབྲས་དང་སྡུག་ཀུན་ལ་བསླུ་མེད་དུ་ཡིད་ཆེས་པའི་དད་པ་དང༌། སྡུག་ཀུན་སོགས་ཀྱི་ཉེས་པ་ལས་གྲོལ་བའི་དཀོན་མཆོག་གསུམ་སྐྱོན་ཐམས་ཅད་ཀྱིས་དབེན་ཞིང་ཡོན་ཏན་གྱི་བདག་ཉིད་ཡིན་པས་དེ་མདུན་དུ་བྱས་པའི་སྒོ་ནས་སྤུ་ཟིང་བྱེད་པ་དང་མཆི་མ་འབྱུང་བ་ལ་སོགས་དང་བའི་དད་པའོ། །འགོག་པ་ཐོབ་འདོད་དང་ལམ་རྒྱུད་ལ་བསྐྱེད་པར་འདོད་པ་ནི་འདོད་པའི་དད་པའོ། །དེ་ཡང་དང་པོར་དཀོན་མཆོག་གི་ཡོན་ཏན་མཐོང་བ་དང་ཐོས་པ་ལས་སེམས་དང་བ་དང༌། དེ་ལས་དེའི་ཡོན་ཏན་ཐོབ་པར་འདོད་པ་དང༌། ཡོན་ཏན་དེ་སྒྲིབ་བྱེད་ཀྱི་ཉེས་པ་ལ་ཉེས་པར་ཡིད་ཆེས་ན་ཉེས་སྐྱོན་རྣམས་སྤོང་བར་བྱེད་པའི་ལས་ཀྱི་རྟེན་བྱེད་པ་ནི་དད་པ་ཡིན་ནོ། །དེས་ན་དད་པ་ཡོད་མེད་ཀྱི་ཕན་ཡོན་དང་ཉེས་དམིགས་ནི། མདོ་ལས། དད་པ་སྔོན་འགྲོ་མ་ལྟར་བསྐྱེད་པ་སྟེ། །ཡོན་ཏན་ཐམས་ཅད་སྲུང་ཞིང་འཕེལ་བར་བྱེད། །དགོས་པ་སེལ་ཞིང་ཆུ་བོ་རྣམས་ལས་སྒྲོལ། །དད་པ་བདེ་ལེགས་གྲོང་ཁྱེར་མཚོན་བྱེད་ཡིན། །ཞེས་དང༌། དད་པ་བདུད་ཀྱི་ལས་ལས་འདའ་བྱེད་ཅིང༌། །ཐར་པའི་ལམ་མཆོག་སྟོན་པར་བྱེད་པ་ཡིན། །ས་བོན་མ་རུལ་ཡོན་ཏན་རྣམས་ཀྱི་རྒྱུ། །དད་པ་བྱང་ཆུབ་ཤིང་ནི་རྣམ་པར་བསྐྱེད། །ཅེས་དང༌། ཆོས་བཅུ་པ་ལས། གང་གི་འདྲེན་པ་ངེས་འབྱུང་བ། དད་པ་ཐེག་པ་མཆོག་ཡིན་ཏེ། །དེ་ཕྱིར་བློ་དང་ལྡན་པའི་མིས། །དད་པ་རྗེས་སུ་འབྲང་བ་བསྟེན། །མ་དད་པ་ཡི་མི་དག་ལ། །དཀར་པོའི་ཆོས་རྣམས་མི་སྐྱེ་སྟེ། །ས་བོན་མེ་ཡིས་འཚིག་པ་ལ། །མྱུ་གུ་སྔོན་པོ་ཇི་བཞིན་ནོ། །ཞེས་འབྱུང་ངོ༌། །

ཁྱད་པར་སྔགས་ལམ་གྱི་རྩ་བ་རྡོ་རྗེ་སློབ་དཔོན་ཉིད་ལ་རག་ཏེ། ཇི་སྐད་དུ། གང་ཕྱིར་རྡོ་རྗེ་འཛིན་པ་ཡི། །དངོས་གྲུབ་སློབ་དཔོན་རྗེས་འབྲང་གསུང༌། །དེ་བས་དེ་ལ་བརྙས་པ་ནི། །རྩ་བའི་ལྟུང་བ་དང་པོར་བཤད། །ཅེས་འབྱུང་བའི་ཕྱིར།

དེ་ལྟ་ན་སློབ་མ་གང་གི་དངོས་གྲུབ་སློབ་དཔོན་གྱི་རྗེས་སུ་འབྲང་ཚུལ་ཇི་ལྟ་བུ་ཞེ་ན། སློབ་མ་གང་གི་གཞི་རྒྱུད་ཀྱི་སངས་རྒྱས་ཀྱི་དྲི་མ་དང་བཅས་པ་ན་རྡོ་རྗེ་སློབ་དཔོན་ཁྱབ་བདག་རིགས་དྲུག་པ་འབྲས་རྒྱུད་རྣམ་པར་དག་པའི་སྐུ་གསུང་ཐུགས་ཡེ་ཤེས་རྡོ་རྗེ་བཞིའི་ཕྲིན་ལས་ཀྱི་འབྲས་རྒྱུད་ཀྱི་རྡོ་རྗེ་བཞི་པོ་དེ་ཉིད་ཀྱིས་གཞི་རྒྱུད་ཀྱི་རྡོ་རྗེ་བཞི་ལ་དབང་བསྐུར་བྱིན་གྱིས་བརླབས་ནས་གཞི་རྒྱུད་ཀྱི་རྡོ་རྗེ་དྲི་བཅས་དེས་རང་རྒྱུད་ཀྱི་དྲི་མ་དེ་སྦྱོང་བའི་ནུས་པ་རྙེད་ནས་གཞི་རྒྱུད་ཀྱི་རྡོ་རྗེ་བཞི་ལམ་རྒྱུད་ཀྱི་རྡོ་རྗེ་བཞིར་སྨིན་ནས་ལམ་རྒྱུད་ཀྱི་རྡོ་རྗེ་བཞི་པོ་དེ་འབྲས་རྒྱུད་ཀྱི་རྡོ་རྗེ་བཞི་པོར་མངོན་དུ་འགྱུར་བའི་ཆེད་དུ་སླར་འབྲས་རྒྱུད་ཀྱི་རྡོ་རྗེ་བཞིའི་བདག་ཉིད་ཅན་གྱི་བླ་མ་རྡོ་རྗེ་སློབ་དཔོན་ལས་རྡོ་རྗེ་བཞིའི་དབང་བཞི་བླངས་ནས་རང་རྒྱུད་ཀྱི་རྡོ་རྗེ་བཞི་ལ་བསྒྲིབ་པའི་སྒྲིབ་པ་སྦྱང་བར་བྱེད་པ་ཡིན་ལ། དེ་ལྟ་བུའི་སློབ་མའི་རྡོ་རྗེ་བཞི་དང་བླ་མའི་རྡོ་རྗེ་བཞི་སྦྱང་གཞི་སྦྱོང་བྱེད་སྦྱངས་འབྲས་བཞིའི་རྟེན་འབྲེལ་བསྒྲིགས་པ་མེད་པར་སྔགས་ལུགས་ཀྱི་སྒོ་ནས་མངོན་པར་རྫོགས་པར་འཚང་རྒྱ་བ་ཡོད་པ་མ་ཡིན་ཏེ། སྦྱང་གཞི་རྡོ་རྗེ་སློབ་མའི་རྒྱུ་རྒྱུད་ཀྱི་རྡོ་རྗེ་བཞི་དང༌། སྦྱོང་བྱེད་རྡོ་རྗེ་སློབ་དཔོན་གྱི་རྡོ་རྗེ་བཞིའི་ཕྲིན་ལས་ཀྱིས་དབང་བསྐུར་ཞིང་བྱིན་གྱིས་བརླབས་པ་བྱེད་པ་པོ་ལ་ཡོད་པའི་སྦྱོང་བྱེད་དང༌། རྡོ་རྗེ་སློབ་མའི་རྡོ་རྗེ་བཞི་ལ་རྡོ་རྗེ་སློབ་དཔོན་གྱི་དབང་དང་བྱིན་རླབས་ཀྱིས་བྱ་བ་ལས་སུ་གྱུར་ནས་ལམ་རྒྱུད་རྡོ་རྗེ་བཞིར་གྱུར་པས་ལམ་གྱི་འཁྲུལ་པ་དང་བྲལ་བའི་རྡོ་རྗེ་བཞི་ལེགས་པར་སྦྱངས་པས་རྡོ་རྗེ་སློབ་དཔོན་རྫོགས་པའི་སངས་རྒྱས་ཀྱི་འབྲས་རྒྱུད། ཇི་ལྟ་བ་དེ་ལྟ་བར་མངོན་དུ་བྱེད་པའི་ཕྱིར། སྦྱང་གཞི་ལ་སོགས་པའི་རྟེན་འབྲེལ་གྱི་ཚོགས་པ་འདི་དག་ནོར་མེད་དུ་མ་འགྲིག་ན་མཆོག་གི་དངོས་གྲུབ་ཐོབ་པའི་གནས་མེད་པའི་ཕྱིར། སློབ་མའི་རྒྱུ་རྒྱུད་སློབ་དཔོན་གྱི་འབྲས་རྒྱུད་ལྟར་ནམ་གྱུར་པ་ན། བཀའ་བརྒྱུད་རིན་པོ་ཆེའི་གསུང་གིས། རྟོགས་པ་བྱིན་བརླབས་ཀྱི་འཕོ་བ་ཐུགས་ཡིད་གཅིག་ཏུ་འདྲེས་པ། ཁྱུང་མ་འཕུར་བུ་འཕུར་དུ་ལྡིང་བ་མོས་གུས་ཚད་དུ་སྐྱོལ་བ་ཞེས་བྱ་བ་དེ་འབྱུང་ངོ༌། །ཞེས་འཆད་དོ། །དེས་ན་དེ་ལྟར་སྟོན་པ་བཅོམ་ལྡན་འདས་ནས་དེང་སང་རྩ་བའི་བླ་མའི་བར་བྱོན་པའི་བླ་མ་རྡོ་རྗེ་འཛིན་པ་ཕྱོགས་བཅུ་དུས་གསུམ་གྱི་སངས་རྒྱས་ཐམས་ཅད་ཀྱི་ངོ་བོར་བཞུགས་པ་ཞིག་ལས་རང་རྒྱུད་ཀྱི་རྡོ་རྗེ་བཞི་ལ་སྒྲིབ་བྱེད་ཀྱི་དྲི་མ་ལམ་ལྔར་སྤང་བྱ་ཐམས་ཅད་དབང་བཞིའི་ཆུ་བོ་ཆེན་པོ་བཞི་བླངས་ནས་འཁྲུད་ཅིང་རྡོ་རྗེ་བཞིའི་ནུས་པ་བླུགས་པའི་སྒོ་ནས་མངོན་པར་རྫོགས་པར་སངས་རྒྱས་པ་ཡིན་པས། རྩ་བའི་བླ་མ་དེ་ལ་འབྲས་དུས་ཀྱི་རིགས་དྲུག་པའི་རྡོ་རྗེ་ཡིན་མིན་གྱི་ཐེ་ཚོམ་ཟ་བ་ཙམ་གྱིས་སློབ་མའི་རྒྱུད་ལ་མཆོག་གི་དངོས་གྲུབ་ལ་གེགས་བྱེད་པ་ཡིན་ཏེ། དེ་ལྟའི་བླ་མ་དེ་འབྲས་རྒྱུད་ཀྱི་སངས་རྒྱས་ཡིན་ངོ་ཤེས་ལ་ཡིན་མིན་ཐེ་ཚོམ་དུ་བྱེད་པ་ལས་སྡིག་པའི་ལས་ཆེ་བ་མེད་པའི་ཕྱིར།

འོ་ན་དེང་སང་སོ་སྐྱེའི་རྡོ་རྗེ་སློབ་དཔོན་དུ་བཟུང་ནས་དེ་དུས་ཀྱི་དེ་འབྲས་རྡོ་རྗེ་སློབ་དཔོན་ཇི་ལྟར་ཡིན་སྙམ་ན། སོ་སྐྱེའི་རྡོ་རྗེ་སློབ་དཔོན་གྱིས་སོ་སྐྱེའི་རྡོ་རྗེ་སློབ་མ་བཟུང་བ་ན། བཅོམ་ལྡན་འདས་རྡོ་རྗེ་འཆང་ཆེན་པོ་ཉིད་ནས་རང་གི་སོ་སྐྱེའི་རྡོ་རྗེ་སློབ་དཔོན་དེ་ཉིད་ཀྱི་བར་རྒྱུ་རྒྱུད་དམ་ཚིག་པ་དང་འབྲས་རྒྱུད་རྣམ་པ་དབྱེར་མེད་དུ་བསྲེ་བའི་དབང་བྱིན་རླབས་ཀྱི་སྨིན་གྲོལ་བར་མ་ཆད་དུ་ཡོད་པ་ན་སོ་སྐྱེའི་རྡོ་རྗེ་སློབ་དཔོན་དེས་སོ་སྐྱེའི་རྡོ་རྗེ་སློབ་མ་རྗེས་སུ་བཟུང་བ་ན་འབྲས་རྒྱུད་རྣམ་པར་དག་པའི་སངས་རྒྱས་ཇི་སྙེད་པ་དེ་དག་སོ་སྐྱེའི་རྡོ་རྗེ་སློབ་དཔོན་དེ་དག་གི་སྒོ་གསུམ་ལ་ཞུགས་ཏེ། སློབ་མ་དེ་དག་གི་རྒྱུད་ཡོངས་སུ་སྨིན་གྲོལ་དུ་མཛད་པ་འདི་ནི་སྔགས་ཀྱི་སངས་རྒྱས་ཐམས་ཅད་ཀྱི་ཆོས་ཉིད་ཡིན་ཏེ། མདོ་སྡེ་བ་ཚྭ་ཅན་ཆུ་ཀླུང་གི་མདོ་ལས། ལྔ་བརྒྱ་ཐ་མར་གྱུར་པ་ན། །ང་ཉིད་སློབ་དཔོན་གཟུགས་ཀྱི་གནས། །ངའོ་སྙམ་དུ་ཡིད་བྱོས་ལ། །དེ་ཚེ་དེ་ལ་གུས་པ་བསྐྱེད། །ཞེས་འབྱུང་ལ། འདི་ལྟ་བུ་ལ་བཀའ་དྲིན་དྲན་པའི་གུས་པ་བསྐྱེད་པའི་བསོད་ཚོགས་ལས་བསོད་ནམས་ཀྱི་ཚོགས་ཆེས་ཆེ་བ་མེད་པའི་ཕྱིར། ཕར་ཕྱིན་ཐེག་པ་ལྟ་བུར་ཚོགས་གཉིས་བསྐལ་པ་གངྒཱའི་ཀླུང་དུ་བསགས་པ་ལས་འདིར་སྔགས་ཀྱི་རྡོ་རྗེ་སློབ་དཔོན་ལ་དང་བའི་དད་པ་སྐད་ཅིག་ཏུ་སྐྱེས་པ་ཚོགས་ཆེ་ཞིང་སྒྲིབ་པ་སྦྱང་ཕུལ་ཆེ་བས། བཀའ་བརྒྱུད་རིན་པོ་ཆེའི་ཞལ་ནས། ཕྱག་རྒྱ་ཆེན་པོའི་རྟོག་པ་ཡི། །ཐབས་ལ་མོས་གུས་ལས་གཞན་མེད། །ཅེས་དང༌། དུས་འཁོར་ལས། བསྐལ་པ་དུས་གསུམ་ཐམས་ཅད་དུ། །དཀོན་མཆོག་གསུམ་ལ་མཆོད་པ་དང༌། །སྲོག་ཆགས་བྱེ་བའི་ཚེ་སྐྱབས་པས། །ཚེ་འདིར་སངས་རྒྱས་མི་ཐོབ་སྟེ། །ཡོན་ཏན་རྒྱ་མཚོའི་བླ་མ་ལ། །དང་བའི་ཡིད་ཀྱིས་མཉེས་བྱས་ན། །མཆོག་དང་ཐུན་མོང་དངོས་གྲུབ་ནི། །ཚེ་འདི་ཉིད་ལ་ངེས་པར་ཐོབ། །ཞེས་འབྱུང་ལ། དེ་ནས་བསོད་ཚོགས་ལ་བླ་མའི་མོས་གུས་ལས་ཆེ་བ་མེད་པས་དེ་གདུལ་བྱ་རྣམས་ཀྱི་བསགས་ཆེད་རྫོགས་པའི་སངས་རྒྱས་ཉིད་ཀྱིས་ཀྱང་རང་གི་སྔར་དང་པོའི་རྡོ་རྗེ་ཐེག་པར་འཇུག་བྱེད་ཀྱི་རྡོ་རྗེ་སློབ་དཔོན་ལ་བཀའ་དྲིན་དྲན་པའི་ཕྱག་མཛད་པ་ཡིན་ཏེ། ཇི་སྐད་དུ། སློབ་དཔོན་སྟོན་པར་གྱུར་པ་ནི། །སངས་རྒྱས་ཀུན་གྱིས་ཕྱག་མཛད་པ། །བདག་ཅག་རྣམས་ཀྱི་ཕ་དང་མ། །འདི་ཡིན་པར་ནི་བསམ་པར་བྱ། །ཞེས་དང༌། གཞན་ཡང༌། ཇི་སྐད་དུ། དབང་ཆོག་ཐོབ་གང་རྡོ་རྗེ་ཡི། །སློབ་དཔོན་ལ་ནི་དེ་བཞིན་གཤེགས། །ཕྱོགས་བཅུའི་འཇིག་རྟེན་ཁམས་བཞུགས་རྣམས། །དུས་གསུམ་བྱོན་ནས་ཕྱག་འཚལ་ལོ། །ཞེས་འབྱུང་ལ། དེས་ན་དུས་གསུམ་གྱི་སངས་རྒྱས་ཐམས་ཅད་དུས་བསྐལ་པ་མང་པོར་མཆོད་པ་བས་བླ་མའི་བ་སྤུ་ཉག་གཅིག་དུས་སྐད་ཅིག་ཏུ་མཆོད་པ་བསོད་ནམས་ཆེ་བར་རྒྱུད་སྡེ་རབ་འབྱམས་ནས་གསུངས་པས་རྩ་བའི་བླ་མ་ཉིད་སངས་རྒྱས་སུ་ཡིད་ཆེས་ཞིང་དེའི་གོ་འཕང་ཐོབ་འདོད་ཀྱི་མོས་གུས་ཁོ་ན་བྱས་པའི་བསགས་སྦྱང་གཅིག་པུས་བསོད་ཚོགས་མ་ལུས་པ་རྫོགས་པར་འགྱུར་བ་གདོན་མི་འཚལ་བ་མ་ཡིན་ཏེ་ས་སྐྱ་པའི་དགྱེས་རྡོར་གྱི་མན་ངག་གི་གཞུང་ལས་ཀྱང༌། དབང་པོ་རབ་བླ་མའི་རྣལ་འབྱོར་གྱི་ལམ། འབྲིང་དམ་ཚིག་དང་སྡོམ་པའི་ལམ། ཐ་མ་ལུས་སོ་སོར་རྟོག་པའི་འགོག་པ། ཞེས་གསུམ་འབྱུང་བའི་དང་པོ་ཡང་བླ་མ་རྡོ་རྗེ་འཆང་ཆེན་པོ་ཉིད་ལ་བསག་སྦྱང་བྱས་པའི་ཚོགས་ཉིད་ཚོགས་ཆེ་བར་རྒྱ་ཆེར་བསྔགས་པ་ཡིན་པས། ས་སྐྱ་པས་ཀྱང་བཀའ་རྒྱུད་རིན་པོ་ཆེའི་ཞལ་ལུང་ལས་འབྱུང་བའི། འདི་དང་ཕྱི་མ་དུས་རྣམས་ཐམས་ཅད་དུ། །སྐྱབས་མགོན་རེ་ས་གཞན་ན་མི་འདུག་ཅིང༌། །བླ་མའི་མོས་གུས་གཅིག་པུས་ཆོས་ལགས་པའི། །གཅིག་ཆོག་རྒྱལ་པོ་བླ་མ་རིན་པོ་ཆེ། །བླ་མ་སངས་རྒྱས་རིན་ཆེན་ལ་གསོལ་བ་འདེབས། །ཞེས་འབྱུང་བའི་མོས་གུས་དཀར་པོ་ཆིག་ཐུབ་ལ་སྨད་པ་དང་འགོག་པ་སྐད་བྱེད་པ་ནི་ངོ་ཚ་བ་དང་ཁྲེལ་མེད་པ་ཡིན་ཏེ། རང་ཉིད་མཆོག་ཏུ་ཟབ་པར་འདོད་པའི་ཆོས་ལ་རང་ཉིད་ཀྱི་ཅིར་ཡང་མི་རུང་བར་སྨྲས་པའི་ཕྱིར། དེས་ན་བཀའ་བརྒྱུད་རིན་པོ་ཆེའི་ཞལ་ནས། ཕྱག་རྒྱ་ཆེན་པོ་ཆོས་ཀྱི་སྐུ་རྟོགས་པར་བྱེད་པ་ལ་བླ་མ་ལ་ཆོས་སྐུའི་མོས་པ་སྐྱེ་བ་ཞིག་ངེས་པར་དགོས་ལ། དེ་ལྟ་བུའི་མོས་གུས་ལ་དུས་མཐའི་མོས་གུས་དགོས། ཞེས་འབྱུང་ལ། དེ་སྐབས་ཀྱི་ཕྱག་རྒྱ་ཆེན་པོ་དང་ཆོས་སྐུ་ནི་མཚོན་བྱེད་དང་མཚོན་བྱའི་དཔེ་དོན་གྱི་ཡེ་ཤེས་ལ་དགོངས་ལ། བླ་མ་རྡོ་རྗེ་འཛིན་པ་དེ་ལ་ཆོས་སྐུའི་མོས་པ་སྐྱེས་ཞེས་པ་ནི། བླ་མ་དེའི་རྩ་དག་པ་སྤྲུལ་སྐུ། རླུང་དག་པ་ལོངས་སྐུ། ཐིག་ལེ་དག་པ་ཆོས་སྐུ། ཡེ་ཤེས་དག་པ་ངོ་བོ་ཉིད་སྐུ་དང༌། བླ་མ་སྐུ་དགེ་འདུན་དཀོན་མཆོག །གསུང་དམ་ཆོས་དཀོན་མཆོག །ཐུགས་སངས་རྒྱས་དཀོན་མཆོག་ཡིན་པར་རྟོགས་པའི་ཤེས་རབ་དང་དེ་ཐོབ་འདོད་ཀྱི་དད་པ་གཉིས་དགོས་པར་བསྟན། ཇི་སྐད་དུ། བླ་མ་སངས་རྒྱས་བླ་མ་ཆོས། །དེ་བཞིན་བླ་མ་དགེ་འདུན་ཏེ། །ཀུན་གྱི་བྱེད་པ་བླ་མ་ཡིན། །བླ་མ་དཔལ་ལྡན་རྡོ་རྗེ་འཆང་ཞེས་འབྱུང་ལ། དུས་མཐའི་མོས་གུས་ནི་རྩ་བའི་བླ་མ་ལ་རིགས་དྲུག་པ་རྡོ་རྗེ་འཆང་དུ་འདུ་ཤེས་པའི་བསོད་ཚོགས་བསགས་ན་ལྷན་སྐྱེས་ཀྱི་ཡེ་ཤེས་དུས་མཐའི་སྐད་ཅིག་ཏུ་སྐྱེ་བར་འགྱུར་བ་ལ་དགོངས་ནས། གཞན་གྱི་བརྗོད་མིན་ལྷན་ཅིག་སྐྱེས། །གང་དུ་ཡང་ནི་མི་རྙེད་དེ། །བླ་མའི་དུས་ཐབས་བསྟེན་པ་དང༌། །བདག་གི་བསོད་ནམས་ལས་ཤེས་བྱ། །ཞེས་དང༌། གང་གི་དྲིན་གྱིས་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང༌། །བླ་མ་རིན་ཆེན་ལྟ་བུའི་སྐུ། །རྡོ་རྗེ་ཅན་ཞབས་པད་ལ་འདུད། །ཅེས་འབྱུང་ངོ༌། །དེས་ན་སྟོན་པ་ཡང་དག་པར་རྫོགས་པའི་སངས་རྒྱས་རིགས་དྲུག་པ་རྡོ་རྗེ་འཆང་ནས་རྩ་བའི་བླ་མ་སོ་སོ་སྐྱེ་བོའི་རྡོ་རྗེ་སློབ་དཔོན་ཡིན་ཀྱང་དེའི་བར་ལ་དབང་བྱིན་རླབས་ཀྱི་སྨིན་གྲོལ་གྱི་རྒྱུན་ལམ་ཡོད་པ་ཞིག་ལ་དབང་དང་ལམ་གྱི་ཆུ་བོ་མ་ནུབ་པ་ཞེས་བརྗོད་པ་ཡིན་གྱི། དེ་ལས་གཞན་སྐྱེ་འཕགས་ཀྱི་སྐལ་བ་དང་འཚམས་པའི་དབང་ལམ་གྱི་རྟོགས་པ་གང་གིའང་རྒྱུན་མེད་པར་དབང་ཚིག་ཐུན་གྱི་བར་མ་ཆད་དུ་ལེན་པ་ལ་དབང་གི་ཆུ་བོ་བར་མ་ཆད་པར་རེ་བ་ནི་རྒྱལ་རིགས་སྤྱི་བོ་ནས་དབང་བསྐུར་བའི་རྒྱུན་ཆད་པ་ན་དམངས་རིགས་དག་རྒྱལ་རིགས་སྤྱི་བོ་ནས་དབང་བསྐུར་བའི་རྒྱུད་པ་སྤེལ་འདོད་ནས་རྒྱལ་པོའི་བཙུན་མོ་དང་ལྷན་ཅིག་སྦྱོར་བ་དང་འདྲའོ། །ཞེས་བཀའ་བརྒྱུད་རིན་པོ་ཆེའི་གསུང་ངོ༌། །དེས་ན། ཇི་སྐད་དུ། སངས་རྒྱས་ཉིད་ཀྱང་བརྩོན་ལྡན་པ། །ཚེ་འདི་ཉིད་ལ་སྟེར་བར་བྱེད། །ཅེས་འབྱུང་བའི་ཚེ་གཅིག་ལ་སངས་རྒྱས་སྟེར་ནུས་ཀྱི་རྡོ་རྗེ་སློབ་དཔོན་ལ་མ་གུས་པ་ཅུང་ཟད་ཀྱིས་ཀྱང་མཆོག་གི་དངོས་གྲུབ་ལ་གེགས་བྱེད་པར་མ་ཟད་དངོས་གྲུབ་ཐོབ་པས་སྨད་ཀྱང་དེ་དག་དམྱལ་བ་ཆེན་པོར་ལྷུང་སྟེ། ཇི་སྐད་དུ། སློབ་མ་གང་ཞིག་གྲུབ་བརྙེས་ནས། །ཁེངས་པས་བླ་མར་ཕྱག་མི་བྱེད། །སྨད་པས་དམན་པའི་གནས་བྱས་ཏེ། །ངེས་པར་ངན་འགྲོར་འགྲོ་བར་འགྱུར། །ཞེས་འབྱུང་བས་དཔལ་ལྡན་བླ་མ་རྡོ་རྗེ་འཛིན་པ་ལ་སྐལ་མཆོག་རྡོ་རྗེ་ཐེག་པའི་སློབ་མ་དག་གིས་གུས་པར་བསྟེན་པར་རིགས་སོ། །

༈ རྡོ་རྗེའི་གསུང༌། **ལྟ་བ་རྟོགས་པ་དང་ལྡན་པ་**ཞེས་བྱ་བ་འདི་བཞུགས། ཞེས་བྱ་བ་དག་པར་བཏོན་ན། དབུ་མ་ཐལ་འགྱུར་བ་དག་སློབ་པ་དང་མི་སློབ་པའི་མཉམ་བཞག་ན་ཡུལ་སྣང་བ་དང་ཡུལ་ཅན་བློ་ཡོད་པར་མི་བཞེད་བྱ་བ་འདི་བཞུགས། །ཞེས་འདོན་དགོས་པ་ཡིན་ཏེ། འཇིག་རྟེན་གསུམ་མགོན་ཀླུ་སྒྲུབ་ཀྱི་སྤྲུལ་སྐུ་ཡིན་ལ། འབྲི་གུང་གླིང་པ་ཟླ་གྲགས་ཀྱི་སྤྲུལ་སྐུར་མཛད་ནས། ཟླ་གྲགས་ཀྱི་བཞེད་པ་གངས་ཅན་གྱི་ཁྲོད་འདིར་བསྐང་བ་ལ་བསམས་བཞིན་བྱོན་པའི་ཕྱིར།

ལྟ་བ་སྟེ་མཉམ་བཞག་ལ་རྟོགས་བྱ་རྟོགས་བྱེད་ཡོད་པར་འདོད་པ་ལ་དབུ་མ་རང་རྒྱུད་པ་ཕྱིན་གྱི་གྲུབ་མཐའ་ལ་ཡོད་ཀྱི་ཐལ་འགྱུར་བས་གཞན་གྲགས་ཙམ་དུ་ཡང་དེར་མི་བརྗོད་པའི་ཕྱིར། དེས་ན་དབུ་མ་རང་རྒྱུད་པའི་ཕྱོགས་འཛིན་པའི་བོད་ཁ་ཅིག་འདི་སྐད་དུ་ཟེར་སྟེ། སློབ་པ་དང་མི་སློབ་པའི་རྣལ་འབྱོར་མངོན་སུམ་གྱི་ཆོས་ཉིད་ལ་མཉམ་པར་བཞག་པ་ན་ཡུལ་སྣང་མེད་དང་ཡུལ་ཅན་བློ་མེད་དུ་འདོད་པ་ནི་རྣམ་པར་འཁྱམས་པ་ཡིན་ཏེ། དེ་ལྟ་ན་མཉམ་པར་བཞག་པའི་གང་ཟག་དེ་ལ་ཡིད་ཀྱི་ཤེས་པ་ཡོད་དམ་མེད། དང་པོ་ལྟར་ན་དེས་ཡུལ་བདག་མེད་མ་རྟོགས་ན་མཐོང་སྒོམ་མཉམ་བཞག་ཡེ་ཤེས་སུ་འགལ། རྟོགས་ན་དེ་ཉིད་བློ་ཡིན་པས་ཁས་བླངས་ཉམས། གཉིས་པ་ལྟར་ན་གང་ཟག་ལ་ཡིད་ཤེས་མེད་པའི་གནས་སྐབས་འགོག་པའི་སྙོམས་འཇུག་ལ་སོགས་ལྔར་ངེས་པ་མ་ཡིན་པར་འགྱུར་ཏེ། ལྔ་པོ་དེ་དག་མ་ཡིན་པའི་མཐོང་སྒོམ་མཉམ་བཞག་ནའང་ཡིད་ཤེས་མེད་པའི་ཕྱིར། འདོད་ན། སུམ་ཅུ་པ་ལས། ཡིད་ཀྱི་རྣམ་ཤེས་འབྱུང་བ་ནི། །རྟག་ཏུ་འདུ་ཤེས་མེད་པ་དང༌། །སྙོམས་པར་འཇུག་པ་རྣམ་གཉིས་དང༌། །སེམས་མེད་གཉིད་དང་བརྒྱལ་མ་གཏོགས། །ཞེས་འབྱུང་བ་དང་འགལ། གཞན་ཡང་བློ་མ་ཡིན་ན་ཏིང་ངེ་འཛིན་མེད་པས་མཉམ་བཞག་ཏུ་མི་འཐད་པ་དང༌། བདག་མེད་མ་རྟོགས་པས་བདག་གཉིས་སུ་འཛིན་པའི་སྒྲོ་འདོགས་མི་ཆོད་པ་དང༌། ཤེས་རབ་མ་ཡིན་པས་སྤང་བྱའི་ས་བོན་གྱི་གཉེན་པོར་མི་འགྱུར་བ་དང་ཤེས་བཟོད་སྐད་ཅིག་བཅུ་དྲུག་ལ་སོགས་པའི་རྣམ་བཞག་མི་རུང་བ་དང༌། བྱེད་པ་མེད་པས་ཆོས་ཉིད་མངོན་སུམ་གསར་མཐོང་མེད་པ་དང༌། མཐོང་ཟིན་གོམས་པ་དང༌། དེའི་སྟོབས་ཀྱིས་ཡུལ་གསལ་བར་རྟོགས་པ་སོགས་ཐེག་ཆེན་གྱི་ལམ་གྱི་རྣམ་བཞག་ཐམས་ཅད་ནུབ་པར་འགྱུར་བ་དང༌། སློབ་པའི་མཉམ་བཞག་ལ་ཡུལ་ཡུལ་ཅན་གྱིས་དབེན་ན་རྗེས་ཐོབ་ཏུ་ཡང་ཡུལ་ཡུལ་ཅན་དུ་ལྡང་བར་མི་ནུས་སོ་ཞེས་ཟེར་རོ། །དེ་ལྟར་སྨྲ་བ་དེ་ནི་ཆེས་མི་རིགས་ཏེ། མཐོང་སྒོམ་མཉམ་བཞག་ན་ཡིད་ཤེས་རྟོག་བཅས་ཡོད་དམ་རྟོག་མེད་ཡོད། དང་པོ་ལྟར་ན་མི་རིགས་ཏེ། ཆོས་ཉིད་ལ་མཉམ་པར་བཞག་པ་ན་དེ་ཉིད་ལ་མངོན་སུམ་ལས་དེ་ལ་སྒྲ་རྟོག་གི་རྒྱུ་བ་ཙམ་ཡང་མེད་པར་ཐེག་པ་ཆེན་པོའི་མདོ་སྔགས་རབ་འབྱམས་ལས་འབྱུང་བའི་ཕྱིར། རྟོག་མེད་ཀྱང་ཡོད་པར་མི་རིགས་ཏེ། རིགས་ན་ཡུལ་ཆོས་ཀྱི་སྐྱེ་མཆེད་ལ་དམིགས་ནས་དེ་འཛིན་པའི་རྟོག་མེད་ཀྱི་ཤེས་པ་དམིགས་དགོས་པ་ལས། ཡུལ་ཆོས་ཀྱི་སྐྱེ་མཆེད་ལ་སོགས་པ་ནི་མཚན་མ་དང་སྤྲོས་པ་ཉིད་ཡིན་ལ། མཚན་མ་ལ་ཉེ་བར་སྤྱོད་ན་ཟབ་མོ་སྟོང་པ་ཉིད་ཀྱི་ཚུལ་ལ་ཤེས་རབ་ཀྱི་ཕ་རོལ་ཏུ་ཕྱིན་པར་འགྱུར་བའི་འཕགས་རྒྱུད་ཀྱི་མཁྱེན་པ་མིན་པར་རྒྱལ་བའི་ཡུམ་ལས་ལེགས་པར་བཤད་པའི་ཕྱིར། ཡུལ་བདག་མེད་དང་སྟོང་ཉིད་རྟོགས་ཞེས་བྱ་བ་འདི་ནི་འགར་ཡང་མཐོང་བ་དང་རྟོགས་པ་མེད་པ་ལ་མཐོང་རྟོགས་ཀྱི་སྒྲ་སྦྱར་བ་ཡིན་ཏེ། མདོ་ལས། འགའ་ཡང་མཐོང་བ་མེད་པ་ནི་དེ་ཁོ་ན་ཉིད་མཐོང་བའོ། །ཞེས་དང༌། ནམ་མཁའ་མཐོང་ཞེས་སེམས་ཅན་ཚིག་ཏུ་རབ་བརྗོད་ཀྱང༌། །ནམ་མཁའ་ཇི་ལྟར་མཐོང་ཞེས་དོན་དེ་བརྟག་པར་གྱིས། །ཞེས་འབྱུང་བས་རྣམ་ཤེས་ཀྱི་རྒྱུ་བ་སོགས་སྤྲོས་པ་ཐམས་ཅད་དང་བྲལ་བའི་ཡེ་ཤེས་མ་སྐྱེས་མི་འགག་པ་དེར་ཡོད་དོ་ཞེས་གཞན་གྲགས་ཙམ་དུ་ཐ་སྙད་བྱས་ཀྱི། ཡང་དག་པར་ན་མཉམ་གཞག་དེར་ཡེ་ཤེས་ཡོད་མེད་ཀྱི་སྨྲ་བསམ་གྱི་བརྗོད་པ་དང་བྲལ་བའི་ཕྱིར། ཡིད་ཤེས་མེད་པའི་གནས་སྐབས་ལྔ་ཐུན་མོང་གི་ཆོས་མངོན་པ་ནས་བཤད་ཀྱང་ལྔ་ཁོ་ནར་ངེས་པར་མ་བཤད་པ་དང༌། བཤད་ན་ཡང་ལུགས་དེ་པས་སངས་རྒྱས་ཀྱི་མཉམ་བཞག་ལ་ཡང་ཡིད་ཀྱི་ཤེས་པ་ཡོད་པར་འདོད་དགོས་ལ། དེར་ཡང་འདོད་རིགས་པ་མ་ཡིན་ཏེ། ཡིད་ཤེས་གནས་གྱུར་ནས་སོར་རྟོགས་ཡེ་ཤེས་ཀྱི་ངོ་བོ་ཡོད་པར་འདོད་པའི་ཕྱིར། ཐུན་མོང་མིན་པའི་ཤེར་ཕྱིན་གྱི་མདོ་ནས་ཆོས་རྣམས་ཀྱི་ཆོས་ཉིད་དོན་དམ་བདེན་པའི་མིང་ཅན་ལ་མཉམ་པར་གཞག་པ་དེ་ཚེ་ཡུལ་དང་ཡུལ་ཅན་དང་ཡིད་ཀྱི་རྒྱུ་བ་སོགས་དམིགས་རྣམ་ཐམས་ཅད་ཀྱིས་དབེན་པར་བཤད་དེ། མདོ་ལས་ཀུན་རྫོབ་ཀྱི་བདེན་པ་གང་ཞེ་ན། ཇི་སྙེད་འཇིག་རྟེན་གྱི་ཐ་སྙད་གདགས་པ་དང་ཡི་གེ་དང་སྐད་དང་བརྡ་བསྟན་པ་དག་གོ །དོན་དམ་པའི་བདེན་པ་ནི་གང་ལ་སེམས་རྒྱུ་བ་ཡང་མེད་ན་ཡི་གེའི་རྣམ་པ་ལྟ་ཅི་སྨོས། ཞེས་འབྱུང་བ་དོན་དམ་པའི་བདེན་པ་གང་གིས་ཁོང་དུ་ཆུབ་པར་འཇོག་པ་དེ་ལ་ནི་སེམས་ཀྱི་རྒྱུ་བ་དེ་རྟོག་མེད་ཀྱི་ཤེས་པ་ཡང་མེད་ན་ཡི་གེ་དེ་སྒྲ་དོན་འདྲེས་འཛིན་གྱི་ཤེས་པས་ཀྱང་དམིགས་པར་ལྟ་ག་ལ་ཡོད་ཅེས་བསྟན་པ་ཉིད་ཀྱིས་ཁ་ཅིག་གིས་དོན་དམ་བདེན་པ་རང་ལྡོག་མེད་དགག་ལ་སེམས་ཀྱི་རྒྱུ་བ་མེད་པར་བསྟན་པ་ལས་དེའི་མཉམ་བཞག་ལ་བློ་མེད་མ་བསྟན་ཞེས་འདོད་པ་ཡང་གྱི་ན་བ་ཉིད་ཡིན་པ་དང༌། ཁྱད་པར་དོན་དམ་བདེན་པ་སྒོ་གསུམ་གྱི་སྤྱོད་ཡུལ་གྱི་ངོ་བོར་གྱུར་ན་དེ་ལྟའི་དོན་དམ་བདེན་པ་དེ་ནི་ཐ་སྙད་པར་འགྱུར་བས་དོན་དམ་བདེན་པ་ལ་མཉམ་བཞག་ཏུ་མི་འགྱུར་བས་མཉམ་བཞག་བློ་མེད་ཁོ་ནར་གྲུབ་སྟེ། མདོ་ལས། འཇམ་དཔལ་དོན་དམ་པའི་བདེན་པ་གང་ཡིན། འཇམ་དཔལ་གྱིས་སྨྲས་པ། ལྷའི་བུ་དོན་དམ་པར་དོན་དམ་པའི་བདེན་པ་ལུས་དང་ངག་དང་ཡིད་ཀྱི་ངོ་བོར་གྱུར་ན་དེ་དོན་དམ་པའི་བདེན་པ་ཞེས་བྱ་བའི་གྲངས་སུ་མི་འགྲོའོ། །ཀུན་རྫོབ་ཀྱི་བདེན་པ་ཁོ་ནར་འགྱུར་རོ། །ལྷའི་བུ། གཞན་ཡང་དོན་དམ་པར་ན་དོན་དམ་པའི་བདེན་པ་ནི་ཐ་སྙད་ཐམས་ཅད་ལས་འདས་པའོ། །ཞེས་རྒྱ་ཆེར་འབྱུང་བས་མཉམ་བཞག་བློ་ཡོད་དུ་སྟོན་པའི་མདོ་བསྟན་བཅོས་ནི་དྲང་དོན་དང༌། མཉམ་བཞག་བློ་བྲལ་དུ་སྟོན་པའི་མདོ་བསྟན་བཅོས་ནི་ངེས་དོན་དུ་ཤེས་པར་བྱ་དགོས་སོ། །བློ་མ་ཡིན་ན་ཏིང་ངེ་འཛིན་དང་ཤེས་རབ་ཏུ་མི་འགྲུབ་པས་མཉམ་བཞག་ཏུ་མི་འཐད་ཅེས་པའང་མཚན་མ་དང་སྤྲོས་པ་དང་དངོས་པོ་དང་རང་བཞིན་གྱི་ཏིང་ངེ་འཛིན་དང་ཤེས་རབ་དང་འདོད་པའི་ཕྱོགས་ལ་དེ་ལྟར་ཁྱབ་པ་འཆའ་བ་ཡོད་དུ་ཆུག་ཀྱང་མཚན་མ་དང་སྤྲོས་པ་དང་དངོས་པོ་དང་རང་བཞིན་དབེན་པའི་ཏིང་ངེ་འཛིན་དང་ཤེས་རབ་ལ་ནི་ཏིང་ངེ་འཛིན་དང་ཤེས་རབ་ལ་སོགས་ཡོད་མེད་གང་དུ་བརྗོད་ཅིང་རྟོག་ན་འཕགས་པའི་མཉམ་བཞག་ལས་ཕྱིན་ཅི་ལོག་ཏུ་འགྱུར་ཏེ། གང་ཡོད་མེད་ལ་སོགས་ལ་མངོན་པར་ཕྱོགས་པའི་ཆ་གང་ཡིན་པ་གསུམ་ནི་ཡང་དག་པའི་ཆོས་ཉིད་དང་དེ་ལ་མཉམ་པར་བཞག་པའི་མཉམ་བཞག་ཡང་དག་པ་མ་ཡིན་པའི་ཕྱིར། ཆོས་ཉིད་མཉམ་གཞག་ལ་བློ་མེད་ན་བདག་མེད་རྟོགས་པའི་ཤེས་རབ་ཀྱིས་བདག་འཛིན་གྱི་སྒྲོ་འདོགས་མི་གཅོད་པ་དང༌། སྤང་བྱའི་ས་བོན་གྱི་གཉེན་པོ་མི་འགྱུར་བའི་ཉེས་པ་ཡང་མེད་དེ། ཐ་སྙད་དུ་ཡང་བདག་འཛིན་གྱི་སྒྲོ་འདོགས་དང་སྤང་བྱའི་ས་བོན་གྱི་བྱ་བ་ཡོད་པ་ན་དེ་སྤོང་བྱེད་ཀྱི་བདག་མེད་རྟོགས་པའི་ཤེས་རབ་དེས་སྒྲོ་འདོགས་གཅོད་ཅིང་གཉེན་པོ་འགྱུར་ལ། གང་བྱ་བ་དེ་ཉིད་འགགས་པ་ན་དེར་ལྟོས་ཀྱི་བྱེད་པ་ཡང་དམིགས་པ་མ་ཡིན་པས་བདག་ལྟ་དང་དེའི་ས་བོན་སོགས་ཀྱི་འཇུག་པ་ཡོད་པ་ན་དེ་དག་སྤོང་བྱེད་ཀྱི་སོ་སོར་རྟོགས་པའི་ཤེས་རབ་འཇུག་ལ་མཐར་སོར་རྟོག་གི་ཤེས་རབ་ཉིད་ཀྱང་དམིགས་པ་མེད་པ་ཆོས་ཀྱི་དབྱིངས་སུ་ཉེ་བར་ཞི་བར་འགྱུར་བ་ནི། དབུ་མ་མཆོག་གི་དགོངས་པ་བླ་ན་མེད་པར་གནས་པ་ཡིན་ཏེ། འོད་སྲུངས་ཀྱིས་ཞུས་པ་ལས། འོད་སྲུངས་འདི་ལྟ་སྟེ། དཔེར་ན། ཤིང་གཉིས་རླུང་གིས་དྲུད་པ་ལས་མེ་འབྱུང་སྟེ། བྱུང་མ་ཐག་ཏུ་ཤིང་དེ་གཉིས་ཚིག་པར་བྱེད་དོ། །དེ་བཞིན་དུ་ཡང་དག་པར་སོ་སོའི་རྟོག་པ་སྤང་གཉེན་ཉིད་དུ་རྟོག་པ་ཡོད་ན་འཕགས་པ་ཤེས་རབ་ཀྱི་དབང་པོ་སྐྱེ་སྟེ། སྐྱེས་མ་ཐག་ཏུ་ཡང་དག་པར་སོ་སོར་རྟོག་པ་ཉིད་ཚིག་པར་བྱེད་དོ། །ཞེས་འབྱུང་ལ། དཔལ་ཀརྨ་པ་རང་བྱུང་ཞབས་ཀྱིས། སྤང་གཉེན་ཉིད་དུ་རྟོགས་པ་དང༌། །འབྲས་བུའི་མཚན་འཛིན་གཞི་བྲལ་བ། །དེ་ཚེ་ནམ་མཁའི་སྐུ་ཅན་ལ། །མཚན་གྱི་མེ་ཏོག་རྒྱས་པར་འགྱུར། །ཞེས་དང༌། སྤྱོད་འཇུག་ལས། དཔྱད་བྱ་རྣམ་པར་དཔྱད་བྱས་ནས། །རྣམ་དཔྱོད་ལ་ནི་རྟེན་ཡོད་མིན། །བརྟེན་མེད་ཕྱིར་ན་མི་སྐྱེ་སྟེ། །དེ་ཡང་མྱ་ངན་འདས་པར་བརྗོད། །ཅེས་འབྱུང་བས། ཇི་ལྟའི་དོན་ལ་མཉམ་པར་བཞག་པ་དེ་ནི་མྱ་ངན་ལས་འདས་པ་ཉིད་ཀྱི་དབྱིངས་སུ་ཉེ་བར་བཞུགས་པ་ཡིན་ནོ་ཞེས་བསྟན་ཏེ། མ་དཔྱད་པ་ན་ཤེས་བཟོད་སྐད་ཅིག་བཅུ་དྲུག་སོགས་ཀྱི་རྣམ་བཞག་མི་རུང་བར་ཡང་མི་འགྱུར་ཏེ། ཡུལ་དང་ཡུལ་ཅན་བཅུ་དྲུག་པོ་རིམ་ཅན་དུ་གྱུར་ནས་ཡུལ་དང་ཡུལ་ཅན་དེ་ཐམས་ཅད་ཀྱང་ཆུ་ལ་ཆུ་བཞག་ལྟར་སྐྱེ་བ་མེད་པར་གཉིས་སྣང་ནུབ་པར་སྤྲོས་པ་ཐམས་ཅད་ཉེ་བར་ཞི་བས་འཇུག་པ་འགལ་བ་ཅུང་ཟད་ཀྱང་མེད་པའི་ཕྱིར། དཔྱད་པ་ན་མཐོང་བའི་ལམ་སྐད་ཅིག་ཉིད་ལ་རང་བཞིན་སྐྱེ་བ་མེད་པར་རྟོགས་པས་ཁམས་དང་སའི་སྒྲིབ་པ་མཐོང་བས་སྤང་བར་བྱ་བ་བདེན་པ་བཞིའི་ལོག་ཞུགས་བཅུ་དྲུག་སོགས་སྤང་བར་བྱེད་ཀྱི། མཉམ་བཞག་དེར་ཤེས་པ་བཅུ་དྲུག་སྦྲེང་ཆར་དུ་སྐྱེ་དགོས་པ་ཡང་མ་ཡིན་ཏེ། དེ་ལྟར་སྐྱེ་དགོས་སོ་ཞེས་འབྱུང་བ་ནི་དངོས་སྨྲ་བའི་གདུལ་བྱ་ལ་དགོངས་ཏེ། ཐེག་པ་ཐུན་མོང་བའི་གསུང་རབ་ཏུ་འབྱུང་བ་ནི་ངེས་དོན་མིན་ནོ་ཞེས། མ་ཕམ་པས། སྐད་ཅིག་གཅིག་པའི་བཟོད་པ་ཡིས། །བསྡུས་པ་དེ་འདིར་མཐོང་བའི་ལམ། །ཞེས་དང༌། མགོན་པོ་ཀླུས། གལ་ཏེ་ཆོས་ཤེས་འཇུག་ཐོགས་སུ། །འདི་ལ་བྱེ་བྲག་ཡོད་ན་ནི། །དངོས་པོ་ཤིན་ཏུ་ཕྲ་བ་ལའང༌། །གང་གི་སྐྱེ་བར་རྣམ་བརྟགས་པ། །རྣམ་པར་མི་མཁས་དེ་ཡིས་ནི། །རྐྱེན་ལས་བྱུང་བའི་དོན་མི་མཐོང༌། །ཞེས་འབྱུང་ལ། ཁྱད་པར་བདེན་པ་བཞི་རང་བདེན་པ་ཉིད་ཀྱི་གནས་ལུགས་འདི་ལ་བྱེ་བྲག་ཡོད་ན་ནི། །དངོས་པོ་ཤིན་ཏུ་ཕྲ་བ་ལའང༌། །གང་གིས་སྐྱེ་བར་རྣམ་བརྟགས་པ། །རྣམ་པར་མི་མཁས་དེ་ཡིས་ནི། །རྐྱེན་ལ་བྱུང་བའི་དོན་མི་མཐོང༌། །ཞེས་འབྱུང་ལ། ཁྱད་པར་བདེན་པ་བཞི་རང་བདེན་པ་མཉམ་བཞག་ཡེ་ཤེས་ཀྱི་ཤེས་བཟོད་བཅུ་དྲུག་པོ་རང་བདེན་པས་མཐོང་ལམ་ཐོབ་པར་འདོད་པ་དེ་དག་ནི་ལོག་པའི་ང་རྒྱལ་ཅན་ཉིད་དུ་ཤེས་པར་བྱ་སྟེ། འཕགས་པ་བསམ་གཏན་གྱི་དཔེ་མཁྱུད་པའི་མདོ་ལས། དེ་བཞིན་གཤེགས་པའི་བསྟན་པ་ལ་རབ་ཏུ་བྱུང་ནས་འདི་སྙམ་དུ་སེམས་ཏེ། བདག་ནི་ཚུལ་ཁྲིམས་དང་ལྡན་པའོ། །བདག་ནི་ཚངས་པར་སྤྱོད་པའོ། །བདག་ནི་འཁོར་བ་ལས་ཡང་དག་པར་འདའ་བར་འགྱུར་རོ། །བདག་གིས་མྱ་ངན་ལས་འདས་པ་ཐོབ་པར་འགྱུར་རོ། །བདག་ནི་སྡུག་བསྔལ་རྣམས་ལས་ཐར་བར་འགྱུར་རོ་སྙམ་དུ་རྟོག་པར་བྱེད་ཅིང་དེ་ཆོས་དགེ་མི་དགེ་སྤང་བྱ་བསྒྲུབ་བྱ་དང་སྡུག་བསྔལ་ཡོངས་ཤེས་དང་ཀུན་འབྱུང་སྤང་བྱ་དང་འགོག་པ་མངོན་བྱ་དང་ལམ་བསྒོམ་བྱར་རྟོག་གོ །དེ་ནས་དེ་གང་ཞིག་བདག་འདུ་བྱེད་ཐམས་ཅད་ལས་འབྱོལ་བར་འགྱུར་ལ། འདུ་བྱེད་ཐམས་ཅད་ནི་མི་རྟག་པའོ། །འདུ་བྱེད་ཐམས་ཅད་ནི་ཀུན་ཏུ་འབར་བའོ་སྙམ་དུ་རྟོག་པར་བྱེད་དོ། །དེ་ལྟར་རྟོག་པ་དེ་ལ་སྐྱེ་བ་དང་ལྷན་ཅིག་ཏུ་གྱུར་པའི་ཡིད་ལ་བྱེད་པ་མཚན་མ་མེད་པ་སྔོན་དུ་འགྲོ་བ་སྐྱེ་བར་འགྱུར་རོ། །དེ་འདི་ལྟར་སྡུག་བསྔལ་ཡོངས་སུ་ཤེས་པ་དང༌། ཀུན་འབྱུང་སྤང་བ་དང༌། ཆོས་འདི་དག་གིས་ཉེན་པ་དང༌། ཆེས་ངོ་ཚ་བ་དང༌། མི་དགའ་བ་དང༌། སྨོད་པ་དང༌། སྐྲག་སྔངས་ཀུན་ཏུ་སྔངས་པར་འགྱུར། དེ་ལ་འདི་སྙམ་དུ། གང་ཆོས་འདི་དག་གིས་ཉེན་པ་དེ་ནི་ཆོས་འདི་དག་མངོན་དུ་བྱས་པ་ཡིན་ཅིང་འདི་ནི་ཀུན་འབྱུང་སྤང་བར་བྱའོ་སྙམ་དུ་སེམས་པར་འགྱུར་རོ། །དེ་འདི་སྙམ་དུ་འགོག་པ་མངོན་དུ་བྱའོ་སྙམ་དུ་སེམས་ཏེ། དེ་གཉིས་སུ་བརྟགས་ནས་འགོག་པ་མངོན་དུ་ཤེས་པ་ཡིན་ནོ། །དེ་འདི་སྙམ་དུ་འགོག་པ་མངོན་དུ་བྱས་པ་དེ་ནི་འདི་ཡིན་ནོ་སྙམ་དུ་སེམས་སོ། །དེ་འདི་སྙམ་དུ་གང་བདག་གིས་ལམ་སྒོམ་མོ་སྙམ་དུ་སེམས་ཤིང་དེ་གཅིག་པུ་དབེན་པར་སོང་ནས་ཆོས་དེ་དག་ཡིད་ལ་བྱེད་པ་ན་ཞི་གནས་ཐོབ་པར་འགྱུར་རོ། །སྐྱེ་བ་དང་ལྷན་ཅིག་ཏུ་གྱུར་པའི་ཡིད་ལ་བྱེད་པ་དེས་དེ་ལ་ཞི་གནས་སྐྱེ་བར་འགྱུར་རོ། །ཆོས་ཐམས་ཅད་ལ་སེམས་ཕྱིར་འབྱུང་བར་འགྱུར་ཏེ། ཕྱིར་འདྲེན་ཅིང་ཕྱིར་ལྡོག་པར་འགྱུར། དེ་དག་གིས་ཉེན་པ་དང་ཆེས་ངོ་ཚ་བ་དང་མངོན་པར་མི་དགའ་བར་འགྱུར། དེ་འདི་སྙམ་དུ། བདག་སྡུག་བསྔལ་ཐམས་ཅད་ལས་གྲོལ་བར་འགྱུར་ཏེ། ཡང་ཕྱིས་བྱ་བ་ཅི་ཡང་མེད་ཅིང་བདག་ནི་དགྲ་བཅོམ་པར་གྱུར་ཏོ་ཞེས་བྱ་བར་བདག་ཉིད་ཤེས་སོ། །དེ་འཆི་བའི་དུས་བྱེད་པའི་ཚེ་བདག་ཉིད་སྐྱེ་བར་མཐོང་བས་དེ་སངས་རྒྱས་ཀྱི་བྱང་ཆུབ་ལ་ཐེ་ཚོམ་དང་སོམ་ཉི་ཟ་བར་གྱུར། དེ་སོམ་ཉིར་ལྷུང་ནས་འཆི་བའི་དུས་བྱས་ནས་དམྱལ་བ་ཆེན་པོ་དག་ཏུ་ལྟུང་བར་འགྱུར་རོ། །དེ་ཅིའི་ཕྱིར་ཞེ་ན། ཇི་ལྟར་སྐྱེ་བ་མེད་པའི་ཆོས་རྣམས་ལ་བརྟགས་ནས་དེ་བཞིན་གཤེགས་པ་ལ་སོམ་ཉི་དང་ཡིད་གཉིས་སྐྱེས་པར་བྱེད་པའི་ཕྱིར། དེས་ན་བཅོམ་ལྡན་འདས་འཇམ་དཔལ་གཞོན་ནུ་གྱུར་པས་འདི་སྐད་ཅེས་གསོལ་ཏོ། །བཅོམ་ལྡན་འདས་འཕགས་པའི་བདེན་པ་བཞི་པོ་རྣམས་ལ་ཇི་ལྟར་འཁུམས་པར་བགྱི། བཅོམ་ལྡན་འདས་ཀྱིས་བཀའ་བསྩལ་པ། འཇམ་དཔལ་གང་གིས་འདུ་བྱེད་ཐམས་ཅད་ལ་སྐྱེས་པར་མཐོང་བ་དེ་ནི་སྡུག་བསྔལ་ཡོངས་སུ་ཤེས་པོ་ཡིན་ནོ། །གང་གིས་ཆོས་ཐམས་ཅད་འབྱུང་བ་མེད་པར་མཐོང་བ་ཀུན་འབྱུང་སྤངས་པ་ཡིན་ནོ། །གང་གིས་ཆོས་ཐམས་ཅད་མྱ་ངན་ལས་འདས་པ་མཐོང་བ་དེས་ནི་འགོག་པ་མངོན་དུ་བྱས་པ་ཡིན་ནོ། །གང་གིས་ཆོས་ཐམས་ཅད་ཤིན་ཏུ་མ་སྐྱེས་པར་མཐོང་བ་དེས་ནི་ལམ་སྒོམ་པ་ཡིན་ནོ། །འཇམ་དཔལ་གང་གིས་དེ་ལྟར་འཕགས་པའི་བདེན་པ་བཞི་པོ་མཐོང་བ་དེས་ནི་ཆོས་འདི་དག་ནི་དགེ་བའོ། །ཆོས་འདི་དག་ནི་མི་དགེ་བའོ། །ཆོས་འདི་དག་ནི་སྤང་བར་བྱའོ། །ཆོས་འདི་དག་ནི་མངོན་དུ་བྱ། སྡུག་བསྔལ་ཡོངས་སུ་ཤེས་པར་བྱ། ཀུན་འབྱུང་སྤང་བར་བྱ། འགོག་པ་མངོན་དུ་བྱ། ལམ་སྒོམ་པར་བྱའོ་ཞེས་མི་རྟོག་རྣམ་པར་རྟོག་པར་མི་བྱེད་དོ། །འདི་ལྟར་གང་བཏགས་པར་བྱ་བའི་ཆོས་དེ་དེས་མ་མཐོང་བའི་ཕྱིར་རོ། །བྱིས་པ་སོ་སོ་སྐྱེ་བོ་རྣམས་ནི་ཆོས་དེ་དག་རྟོག་པ་ན་ཆགས་པར་འགྱུར་རོ། །སྡང་བར་འགྱུར་རོ། །རྨོངས་པར་འགྱུར་རོ། །དེ་ཆོས་འགའ་ཡང་མི་ལེན་མི་འདོར། དེ་ལྟར་མི་ལེན་མི་འདོར་བ་དེ་ནི་ཁམས་གསུམ་ལ་སེམས་ཆགས་པར་མི་འགྱུར། ཁམས་གསུམ་ཐམས་ཅད་ལ་མ་སྐྱེས་པ་དང་སྒྱུ་མ་ལྟ་བུ་དང་རྨི་ལམ་ལྟ་བུ་དང་བྲག་ཆ་ལྟ་བུར་མཐོང་ངོ༌། །ཆོས་ཐམས་ཅད་དེ་ལྟ་བུའི་རང་བཞིན་ཅན་དུ་མཐོང་བས་སེམས་ཅན་ཐམས་ཅད་ལ་རྗེས་སུ་ཆགས་པ་དང་ཁོང་ཁྲོ་བ་དང་བྲལ་བར་འགྱུར་རོ། །དེ་ཅིའི་ཕྱིར་ཞེ་ན། འདི་ལྟར་དེས་གང་ལ་རྗེས་སུ་ཆགས་པ་དང༌། ཁོང་ཁྲོ་བའི་ཆོས་དེ་མ་དམིགས་པའི་ཕྱིར། དེ་སེམས་ནམ་མཁའ་དང་མཉམ་པས་སངས་རྒྱས་ཀྱང་ཡང་དག་པར་རྗེས་སུ་མི་མཐོང༌། ཆོས་དང་དགེ་འདུན་ཡང་ཡང་དག་པར་རྗེས་སུ་མི་མཐོང༌། ཆོས་ཐམས་ཅད་སྟོང་པའོ་ཞེས་བྱ་བར་ཡང་དག་པར་རྗེས་སུ་མི་མཐོང་བས་ཆོས་གང་ལ་ཡང་སོམ་ཉི་སྐྱེད་པར་མི་བྱེད་དོ། །སོམ་ཉི་མེད་པས་ཉེ་བར་ལེན་པ་མེད་པར་འགྱུར་རོ། །ཉེ་བར་ལེན་པ་མེད་པས་ཡོངས་སུ་མྱ་ངན་ལས་འདའོ་ཞེས་རྒྱ་ཆེར་གསུངས་པས་མཉམ་བཞག་མཐོང་བྱ་མཐོང་བྱེད་ཀྱིས་དབེན་པ་ལ་མཐོང་བྱ་མཐོང་བྱེད་དང་ལྟ་བ་རྟོགས་པ་དང་འབྲེལ་བ་ཞེས་མིང་བཏགས་པ་ཙམ་ལས། མཉམ་བཞག་བལྟ་བྱ་སྣང་བཅས་དང་རྟོགས་བྱེད་ཡེ་ཤེས་ཡོད་པར་འདོད་པ་ཐམས་ཅད་ཟབ་དོན་གྱི་མདོ་བསྟན་བཅོས་རྣམས་ལས་རྒྱ་ཆེར་བཀག་ཅིང༌། ཁྱད་པར་མདོ་ལུང་དེས་ནི་ཉན་རང་ལ་ཆོས་ཀྱི་བདག་མེད་རྟོགས་པ་ཡང་ཆེས་བསྟན་ཏེ། མི་རྟག་སྟོང་པ་ལ་སོགས་པའི་བདེན་བཞིའི་མཚན་ཉིད་ཀྱི་ཆོས་བཅུ་དྲུག་པོ་རང་བཞིན་གྱིས་སྐྱེ་བ་མེད་པར་མ་ཤེས་ན་འཁོར་བ་ལས་མི་ཐར་བར་བསྟན་པར་སྣང་བའི་ཕྱིར། འོ་ན་ཐལ་འགྱུར་བས་མཉམ་བཞག་གི་ཡུལ་སྣང་མེད་དང་ཡུལ་ཅན་བློ་མེད་དུ་རང་ལུགས་སུ་འཇོག་གམ་ཞེ་ན། དེར་ཡང་མི་འཇོག་སྟེ། འདི་ནི་ཡོད་མེད་ཀྱི་ཕྱོགས་འཛིན་ཐམས་ཅད་འགོག་པ་ལས། རང་ལུགས་ཀྱི་འདི་ལྟར་གྲུབ་བོ་ཞེས་ཤེས་བྱ་བའི་ཆོས་འགར་ཡང་གྲུབ་པ་མེད་པ་ལས། འདི་དང་འདི་ཞེས་ཅིར་ཡང་ངོས་བཟུང་ནས་འཇོག་ནུས་པ་མ་ཡིན་པའི་ཕྱིར། ཆོས་ཉིད་གསར་མཐོང་དང་མཐོང་ཟིན་གོམས་པ་དང་ཆོས་ཉིད་ཀྱི་ཡུལ་གསར་རྟོགས་ཞེས་བྱ་བ་ལ་སོགས་དགོས་པའི་དབང་གིས་བརྡ་མཛད་པ་ཡོད་ཀྱང༌། ཆོས་ཉིད་ནི་གཞི་གྲུབ་མ་གྲུབ་ལ་སོགས་པ་གང་དུ་ཡང་སངས་རྒྱས་ཀྱིས་ཀྱང་མ་གཟིགས་པར་གསུངས་ན་དེ་ལ་གསར་མཐོང་དང་རྙིང་མཐོང་ལ་སོགས་པ་ཇི་ལྟར་རུང༌། སློབ་པའི་མཉམ་བཞག་ལ་ཡུལ་དང་ཡུལ་ཅན་གྱིས་དབེན་ཀྱང་རྗེས་ཐོབ་ཏུ་དེ་ལྟར་འབྱུང་བ་འགལ་བ་མེད་དེ། རྫོགས་པའི་སངས་རྒྱས་མ་ཐོབ་ཀྱི་བར་དུ་གཉིས་སྣང་འབྱུང་བའི་རྒྱུ་མ་རིག་པ་བཟློག་པར་མ་བྱས་པའི་ཕྱིར། ལེགས་པར་བཤད་པ་འདི་ལྟ་བུ་ནི་སྔོན་འཕགས་པའི་ཡུལ་དང་གངས་ཅན་གྱི་ཁྲོད་དུ་བྱུང་བའི་ཐལ་འགྱུར་བར་གྲགས་པའི་དབུ་མ་པའི་བཤད་སྲོལ་ལྷད་མ་ཞུགས་པའོ། །

འོ་ན་ལྟ་བ་རྟོགས་བྱ་རྟོགས་བྱེད་དང་བྲལ་བ་དེ་ཕག་གྲུ་ཡབ་སྲས་ཀྱི་བཞེད་པ་ཡིན་ན། བདེ་གཤེགས་ཕག་གྲུས། ལྟ་བ་རྟོག་པ་དང་ལྡན་གྱུར་ན། །ཚེ་གཅིག་ལུས་གཅིག་གི་སངས་རྒྱས་ཐོབ། །ཅེས་འབྱུང་བ་མ་ཡིན་ནམ་ཞེ་ན། དེའི་དགོངས་པ་ནི་ཁྱོད་ཀྱིས་མ་ཤེས་པ་ཡིན་ཏེ། ལྟ་བ་ཡང་དག་པར་ལ་འཇིག་རྟེན་པའི་ལྟ་བ་དང་འཇིག་རྟེན་ལས་འདས་པའི་ལྟ་བ་གཉིས་ཡོད་པ་ལས། དང་པོ་ནི། ལས་རྒྱུ་འབྲས་ལ་ཡང་དག་པར་བསླུ་མེད་དུ་ལྟ་བ་དང༌། གཉིས་པ་ནི། དེ་ཁོ་ན་ཉིད་ལ་བསླུ་མི་བསླུ་སོགས་སྤྲོས་པ་ཐམས་ཅད་དང་བྲལ་བར་ལྟ་བའི་དབང་དུ་བྱས་པ་གཉིས་ཡོད་པ་ལས། དེ་ལྟར་གསུངས་པ་ནི་སྔ་མའི་དབང་དུ་བྱས་ཀྱི་ཕྱི་མའི་དབང་དུ་བྱས་ན་མི་རུང་སྟེ། དེ་ཁོ་ན་ཉིད་ལ་ཡུལ་ལྟ་བ་དང་ཡུལ་ཅན་རྟོགས་པ་སོགས་ཀྱི་སྤྲོས་པ་མི་འཐད་པའི་ཕྱིར་ཏེ། བཀའ་བརྒྱུད་རིན་པོ་ཆེའི་ཞལ་མཐུན་པར། ཡིད་བྱེད་ཐམས་ཅད་དང་བྲལ་བའི་ལྟ་བ། །མྱོང་བྱེད་ཐམས་ཅད་དང་བྲལ་བའི་སྒོམ་པ། །ཞེས་གསུངས་པ་ཉིད་ཀྱི་ཕྱིར་ཏེ། དཔལ་ཏཻ་ལོ་པས། ཡིད་ལ་མི་བྱེད་ལྟ་བའི་རྒྱལ་པོ་མཆོག །ཅེས་འབྱུང་ངོ༌། །

༈ རྡོ་རྗེའི་གསུང༌། **ཆེན་པོ་གསུམ་གྱིས་མ་རེག་པའི་རྟོགས་པ་**ཞེས་བྱ་བ་འདི་བཞུགས། ཞེས་པ་འདི་དག་པར་བཏོན་ན། གངས་ཅན་འདིར་རྟོགས་པའི་དབུ་ཕྱག་གཉིས་ཀྱི་སྟོང་ཉིད་ཀྱི་དོན་དངོས་པོར་མེད་ཅིང་དངོས་མེད་དུ་ཡོད་པར་འདོད་པ་དབུ་ཕྱག་གི་སྟོང་ཉིད་ཀྱི་དོན་མ་ཡིན་ལ། རྫོགས་ཆེན་ནས་ཡེ་རྫོགས་ཡེ་སྟོང་གི་ཚུལ་བཤད་ཀྱང༌། དབུ་ཕྱག་ནས་འབྱུང་བའི་སྟོང་ཉིད་དང་ཐུན་མོང་མིན་པར་ཤེས་དགོས་སོ་བྱ་བ་འདིར་བཞུགས། ཞེས་འདོན་པ་ནི་ཆེས་དག་པ་ཉིད་ཡིན་ནོ། །

དེ་ལ་དབུ་ཕྱག་གི་བཞེད་ཀྱི་སྟོང་ཉིད་ལ་འཁྲུལ་བ་སྤངས་པ་དང༌། དབུ་ཕྱག་གི་སྟོང་ཚུལ་ལས་རྫོགས་ཆེན་གྱི་སྟོང་ཉིད་ཀྱི་ཚུལ་ལ་ཐུན་མོང་མ་ཡིན་པ་ཇི་ལྟར་རྣམ་པར་བཞག་པའོ། །དང་པོ་ལ་ཕྱོགས་སྔ་འགོད་པ་དང༌། དེ་ལ་མི་འཐད་པར་བརྗོད་པའོ། །དང་པོ་ནི། ཤར་ཙོང་ཁ་པ་ཆེན་པོ་དཔོན་སློབ་ན་རེ། ཡོད་མེད་ལ་སོགས་མཐའ་བཞི་དང་བྲལ་བའི་སྟོང་ཉིད་ཀྱི་ཚུལ་ལ་འདི་སྐད་དུ་སྨྲས་ཏེ། ཆོས་གང་དག་བདེན་པར་དོན་དམ་པར་ཡོད་པ་མ་ཡིན། ཀུན་རྫོབ་ཏུ་མེད་པ་ཡང་མིན། ཀུན་རྫོབ་ཏུ་མེད་པ་དང་བདེན་པར་ཡོད་པ་གཉིས་ཀ་མ་ཡིན། ཀུན་རྫོབ་ཏུ་མེད་པ་དང་བདེན་པར་ཡོད་པ་གཉིས་ཀ་མ་ཡིན་པ་ཡང་མ་ཡིན་པ་སྟོང་པ་ཉིད་ཀྱི་དོན་ཏོ། །ཞེས་དང༌། ཡང་ཡོད་པ་དང་མེད་པ་དང་གཉིས་ཀ་དང་གཉིས་མིན་གྱི་ཕྱོགས་བཞི་གར་བདེན་པར་མ་གྲུབ་པ་སྟོང་ཉིད་ཀྱི་ཚུལ་ལོ། །ཞེས་དང༌། བདེན་པར་མེད་པའི་སྟོང་པ་ཉིད་ནི་སྟོང་པ་ཉིད་ཀྱི་རང་བཞིན་དུ་ཡོད་པས། དེ་ནི་ཀ་བུམ་ལ་སོགས་པའི་བཏགས་བཞག་གི་དངོས་པོ་ཐ་སྙད་ཚད་གྲུབ་ལས་བཏགས་དོན་བཙལ་ནས་མ་རྙེད་པ་དེ་ཉིད་སྟོང་པ་ཉིད་ཡིན་པས་སྟོང་ཉིད་དེ་ཀ་བུམ་སོགས་བརྟགས་དངོས་ཀྱི་ཆོས་ཅན་དེའི་ཆོས་ཉིད་ཀྱང་ཡིན་ནོ། །དེ་ལྟ་ནའང་སྟོང་པ་ཉིད་རང་བཞིན་གྱིས་གྲུབ་པར་མེད་ཅེས་སྨྲའོ། །

གཉིས་པ་ནི། རང་གིས་ཡོད་མེད་དུ་ཁས་བླངས་བཞིན་ཡོད་མེད་དང་བྲལ་བའི་སྟོང་པ་ཉིད་དོ་ཞེས་སྨྲ་བ་འདི་ནི་འཁོར་བའི་ལམ་ཉིད་དུ་འགྱུར་བ་ལས་སྟོང་ཉིད་ཀྱི་ཚུལ་ཁོང་དུ་ཆུབ་ནས་ཐར་པ་དམ་པར་སྒྲོད་པའི་གནས་ཡོད་པ་མ་ཡིན་ནོ། །ཞེས་དཔལ་ལྡན་ཟླ་བས་རྒྱ་ཆེར་བཤད་པ་ཡིན་ཏེ། ཚིག་གསལ་ལས། མ་རིག་པའི་རབ་རིབ་ཀྱིས་བློ་གྲོས་ཀྱི་མིག་ཉམས་པར་གྱུར་པ་ཉིད་ཀྱིས་འཁོར་བ་ཐོག་མ་མེད་པ་ནས་དངོས་པོ་དང་དངོས་པོ་མེད་པ་ལ་སོགས་པར་ཕྱིན་ཅི་ལོག་ཏུ་ལྟ་བ་གོམས་པ། རང་བཞིན་མེད་པ་ཕྱིན་ཅི་མ་ལོག་པར་མཐོང་བའི་ལམ་མྱ་ངན་ལས་འདས་པ་དང་མཐུན་པར་འགྲོ་བ་ལས་ཉམས་པ། བློ་ཆུང་གང་དག་དངོས་རྣམས་ལ། །ཡོད་པ་ཉིད་དང་མེད་ཉིད་དུ། །ལྟ་བ་དེས་ནི་བལྟ་བྱ་བ། །ཉེ་བར་ཞི་བ་ཞི་མི་མཐོང༌། །བློ་ཞན་པ་ཉིད་ཀྱིས་ཡོད་པ་ཉིད་དང་མེད་པ་ཉིད་དུ་མངོན་པར་ཞེན་པ་དེ་དག་གིས་མྱ་ངན་ལས་འདས་པ་བལྟ་བར་བྱ་བ་དེ་ཉེ་བར་ཞི་ཞིང་ཞི་བའི་མཚན་ཉིད་རྟོག་པ་ཐམས་ཅད་དང་བྲལ་བ། ཤེས་པ་དང་ཤེས་བྱ་ལོག་པའི་ངོ་བོ་དོན་དམ་སྟོང་པ་ཉིད་ཀྱིས་རང་བཞིན་ཅན་མི་མཐོང་ངོ༌། །ཇི་སྐད་དུ། རིན་ཆེན་འཕྲེང་བ་ལས། མེད་པ་པོ་ནི་ངན་འགྲོར་འགྲོ། །ཡོད་པ་པོ་ནི་བདེ་འགྲོར་འགྲོ། །ཡང་དག་ཇི་བཞིན་ཡོངས་ཤེས་ཕྱིར། །གཉིས་ལས་མི་བརྟེན་ཐར་པར་འགྱུར། །ཞེས་བཤད་དོ། །མདོ་ལས་ཀྱང༌། བཅོམ་ལྡན་འདས་ཀྱིས། ཡོད་དང་མེད་ཅེས་བྱ་བ་གཉིས་ཀ་མཐའ། །དག་དང་མ་དག་འདི་ཡང་མཐའ་ཡིན་ཏེ། །དེ་ཕྱིར་གཉིས་ཀའི་མཐའ་ནི་རྣམ་སྤངས་ནས། །མཁས་པས་དབུས་ལ་གནས་པར་ཡོང་མི་བྱེད། །ཡོད་དང་མེད་ཅེས་བྱ་བ་རྩོད་པ་སྟེ། །དག་དང་མ་དག་འདི་ཡང་རྩོད་པ་ཡིན། །རྩོད་པར་གྱུར་པས་སྡུག་བསྔལ་ཞི་མི་འགྱུར། །རྩོད་པ་མེད་པར་གྱུར་པས་སྡུག་བསྔལ་འགག །ཅེས་གསུངས་སོ། །དེའི་ཕྱིར་འཁོར་བ་པའི་ལམ་གྱིས་མྱ་ངན་ལས་འདས་པ་དམ་པ་ཐོབ་པ་ཞེས་བྱ་བ་གང་ཡིན་པ་དེ་ནི་སྲིད་པ་མ་ཡིན་ནོ། །ཞེས་འབྱུང་བས་ཁྱེད་ཅག་དངོས་ཆོས་གང་དག་ཀུན་རྫོབ་ཏུ་མེད་པ་མ་ཡིན་ན་ཡོད་དགོས་པར་སྨྲ་བས་བདེན་གཉིས་ཀྱི་ཆོས་གང་དག་ཡོད་པར་བསྟན་ནས་དགེ་བའི་ལས་ལ་འཇུག་ཀྱང་ཡོད་པར་བལྟ་བས་མཚན་འཛིན་ལས་མ་གྲོལ་བ་ཉིད་ཀྱི་ཕྱིར། བདེ་འགྲོའི་འཁོར་བ་ཙམ་ལས་མི་ཐོབ་པར་བསྟན་པ་ཡང་ཁྱེད་ཀུན་རྫོབ་ཏུ་བདེན་གཉིས་ཀྱི་དངོས་ཆོས་ཡོད་ཀྱང་དེ་བདེན་པར་མ་གྲུབ་པའི་ཁྱད་པར་སྦྱར་བ་སྟོང་ཉིད་ཀྱི་དོན་དུ་སོང་ངོ་ཞེ་ན། དེ་ཡང་མི་འཐད་དེ། བདེན་གཉིས་ཀྱི་དངོས་ཆོས་བདེན་པར་མེད་རྒྱུ་དེ་ཡང་ཁྱེད་ལྟར་ན་བདེན་གཉིས་ཀྱི་དངོས་ཆོས་ཀྱི་རང་ལྡོག་ནས་མི་བྱེད་པར་འབྲེལ་མེད་ཀྱི་ཆོས་གཞན་བདེན་པར་མ་གྲུབ་པ་བདེན་མེད་སྟོང་ཉིད་ཀྱི་དོན་དུ་འཆད་པས་བདེན་གཉིས་ཀྱི་ཆོས་བདེན་པར་མ་གྲུབ་པར་ཡང་མི་འགྱུར་བའི་ཕྱིར་དང༌། ཀུན་རྫོབ་ཏུ་དངོས་ཆོས་ཡོད་པ་ཡོད་མཐའ་མ་ཡིན་པས་བདེན་པར་ཡོད་པ་ཡོད་མཐའ་ཡིན་ཞེས་འདོན་པ་ལྟར་ཡང་མི་རིགས་ཏེ། རིགས་ན་དཔལ་ལྡན་ཟླ་བས་དབུ་མའི་རྒྱས་འགྲེལ་ལས་གོ་སླར་མཛད་པ་འདི་ལྟ་བུར་དམིགས་ཕུག་ནས་བཤད་རིགས་པ་ལས་སྒྲོས་ཙམ་ཡང་མི་འབྱུང་བའི་ཕྱིར། དགེ་སོགས་ཀྱི་དངོས་པོ་ཀུན་རྫོབ་ཏུ་ཐ་སྙད་ཚད་གྲུབ་པར་འདོད་ནས་སྙིང་རྗེ་དང་དོན་བྱེད་པའི་དངོས་པོ་དང་འབྲེལ་མེད་ཀྱི་བདེན་སྟོང་སོགས་གང་སྒོམ་ཡང་མྱང་འདས་ཀྱི་རྒྱུར་མི་འགྲོ་བ་ནི། དཔལ་ས་ར་ཧས་ཀྱང༌། འོན་ཏེ་སྙིང་རྗེ་འབའ་ཞིག་སྒོམ་ན་ཡང༌། །འཁོར་བ་འདིར་གནས་ཐར་པ་ཐོབ་མི་འགྱུར། །ཞེས་འབྱུང་ངོ༌། །ཡང་ཁྱེད་ཅག་དབུ་མའི་རང་ལུགས་སུ་ཡོད་མེད་དགག་པ་གཉིས་ཀྱི་རྣལ་མར་ཁས་ལེན་པ་དེས་ཀྱང་ཡོད་མེད་ཀྱི་མཐའ་གང་རུང་གཅིག་ངེས་པར་རང་ལུགས་ལ་ཁས་ལེན་དགོས་ཏེ། དེ་ལྟ་ན་མགོན་པོ་ཀླུ་སྒྲུབ་ཡབ་སྲས་ཀྱིས། འདུས་བྱས་མ་གྲུབ་ན་འདུས་མ་བྱས་མ་གྲུབ་པ་དང༌། དངོས་པོ་མ་གྲུབ་ན་དངོས་མེད་མ་གྲུབ་པ་དང༌། མི་སྟོང་བ་མེད་ན་སྟོང་པ་ཡོད་པར་མི་རིགས་པ་དང༌། བཅིངས་པ་མ་གྲོལ་ན་མ་བཅིངས་པ་གྲོལ་བར་མི་རིགས་པ་དང༌། སོང་བ་ལ་མི་འགྲོ་ན་མ་སོང་བ་ལ་འགྲོ་བ་མི་འགྲུབ་པའི་ཕན་ཚུན་ལྟོས་འཇོག་གི་རིགས་ཚུལ་ཐམས་ཅད་གཞན་གྲགས་ཙམ་དུ་ཡང་མི་རིགས་པར་འགྱུར་པའི་ཕྱིར། དེ་ལྟར་འདོད་ན། དེ་ཕྱིར་རྟེན་འབྱུང་རིགས་པ་འདི་ཡིས་ནི། །ལྟ་ངན་དྲྭ་བ་མཐའ་དག་གཅོད་པར་བྱེད། །ཅེས་བྱ་བ་བརྗོད་བྱས་སྟོང་པར་འགྱུར་རོ། །

ཡང་ཁྱེད་ཀུན་རྫོབ་ཏུ་མེད་པ་མ་ཡིན་ཞེས་པ་དེ་ཀུན་རྫོབ་ཀྱི་ངོ་བོ་དེ་ཉིད་མེད་པ་མ་ཡིན་པའི་དོན་དུ་འཆད་པ་ཡིན་ནམ། ཀུན་རྫོབ་ལྟར་སྣང་མེད་པ་མ་ཡིན་པ་ཡང་དག་པར་ཡོད་པའི་དོན་ལ་འཆད་པ་ཡིན། གཉིས་པ་ལྟར་ན་ལོག་པའི་ཀུན་རྫོབ་ཡང་དག་པར་ཡོད་པར་ཁས་ལེན་དགོས་པར་འགྱུར་ལ། དེ་ལྟ་ན་འཇིག་རྟེན་ཐ་སྙད་དུ་ཡང་བདེན་རྫུན་གྱི་རྣམ་བཞག་འཐད་ལྡན་མེད་པར་འགྱུར་ལ། དང་པོ་ལྟར་ན་དོན་དམ་པར་ཡོད་པ་མིན་པར་སྨྲས་པ་དང་འགལ་ཏེ། ཁྱོད་རང་ཀུན་རྫོབ་ཀྱི་ངོ་བོ་དེ་ཉིད་དོན་དམ་པའི་ངོ་བོ་དེ་ཉིད་དང་གཅིག་པར་ཁས་བླངས་བས། ངོ་བོ་དབྱེར་མེད་ལ་གཅིག་ཡོད་གཅིག་མེད་དུ་མི་བཏུབ་པའི་ཕྱིར། ཡང་དོན་དམ་དུ་ཡོད་པ་མིན་ཞེས་པ་དེ་དོན་དམ་གྱི་ངོ་བོ་དེ་ཉིད་དུ་ཡོད་པ་མིན་པའི་དོན་དུ་འཆད་པ་ཡིན་ནམ། དོན་དམ་པའི་མིང་ཅན་དོན་དམ་བཏགས་པ་ཙམ་དུ་ཡང་དག་པར་ཡོད་པ་མིན་པ་གང་ལ་འཆད། ཕྱི་མ་ལྟར་ན། དེ་ལྟའི་དོན་དམ་དུ་ཡོད་པ་མིན་པ་དེ་ཡོད་པ་མ་ཡིན་པ་ཡང་དག་པའི་གོ་མི་ཆོད་དེ། དེ་ལྟའི་དོན་དམ་དེ་དོན་དམ་པ་ཡང་དག་པ་དེ་མ་ཡིན་པའི་ཕྱིར། དང་པོ་ལྟར་ན། ཀུན་རྫོབ་ཏུ་མེད་པ་མ་ཡིན་པར་སྨྲས་པ་དང་འགལ་ཏེ། ཁྱོད་རང་དོན་དམ་གྱི་ངོ་བོ་དེ་ཉིད་ཀུན་རྫོབ་པའི་ངོ་བོ་དེ་ཉིད་དང་གཅིག་པར་ཁས་བླངས་པས་ངོ་བོ་དབྱེར་མེད་ལ་གཅིག་ཡོད་གཅིག་མེད་དུ་མི་བཏུབ་པའི་ཕྱིར། ཡང་ཁྱེད་ལྟར་ན་བཅོམ་ལྡན་འདས་ཀྱིས་བདེན་གཉིས་ཀྱིས་བསྡུས་པའི་ཆོས་ཐམས་ཅད་ལ་ཡོད་པ་དང་མེད་པ་དང་གཉིས་ཡིན་གྱི་ཕུང་གསུམ་དང་གཉིས་མིན་གྱི་ཕུང་གསུམ་གྱི་དངོས་སྤྲོས་དང་མཚན་མའི་ཆ་བཀག་པས། ཡོད་མེད་གཉིས་ཡིན་གཉིས་མིན་གྱི་ཕུང་གསུམ་མཐའ་བཞིའི་དངོས་སྤྲོས་དང་མཚན་མ་ཁེགས་མི་ནུས་པར་ཐལ། ཀུན་རྫོབ་ཏུ་ཡོད་མཐའ་དང་དོན་དམ་དུ་མེད་མཐའ་གཉིས་ཀ་མ་ཁེགས་ཏེ་མ་ཁེགས་པས་སོ་སོར་གཉིས་མིན་མ་ཁེགས། དེ་མ་ཁེགས་པས་གཉིས་ཀ་མ་ཡིན་པ་མ་ཡིན་པ་ཡང་མ་ཁེགས་པ་ཉིད་ཀྱི་ཕྱིར།

ཡང་ཁྱེད་དོན་དམ་པར་མེད་པ་མེད་མཐའ་དང་ཀུན་རྫོབ་ཏུ་ཡོད་པ་ཡོད་མཐའ་མ་ཡིན་ནོ། །ཞེ་ན། འོ་ན་མགོན་པོ་ཀླུས། ཡོད་ཅེས་བྱ་བ་རྟག་པར་འཛིན། །མེད་ཅེས་བྱ་བ་ཆད་པར་ལྟ། །ཞེས་ཡོད་མེད་དུ་ལྟ་བ་རྟག་ཆད་དུ་ལྟ་བ་མ་ཡིན་པར་ཁྱེད་ཁས་ལེན་རིགས་པར་འགྱུར་ལ། དེ་ལྟ་ན་ཁྱེད་ལ་ཀུན་རྫོབ་རྟག་པ་མི་འགྱུར་བའི་དངོས་པོ་ལ་དོན་དམ་ཡེ་ཆད་དམ་རྒྱུན་ཆད་ཀྱི་དངོས་མེད་ཉིད་ཁས་ལེན་དགོས་པར་འགྱུར་ལ། དེ་ལྟ་ན་རྒྱལ་བ་སྲས་བཅས་ཀྱིས་དབུ་མའི་མདོ་བསྟན་བཅོས་ཐམས་ཅད་ལས་བདེན་པ་གཉིས་བསྡུས་ཀྱི་ཆོས་ལ་དངོས་པོ་དང་དངོས་མེད་ཀྱི་གྲུབ་པ་ཐམས་ཅད་རྒྱ་ཆེར་འགོག་པར་མཛད་པ་ཡང་དོན་མེད་པར་འགྱུར་རོ། །

ཡང་ཁྱེད་བདེན་པ་གཉིས་ཀར་གྱི་ཆོས་ལ་ཡོད་མེད་སོགས་སྤྲོས་མཐའ་བཞི་ཀ་བཅོམ་ལྡན་འདས་ཀྱིས་བཀག་པ་མ་ཡིན། ཤེས་བྱར་སྤྱི་ལྡོག་གི་སྟེང་ནས་ཡོད་མེད་སོགས་ཀྱི་སྤྲོས་མཐའ་བཞི་པོ་དེ་བཀག་པའོ་སྙམ་ན། འོ་ན་བདེན་གཉིས་ཀྱི་ཆོས་རེ་རེ་ཞིང་ཡོད་མེད་སོགས་མཐའ་བཞིའི་སྤྲོས་པ་ཁེགས་ཏེ་དོན་དོན་དམ་དུ་ཡོད་མཐའ་ཁེགས་ཀྱང་མེད་མཐའ་མ་ཁེགས་ཤིང་ཀུན་རྫོབ་ཏུ་མེད་མཐའ་ཁེགས་ཀྱང་ཡོད་མཐའ་མ་ཁེགས་པ་ཉིད་ཀྱི་བདེན་གཉིས་སོ་སོར་ཉི་ཚེ་བའི་སྟོང་ཉིད་ལས་བདེན་པ་གཉིས་བསྡུས་ཀྱི་ཆོས་ཐམས་ཅད་ཡོད་མེད་སོགས་མཐའ་བཞི་དང་བྲལ་བའི་ཆོས་ཀྱི་དབྱིངས་སྤྲོས་མེད་ཀྱི་ཁྱབ་པའི་སྟོང་ཉིད་མ་ཡིན་པར་ཡང་འགྱུར་བའི་ཕྱིར། ཡང་ཁྱེད་རང་ལ་གཉིས་ཀ་མ་ཡིན་པར་ཡང་མི་འགྱུར་ཏེ། བདེན་གཉིས་སོ་སོར་ཡོད་མེད་གཉིས་ཀར་ཁས་བླངས་པའི་ཕྱིར། ཡང་གཉིས་ཀ་མ་ཡིན་པ་མ་ཡིན་པར་ཡང་མི་འགྱུར་ཏེ། གཉིས་ཀ་མ་ཡིན་པ་ཉིད་ཁྱོད་ལ་མ་གྲུབ་པ་བརྗོད་མ་ཐག་པའི་ཕྱིར། ཡང་ཁྱེད་ཀྱི་ཡོད་མེད་ཀྱི་མཐའ་བཞི་དང་བྲལ་ཚུལ་གྱི་སྟོང་ཉིད་ཀྱི་ཟབ་དོན་དེ་ལ་བརྟགས་ན་བདེན་པར་མེད་པས་ཡོད་མཐའ་འགེགས་པ་དང༌། རྫུན་པར་ཡོད་པས་མེད་མཐའ་འགེགས་ཚུལ་དེ་ལྟ་ན། བདེན་མེད་དང་རྫུན་ཡོད་གཉིས་ཀ་འགལ་ལམ་འབྲེལ། འགལ་འབྲེལ་གཉིས་ཀ་མ་ཡིན་ན་ནི་ཕན་ཚུན་དུ་ཡོད་པ་མིན་པས་ཡོད་མཐའ་བསལ་བ་དང་མེད་པ་མ་ཡིན་པས་མེད་མཐའ་བསལ་བར་མི་ནུས་པས་ཆོས་ཐམས་ཅད་ལ་ཁྱེད་རང་ཕན་ཚུན་སྤངས་པའི་དངོས་འགལ་ཁས་ལེན་དགོས་པར་སྨྲ་བ་དང་འགལ། འབྲེལ་བ་ཡིན་ན་དེ་བྱུང་འབྲེལ་ཡིན་ནམ་བདག་གཅིག་འབྲེལ་ཡིན། དང་པོ་ལྟར་ན། ཡོད་པ་ལས་མེད་པ་དང་མེད་པ་ལས་ཡོད་པའི་དེ་བྱུང་ཇི་ལྟར་རུང༌། གཉིས་པ་ལྟར་ན་བདེན་རྫུན་གྱི་ཡོད་མེད་གཉིས་བདག་ཉིད་གཅིག་ན་དེ་ལ་ཡོད་མེད་གཉིས་ཀྱི་བགོ་བཤའ་སོ་སོར་ཇི་ལྟར་བཤའ། འགལ་ན་ཕན་ཚུན་སྤངས་འགལ་དང་ལྷན་ཅིག་མི་གནས་འགལ་གང་ཡིན། དང་པོ་ལྟར་ན་རྫུན་པར་ཡོད་ན་བདེན་པར་གྲུབ་པ་དང༌། བདེན་པར་མེད་ན་རྫུན་པར་གྲུབ་པར་ཁས་བླང་དགོས་པས། དེ་ལྟ་ན་ཀུན་རྫོབ་བདེན་གྲུབ་དང་དོན་དམ་རྫུན་གྲུབ་ཏུ་ཁས་ལེན་དགོས་པར་འགྱུར་ལ། དོན་དམ་རྫུན་གྲུབ་ཏུ་ཁས་ལེན་ན་དོན་དམ་བསླུ་རྫུན་གྱིས་དབེན་པའི་དོན་དམ་བདེན་གཅིག་མར་ཁྱེད་ཁས་ལེན་པ་དང་འགལ་བ་དང༌། གཉིས་པ་ལྟར་ན་བདེན་གཉིས་ཆོས་ཅན་དང་ཆོས་ཉིད་དུ་འགྲུབ་སྟེ། ལྷན་ཅིག་མི་གནས་འགལ་ཡིན་པའི་ཕྱིར། དེས་ན་འདི་འདྲའི་བདེན་གཉིས་ཀྱི་རྣམ་བཞག་དབུ་མ་པ་ལ་སྔར་རྒྱ་བོད་དུ་མ་གྲགས་པ་ཁྱེད་ཅག་གི་རྣམ་བཞག་གསར་པ་ཆེས་ངོ་མཚར་རོ། །

ཡང་ཁྱེད་ཀྱི་དོན་དམ་པར་རམ་བདེན་པར་མེད་པ་དེ་ཡོད་དམ་མེད། མེད་ན་ཁྱེད་རང་ལ་དགག་པ་གཉིས་ཀྱི་རྣལ་མར་གོ་བས་དོན་དམ་པར་ཡོད་པ་དང་བདེན་ཡོད་དུ་ཡང་འགྱུར། ཡོད་ན། དོན་དམ་པ་བདེན་པར་མེད་པ་དེ་ཡོད་པའི་མཐའ་དང་མ་བྲལ་བར་ཐལ། ཁྱོད་ཡོད་པའི་ཕྱིར། མ་ཁྱབ་ན། ཁྱེད་ཡོད་པས་ཡོད་གོ་མི་ཆོད་པར་ཐལ། ཁྱོད་ཡོད་པ་དེ་ཡོད་པའི་མཚན་ཉིད་ཀྱི་མཐར་མ་ཐུག་པའི་ཕྱིར། ཁྱབ་པ་མེད་སྙམ་ན། ཁྱོད་ཡོད་པའི་མཐར་ཐུག་པའི་ཡོད་པ་ཆོས་ཅན། ཡོད་མཐའ་ཡིན་པར་ཐལ། ཁྱོད་ཀྱི་ཡོད་མཐའ་ཡིན་ན་ཡོད་མཐར་མ་ཐུག་པའི་ཡོད་མཐའ་མི་སྲིད་པའི་ཕྱིར། མ་གྲུབ་ན། འོ་ན་ཡོད་མཐའ་ཆོས་ཅན། ཁྱོད་དུ་འཇོག་པ་ལ་མེད་མཐར་ཐུག་པས་ཀྱང་དེར་འཇོག་རིགས་པར་ཐལ། ཡོད་མཐར་འཇོག་པ་ལ་ཡོད་མཐར་ཐུག་པ་མི་དགོས་ལ། ཡོད་མེད་གཉིས་དགག་པ་གཉིས་ཀྱིས་རྣལ་མར་གོ་དགོས་པའི་ཕྱིར། དེས་ན་རྒྱ་བོད་དུ་གྲགས་པ་ཟིན་པའི་དབུ་མ་འཁྲུལ་པ་དང་བྲལ་བ་དག་གི་ལྟར་ན། ཀུན་རྫོབ་ཏུ་ཡོད་པ་ཡོད་མཐའ་ཡིན་ཏེ། ཀུན་རྫོབ་ཀྱི་ཡོད་པ་ཐམས་ཅད་མ་རིག་པའི་འཁྲུལ་སྣང་གི་དབང་གིས་བྱུང་བས་མེད་པ་ལ་ཡོད་པར་སྒྲོ་བཏགས་པ་ཉིད་ཀྱི་ཕྱིར། དེས་ན་ཀུན་རྫོབ་ཀྱི་མྱུ་གུ་ལ་སོགས་པར་དོན་བྱེད་པར་ཡོད་པ་ལ་རིགས་པས་དཔྱད་པ་ན་དེ་ཡོད་པར་དཔྱད་བཟོད་དུ་མི་འགྲུབ་པའི་ཕྱིར། དོན་དམ་པའམ་བདེན་པར་མེད་པ་མེད་མཐའ་ཡིན་ཏེ། མེད་པར་ཁས་བླངས་པའི་ཕྱོགས་ལ་ཡོད་པ་ཁས་ལེན་དགོས་པར་འགྱུར་ཞེས་ལྟོས་པའི་རིགས་པར་རྒྱལ་བ་སྲས་བཅས་གསུངས་ལ། ལྟོས་བཞག་གི་ཡོད་མེད་ཙམ་གྱི་མེད་པ་དེ་ལ་རིགས་ཤེས་ཚད་མས་དོན་དམ་པར་མེད་པར་གྲུབ་ན་དཔྱད་བཟོད་དུ་འགྱུར་བས་མེད་མཐའ་ལས་མ་འདས་པའི་ཕྱིར་དང༌། དོན་དམ་པར་རམ་བདེན་པར་མེད་པ་མེད་མཐའ་ཡིན་ཏེ། ཁྱོད་ཀྱི་དོན་དམ་པའམ་བདེན་པར་མེད་རྒྱུའི་མེད་པ་དེ་རང་བཞིན་གྱིས་གྲུབ་པའི་དངོས་པོར་མེད་པ་ལ་འཆད་པར་སྣང་ལ། དངོས་པོ་མེད་པ་ཉིད་མེད་པའི་མཐའ་ཡིན་པས་བཅོམ་ལྡན་འདས་ཀྱིས་སྟོང་པ་ཉིད་ཉི་ཤུར་བསྟན་པ་ལས། དངོས་པོར་མེད་པའི་མེད་པ་ཡང་མཐར་ལྟའི་མེད་པར་སོང་བས་དམིགས་ཕུག་ནས་དངོས་བདེན་མེད་པ་དེར་ཡོད་བཀག་པའི་དངོས་པོ་མེད་པའི་སྟོང་པ་ཉིད་རྒྱ་ཆེར་གསུང་བའི་ཕྱིར།

ཡང་ཁྱེད་ཅག་ཡོད་མེད་དང་གཉིས་ཀ་དང་གཉིས་ཀ་མ་ཡིན་པ་མ་ཡིན་པར་ཞེན་པའོ་ཞེས་བརྗོད་ན་ནི། ཡོད་པར་མི་ཞེན་ན་མེད་ཞེན་མེད་པར་ཞེན་དགོས་ཏེ། ཁྱོད་རང་ཡོད་པ་བཀག་ན་མེད་པའི་འཛིན་སྟངས་ཀྱི་བློ་ངེས་ཅན་དུ་སྐྱེ་བར་འདོད་པས་དེ་ལྟ་ན་ཡོད་ཞེན་བཀག་ཚེ་མེད་ཞེན་ལྡང༌། མེད་ཞེན་བཀག་ཚེ་ཡོད་ཞེན་ལྡང་བ་དང༌། གཉིས་ཀ་མ་ཡིན་པ་བཀག་ཚེ་གཉིས་ཀ་མ་ཡིན་པ་མ་ཡིན་པར་ཞེན་པ་ལྡང་བ་དང་གཉིས་ཀ་མ་ཡིན་པ་མ་ཡིན་པ་བཀག་ཚེ་གཉིས་ཀ་མ་ཡིན་པར་ཞེན་པ་ལྡང་བར་འགྱུར་བས་ཁྱོད་ཀྱི་ཕྱོགས་ལ་ཕྱོགས་བཞིར་ཞེན་པའི་ཞེན་པ་དེ་ལྡོག་པར་ཡེ་མི་འགྱུར་བའི་ཕྱིར། དེས་ན་སྔོན་རྒྱ་བོད་དུ་བྱོན་པའི་དབུ་མ་པ་དེ་དག་གིས་དོན་དམ་པར་བདེན་པ་ཡོད་པ་དང་མེད་པ་དང༌། ཀུན་རྫོབ་ཏུ་བདེན་པར་ཡོད་པ་དང་མེད་པའི་ཕྱོགས་དང་མཐའ་ཐམས་ཅད་བསལ་བ་ལས་ཁྱེད་ཀྱི་ཡོད་མཐའ་སོགས་སེལ་ཚུལ་འདི་འདྲ་བ་དབུ་མའི་གཞུང་འགྲེལ་མན་ངག་སྒྲུབ་ཐབས་གྲུབ་ཐོབ་ཀྱི་མགུར་འགར་ཡང་མི་འབྱུང་ལ། ཁྱད་པར་བདེན་གྲུབ་མཚན་མ་དང་བདེན་མེད་མཚན་མེད་ཀྱི་ཐ་སྙད་དུ་བྱས་པའི་བདེན་མེད་མཚན་མ་དང་བྲལ་བ་ཡང་མེད་མཐའ་མ་ཡིན་ན་རྒྱལ་བའི་ཡུམ་ལས་མཚན་མ་མེད་པ་ལ་ཉེ་བར་སྤྱོད་པ་ཡང་ཤེས་རབ་ཀྱི་ཕ་རོལ་ཏུ་ཕྱིན་པར་མི་འགྱུར་བ་རྒྱ་ཆེར་བཀག་པ་ཡང་ཁྱེད་ལ་དོན་མཐུན་གྱི་བཤད་པ་བྱེད་དུ་མེད་པའི་ཕྱིར། བདེན་མེད་དུ་གྲུབ་པ་དང་བདེན་མེད་དུ་ཡོད་པ་ཡོད་མཐའ་མ་ཡིན་ན་བདེན་པར་གྲུབ་པ་དང་བདེན་པར་ཡོད་པའང་ཡོད་མཐའ་མ་ཡིན་པར་མཚུངས་པར་ལྟོས་འཇོག་གི་རིགས་པས་གྲུབ་ལ། བདེན་གྲུབ་དང་དེར་ཡོད་སྤྲོས་མཐའ་ཡིན་ན་དེར་ལྟོས་ཀྱི་བདེན་མེད་དང་བདེན་མེད་དུ་ཡོད་པ་སྤྲོས་མཐའ་ཡིན་པས་རྒྱལ་བ་སྲས་བཅས་དག་གིས་དབུ་མའི་ཚུལ་འཆད་པ་ན། ཕྱོགས་གཅིག་བཏང་ནས་ཕྱོགས་གཅིག་བཟུང་བར་མི་མཛད་པར་སྤྲོས་པའི་ཕྱོགས་གཅིག་བཏང་བས་ཕྱོགས་དེ་དང་འདྲ་བར་ཕྱོགས་ཐམས་ཅད་བཏང་བ་ཡིན་ཏེ། ཚིག་གསལ་ལས། ཕྱོགས་གཞན་ཁས་བླངས་པ་མེད་པའི་ཕྱིར། དེ་སྐད་དུ་ཡང་འཕགས་པ་ལྷས། ཡོད་དང་མེད་དང་ཡོད་མེད་ཅེས། །ཕྱོགས་ནི་གང་ལ་ཡོད་མིན་པ། །དེ་ལ་ཡུན་ནི་རིང་པོ་ནའང༌། །ཀླན་ཀ་བརྗོད་པར་ནུས་མ་ཡིན། །ཞེས་བཤད་དོ། །རྩོད་བཟློག་ལས་ཀྱང༌། གལ་ཏེ་ངས་དམ་བཅའ་འགའ་ཡོད། །དེས་ན་ང་ལ་སྐྱོན་འདི་ཡོད། །ང་ལ་དམ་བཅའ་མེད་པས་ན། །ང་ནི་སྐྱོན་མེད་ཁོ་ན་ཡིན། །གལ་ཏེ་མངོན་སུམ་ལ་སོགས་པའི། །དོན་གྱིས་འགའ་ཞིག་དམིགས་ན་ནི། །བསྒྲུབ་པའམ་བཟློག་པར་བྱ་ན་དེ། །མེད་ཕྱིར་ང་ལ་ཀླན་ཀ་མེད། །ཅེས་གསུངས་སོ། །ཞེས་འབྱུང་བས། ཀུན་རྫོབ་ཏུ་གཟུགས་སོགས་མངོན་སུམ་དུ་ཡོད་དོ་ཞེས་དམིགས་ནས་སྒྲུབ་པ་དང་རྟགས་ཀྱི་དགག་བྱའི་གཟུགས་བདེན་པར་གྲུབ་པ་ཤེས་བྱར་མེད་དོ་ཞེས་བཟློག་ནས་ཡོད་མེད་ཀྱི་ཕྱོགས་གཉིས་ཀར་སྒྲོ་འདོགས་པ་འདི་ལྟ་བུ་གང་ལ་ཞེན་ཅིང་སྨྲ་བ་དེ་དག་ཕྱོགས་དང་མཐར་ལྷུང་ངོ་ཞེས་གསལ་པོར་བསྟན་པ་འདི་ལྟ་བུ་ལ་བསྙོན་འདིང་བའི་ཕྱིས་བྱུང་གི་དབུ་མའི་སྲོལ་འབྱེད་པ་དག་ཅི་ཞིག་གིས་བསྐུལ།

ཡང་ཁྱེད་ཀྱི་ཕྱོགས་ལ་མཐའ་བཞི་པོ་འདི་ཁེགས་པར་མི་འགྱུར་ཏེ། ཡོད་མེད་དང་གཉིས་ཡིན་དང་གཉིས་མིན་གྱི་ཕྱོགས་བཞི་མཐའ་མ་ཡིན་པས་ཆོས་ཅན་དུ་བཟུང་ནས་དེའི་ཐོག་ཏུ་དེ་ལས་གཞན་པའི་མཐའ་བཞི་བཀག་པ་ཡིན་ནམ། ཡང་ཕྱོགས་བཞི་པོ་དེ་ཉིད་མཐའ་ཡིན་པས་ཆོས་ཅན་དུ་བཟུང་ནས་བཀག་པ་ཡིན། དང་པོ་ལྟར་ན་ཁྱེད་ལ་བདེན་གྲུབ་ཀྱི་མཐའ་མ་གཏོགས་བདེན་མེད་སོགས་མཐའ་མ་ཡིན་པས་མཐའ་བཞི་འགོག་རྒྱུ་མ་བྱུང༌། གཉིས་པ་ལྟར་ན། ཡོད་པ་ཡོད་མཐའ་དང་མེད་པ་མེད་མཐར་མི་འདོད་བཞིན་ཁས་ལེན་དགོས་པར་འགྱུར་རོ། །དེས་ན་ཁྱེད་ཅག་དཔོན་སློབ་ཡོད་མེད་དང་བདེན་པར་གྲུབ་མ་གྲུབ་སོགས་ཀྱི་ཕྱོགས་གཅིག་མཐར་བཟུང་ནས་འགོག་པ་སྐད་བྱེད་ཀྱང་ཕྱོགས་གཅིག་གི་མཐའ་ལ་མི་འགྱུར་བའི་གཟེར་ཆེན་བཏབ་ནས་བཞུགས་དགོས་པའི་དབང་གིས་ཡོད་མེད་ཀྱི་མཐའི་ངོས་འཛིན་ཡང་མི་འདྲ་བ་གསུམ་ཙམ་བྱུང་ཞེས་བོད་སྔ་རབས་པའི་དབུ་མའི་ཕྱོགས་འཛིན་གྱི་རྒན་པོ་དག་གི་ངག་ལས་ཐོས་པ་ཡང་བདེན་པར་སྣང་ངོ༌། །

ཡང་ཁྱེད་འདོད་པ་ལྟར་སྟོང་པ་ཉིད་ཀྱི་དོན་བདེན་པའི་དངོས་པོར་མེད་པ་ཁོ་ན་ལ་འཆད་ན་ནི་རིགས་པ་མ་ཡིན་ཏེ། ཁྱེད་ཀྱི་དངོས་པོར་མེད་པ་དེ་ནི་ཤེས་བྱར་ཡོད་དུ་མི་རུང་བའི་དངོས་པོ་ཞིག་དངོས་པོར་མེད་པའི་སྟོང་ཉིད་དུ་འཆད་པས། རི་བོང་གི་རྭ་མ་གྲུབ་པས་དེ་མ་གྲུབ་པའི་མ་གྲུབ་པ་འབྱུང་བ་མེད་པ་དང་སྐྱེ་བར་མི་སྲིད་པ་བཞིན་དེ་ལྟའི་སྟོང་ཉིད་ནི་ཆད་སྟོང་ཁོ་ནར་སོང་བས་སྟོང་ཉིད་དེ་ལྟར་ཁས་བླངས་ན་ཐ་སྙད་དུ་ཡང་སྟོང་ཉིད་ལས་རྟེན་འབྱུང་གི་སྐྱེ་བ་སོགས་རྣམ་པར་བཞག་ཏུ་མེད་པར་ཁས་ལེན་དགོས་པར་འགྱུར་བའི་ཕྱིར། དེ་ལྟ་ན་དབུ་མ་པ་ལ་དངོས་སྨྲ་བས། གལ་ཏེ་འདི་དག་ཀུན་སྟོང་ན། འབྱུང་བ་མེད་ཅིང་འཇིག་པ་མེད། །འཕགས་པའི་བདེན་པ་བཞི་པོ་རྣམས། །ཁྱོད་ལ་མེད་པར་ཐལ་བར་འགྱུར། །ཞེས་པའི་ལན་ཡང་གྲགས་པ་དང་མི་འགལ་བར་གདབ་པར་མི་ནུས་པའི་ཕྱིར། དངོས་པོར་མེད་པ་དངོས་མེད་དུ་ཡོད་པར་འདོད་པ་སོགས་དངོས་སྨྲ་བས་བརྗོད་པར་བྱེད་ཀྱང་མི་འགྲུབ་སྟེ། དེ་ལྟར་བརྗོད་ན་ཁས་བླངས་ནང་འགལ་ཞིང་རིགས་པས་ཀྱང་མི་འཐད་པའི་ཕྱིར་ཏེ། དངོས་མེད་ནི་དངོས་མེད་དུ་ཡོད་ན། རྫས་སུ་ཡོད་དམ་བཏགས་པར་ཡོད། རྫས་སུ་ཡོད་ན་དངོས་པོར་འགྱུར་ཞིང༌། བཏགས་པར་ཡོད་ན། མེད་ཀྱང་ཡོད་པར་སྒྲོ་བཏགས་པའི་ཡོད་པ་ཡིན་ནམ། ཡོད་པ་ལ་ཡོད་པར་བཏགས་པའི་ཡོད་པ་ཡིན། གཉིས་པ་ལྟར་ན་དངོས་པོ་མེད་པར་མ་སོང་སྟེ། ཡོད་པ་ལ་ཡོད་པར་རྟོག་པའི་ཡོད་པ་ཡིན་པའི་ཕྱིར། དཔེར་ན་བྱས་པ་ལ་ཡོད་པར་རྟོག་པ་བཞིན། དང་པོ་ལྟར་ན་དངོས་མེད་དངོས་མེད་དུ་ཡོད་པ་མ་ཡིན་ཏེ། དེར་མེད་ཀྱང་དེར་ཡོད་པའི་ཐ་སྙད་བྱས་པའི་ཕྱིར། དངོས་མེད་ནི་དངོས་པོར་མ་གྲུབ་པ་ཙམ་ལ་དངོས་མེད་དུ་བརྗོད་པ་ཡིན་གྱི། དངོས་མེད་ཀྱི་ཡོད་པ་ཞིག་དམིགས་ན་ནི་མེད་པར་དགག་པ་ལ་ཡོད་པར་སྒྲུབ་པ་ཡང་རིགས་པར་འགྱུར་ན་དེ་ལྟའི་གནས་ཀྱང་མེད་པའི་ཕྱིར། དངོས་མེད་ཡིན་ན་སྐད་ཅིག་དང་སྐད་ཅིག་མ་ཡིན་པ་གང་དུ་ཡོད། དང་པོ་ལྟར་ན་དངོས་པོར་འགྱུར་ལ། གཉིས་པ་ལྟར་ན་སྐད་ཅིག་མ་མིན་པའི་ཡོད་པ་དེ་རྟག་པའམ་མི་རྟག་པ་གང་ཡིན། མི་རྟག་པ་ཡིན་ན་དངོས་པོར་འགྱུར། རྟག་པ་ཡིན་ན་དེ་ལྟའི་དངོས་མེད་དེ་དངོས་མེད་དུ་མི་འགྲུབ་སྟེ། རྟག་པ་དང་ཡོད་པའི་གཞི་མཐུན་པར་ཁས་བླངས་པས་ཡོད་པའི་དོན་མ་གྲུབ་ན་ཡོད་པར་མི་འགྲུབ་ཅིང༌། གྲུབ་ན་ཡོད་པའི་དོན་རྟག་པ་ལ་ཞུགས་པས་རྟག་དངོས་ཁས་མི་ལེན་ཀ་མེད་དུ་འགྱུར་བའི་ཕྱིར།

དོན་འདི་ཉིད་འཐད་པའང་ཡིན་ཏེ། ས་པཎ་གྱིས། ཡང་བོད་ཕལ་ཆེར་དངོས་མེད་ཀྱང་ཡོད་པར་འདོད་ལ། དེ་ལྟ་ན་ཡོད་པས་མི་རྟག་པ་སྒྲུབ་པ་མ་ངེས་པར་འགྱུར་ཏེ། དངོས་པོ་དང་དངོས་མེད་གཉིས་ཀ་ལ་རྟགས་ཡོད་པར་མཚུངས་པའི་ཕྱིར། གལ་ཏེ་ཡོད་པ་ཙམ་ལ་དངོས་པོའི་ཡོད་པ་ཙམ་དང༌། དངོས་མེད་ཀྱི་ཡོད་པ་ཙམ་གཉིས་ཡོད་དོ་ཞེ་ན། དངོས་མེད་ཀྱི་ཡོད་པ་དེ་ཅི་དོན་བྱེད་ནུས་ན་དངོས་པོར་འགྱུར་ལ། མི་ནུས་ན་ཅི་ཡང་མེད་པས་ཡོད་པར་མིང་བཏགས་ཀྱང་མེད་པ་ཉིད་ཡིན་ནོ། །ཞེས་འབྱུང་ལ། དེས་ན་དབུ་མའི་སྐབས་འདིར་དངོས་པོའི་ཡོད་པ་མི་སྲིད་ན་དངོས་མེད་ཀྱི་ཡོད་པ་ལྟ་ག་ལ་ཞིག་ཏེ། ཀུན་རྫོབ་ལ་དཔྱད་ན་རྫུན་པ་མ་གྲུབ་ན་དོན་དམ་ལ་བདེན་པ་གྲུབ་པའི་གནས་རྙེད་པར་མི་འགྱུར་བའི་ཕྱིར། སྟོང་ཉིད་ཀྱི་རང་བཞིན་སྟོང་པ་ཉིད་ལས་གཞན་དུ་མི་འགྱུར་བ་ཡོད་པར་སྨྲ་བའང་རྒྱལ་བ་སྲས་བཅས་ཀྱིས་ཤེར་ཕྱིན་དུ་གང་བཀག་པ་དེ་ཉིད་སླད་མར་ཁས་བླངས་པ་ཡིན་ཏེ། དེ་ལྟ་ན་སྟོང་པ་ཉིད་སྟོང་པ་ཉིད་དུ་སླར་རྒྱལ་བའི་ཡུམ་དུ་རྒྱ་ཆེར་བསྟན་པ་དོན་མེད་པའི་ཕྱིར། བརྟགས་པའི་དངོས་པོ་ཐ་སྙད་ཚད་གྲུབ་ལ་བཏགས་དོན་བཙལ་ནས་སྟོང་ཉིད་ཟུར་གྱིས་འཚོལ་བའི་སྟོང་ཉིད་དེ་བཏགས་བཞག་གི་དངོས་པོ་ཀ་བུམ་སོགས་ཆོས་ཅན་གྱི་ཆོས་ཉིད་དུ་འདོད་པ་འདི་ནི་དཔལ་ལྡན་ཀླུའི་རྩ་བའི་དོན་དཔལ་ལྡན་ཟླ་བས་རྒྱ་ཆེར་བཀྲལ་བའི་ཕྱོགས་སྔ་མ་དེ་ཉིད་ཁས་བླངས་པ་ཡིན་ཏེ། ཁྱེད་ཀྱི་ཚིག་ཏུ་དངོས་པོ་ལ་བཏགས་བཞག་ཅེས་གཞན་དག་འཁྲུལ་པ་སྐྱེད་པར་བྱེད་པའི་ངག་བཀོད་ཀྱང་ཞེན་དོན་ལ་ཚུར་མཐོང་ལ་ཐོག་མེད་ཀྱི་མ་རིག་པས་བསླད་པའི་དབང་གིས་དངོས་པོ་དེ་འདུ་བྱེད་ཀུན་རྫོབ་པའི་རྫས་ཆོས་ཇི་ལྟར་གནས་པ་དེ་དེ་ལྟར་རང་གི་ངོ་བོ་སྟོང་ཉིད་མ་ཡིན་པར་དངོས་སམ་འདུ་བྱེད་དེ་ནི་སྟོང་པ་ཉིད་ཀྱི་རྟེན་གྱི་ཆེད་དུ་དངོས་པོའི་རང་བཞིན་དུ་ཡོད་པར་རྟོག་པར་བྱེད་ཅིང་སྟོང་པ་ཉིད་ཀྱང་དོན་བྱེད་པའི་དངོས་པོར་སྨྲ་ལ། མ་བརྟགས་ན་བདེན་གཉིས་ཀྱི་ཆོས་ཤེས་བྱ་མཐུན་པར་སྨྲ་བའི་འཇིག་རྟེན་གཞན་གྲགས་ལྟར་འཇོག་ལ། དཔྱད་ན་བདེན་པ་གཉིས་ཀར་དངོས་པོ་དང་འདུ་བྱེད་སྟོང་ཉིད་དུ་སྨྲ་བ་ནི་དངོས་པོར་འཁྲུལ་བའི་དངོས་པོར་གྲུབ་ཆོས་སུ་སྣང་བ་ཉིད་དངོས་པོར་མ་གྲུབ་པར་མི་སྨྲ་བར་ཁྱེད་ཅག་དངོས་པོར་མ་གྲུབ་པའི་ཆོས་ཡེ་མེད་ཅིག་སླར་ཡེ་མེད་དུ་ཞེན་པ་དངོས་པོ་སྟོང་པའི་སྟོང་ཉིད་དུ་འདོད་ལ། དེ་ལྟའི་ཞེན་བརྗོད་དེ་ནི་མེད་ལྟ་ཆད་མཐའི་མི་གཙང་བའི་འདམ་ཆེན་པོར་བྱིང་བར་འགྱུར་བར་གསུངས་པའི་ཕྱིར། ཚིག་གསལ་ལས། གང་གིས་དེ་ལྟར་བདེན་པ་གཉིས་ཀྱི་དབྱེ་བ་རྣམ་པར་མ་མཐོང་བར་འདུ་བྱེད་རྣམས་སྟོང་པ་ཉིད་དུ་མཐོང་བས་འདུ་བྱེད་རྣམས་ཡོད་པ་མ་ཡིན་པ་ཉིད་དུ་རྟོགས་པར་བྱེད་ལ། ཡང་ན་སྟོང་པ་ཉིད་འགའ་ཞིག་དངོས་པོར་བཏགས་ནས་དེའི་རྟེན་གྱི་ཆེད་དུ་དངོས་པོའི་རང་བཞིན་ཡང་རྟོགས་པར་བྱེད་དེ། དེས་ནི་གཉིས་ཀ་ལྟར་ཡང་སྟོང་པ་ཉིད་ལ་བལྟ་ཉེས་པས་ངེས་པར་ཕུང་བར་བྱེད་པ་ཡིན་ནོ། །ཇི་ལྟར་ཞེ་ན། རེ་ཤིག་གལ་ཏེ་ཐམས་ཅད་སྟོང་པ་སྟེ་ཐམས་ཅད་ཡོད་པ་མ་ཡིན་ནོ་ཞེས་རྟོག་ན་ནི་དེའི་ཚེ་འདི་ལོག་པར་ལྟ་བར་འགྱུར་ཏེ། ཇི་སྐད་དུ། ཆོས་འདི་ལོག་པར་བཟུང་གྱུར་ན། །མི་མཁས་རྣམས་ནི་ཅུང་ཟད་ཟད། །འདི་ལྟར་མེད་པར་ལྟ་བ་ཡི། །མི་གཙང་དེར་ནི་བྱིང་བར་འགྱུར། །ཞེས་བཤད་དོ། །ཞེས་འབྱུང་ངོ༌། །

ཡང་ཁྱེད་ཁོ་བོ་ཅག་ཐམས་ཅད་སྟོང་པ་དང་ཡོད་པ་མ་ཡིན་པར་མ་སྨྲས་ཏེ། ཀུན་རྫོབ་ཏུ་ཡོད་པར་སྨྲས་པའི་ཕྱིར་སྙམ་ན། འོ་ན་ཁྱེད་ཤེས་བྱའི་ཕྱོགས་གཅིག་མེད་པ་དང་ཕྱོགས་གཅིག་ཡོད་པར་སྨྲས་པས་ཐམས་ཅད་མེད་པར་མ་སྨྲས་ཀྱང༌། ཕྱེད་མེད་པར་སྐུར་པ་བཏབ་པ་དེ་ཉིད་ཀྱང་ཆད་མཐར་འགྱུར་ཞིང་ཤེས་བྱའི་ཆོས་ལ་ཡོད་མེད་ཀྱི་ཕྱོགས་གཉིས་ཀར་སྤྲོ་ཞིང་མཚན་མ་ཉིད་དུ་སྒྲོ་འདོགས་པར་བྱེད་པ་ལས་ཉེས་པ་ཆེ་བ་ཅི་ཞིག་ཡོད། འོ་ན་ཚུལ་དེ་ཁྱེད་ཀྱི་དབུ་མ་སྨྲ་བ་དེ་ལྟ་ལ་མཚུངས་སོ་ཞེ་ན། མི་མཚུངས་ཏེ། ཁོ་བོ་ཅག་ནི་བདེན་པ་གཉིས་ཀར་ཆོས་ཐམས་ཅད་ཡོད་མེད་གང་དུ་ཡང་མི་སྒྲུབ་པའི་ཕྱིར། ཡང་རྟག་དངོས་ཀྱི་མྱུག་སོགས་དམིགས་སུ་ཟིན་པ་འདི་དག་གིས་རང་ལྡོག་དེ་དེར་རང་བཞིན་གྱིས་མ་གྲུབ་པ་སྟོང་ཉིད་ཀྱི་དོན་མ་ཡིན་ཅིང་རྟགས་ཀྱི་དགག་བྱའི་དངོས་པོ་སྟོང་བའི་སྟོང་ཉིད་ཟུར་ནས་འཚོལ་ནས་ཆོས་ཅན་མྱུག་སོགས་ཀྱི་དངོས་པོ་དམིགས་སུ་ཟིན་པ་འདིའི་ཆོས་ཉིད་དུ་སྦྱོར་བར་འདོད་པ་སྟོང་ཉིད་ཀྱི་དོན་དུ་འཆད་པའི་ལྟ་ལོག་འདི་ནི་གང་གིས་བཟུང་བ་དེ་མནར་མེད་ཀྱི་དམྱལ་བར་སྐྱེ་བར་འགྱུར་ཞེས་དཔལ་ལྡན་ཟླ་བས་གསུངས་ཏེ། ཚིག་གསལ་ལས། ཅི་སྟེ་ཡང་ཐམས་ཅད་ལ་སྐུར་པ་འདེབས་པར་མི་འདོད་ན་ནི། དེའི་ཚེ་ཅི་སྟེ་དངོས་པོ་འདི་དག་དམིགས་སུ་ཟིན་ཀྱང་སྟོང་པ་ཉིད་དུ་འགྱུར་ཏེ། དེའི་ཕྱིར་རང་བཞིན་མེད་པའི་དོན་ནི་སྟོང་པ་ཉིད་ཀྱི་དོན་མ་ཡིན་ནོ་ཞེས་འདི་ངེས་པར་སྟོང་པ་ཉིད་སྤོང་བར་འགྱུར་ཏེ། དེ་ལྟར་སྤངས་ནས་ཆོས་ཀྱིས་འཕོངས་པར་འགྱུར་བའི་ལས་ཀྱིས་ངེས་པར་ངན་འགྲོར་འགྲོ་བར་འགྱུར་ཏེ། ཇི་སྐད་དུ། རིན་ཆེན་འཕྲེང་བ་ལས། གཞན་ཡང་འདི་ནི་ལོག་བཟུང་ནས། །བླུན་པོ་མཁས་པའི་ང་རྒྱལ་ཅན། །སྤོང་བས་མ་རུངས་བདག་ཉིད་ཅན། །མནར་མེད་པར་ན་སྤྱིའུ་གཙུག་འགྲོ། །ཞེས་བཤད་དོ། །ཞེས་འབྱུང་ངོ༌། །དེས་ན་ཤར་ཙོང་ཁ་པ་ཆེན་པོས། རེས་སྟོང་པ་ཉིད་ཀྱི་ཚུལ་འཆད་པ་ན་དོན་དམ་པར་དངོས་པོར་མེད་པ་སྟོང་པ་ཉིད་ཀྱི་ཚུལ་ལོ་ཞེས་པ་དང༌། རེས་ཀུན་རྫོབ་ཏུ་སྟོང་པ་ཉིད་དང་བདག་མེད་པ་ནི་མི་སྟོང་བ་དང༌། བདག་གི་དངོས་ཆོས་ཟློག་བྱེད་ཀྱི་དོན་བྱེད་པ་ཉིད་ཀྱི་དངོས་པོར་སྨྲ་བ་དང༌། བདག་མེད་པ་དང་སྟོང་པ་ཉིད་ནི་དེ་དང་དེར་ཡོད་པའི་བྱ་བ་ཅན་དུ་བཤད་པ་དང༌། ཆོས་ཉིད་སྟོང་པ་ཉིད་ཀྱི་རྟེན་དུ་ཆོས་ཅན་དངོས་པོ་ཚད་གྲུབ་ཏུ་ཡོད་པར་འདོད་པ་འདིས་ནི་དཔལ་ལྡན་ཟླ་བས། མྱང་འདས་ཀྱི་ལམ་ལས་ལོག་པར་ཞུགས་ནས་སྟོང་ཉིད་བསྟན་པ་འབྲས་བུ་མེད་པར་བྱེད་པ་ཉིད་དུ་གསུངས་ཏེ། ཚིག་གསལ་ལས། དེ་ལྟར་ན་རེ་ཞིག་སྟོང་པ་ཉིད་ལ་དངོས་པོ་མེད་པར་བཟུང་བས་ན་འཛིན་པ་པོ་ཕུང་བར་བྱེད་པ་ཡིན་ནོ། །ཅི་སྟེ་བཅོམ་ལྡན་འདས་རྣམས་ཀྱིས་སྟོང་པ་ཉིད་དང༌། དེའི་རྟེན་འདུ་བྱེད་རྣམས་ཡོད་པ་ཉིད་དུ་རྟོག་པར་བྱེད་པ་དེ་ལྟ་ན་ཡང་མྱ་ངན་ལས་འདས་པར་འགྲོ་བའི་ལམ་ལ་ལོག་པར་ཞུགས་པའི་ཕྱིར་སྟོང་པ་ཉིད་བསྟན་པ་འབྲས་བུ་མེད་པ་ཉིད་དུ་འགྱུར་རོ། །དེའི་ཕྱིར་དེ་ལྟ་ན་སྟོང་པ་ཉིད་དངོས་པོའི་ངོ་བོར་བཟུང་བ་ན་ཡང་འཛིན་པ་པོ་ཕུང་བར་བྱེད་དོ། །ཞེས་འབྱུང་ངོ༌། །

འོ་ན་སྟོང་པ་ཉིད་ཀྱི་ཚུལ་གྱི་ལྟ་སྒོམ་བྱེད་པ་ན། སྟོང་པ་ཉིད་དེ་དོན་དམ་པར་དངོས་པོར་ཡོད་པ་མ་ཡིན། ཀུན་རྫོབ་ཏུ་དངོས་པོར་མེད་པ་མ་ཡིན་ནོ་ཞེས་སྟོང་ཉིད་དངོས་པོ་དང་དངོས་པོ་མེད་པ་གཉིས་ཀར་ལྟ་བ་འདི་ལྟ་བུ་ཉམས་སུ་ལེན་ན་ཅིར་འགྱུར་ཞེ་ན། དཔལ་ལྡན་ཟླ་བས་དེ་ལྟར་ཉམས་སུ་བླངས་ན་ཕན་པའི་ཆེད་དུ་འབྲུ་གོ་རིམ་ལོག་པར་བཏབ་ན་འབྲས་བུ་ཡང་དག་པར་མི་སྨིན་པ་ཇི་ལྟ་བ་དེ་བཞིན་ཕན་དུ་རེ་བའི་སྟོང་ཉིད་ཀྱི་ཚུལ་དང་མི་མཐུན་པར་བཤད་མ་ཐག་པའི་ཉམས་ལེན་དེ་ལྟར་བྱས་ན་དབུལ་བ་སེལ་ཆེད་སྦྲུལ་གྱི་ནོར་བུ་ལེན་ལུགས་ལོག་པ་ལྟར་འགྱུར་ཞེས་དྲངས་མ་ཐག་པའི་ལུང་གི་འཕྲོས་དེར། ཚིག་གསལ་ལས། གལ་ཏེ་ཕན་འདོགས་པ་གང་ཡིན་པ་དེ་རྣམ་པ་གཞན་དུ་བཟུང་ན་ཕན་འདོགས་པར་མ་གྱུར་མོད། གནོད་པ་བྱེད་པར་ནི་ཇི་ལྟར་འགྱུར་ཏེ། འབྲུ་དག་གོ་རིམས་ལས་ཉམས་པར་བཏབ་པ་ན་འདེབས་པ་པོ་བརླག་པར་བྱེད་པ་ནི་མ་ཡིན་ནམ་ཞེ་ན། དེའི་ཕྱིར་སློབ་དཔོན་གྱིས་བརྗོད་པར་བཞེད་པའི་དོན་སྟོན་པའི་དཔེ་གསུངས་པ་ནི། ཇི་ལྟར་སྦྲུལ་ལ་བཟུང་ཉེས་དང༌། །རིགས་སྔགས་ཉེས་པར་སྒྲུབ་པ་བཞིན། །ཞེས་བྱ་བ་སྟེ། ཇི་ལྟར་སྦྲུལ་སྨན་དང་སྔགས་ཀྱི་སྟོབས་ཀྱིས་མན་ངག་ཇི་ལྟ་བ་བཞིན་དུ་བཟུང་ན། ནོར་གྱི་ཕུང་པོ་ཆེན་པོར་འགུགས་པར་བྱེད་ལ། ཇི་ལྟར་ཉེ་བར་བསྟན་པ་བོར་ནས་འཛིན་ན་ནི་འཛིན་པ་པོ་ཉིད་ཕུང་བར་བྱེད་པ་ཡིན་ནོ། །ཡང་ཇི་ལྟར་མན་ངག་ཇི་ལྟ་བ་བཞིན་རབ་ཏུ་སྒྲུབ་པའི་རིགས་སྔགས་ཀྱིས་ནི་སྒྲུབ་པ་པོ་ལ་ཕན་འདོགས་པར་བྱེད་ལ། མན་ངག་ལས་ཉམས་པར་སྒྲུབ་ན་ནི་སྒྲུབ་པ་པོ་ཉིད་བརླག་པར་བྱེད་པ་ཡིན་ནོ། །དེ་བཞིན་དུ་འདིར་ཡང་ཉེ་བར་བསྟན་པ་ཇི་ལྟ་བ་བཞིན་དུ་སྟོང་པ་ཉིད་བཟུང་ན་ནི། འཛིན་པ་པོ་མྱ་ངན་ལས་འདས་པའི་བདེ་བ་མཆོག་ལ་སྦྱོར་བར་བྱེད་ལ། ཇི་ལྟར་ཉེ་བར་བསྟན་པ་སྤངས་ནས་བཟུང་ན་ནི་ངེས་པར་ཇི་སྐད་བཤད་པའི་ཚུལ་གྱི་འཛིན་པ་པོ་ཉིད་ཕུང་བར་བྱེད་པ་ཡིན་ནོ། །ཞེས་འབྱུང་ངོ༌། །

ཡང་ཙོང་ཁ་པ་དཔོན་སློབ་འདི་སྙམ་དུ། ཁྱེད་ཀྱིས་ངེད་ཅག་འདི་ལུགས་ལ་རབ་ཏུ་དགག་པ་དེ་ལྟ་ན། ཁྱོད་རང་གི་མཐའ་བཞི་དབེན་པའི་སྟོང་པ་ཉིད་ཀྱི་ཚུལ་མ་ནོར་བ་དེ་གང་ཞེ་ན། བཤད་པར་བྱ་སྟེ། ཁོ་བོ་ཅག་ཡང་དག་པའི་གནས་ཚུལ་སེམས་ཤིང་དཔྱད་པ་ན་སྟོང་ཉིད་ཀྱི་ཚུལ་དེ་མཐའ་བཞི་དང་བྲལ་བ་དང་མ་བྲལ་བ་ཞེས་གཞན་གྱི་བློས་གང་དུ་བཟུང་བ་དེ་ནི་མཐར་ལྟར་སོང་བས་གདུལ་བྱ་དེ་དག་རྗེས་སུ་བཟུང་བའི་སླད་དུ། བློའི་འཛིན་སྟངས་དེ་དག་གཞན་གྲགས་ཙམ་དུ་འགོག་པ་ཡིན་གྱི། རང་ལུགས་ལ་ཡོད་མེད་སོགས་མཐའ་བཞི་པོ་ཉིད་དམིགས་བྱར་མེད་པས། དེ་དག་ལ་མཐའ་དང་བྲལ་བ་དང་མ་བྲལ་བའི་དགག་པ་དང་སྒྲུབ་པ་གང་ཡང་བྱེད་མི་ཤེས་པའི་ཕྱིར་ཏེ། དེ་ལྟར་བྱེད་པའི་ཁྱད་གཞི་འགར་ཡང་དབེན་པ་ཉིད་ན་དེ་ལ་ཁྱད་ཆོས་སུ་སྦྱོར་བའི་ཞེ་འདོད་འབྱུང་བའི་སྐབས་མེད་པའི་ཕྱིར། མ་བརྟགས་པ་ན་ཤེས་བྱ་རྟེན་འབྲེལ་དང་མི་མཐུན་པའི་དངོས་སྨྲ་བ་གཞན་དག་གིས་ཤེས་བྱ་རྟེན་འབྲེལ་དང་མཐུན་པར་སྨྲ་བའི་དབུ་མ་པར་བརྟགས་པའི་འཇིག་རྟེན་པ་དག་གིས་ཇི་ལྟར་སྨྲ་བ་དེ་ཙམ་ཞིག་གིས་རྗེས་བརྗོད་དུ་བྱེད་ན་མི་མཁས་པ་གང་དག་འདི་ལྟར་སེམས་པར་འགྱུར་ཏེ། ཆོས་ཐམས་ཅད་སྟོང་ཉིད་ཡིན་ན་ཁྱོད་ལ་ལས་འབྲས་དང་བདེན་བཞི་དང་དཀོན་མཆོག་སོགས་མེད་པར་འགྱུར་བའམ། དེ་དག་ཡོད་ན་ཆོས་དེ་དག་སྟོང་པ་ཉིད་མ་ཡིན་པར་ཐལ་བར་འགྱུར་སྙམ་ན། ཁོ་བོ་ཅག་ནི་མཐའ་དེ་གཉིས་སུ་ལྷུང་བར་མི་འགྱུར་ཏེ། མཐའ་དེ་གཉིས་གང་ཡང་ཁས་མི་ལེན་པའི་ཕྱིར། འདི་ལྟ་སྟེ། སྟོང་པ་ཉིད་ནི་ཆོས་དེའི་གནས་ཚུལ་མི་བསླུ་བ་དོན་དམ་པའི་དབང་དུ་བྱས་པ་དང༌། ལས་འབྲས་སོགས་ནི་སྣང་ཚུལ་བསླུ་ཆོས་ཀུན་རྫོབ་པའི་དབང་དུ་བྱས་ནས་ཇི་སྲིད་ཉོན་མོངས་དང་ཉོན་མོངས་ཅན་མིན་པའི་མ་རིག་པའི་དབང་གིས་མེད་བཞིན་སྣང་བའི་གཟུགས་བརྙན་དང་འདྲ་བའི་དངོས་པོ་ལྟར་སྣང་ཡང་དེ་དག་གི་གནས་ཚུལ་ནི་དངོས་པོ་ཐམས་ཅད་རང་བཞིན་གྱིས་དབེན་པའི་སྟོང་པ་ཉིད་དོན་དམ་པའི་མཚན་ཉིད་ཅན་ཉིད་ལས་མི་འདའ་བར་རྟོགས་ལ། གཟུགས་བརྙན་ཡང་རང་བྱུང་བའི་རྒྱུ་ཚོགས་ཚང་ན་དེར་འབྱུང་བ་བསླུ་མེད་ལྟར། རྒྱུ་འབྲས་བདེན་བཞི་སོགས་ཀྱང་རང་འབྱུང་བའི་རྒྱུ་ཚོགས་ཚང་ན་དེར་འབྱུང་བ་བསླུ་བ་མེད་ཅིང་དེ་ལྟར་འབྱུང་བའི་དངོས་པོར་སྣང་བ་དེ་ཡང་སྔར་གཏན་མེད་གཅིག་ཕྱིས་སྟོང་པ་ཉིད་དུ་མེད་པའམ་ཡོད་སྔར་ཡོད་ཕྱིས་སྟོང་པ་ཉིད་དུ་སོང་བ་ཡང་མ་ཡིན་པར་རང་བཞིན་གྱིས་སྤྲོས་པ་དང་བྲལ་བ་ཡིན་ལ། དེས་ན་དངོས་པོར་སྣང་ཙམ་ལས་རྒྱུ་འབྲས་ཀྱི་དངོས་པོ་དོན་དམ་པ་དེར་གྲུབ་པའི་སྒྲོ་བཏགས་པའི་ཆ་དེ་ནི་རང་བཞིན་འགར་ཡང་གྲུབ་པས་དབེན་པའི་ཕྱིར་ཏེ། རྒྱུ་འབྲས་དེ་གྲུབ་ཀྱི་རང་བཞིན་ཡོད་ན་ཐ་སྙད་དུ་ཡང་རྒྱུ་འབྲས་ལྟོས་ནས་འཇིག་རྟེན་ན་བསླུ་མེད་དུ་རྟེན་ཅིང་འབྲེལ་བར་འབྱུང་བ་འགལ་བའི་ཕྱིར་ཏེ། རང་བཞིན་གྱིས་གྲུབ་པའི་རྒྱུ་འབྲས་ཕན་ཚུན་ལྟོས་ནས་འབྱུང་བ་ལས་མ་རག་པའི་ཕྱིར། ཞེས་དཔལ་ལྡན་ཟླ་བས་ཚིག་གསལ་དུ། དེའི་ཕྱིར་དེ་ལྟར་གང་ཞིག་ཀུན་རྫོབ་དང་དོན་དམ་པའི་བདེན་པའི་མཚན་ཉིད་ཅན་བདེན་པ་གཉིས་ཀྱི་རྣམ་པར་བཞག་པར་མ་བྱས་པར་སྟོང་པ་ཉིད་དུ་སྨྲ་བར་བྱེད་པའི་གང་ཟག་རྣམ་པ་དེ་ལྟ་བུ་ནི། སྟོང་པ་ཉིད་ལ་བལྟ་ཉེས་ན། །ཤེས་རབ་ཆུང་རྣམས་ཕུང་བར་བྱེད། །ཇི་ལྟར་སྦྲུལ་ལ་བཟུང་ཉེས་དང༌། །རིགས་སྔགས་ཉེས་པར་སྒྲུབ་པ་བཞིན། །རྣལ་འབྱོར་པ་ཀུན་རྫོབ་ཀྱི་བདེན་པ་མི་ཤེས་པ་ཙམ་གྱིས་བསྐྱེད་པ་རང་བཞིན་མེད་པར་རྟོགས་ནས་དེའི་སྟོང་པ་ཉིད་དོན་དམ་པའི་མཚན་ཉིད་རྟོགས་པ་ནི་མཐའ་གཉིས་སུ་ལྷུང་བར་མི་འགྱུར་ཏེ། གང་ཞིག་ད་ལྟ་མེད་པར་འགྱུར་བ་དེའི་ཚེ་ན་ཇི་ཞིག་ཡོད་པར་འགྱུར་ཞེས་དེ་ལྟར་སྔར་ལྟར་དངོས་པོའི་རང་བཞིན་མ་དམིགས་པས་ཕྱིས་ཀྱང་མེད་པ་ཉིད་དུ་མི་རྟོགས་ལ། འཇིག་རྟེན་གྱི་ཀུན་རྫོབ་གཟུགས་བརྙན་དང་འདྲ་བ་ལ་གནོད་པ་མ་བྱས་པས་ལས་དང་ལས་ཀྱི་འབྲས་བུ་དང༌། ཆོས་དང་ཆོས་མ་ཡིན་པ་ལ་ཡང་གནོད་པ་མ་ཡིན་ནོ། །དོན་དམ་པ་དང་དངོས་པོ་ཉིད་དུ་སྒྲོ་འདོགས་པར་བྱེད་པ་ཡང་མ་ཡིན་ཏེ། དངོས་པོ་རང་བཞིན་དང་བཅས་པ་མ་ཡིན་པ་རྣམས་ཁོ་ན་ལ་ལས་ཀྱི་འབྲས་བུ་ལ་སོགས་པ་མཐོང་བའི་ཕྱིར་དང༌། དངོས་པོ་རང་བཞིན་དང་བཅས་པ་ཡོད་པ་མ་ཡིན་པའི་ཕྱིར་དང༌། དངོས་པོ་རང་བཞིན་དང་བཅས་པར་སྨྲ་བ་རྣམས་ཀྱི་ལྟར་ན་ལས་དང་ལས་ཀྱི་འབྲས་བུ་མཐོང་བ་དང་རྟེན་ཅིང་འབྲེལ་བར་འབྱུང་བ་ལ་སོགས་པ་ཐམས་ཅད་ལ་མཐོང་བའི་ཕྱིར་རོ། །ཞེས་འབྱུང་ངོ༌། །

འོ་ན་ཤེས་བྱ་རྟེན་འབྲེལ་དང་མཐུན་པར་སྨྲ་བའི་དབུ་མ་པ་འཇིག་རྟེན་ན་གྲགས་པ་དེ་སུ་ཞིག་ཡིན། ཁྱོད་རང་འདི་སྐད་དུ་སྨྲ་བའི་དབུ་མ་པ་དེ་ཉིད་ཡིན་ནམ། ཡང་གལ་ཏེ་གཞན་ཞིག་ཡིན། དེ་ལྟར་གཞན་གྲགས་སུ་སྨྲ་བའི་འཇིག་རྟེན་པའི་དབུ་མ་པ་དེ་ལས་དབུ་མ་པ་ཡིན་ངོ་ཤེས་པ་གཞན་ཞིག་མཆིས་སམ་སྙམ་ན། གཞན་གྲགས་ཙམ་དུ་དབུ་མའི་ཆོས་ཚུལ་འདི་ལྟར་རང་གཞན་སུས་སྨྲ་ཡང་སྨྲ་པ་པོ་དེ་ལ་ཤེས་བྱ་རྟེན་འབྲེལ་དང་མཐུན་པར་སྨྲ་བའི་དབུ་མ་པ་འཇིག་རྟེན་པ་དེའོ་ཞེས་ཐ་སྙད་བྱེད་ལ། དེ་ལས་གཞན་པའི་དབུ་མ་པ་ཡིན་ངོ་ཤེས་པ་ནི་དབུ་མ་སྨྲ་བའི་འཇིག་རྟེན་པ་དག་གིས་འཇིག་རྟེན་ལས་འདས་པའི་སློབ་མི་སློབ་ཀྱི་འཕགས་པ་ཆོས་ཉིད་ལ་མཉམ་པར་བཞག་པ་དག་ལ་དབུ་མ་པའོ་ཞེས་མིང་འདོགས་པར་བྱེད་ཀྱང་འཇིག་རྟེན་ལས་འདས་པའི་འཕགས་པ་དེ་དག་རང་ངོ་ནས་ནི་ཁོ་བོ་ཅག་དབུ་མ་པ་དང་དབུ་མ་པ་མིན་པ་གང་དུ་ཡང་ཞལ་གྱིས་བཞེས་ནས་དབུ་མ་པར་འཇོག་པའི་གནས་ཡོད་པ་མ་ཡིན་ཏེ། དེར་བདག་གཉིས་ཀྱི་སྤྲོས་པ་ཐམས་ཅད་ཉེ་བར་ཞི་བའི་ཕྱིར། ཡང་ཁྱེད་ཅག་སྟོང་ཉིད་རང་བཞིན་གྱིས་མ་གྲུབ། སྟོང་ཉིད་སྟོང་ཉིད་ཀྱི་རང་བཞིན་དུ་ཡོད་ཅེས་སྨྲ་བ་ནི་སྟོང་ཉིད་ལ་དངོས་པོའི་རང་བཞིན་ཡོད་པར་ཟོལ་ཚིག་གི་སྒྲུབ་པར་སྣང་ཡང་དེ་ལྟའི་ཚིག་སྦྱོར་འདི་འདྲ་ནི་གངས་ཅན་འདིར་པེ་ཀར་སོགས་ཀྱིས་བྱས་པར་གྲགས་པའི་བསྡུས་པའི་ཚིག་སྦྱོར་ལྟར་སོང་བས་བརྗོད་པ་དེ་ལྟར་བརྗོད་ན་ངོ་ཚ་བའི་གནས་ཡིན་ཏེ། དཔེར་ན་བུམ་པ་བུམ་པའི་དངོས་པོར་ཡོད། བུམ་པའི་དངོས་པོར་མེད་ཅེས་བརྗོད་པར་བྱེད་པ་དང་མཚུངས་པར་འགྱུར་རོ། །

ཕྱག་རྒྱ་ཆེན་པོ་དག་གི་སྟོང་པ་ཉིད་ཀྱི་ཚུལ་ཡང་ཕར་ཕྱིན་ཐེག་པ་དང་ཐུན་མོང་གི་སྟོང་ཉིད་ཀྱི་ཚུལ་དང༌། ཐུན་མོང་མིན་པ་འབྲས་བུའི་ཐེག་པའི་སྟོང་ཉིད་ཀྱི་ཚུལ་གཉིས་ལས། དང་པོ་ནི། བཤད་མ་ཐག་པའི་དབུ་མའི་ཚུལ་གྱི་སྟོང་ཉིད་ལས་གཞན་དུ་མེད་དེ། གསང་སྔགས་ཀྱི་ཐེག་པར་སངས་རྒྱས་པར་བྱེད་པ་ལ་ཡང་མཁྱེན་གསུམ་མམ་སྦྱོར་བ་བཞི་ཉམས་སུ་བླངས་ནས་འབྲས་བུ་སྐུ་བཞིའི་ངོ་བོ་རྫོགས་སངས་སྒྲུབ་པ་ཡང་ཤེར་ཕྱིན་གྱི་མདོ་ལྟར་ཉམས་སུ་ལེན་དགོས་པའི་ཕྱིར། འགྲེལ་ཆེན་དྲི་མེད་འོད་ལས། སངས་རྒྱས་ཉིད་ནི་ཐམས་ཅད་མཁྱེན་པ་ཉིད་དང༌། རྣམ་པ་ཐམས་ཅད་མཁྱེན་པ་ཉིད་དང་ལམ་མཁྱེན་པ་ཉིད་དང་ལམ་གྱི་རྣམ་པ་ཐམས་ཅད་མཁྱེན་པ་ཉིད་དེ། སྟོབས་བཅུ་དང་མི་འཇིགས་པ་ལ་སོགས་པའི་ཡོན་ཏན་རྣམ་པར་འབྱོར་བར་བྱེད་དོ། །དེ་སྟེར་བ་ནི་སངས་རྒྱས་ཉིད་ཀྱི་འབྲས་བུ་རབ་ཏུ་སྟེར་བའོ། །ཞེས་དང༌། ཡང་དེར། ས་ལ་སོགས་པའི་དཀྱིལ་འཁོར་དྲུག་པོ་རྣམས་ལ་གནས་པ་ཉི་ཁྲི་ཆིག་སྟོང་དྲུག་བརྒྱ་པོ་ཐམས་ཅད་བཀུག་ཅིང་དེ་བཞིན་དུ་ཉོན་མོངས་བདུད་རྣམས་བཅོམ་བྱས་ནས་རྫུ་འཕྲུལ་དང་ཀུན་མཁྱེན་གྱི་ས་བཅུ་གཉིས་འཆད་པར་འགྱུར་བ་རྣམ་ཤེས་དང༌། སྲིད་གསུམ་བླ་མ་ཉིད་ཅེས་པ་ཐམས་ཅད་མཁྱེན་པ་ཉིད་དང༌། རྣམ་པ་ཐམས་ཅད་མཁྱེན་པ་ཉིད་དང༌། ལམ་མཁྱེན་པ་ཉིད་དང༌། ལམ་གྱི་རྣམ་པ་ཐམས་ཅད་མཁྱེན་པ་ཉིད་ལ་སོགས་པའི་འབྱོར་པ་ནི་རྣལ་འབྱོར་པ་བརྩོན་འགྲུས་དང་ལྡན་པ་རྣམས་ཀྱི་སྐྱེ་བ་འདི་ལ་སྟེར་བར་བྱེད་དོ། །ཞེས་འབྱུང་ངོ༌། །

གཉིས་པ་ནི། ཁྱབ་བྱེད་སྟོང་ཉིད་ལ་མདོ་སྔགས་ནས་བཤད་ཚུལ་ཁྱད་པར་མེད་ཀྱང་ཁྱབ་བྱེད་སྟོང་ཉིད་དེ་གཏན་ལ་དབབ་གཞིའི་ཁྱབ་བྱའི་ཆོས་སྟོང་པ་བཞི་དང་སྣང་མཆེད་ཐོབ་གསུམ་འོད་གསལ་དང༌། དགའ་བ་བཞི་དང་རྒྱུད་གསུམ་གྱི་རྡོ་རྗེ་སོགས་མདོར་གཏན་མ་གྲགས་པའི་ཤེས་བྱ་ཐུན་མོང་མིན་པ་འགའ་ཞིག་དང་ཆོས་ཅན་ཆོས་ཉིད་དུ་སྦྱོར་བའི་སྟོང་ཉིད་ཀྱི་སྦྱོར་ཚུལ་ལམ་སྟོང་ཉིད་ཀྱི་རོ་མཉམ་ཚུལ་ལམ། སྟོང་ཉིད་ཀྱི་ཟུང་དུ་འཇུག་ཚུལ་གྱི་འོད་གསལ་བའི་ཟུང་འཇུག་དེ་མངོན་དུ་བྱེད་ཐབས་ནི་འབྲས་བུའི་ཐེག་པ་ཁོ་ན་ལས་གཞན་དུ་འབྱུང་བ་མ་ཡིན་ནོ་ཞེས་རྗེ་བཙུན་སངས་རྒྱས་མཉན་པ་གྲུབ་ཐོབ་ཀྱི་ཞལ་ལུང་དྲི་མ་མེད་པ་སྟེ། ལུགས་དེའི་སྟོང་པ་ཉིད་ཀྱི་ཚུལ་རྒྱས་པར་ཁོ་བོས་གཞན་དུ་ལེགས་པར་བཤད་ཡོད་པས་དེ་དག་ཏུ་བལྟ་བར་བྱའོ། །

གཉིས་པ་དབུ་ཕྱག་གི་སྟོང་ཉིད་ཀྱི་ཚུལ་ལས། རྫོགས་ཆེན་གྱི་སྟོང་ཚུལ་ཐུན་མོང་མིན་པ་རྣམ་པར་བཞག་པ་ལ། རྫོགས་ཆེན་རང་ཉིད་ཀྱི་སྟོང་ཉིད་ཀྱི་རྣམ་བཞག་དང༌། དེ་ཐུན་མོང་མ་ཡིན་པར་ཇི་ལྟར་འགྱུར་བ་དང༌། དེ་ལ་བོད་ཀྱི་དཔྱོད་ཅན་དག་ཚུལ་དེ་འདི་ལྟར་རོ་ཞེས་སྨྲ་བའི་རྗེས་སུ་ཟློས་པའོ། །དང་པོ་ནི། ཡུལ་དུས་གནས་སྐབས་མཐར་ཐུག་གང་ལ་ཡང་མ་རག་པའི་རྫོགས་པ་ཆེན་པོ་ཀུན་བཟང་ཐུགས་ཀྱི་མཁའ་ཀློང་ཡངས་པའི་མཚོ་རྡོལ་བ་ན་རང་མདངས་འགག་མེད་རིགས་དྲུག་ཞི་ཁྲོའི་སྒྲ་གཟུགས་བདལ་བ་ཆེན་པོར་འབྱུང་བའི་ངང་དེར་འཁོར་འདས་ཐམས་ཅད་ཡོངས་སུ་རྫོགས་པའི་རྟག་ཆད་ཡོད་མེད་ཐམས་ཅད་རང་ཆས་རང་ཤར་རང་གྲོལ་ལྟ་བ་ཆོས་སྐུ་ཉག་གཅིག་པོ་འདི་ཉིད་ཡིན་ལ། འདི་ཉིད་ལ་བལྟས་པས་ཕུང༌། བསྒོམས་པས་དྲེད། སྤྱོད་པས་འབྱམས། ཐོབ་འདོད་འབྲས་བུས་བཅིངས། བརྩོན་པས་རེ་བ་བདུད་དུ་ཤོར་བས་གང་ཡང་བྱར་མེད་ཁྲེགས་ཆོད་དང༌། འོད་གསལ་རང་འབར་ཐོད་རྒལ་གཉིས་སུ་མ་བཅོས་པར་བཞག་པས། གཞིའི་ཀ་དག་དང་ལྷུན་གྲུབ་དེ་ཉིད་འབྲས་བུ་སྐུ་དང་ཡེ་ཤེས་སུ་འཆར་བའོ་ཞེས་ཆོས་ཉིད་ཀྱི་རང་སྒྲ་འགག་པ་མེད་པ་སྐལ་ལྡན་གར་ཡོད་ལ་རྫོགས་ཆེན་མ་རིག་མུན་སེལ་གྱི་ཉི་མ་ཤར་བ་མ་གཏོགས་གང་ཟག་གཞན་གྱི་ཆོས་བརྒྱུད་ལྟར་སྙིང་ཚིག་ཡི་གེར་བརྒྱུད་པའི་མཚལ་སྣག་ཤོག་བུར་འབྲེལ་བའི་ཡི་གེ་དམར་རྒྱུ་དང་ཤོག་བུ་དཀར་དུ་བཀོད་ནས་སྟོན་པའི་ཆོས་མ་ཡིན་པར། སྐུ་གསུམ་ཁྱབ་གྲོལ་ཆེན་པོའི་མན་ངག་གོ་ཞེས་བཞེད་ཅིང་རྒྱུད་བཅུ་བདུན་སོགས་ཀྱི་ལུང་དུ་མ་ཡོད་ཀྱང་སྤྲོས་པ་ཆོག་གོ །

གཉིས་པ་ནི། རྗེ་སྒམ་པོ་པ་དང་རྗེ་ཀརྨ་པ་དུས་གསུམ་མཁྱེན་པའི་ཞུས་ལན་དུ། རྗེ་སྒམ་པོ་པའི་ཞལ་ནས། ངས་བླ་མ་མི་ལའི་དྲུང་དུ་མི་མང་རབ་ཅིག་ཡོད་པའི་དུས་སུ་རྫོགས་ཆེན་འདི་ཅི་ཙུགས་ལགས་ཞུས་པས། བླ་མ་མར་པའི་ཞལ་ནས། ཆོས་མིན་པ་སྐད་ཟེར་ཏེ། ཆོས་མིན་པར་མི་འདུག ས་དྲུག་པ་བདུན་པ་ཡན་ཆད་ཀྱི་ཆོས་སུ་འདུག་གསུང་དེས་ན་བྱིས་པ་ལོ་ལྔ་ལོན་པ་ཙམ་ཞིག་ལ་མཛུབ་མོ་བཙུགས་ནས། རྫོགས་པ་ཆེན་པོ་རྣམས་འདི་དང་འདྲ་བ་ཡིན་ཏེ། བྱིས་པ་འདི་ན་རེ། ང་ལ་སྐྱེས་བུ་ལོ་ཉི་ཤུ་རྩ་ལྔ་ལོན་པའི་ནུས་པ་ཡོད་ཟེར་བ་དང་འདྲ་བ་ཡིན། རྫོགས་ཆེན་པ་རྣམས་ཀྱང་ད་ལྟ་སངས་རྒྱས་པ་སྐད་ཟེར་ཡང་དོན་དང་མི་ལྡན་ཞེས་གསུང༌། ཞེས་འབྱུང་བས། མདོ་སྔགས་ཀྱི་ཐོས་བསམ་སྒོམ་གསུམ་གྱི་སྟོང་ཉིད་ཀྱི་ལྟ་བ་ནི་ཐེག་པ་རང་རང་གི་ཚོགས་ལམ་ནས་ཚུལ་དེ་ལ་མོས་སྤྱོད་ཀྱིས་འཇུག་ཅིང་ས་ཐོབ་ནས་དེ་ཁོ་ན་ཉིད་ཀྱི་མངོན་སུམ་དུ་འཇུག་པར་བྱར་ཡོད་པའི་ཐུན་མོང་ཙམ་དང༌། དེ་ལས་ས་དྲུག་བདུན་ཡན་དུ་ཐུན་མོང་མིན་པའི་ཡེ་སྟོང་ཡེ་རྫོགས་ཨ་ཏི་བའི་ལུགས་ཀྱང་གང་ཟག་འགའ་ལ་ལྟོས་ནས་ཤེས་བྱ་ཐུན་མོང་མིན་པར་ཤེས་པར་བྱའོ། །

གསུམ་པ་ནི། རྣམ་དཔྱོད་ཀྱི་ནོར་དང་ལྡན་པ་སྟག་ཚང་ལོ་ཙཱ་བ་ཤེས་རབ་རིན་ཆེན་གྱིས་འདི་སྐད་དུ། དབུ་མ་པ་ཡི་སྒྲས་བརྗོད་དབྱེ་བ་ནི། །གཉིས་སྟོང་བདེན་སྨྲ་རྣམ་རིག་དབུ་མ་པ། །སྣང་བ་སྐུར་འདེབས་སྣང་སེལ་དབུ་མ་པ། །ཐ་སྙད་ཚད་འཇལ་རིགས་གྲུབ་དབུ་མ་པ། །སྟོང་ཉིད་བདེན་གྲུབ་གཞན་སྟོང་དབུ་མ་པའོ། །འདི་བཞི་ལུང་རིགས་ལྟར་སྣང་མང་བརྟེན་ནས། །དབུ་མར་རློམ་ཞིང་རྒྱ་ཆེར་གྲགས་ན་ཡང༌། །རྟོག་གེས་བསླད་ཕྱིར་མཐར་འཛིན་ནང་ན་བཞུགས། ཞེས་དབུ་མ་མ་ཡིན་པ་ལ་དབུ་མར་གྲགས་པ། དང་པོ་ནི་སེམས་ཙམ་རྣམ་རྫུན་པ་དང༌། གསུམ་པ་ནི་རི་བོ་དགེ་ལྡན་པ་དང་བཞི་པ་ནི་ཇོ་ནང་པ་དང༌། གཉིས་པ་ནི་རྫོགས་ཆེན་པ་དང་རྒྱ་ནག་ཧྭ་ཤང་ཞེས། གཉིས་པ་དེའི་འགྲེལ་པར། ལུགས་གཉིས་པས་རིགས་ངོར་གང་ཡང་མ་གྲུབ་པ་རྒྱུ་མཚན་དུ་བྱས་ནས་ཀུན་རྫོབ་ཏུ་ཡང་ཐབས་མཐའ་དག་སྤངས་པའི་ཕྱིར་རྒྱ་ནག་ཧྭ་ཤང་དང་དེའི་རྗེས་སུ་དོན་གྱིས་འབྲང་བ་རྫོགས་པ་ཆེན་པོ་མཐོང་གྲོལ་གཅིག་ཆོད་དུ་སྨྲ་བ་མང་པོས། བསོད་ནམས་ཆུང་ངུས་ཆོས་འདི་དང་མི་འཕྲད་ལ། འཕྲད་ན་བསླབ་གསུམ་གྱི་ཉམས་ལེན་གང་ཡང་མི་དགོས་པར་གྲོལ་བར་སྨྲ་བའི་ཕྱིར། ཞེས་འབྱུང་ངོ༌། །དེ་ལྟ་ན་ཡང་རྫོགས་ཆེན་པ་ཕལ་ཆེ་བས་རིགས་པ་ཁས་མི་ལེན་པར་འཁྲུལ་སྣང་གི་རྡོ་ཤེལ་དང་མིག་བཙིར་བའི་འཁྲུལ་སྣང་ཀུན་བཟང་གི་རང་འོད་ཁ་དོག་ཆེན་པོ་ལྔར་འབར་བ་ལ་བལྟས་པས་བལྟས་གྲོལ་དང་ཐོས་གྲོལ་བཏགས་གྲོལ་སོགས་ཀྱིས་གྲོལ་བར་འདོད་པས་རིགས་ངོར་མ་གྲུབ་པ་རྒྱུ་མཚན་དུ་བྱས་པ་ཡང་མཐའ་གཅིག་ཏུ་མ་ངེས་ལ། ཀུན་རྫོབ་ཏུ་ཐབས་ཆ་མི་སྤོང་བར་རྫོགས་ཆེན་གྱི་ཆོས་ལ་ལར་སྲོག་གཅོད་སོགས་སྤོང་བའི་ཐབས་ཆ་དང༌། དབང་བསྐུར་དང་གར་འཆམས་ལ་སོགས་ལུགས་ཀྱི་སྤྱོད་པ་དང་ཐབས་ཀྱི་ཆ་ཆེས་མང་བར་སྣང་ངོ༌། །འདིར་རྫོགས་ཆེན་པ་ལ་སྣང་སེལ་དབུ་མར་སྨྲས་འདུག་ཀྱང༌། རྫོགས་པ་ཆེན་པོ་ནི་ཕྱག་རྫོགས་ཀྱི་ལྟ་སྒོམ་གྱི་ཤཱཀྱ་ཐུབ་དང་རྡོར་སེམས་ཀྱི་གོ་འཕང་ལས། དབྱིངས་ཀུན་བཟང་ཡབ་དང་རིག་པ་ཀུན་བཟང་ཡུམ་དབང་མོ་རྒྱན་གྱི་གོ་འཕང་མི་ཐོབ་པས་ཕྱག་རྫོགས་ཀྱི་ཆོས་ནི་ཨ་ཏི་བས་གཞོབ་རྡོག་པས་བརྫིས་པ་ལྟར་གཏོང་བ་ཡིན་ཏེ། རྫོགས་ཆེན་གྱི་ལྷའི་ཁྲིའི་བཀོད་པར་རྫོགས་ཆེན་གྱི་རྒྱུད་དུ། ཐེག་བརྒྱད་ཟིལ་གྱིས་གནོན་པའི་ཕྱིར། །ཤཱཀྱ་ཐུབ་པའི་ཁྲི་ལ་བཞུགས། །ཞེས་འཆད་ལ། གངས་ཅན་དུ་བྱོན་པའི་སྐྱེས་བུ་དམ་པ་ལ་ལའི་གསུང་གིས། རྫོགས་ཆེན་གྱི་རྒྱུད་ཚིག་དེ་དག་ལ་གསར་མའི་རྒྱུད་ལྟར་སྒྲ་ཇི་བཞིན་པ་ཡིན་མིན་མང་དུ་གནས་པའི་རྡོ་རྗེའི་ཚིག་དོན་དགྲོལ་ཏུ་ཡོད་དོ་ཞེས་ཀྱང་གསུངས་སོ། །

༈ རྡོ་རྗེའི་གསུང༌། **ཐོས་བསམ་སྒོམ་གསུམ་སྟོང་ཉིད་ཤོར་གོལ་ཡིན།** ཞེས་པ་འདི་དག་པར་བཏོན་ན། བདག་མེད་པ་དང་སྟོང་པ་ཉིད་ཀྱི་ཚུལ་ལ་ཐོས་བསམ་སྒོམ་པའི་ལྟ་སྒོམ་གྱི་ཡོད་མེད་ལ་སོགས་པར་མངོན་པར་ཞེན་ཅིང་རྟོག་ན་ཡང་དག་པའི་ལམ་ལས་ཕྱིན་ཅི་ལོག་གི་ལམ་དུ་ཤོར་ཞིང་གོལ་བར་འགྱུར་རོ། །ཞེས་བྱ་བ་ཡིན་ལ།

འདི་ལ་ཡང་དབུ་མ་པ་གང་གིས་ལྟ་སྒོམ་ཤོར་གོལ་དུ་ཇི་ལྟར་སྨྲ་བ་དང༌། དེར་སོང་བའི་ཚུལ་བཤད་པའོ། །དང་པོ་ནི། དཔལ་ཙོང་ཁ་པ་ཆེན་པོས། བཏགས་ཡོད་ཀྱི་ཕུང་པོ་ལ་སོགས་པའི་དངོས་ཆོས་ཐ་སྙད་ཚད་གྲུབ་ཀྱི་ཡོད་པའི་སྟེང་དུ་རྟགས་ཀྱི་དགག་བྱའི་རང་གི་ངོ་བོའི་རྫས་གྲུབ་ཀྱི་ཕུང་སོགས་ཀྱི་དངོས་པོ་རིགས་ཤེས་ཚད་མས་གྲུབ་པའི་སྟོང་ཉིད་ནི་སྟོང་པ་ཉིད་ཡང་དག་པ་དེ་ཡིན་ལ། སྟོང་པ་ཉིད་དེ་ནི་དེའི་དངོས་འགལ་ངེས་པར་བདག་བཀག་པའི་བདག་མེད་དང༌། བདེན་པ་བཀག་པའི་བདེན་མེད་དང༌། མི་སྟོང་པ་བཀག་པའི་སྟོང་པ་ཉིད་སོགས་ཡིན་པས། བདག་མེད་དང་བདེན་མེད་དང་སྟོང་པ་ཉིད་ཀྱི་འཛིན་སྟངས་ཅན་གྱི་དམིགས་རྣམ་དང་བྲལ་བའི་ལྟ་སྒོམ་ཐམས་ཅད་སྟོང་ཉིད་ཀྱི་ལྟ་སྒོམ་དུ་མི་འགྲོ་བས་བདག་ཏུ་མ་བཟུང་བ་ཙམ་གྱི་བློ་ནི་བདག་དང་མི་འགལ་བས་ཡིད་བྱེད་བཀག་པའི་ཧྭ་ཤང་གི་ལྟ་སྒོམ་དང་འདྲའོ། །ཞེས་སྨྲའོ། །

གཉིས་པ་ལ། དངོས་དང༌། ཡང་དེ་ལས་འཕྲོས་པའི་དོན་བརྗོད་པའོ། །དང་པོ་ནི། བཅོམ་ལྡན་འདས་ཀྱི་བསྟན་པའི་རིམ་པ་ལ་བསོད་ནམས་མ་ཡིན་པ་དང་པོར་བཟློག་པ་དང༌། བར་དུ་བདག་བཟློག་པ་དང༌། ཐ་མར་ལྟ་བ་གང་ཞིག་ཏུ་ལྟ་སྒོམ་དུ་བྱས་པ་དེ་ཐམས་ཅད་ཀྱི་དེ་ཁོ་ན་ཉིད་ལྟ་སྒོམ་ཡང་དག་པར་མ་སོང་ངོ་ཞེས་བཅོམ་ལྡན་འདས་ཀྱིས་ཆོས་ཐོག་བར་མཐའ་གསུམ་དུ་བསྟན་ཚུལ་ངེས་པའི་མདོ་སྡེ་དང་རྒྱུད་སྡེ་རབ་འབྱམས་ལས་བཀའ་སྩལ་ཞིང༌། རྒྱལ་བ་དེ་དག་གི་དགོངས་པ་ངེས་དོན་དུ་འགྲེལ་བར་ལུང་བསྟན་པའི་འཕགས་པ་ཡབ་སྲས་ཀྱིས། བར་དུ་བདག་བཟློག་དང་ཐ་མར་ལྟ་ཞིག་ཀུན་བཟློག་གི་ལྟ་སྒོམ་གྱི་ཚུལ་རྒྱ་ཆེར་བསྟན་པ་གཉིས་ཀ་ནས་གང་བཀག་པ་དེ་ཉིད་ཁྱེད་ཀྱིས་ཁས་བླངས་པ་ཡིན་ཏེ། བར་དུ་བདག་བཟློག་པའི་སྐབས་དེར། བདག་དང་བདེན་པ་དང་མི་སྟོང་བའི་བློའི་འཛིན་པ་ཐམས་ཅད་བཀག་ཀྱང་བདག་མེད་དང་བདེན་མེད་དང་སྟོང་ཉིད་ཀྱི་དོན་སྒྲུབ་པར་མི་བྱེད་ཅིང༌། དེའི་སྒྲུབ་པར་མི་བྱེད་པ་ཡང་དེ་ལྟའི་དོན་ཞིག་གནས་ཚུལ་ལ་མ་གྲུབ་པས་དེ་ལ་གྲུབ་པས་དེའི་ལྡོག་ཕྱོགས་ཀྱི་བདག་སོགས་ཀྱང་གྲུབ་པ་དང་བྲལ་བས་དོན་གྱིས་དགག་སྒྲུབ་ཀྱི་བླང་དོར་གྱི་བློའི་ཞེན་མདུད་ཐམས་ཅད་ལས་གྲོལ་དགོས་སོ་ཞེས་རྒྱལ་བའི་ཡུམ་ལས། ཤེས་རབ་ཀྱི་ཕ་རོལ་ཏུ་ཕྱིན་པ་ལ་སློབ་པ་ན་སྟོང་མི་སྟོང་བདེན་མི་བདེན་དག་མ་དག་སོགས་ཀྱི་བླང་དོར་དང་བྲལ་བ་ལ་བསླབ་དགོས་ཚུལ་རྒྱ་ཆེར་གསུངས་པ་དང༌། བདག་ཏུ་ལྟ་བ་རི་རབ་ཙམ་ནི་བླའི་བདག་མེད་པར་ལྟ་བ་ནི་དེ་ལྟ་མ་ཡིན་པར་གསུངས་པ་དང༌། བཅོམ་ལྡན་འདས་ཀྱི་དགོངས་པ་དགོངས་འགྲེལ་དང་བཅས་པ་ན་བདག་སོགས་ཀྱི་མཐའ་སྤངས་ནས་བདག་མེད་ཀྱི་དབུས་ལ་ཡང་ལྟ་སྒོམ་སོགས་ཀྱིས་བློས་མི་འཛིན་པར་གསུངས་པ་དང༌། ཐ་མར་ལྟ་ཞིག་ཀུན་བཟློག་གི་སྐབས་སུ། ལྟ་བ་ཐམས་ཅད་སྤངས་པའི་ཕྱིར་ཞེས་པ་ལྟར་ཡང་དག་པའི་དོན་གྱི་ལྟ་སྒོམ་བྱེད་པ་ན་གང་ལ་ཡང་ཡིད་བྱེད་དང་འཛིན་པ་ཐམས་ཅད་དང་བྲལ་བའི་ལྟ་སྒོམ་གང་དུ་ཡང་མི་རྟོག་པའི་ཤེས་རབ་ཀྱི་ཕ་རོལ་ཏུ་ཕྱིན་པ་ལྟ་སྒོམ་དུ་བྱེད་པ་ནི་ནམ་མཁའ་ལ་རྣལ་འབྱོར་དུ་བྱེད་པའོ་ཞེས་རྒྱལ་བའི་ཡུམ་ལས་རྒྱ་ཆེར་བསྟན་པ་ཉིད་ཀྱི་ཕྱིར། ཁྱེད་ཀྱིས་ཡང་དག་པའི་དོན་ལ་ཐོས་བསམ་གྱི་རིགས་པས་གཏན་ལ་ཕབ་ནས་ཇི་ལྟར་ཕབ་པའི་དོན་དེ་སྒོམ་བྱུང་གི་ཤེས་རབ་ཀྱིས་རྟོགས་ཚུལ་དང་སྣང་མུན་ལྟར་གྱུར་པས་ཁྱེད་ཀྱི་ལྟ་སྒོམ་གྱི་ཚུལ་འདི་ནི་ཆེས་དཔྱད་གཞི་ཤིན་ཏུ་ཆེ་བའི་གནས་ཏེ། ཁྱེད་ཀྱི་ལྟ་སྒོམ་དེ་དག་རྣམ་པར་དག་པ་ཡིན་ན། བཅོམ་ལྡན་འདས་ཀྱིས་ངེས་དོན་ལྟ་སྒོམ་བྱེད་ཚུལ་སྒྲ་ཇི་བཞིན་པར་མ་སྦས་པར་བཤད་པ་དེ་ཐམས་ཅད་ཕྱིན་ཅི་ལོག་ཏུ་འགྱུར་བའི་ཕྱིར། འཕགས་པ་བརྒྱད་སྟོང་པར། རྣམ་པར་ཤེས་པའི་མཚན་མ་ལ་མི་སྤྱོད། རྣམ་པར་ཤེས་པ་མཚན་མ་མེད་པའོ་སྙམ་དུ་མི་སྤྱོད། རྣམ་པར་ཤེས་པའི་སྐྱེ་བ་ལ་མི་སྤྱོད། རྣམ་པར་ཤེས་པའི་འགག་པ་ལ་མི་སྤྱོད། རྣམ་པར་ཤེས་པའི་འཇིག་པ་ལ་མི་སྤྱོད། རྣམ་པར་ཤེས་པ་སྟོང་པའོ་སྙམ་དུ་མི་སྤྱོད། བདག་སྤྱོད་དོ་སྙམ་དུ་མི་སྤྱོད། བདག་བྱང་ཆུབ་སེམས་དཔའོ་སྙམ་དུ་མི་སྤྱོད། བདག་བྱང་ཆུབ་སེམས་དཔའོ་སྙམ་དུ་དམིགས་པ་ལ་མི་སྤྱོད་ཅིང༌། གལ་ཏེ་དེ་ཡང་འདི་སྙམ་དུ་གང་དེ་ལྟར་སྤྱོད་པ་དེ་ནི་ཤེས་རབ་ཀྱི་ཕ་རོལ་ཏུ་ཕྱིན་པ་ལ་སྤྱོད་པ་སྟེ། དེ་ནི་ཤེས་རབ་ཀྱི་ཕ་རོལ་ཏུ་ཕྱིན་པ་སྒོམ་པར་བྱེད་པ་ཡིན་ནོ་སྙམ་དུ་མི་སེམས་པ་སྟེ། དེ་ལྟར་སྤྱོད་པའི་བྱང་ཆུབ་སེམས་དཔའ་སེམས་དཔའ་ཆེན་པོ་ནི་ཤེས་རབ་ཀྱི་ཕ་རོལ་ཏུ་ཕྱིན་པ་ལ་སྤྱོད་པ་ཡིན་ནོ། །དེ་སྤྱོད་ཀྱང་སྤྱོད་དོ་སྙམ་དུ་ཉེ་བར་མི་རྟོག །མི་སྤྱོད་དོ་སྙམ་དུ་ཉེ་བར་མི་རྟོག །སྤྱོད་ཀྱང་སྤྱོད་ལ་མི་སྤྱོད་ཀྱང་མི་སྤྱོད་དོ་སྙམ་དུ་ཉེ་བར་མི་རྟོག །སྤྱོད་པ་ཡང་མ་ཡིན་མི་སྤྱོད་པ་ཡང་མ་ཡིན་པ་ཉེ་བར་མི་རྟོག །སྤྱད་པར་བྱའོ་སྙམ་དུ་ཡང་ཉེ་བར་མི་རྟོག །སྤྱད་པར་མི་བྱའོ་སྙམ་དུ་ཡང་ཉེ་བར་མི་རྟོག །དཔྱད་པར་བྱ་བ་ཡང་ཡིན་ལ་སྤྱད་པར་མི་བྱ་བ་ཡང་ཡིན་ནོ་སྙམ་དུ་ཉེ་བར་མི་རྟོག །སྤྱད་པར་བྱ་བ་ཡང་མ་ཡིན་ལ་སྤྱད་པར་མི་བྱ་བ་མ་ཡིན་པ་ཉིད་དོ་སྙམ་དུ་ཉེ་བར་མི་རྟོག །དེ་ཅིའི་ཕྱིར་ཞེ་ན། ཆོས་ཐམས་ཅད་ཉེ་བར་མི་རྟོགས་ཤིང་མ་ཟིན་པས་སོ། །འདི་ནི་བྱང་ཆུབ་སེམས་དཔའ་སེམས་དཔའ་ཆེན་པོའི་ཏིང་ངེ་འཛིན་གྱི་ཆོས་ཐམས་ཅད་ལེན་པ་མེད་པ་ཞེས་བྱ་བ་སྟེ། ཡངས་པ་མདུན་དུ་བྱས་པ་ཚད་མེད་པར་ངེས་པ་ཉན་ཐོས་དང་རང་སངས་རྒྱས་ཐམས་ཅད་དང་ཐུན་མོང་མ་ཡིན་པའོ། །ཏིང་ངེ་འཛིན་འདི་ལ་གནས་པའི་བྱང་ཆུབ་སེམས་དཔའ་ཆེན་པོ་ནི་མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱའོ། །ཞེས་འབྱུང་བས། གཟུགས་ནས་རྣམ་མཁྱེན་གྱི་བར་གྱི་དངོས་མཚན་ཐ་སྙད་ཚད་གྲུབ་ཏུ་ཡོད་པ་དང༌། དེའི་སྟེང་དུ་རྟགས་ཀྱི་དགག་བྱའི་སྟོང་ཉིད་དངོས་པོར་མེད་པ་ཡོད་དོ་ཞེས་ཞེན་པ་ལ་བདེན་གཉིས་མ་ནོར་བར་རྟོགས་པའི་ཤེས་རབ་འཁྲུལ་མེད་དུ་རློམ་པ་དེ་ནི་མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བར་བྱེད་པ་ལ་ཆེས་བར་དུ་གཅོད་བྱེད་དུ་གསལ་ཏེ། ཆོས་གང་དག་ལ་གཅིག་ཡོད་གཅིག་མེད་དུ་ལྟ་བ་ལས་མ་གྲོལ་ཞིང་དེ་མ་གྲོལ་ན་མཐར་ལྟའི་སྒྲིབ་པའི་ཀླན་ཀ་ལས་གྲོལ་བར་བརྗོད་མི་ནུས་ཤིང་དེ་གྲོལ་ན་དེའི་ཀླན་ཀ་ལས་གྲོལ་བར་བརྗོད་ནུས་པའི་ཕྱིར། སློབ་དཔོན་འཕགས་པ་ལྷས། གཅིག་ཡོད་གཅིག་མེད་ཅེས་བྱ་བ། །དེ་ཉིད་མ་ཡིན་འཇིག་རྟེན་མིན། །དེས་ན་འདི་ཡོད་འདི་མེད་ཅེས། །བརྗོད་པ་ཉིད་དུ་ནུས་མ་ཡིན། །ཡོད་དང་མེད་དང་ཡོད་མེད་ཅེས། །གང་ལ་ཕྱོགས་ནི་ཡོད་མིན་པ། །དེ་ལ་ཡུན་ནི་རིང་པོ་ནས། །ཀླན་ཀ་བརྗོད་པར་ནུས་མ་ཡིན། །ཞེས་འབྱུང་ངོ༌། །

ཡང་ཙོང་ཁ་པས། བདག་མེད་སྒོམ་པ་ལ་བདག་མེད་ཀྱི་འཛིན་སྟངས་དགོས་པའི་སྒྲུབ་བྱེད་དུ་ཡིད་ཡུལ་ལ་འཇུག་པ་ན་དམིགས་པ་དེ་བདེན་པར་འཛིན་པ་གཅིག་དང༌། བདེན་མེད་དུ་འཛིན་པ་གཅིག་དང༌། དེ་གཉིས་གང་གི་ཁྱད་པར་དུ་མ་བྱས་པར་འཛིན་པ་གཅིག་དང་གསུམ་ཡོད་པས། བདེན་མེད་དུ་མ་བཟུང་ཡང་བདེན་པར་འཛིན་མི་དགོས་པ་བཞིན་དུ། བདག་གཉིས་ལ་མ་ཞུགས་ཀྱང་བདག་མེད་གཉིས་ལ་ཞུགས་མི་དགོས་ཏེ། བློ་ཕུང་གསུམ་ལ་གནས་པ་མཐའ་ཡས་པ་ཞིག་ཡོད་པའི་ཕྱིར་ཞེས་སྨྲས་སོ། །འོ་ན་བདག་ཡོད་མེད་ཀྱི་བར་གྱི་བློ་ཕུང་གསུམ་པ་དེ་བདག་ཡོད་པ་དང་མེད་པ་གཉིས་ཀ་ཡིན་པའི་ཕུང་གསུམ་པ་ཡིན་པའམ། གཉིས་ཀ་མིན་པའི་ཕུང་གསུམ་པ་ཡིན། དང་པོ་ལྟར་ན་བདག་ཡོད་མེད་གཉིས་གར་ལྟ་བའི་བློ་ཕུང་གསུམ་ཞེས་ཚིག་ཏུ་བརྗོད་ཀྱང་དོན་ལ་བདག་ཡོད་པར་འཛིན་སྟངས་ཀྱི་ས་དེར་བདག་མེད་པའི་འཛིན་སྟངས་ཀྱི་སར་མ་སོང་ཞིང་ཅིག་ཤོས་ལ་ཡང་དེ་དང་འདྲ་བས། བདག་ཡོད་མེད་གཉིས་ཀར་འཛིན་པའི་གློ་བུར་ཕུང་གསུམ་པ་སྐྱེ་བར་ཡང་མི་འགྲུབ་ལ། གལ་ཏེ་བདག་ཡོད་མེད་གཉིས་ཀ་བློ་གཅིག་གི་འཛིན་སྟངས་ལ་མི་འགལ་བར་ཡོད་ན་ཁྱེད་བདག་ཡོད་མེད་ཀྱི་བློ་ངེས་པར་འཛིན་སྟངས་འགལ་བས། བདེན་མེད་རྟོགས་པའི་བློ་ཡིན་ན་བདེན་མེད་དུ་འཛིན་པའི་འཛིན་སྟངས་ཤུགས་དྲག་ངེས་པར་ཡོད་དགོས་པའི་ཁྱབ་པ་འཆའ་བ་དང་འགལ་ཞིང༌། བདག་ཡོད་མེད་གང་དུ་ཡང་མི་འཛིན་པ་ཕུང་གསུམ་པའི་བློ་ཡིན་ནོ་ཞེ་ན། འོ་ན་རྫོགས་པའི་སངས་རྒྱས་སོགས་སྒྲ་རྟོག་ཐམས་ཅད་དང་བྲལ་བའི་མི་རྟོག་ཡེ་ཤེས་ཐམས་ཅད་ཀྱང་བདག་མེད་རྟོགས་པ་དང་མི་ལྡན་པར་འགྱུར་བས་དེ་ལྟར་སྨྲ་བ་ལས་སྡིག་ཆེ་བ་ཅི་ཞིག་ཡོད། གཉིས་ཀ་མིན་པའི་ཕུང་གསུམ་གྱི་ཤེས་བྱ་ཡང་མེད་དེ། དོན་ལ་བདག་མེད་དང་བློའི་ཕྱིན་ཅི་ལོག་ཏུ་བརྟགས་པ་གཉིས་ལས། གཉིས་མིན་གྱི་དེར་རྟོག་ཀྱང་བདག་མེད་ཀྱི་དོན་ལས་ཕྱིན་ཅི་ལོག་ཏུ་བརྟགས་པས་དོན་ལ་བདག་མེད་དུ་བལྟ་བ་ལ་སྒྲིབ་པའི་བློར་སོང་བས་བདག་ཏུ་ལྟ་བ་ཉིད་ཀྱི་ཕྱིན་ཅི་ལོག་གི་བློར་ངེས་སོ། །དེས་ན་ཁོ་བོ་ཅག་ནི་བདག་མེད་པ་དང་སྟོང་པ་ཉིད་ཀྱི་ལྟ་སྒོམ་གྱི་ཚུལ་ལ་བདག་དང་བདག་མེད་དང་གཉིས་ཡིན་དང་གཉིས་མིན་གྱི་ཕུང་གསུམ་པའི་བློ་གང་ལ་ཡང་ལྟ་སྒོམ་བྱེད་པ་མ་ཡིན་ཏེ། དེའི་ཕྱིར་རྒྱ་ནག་ཧྭ་ཤང་ལྟར་བདག་ཡོད་མེད་གང་དུ་ཡང་མི་བཟུང་བར་ལྟ་སྒོམ་ཡང་བྱེད་པ་མ་ཡིན་པར་སྤྲོས་པ་གང་གིའང་རྒྱུ་བ་དང་བྲལ་བར་ལྟ་སྒོམ་དུ་བྱེད་པའི་ཕྱིར་ཏེ། གོང་དུ་རྒྱལ་བའི་ཡུམ་གྱི་ལུང་དྲངས་མ་ཐག་པ་དེ་ཉིད་ཀྱི་ཕྱིར་དང༌། ཡུམ་བདུན་བརྒྱ་པ་ལས། འཇམ་དཔལ་ཁྱོད་ཤེས་རབ་ཀྱི་ཕ་རོལ་ཏུ་ཕྱིན་པ་སྒོམ་པ་དེའི་ཚེ་ཅི་ཞིག་སྒོམ། གསོལ་པ། ཅི་ཡང་མི་སྒོམ་པ་ལགས་སོ། །བཀའ་སྩལ་པ། ཅི་ཡང་མི་སྒོམ་པ་ལ་སྒོམ་དུ་ཅི་ཡོད། གསོལ་པ། ཅི་ཡང་མི་སྒོམ་པ་དེ་ཉིད་སྒོམ་པ་ལགས་སོ། །ཞེས་དང༌། ཁྱད་པར་སྟོང་ཉིད་བསྒོམ་པ་ན་དམིགས་པ་ལ་འཛིན་སྟངས་ཐམས་ཅད་དང་བྲལ་བ་ཁོ་ན་དགོས་ཏེ། སློབ་དཔོན་གྱིས། དམིགས་པ་དང་ནི་བྲལ་བའི་སེམས། །ནམ་མཁའི་མཚན་ཉིད་ལ་གནས་ཏེ། །མདོར་ན་སྟོང་ཉིད་སྒོམ་པ་ནི། །ནམ་མཁའ་སྒོམ་པར་བྱེད་པ་ཡིན། །ཞེས་འབྱུང་ངོ༌། །

འོ་ན་བདག་ཡོད་པ་དང་མེད་པ་དང་གཉིས་ཡིན་དང་གཉིས་མིན་གྱི་བློ་ཕུང་གསུམ་པ་སོགས་ཕྱོགས་གང་དུ་ཡང་ལྟ་སྒོམ་མི་བྱེད་པའི་ལྟ་སྒོམ་དེ་ཅི་འདྲ་བ་ཞིག་གོ་སྙམ་ན། བཀའ་བརྒྱུད་རིན་པོ་ཆེའི་གསུང་གིས། ཡུལ་གང་དུ་ཡང་མྱོང་གྲུབ་མེད་པས་ཡུལ་ཅན་གྱི་བློ་གང་གིས་ཀྱང་བྱེད་མི་ཤེས་པར་སྐྱོང་བས་མཚན་མའི་བྱ་བ་རང་སར་གྲོལ་བར་འགྱུར་རོ། །ཞེས་གསུངས་པ་ལྟར་རོ། །དེས་ན་ཁོ་བོ་ཅག་གི་རྗེ་བཙུན་བླ་མ་དམ་པ་སྔོན་བྱོན་པ་དེ་དག་གིས་བདག་མེད་ཀྱི་འཛིན་སྟངས་ཤུགས་དྲག་གི་སྒོམ་ནས་བདག་མེད་པའི་འཛིན་སྟངས་དང་བྲལ་བར་ལྟ་སྒོམ་མཛད་ཀྱང་བདག་མེད་མ་རྟོགས་པར་མི་འགྱུར་ཏེ། བདག་མེད་ཀྱི་ལྟ་སྒོམ་ལ་སོགས་པ་ནི་བདག་ཡོད་མེད་ཀྱི་འདུ་ཤེས་དང་ཡིད་བྱེད་ཐམས་ཅད་ཀྱི་མཚན་མ་ཉེ་བར་ཞི་བའི་ཤེས་པ་རབ་ལ་སྤྱོད་པ་མེད་པར་མི་འབྱུང་བར་བཤད་པའི་ཕྱིར་ཏེ། ཡོན་ཏན་རིན་པོ་ཆེ་སྡུད་པར། སྣ་ཚོགས་འདུ་ཤེས་བྲལ་ཞིང་ཉེ་བར་ཞི་སྤྱོད་པ། །དེ་ནི་ཤེས་རབ་ཕ་རོལ་ཕྱིན་མཆོག་སྤྱོད་པ་ཡིན། །ཞེས་དང༌། ཡང་མདོ་ལས། ཇི་ཙམ་དུ་ཡིད་ལ་བྱེད་པ་དེ་མཚན་མར་འཛིན་པ་དང་ལོག་པར་ལྟ་བ་ཡིན་ཏེ། ཐ་ན་སྟོང་པ་ཉིད་དུའང་ཡིད་ལ་མི་བྱེད་པ་དེས་ན་སྟོང་པ་ཉིད་ཀྱིས་གནས་པའོ། །ཞེས་དང༌། ཁྱད་པར། མགོན་པོ་ཀླུས། སྟོང་ཉིད་མེད་དགག་ཡུལ་གྱི་གནས་ཚུལ་དུ་གཞི་གྲུབ་པར་ཡོད་པར་སྒོམ་པ་ནི་གང་ཟག་གི་བདག་སྒོམ་པ་ལྟར་ཤར་ལམ་དུ་མི་འགྱུར་བར་གསུངས་ཏེ། བྱང་ཆུབ་སེམས་འགྲེལ་ལས། སྐྱེ་མེད་ཅེས་དང་སྟོང་ཞེས་དང༌། །བདག་མེད་ཅེས་བྱར་སྟོང་པ་ཉིད། །དམན་པའི་སྟོང་ཉིད་གང་སྒོམ་པ། །དེ་ནི་འདི་ན་བདག་སྒོམ་པའོ། །ཞེས་འབྱུང་བའི་ཕྱིར་རོ། །ཞེས་རྒྱ་ཆེར་གསུངས་ཏེ་སྤྲོས་པ་ཆོག་གོ །

གཉིས་པ་དེ་ལས་འཕྲོས་པའི་དོན་ནི། ཙོང་ཁ་པ་ཆེན་པོ་ན་རེ། ཕུང་སོགས་ཀྱི་སྟེང་དུ་བདག་དང་ང་མ་དམིགས་པ་ལྟ་བུ་གང་ཟག་གི་བདག་མེད་ཀྱི་དོན་དུ་འཆད་ན་ཆད་ལྟར་འགྱུར་བས་མི་རུང་ལ། ཕུང་ལྔ་ལ་བདག་བཏགས་ཡོད་ཀྱི་ང་ཙམ་གྱི་སྟེང་ནས་བདག་ཡུལ་རང་ངོས་ནས་རང་བཞིན་གྱིས་སྡོད་ལུགས་ཀྱིས་གྲུབ་པའི་ང་དང་བདག་མེད་པར་སྟོན་པ་ཡིན་ལ། བཏགས་ཡོད་ཀྱི་ང་ཡང་སེམས་རྣམ་ཤེས་ལ་བརྟེན་ནས་བཏགས་པའི་རྒྱུད་ཡིན་པས་སེམས་ཀྱི་རྒྱུད་ཅེས་ཀྱང་བྱའོ། །དེ་ལྟ་ན་བརྟགས་པའི་ང་ནི་མཐོང་ལམ་བར་ཆད་མེད་ལམ་གྱི་དུས་སུ་དེའི་སྤང་བྱའི་མཐོང་སྤང་མེད་མོད་ཀྱང་སྒོམ་སྤང་གི་བག་ཉལ་ཡོད་དགོས་ལ། དེའི་ཚེ་ཡིད་ཤེས་ནི་གཉིས་སྣང་འཁྲུལ་པའི་བག་ཆགས་ཀྱིས་མ་བསླད་པའི་ཟག་མེད་ཡིན་པས། དེའི་བག་ལ་ཉལ་དེ་གནས་པར་མི་རིགས་ལ། དབང་ཤེས་ཀྱང་དེའི་རྟེན་དུ་མེད་ཅིང་གཟུགས་ཀྱང་དེའི་རྟེན་དུ་མི་རིགས་ལ། ཀུན་གཞི་ཡང་མི་འདོད་པས་དེའི་རྟེན་ང་མེད་པར་འགྱུར་སྙམ་ན། སྐྱོན་མེད་དེ། དེའི་ཚེ་ང་ཙམ་ཞིག་སྒོམ་སྤང་གི་བག་ཉལ་གྱི་རྟེན་ཡིན་པའི་ཕྱིར་ཏེ་སྤང་གཉེན་གཞན་ལའང་དེ་ལྟར་ཤེས་པར་བྱ་དགོས་ལ། གང་ཟག་གི་འཇོག་ཚུལ་ཐུན་མོང་མིན་པ་འདི་ཤེས་ན་གཟུགས་མེད་དང་པོ་གསུམ་དུ་སྐྱེས་པའི་འཕགས་རྒྱུད་ལ། འཇིག་རྟེན་ལས་འདས་པའི་ཟག་མེད་ཀྱི་སེམས་མངོན་དུ་གྱུར་པ་ན་འཇིག་རྟེན་པའི་སེམས་གཞན་མེད་པས་དེ་རྣམས་ཀྱི་འགྲོ་བ་ལྡོག་པར་འགྱུར། ཞེས་པ་དང༌། སྲིད་རྩེར་སྐྱེས་པའི་འཕགས་པ་ལ་ཅི་ཡང་མེད་པའི་སར་གཏོགས་པའི་ཟག་མེད་ཀྱི་སེམས་མངོན་དུ་གྱུར་པ་ན། སྲིད་རྩེ་དང་ཅི་ཡང་མེད་པ་གཉིས་ཀའི་སས་བསྡུས་པའི་འགྲོ་བ་ལྡོག་པར་འགྱུར་ཏེ། ཟག་མེད་ཀྱི་སེམས་དེའི་གནས་ནི་འགྲོ་བ་དེ་གཉིས་དང་མྱ་ངན་ལས་འདས་པར་འགྲོ་བར་མི་རུང་བའི་ཕྱིར། ཞེས་པའི་རིགས་པས་ཀྱང་མི་གནོད་པར་མངོན་ཏེ། ཟག་བཅས་ཟག་མེད་ཀྱི་སེམས་གང་ཡང་འགྲོ་བ་དེ་དག་གི་མཚན་གཞིར་མ་གཞག་ཀྱང་འགྲོ་བ་བཞག་པས་ཆོག་པའི་ཕྱིར། དེས་ན་སེམས་ཀྱི་རྒྱུད་ལ་བརྟེན་ནས་བཏགས་པའི་ང་ཙམ་ལ་སེམས་ཀྱི་རྒྱུད་ཅེས་སྒྲ་སྦྱོར་ཡང་དེ་སེམས་ཡིན་མི་དགོས་པའི་ཞིབ་ཆ་ནི་རང་སྟོབས་ཀྱི་ཤེས་རབ་ཀྱིས་མ་ཡིན་པར་ཀླུ་སྒྲུབ་ཀྱི་དགོངས་པས་རྟོགས་སོ་ཞེས་སྨྲ་བར་བྱེད་དོ། །

ཀྱེ་མ་འདི་ལྟར་སྨྲ་བ་ལས་མི་རིགས་པ་ཅི་ཞིག་ཡོད་དེ། རང་གི་རྣམ་པར་རྟོག་པ་འཐད་པ་ཐམས་ཅད་དང་བྲལ་བ་དཔལ་མགོན་ཆེན་པོ་ཀླུ་སྒྲུབ་ཀྱི་དགོངས་པ་མ་ཡིན་པ་ལ་ཡིན་པར་གཡེར་ཏེ་སྨྲས་པའི་ཕྱིར། དེས་ན་མགོན་པོ་ཀླུ་སྒྲུབ་ཡབ་སྲས་ནི་གང་དག་དངོས་པོའི་ཆོས་ཡོད་མེད་ཀྱི་སྤྲོས་པ་ཐམས་ཅད་འགོག་པ་ལས་རང་ཕྱོགས་ཀྱི་བདག་ཡོད་པའི་སྟེང་དུ་གཞན་ཕྱོགས་ཀྱི་བདག་མེད་པར་དགག་པ་སོགས་ཡོད་མེད་ཀྱི་མཐའ་ཆེན་པོར་ལྕེབ་ག་ལ་སྲིད་དེ། སྲིད་ན་བཅོམ་ལྡན་འདས་ཀྱིས་སློབ་དཔོན་མཐའ་བྲལ་སྟོན་པའི་བྱང་ཆུབ་སེམས་དཔའ་ཕྱིར་མི་ལྡོག་པར་ལུང་བསྟན་པ་དོན་མེད་པར་འགྱུར་བའི་ཕྱིར་དང༌། གཅིག་ཡོད་གཅིག་མེད་ཀྱི་སྟོང་ཉིད་ནི་མཐའ་བྲལ་གྱི་སྟོང་པ་ཉིད་ཀྱི་ཚུལ་དུ་མི་འགྱུར་བ་གོང་དུ་ལེགས་པར་བཤད་ཟིན་པ་དང༌། ལང་གཤེགས་ནས་བ་ལང་རྟས་སྟོང་བའི་སྟོང་ཉིད་ལྟ་བུའི་སྟོང་པ་ཉིད་ནི་དངོས་པོའི་སྤྲོས་པ་ཐམས་ཅད་དང་བྲལ་བའི་ཐར་ལམ་དུ་མི་འགྱུར་བས་སྟོང་ཉིད་དུ་མིང་བཏགས་ཀྱང་སྟོང་ཉིད་ཀྱི་དོན་མ་གྲུབ་པས་དེ་ལྟའི་སྟོང་ཚུལ་སྟོང་པ་ཐ་ཆད་དུ་གསུངས་ཏེ། གང་ཡོད་མེད་ཀྱི་དངོས་པོ་དོན་བྱེད་དང་བཅས་པ་ཕྱོགས་གཉིས་ཀ་ཁས་བླངས་པས་དེ་ལས་མི་སྟོང་བ་ཅི་ཞིག་ཡོད་པའི་ཕྱིར། དེ་ལྟར་སྨྲ་བ་ལ་ཟབ་མོ་སྟོང་པ་ཉིད་དུ་སྨྲ་བར་སུ་ཞིག་གིས་སེམས། ང་དང་བདག་ནི་གདགས་གཞི་སེམས་ལ་བརྟེན་ནས་བཏགས་པའི་རྒྱུད་ཡིན་ཅིང༌། མཐོང་ལམ་བར་ཆད་མེད་ལམ་གྱི་དུས་ངར་འཛིན་མངོན་གྱུར་གྱི་སེམས་རྒྱུན་དེར་མེད་པས། དེའི་ཚེ་བདག་ཆད་དྭོགས་ཀྱི་དྭོགས་སྤོང་དེ་ལྟར་བྱེད་པ་ནི་སོ་སོ་སྐྱེ་བོ་གང་ཟག་གི་བདག་ཏུ་ལྟ་བ་དམ་པོས་བཅིངས་པ་ལ། བདག་ཏུ་ལྟ་བ་ཉེ་བར་ཞི་བའི་འཕགས་པའི་ཆོས་ཐོབ་པར་ཉེ་བ་ན་བདག་ཆད་པའི་འཇིགས་པ་སྐྱེ་བའི་ཉེན་ཡོད་པས་དེའི་དབང་གིས་ཅལ་ཅོལ་དུ་སྨྲ་བ་ལས་སྙིང་པོར་གྱུར་པ་ཅུང་ཟད་ཀྱང་མེད་དེ། མཛོད་རང་འགྲེལ་ལས། སོ་སོ་སྐྱེ་བོ་རྣམས་ཀྱིས་ནི་འགོག་པའི་སྙོམས་པར་འཇུག་པ་བསྐྱེད་མི་ནུས་ཏེ། ཆད་པས་འཇིགས་པའི་ཕྱིར་དང༌། འཕགས་པའི་ལམ་གྱིས་བསྐྱེད་པའི་ཡང་ཕྱིར་ཞེས་འབྱུང་བས། འཕགས་པར་གྱུར་པ་གང་དག་གིས་ཡང་སྲིད་ལེན་པ་པོའི་ང་བདག་མ་གྲུབ་པར་རྟོགས་པ་ན་བདག་གི་གདགས་གཞི་སེམས་དང་སེམས་ལས་བྱུང་བའི་རྒྱུ་བ་བཀག་ཀྱང་བདག་ཆད་ནས་ང་ཡེ་མེད་པར་འགྱུར་རོ་སྙམ་སྟེ་སྐྲག་པ་མི་སྐྱེ་བར་འགོག་པའི་སྙོམས་འཇུག་ལ་སྙོམས་པར་འཇུག་ནུས་པའི་ཕྱིར། དེས་ན་འགོག་སྙོམས་ལ་ཉེ་བར་ཞུགས་པའི་རྒྱུད་ལ་གང་ངར་འཛིན་མངོན་གྱུར་པ་བསྐྱེད་པའི་འཁྲུལ་གཞི་སེམས་དང་སེམས་བྱུང་གི་རྒྱུ་བ་མ་དམིགས་པ་དེའི་ཚེ། ངར་བཏགས་པའི་གདགས་གཞི་དང་གདགས་པ་གཉིས་ཀ་མ་དམིགས་ཀྱང་དེའི་ཚེ་ང་དང་བདག་རྒྱུན་ཆད་པ་མ་ཡིན་ཏེ། གང་ཟག་དང་སྲོག་དང་བདག་ཅེས་སོགས་ཀྱི་བྱེད་པ་པོའི་ང་ནི་ངར་འཛིན་ལྷན་སྐྱེས་ཀྱི་བཏགས་པ་ཙམ་ལས་གདོད་ནས་མ་གྲུབ་པས་འགོག་སྙོམས་ཀྱི་དུས་སུ་བདག་ཆད་པའི་འཇིགས་པ་སྐྱེ་བའི་དྭོགས་པ་ཡོད་པ་མ་ཡིན་པའི་ཕྱིར། ཚུལ་དེས་མཐོང་ལམ་བར་ཆད་མེད་ལམ་གྱི་སྐབས་ལ་སོགས་པར་དེ་ལྟར་ཤེས་པར་བྱ་བ་ལས་གཞན་དུ་དེའི་ཚེ་བག་ཉལ་གྱི་རྟེན་ལ་ང་ཙམ་ཞིག་ཡོད་ན་དེ་རང་གཞན་གང་གི་ཚད་མས་དམིགས་དགོས་པ་ལས་མ་གྲུབ་པའི་ཕྱིར་ཏེ། རང་གི་ཚད་མས་མ་གྲུབ་སྟེ། དེར་ཡིད་ཤེས་ཟག་མེད་གཉིས་སྣང་འཁྲུལ་པའི་བག་ཆགས་དང་བྲལ་བ་དེ་ལས་མེད་ཅིང་དེས་ནི་ཐ་སྙད་པའི་བརྟགས་ཆོས་མི་འཇལ་ཞིང༌། གཞན་པའི་སེམས་མངོན་གྱུར་ཡང་དེར་མེད་ཅིང་གཞན་གྱི་བདག་གཞན་གྱི་ཚད་མས་དམིགས་ན་བྱམས་པའི་བདག་ཉེར་སྦས་ཀྱི་མྱོང་བར་འགྱུར་བའི་ཕྱིར་ཏེ། གལ་ཏེ་བདག་དེ་ནི་མངོན་སུམ་གྱིས་མ་དམིགས་ཀྱང་རྗེས་དཔག་ཚད་མས་དམིགས་སོ་སྙམ་ནའང་རྗེས་སུ་དཔག་པའི་ཚད་མ་ཐམས་ཅད་ཀྱང་མངོན་གསུམ་གྱིས་གྲུབ་པ་ལ་རག་ལུས་པའི་ཕྱིར། དེ་ལྟའི་བདག་དེ་དབང་ཤེས་ཀྱི་ཡུལ་ནི་མ་ཡིན། ཡིད་ཤེས་ཀྱི་ཡུལ་ལས་འོས་མེད་ལ། དེ་ལྟ་ན་ཆོས་ཀྱི་སྐྱེ་མཆེད་པར་འགྱུར་དགོས་ལ། གང་ཟག་གི་བདག་ནི་ཆོས་འདི་པའི་སྟོན་པས་འགར་ཡང་སྐྱེ་མཆེད་ཀྱི་ཆོས་སུ་མ་བཞག་སྟེ། དེ་ལ་བརྟེན་ནས་རྣམ་པར་ཤེས་པ་སྐྱེ་ཞིང་མཆེད་པའི་སྐབས་མི་འབྱེད་པའི་ཕྱིར།

འོ་ན་འཕགས་པ་འགོག་སྙོམས་ལས་ལྡང་བ་ན་འཕགས་པ་བདག་འགྲོའོ་ཟའོ་ཞེས་འབྱུང་ན། བདག་དེ་བར་ཆད་ཅིང་འབྱུང་བར་འགྱུར་རམ་སྙམ་ན་དེ་ལྟ་མ་ཡིན་ཏེ། བདག་དང་ང་ནི་ཕུང་པོ་དང་དེ་ཉིད་ལས་གཞན་གང་དུ་ཡང་མ་གྲུབ་པར་ཤིང་རྟའི་ཡན་ལག་ལས་ཡན་ལག་ཅན་མ་གྲུབ་ཀྱང་ཡན་ལག་ཅན་དུ་བརྗོད་པ་ལྟར་གང་ཟག་དང་བདག་ཏུ་བཏགས་ནས་ཟ་འགྲོའི་ཐ་སྙད་བྱེད་ཀྱང་སོ་སྐྱེ་ལྟར་དེ་ལྟའི་བདག་ནི་བཏགས་པ་དེ་ལྟར་དེ་གྲུབ་ཀྱི་དངོས་པོར་རྟོག་པ་མེད་པས་འཕགས་པ་དེ་དག་ནི་བདག་ལྟ་ཅན་དུ་མི་འགྱུར་ཞིང་ང་དང་བདག་ཀྱང་བར་ཆད་ཅིང་འབྱུང་བར་ཡང་མི་འགྱུར་ལ། ཟའོ་འགྲོའོ་ཞེས་པའི་ང་ཙམ་ཡང་འཇིག་རྟེན་ལྟོས་འབྱུང་གཞན་གྲགས་ཙམ་ལ་ཐ་སྙད་བྱེད་མི་རུང་དུ་ཡང་མི་འགྱུར་བའི་ཕྱིར། བཏགས་ཆོས་ང་བདག་ཀྱང་གདགས་གཞི་ལ་མ་ལྟོས་པར་འབྱུང་བར་མི་སྲིད་ན། གཟུགས་མེད་ན་འཕགས་རྒྱུད་ལ་འཇིག་རྟེན་ལས་འདས་པའི་ཟག་མེད་ཀྱི་སེམས་མངོན་དུ་གྱུར་པ་ན་དེར་འཇིག་རྟེན་པའི་ཕུང་ལྔ་དང་ཚོགས་པ་གཉིས་ཀ་དེའི་ཚེ་མེད་ཀྱང་གཟུགས་མེད་པའི་འགྲོ་བར་གྱུར་བའི་ང་དང་བདག་ཡོད་པ་སློབ་དཔོན་ཀླུ་སྒྲུབ་ཀྱི་ཞིབ་ཆ་ཡིན་ཅེས་པ་འདི་ལས་ཐ་ཆད་པ་ཅི་ཞིག་ཡོད་དེ། ལུགས་དེ་ལྟར་སྨྲ་བ་འཐད་ན་ཤིང་རྟའི་ཡན་ལག་མེར་སྲེག་ནས་རིམ་གྱིས་མེད་པར་བྱས་པའི་ཐལ་བ་ལ་འདིའི་རྟེན་གྱི་དངོས་པོ་ནི་ཤིང་རྟའི་ཡན་ལག་ཅན་ཉིད་དོ་ཞེས་སྨྲ་བ་ཉིད་དང་མཚུངས་པར་འགྱུར་བས་འདི་ལས་མི་རིགས་པ་ཅི་ཞིག་ཡོད་པའི་ཕྱིར། རྣམ་པར་དཔྱོད་པའི་བློ་གྲོས་ཡོད་པ་གང་དག་ཅིར་ཡང་མི་རུང་བའི་ངག་འདི་ལྟ་བུ་ལ་རྟོགས་པར་དཀའ་བའི་ཟབ་དོན་ཅི་ཞིག་ཡོད།

དེས་ན་སློབ་དཔོན་འཕགས་པ་ཀླུ་སྒྲུབ་ཡབ་སྲས་ནི། གང་གདགས་གཞིར་ཚོགས་པའི་ཆོས་ལ་ཇི་ལྟར་བཏགས་པའི་ཡན་ལག་ཅན་གྱི་གང་ཟག་གི་བདག་མེད་པར་རྟོགས་པ་ན་ཡན་ལག་ཆོས་དེ་དག་ཀྱང་བདག་མེད་པར་རྟོགས་པར་འགྱུར་ན། ཚོགས་པའི་ཆོས་དེ་ཉིད་རང་བཞིན་གྱིས་དབེན་པ་ཉིད་དེར་དབེན་པར་རྟོགས་པར་འགྱུར་བའི་ཕྱིར། ཆོས་དེ་རྒྱུན་ཆད་པའི་འཇིགས་པ་དང་དངངས་ནས་དེའི་རྟེན་གྱི་ང་དང་བདག་འཚོལ་བར་ལྟ་ག་ལ་བྱེད་དེ། དེ་ལྟར་བྱེད་ན། སྨིག་རྒྱུ་ལ་ཆུར་འཁྲུལ་བའི་འཁྲུལ་པ་སངས་ན་སྨིག་རྒྱུ་ཉིད་ཀྱང་ཞིག་པ་ན་ད་དུང་སྨིག་རྒྱུའི་རྟེན་དུ་སྣང་དུ་མི་རུང་བ་སྣང་བར་སྲིད་པའི་ཆུ་ཞིག་འཚོལ་བར་བྱེད་པ་དང་འདྲ་བར་འགྱུར་བའི་ཕྱིར། དེ་ལྟར་མི་རིགས་སོ་ཞེས་སྟོན་པ་ནི། འཇུག་པ་རང་འགྲེལ་ལས། འདིར་སྨྲས་པ། རྣལ་འབྱོར་པས། ཤིང་རྟ་མ་དམིགས་པ་ལ་རག་མོད། དེའི་ཡན་ལག་ཚོགས་པ་ཙམ་ཞིག་དམིགས་པ་ནི་ཡོད་པ་མ་ཡིན་ནོ། །བཤད་པར་བྱ་སྟེ། གང་ཞིག་སྣམ་བུ་ཚིག་ན་ཐལ་བ་ལ་སྣལ་མ་འཚོལ་བ་ཁྱོད་ནི་བཞད་གད་དུ་བྱ་བ་ཞིག་སྟེ། ཤིང་རྟར་ཡོད་ཉིད་མེད་ན་དེ་ཡི་ཚེ། ཡན་ལག་ཅན་མེད། དེའི་ཡན་ལག་ཀྱང་མེད། གལ་ཏེ་ཤིང་རྟ་ཞིག་ན་འཕང་ལོ་ལ་སོགས་པ་དམིགས་པ་ཉིད་མ་ཡིན་ནམ། དེའི་ཕྱིར་ཡན་ལག་ཅན་མེད་པར་ཡན་ལག་དག་ཀྱང་མེད་དོ་ཞེས་ཅི་སྟེ་བརྗོད་ན། རྟོགས་པ་པོ་ཤིང་རྟ་དང་འབྲེལ་བར་རིགས་པ་ཁོ་ནས་འཕང་ལོ་ལ་སོགས་པ་འདི་དག་ནི་ཤིང་རྟ་ཡིན་ནོ་སྙམ་དུ་རྟོགས་ཀྱི་གཞན་གྱིས་ནི་མ་ཡིན་ཏེ། དེས་ནི་རང་གི་ཆ་ཤས་ལ་ལྟོས་ནས་འཕང་ལོ་ལ་སོགས་པ་དག་ཁོ་ན་ཡན་ལག་ཅན་ཉིད་དུ་རྟོགས་པར་འགྱུར་རོ། །འཕང་ལོ་ལ་སོགས་པ་རྣམས་ཤིང་རྟ་དང་འབྲེལ་བ་ཡང་རྒྱང་རིང་དུ་སྤངས་པ་ཁོ་ན་ཡིན་པས་དེའི་ཚེ་དེ་དག་ཤིང་རྟའི་ཡན་ལག་ཏུ་མི་རྟོགས་སོ། །གཞན་ཡང་དོན་འདི་ནི་དཔེ་འདི་ལས་ཤེས་པར་བྱ་སྟེ། ཤིང་རྟ་ཚིག་ན་ཡན་ལག་མེད་དཔེ་བཞིན། །བློ་མེས་ཡན་ལག་ཅན་བསྲེགས་ཡན་ལག་གོ །དཔེར་ན་ཤིང་རྟ་ཡན་ལག་ཅན་མེས་འཚིག་ན་དེའི་ཡན་ལག་ཀྱང་ངེས་པར་འཚིག་པར་འགྱུར་བ་དེ་བཞིན་དུ། རྣམ་པར་དཔྱོད་པའི་གཙུབས་ཤིང་གཙུབས་པ་ལས་བྱུང་བའི་བློ་མེས་མི་དམིགས་པར་སྲེག་པར་བྱེད་པ་ཅན་གྱིས་ཤིང་རྟ་ལུས་པ་མེད་པར་བསྲེགས་པས་ན་ཤེས་རབ་ཀྱི་མེའི་བུད་ཤིང་དུ་གྱུར་པ་ཡན་ལག་དག་གིས་ཀྱང་བདག་ཉིད་ཟུག་ཚུགས་པར་མི་བྱེད་དེ་ངེས་པར་བསྲེགས་པའི་ཕྱིར། ཞེས་འབྱུང་ངོ༌། །

ཁྱད་པར་ཙོང་ཁ་པ་ཆེན་པོས། ངར་འཛིན་གྱི་རྟེན་གྱི་གང་ཟག་ཐ་སྙད་ཚད་གྲུབ་ཀྱི་དངོས་པོར་བཞེད་པ་ནི། དཔལ་ལྡན་ཟླ་བ་གྲགས་པ་ལ་དངོས་སུ་བརྒལ་ཞིང༌། དེར་མ་ཟད་བཏགས་ཆོས་ངའམ་བདག་དེ་གདགས་གཞི་ཕུང་པོ་དེ་དང་གཞན་དུ་མ་གྲུབ་ཅེས་སྨྲས་ཀྱང་བཏགས་ཆོས་ངའམ་བདག་དེ་བདག་དེ་ཉིད་དུ་ཁས་བླངས་པས་དོན་གྱི་ཕུང་པོ་ལས་གཞན་ཉིད་དུ་ཁས་བླངས་པའི་ཕྱིར། བདག་ནི་ཕུང་པོ་ལས་དེ་ཉིད་དང་གཞན་གང་དུ་ཡང་མ་གྲུབ་པར་མ་དམིགས་པར་ཀླུ་སྒྲུབ་ཡབ་སྲས་ཀྱིས་རྩལ་བཏོན་ནས་གང་གསུངས་པ་དེ་ལས་ཁྱེད་ཅག་ཕྱིན་ཅི་ལོག་ཏུ་སྨྲ་བར་བྱེད་པར་གོ་སྟེ། འཇུག་པར། དེ་ཕྱིར་ངར་འཛིན་རྟེན་ནི་དངོས་པོ་མིན། །ཕུང་ལས་གཞན་མིན་ཕུང་པོའི་ངོ་བོ་མིན། །ཞེས་འབྱུང་བ་ཉིད་ཀྱི་ཕྱིར་རོ། །དེས་ན་དཔལ་ལྡན་ཟླ་བའི་དགོངས་པ་ལྟར་ན་ནི། བདག་བཏགས་པར་བརྗོད་པ་གང་སྨྲ་བ་དེ་ནི་བདག་མ་དམིགས་པ་ཁོ་ནར་འཆད་པ་ལས། བདག་བཏགས་པར་བརྗོད་པ་གང་གིས་བདག་རྫས་བཏགས་གང་གིའང་དངོས་པོར་ཁས་བླངས་བར་མི་བྱ་ལ། འོན་ཀྱང་བདག་མེད་ཀྱང་འཇིག་རྟེན་གྱི་བདག་ནི་ཕུང་པོ་ཙམ་ལ་བརྟེན་ནས་བདག་འཇོག་པར་གྲུབ་བོ་ཞེས་གསུངས་ཏེ། འཇུག་འགྲེལ་ལས། དེའི་ཕྱིར་བདག་བཏགས་པའམ་མ་དམིགས་པར་འདོད་པས་ཀྱང་རུང་སྟེ་ཇི་སྐད་སྨྲས་པའི་རྣམ་པ་དག་གིས་བདག་ཁས་བླང་བར་མི་བྱའོ་ཞེས་བཤད་པ་ནི། འདི་ནི་ཕུང་པོ་རྣམས་བརྟེན་འགྲུབ་པར་འགྱུར། ཞེས་བྱ་བའོ། །ཞེས་འབྱུང་བའི་ཕྱིར། བརྟེན་ནས་གྲུབ་པའི་འཇིག་རྟེན་པ་དག་གིས་བདག་ཏུ་སྒྲོ་བཏགས་པ་དེ་ནི་ཁྱེད་ཅག་འདོད་པ་ལྟ་བུའི་གང་ཟག་ཚད་གྲུབ་ཏུ་ཡོད་པ་ཡང་མི་རིགས་ཏེ། ཚོགས་པ་མི་བདེན་པ་ལ་བརྟེན་ནས་ཚོགས་པ་ཅན་མི་བདེན་པ་འབྱུང་བ་ལྟར་གདགས་གཞི་དངོས་པོར་མ་གྲུབ་པ་མི་བདེན་པ་ལས་བརྟགས་ཆོས་ཚད་གྲུབ་ཀྱི་བདག་ཐ་སྙད་དུའང་ཚད་མས་དམིགས་པར་བྱར་མེད་དོ་ཞེས། འཇུག་འགྲེལ་ལས། ཇི་སྟེ་མི་བདེན་དུ་ཟིན་ཀྱང་ཚོགས་པ་ལ་བརྟེན་ནས་མི་བདེན་པའི་དབྱིབས་སུ་འགྱུར་རོ་ཞེས་བྱ་བར་འདོད་ན། དེ་ལྟ་ཡིན་པ་དང༌། ཁྱོད་ཀྱི་འདི་ནི་ཇི་ལྟར་འདོད་དེ་ལྟར། །མི་བདེན་པ་ཡི་རྒྱུ་ལ་བརྟེན་བྱས་ན། །འབྲས་བུའི་རྣམ་པ་མི་བདེན་རང་བཞིན་ཅན། །ཐམས་ཅད་ཀྱང་ནི་སྐྱེ་བར་ཤེས་པར་གྱིས། །ཞེས་འབྱུང་བའི་ཕྱིར།

ཡང་ཁྱེད་ཅག་ཚོགས་པ་ཅན་གྱི་གང་ཟག་གི་བདག་དེ་ཐ་སྙད་ཀྱི་ཚད་མས་གྲུབ་སྟེ། ཁོ་བོའི་ངར་འཛིན་གྱི་ཡུལ་དུ་ཡོད་པར་སྣང་བའི་ཕྱིར་སྙམ་ན། འོ་ན་དངོས་པོ་ཐམས་ཅད་རང་གྲུབ་དུས་ཀྱི་སྐད་ཅིག་དེ་ཉིད་དུ་ཞིག་པ་མ་ཡིན་པར་འགྱུར་ཏེ། ཚུར་མཐོང་གི་ཤེས་ཡུལ་དེ་ཉིད་དུ་མི་འཇིག་པར་སྣང་བའི་ཕྱིར་དང༌། མགལ་མེ་མྱུར་བར་བསྐོར་བ་ལ་ཡང་བར་ཅུང་ཟད་ཀྱང་མེད་པར་འགྱུར་ཏེ། དེར་ཤེས་པའི་ཡུལ་དེར་བར་མེད་དུ་སྣང་བའི་ཕྱིར། སེམས་ཅན་ནས་སངས་རྒྱས་ཀྱི་བར་བརྟན་པར་འགྲོ་བའི་ང་དང་བདག་ཡོད་ན་བདག་དེ་བརྟན་པ་དང་མི་བརྟན་པ་གང་དུ་ཡོད་སྙམ་པ་ལ་འཇུག་པར་གཉིས་ཀར་མེད་དོ་ཞེས། དངོས་ཡོད་མིན་ཕྱིར་འདི་ནི་བརྟན་མིན་ཞིང༌། །མི་བརྟན་ཉིད་མིན། ཞེས་པའི་རང་འགྲེལ་དུ་བརྟན་པར་འཇུག་པའི་བདག་ཡོད་པར་རིགས་པ་མ་ཡིན་པའི་ཁུངས་སུ། ཇི་སྐད་དུ། དེ་བཞིན་དུ་བརྟན་པར་ཡང་མི་འཐད་དེ། ཇི་སྐད་དུ། འདས་པའི་དུས་ན་བྱུང་གྱུར་ཅེས། །བྱ་བ་འདི་ནི་མི་འཐད་དེ། །སྔོན་ཚེ་རྣམས་སུ་གང་བྱུང་བ། །དེ་ཉིད་འདི་ནི་མ་ཡིན་ནོ། །དེ་ཉིད་བདག་ཏུ་འགྱུར་སྙམ་ན། །ཉེ་བར་ལེན་པ་ཐ་དད་འགྱུར། །ཉེ་བར་ལེན་ལས་མ་གཏོགས་པར། །ཁྱོད་ཀྱི་བདག་ནི་གང་ཞིག་ཡིན། །ཞེས་གསུངས་སོ། །ཞེས་འབྱུང་ངོ༌། །ཡང་ཁྱེད་ཅག་བདག་དེ་མི་བརྟན་པའོ་ཞེས་སྨྲ་ན་ནི། འོ་ན་བདག་དེ་ཁྱེད་དངོས་པོར་བརྗོད་པས་མི་རྟག་པ་ཉིད་དུ་གྱུར་ལ། དེ་ལྟ་ན་ཐ་སྙད་དུ་ཡང་བདག་དེ་རྫས་སུ་འགྱུར་བས་དེར་དམིགས་པའི་ཤེས་པ་ཐ་སྙད་དུ་ཡང་རྫས་འཛིན་རྟོག་པར་འགྱུར་བ་ལས་བཏགས་པར་རྟོག་པར་མི་འགྱུར་ཏེ། བདག་ནི་རྫས་སུ་འགྱུར་ཞིང་དེར་ལྟ་བ། །རྫས་ལས་འཇུག་པས་ཕྱིན་ཅི་ལོག་མི་འགྱུར། །ཞེས་འབྱུང་བའི་ཕྱིར།

ཡང་ཙོང་ཁ་པ་ཆེན་པོ་ན་རེ། དཔེར་ན་ཉེར་སྦས་ཀྱི་ཕུང་པོ་ལྔ་རེ་རེ་བ་དང༌། ཚོགས་པ་གཉིས་ཀ་དང༌། དེ་གཉིས་ལས་ངོ་བོ་ཐ་དད་པ་གཅིག་ཉེར་སྦས་ཀྱི་མཚན་གཞིར་འཇོག་རྒྱུ་མེད་ཅིང༌། ཉེར་སྦས་ཀྱང་དེ་གསུམ་གྱི་མཚན་གཞིར་མི་རུང་ཡང་རང་གི་ཕུང་པོ་ལ་བརྟེན་ནས་ཉེར་སྦས་སུ་བརྟགས་པ་དངོས་པོ་ཡིན་པ་ལ་མི་འགལ་ལོ། །ཞེས་སྨྲ་བར་བྱེད་དོ། །དེ་ལྟ་ན་ཉེར་སྦས་སུ་བརྟགས་པའི་ཉེར་སྦས་ཀྱི་དངོས་པོ་ཆོས་ཅན། ཁྱོད་དངོས་པོར་ཡོད་པ་མ་ཡིན་པར་ཐལ། ཁྱོད་ཁྱོད་ཀྱི་དངོས་པོ་དང་གཞན་གྱི་དངོས་པོ་གང་དུ་ཡང་ཡོད་པ་མ་ཡིན་པའི་ཕྱིར་ཏེ། ཁྱོད་གང་ལ་གདགས་པའི་གཞི་ཁྱོད་ལས་གཞན་པའི་ཁྱོད་ཀྱི་ཕུང་ལྔ་རེ་རེ་བ་དང་ཚོགས་པ་གཉིས་ཀ་མ་ཡིན་ཅིང༌། དེ་གཉིས་ལས་ངོ་བོ་ཐ་དད་པའི་ཉེར་སྦས་ཁྱོད་རང་ཉེར་སྦས་ཀྱི་དངོས་པོའི་མཚན་གཞིར་བཟུང་མ་ནུས་པའི་ཕྱིར། འཇིག་རྟེན་དུ་ཉེར་སྦས་ཀྱང་ཉེར་སྦས་རང་གི་ཕུང་ལྔ་རེ་རེ་བ་དང་ཚོགས་པ་དེའི་མཚན་གཞིར་མི་རུང་བ་གྲགས་པ་དང་འགལ་ཏེ། ཉེར་སྦས་ཀྱང་ཉེར་སྦས་རང་གི་མིང་གི་མཚན་ཉིད་གང་ལ་ལྡན་པའི་མཚན་ཉིད་ཀྱི་གཞིར་རུང་བ་གྲུབ་པའི་ཕྱིར་ཏེ། བདག་གི་མིང་གི་མཚན་ཉིད་བདག་གི་མཚན་གཞི་ལ་འཇིག་རྟེན་པ་གང་དག་ལྡན་པར་སྨྲ་བ་ལ་བསྙོན་པར་སུ་ཡང་མི་བྱེད་པའི་ཕྱིར།

དེས་ན་བརྟེན་ནས་བཏགས་པའི་བདག་བཏགས་ཡོད་དུ་སྨྲ་ཕྱིན་ཆད། ཐ་སྙད་དུ་ཡང་དེ་ངར་འཛིན་གྱི་རྟོག་པའི་དབང་ལས་དངོས་པོ་ལྟར་སྣང་བའི་དོན་བྱེད་པ་མ་གཏོགས། ཐ་སྙད་ཚད་གྲུབ་ཀྱི་ངའམ་བདག་རང་དབང་དུ་བྱ་བ་བྱེད་པའི་དངོས་པོར་གྲུབ་མི་སྲིད་དེ། རྒྱུན་གྱི་དངོས་པོ་དོན་བྱེད་པའང་བློ་ལ་ལྟོས་ནས་བཞག་པ་ལས། རྒྱུན་རང་ངོ་ནས་བྱེད་པར་མི་སྲིད་པ་ཉིད་ཀྱི་ཕྱིར། དེས་ན་ཁྱེད་ཀྱི་ངར་འཛིན་མེད་པའི་འཕགས་རྒྱུད་ལ་ང་བཏགས་ཡོད་ཐ་སྙད་ཚད་གྲུབ་རང་ངོ་ནས་བྱ་བ་བྱེད་པར་འདོད་པ་འདི་ལྟ་བུ་ནི་མདོ་སེམས་ཡན་ཆད་ཀྱི་རིགས་ཚུལ་འཐད་ལྡན་ཐམས་ཅད་དང་འགལ་ཞིང༌། རང་གི་ཁས་བླངས་དང་ཡང་འགལ་བ་ཡིན་ཏེ། དེར་བཏགས་བྱེད་རྟོག་པའི་དེར་འཛིན་མེད་པར་བཏགས་པ་ང་དང་བདག་ཡོད་པར་མི་འགལ་ན་དེ་རང་ངོ་ནས་ཡོད་པར་འོས་མེད་ཅིང༌། རང་ངོས་ནས་ཡོད་ན་དེ་རྟགས་ཀྱི་དགག་བྱ་ལས་ཐ་སྙད་ཚད་གྲུབ་ཏུ་ཡང་ཡོངས་ས་མེད་པའི་ཕྱིར། དེས་ན་ཁྱེད་ཀྱི་བདག་མེད་པའི་ལྟ་སྒོམ་འདི་ལྟར་ཉམས་སུ་བླངས་ན་གང་ཟག་གི་བདག་མེད་ཀྱང་བྱིས་པ་དག་ལ་ཡོད་པར་འཁྲུལ་ནས་འཁྲུལ་པའི་བདག་ལྟ་དེ་ཉིད་ཉམས་པ་ལྟ་ག་ལ་ཞིག་སྟེ། དེ་ལེགས་པར་གསོས་བཏབ་ནས་འཇིག་ལྟའི་རི་བོ་ལྷུན་སྟུག་པར་བརྩེགས་བཞིན་ད་དུང་གང་ཟག་གི་བདག་མེད་པའི་ལྟ་སྒོམ་ལྷུར་བྱེད་པར་སྨྲ་བ་དེ་ནི་ཐར་པའི་སྒོ་ཆེན་ལེགས་པར་ཕྱེར་མེད་པར་ལེགས་པར་ཟླ་བའི་ཕྱག་རྒྱ་བཏབ་པ་ཉིད་ཀྱི་ཕྱིར་ཏེ། བདག་ཏུ་ལྟ་བ་ལས་ནི་ལས་དང་ཉོན་མོངས་པའི་ཀུན་འབྱུང་དང་འབྲས་བུ་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་འདི་བྱུང་བའི་ཕྱིར། དེས་ན་སྔོན་གྱི་བཀའ་ཕྱག་གི་བླ་མ་གོང་མ་དག་གི་གསུང་ལས། བདག་ལྟའི་གཉེན་པོར་མི་འགྲོ་བའི་ཆོས་དེ་ཐམས་ཅད་ཀྱིས་ཆོས་ཇི་ལྟར་བྱེད་པར་རློམ་ཡང་མདེའུ་ཁོང་དུ་སོང་བའི་རྨ་ཁ་ལ་ཚིལ་བུ་བཀུས་ནས་རྨ་གསོ་བ་ལྟར་ཡིན། ཞེས་འབྱུང་བས་ཁོ་བོས་ཐར་པ་འདོད་པ་དག་གི་ཆེད་དུ་བདག་མེད་པའི་ཚུལ་ལས་བརྩམས་ཏེ་ཅུང་ཟད་གླེང་བ་སྤྲོས་པས་ཆོག་གོ །

སྨྲས་པ། བདག་ཆད་དྭོགས་ནས་བདག་མེད་ཟོལ་ཚིག་གིས། །གཏིང་ནས་སུན་འབྱིན་བྱེད་ཅིང་བདག་ལྟ་ཡི། །ལུགས་འཇོག་པ་འདི་ཐལ་འགྱུར་ཁྱད་ཆོས་ཞེས། །སྨྲ་བ་དེ་འདྲའང་འཇིག་རྟེན་འདི་ན་སྣང༌། །འཇིག་རྟེན་འདིར་ནི་བཏགས་ཆོས་དངོས་པོ་ཡང༌། །གདགས་གཞིའི་དངོས་པོ་ཉིད་དང་ཚུལ་མཐུན་པར། །དོན་བྱེད་ཅན་གྱི་དངོས་པོ་ཉིད་དུ་སྨྲ། །ཙོང་ཁ་པ་ནི་གདགས་གཞིའི་ཆོས་དེ་དག །དངོས་པོར་མ་གྲུབ་དེ་ལ་གང་བཏགས་ཆ། །དངོས་པོ་དོན་བྱེད་ཅན་དུ་ལེགས་པར་གྲུབ། །འདི་འདྲའི་དངོས་དང་དངོས་མེད་འཇོག་ཚུལ་ནི། །འཇིག་རྟེན་བསྟན་བཅོས་གཉིས་ཀར་སྔར་མ་གྲགས། །འོ་ན་ཁྱེད་ལའང་དེ་ལྟར་མཚུངས་མིན་ནམ། །ཞེ་ན་ཁོ་བོ་མ་བརྟག་གནས་སྐབས་ན། །གདགས་གཞི་བཏགས་ཆོས་གཉིས་ཀ་བཏགས་ཙམ་གྱི། །དངོས་པོར་འཇིག་རྟེན་རྗེས་བརྗོད་བྱེད་ན་ཡང༌། །དཔྱད་ཚེ་བཏགས་བཞག་ཉིད་ཕྱིར་དེ་ལྟའི་དངོས། །རང་བཞིན་གྱིས་དབེན་མཁའ་ལྟར་སྤྲོས་པ་དང༌། །བྲལ་བར་སྨྲ་བསམ་བརྗོད་དུ་མེད་པ་ལས། །དངོས་དང་དངོས་པོ་མེད་པར་ག་ལ་རྟོགས། །ཞེས་ལེགས་པར་སྦྱར་རོ། །

༈ རྡོ་རྗེའི་གསུང༌། **རྟོགས་པ་གོམས་པར་བྱེད་པ་སྒོམ་པ་ཡིན་**ཞེས་བྱ་བ་འདི་བཞུགས། ཞེས་པ་དག་པར་བཏོན་ན། ཚོགས་ལམ་དུ་ཐོས་བསམ་དང་སྦྱོར་ལམ་དུ་སྒོམ་བྱུང་གི་ཤེས་རབ་ཀྱིས་སྟོང་ཉིད་རྟོགས་ནས་ལེགས་པར་བསྒོམས་ཀྱང་དེ་ཁོ་ན་ཉིད་མངོན་དུ་གྱུར་ནས་སྒྲིབ་པའི་ས་བོན་སྤོང་བའི་ཚུལ་གྱིས་རྟོགས་པའི་ལམ་སྒོམ་པར་མི་འགྱུར་བས་དེ་ཁོ་ན་ཉིད་རྟོགས་ནས་གོམས་པར་བྱེད་པའི་སྒོམ་པ་ནི་ལམ་མཚན་ཉིད་པའོ་ཞེས་བྱ་བ་འདི་བཞུགས། ཞེས་པའོ། །

དེ་ལ་ཁ་ཅིག །ཚོགས་སྦྱོར་ལ་སོགས་པ་ལྔ་ཆར་ལམ་མཚན་ཉིད་པ་ཡིན་ཏེ། ལམ་ལྔར་རྣམ་པར་གཞག་པས་ཤེས་པའི་ཕྱིར། ཞེས་པ་ལ་མ་ཁྱབ་སྟེ། དེ་ལྟ་ན་ཚོགས་སྦྱོར་གཉིས་ཟག་མེད་དུ་འགྱུར་ཏེ། ལམ་བདེན་མཚན་ཉིད་པ་ཡིན་པའི་ཕྱིར། ཁྱབ་སྟེ། མཛོད་ལས། ལམ་མ་གཏོགས་པའི་འདུས་བྱས་རྣམས། ཟག་བཅས་གང་ཕྱིར་དེ་དག་ལ། །ཟག་རྣམས་ཀུན་ཏུ་རྒྱས་པར་འགྱུར། །ཟག་མེད་ལམ་གྱི་བདེན་པ་དང༌། །ཞེས་རྗེས་སུ་འགྲོ་ལྡོག་གཉིས་ཀ་གསུངས་པའི་ཕྱིར། འདོད་ན། ཟླ་བའི་སྙིང་པོས་ཞུས་པའི་མདོ་ལས། ཤེས་རབ་ཀྱི་ཕ་རོལ་ཏུ་ཕྱིན་པ་ནི་རྣམ་པ་གཉིས་ཏེ། ཟག་པ་དང་བཅས་པ་དང་ཟག་པ་མེད་པའོ། །རིགས་ཀྱི་བུ་དེ་ལ་ཟག་པ་དང་བཅས་པའི་ཤེས་རབ་ཀྱི་ཕ་རོལ་ཏུ་ཕྱིན་པ་ནི་མོས་པས་སྤྱོད་པའི་གནས་སྐབས་ན་གཟུང་བར་རྟོག་པ་དང་འཛིན་པར་ཟག་པ་དང་བཅས་པའི་ཤེས་རབ་ཀྱི་ཕ་རོལ་ཏུ་ཕྱིན་པ་ནི་མོས་པས་སྤྱོད་པའི་གནས་སྐབས་ན་བཟུང་བར་རྟོག་པ་དང་འཛིན་པར་རྟོག་པ་སྟེ་དེ་སྤོང་བར་བྱེད་པ་ནི་ཟག་པ་དང་བཅས་པའི་ཤེས་རབ་ཀྱི་ཕ་རོལ་ཏུ་ཕྱིན་པའོ། །ཞེས་འབྱུང་བ་དང་འགལ་ལོ། །གཞན་ཡང་དེ་དག་སྤང་བྱའི་ས་བོན་ནམ་དེས་བཞག་པའི་བག་ཆགས་ཀྱི་གཉེན་པོ་བྱེད་པར་འགྱུར་ཏེ། སློབ་པའི་ལམ་མཚན་ཉིད་པ་ཡིན་པའི་ཕྱིར། མཐོང་སྒོམ་བཞིན་ནོ། །ཡང་དེ་ལྟ་ན་ལམ་དེ་དག་དང་ལྡན་པའི་གང་ཟག་དེས་རྟོགས་པའི་ཆོས་ཐོབ་པར་འགྱུར་ལ། དེ་ཡང་མི་རིགས་ཏེ། སོ་སོ་སྐྱེ་བོའི་རྟོགས་པ་ལུང་གི་ཆོས་ཀྱིས་བསྡུས་པར་གསུངས་པ་དང༌། ཆོས་དཀོན་མཆོག་མཚན་ཉིད་པ་ཐོབ་པས་སྐྱབས་གནས་དཀོན་མཆོག་ཏུ་ཐལ་བའི་ཕྱིར། ཡང་ལམ་དེ་དག་རང་རིས་ཀྱི་ལམ་གྱི་སྤང་བྱ་མ་ཡིན་པར་འགྱུར་ཏེ། ལམ་མཚན་ཉིད་པ་ཡིན་པའི་ཕྱིར། འདོད་ན། འཕགས་པའི་ལམ་སྐྱེས་པ་ན་སྤོང་བར་གསུངས་པ་དང་འགལ་ལོ། །

ཡང་ཁ་ཅིག །མཐར་ཕྱིན་པའི་ལམ་ཡང་ལམ་བདེན་གྱི་མཚན་ཉིད་མ་ཚང་བས་དེ་ལམ་མཚན་ཉིད་པ་མ་ཡིན་ཞེས་ཟེར་བའང་མི་འཐད་དེ། སངས་རྒྱས་ཀྱི་མངོན་པར་རྟོགས་པ་རྣམས་བདེན་བཞིའི་ཁྱད་པར་གང་རུང་ཞིག་གིས་མ་བསྡུས་པར་འགྱུར་ཏེ། ལམ་བདེན་གྱིས་མ་བསྡུས་ཤིང་ཟག་མེད་ཡིན་པས་སྡུག་བསྔལ་དང་ཀུན་འབྱུང་གིས་མ་བསྡུས་ལ་འདུས་བྱས་ཡིན་པས་འགོག་བདེན་གྱིས་ཀྱང་མ་བསྡུས་པའི་ཕྱིར། འདོད་ན་ཕུང་པོ་ལྔའི་ཁྱད་པར་མ་ཡིན་པར་འགྱུར་ཏེ། བདེན་བཞིའི་ཁྱད་པར་གྱིས་མ་བསྡུས་ལ་དེ་དག་གི་ཚོགས་པའང་མ་ཡིན་པའི་ཕྱིར། ཁྱབ་སྟེ། བསྡུ་བ་རྣམ་པར་གཏན་ལ་དབབ་པ་ལས། བདེན་པ་གསུམ་གྱིས་ཕུང་པོ་ལྔ་བསྡུས་སམ་ཕུང་པོ་ལྔས་བདེན་པ་གསུམ་བསྡུས་ཞེ་ན། ཕན་ཚུན་གཅིག་གིས་གཅིག་བསྡུས་སོ། །འགོག་པ་དང་ཕུང་པོ་ནི་གང་གིས་ཀྱང་གང་ཡང་མ་བསྡུས་ཏེ། འགོག་པ་ནི་ཕུང་པོ་དང་བྲལ་བ་ཙམ་གྱིས་རབ་ཏུ་ཕྱེ་བའི་ཕྱིར། ཞེས་གསུངས་པས་ཁྱབ་པ་ཡོད་ལ་ཟག་མེད་ཀྱི་ཕུང་པོ་ཡིན་པས་འདོད་པར་མི་ནུས་སོ། །འོ་ན་ཇི་ལྟར་ཞེ་ན། རྗེ་འབྲི་གུང་གླིང་པའི་ཞལ་སྔ་ནས། ཚོགས་སྦྱོར་གཉིས་བརྒྱུད་པ་དང་དངོས་སུ་ལམ་ལ་སྦྱོར་བས་དེར་བཏགས་པ་ཡིན་གྱི་མཚན་ཉིད་པ་ནི་མ་ཡིན་ཏེ། རྒྱུད་བླ་མ་ལས། བསམ་མེད་གཉིས་མེད་རྟོག་མེད་པ། །དག་གསལ་གཉེན་པོའི་ཕྱོགས་ཉིད་ཀྱིས། །གང་ཞིག་གང་གིས་ཆགས་བྲལ་བ། །བདེན་གཉིས་མཚན་ཉིད་ཅན་དེ་ཆོས། །ཅེས་པའི་ལམ་བདེན་གྱི་མཚན་ཉིད་དག་པ་དང་གསལ་བ་དང་གཉེན་པོ་བྱེད་པའི་ཆོས་གསུམ་མ་ཚང་བའི་ཕྱིར། མདོ་ལས། བྱིས་པ་སོ་སོ་སྐྱེ་བོ་རྣམས་ལ་ལམ་མེད་ལམ་སྒོམ་པ་ཡང་མེད་པར་འབྲས་བུ་རྣམ་པར་འགོད་པ་ལྟ་ག་ལ་ཡོད། ཅེས་འབྱུང་བས། ཕྱི་མ་གསུམ་ནི་ལམ་བདེན་མཚན་ཉིད་པ་ཡིན་ཏེ་དེའི་མཚན་ཉིད་ཚང་བའི་ཕྱིར། ཟབ་མོ་སྟོང་པ་ཉིད་ཀྱི་ལྟ་སྒོམ་མཚན་ཉིད་པ་ནི་འཕགས་པ་ཁོ་ན་ལ་ཡོད་ཀྱི་སོ་སོ་སྐྱེ་བོ་ལ་ནི་རྗེས་མཐུན་པ་ཉིད་ཀྱི་ཕྱིར། སྔགས་ཀྱི་ཐེག་པར་ཡང་དོན་གྱི་དབང་འདི་གཟིགས་ནས་དཔེ་དང་དོན་གྱི་ཡེ་ཤེས་ཞེས་རྒྱ་ཆེར་གསལ་བར་མཛད་དོ། །

དེ་ལྟར་བརྗོད་པ་ལ་ཁ་ཅིག་འདི་སྙམ་དུ། ཚོགས་སྦྱོར་གཉིས་ལམ་མིན་ན། ཆོས་མངོན་པ་ལས། ལམ་རྣམ་པ་ལྔ་སྟེ། ཚོགས་ཀྱི་ལམ་དང་སྦྱོར་བའི་ལམ་དང་ཅེས་པ་དང་འགལ་ལོ་ཞེ་ན། དེ་ནི། རྗེས་དཔག་རྣམ་གཉིས་རང་དོན་ནི། །ཚུལ་གསུམ་རྟགས་ལས་དོན་མཐོང་ཡིན། །ཞེས་པ་ལྟར་རྒྱུ་ལ་འབྲས་བུའི་སྒྲས་བཏགས་པ་ཡིན་ལ། དགོས་པ་ནི་ལམ་ལ་འཇུག་པས་རྒྱུ་དེ་དག་ལ་སློབ་དགོས་པར་ཤེས་པ་ཡིན་ཅིང༌། དངོས་ལ་གནོད་བྱེད་ནི་སྔར་བརྗོད་པ་ཡིན་ནོ། །གལ་ཏེ་དེ་དག་ཟག་བཅས་ཡིན་ན་ཟག་མེད་ཀྱི་དངོས་རྒྱུ་མི་བྱེད་པར་འགྱུར་རོ་ཞེ་ན། མ་ངེས་ཏེ། ཐུབ་པས་ཟག་བཅས་མཁྱེན་པའི་ཡུལ་བཞིན་ནོ། །ཟག་མེད་ཀྱི་དངོས་ཀྱི་ཉེར་ལེན་མི་བྱེད་པར་འགྱུར་རོ་སྙམ་ན། མ་ངེས་ཏེ། ཟག་མེད་ཀྱི་སྐད་ཅིག་དང་པོའི་ཉེར་ལེན་བཞིན་ནོ། །གལ་ཏེ་སངས་རྒྱས་ཀྱི་ས་ན་ལམ་བདེན་ཡོད་ན། མདོ་ལས། བཅོམ་ལྡན་འདས་རྣམས་ནི་ལམ་ཆད་པ། འཇུག་པ་ཆད་པ། སྤྲོས་པ་དང་སྲིད་པར་འདྲེན་པ་ཆད་པ། ཞེས་པ་དང་འགལ་ལོ་ཞེ་ན། དེ་ནི་གོང་ནས་གོང་དུ་བགྲོད་པའི་རྟེན་དུ་གྱུར་པའི་སློབ་ལམ་རྒྱུན་ཆད་པ་ཡིན་ཏེ། དེ་བས་གོང་དུ་བགྲོད་དུ་མེད་པའི་ཕྱིར། བསྡུ་བ་ལས། གང་གི་ཚེ་འཇིག་རྟེན་ལས་འདས་པའི་ཕུང་པོ་ལྔ་པོ་ཐམས་ཅད་ལམ་གྱིས་བསྡུས་པ་ཡིན་པ་དེའི་ཚེ། ཅིའི་ཕྱིར་འཕགས་པའི་ལམ་ཡན་ལག་བརྒྱད་པ་ལ་ལམ་གྱི་བདེན་པ་ཞེས་བྱ་ཞེ་ན། བསླབ་པ་གསུམ་གྱི་དབང་དུ་བྱས་པའོ། །ཞེས་གསུངས་སོ། །འོ་ན་ལམ་ལྔ་པོ་དེ་ལ་སྟོང་ཉིད་རྟོགས་པའི་ཤེས་རབ་དེ་ཇི་ལྟ་བུ་ཞེ་ན། སྟོང་ཉིད་རྟོགས་པའི་ཤེས་རབ་ནི་ཐོས་བསམ་སྒོམ་པ་ལས་བྱུང་བ་སྟེ། ཐོས་བྱུང་ནི། རྗོད་བྱེད་སྒྲ་ལ་བརྟེན་ནས་དོན་རྣམ་པར་འབྱེད་པ་ཡིན་ཅིང༌། བསམ་བྱུང་ནི་སྒྲ་དོན་གཉིས་ཀ་ལ་བརྟེན་ནས་དོན་ངེས་པ་ཡིན་ལ། སྒོམ་བྱུང་ནི་སྒྲ་ལ་མི་ལྟོས་པར་གོམས་པའི་མཐུས་དོན་རྟོགས་པ་སྟེ། མཛོད་ལས། ཐོས་སོགས་ལས་བྱུང་བློ་རྣམས་ནི། །མིང་དང་གཉིས་ཀ་དོན་ཡུལ་ཅན། །ཞེས་སོ། །དེ་དག་གི་བྱེད་ལས་ནི་དགེ་བའི་ས་བོན་བཞག་པས་ཁམས་རྒྱས་པར་བྱེད་པ་དང༌། རིག་པའི་སྟོབས་ཀྱིས་བསམ་པ་ཐག་པ་ནས་འཇུག་པར་བྱེད་པ་དང༌། དེ་ཁོ་ན་ཉིད་མཐོང་ནས་སྤང་བྱ་ལས་གྲོལ་བར་བྱེད་པ་སྟེ། རྒྱན་ལས། དེ་ནི་བག་ཆགས་རྟོགས་དང་ཞི་བ་དང༌། །རབ་ཏུ་རྟོགས་དང་རྣམ་པར་གྲོལ་བར་བྱེད། །ཅེས་དང༌། དབུས་མཐའ་ལས། ཁམས་བརྟས་བྱེད་དང་འཇུག་བྱེད་དང༌། །དེ་ནི་དོན་རྣམས་འགྲུབ་པར་འགྱུར། །ཞེས་སོ། །དེ་ལ་ཚོགས་ལམ་ནི་ཐོས་བསམ་གྱི་ཤེས་རབ་ཡིན་ཅིང་ལྷག་མ་བཞི་ནི་སྒོམ་བྱུང་གི་ཤེས་རབ་ཡིན་ནོ། །ཚོགས་ལམ་དུ་སྒོམ་བྱུང་གི་ཤེས་རབ་མེད་ཀྱང་སྒོམ་བྱུང་གི་བསམ་གཏན་ནི་ཡོད་དེ། དེའི་མཐུས་རྫུ་འཕྲུལ་དང་སྦྱོར་བའི་ལམ་གྱི་སྒོམ་བྱུང་གི་ཤེས་རབ་སྐྱེད་པར་བྱེད་དོ། །ཁ་ཅིག་ཚོགས་ལམ་ནས་སྒོམ་བྱུང་གི་ཤེས་རབ་ཡོད་པར་འདོད་ལ། དེའང་སྔགས་ཀྱི་ཐེག་པར་བསྐྱེད་རྫོགས་ཀྱི་རྣལ་འབྱོར་དྲུག་ཐུན་མོང་དང་ཐུན་མོང་མིན་པའི་ལམ་དུ་སློབ་པ་ན་འགལ་བ་མེད་པའི་ཚུལ་རྗེ་བཙུན་རས་པ་ཆེན་པོའི་གསུང་གིས་སྤྲོ་བྱར་ཡོད་ཀྱང་གཞན་དུ་འཆད་ལ། རྒྱུའི་ཐེག་པར་ནི་དེ་ལྟར་ཡོད་པར་འདོད་པ་མི་འཐད་དེ། དེ་ལྟར་ན་བདག་མེད་པའི་ཆོས་ཉིད་ལ་གསལ་སྣང་དང་པོར་ཐོབ་པར་འགྱུར་ཏེ། སྒོམ་བྱུང་གི་ཤེས་རབ་དང་པོར་ཐོབ་པ་ཡིན་པའི་ཕྱིར། འདོད་ན་སྦྱོར་ལམ་དྲོད་ཡིན་པར་འགྱུར་ཏེ། སློབ་དཔོན་སེང་གེས། རྣམ་པར་མི་རྟོག་པའི་ཡེ་ཤེས་ཀྱི་མེའི་སྔ་ལྟས་ཡིན་པའི་ཕྱིར་དྲོ་བར་གྱུར་པ། ཞེས་གསུངས་པས་ཁྱབ་པར་གྲུབ་པའི་ཕྱིར། དེས་ན་ཚོགས་ལམ་ཆེན་པོའི་ཏིང་ངེ་འཛིན་ལ་གནས་ནས་ཤེས་རབ་སྒོམ་པ་ཡོད་ཀྱང་བསྒོམ་པའི་སྟོབས་ཀྱིས་སྐྱེས་པའི་ཤེས་རབ་མེད་དེ་ཡོད་ན་སྦྱོར་ལམ་དང་ཁྱད་པར་མི་འགྲུབ་པའི་ཕྱིར། འོ་ན་སྦྱོར་ལམ་གྱི་སྒོམ་བྱུང་ཡེ་ཤེས་དེ་ཆོས་ཉིད་ལ་རྟོག་པ་ཡིན་ནམ་རྟོག་མེད་ཡིན། དང་པོ་ལྟར་ན། རྟོག་པ་ཡིན་ན་དགག་སྒྲུབ་ཀྱི་རྟོག་པ་གང་རུང་ལས་མི་འདའ་བས། དེ་ལྟ་ན་སྒོམ་བྱུང་གི་ཡེ་ཤེས་དེ་སྒྲིབ་པར་འགྱུར་བ་དང༌། གཉིས་པ་ལྟར་ན་མཐོང་ལམ་དང་ཁྱད་པར་མེད་པར་འགྱུར་རོ་སྙམ་ན། སྐྱོན་གཉིས་ཀ་མེད་དེ། མཐོང་ལམ་མི་རྟོག་ཡེ་ཤེས་ལ་ལྟོས་ནས་རྟོག་བཅས་དང༌། སྒྲ་དོན་འདྲེས་འཛིན་གྱི་རྟོག་པ་དང་བྲལ་ཆ་ནས་རྟོག་མེད་ཡིན་ཀྱང་མཐོང་ལམ་དང་ཁྱད་པར་མེད་པར་མི་འགྱུར་ཏེ། སྒྲིབ་པའི་ས་བོན་སྤོང་བའི་ཚུལ་གྱིས་ཆོས་ཉིད་ལ་རྟོག་མེད་མངོན་སུམ་མ་ཡིན་པའི་ཕྱིར། ཡང་རྟོག་པ་དང་རྟོག་མེད་གཉིས་ཀ་ཡིན་པ་མི་སྲིད་དོ་སྙམ་ན། འདིའི་ཡེ་ཤེས་ནི་གང་ཟག་དང་ཆོས་ལ་བདག་ཏུ་ལྟ་བ་གཟུང་འཛིན་གྱི་ས་བོན་གྱི་རྟོག་པ་དང་ལྡན་པའི་ཆ་ནས་དེར་བཞག་གི རང་གི་ངོ་བོ་རྟོག་པ་ཡིན་པར་འདོད་པ་མ་ཡིན་པ་ཉིད་ཀྱིས་ཁྱེད་ཀྱིས་སྨྲས་པའི་སྐྱོན་མེད་ལ། སྤྱིར་ལམ་དེ་ཐ་སྙད་དུ་ཡང་རང་ངོ་ནས་རྟོག་པ་དང་རྟོག་མེད་དུ་གྲུབ་པ་མེད་ཀྱང་ཕན་ཚུན་ལྟོས་ནས་གཉིས་ཀར་བཞག་པ་མི་འགལ་ཏེ། ཐུང་ངུ་ལ་ལྟོས་ནས་རིང་པོ་དང་དེ་ལས་ཆེས་རིང་བ་ལ་ལྟོས་ནས་སྔ་མའི་རིང་པོ་ཐུང་ངུར་འཇོག་པ་སོགས་སྟོང་ཉིད་རྟེན་འབྲེལ་ལྟོས་བཞག་གི་རུང་བ་དང་འཐད་ཚུལ་གོང་དུ་རྒྱ་ཆེར་བཤད་ལ། འདི་ལ་དགོངས་ཏེ། མ་ཕམ་པས། ཡང་དག་མིན་རྟོག་ཡང་དག་མིན། །ཡང་དག་མ་ཡིན་མིན་མི་རྟོག །རྟོག་མིན་མི་རྟོག་མ་ཡིན་པ། །ཤེས་བྱ་ཐམས་ཅད་ཡིན་པར་བརྗོད། །ཅེས་གསུངས་སོ། །

རི་བོ་དགེ་ལྡན་པ་ནི། ཆོས་ཉིད་ལ་དོན་སྤྱིའི་ཚུལ་གྱི་སྒོམ་བྱུང་གཙོ་བོར་གྱུར་པ་ཡིན་པའི་ཕྱིར། སྒྲ་དོན་འཛིན་པའི་རྟོག་པ་ལས་མ་འདས་སོ་ཞེས་སྨྲ་བར་བྱེད་ཀྱང་མི་འཐད་དེ། ཐེག་ཆེན་གྱི་སྦྱོར་ལམ་གྱི་མཉམ་གཞག་འཆད་པའི་མདོ་དང་རྒྱན་གཉིས་ཀར། སྟོང་མི་སྟོང་ལ་སོགས་པའི་མཚན་རྟོག་གི་རྒྱུ་བ་དང་བྲལ་བ་ཅན་ཁོ་ནར་བཤད་དེ། རྒྱན་ལས། དེ་དག་མཚན་མར་མི་མཐོང་ཕྱིར། །ཞེས་དང༌། དེ་ཡི་མཚན་མར་མི་བརྟེན་པ། །ཞེས་དང༌། ཏིང་འཛིན་རྣམ་པར་མི་རྟོག་པ། །ཞེས་སོགས་འབྱུང་ལ། སྒྲ་དོན་འཛིན་པའི་རྟོག་པ་ཡིན་ན་རིག་ཤེས་ཚད་མ་ལས་འདས་ཤིང༌། དེ་ལྟ་ན་སྒོམ་བྱུང་གི་ཤེས་རབ་དོན་མེད་པར་འགྱུར་ཞིང་འདི་ལྟའི་ཤེས་རབ་ཀྱི་ཡུལ་གྱི་སྟོང་ཉིད་ལ། གསལ་སྣང་མཆེད་པའི་རྣམ་པ་ཅན་དུ་བཤད་ལ། སྒྲ་དོན་འཛིན་པའི་རྟོག་པ་ལས་གསལ་སྣང་མཆེད་མི་རུང་བ་མིན་ཀྱང་སྒྲ་དོན་འདྲེས་འཛིན་རང་གི་ངོ་བོ་མི་གསལ་བ་འདྲེས་པར་སྣང་བ་ཉིད་དོ། །ཡང་སྟོང་ཉིད་ལ་རྟོག་པས་འཇུག་ན་སེལ་འཇུག་ལས་འོས་མེད་ལ། སེལ་འཇུག་ནི་གཅིག་སེལ་ནས་གཅིག་འོང་བས་དེ་ལྟའི་སྟོང་ཉིད་རྟོགས་ཚུལ་ནི་ཇི་ལྟར་མེད་དགག་གི་སྒྲ་སྦྱར་ཡང་དགག་སྒྲུབ་ཀྱི་མཚན་མ་མི་སྟོང་བར་ཞེན་ཞིང་རྟོག་པ་ཉིད་པས་དེ་ལྟའི་རྟོག་ཚུལ་ནི་སྟོང་ཉིད་ལ་ཡང་དག་པར་རྟོགས་པར་མ་སོང་ལ་སྟོང་ཉིད་ལ་ཡང་དག་པར་མ་རྟོགས་པར་ཡང་བརྗོད་མི་ནུས་ཏེ། སྦྱོར་ལམ་གྱི་ཡེ་ཤེས་བཟོད་པ་ནི་སྟོང་པ་ཉིད་སྐྱེ་མཆེད་ཀྱི་དོན་ལ་ཡང་དག་པར་བཟོད་པའི་ཤེས་རབ་ཅན་དུ་བཤད་པའི་ཕྱིར། དེ་ལྟ་ནའང་དེ་ལྟའི་སྟོང་ཉིད་དེ་ཡང་ཚོགས་སྦྱོར་སྐབས་ཀྱི་བཟུང་འཛིན་གྱི་སྒྲིབ་པ་ལས་ཡང་དག་པར་གྲོལ་བའི་རྣམ་གྲངས་མིན་པའི་དོན་དམ་པའི་བདེན་པ་ནི་མ་ཡིན་ཏེ། མ་ཕམ་པས། ཕྲ་ཕྱིར་ཐོས་པའི་ཡུལ་མིན་ཏེ། །དོན་དམ་ཡིན་ཕྱིར་བསམ་པས་མིན། །ཆོས་ཉིད་ཟབ་ཕྱིར་འཇིག་རྟེན་པས། །སྒོམ་པ་ལ་སོགས་ཡུལ་མ་ཡིན། །ཞེས་འབྱུང་ངོ༌། །

དགོངས་གཅིག་ཕྱི་མོར། ལྟ་ཐོག་ནས་སྒོམ་པ་འཚོལ་བ་དང༌། སྒོམ་ཐོག་ནས་ལྟ་བ་འཚོལ་བ་ཞེས་འབྱུང་བ་ནི། མདོ་སྔགས་གང་གི་སྐབས་ཡིན་ཀྱང་རུང༌། ལྷག་མཐོང་ཤེས་རབ་ཀྱིས་བྱེད་པས་རྩེ་གཅིག་པའི་ཞི་གནས་སྒྲུབ་ནས་ཞི་ལྷག་ཟུང་འབྲེལ་གྱི་ལྟ་སྒོམ་བྱེད་པ་དང་ཞི་གནས་བསམ་གཏན་གྱི་བྱེད་པས་ཆོས་རབ་ཏུ་རྣམ་འབྱེད་ཀྱི་ཤེས་རབ་བསྒྲུབས་ནས་ཞི་ལྷག་ཟུང་འབྲེལ་གྱི་ལྟ་སྒོམ་དུ་བྱེད་པ་སྟེ། ཚུལ་འདི་གཉིས་ནི་ལས་དང་པོ་པ་ནས་བཟུང་སློབ་པའི་ལམ་ཐམས་ཅད་དུ་བློའི་རིས་ཀྱི་འཇུག་པ་གང་བདེ་བ་ནས་གཉིས་ཀ་ལ་འཇུག་པར་ནུས་པ་ཡིན་གྱི། མཐའ་གཅིག་ཏུ་རིམ་ཅན་དུ་འཇུག་དགོས་པའི་གོ་རིམ་ངེས་པ་ནི་མ་ཡིན་ནོ། །དེ་ལྟ་ན་ཡང་ཐེག་པ་ཆེན་པོར་སྒྲིབ་པའི་ས་བོན་སྤོང་ནུས་ཀྱི་ཤེས་རབ་བསྐྱེད་པ་ལ་ནི་འདས་ལམ་བསྐྱེད་ནུས་ཀྱི་ཏིང་ངེ་འཛིན་མེད་པར་མེད་ན་མི་འབྱུང་དུ་ངེས་པ་ཡིན་ནོ།། །།

༈ རྡོ་རྗེའི་གསུང༌། **སྤྱོད་པ་བླང་དོར་དང་བྲལ་བ་ཚུལ་ཁྲིམས་རིན་པོ་ཆེ་ཡིན་**བྱ་བ་འདི་བཞུགས། ཞེས་པ་འདི་རྡོ་རྗེའི་གསུང་རྣམས་ཀྱི་ནང་ནས་ལྷད་ཆུང་ཤོས་སུ་འདུག་ཀྱང་གསལ་བར་བཏོན་ན། འཁོར་བའི་བདེ་བ་མ་ཐོབ་པ་ཐོབ་འདོད་ཀྱི་ཆགས་པས་བླང་བྱ་དང་དེ་མ་ཐོབ་པས་སྤང་བྱར་རྟོགས་ནས་དོར་འདོད་ཀྱི་ཀུན་ནས་བསླང་བའི་ཚུལ་ཁྲིམས་ནི་ལེགས་ན་མངོན་མཐོ་ཙམ་ཐོབ་པ་སྲིད་ལ། ངེས་ལེགས་ཀྱི་ལམ་དུ་འགྱུར་བ་ལྟ་ག་ལ་ཞིག །

**ཚུལ་ཁྲིམས་ཉེས་ན་ངན་སོང་གི་རྒྱུར་འགྱུར་**ཞེས་བྱ་བ་འདི་བཞུགས། དེ་ཡང་ཆོས་འདི་པའི་ཚུལ་ཁྲིམས་ཀྱི་དབང་དུ་བྱས་པ་ལ། འཇིགས་སྐྱོབ། ལེགས་སྨོན། ངེས་པར་འབྱུང་བ་གསུམ་གྱི་དབང་དུ་བྱས་ན། ཕྱི་མའི་ཚུལ་ཁྲིམས་ལ་སོ་ཐར་གྱི་སྡོམ་པ་ཅན་དང༌། སྔ་མ་གཉིས་ལ་སོ་སོ་ཐར་པའི་སྡོམ་པ་དང་ཚུལ་ཁྲིམས་སུ་མི་འཇོག་ཅེས་མཁྱེན་པ་ཅན་དག་གསུང་ལ། དེའི་སྔ་མ་འཇིགས་སྐྱོབ་ཀྱི་ཚུལ་ཁྲིམས་ནི་འབྲས་བུ་ངན་སོང་ནས་ཐར་འདོད་ཀྱི་བློ་ཙམ་ཡང་མེད་པར་ཚེ་འདི་ཁོ་ནའི་ཆེད་འབའ་ཞིག་པའི་འགྲོ་བ་བཞི་བཅས་ཀྱིས་སྲུང་ན་དེའི་བསམ་པའི་འབྲས་བུ་ངན་སོང་དང༌། སྦྱོར་བ་དགེ་བ་ཅུང་ཟད་ཀྱང་མི་དགེ་པའི་མཐུས་དམན་པར་བྱས་པའི་འབྲས་བུ་ཚེ་འདིར་ལོངས་སྤྱོད་འཁོར་སྙན་གྲགས་ཙམ་འབྱུང་ལ་དེ་བྱུང་བ་ན་གང་ཟག་བསོད་ནམས་དམན་པ་དེ་ཕུན་ཚོགས་དེས་ང་རྒྱལ་ནས་ཐོག་མེད་ཀྱི་བག་ཆགས་ངན་པ་གོམས་པས་སྡིག་པ་མང་དུ་སྤྱོད་པར་འགྱུར་ཞིང༌། དེ་ལྟར་སྤྱོད་པ་དེ་ལ་བདུད་སྡིག་ཅན་གླགས་རྙེད་པས་དེ་ལ་གྲོགས་བྱས་ནས་རང་གཞན་ཐམས་ཅད་མངོན་མཐོ་ངེས་ལེགས་ཀྱི་ལམ་འགེགས་ཤིང་འཁོར་བ་དང་ངན་སོང་གི་སྒོ་ཆེན་པོ་འབྱེད་པར་འགྱུར་བས་འདི་ལྟ་བུའི་གནས་ལ་སློབ་པར་མི་བྱའོ་ཞེས་སངས་རྒྱས་ཀྱི་གསུང་རབ་མཐའ་ཡས་པར་བཤད་ཅིང༌། ལྷག་པར་བདེ་བར་གཤེགས་པའི་བསྟན་པ་མཐའ་དག་ཇོ་བོ་དཔལ་ལྡན་མར་མེ་མཛད་པས་སྐྱེས་བུ་གསུམ་གྱི་ལམ་གྱི་རིམ་པར་བསྡུས་པའི་མན་ངག་རྣམས་ལ་འདི་ཁོ་ན་དམ་པའི་ཆོས་བྱེད་པའི་དང་པོར་མེད་ན་མི་འབྱུང་དུ་དགོངས་ནས་རྒྱས་པར་ནན་ཏན་ཆེན་པོས་བཀའ་སྩལ་པས་ཐར་འདོད་དག་ནམ་བཞག་གཏན་འདུན་ལ་བསམས་ནས་བླང་དོར་མ་ལོག་པ་ལ་སྤྱད་པར་བྱའོ། །

ཡང་གང་ཟག་འགའ་ཚེ་འདིའི་ཕུན་ཚོགས་རྒྱ་ཆེན་གྱི་ཆེད་ཙམ་མིན་པར་སྲོག་འཚོ་བའི་ཟས་གོས་དང་སྲོག་རང་དང་བྲལ་བའི་འཇིགས་པའི་ཆེད་དུ་ཆོས་འདི་པའི་ལེགས་སྤྱད་བླངས་ནས་བསྲུང་ན་ནི་བསྟན་པ་སྒྲུབ་ནུས་ཀྱི་ལྷ་མིའི་ལུས་རྟེན་རྣམ་དག་མི་ཐོབ་ཀྱང་ལྷ་མིའི་ལུས་ཙམ་པོ་བ་ཐོབ་ལ། ལེགས་སྨོན་གྱི་ཚུལ་ཁྲིམས་ལ་ཡང་ངན་སོང་གི་གནས་ཀྱི་རྒྱུ་འབྲས་ལ་ངེས་འབྱུང་གིས་ཀུན་ནས་བསླངས་ཏེ། ལྷ་མིའི་ལུས་སོགས་ཐོབ་འདོད་ཀྱི་དགེ་སྒྲུབ་སྡིག་སྤོང་གི་དགེ་ལས་ཀྱི་འབྲས་བུ་ནི་བསྟན་པ་སྒྲུབ་ནུས་ཀྱི་ལྷ་མིའི་ལུས་མི་ཐོབ་ཀྱང་འཇིགས་སྐྱོབས་ཀྱི་ཚུལ་ཁྲིམས་སྲུང་བའི་འབྲས་བུ་ཁྱད་པར་དུ་གྱུར་པ་ཐོབ་ལ། དེ་ལྟ་ནའང་ངན་སོང་གི་རྒྱུ་འབྲས་ལ་སྙིང་ཐག་པ་ནས་ངེས་པར་འབྱུང་བ་མེད་པའི་རང་གར་ལྷ་མིའི་ལོངས་སྤྱོད་ལ་ཆགས་པས་དེ་ཐོབ་འདོད་ཀྱི་ལེགས་སྤྱད་ལ་བསླབ་པ་སྐད་བྱས་ཀྱང་བསམ་སྦྱོར་སྡིག་པ་མི་དགེ་བ་ལ་གཏིང་ནས་མ་ལོག་པའི་སྡིག་པའི་དྲི་མ་ཅན་གྱི་དགེ་བ་དེ་ནི་དུག་དང་འདྲེས་པའི་ཁ་ཟས་བཟང་པོས་ལུས་ལ་མི་ཕན་པར་ནད་བསྐྱེད་པ་ལྟར་རྒྱུ་དེས་ངན་སོང་ངམ་ཡང་ན་དགེ་བ་ལྟར་སྣང་དེའི་འབྲས་བུ་ཡང་བར་མ་དོར་ཆུད་ཟ་བ་ལས་འབྲས་བུ་འབྱིན་པར་མི་ནུས་ཞེས་དཔལ་ལྡན་ཨ་ཏི་ཤའི་ཐུགས་བཅུད། འབྲོམ་སྟོན་རྒྱལ་བའི་འབྱུང་གནས། དགེ་བའི་བཤེས་གཉེན་སྐུ་མཆེད་གསུམ་ལ་སོགས་ནས་འཕྲོས་པ་དག་གིས་རྒྱ་ཆེར་གསུངས་ཤིང༌། དེར་མ་ཟད་ཕྱོགས་བཅུའི་སངས་རྒྱས་བྱང་སེམས་ཉན་རང་དཔའ་བོ་མཁའ་འགྲོ་ཆོས་སྐྱོང་སྲུང་མ་བསྟན་པ་ལ་དཀར་བའི་ཡུལ་ལྷ་གཞི་བདག་ཚུན་གྱིས་ས་གསུམ་དུ་འདི་ལྟར་སྒྲོག་གིན་ཡོད་ཀྱང༌། དེང་སང་གངས་ཅན་གྱི་ཁྲོད་ཀྱི་སངས་རྒྱས་ཀྱི་བསྟན་འཛིན་དུ་ཁས་འཆེ་བའི་མཁས་བཙུན་གྲུབ་པ་ཐམས་ཅད་ལ་ནི་ཚུལ་འདི་དམུས་ལོང་ལ་ཉི་མའི་དཀྱིལ་འཁོར་བསྟན་པ་ལྟ་བུར་སྣང་ངོ༌། །

འོ་ན་དགེ་བའི་ལས་ལས་ངན་སོང་དུ་སྐྱེ་བ་དེ་ལྟར་ན་རྒྱུ་འབྲས་ལ་ཡིད་རྟོན་པར་མི་རིགས་པར་འགྱུར་རོ་སྙམ་ན། དགེ་བའི་རྒྱུས་འབྲས་བུ་སྡུག་བསྔལ་བསྐྱེད་དོ་ཞེས་མི་སྨྲའི་དགེ་བར་རློམ་པ་དེ་དགེ་བ་ལྟར་སྣང་བ་དགེ་བའི་གཟུགས་བརྙན་དང༌། མི་དགེ་བར་ཡང་དག་པར་དངོས་སུ་སོང་བ་དང༌། དེར་མ་ཟད་འབྲས་བུ་སྲོག་གཅོད་སོགས་མི་དགེ་བ་སྟོབས་ལྡན་གྱི་རྒྱལ་པོ་སོགས་ལ་སྨོན་ནས་དེ་ཐོབ་བྱེད་དགེ་བ་ལ་འབད་པ་ནི། སྡིག་པར་སྤྱོད་པའི་འབྲས་བུའི་རྒྱུ་ནི་མི་དགེ་བ་ཉིད་ལས་དགེ་བར་སོང་བའི་གནས་མེད་པ་དང༌། རྒྱུ་མི་དགེ་བ་དང་འབྲས་བུ་དམན་པ་ལ་མོས་པའི་དགེ་བའི་བསམ་སྦྱོར་ནི་སྨན་དུག་ཏུ་སོང་བ་དུག་གཞན་ལས་དུག་ཚབས་ཆེ་བ་ལྟར་དགེ་བ་སྡིག་པར་སོང་བ་ནི་སྡིག་ཚབས་གཞན་ལས་ཆེ་སྟེ། ཐེག་པ་ཆེན་པོ་བློ་སྦྱོང་གི་ཁྲིད་དུ། ཕུགས་རང་བཟང་འདོད་ཀྱི་ཕམ་ཀ་ལེན་པ་དང༌། འདྲེ་གདོན་དང་ནད་ཞི་ཆེད་བྱང་སེམས་བསྒོམ་པ་སོགས་མངོན་མཐོ་དང་ཐར་ལམ་དུ་མི་འགྱུར་ཞིང་ལོག་རྟོག་ཏུ་འགྱུར་བས་ས་བོན་བྱེད་པ་དང་འདྲ་སྟེ། བོན་བྱེད་པ་ནི་ཚེ་རིང་བའི་ཆེད་དུ་རང་སྲོག་གི་བླུད་དུ་གཞན་གྱི་སྲོག་གཏོང་བས་ནད་པ་ཚེ་ཐུང་བར་འགྱུར་བ་ལྟ་བུའོ། །ཞེས་གསུངས་པའི་ཕྱིར་རོ། །འོ་ན་དགེ་བ་དུག་ཅན་དགེ་བར་རློམ་ཡང་མི་དགེ་བ་ཡིན་པ་ལྟར། མི་དགེ་བ་དུག་མེད་དགེ་བ་ཡིན་པར་འགྱུར་སྙམ་ན། མང་དུ་མ་ཐོས་པ་ཁྱེད་ཅག་བདེན་མོད། དེ་ལྟ་བུ་ནི་ཆེས་དགེ་བ་ཉིད་ཡིན་ཏེ། ས་ལས། རང་བཞིན་གྱིས་ཁ་ན་མ་ཐོ་བ་དང་བཅས་པ་ལ་བྱང་ཆུབ་སེམས་དཔའ་ཐབས་མཁས་པ་དེ་ལྟ་བུས་ཀུན་ཏུ་སྤྱོད་ན་དེས་ཉེས་པར་ཡང་མི་འགྱུར་ལ། བསོད་ནམས་མང་པོ་ཡང་འཕེལ་བར་འགྱུར་བ་ཡོད་དོ། །ཞེས་འབྱུང་ལ། མི་དགེ་བའི་མཚན་གཞི་ལྟར་སྣང་ཡང་མཚན་ཉིད་དགེ་བ་ཡང་དག་པ་ཞུགས་ན་དེ་འབྲས་མངོན་བྱང་གི་རྒྱུ་བྱེད་པ་ལྟར་ཉོན་མོངས་པའི་མཚན་གཞི་ལྟར་སྣང་ཡང་དེ་ཉིད་ལ་ཉོན་མོངས་པ་མེད་པའི་རྣམ་བྱང་གི་མཚན་ཉིད་ཡང་དག་པར་ཞུགས་ནས་དེས་མངོན་མཐོ་ངེས་ལེགས་ཀྱི་རྒྱུ་བྱེད་དེ། མདོ་ལས། ཇི་ལྟར་གྲོང་ཁྱེར་སྐྱེ་བོའི་མི་གཙང་ལུད། །དེ་ནི་བུ་རམ་ཤིང་པའི་ཞིང་ལ་ཕན། །དེ་བཞིན་བྱང་ཆུབ་སེམས་དཔའི་ཉོན་མོངས་ལུད། །དེ་ནི་སངས་རྒྱས་ཆོས་རྣམས་བསྐྱེད་ལ་ཕན། །ཞེས་སོ། །

དེ་ལྟར་ན་དགེ་བ་མི་དགེ་བར་འགྲོ་བ་དང༌། མི་དགེ་བ་དགེ་བར་འགྱུར་ན། ཁྱོད་འབྲི་ཁུང་པ་སོགས་དྭགས་པོ་བཀའ་བརྒྱུད་པ་སྟེ་ཕྱོགས་བཅུ་དུས་གསུམ་གྱི་སངས་རྒྱས་པ་དགོངས་པ་གཅིག་པར་སྨྲ་བ་འཚལ་ཏོ་ཅོག་དཀར་ནག་ཟང་ཐལ་དང་ཡེ་བཀག་ཡེ་གནང་འདོད་པ་དང་མི་འགལ་ལམ་ཞེ་ན། མི་འགལ་སྟེ། དེ་ལྟའི་དགེ་བ་དང་མི་དགེ་བ་དང་མི་དགེ་བ་དང་དགེ་བར་འགྲོ་རྒྱུ་དང་དེར་སོང་གཉིས་ཀ་དགེ་བ་དང་མི་དགེ་བ་ཡིན་པར་མ་སྨྲས་པའི་ཕྱིར།

དེས་ན་འཁོར་བ་མཐའ་དག་ལས་ངེས་པར་འབྱུང་བའི་སོ་སོ་ཐར་པའི་སྡོམ་པ་དང་ཚུལ་ཁྲིམས་འདུན་སོགས་བཞི་བྲལ་གྱི་ལེགས་སྤྱད་ནི། མཐར་ཐུག་ངེས་ལེགས་དང་གནས་སྐབས་བསྟན་པ་སྒྲུབ་ནུས་ཀྱི་དལ་འབྱོར་བཅོ་བརྒྱད་དང་ལྡན་པའི་མི་དང༌། ལམ་སྐྱེ་རུང་གི་འདོད་ལྷ་ལ་སོགས་པའི་གནས་ལུས་ལོངས་སྤྱོད་ཀྱི་འབྲས་བུ་ཅན་དུ་འབྱུང་བས་དེ་ལྟ་བུའི་ཚུལ་ཁྲིམས་ནི་འཁོར་བའི་བདེ་བ་བླང་འདོད་ཀྱི་ཆགས་པ་དང༌། དེ་མ་ཐོབ་པར་དྭོགས་པའི་སྡང་བས་འཁོར་བ་ལ་སྡང་ཞུགས་ཀྱི་བློ་མེད་པས་སྤྱོད་པ་བླང་དོར་དང་བྲལ་བ་སྟེ། ཇི་སྐད་དུ། འདོད་ཆགས་ཞེ་སྡང་གཏི་མུག་གསུམ། །དེས་བསྐྱེད་ལས་ནི་མི་དགེ་བ། མ་ཆགས་ཞེ་སྡང་གཏི་མུག་མེད། །དེས་བསྐྱེད་ལས་ནི་དགེ་བའོ། །ཞེས་འབྱུང་བའི་ཕྱིར།

འོ་ན་འཁོར་བ་དང་ངན་སོང་ལས་འདའ་བའི་བླང་དོར་མེད་པའི་ཚུལ་ཁྲིམས་ནི། འདུན་སོགས་བཞི་དང་བྲལ་དགོས་ན་བྲལ་ཚུལ་ཇི་ལྟར་ཞེ་ན། འདུན་པ་ཆོས་ལས་མི་འདའ་བ་ནི་སྡིག་ལྟུང་ཕྲ་མོ་ཅིག་ཁྱད་དུ་བསད་ན་རྒྱལ་སྲིད་དམ་རྒྱལ་སྲིད་ཀྱི་ཕྱེད་ཐོབ་ལ། མ་བསད་ན་མི་ཐོབ་པའི་ཚེ་སྡིག་ལྟུང་ཆེན་པོ་ལྟ་ཞོག །ཕྲ་མོ་ཡང་ཁྱད་དུ་མི་གསོད་པ་ཡིན་ཏེ། ལས་འབྲས་ལ་ཡིད་གཏིང་ནས་ངེས་ཤེས་སྐྱེས་ན་དེ་ལྟར་མི་འབྱུང་ཀ་མེད་པའི་ཕྱིར་ཏེ། སྡོམ་པ་ཁས་མ་བླངས་པས་དུད་འགྲོ་ཕྲ་མོ་གཅིག་བསད་ན་ཡང་སེམས་ཅན་དམྱལ་བ་ཡང་སོས་སུ་སྐྱེ་ལ། སྡོམ་པ་ཁས་བླངས་ནས་རང་བཞིན་གྱི་ཁ་ན་མ་ཐོ་བའི་སྡིག་པ་ལྟ་ཨ་ཅང་ཆེ། བཅས་པའི་ཉེས་བྱས་ཕྲ་མོ་གཅིག་ཁྱད་དུ་བསད་ན་ཡང་དམྱལ་བ་དེའི་ཉིན་ཞག་གཅིག་གི་སྡུག་བསྔལ་མྱོང་དགོས་པར་བཤད་པའི་ཕྱིར། དེའི་ཉིན་ཞག་གཅིག་ལ་མི་ལོ་ས་ཡ་ཕྲག་དགུ་ཡོད་པར་གསུངས་སོ། །དེས་ན་ལས་འབྲས་ལ་ཡིད་ཆེས་ན་རྒྱལ་སྲིད་ལ་ཆགས་པ་དང་བདུན་པའི་བློ་ལྟ་ག་ལ་ཞིག འཁོར་བ་མཐའ་དག་ལ་སྐྲག་ཆེས་ཏེ་དུག་སྦྲུལ་ནག་པོ་པང་པར་འོང་དྭོགས་པ་ལྟ་བུ་སྟེ། དེ་སྔོན་ཕན་ཆད་འཁོར་བའི་བདེ་བ་འདི་ལ་སྲེད་ཆགས་ཐོབ་མྱོང་འདི་ཁོ་ནས་བསླུས་ནས་སྡུག་བསྔལ་མུ་མེད་པ་འདིར་འཕྱན་པ་ཡིན་སྙམ་ནས་འཁོར་བའི་བདེ་བ་གང་ལ་ཆགས་པས་ཚུལ་ཁྲིམས་ལ་གེགས་བྱེད་མི་ནུས་ན། ཚེ་འདི་ཆེ་ཐབས་ཀྱི་ཚུལ་ཁྲིམས་ལ་གེགས་བྱ་བར་མི་ནུས་པ་ནི་འདོད་ཆགས་ཀྱིས་ཆོས་ལས་མི་འདའ་བའོ། །

ཞེ་སྡང་གིས་ཆོས་ལས་མི་འདའ་བ་ནི། ཁམས་གསུམ་པའི་སེམས་ཅན་ཐམས་ཅད་རང་ཉིད་ལ་དགྲར་གྱུར་ནས་ལུས་ལོངས་སྤྱོད་ཐམས་ཅད་ཕྱེ་མར་བརླགས་ཀྱང་དེ་དག་ལ་སྡང་བའི་བློ་སྐྱེད་ནས་ཚུལ་ཁྲིམས་གཏོང་བར་མི་བྱེད་པ་སྟེ། དེ་དག་གི་གནོད་པས་ནི་ད་ལན་གྱི་ཚེ་འདིའི་འབྱོར་པ་གནོག་ཆུང་འདི་དང་འབྲལ་ཙམ་ལས་གཏན་གྱི་བདེ་འབྱོར་གང་ཡང་མི་འབྲལ་ལ། ཚུལ་ཁྲིམས་ཉམས་པར་འགྱུར་བའི་ཁོང་ཁྲོ་སྐད་ཅིག་མ་ཞིག་སྐྱེས་ན་ཁམས་གསུམ་གྱི་སེམས་ཅན་ཐམས་ཅད་གཉེན་དུ་གྱུར་ཀྱང་འདོན་པར་བྱ་ཐབས་མེད་པའི་དམྱལ་བར་དུས་རྒྱུན་ཡུན་རིང་པོར་སྡུག་བསྔལ་དར་དྲག་བར་མེད་དུ་མྱོང་བར་འགྱུར་ཞེས་སེམས་ཤིང་ཕྱིར་རྒོལ་ལ་སྡང་བའི་སེམས་སྐྱེ་བའི་སྐབས་མི་འབྱེད་པར་བཟོད་པ་མཐར་ཕྱིན་པས་ཚུལ་ཁྲིམས་ལ་བར་ཆད་མི་ནུས་པ་ནི་སྡང་བས་ཆོས་ལ་མི་འདའ་བར་གྲུབ་པའི་ཕྱིར། ཇི་སྐད་དུ། བདག་ནི་སྲེག་སྟེ་བསད་གྱུར་ཏམ། །མགོ་བོ་ལྷུང་བར་བྱས་རུང་གི །རྣམ་པ་ཀུན་ཏུ་ཉོན་མོངས་པའི། །དགྲ་ལ་འདུད་པར་མི་བྱའོ། །ཞེས་འབྱུང་བ་ལྟར་རོ། །

འཇིགས་པས་ཆོས་ལས་མི་འདའ་བ་ནི། པུ་ཏོ་བའི་ཞལ་ནས། འཛམ་བུ་གླིང་གི་སེམས་ཅན་ཐམས་ཅད་གླིང་བཞི་ལ་དབང་བའི་འཁོར་ལོ་བསྒྱུར་བའི་རྒྱལ་པོར་འགྱུར་ལ། ཞེས་གསུངས་སོ། །རབ་ཞི་རྣམ་ངེས་ཀྱི་ཆོ་འཕྲུལ་བསྟན་པའི་མདོ་ལས། འཇིག་རྟེན་གྱི་ཁམས་ཐམས་ཅད་ཀྱི་རྡུལ་སྙེད་ཀྱི་སེམས་ཅན་ཐམས་ཅད་འཛམ་བུའི་གླིང་ལ་དབང་བའི་འཁོར་ལོ་བསྒྱུར་བའི་རྒྱལ་པོར་གྱུར་ལ། དེ་དག་ཕྱོགས་གཅིག་ཏུ་འདུས་ནས་མགྲིན་གཅིག་པར། མི་ཁྱོད་ལ་སྡིག་ཕྲ་མོ་འདི་བྱེད་དགོས་མི་བྱེད་ན་ཁྱོད་ཀྱི་ཤ་ལ་བདག་ཅག་ཐམས་ཅད་ཀྱིས་ཉིན་རེ་བཞིན་ཤ་སྲང་ལྔ་ལྔ་སེན་ཐོག་བྱས་ནས་བསད་བྱས་བསྡིགས་ཀྱང་སྡིག་ལྟུང་ཕྲ་མོ་ཡང་ཁྱད་དུ་མི་གསོད་པ་སྟེ། ལས་འབྲས་ལ་གཏིང་ཡིད་ཆེས་པའི་ཚུལ་ཁྲིམས་སྲུང་བར་བྱེད་ན་དེ་ཁོ་ནར་འོང་བའི་ཕྱིར་ཏེ། མི་ཚེ་རིམ་གྱིས་དེ་དག་གི་ཤ་སེན་གཏོགས་བྱས་ཀྱང་མི་འཆི་བར་སྡུག་བསྔལ་ཉམས་སུ་མྱོང་བར་བྱ་རིགས་པའི་ཕྱིར་ཏེ། སྡུག་བསྔལ་དེས་ནི་དམྱལ་བ་ཡང་སོས་ཀྱི་ཉིན་ཞག་གཅིག་གི་བརྒྱའི་ཆར་ཡང་མི་སླེབ་པའི་ཕྱིར།

རྨོངས་པས་ཆོས་ལས་མི་འདའ་བ་ནི། དགེ་བ་ལས་བདེ་བ་དང་མི་དགེ་བ་ལས་སྡུག་བསྔལ་འབྱུང་བར་བསླུ་མེད་ཀྱི་ཚད་མ་ཡོད་ན། བླང་དོར་ཕྱིན་ཅི་ལོག་ཏུ་བྱེད་མི་སྲིད་དེ། མེ་དོང་ཆེན་པོ་ཡོད་པར་ངེས་པ་ལ་དེ་འཇུག་པ་མི་སྲིད་པ་ལྟ་བུའི་ཕྱིར་ཏེ། ཇི་སྐད་དུ། ཐ་མལ་གཡང་ས་ཆུང་ངུ་ལའང༌། །བག་ཡོད་གནས་པར་བྱ་དགོས་ན། །དཔག་ཚད་སྟོང་དུ་ལྷུང་བ་ཡི། །ཡུན་རིང་གཡང་སར་སྨོས་ཅི་དགོས། །ཞེས་འབྱུང་བ་ལྟ་བུའི་བསམ་སྦྱོར་དང་ལྡན་པ་དེའི་ཚུལ་ཁྲིམས་ནི་རྨོངས་པས་བར་ཆད་བྱ་མི་ནུས་སོ། །

དེས་ན་འདུན་སོགས་འདི་བཞི་དང་མ་བྲལ་བར་ཚུལ་ཁྲིམས་བསྲུངས་ཀྱང་ངེས་པར་འབྱུང་བའི་སྡོམ་པ་དང་ཚུལ་ཁྲིམས་དང་པོར་མི་སྐྱེ། བར་དུ་མཐར་ཕྱིན་དུ་མི་གནས། མཐར་སྡོམ་པ་དང་ཚུལ་ཁྲིམས་རྣམ་པར་དག་པར་གྱུར་ནས་སངས་རྒྱས་ཀྱི་བསྟན་པ་རྣམ་དག་སྒྲུབ་པར་ནུས་པའི་བདེ་འགྲོའི་གནས་ཐོབ་པར་མི་འགྱུར་ཏེ། ལེགས་སྤྱད་ཕྲ་མོ་དེ་དག་གི་འབྲས་བུ་ནི་ངན་སོང་དུ་ཚེ་སྟོབས་ལོངས་སྤྱོད་འཁོར་ལུས་ཤེས་རབ་རྫུ་འཕྲུལ་ཕུན་སུམ་ཚོགས་པ་ཐོབ་པར་བྱེད་པ་ཉིད་ཀྱི་ཕྱིར། གཤིན་རྗེ་དང་ལྷ་མིན་དང་ཀླུ་དང་མཁའ་ལྡིང་སོགས་ཀྱི་ཕུན་ཚོགས་ཀྱི་རྒྱུ་འབྲས་ཉིད་དུ་བལྟའོ། །འདུན་སོགས་བཞི་དང་བྲལ་ནས་བླང་དོར་ཕྱིན་ཅི་མ་ལོག་པར་བྱེད་པ་ནི་མངོན་མཐོ་ངེས་ལེགས་རང་རང་ཐོབ་འདོད་དེ་ལ་ངེས་པར་དད་པ་ཅན་དུ་འཇོག་ལ། འདུན་སོགས་བཞི་བྲལ་གྱི་བླང་དོར་གྱི་བསམ་སྦྱོར་གཉིས་ཀས་བགྱི་བའམ་འཇུག་པ་ཅན་མ་ཡིན་ན་དད་པ་མེད་པར་ཤེས་དགོས་ཏེ། ཇི་སྐད་དུ། འདུན་དང་ཞེ་སྡང་འཇིགས་པ་དང༌། །རྨོངས་པས་གང་ཞིག་ཆོས་མི་འདའ། །དེ་ནི་དད་པ་ཅན་ཞེས་བྱ། །ལེགས་པ་ཡི་ནི་སྣོད་མཆོག་ཡིན། །ཞེས་འབྱུང་ངོ༌། །གཞན་ཡང་སྒོ་གསུམ་རང་བཞིན་མེད་པར་རྟོགས་ནས་བདག་གཞན་གྱི་ཕན་བདེ་སྒྲུབ་པ་ལ་ཤེས་རབ་ཅན་དུ་འཇོག་གི །དངོས་པོ་རང་བཞིན་དང་བཅས་པར་བལྟ་བ་ལ་ཤེས་རབ་ཅན་དུ་མི་འཇོག་སྟེ། ཇི་སྐད་དུ། གང་ཞིག་ལུས་ངག་ཡིད་ཀྱི་ལས། །རྣམ་པ་གསུམ་དུ་མི་རྟོག་པར། །བདག་དང་གཞན་ལ་ཕན་ཤེས་ནས། །རྟག་ཏུ་བྱེད་པ་དེ་ཤེས་རབ། །ཞེས་འབྱུང་ངོ༌། །

དེས་ན་སངས་རྒྱས་ཀྱི་བསྟན་པ་རིན་པོ་ཆེར་གྱུར་པའི་སྡོམ་པ་དང་ཚུལ་ལྡན་ཤེས་རབ་འདི་ལྟ་བུ་ཆེས་དཀའ་བ་ལ་དགོངས་ནས། གྲུབ་ཐོབ་ཀྱི་རྒྱལ་པོ་སྙེ་མོ་སྒོམ་ཆེན་གྱིས་མགུར་ལས། ཚེ་ཐུང་འདི་ཡི་སྐྱིད་ཆགས་ཀྱིས། །རྙེད་པ་དུམ་རེའི་ཆེད་དུ་ཡང༌། །སྡིག་པ་བཟོད་མེད་གསོག་ལུགས་ཀྱིས། །འཁོར་བའི་ངེས་འབྱུང་ག་ལ་ཡོད། །གཞན་ཟེར་མི་ཉན་ཅུང་ཟད་ལ། །ཕ་རོལ་རྒོལ་བའི་སྲོག་འཕྲོག་ན། །གཞན་གནོད་གཞི་བཅས་སྤོང་བ་ཡི། །སྡོམ་པ་ལྡན་པའི་ཁོ་ཐག་ཆོད། །ཚེ་འདིའི་དཔལ་འབྱོར་ངན་ངོན་ཞིག །ཅུང་ཟད་བརླག་པར་འགྱུར་ཉེན་ན། །དེ་ལས་རང་ཉིད་ཤི་སྨོན་བྱེད། །ཚེ་ཕྱི་མའི་འདུན་གྲོས་ག་ན་འོང༌། །རྒྱུ་འབྲས་ཀྱི་འབྲེལ་པ་མངོན་སུམ་ལ། །གསུང་རབ་ནས་འཁྲུལ་མེད་བརྡ་སྤྲད་ཀྱང༌། །ངེས་བདེན་མེད་པར་འཇོག་ལུགས་འདིས། །ཕྱི་མ་ཏ་གར་འགྲོའི་རྒྱུས་ཤིག་མཆིས། །ཞེས་གསུངས་པ་ཡང་ཡིད་ལ་དྲན་པར་བྱས་ན་རང་གཞན་ཐམས་ཅད་ཀྱི་བདེ་ལེགས་ཀྱི་གཞི་སངས་རྒྱས་ཀྱི་བསྟན་པ་རིན་པོ་ཆེ་ལ་གཅེས་སྤྲས་སུ་བྱའོ། །སྤྱོད་པ་བླང་དོར་དང་བྲལ་བའི་འཆད་ཐབས་དགོངས་གཅིག་སྔ་མར་བཀོད་སྣང་བ་ཡང་འཆད་ཚུལ་འདི་དང་ཕྱོགས་མཐུན་པས་མི་ལེགས་པར་མི་སེམས་སོ།། །།

༈ རྡོ་རྗེའི་གསུང༌། **ལྟ་སྒོམ་སྤྱོད་གསུམ་གཅིག་ཡིན་**བྱ་བ་འདི་བཞུགས། ཞེས་པ་དག་པར་བཏོན་ན། ཐེག་པ་གསུམ་རང་རང་གི་སྡེ་སྣོད་གསུམ་ནས་འབྱུང་བའི་ལྷག་པའི་ཚུལ་ཁྲིམས་ཀྱི་བསླབ་པར་གྱུར་པའི་ཚུལ་ཁྲིམས་དང༌། ལྷག་པ་ཏིང་ངེ་འཛིན་གྱི་བསླབ་པར་གྱུར་པའི་སྒོམ་པ་དང༌། ལྷག་པ་ཤེས་རབ་ཀྱི་བསླབ་པར་གྱུར་པའི་ལྟ་བ་སྟེ། ལྟ་སྒོམ་སྤྱོད་པ་རང་ཚུལ་མཐུན་པར་གཅིག་པར་མ་བསླབས་ན་རང་རང་གི་བགྲོད་འབྲས་ཀྱི་ཐེག་པར་ངེས་པར་འབྱིན་མི་ནུས་བྱ་བ་འདི་བཞུགས། ཞེས་འདོན་ན་འདོན་པ་རྣམ་པར་དག་པར་འགྱུར་རོ། །

འདི་ལ་ཐེག་པ་ཆེན་པོའི་སྡེ་སྣོད་ནས་འབྱུང་བའི་བསླབ་པ་ཕྱི་མ་གཉིས་ཀྱི་ལྟ་སྒོམ་མེད་ན་ཐེག་པ་སྔ་མའི་མདོ་སྡེ་མངོན་པའི་སྡེ་སྣོད་ནས་བྱུང་བའི་བསླབ་པ་ཕྱི་མ་གཉིས་ཀྱི་ལྟ་སྒོམ་གྱི་རྣལ་འབྱོར་ལ་འབད་ཀྱང་ཐེག་པ་སྔ་མའི་རང་འབྲས་མི་ཐོབ་པར་འདོད་པ་དགག་པ་དང༌། ཐེག་པ་རང་རང་གི་སྡེ་སྣོད་གསུམ་ནས་ཇི་ལྟར་བྱུང་བའི་བསླབ་གསུམ་གྱི་ལྟ་སྒོམ་སྤྱོད་པ་ལ་བསླབ་པས་རང་འབྲས་ཐེག་པ་གསུམ་ཐོབ་ཚུལ་མདོ་ཙམ་དུ་བཤད་ཅིང་མཐར་ཐུག་ཐེག་པ་གཅིག་ཏུ་འཇུག་པ་དང༌། འཇུག་མཚམས་གང་ནས་ཡིན་དང་བཅས་པ་བཤད་པའོ། །དང་པོ་ལ་ཕྱོགས་སྔ་བརྗོད་པ་དང༌། དེ་དགག་པའོ། །དང་པོ་ནི། ཙོང་ཁ་པ་ཆེན་པོ་ན་རེ། ཐེག་དམན་གྱི་ཆོས་མངོན་པ་མཛོད་དང་ཐུན་མོང་བ་མངོན་པ་ཀུན་ལས་བཏུས་སོགས་ཀྱི་མདོ་ཁུངས་དང༌། བསྟན་བཅོས་ནས་བཤད་པའི་བདེན་པ་བཞི་ལ་མི་རྟག་ལ་སོགས་བཅུ་དྲུག་སྟེ། ཁྱད་པར་གང་ཟག་རང་རྐྱ་ཐུབ་པའི་རྫས་ཡོད་བཀག་པའི་གང་ཟག་གི་བདག་མེད་རགས་པ་རྟོགས་པའི་ལྟ་སྒོམ་བྱས་པས་སྲིད་རྩེའི་བར་གྱི་ཉོན་མོངས་མངོན་གྱུར་སྤོང་ནུས་ལ། ཕྱི་རོལ་པས་སྲིད་རྩེའི་སས་བསྡུས་ཀྱི་ཉོན་མོངས་མངོན་གྱུར་སྤོང་མི་ནུས་ཏེ། ཞི་རགས་ཀྱི་རྣམ་པ་ཅན་ལས་བདག་མེད་རགས་པ་ཙམ་ཡང་རྟོགས་པ་མེད་པས་དེ་སྤོང་མི་ནུས་པའི་ཕྱིར། དེ་ལྟ་ནའང་དེ་ལྟའི་བདེན་བཞི་རྟོགས་པའི་རྣལ་འབྱོར་མངོན་སུམ་དེ་མཐོང་སྒོམ་དང་འཇིག་རྟེན་ལས་འདས་པའི་ལམ་དུ་མི་འཇོག་སྟེ། བཏགས་གཞག་མིན་པའི་སྡོད་ལུགས་ཀྱིས་གྲུབ་པའི་གང་ཟག་གི་བདག་མེད་ཕྲ་བ་དེ་མ་རྟོགས་པའི་ཕྱིར། འོ་ན་ཐེག་དམན་གྱི་ཆོས་མངོན་པ་དང་མདོ་སྡེ་ནས་བདེན་བཞི་རྟོགས་ཚུལ་དེ་དག་མཐོང་སྒོམ་གྱི་ལམ་ཡིན་པ་དང༌། དེའི་ཉོན་མོངས་ཀྱི་ས་བོན་སྤོང་བ་དང༌། ལམ་དེའི་མཐར་དགྲ་བཅོམ་ཐོབ་པར་བཤད་པ་ནི་དྲང་དོན་ཡིན་ཏེ། སེམས་ཙམ་པའི་ལུགས་ཀྱི་ལྟ་སྒོམ་གྱི་ས་བཅུ་དང་ལམ་ལྔ་བགྲོད་པར་བཤད་པ་དྲང་དོན་དུ་འགྲེལ་དགོས་པ་བཞིན་ནོ། །ཞེས་སོགས་སྨྲའོ། །

གཉིས་པ་ལ་མ་འཁྲུལ་ཞིང་མཛངས་པའི་བློ་ཅན་དག་གིས་དེ་མི་འཐད་པར་བསྟན་པ་དང༌། དེ་ཉིད་ཆེས་རིགས་པའི་ཚུལ་བརྗོད་པའོ། །དང་པོ་ནི། སྟག་ཚང་ལོ་ཙཱ་བ་དགེ་སློང་ཤེས་རབ་རིན་ཆེན་ན་རེ། མི་རྟག་སོགས་རྟོགས་རྣལ་འབྱོར་མངོན་སུམ་དང༌། །དེ་ཡིས་སྦྱོར་ལམ་རྟོགས་པར་མི་སླེབ་འགལ། །གཞན་སེམས་ཤེས་པ་ཡིད་མངོན་ཡིན་པ་དང༌། །བདེན་བཞི་ཤེས་པ་རྣལ་འབྱོར་མངོན་སུམ་འགལ། །ཞེས་འབྱུང་བས་མངོན་པ་ནས་བཤད་པའི་བདེན་བཞི་མི་རྟག་སོགས་མངོན་སུམ་དུ་རྟོགས་པའི་ཡེ་ཤེས་རྣལ་འབྱོར་མངོན་སུམ་དུ་འདོད་པ་དང༌། རྟོགས་པ་དེ་ཡིས་སྦྱོར་ལམ་གྱི་རྟོགས་པར་ཡང་མི་སླེབ་སྟེ། ཐེག་པ་གསུམ་གའི་སྦྱོར་ལམ་མཉམ་གཞག་ཡེ་ཤེས་ལ་རང་བཞིན་མེད་པར་རྟོགས་དགོས་པའི་ཕྱིར། ཞེས་ཙོང་ཁ་པ་སྨྲ་བ་ནི་འགལ་བ་ཡིན་ཏེ། ལམ་གཞན་སྔོན་དུ་མ་སོང་བའི་རྣལ་འབྱོར་མངོན་སུམ་རྒྱུད་ལྡན་གྱི་ཚོགས་ལམ་པར་ཁས་བླངས་པའི་ཕྱིར། སོ་སྐྱེའི་གཞན་སེམས་མི་རྟག་པར་ཤེས་པ་ཡིད་མངོན་དུ་འཇོག་མི་རིགས་པར་ཐལ། སོ་སྐྱེའི་བདེན་བཞིའི་ནང་མཚན་གྱི་མི་རྟག་པ་ཤེས་པ་དེ་རྣལ་འབྱོར་མངོན་སུམ་ཡིན་ན་གཞན་སེམས་མི་རྟག་པར་ཤེས་པ་དེའང་རྣལ་འབྱོར་མངོན་སུམ་ཡིན་དགོས་པའི་ཕྱིར་ཏེ། མི་རྟག་པར་ཤེས་པའི་བློ་ཙམ་ལ་ཁྱད་པར་མེད་པའི་ཕྱིར། དེས་ན་བདེན་བཞི་མི་རྟག་སོགས་བཅུ་དྲུག་པོ་འདི་འཇིག་རྟེན་པའི་ལམ་དུ་ཐོས་བསམ་སྒོམ་པའི་ཤེས་རབ་ཀྱི་རིག་པ་ལ་ནི་རྣལ་འབྱོར་མངོན་སུམ་འཇོག་པའི་སྐབས་མི་སྲིད་པར་ཤེས་དགོས་པ་དང༌། རྣལ་འབྱོར་མངོན་སུམ་ཡིན་ན་ཉོན་མོངས་ཀྱི་ས་བོན་མི་སྤོང་བར་འགལ་བ་དང༌། བདེན་བཞི་མངོན་སུམ་དུ་རྟོགས་པ་འཇིག་རྟེན་པའི་ལམ་དུ་ཡོད་ན། འཇིག་རྟེན་པའི་ལམ་དེར་མཐོང་སྤང་ཀུན་སྦྱོར་གསུམ་ཡང་དོན་གྱིས་སྤོང་བར་འགྱུར་བ་སོགས་ཐེག་པ་ཆེ་ཆུང་གི་མདོ་མངོན་གྱི་གསུང་རབ་ཐམས་ཅད་ལས་བཟློག་སྟེ་སྨྲ་བར་རིགས་པར་འགྱུར་བས། ཆོས་དང་ཆོས་མིན་འབྱེད་པའི་ཤེས་རབ་མེད་པར་ཤེས་བྱའི་གནས་རང་གི་ཡུལ་དུ་མ་གྱུར་པའི་ཕྲ་གསང་ལ་ཚོད་དཔོག་གི་ཁ་ཚོན་གཅོད་པ་ནི་ཅི་ལྟར་རུང༌།

གཉིས་པ་ནི། བཅོམ་ལྡན་འདས་ཀྱིས་ཐེག་པ་རང་རང་གི་སྡེ་སྣོད་གསུམ་ནས་རང་རང་གི་ཐེག་འབྲས་ཐོབ་བྱེད་ཀྱི་བསླབ་པ་གསུམ་གྱི་ལྟ་སྒོམ་སྤྱོད་གསུམ་ཆབས་ཅིག་པར་ཆ་ཚང་དུ་བསྟན་པ་མེད་ན་རྒྱུ་མཚན་དེའི་ཕྱིར་ཐེག་པ་དེར་བསྟན་གྱི་སྡེ་སྣོད་ཕྱི་མ་གཉིས་དང་བསླབ་པ་ཕྱི་མ་གཉིས་བསྟན་པ་དོན་མེད་པར་འགྱུར་རོ། །དེ་ལ་ཁྱེད་ཅག་མི་འགྱུར་ཏེ། སྲིད་རྩེའི་ཉོན་མོངས་མངོན་གྱུར་པ་སྤོང་བའི་ཆེད་དུ་བསྟན་པ་དོན་ཡོད་པའི་ཕྱིར། ཞེས་སྨྲ་ན་མི་འཐད་དེ། འཐད་ན་ཆོས་མངོན་པ་གོང་འོག་གི་སྡེ་སྣོད་ཕྱི་མ་གཉིས་ནས་བཤད་པའི་བསླབ་པ་ཕྱི་མ་འདི་གཉིས་ཉམས་སུ་བླངས་པས་མཐོ་ན་སྲིད་རྩེའི་ཉོན་མོངས་མངོན་གྱུར་ཙམ་སྤོང་བར་ནུས་ཀྱི་དེ་ལས་ཐེག་པ་ཆེ་ཆུང་གི་ངེས་ལེགས་གཏན་ཐོབ་པར་མི་ནུས་སོ། །ཞེས་སྔོན་རྒྱ་བོད་དུ་ཐེག་པ་ཆེ་ཆུང་མདོ་སྔགས་ཀྱི་བཀའ་བསྟན་བཅོས་རབ་འབྱམས་འདི་ཙམ་ཞིག་ན་འདི་ལྟའི་ལུང་ཡི་གེ་ན་གཅིག་ཙམ་འབྱུང་རིགས་པ་ལས་དེ་ལྟར་མི་བྱུང་བས་ཁྱེད་ཁོ་ནས་སྨྲས་པ་ལ་ཐར་འདོད་སུ་ཞིག་ཡིད་ཆེས་པར་བྱེད་པའི་ཕྱིར། ཁྱེད་ལྟར་ཐེག་དམན་གྱི་སྡེ་སྣོད་གསུམ་ནས་འབྱུང་བའི་བསླབ་གསུམ་གྱི་ལྟ་སྒོམ་སྤྱོད་པ་ཆ་ཚང་བ་ཚར་གཅིག་གིས་རང་ལམ་གྱི་ཐེག་འབྲས་ཐོབ་པ་དེ་མ་ཡིན་ན་རྗེ་བཙུན་མ་ཕམ་པས་ཐེག་ཆེན་བཀར་སྒྲུབ་ཀྱང་སྒྲུབ་བྱེད་འཁྲུལ་པ་ཅན་དུ་གྱུར་ཏེ། ཐེག་ཆེན་གྱི་བསླབ་གསུམ་གྱི་ལྟ་སྒོམ་སྤྱོད་གསུམ་ཉམས་སུ་བླངས་པས་རང་འབྲས་ཀྱི་ཐེག་པ་ཐོབ་སྟེ། དེ་ལྟར་ཐོབ་པར་ཐེག་ཆེན་རང་གི་ལུང་སྡེ་སྣོད་གསུམ་ལས་འབྱུང་བའི་ཕྱིར། ཐེག་དམན་ཁྱེད་ཀྱི་ཐེག་པར་བཤད་པའི་སྡེ་སྣོད་གསུམ་ནས་བསྟན་པའི་བསླབ་པ་གསུམ་གྱི་ལྟ་སྒོམ་སྤྱོད་པ་ཉམས་སུ་བླངས་པས་ཁྱེད་རང་འདོད་པའི་ཐེག་འབྲས་ཐོབ་བཞིན་ཞེས་འབྱུང་བ་ལས། ཁྱེད་ལྟར་ན་ཐེག་དམན་གྱི་སྡེ་སྣོད་ནས་འབྱུང་བའི་ལྟ་སྒོམ་ཉམས་སུ་བླང་པས་ལུགས་དེ་པའི་རང་འབྲས་མི་ཐོབ་པའི་ཕྱིར། ཁྱེད་ལྟར་ན་གནས་སྐབས་ཐེག་པ་གསུམ་དུ་ཡང་མི་འགྱུར་ཏེ། དེ་ཐོབ་པར་བྱེད་པ་ལ་རང་འབྲས་ཀྱི་ཐེག་པ་དེར་སྦྱོར་བྱེད་ཀྱི་རང་ལམ་ཐེག་པ་དེར་རང་ལམ་གྱི་བསླབ་གསུམ་ཆ་ཚང་ཡོད་དགོས་པ་ལས་ཐེག་དམན་རང་ལམ་དེར་ཐེག་ཆེན་གྱི་ཆོས་ཐམས་ཅད་རང་བཞིན་མེད་རྟོགས་ཀྱི་ལྟ་སྒོམ་གྱི་བསླབ་པ་གཉིས་ལས་གཞན་པའི་ཐེག་དམན་རང་ལམ་གྱི་བསླབ་པ་གཉིས་མེད་པས་སོ་སོ་ཐར་པའི་ཚུལ་ཁྲིམས་ཀྱི་བསླབ་པ་ཙམ་པོ་ནི་ཐེག་པ་ཐུན་མོང་བ་ཉིད་ཀྱི་ཐེག་པ་གསུམ་ལ་མི་མཐུན་པ་ཆེས་མེད་པའི་ཕྱིར། ཡང་ཁྱེད་མ་གྲུབ་སྟེ། ཐེག་པ་ཆེ་ཆུང་ལྷག་པ་ཚུལ་ཁྲིམས་ཀྱི་བསླབ་པ་ཁོ་ནས་འབྱེད་དོ་སྙམ་ན། དེ་ཡང་མི་རིགས་ཏེ། དེ་ལྟའི་ཐེག་པ་ཆེ་ཆུང་མདོ་རྒྱུད་གང་ནས་ཀྱང་མ་བཤད་པའི་ཕྱིར། འོ་ན་བློ་གྲོས་མི་ཟད་པས་བསྟན་པའི་མདོ་ལས། གསུམ་པོ་འདི་དག་ནི་ངེས་པར་འབྱིན་པར་བྱེད་པའི་ཐེག་པ་ཡིན་ཏེ། འདི་ལྟ་སྟེ། ཉན་ཐོས་ཀྱི་ཐེག་པ་དང༌། རང་སངས་རྒྱས་ཀྱི་ཐེག་པ་དང༌། ཐེག་པ་ཆེན་པོའོ་ཞེས་དང༌། ལང་གཤེགས་ལས། ལྷ་ཡི་ཐེག་དང་ཚངས་པའི་ཐེག །དེ་བཞིན་དུ་ནི་ཉན་ཐོས་དང༌། །དེ་བཞིན་གཤེགས་དང་རང་རྒྱལ་གྱི། །ཐེག་པ་འདི་དག་ངས་བཤད་དེ། །ཞེས་འབྱུང་ལ། རྩ་བར་མ་ཁྱབ་བོ་ཞེ་ན། ཁྱབ་སྟེ་ཐེག་པ་གསུམ་ལ་རང་རང་གི་བགྲོད་འབྲས་ཀྱི་ཐེག་པ་ཡོད་ན་བགྲོད་བྱེད་ཀྱི་ཐེག་པ་གསུམ་གྱི་བསླབ་གསུམ་སོ་སོར་ཆ་ཚང་བ་ཚར་གཅིག་བསྟན་པ་མེད་ན་འབྲས་བུ་རྒྱུའི་རྗེས་སུ་འགྲོ་དགོས་པ་ལས་འགྲོ་བ་མེད་པ་དེའི་ཕྱིར། རང་རང་གི་ལམ་དུ་འཇུག་པ་ན་ཡང་ལམ་ལྔ་དང་སོ་སོར་ཐེག་དམན་ས་བརྒྱད་འདས་པ་དགུ་དང་ཐེག་ཆེན་གྱི་ས་བཅུ་ལ་སོགས་པ་ལ་ཡང་ཁྱད་པར་མེད་པར་འགྱུར་བ་དང་དེ་འགྱུར་ན་འབྲས་བུའི་ས་ལའང་མཆོག་དམན་གྱི་ཁྱད་པར་མེད་པར་འགྱུར་རོ། །གཞན་ཡང༌། བཅོམ་ལྡན་འདས་ཀྱིས། གང་ཉན་ཐོས་ཀྱི་ཐེག་པ་འདོད་པ་ལ་ངས་ཉན་ཐོས་ཀྱི་ཆོས་ཡང་དག་པར་བསྟན་ཅིང་རང་སངས་རྒྱས་ཀྱི་ཐེག་པ་འདོད་པ་ལ་ངས་རང་སངས་རྒྱས་ཀྱི་ཆོས་ཡང་དག་པར་བསྟན། ཞེས་སོགས་འབྱུང་བ་ཐམས་ཅད་དོན་ལ་མི་གནས་པར་འགྱུར་ཏེ། ཉན་རང་གི་ཐེག་པར་འབྱུང་བའི་འཁོར་བ་ནས་བརྒལ་ཐབས་དྲག་ཤོས་ཀྱི་བསམ་གཏན་དང་ཤེས་རབ་བམ་ལྟ་སྒོམ་གྱི་བསླབ་པ་ཕྱི་མ་གཉིས་ཉན་རང་གི་གདུལ་བྱ་ལ་བསྟན་ཀྱང་ཉན་རང་གི་རང་འབྲས་ཐོབ་པར་མི་ནུས་པས་ཉན་རང་གི་ཐེག་པ་འདོད་པ་ལ་ཉན་རང་གི་ཆོས་ཡང་དག་པར་བསྟན་པར་ཡང་མི་འགྱུར་བའི་ཕྱིར་དང༌། ཡང་ཁྱད་པར་ཐེག་དམན་གྱི་སྡེ་སྣོད་ནས་འབྱུང་བའི་རང་ལམ་གྱི་འཁོར་བ་ལས་ངེས་པར་འབྱིན་པར་མི་བྱེད་པ་དེའི་ཕྱིར་ཐེག་དམན་ལ་གཞི་ཤེས་མེད་པར་འགྱུར་ལ། འདོད་ན། ཇི་སྐད་དུ། ཐམས་ཅད་ཤེས་པ་ཉིད་ནི་ཉན་ཐོས་དང་རང་སངས་རྒྱས་རྣམས་ཀྱི་ཡིན་ནོ་ཞེས་སོགས་རྒྱས་པར་འབྱུང་བ་ལ་ཁྱེད་ཇི་ལྟར་བཤད་དུ་ཡོད། དེས་ན་སངས་རྒྱས་ཀྱིས་གདུལ་བྱ་རིགས་ཅན་གསུམ་བཀྲི་ཆེད་ཐེག་གསུམ་གྱི་ཆོས་བསྟན་པ་ལས་ཐེག་པ་དང་པོ་གཉིས་སུ་ཁྲིད་བྱེད་ཀྱི་ཆོས་གང་དག་དེར་ཁྲིད་པར་བྱེད་ནུས་ཀྱི་ཆོས་མ་ཡིན་ནོ་ཞེས་སྐུར་པ་འདེབས་པ་ལས་སྐུར་འདེབས་ཆེ་བ་ཅི་ཞིག་ཡོད་དེ། རྫོགས་པའི་སངས་རྒྱས་ཐམས་ཅད་མཁྱེན་པ་དེས་དེར་བགྲོད་པར་བྱེད་ནུས་ཀྱི་ཆོས་བསླུ་མེད་དུ་གསུངས་པ་དེ་ཁྱེད་ཀྱིས་དེ་མི་བདེན་པར་བཟློག་ནས་སྨྲས་པའི་ཕྱིར། ཁྱེད་མངོན་པ་ནས་བཤད་པའི་བདེན་བཞི་རྟོགས་པས་སྲིད་རྩེའི་ཉོན་མོངས་མངོན་གྱུར་ལས་ཆགས་བྲལ་བྱེད་པའི་འཇིག་རྟེན་པའི་ལམ་དུ་འདོད་པ་དེས་ན། དེ་ལྟའི་ཉོན་མོངས་དེ་སྒོམ་སྤང་ཡིན་པ་ལས་འོས་མེད་ལ། དེས་ན་དེ་འདྲའི་གང་ཟག་དེ་ཕྱིས་དགྲ་བཅོམ་ཐོབ་པ་ན་ཆགས་བྲལ་སྔོན་སོང་དུ་ཁས་ལེན་དགོས་ལ། ཆགས་བྲལ་སྔོན་སོང་གི་དགྲ་བཅོམ་ནི་མདོ་བསྟན་བཅོས་ཚད་ལྡན་འགར་ཡང་མ་བཤད་པའི་ཕྱིར། ཁྱེད་གསར་རྩོམ་བྱེད་ན་བྱེད་པ་ལ་རག་མོད། ཁོ་བོས་མཚར་དུ་རྩི་བ་ལས་ཅི་ཞིག་ཡོད། འཇིག་རྟེན་པའི་ལམ་གྱིས་སྲིད་རྩེ་ལས་ཆགས་བྲལ་བྱེད་པ་ཡང་མི་སྲིད་དེ། ཇི་སྐད་དུ། འཇིག་རྟེན་འདས་ཀྱི་སྲིད་རྩེ་ལས། །ཆགས་བྲལ་གཞན་ལ་རྣམ་པ་གཉིས། །ཞེས་འབྱུང་བས་འོག་ས་བརྒྱད་ལ་ཆགས་བྲལ་བྱེད་པའི་ལམ་ལ་འདས་མ་འདས་གཉིས་ཡོད་ཀྱང་སྲིད་རྩེ་ལ་ཆགས་བྲལ་འདས་ལམ་ལས་མ་གཏོགས་མེད་པར་བཤད་པའི་ཕྱིར། ཡང་ཁྱེད་ཅག་མཛོད་སོགས་ནས་དེ་སྐད་བཤད་པ་དེ་ཐུན་མོང་བ་སྤྱིར་བསྟན་པ་ཡིན་གྱི་ཐུན་མོང་མིན་པ་དམིགས་ཀྱིས་བསལ་བ་ཡོད་དོ་ཞེ་ན། འོ་ན་སྲིད་རྩེ་ལ་འཇིག་རྟེན་པའི་ལམ་གྱི་ཆགས་བྲལ་བྱེད་ནུས་པའི་ཚད་ལྡན་གྱི་གསུང་རབ་ཀྱི་ཁུངས་ཤིག་ལེགས་པར་སྟོན་ཅིག །ཡང་ཁ་གཅིག་འདི་ལྟར་དྭོགས་ཏེ། འོ་ན་འཕགས་པ་ཀླུ་སྒྲུབ་ཀྱི་བཞེད་པར། ཆོས་ཀྱི་བདག་མེད་བསྟན་པ་མེད་པའི་ཆོས་དེར་གང་ཟག་གི་བདག་མེད་བསྟན་པ་མེད་ལ། དེ་མེད་པར་གང་ཟག་གི་བདག་མེད་རྟོགས་པར་མི་འགྱུར་བ་དང༌། དེ་མི་འགྱུར་བར་འཁོར་བ་ལས་མི་གྲོལ་བར་བཤད་པ་ངེས་དོན་དུ་ཁྱེད་སྨྲ་ན། ཐེག་དམན་གྱི་སྡེ་སྣོད་ལས་འབྱུང་བའི་ཆོས་ཉམས་སུ་བླངས་པས་འཁོར་བ་ལས་ངེས་པར་འབྱིན་ནུས་ན་ཐེག་དམན་གྱི་སྡེ་སྣོད་དུ་ཆོས་ཀྱི་བདག་མེད་བསྟན་པར་འགྱུར་ལ། དེ་ལྟ་ན་ཐེག་པ་ཆེན་པོའི་སྡེ་སྣོད་དེ་ཐེག་དམན་གྱི་སྡེ་སྣོད་ལས་ཁྱད་པར་འཕགས་བྱེད་དུ་ཆོས་ཀྱི་བདག་མེད་རྒྱས་པར་བསྟན་པའི་ཆ་ནས་ཤིན་ཏུ་རྒྱས་པའི་སྡེ་སྣོད་དུ་འཇོག་པ་ཡང་མི་རིགས་པར་འགྱུར་ཏེ། ཐེག་དམན་གྱི་སྡེ་སྣོད་ལས་ཀྱང་ཆོས་ཀྱི་བདག་མེད་སྟོན་པའི་ཕྱིར་སྙམ་ན། ཀྱེ་མ་མ་ལ། ཁྱེད་ཀྱི་དགོས་པ་འདི་ལྟ་བུ་ནི་ཁོ་བོ་ལ་འགོད་པར་བྱ་དགོས་པ་མ་ཡིན་ཏེ། སྔོན་ཉིད་ནས་དཔལ་ལྡན་ཟླ་བ་གྲགས་པས་བསལ་ཟིན་པའི་ཕྱིར། འཇུག་པ་རང་འགྲེལ་ལས། ཤར་གྱི་རི་བོའི་སྡེ་པའི་ལུང་ཚིགས་སུ་བཅད་པ་འདི་སྐད་དུ་དྲངས་ཏེ། གལ་ཏེ་འཇིག་རྟེན་རྣམ་འདྲེན་རྣམས། །ཞེས་པ་ནས། འདི་ནི་འཇིག་རྟེན་མཐུན་འཇུག་ཡིན། །ཞེས་པའི་བར་ཤོ་ལོ་ཀ་བདུན་དྲངས་ནས་ཐེག་པ་དེའི་སྡེ་སྣོད་དུ་ཆོས་ཀྱི་བདག་མེད་པ་བསྟན་པ་ཆེས་གསལ་བར་བཤད་ནས་དེ་ལྟ་ན་ཡང་ཐེག་པ་དེའི་སྡེ་སྣོད་ལ་རྒྱས་པའི་སྡེ་སྣོད་དུ་མི་འཇོག་སྟེ་དེར་དེ་འཇོག་བྱེད་མ་ཚང་ཞིང་ཐེག་པ་ཆེན་པོའི་སྡེ་སྣོད་དེ་རྒྱས་པའི་སྡེ་སྣོད་དུ་འཇོག་བྱེད་ཚང་བར་ཡོད་པའི་ཕྱིར། ཐེག་པ་ཆེན་པོར་ཆོས་ཀྱི་བདག་མེད་བསྟན་ཚུལ་དེས་ཤེས་སྒྲིབ་ཀྱི་གཉེན་པོར་འགྱུར་བ་དང༌། འབྲས་བུ་སྐུ་གཉིས་ཐོབ་བྱེད་ཀྱི་རྒྱུར་འགྱུར་བ་ཞིག་བསྟན་ཅིང༌། དེ་ལྟར་བྱེད་པའི་ཆོ་ག་དེ་ཐེག་དམན་གྱི་སྡེ་སྣོད་དུ་མ་བསྟན་པ་ཐེག་དམན་གྱི་སྡེ་སྣོད་དེ་ཤིན་ཏུ་རྒྱས་པའི་སྡེ་སྣོད་དུ་མ་གྲུབ་པའི་ཕྱིར། དེས་ན་ཤིན་ཏུ་རྒྱས་པའི་སྡེ་སྣོད་མེད་པ་དེར་ཐེག་པ་གཅིག་པའི་སངས་རྒྱས་ཐོབ་བྱེད་ཀྱི་རྒྱུ་འབྲས་ཀྱི་ཆོས་ཚང་བར་བསྟན་པ་མི་འབྱུང་བ་ཡིན་ཏེ། ལང་གཤེགས་ལས། གཞན་ཡང་བློ་གྲོས་ཆེན་པོ་ཉན་ཐོས་དང་རང་སངས་རྒྱས་ཐམས་ཅད་ནི་ཤེས་བྱའི་སྒྲིབ་པ་དང་ལས་ཀྱི་བག་ཆགས་མ་སྤངས་པའི་ཕྱིར། ཆོས་ལ་བདག་མེད་པར་མ་རྟོགས་ཤིང་བསམ་གྱིས་མི་ཁྱབ་པར་འགྱུར་བའི་འཆི་འཕོ་བ་མ་ཐོབ་པས་ཉན་ཐོས་རྣམས་ལ་ཐེག་པ་གསུམ་དུ་བསྟན་ཏེ་ཐེག་པ་གཅིག་ནི་མ་ཡིན་ནོ། །ཞེས་འབྱུང་བས་ཉན་རང་ལ་ཤེས་སྒྲིབ་ཀྱི་གཉེན་པོ་དང་སྐུ་གསུམ་དང་ཡེ་ཤེས་བཞི་ཐོབ་ཆེད་ཆོས་ཀྱི་བདག་མེད་རྒྱས་པར་སྒོམ་པ་མེད་ཀྱང་ཆོས་ཀྱི་བདག་མེད་གཏན་མ་རྟོགས་ཞེས་བཀག་པ་ཡིན་ནོ། །ཁྱེད་ཀྱི་ཐེག་དམན་གྱི་རང་འབྲས་མི་ཐོབ་པའི་མཐུན་དཔེར་སེམས་ཙམ་གྱི་ལྟ་སྒོམ་གྱི་ཐེག་ཆེན་གྱི་ས་ལམ་བགྲོད་པ་དྲང་དོན་དུ་འགྲེལ་དགོས་པ་བཞིན་ཞེས་སྨྲ་བ་འདི་འདྲ་ལས་སྡིག་པ་ཆེ་བ་ཅི་ཞིག་ཡོད་དེ། ཐེག་པ་ཆེན་པོའི་ཤིང་རྟའི་ལམ་ཆེན་པོ་ལ་སྐུར་པ་བཏབ་པའི་ཕྱིར་ཏེ། ཐེག་པ་ཆེན་པོ་ལ་གདུལ་བྱའི་དབང་གིས་སེམས་ཙམ་དུ་སྨྲ་བ་དང་དབུ་མར་སྨྲ་བའི་སྲོལ་གཉིས་ལས་གཉིས་ཀ་ཡང་ཐེག་པ་ཆེན་པོར་བགྲོད་བྱེད་ཀྱི་ཆོས་ཡིན་ན་བགྲོད་བྱེད་ཀྱི་ཆོས་ལས་གཅིག་ཡིན་ལ་གཅིག་ཤོས་དེ་ཁྱེད་ཅག་གིས་བགྲོད་བྱེད་ཀྱི་ཆོས་མ་ཡིན་པར་སྨྲས་པའི་ཕྱིར། ཁྱད་པར་ཐེག་པ་ཆེན་པོའི་ཆོས་ལ་བཅོམ་ལྡན་འདས་ཀྱི་སྲས་ཀྱི་ཐུ་བོ་རྗེ་བཙུན་འཇམ་དབྱངས་ཞབས་ཀྱིས་ལྟ་བ་རྒྱས་པར་བཤད་པའི་རྒྱུན་ལ་ཟབ་མོ་ལྟ་བའི་རྒྱུན། རྗེ་བཙུན་བྱམས་པའི་ཞབས་ཀྱིས་སྤྱོད་པ་རྒྱས་པར་བཤད་པའི་རྒྱུན་ལ་རྒྱ་ཆེན་སྤྱོད་པའི་རྒྱུན་ཞེས་གཉིས་འབྱུང་བས་ལྟ་སྤྱོད་ཀྱི་ཚུལ་དེ་དག་ཡོངས་སུ་རྫོགས་པ་ཉིད་ཀྱིས་ལམ་ཐམས་ཅད་ཡང་དག་པར་འགྲུབ་པར་འགྱུར་ཞིང་དེ་ལྟར་འགྱུར་བས་བཅོམ་ལྡན་འདས་ཀྱི་དགོངས་པ་སྲས་ཀྱི་ཐུ་བོ་གཉིས་ཀྱི་ལྟ་སྤྱོད་སྒོམ་གསུམ་འཁྲུལ་པ་མེད་པའི་ཐེག་པ་ཆེན་པོ་དབུ་སེམས་ཀྱི་ཚུལ་གཉིས་ལེགས་པར་ཕྱེས་པ་ཡིན་ལ། སེམས་ཙམ་གྱི་ལྟ་སྒོམ་སྤྱོད་གསུམ་གྱིས་བྱང་ཆེན་གྱི་ས་ལམ་མི་བགྲོད་ན་དེའི་ཕྱིར་དེ་ལྟར་བགྲོད་དོ་ཞེས་བསྟན་པ་དོན་མེད་པར་འགྱུར་ཏེ། དེ་ལྟར་བསྟན་པ་ལ་དོན་ཡོད་ན་ཉན་རང་གི་ལྟ་སྒོམ་སྤྱོད་གསུམ་གྱིས་ཀྱང་བྱང་ཆུབ་ཆེན་པོའི་ས་ལམ་བགྲོད་པར་འགྱུར་ཞེས་བསྟན་རིགས་པ་ལས་དེ་ལྟར་མ་བསྟན་པའི་ཕྱིར། སེམས་ཙམ་གྱི་ལྟ་སྒོམ་སྤྱོད་གསུམ་གྱི་ཐེག་ཆེན་གྱིས་ལམ་བགྲོད་པར་བསྟན་པ་དོན་ཡོད་པར་ཤེས་པས་དེ་ལྟར་བསྟན་པ་དེ་དྲང་དོན་དུ་འགྲེལ་དགོས་པའི་སྐབས་ཡོད་པ་མིན་ལ། སེམས་ཙམ་པའི་གྲུབ་མཐར་གཉིས་མེད་ཀྱི་ཡེ་ཤེས་བདེན་གྲུབ་འདོད་པ་ཡོད་མོད། སེམས་ཙམ་གྱི་གྲུབ་མཐའ་ལ་དེ་ལྟར་གྲགས་ཙམ་གྱི་དབང་ལས་སེམས་ཙམ་པའི་ཆོས་དེ་བྱང་ཆེན་གྱི་ས་དང་ལམ་ལ་སྒྲིབ་པར་བྱེད་པའི་སྒྲིབ་པ་ཡིན་མི་དགོས་ཏེ། སེམས་ཙམ་གྱི་ལྟ་སྒོམ་སྤྱོད་གསུམ་གྱི་ཆོས་ནི་ས་བཅུ་ཐོབ་པ་ལ་གེགས་བྱེད་མ་ཡིན་པར་སྒྲུབ་བྱེད་ཉིད་ཡིན་པའི་ཕྱིར་ཏེ། ཆོས་དེར་ས་བཅུའི་མི་མཐུན་པའི་སྒྲིབ་པ་སྤོང་ཚུལ་དང་གཉེན་པོ་བསྐྱེད་ཚུལ་རྒྱས་པར་བསྟན་པའི་ཕྱིར། ཁྱད་པར་སེམས་ཙམ་གྱི་ཆོས་སུ་ཕྱི་དོན་གྱི་གཟུང་འཛིན་དང༌། བློའི་རྣམ་པ་བདེན་པར་འཛིན་པའི་གཟུང་འཛིན་གྱི་དྲི་མ་ཀུན་བཏགས་ལྷན་སྐྱེས་དུ་མ་སྤོང་བར་བྱེད་ཚུལ་རྒྱས་པར་གསུངས་པའི་ཕྱིར་ན་གཟུང་འཛིན་ཐམས་ཅད་དང་བྲལ་བའི་རང་བཞིན་སྟོང་ཉིད་རྟོགས་པ་ལ་ཕན་པར་འགྱུར་བ་ལས་གནོད་བྱེད་ཀྱི་གེགས་སུ་འགྱུར་བ་ལྟ་ག་ལ་ཡོད་པར་ཤེས་པར་བྱ་དགོས་སོ། །ཡང་ཁྱེད་ཅག་བདེན་བཞི་མི་རྟག་བཅུ་དྲུག་སོགས་ཀྱི་སྲིད་རྩེའི་ཉོན་མོངས་མངོན་གྱུར་ལ་ཆགས་བྲལ་བྱེད་ནུས་པ་དང༌། དེ་འཇིག་རྟེན་པའི་ལམ་དུ་འཇོག་པ་ནི་ཁྱེད་རང་ལ་ཆེས་འགལ་ཏེ། སློབ་དཔོན་ཟླ་བས་ཆོས་བདག་མེད་པར་རྟོགས་པའི་འདས་ལམ་མེད་པར་འཇིག་རྟེན་པའི་ལམ་གྱི་འཇིག་རྟེན་ལ་ཆགས་བྲལ་བྱེད་མི་ནུས་པར་རྒྱ་ཆེར་བཤད་པའི་ཕྱིར། ཡང་དེ་སྲིད་རྩིའི་ཉོན་མོངས་ཀྱི་ས་བོན་ལ་དགོངས་ཀྱི་སྲིད་རྩེའི་ཉོན་མོངས་མངོན་གྱུར་ལ་མི་དགོངས་སོ་ཞེ་ན། སློབ་དཔོན་ཟླ་བའི་རྩ་འཇུག་བཞི་གསུམ་གྱི་ཡིག་ཆ་སོགས། ཟླ་བའི་གསུང་རབས་ནས་སྲིད་རྩེའི་ཉོན་མོངས་མངོན་གྱུར་འཇིག་རྟེན་པའི་ལམ་གྱིས་སྤོང་བར་བྱེད་པའི་ཤེས་བྱེད་ལུང་ཡང་སྟོན་དགོས་ལ། སྤྱིར་སྲིད་རྩེའི་སེམས་ལ་རང་ས་དང་འོག་སའི་ཉོན་མོངས་པ་དག་གིས་ཉམས་པ་ཆ་མཐུན་དུ་བསྐྱེད་པ་ཡོད་ཀྱང༌། དེར་སྙོམས་འཇུག་དེ་ལས་ལྡང་བར་མ་བྱས་པ་དེ་སྲིད་དུ་རང་སའི་ཉོན་མོངས་མངོན་གྱུར་པ་རང་དབང་ཅན་དུ་སྐྱེ་བ་ཡང་བཞག་དཀའ་སྟེ། དེར་ཏིང་ངེ་འཛིན་དེ་ཉིད་ཀྱིས་དེ་རྒྱུད་ཀྱི་ཉོན་མོངས་མངོན་གྱུར་ལ་མགོ་ནོན་པར་བྱེད་ནུས་པའི་ཕྱིར་ཏེ། དེ་ལས་གཞན་དེའི་རང་སའི་ཉོན་མོངས་མངོན་གྱུར་སྤོང་བྱེད་དུ་ཆོས་མངོན་པ་ནས་བཤད་པའི་བདེན་བཞི་མི་རྟག་སོགས་བཅུ་དྲུག་དང་སྤང་གཉེན་དུ་སྦྱར་དགོས་པ་མ་ཡིན་པས་དེ་ལྟར་བསྟན་པ་དོན་མེད་ཅིང་དེ་ལྟར་སྦྱར་དགོས་པ་གསུང་རབ་གར་ཡང་མ་བཤད་ལ། སྲིད་རྩེའི་ཉོན་མོངས་མངོན་གྱུར་མགོ་གནོན་པ་ནི་ཕྱི་རོལ་པ་དག་གིས་ཀྱང་སྲིད་རྩེའི་སྙོམས་འཇུག་དག་པ་བ་ཐོབ་ལ་མ་ཉམས་པ་དེ་དག་གི་བྱེད་པ་ཉིད་ཀྱིས་ཕྱིར་ཏེ། ཇི་སྲིད་སྙོམས་འཇུག་དེ་རོ་མྱང་གི་ཉོན་མོངས་ཅན་དུ་མ་བྱས་པ་ན་རང་སའི་ཉོན་མོངས་དེ་མངོན་གྱུར་དུ་ལྡང་མི་སྲིད་པའི་ཕྱིར།

འདིར་སྨྲས་པ། སྔོན་ཚེ་ཐེག་གསུམ་དག་གི་མདོ་མངོན་པ། །སྡེ་སྣོད་རྣམས་ལས་རང་རང་ཐེག་པ་ཡི། །རྒྱུ་དང་འབྲས་བུར་བགྲོད་བྱེད་བགྲོད་ཡུལ་ཀུན། །དོན་ལ་མི་གནས་དྲང་བའི་དོན་ཡིན་ལ། །བདག་གིས་སྨྲས་པའི་རྣམ་བཞག་འདི་དག་ནི། །འཇམ་པའི་དཔལ་ལ་དངོས་སུ་ཐོས་པའི་ཕྱིར། །འཁྲུལ་པ་མེད་པའི་ངེས་པ་སྒོམ་རྣམས་ཀྱང༌། །སྔོན་བྱུང་གསུང་རབ་རྒྱ་མཚོར་འབད་ནས་ལྟོས། །ཞེས་བསླབ་བྱར་གདམས་སོ། །

གཉིས་པ་ལ། ཐེག་པ་སོ་སོའི་ལྟ་སྒོམ་སྤྱོད་ཚུལ་དང༌། མཐར་ཐུག་ཐེག་པ་གཅིག་ཏུ་འཇུག་ཚུལ། འཇུག་མཚམས་གང་ནས་བསྟན་པ་སྟེ་གསུམ་ལས། དང་པོ་ནི། ཉན་རང་གི་འདུལ་བའི་སྡེ་སྣོད་ལས་ནི་རང་ཉིད་འཁོར་བ་ནས་ཐར་ཆེད་གཞན་གནོད་གཞི་བཅས་སྤོང་བའི་སོ་སོ་ཐར་པའི་ཚུལ་ཁྲིམས་དང༌། མངོན་པའི་སྡེ་སྣོད་ནས་ཉོན་མོངས་པ་ཅན་གྱི་མ་རིག་པའི་གཙོ་བོར་གྱུར་པའི་རྒྱུ་ཀུན་འབྱུང་དང་དེའི་འབྲས་བུ་སྡུག་བདེན་དང༌། དེ་ཟློག་བྱེད་ཀྱི་ལམ་བདེན་དང༌། དེའི་འབྲས་བུ་འགོག་བདེན་ཏེ། བདེན་པ་བཞི་ལ་ལྟ་བའི་ཡུལ་དུ་བྱས་ནས་སྤང་བླང་སོ་སོར་འབྱེད་པ་དང༌། མདོ་སྡེའི་སྡེ་སྣོད་ནས་བདེན་པ་བཞི་ལ་དམིགས་པའི་ཤེས་རབ་དང་བསམ་གཏན་གྱི་རྣལ་འབྱོར་ཏེ་ཞི་གནས་དང་ལྷག་མཐོང་ཟུང་དུ་འབྲེལ་བའི་སྒོམ་པ་སྟེ། ཐེག་དམན་གྱི་ལྟ་སྒོམ་སྤྱོད་པའི་ཚུལ་ནི་དེ་ཙམ་དུ་བརྗོད་ལ། དེ་ཡང་རང་རྒྱལ་གྱི་སྡེ་སྣོད་ནི། ས་སྡེ་ལས། རང་རྒྱལ་ནི་ཉན་ཐོས་ཇི་ལྟ་བ་བཞིན་དུ་རིག་པར་བྱ་སྟེ། ལམ་གྱི་རང་བཞིན་མཚུངས་པའི་ཕྱིར། ཞེས་ཉན་ཐོས་ལས་གཞན་དུ་རང་སངས་རྒྱས་ཀྱི་སྡེ་སྣོད་མ་བཤད་ཀྱང་མ་སྐྱེས་དགྲའི་འགྱོད་པ་བསལ་བའི་མདོ་དང༌། དུས་ཀྱི་འཁོར་ལོ་ལས་རང་སངས་རྒྱས་ཀྱི་སྡེ་སྣོད་ལོགས་སུ་ཡོད་པར་གསུང་ལ། ཁྱད་པར་རང་རྒྱལ་ནི་སྲིད་པ་ཐ་མར་སློབ་དཔོན་ལ་མི་ལྟོས་པར་རྟེན་འབྲེལ་གྱི་འཇུག་ལྡོག་ལ་རྟོག་པས་དགྲ་བཅོམ་པར་འགྱུར་བས་ཉན་ཐོས་ལས་བླ་ལྷག་ཏུ་རྟེན་འབྲེལ་གྱི་དོན་ལ་ལྟ་སྒོམ་བྱེད་དགོས་སོ། །ཐེག་པ་ཆེན་པོ་འདུལ་བའི་སྡེ་སྣོད་ལས་སེམས་ཅན་ཐམས་ཅད་སྲིད་ཞི་གཉིས་ཀ་ལ་མི་གནས་པའི་ཆེད་ཀྱི་གཞན་གནོད་གཞི་བཅས་སྤོང་བའི་ཁར་གཞན་ཕན་གཞི་བཅས་སྒྲུབ་པའི་བྱང་ཆེན་ཚུལ་ཁྲིམས་ཀྱི་ཕར་ཕྱིན་རྒྱ་ཆེན་པོ་དང༌། མངོན་པའི་སྡེ་སྣོད་ནས་ཉོན་མོངས་པ་དང་ཉོན་མོངས་པ་ཅན་མིན་གྱི་མ་རིག་པ་གཉིས་ཀས་བསྐྱེད་པའི་སྡུག་ཀུན་དང༌། དེ་བཟློག་བྱེད་ཀྱི་འགོག་ལམ་སྟེ་ཤེས་བྱ་ལ་སྲིད་ཚད་ཀྱི་བདེན་བཞིའི་ཆོས་ལྷག་མར་མ་ལུས་པ་ཐམས་ཅད་ལ་བལྟ་ཞིང་མཁྱེན་པར་མཛད་ནས་སོ་སོར་བྱེད་པའི་རྒྱུ་ལ་སྤང་བླང་དུ་འབྱེད་པ་དང་མདོ་སྡེའི་སྡེ་སྣོད་ནས་དེ་ལྟའི་ཤེས་བྱ་ཡོངས་རྫོགས་ཀྱི་བདེན་པ་བཞི་ལ་དམིགས་པའི་ཞི་ལྷག་གི་རྣལ་འབྱོར་སངས་རྒྱས་ཀྱི་སྤྱོད་ཡུལ་ལ་འཇུག་པའི་སྒོམ་པ་སྟེ། ཐེག་ཆེན་གྱི་ལྟ་སྒོམ་སྤྱོད་ཚུལ་ནི་དེ་ལྟ་བུའོ། །

འོ་ན་ཉོན་མོངས་པ་ཅན་གྱི་མ་རིག་པ་རྒྱུ་འབྲས་དེ་ཟློག་བྱེད་ཀྱི་རྒྱུ་འབྲས་ཀྱི་བདེན་བཞི་དང་ཉོན་མོངས་ཅན་མིན་པའི་མ་རིག་པ་རྒྱུ་འབྲས་དང་དེ་ཟློག་གི་རྒྱུ་འབྲས་ཀྱི་བདེན་བཞི་ལ་ཐེག་པ་ཆེ་ཆུང་གི་བལྟ་བྱ་སོ་སོར་འཆད་པ་ཅི་ཞེ་ན། ཉན་རང་གི་རང་གི་ཕུང་ཁམས་སྐྱེ་མཆེད་ཀྱི་ཆོས་ཙམ་ཞིག་འཁོར་བར་སྐྱེ་བར་འགོག་པ་ལྷུར་བྱེད་ལ། དེའི་ཆེད་ཀྱི་བདག་ལྟ་ལ་བརྟེན་པའི་ཉོན་སྒྲིབ་ཙམ་སྤོང་བས་འཁོར་རྩའི་མ་རིག་པ་ནས་བཟུང་རྟེན་འབྲེལ་ཡན་ལག་བཅུ་གཉིས་ལུགས་འབྱུང་ལྡོག་གི་ལས་དང་ཉོན་མོངས་པས་རབ་ཏུ་འདུས་བྱས་པ་ཙམ་གྱི་བདེན་བཞི་ལ་ལྟ་སྒོམ་བྱས་པས་གྲུབ་ལ། ཐེག་ཆེན་པ་ནི་བདག་གཞན་ཐམས་ཅད་ཀྱི་ཕུང་ཁམས་སྐྱེ་མཆེད་སྲིད་པར་སྐྱེ་བ་འགོག་ཅིང་ཞི་བར་འཆད་པ་འགོག་པ་ལྷུར་བྱེད་ལ། དེའི་ཆེད་ཀྱི་ལས་ཉོན་གྱིས་འདུས་བྱས་པའི་རྟེན་འབྲེལ་ཡན་ལག་བཅུ་གཉིས་འཇུག་ལྡོག་གི་བདེན་བཞི་ལ་རྟོག་པར་མ་ཟད། ཉན་རང་དགྲ་བཅོམ་པ་དང་བྱང་སེམས་འཕགས་པ་གཞན་དོན་དུ་ལས་ཉོན་གྱི་དབང་གིས་འདུས་མ་བྱས་པར་འཁོར་བར་སྐྱེ་བ་བཞེས་ནས་མཁའ་མཉམ་གྱི་སེམས་ཅན་སངས་རྒྱས་ཀྱི་སར་འགོད་ཆེད་རང་གཞན་གྱི་ཤེས་བྱའི་སྒྲིབ་པ་མཐའ་དག་ཡོངས་སུ་སྦྱོང་བར་མཛད་ལ། དེའི་ཚེ་ལས་ཉོན་གྱི་དབང་གིས་འདུས་མ་བྱས་པར་འཁོར་བར་བྱང་ཆུབ་ཀྱི་སེམས་རྣམ་པ་གཉིས་ཀྱི་ངོ་བོའི་ཐབས་ཤེས་ཀྱི་མཐུས་ཀུན་འབྱུང་དང་འབྲས་བུ་སྡུག་བདེན་གྱི་གནས་ལུས་ལོངས་སྤྱོད་འཛིན་པ་ཉིད་ཀྱིས་གདུལ་བྱ་འཁོར་བ་པ་དེ་དག་དང་བགོ་སྐལ་མཐུན་པར་སྤྱོད་དེ་སངས་རྒྱས་ཀྱི་ཆོས་རྒྱ་ཆེན་པོ་ལ་བསླབས་ནས་སེམས་ཅན་ཐམས་ཅད་ཀྱི་རྒྱུད་ལ་ལམ་ཡོངས་སུ་རྫོགས་པར་འཛིན་འཇུག་སྟེ། མཐར་མི་གནས་པའི་མྱང་འདས་ཀྱི་འགོག་པ་ལ་འགོད་པར་བྱེད་པས་དེ་ལྟའི་བདེན་བཞིའི་ཚུལ་རྟོགས་པ་ནི་ཐེག་ཆེན་ཐུན་མོང་མིན་པའི་ཤེས་བྱ་ཡིན་ཏེ། དཔལ་ལྡན་ཟླ་བས། ཉན་རང་གི་ཆོས་ཀྱི་བདག་མེད་ལ་ལྟ་སྒོམ་བྱེད་པ་ཡོད་ཀྱང་རྒྱས་པར་བལྟ་ཞིང་སྒོམ་པ་མེད་དོ་ཞེས་གསུངས་པ་ནི་ཉན་རང་ལས་ཉོན་གྱིས་འདུས་བྱས་པའི་རྟེན་འབྲེལ་ཡན་ལག་བཅུ་གཉིས་ཀྱི་ལུགས་འབྱུང་ལྡོག་གི་བདེན་བཞིའི་ཆོས་ཙམ་ཁོང་དུ་ཆུབ་པར་བྱེད་ཀྱང་ལས་ཉོན་གྱིས་འདུས་མ་བྱས་པའི་རྟེན་འབྲེལ་ཡན་ལག་བཅུ་གཉིས་ཀྱི་ལུགས་འབྱུང་ལྡོག་གི་བདེན་བཞིའི་ཆོས་རྒྱས་པར་ཁོང་དུ་ཆུབ་པ་མེད་པ་འདི་ཁོ་ནར་དགོངས་ནས་གསུངས་པ་ཉིད་ཀྱི་ཕྱིར་ཏེ། འདི་ལྟར་གསུངས་པ་ཡང་བཅོམ་ལྡན་འདས་ཀྱི་དགོངས་པ་རྨ་མེད་པ་ཡིན་ཏེ། དཔལ་འཕྲེང་གི་མདོར། བཅོམ་ལྡན་འདས་འདུས་བྱས་པའི་འཁོར་བ་ཡང་ལགས་ལ། མྱ་ངན་ལས་འདས་པ་ཡང་ལགས་ལ། འདུས་མ་བྱས་པའི་འཁོར་བ་ཡང་ལགས་ཤིང་མྱ་ངན་ལས་འདས་པ་ཡང་ལགས་སོ། །ཞེས་འབྱུང་བས་དང་པོ་འཁོར་རྩའི་མ་རིག་པའི་དབང་གི་འཁོར་བ་དང༌། དེ་འགག་པའི་འདུས་བྱས་ཀྱི་མྱང་འདས་ནི་བྱང་སེམས་ས་ཐོབ་ནས་འཇོག་པ་དང༌། འདུས་མ་བྱས་ཀྱི་འཁོར་བ་ནི་མ་རིག་བག་ཆགས་ཀྱི་ས་དང་ཟག་མེད་ཀྱི་ལས་ཀྱིས་རྐྱེན་བྱས། ཡིད་ཀྱི་རང་བཞིན་གྱི་ལུས་བླངས་བསམ་གྱིས་མི་ཁྱབ་པའི་འཆི་འཕོ་བ་རྣམས་འདུས་མ་བྱས་ཀྱི་འཁོར་བ་སྟེ། དེ་སངས་རྒྱས་སར་འགག་པས་འདུས་མ་བྱས་ཀྱི་མྱང་འདས་ཞེས་ཐ་སྙད་མཛད་པ་ཡིན་ལ། གནད་འདི་ལྟ་བུ་མ་རྟོགས་པར་ཇོ་ནང་པས། འདུས་མ་བྱས་ཀྱི་འཁོར་བ་མཚན་དཔེས་སྤྲས་པའི་ཟག་མེད་བདེ་གཤེགས་སྙིང་པོ་རྟག་པ་ལ་འཆད་པ་མྱོང་བས་ཐོན་པའི་ངེས་དོན་ཡང་དག་པའི་གྲུབ་མཐར་འཇོག་པ་ནི་རྒྱལ་བའི་དགོངས་པ་ཟབ་དོན་གྱི་ཕྱོགས་ཙམ་དུ་ཕྱིན་པར་རྔོ་ག་ལ་ཐོགས་ཏེ། ལུང་གི་དགོངས་པ་རང་གི་རྟོགས་པ་རང་གིས་རྟོག་པས་ཕྱིན་ཅི་ལོག་ཏུ་དྲང་བར་བྱས་པ་ཉིད་ཀྱི་ཕྱིར་ཏེ། དེ་ལྟར་འཆད་ན་འདུས་མ་བྱས་ལ་འདུས་བྱས་ཀྱི་འཁོར་འདས་ཇི་ལྟར་བཏུབ་པ་དང༌། ཟག་མེད་དང་འཁོར་བའི་གཞི་མཐུན་མི་བཏུབ་པ་དང༌། མཚན་དཔེ་དང་རྟག་པའི་ཆོས་འགལ་བ་སོགས་དོན་དང་ཐ་སྙད་ཐམས་ཅད་ཕྱིན་ཅི་ལོག་འབའ་ཞིག་པ་ཉིད་ཀྱི་ཕྱིར། འདི་འདྲའི་རིགས་ཅན་གཞན་ཡང་འདི་ལྟ་བུ་ཉིད་དུ་ཤེས་པར་བྱའོ། །

གཉིས་པ་ནི། མཐར་ཐུག་ཐེག་པ་གསུམ་དུ་གནས་པ་མིན་ཏེ། སེམས་ཅན་ཐམས་ཅད་ལ་ཐེག་པ་ཆེན་པོ་རྒྱུ་རང་བཞིན་གནས་རིགས་དང༌། དེ་རྒྱས་པར་འགྱུར་རུང་གི་ལམ་བསགས་སྦྱང་གི་ནུས་པ་དང༌། དེ་ལྟར་བསགས་སྦྱང་བྱས་པས་དེའི་འགལ་ཟླ་སྒྲིབ་བ་སྤོང་བར་འགྱུར་བ་རྟེན་འབྲེལ་གྱི་ཆོས་ཉིད་ལ་གནས་པ་དང༌། དེ་སྤངས་པས་ཐེག་པ་ཆེན་པོའི་འབྲས་བུ་རྫོགས་སངས་ཐོབ་པར་འགྱུར་བའི་ཕྱིར། འོ་ན་ཐེག་གསུམ་སྟོན་པས་བཀའ་སྩལ་བ་ནི། ཐེག་པ་གཅིག་པུར་བཀྲི་ཆེད་དང་གནས་སྐབས་འཁོར་བ་པ་རྣམས་འཁོར་བར་ཐོག་མེད་ནས་དུབ་པ་ཞི་བར་ངལ་གསོ་ཆེད་དུ། སློབ་དཔོན་ཆེན་པོ་ཀླུས། ཆོས་ཀྱི་དབྱིངས་ལ་དབྱེར་མེད་ཕྱིར། །གཙོ་བོ་ཐེག་དབྱེར་མ་མཆིས་ཀྱང༌། །ཁྱོད་ཀྱིས་ཐེག་པ་གསུམ་བསྟན་པ། །སེམས་ཅན་གཞུག་པའི་ཆེད་དུ་ལགས། །ཞེས་དང༌། ཐེག་པ་གཉིས་པ་དག་ཀྱང་ནི། །ཐེག་པ་ཆེན་པོ་འབྱུང་བས་ན། །སྲིད་པའི་ལམ་གྱིས་དུབ་རྣམས་ལ། །ངལ་གསོའི་དོན་ཏེ་དེ་ཉིད་མིན། །ཞེས་འབྱུང་ངོ༌། །

གསུམ་པ་ནི། ཙོང་ཁ་པ་སོགས་བོད་སྔ་ཕྱི་མང་པོས་རྣམ་རྟོག་གཏིང་མ་ཚུགས་པར་མི་མཐུན་པར་འདི་སྐད་དུ། ལ་ལས་ཉན་རང་དགྲ་བཅོམ་ཐེག་ཆེན་དུ་འཇུག་པ་ན་ས་བརྒྱད་པ་ནས་འཇུག་དགོས་པ་དང༌། ལ་ལས་མཐོང་ལམ་ནས་འཇུག་དགོས་སོ་ཞེས་ཟེར་བ་དེ་ནི་བཅོམ་ལྡན་འདས་ཀྱི་དགོངས་པ་ཕྱིན་ཅི་ལོག་ཏུ་བཀྲལ་བ་ཡིན་ཏེ། དགྲ་བཅོམ་ཐེག་ཆེན་དུ་འཇུག་ཚུལ་དེ་ལྟ་ན་དགྲ་བཅོམ་དེ་ལ་ལམ་ཤེས་མཐོང་ལམ་དངོས་སུ་མི་སྐྱེ་བར་འགྱུར་ཏེ། དེ་ཐེག་ཆེན་དུ་འཇུག་ཀར་ཐེག་ཆེན་གྱི་སེམས་བསྐྱེད་མེད་པའི་ཕྱིར། མ་ཁྱབ་ན་བྱང་སེམས་ཀྱི་ལམ་ཤེས་བྱང་ཆེན་དུ་སེམས་བསྐྱེད་པ་ཁོ་ནས་སྐྱེ་བའི་རྟེན་ངེས་པ་མ་ཡིན་པར་འགྱུར་ཏེ། སེམས་བསྐྱེད་མེད་ཀྱང་སྐྱེ་བའི་ཕྱིར། འདོད་ན། རྒྱལ་བའི་ཡུམ་ལས། ལྷའི་བུ་གང་དག་གིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་མ་བསྐྱེད་པ་དེ་དག་གིས་ཀྱང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པར་བྱའོ། །ཞེས་དང༌། དེའི་དོན་བསྟན་བཅོས་ལས། ཡུལ་ངེས་པ་དང༌། ཞེས་འབྱུང་ལ། དེའི་འགྲེལ་པར། དེ་ཡང་བྱང་ཆུབ་ཏུ་སེམས་བསྐྱེད་པ་ཁོ་ན་ཡིན་པས་ཡུལ་སོ་སོར་ངེས་པ་ཡིན་ནོ། །ཞེས་བཤད་པ་དང་འགལ་བར་འགྱུར། འོན་ཏེ་ཉན་རང་དགྲ་བཅོམ་དེ་ལ་སེམས་བསྐྱེད་ཡོད་ན་སེམས་དཔར་འགྱུར་ཏེ། སྤྱོད་འཇུག་ལས། བྱང་ཆུབ་སེམས་བསྐྱེད་གྱུར་ནས་སྐད་ཅིག་གིས། །སྲིད་པའི་བཙོན་རར་བསྡམས་པའི་ཉམ་ཐག་རྣམས། །བདེ་གཤེགས་རྣམས་ཀྱི་སྲས་ཞེས་བརྗོད་བྱ་ཞིང༌། །འཇིག་རྟེན་ལྷ་མིར་བཅས་པའི་ཕྱག་བྱར་འགྱུར། །ཞེས་འབྱུང་ལ། དེ་ལྟ་ན་དང་པོར་ཐེག་ཆེན་དུ་འཇུག་ན་ཀུན་རྫོབ་བྱང་ཆུབ་ཏུ་སེམས་བསྐྱེད་པ་ནས་འཇུག་དགོས་ལ། ཀུན་རྫོབ་བྱང་ཆུབ་ཏུ་སེམས་བསྐྱེད་པ་ལ་སོགས་དོན་དམ་སེམས་བསྐྱེད་ཀྱི་ལམ་ཐོབ་པའི་ཐབས་ལམ་ལ་འབད་པ་དག་ནི་ཚོགས་སྦྱོར་གྱི་ལམ་མ་ཡིན་ན་བྱང་སེམས་ཀྱི་མཐོང་སྒོམ་གྱི་ལམ་དུ་མི་ཡོང་བས་ཉན་རང་དགྲ་བཅོམ་མཐོང་ལམ་སོགས་ལ་བཙན་འཇུག་བྱེད་པ་ཇི་ལྟར་འོས། གཞན་ཡང་ཐེག་ཆེན་གྱི་འདས་ལམ་གྱི་རང་རྒྱུ་ལ་མ་ལྟོས་པར་རང་འབྲས་འདས་ལམ་འབྱུང་མི་སྲིད་པར་ཐལ། མཐོང་ལམ་གྱི་རྗེས་སུ་འགྲོ་ལྡོག་བྱ་ཡུལ་གྱི་སྦྱོར་ལམ་གྱི་ཉེར་ལེན་མེད་པར་མཐོང་ལམ་སོགས་སྐྱེ་བ་ཡོད་པའི་ཕྱིར། འདོད་ན་རྒྱུ་མེད་ཀྱི་འབྲས་བུ་མཚར་ལ། ཐེག་ཆེན་མཐོང་ལམ་དེའི་ཉེར་ལེན་གྱི་རྒྱུ་སྦྱོར་ལམ་ལ་ལྟོས་མི་དགོས་སོ་སྙམ་ན་ཡང་མིན་ཏེ། ཐེག་པ་གསུམ་ཆར་ཐོབ་པའི་རྒྱུ། །ཞེས་རྒྱལ་བ་མ་ཕམ་པས། ལྟོས་དགོས་སོ་ཞེས་ནན་གྱིས་གསུངས་པ་ཉིད་ལ་ཚད་མར་མི་འཛིན་ན་ཁྱེད་ཀྱི་མུ་ཅོར་སྨྲ་བ་ལ་སུ་ཞིག་བདེན་པར་བརྩི། ཡང་ཉན་རང་གྲ་བཅོམ་དེ་ལ་ཐེག་ཆེན་གྱི་མཐོང་ལམ་དངོས་སུ་མི་སྐྱེ་བར་འགྱུར་ཏེ། ཐེག་ཆེན་གྱི་ཐབས་ཤེས་ཡུན་རིང་པོར་གོམས་པ་མེད་པའི་ཕྱིར། ཁྱབ་པ་ནི། རིགས་པའི་དབང་ཕྱུག་གིས། དེ་ཕྱིར་ཡང་དག་ཡང་དག་མིན། །གང་གིས་ཤིན་ཏུ་གོམས་གྱུར་པ། །སྒོམ་པ་ཡོངས་སུ་རྫོགས་པ་ན། །བདེ་གསལ་མི་རྟོག་བློ་འབྲས་ཅན། །ཞེས་པས་ཀྱང་གྲུབ་བོ། གཞན་ཡང་ཐེག་པ་ཆེན་པོའི་མཐོང་ལམ་དང་སྒོམ་ལམ་དེ་དག་གོམས་པ་ལ་མ་ལྟོས་པས་སྒོམ་བྱུང་གི་ཤེས་རབ་མ་ཡིན་པ་དང༌། འབད་མེད་དུ་གྲོལ་བས་ཧ་ཅང་ཐལ་བར་འགྱུར་རོ། །དེས་ན་མ་ཕམ་པས། བསྐལ་པ་གྲངས་མེད་ངེས་འབྱུང་ཞིང༌། །མོས་པ་རྣམ་པར་འཕེལ་བྱེད་པ། །ཇི་ལྟར་ཆུ་ཡི་རྒྱ་མཚོ་བཞིན། །དགེ་ཆོས་རྣམས་ཀྱི་ཡང་དག་རྫོགས། །ཞེས་དབང་པོ་རྣོན་པོས་ཐེག་པ་ཆེན་པོའི་ཚོགས་ལམ་ཆེན་པོར་ཕྱིན་པ་ལ་ཡང་བསྐལ་པ་གྲངས་མེད་པ་ཅིག་དགོས་པར་གསུངས་ན། དབང་པོ་བརྟུལ་པོར་གྱུར་པའི་ཉས་ཐོས་ཀྱིས་ཐེག་པ་མཆོག་གི་མཐོང་ལམ་དང་དག་པའི་སྒོམ་ལམ་ལ་འབད་པ་ལ་མ་ལྟོས་པར་བསྐྱེད་དོ་ཞེས་སྨྲ་བ་ནི་རང་ལ་མོས་པ་ཐོབ་པའི་དད་པའི་རྗེས་འབྲང་དག་གི་མགོ་བོ་དཀྲུགས་པ་ལས་ཤེས་རབ་དང་ལྡན་པ་སུ་ཞིག་གི་ཡིད་ལ་སྨན། གལ་ཏེ་ཉན་ཐོས་ཀྱི་ལམ་ལ་འབད་པ་དེ་ཉིད་ཐེག་ཆེན་མཐོང་སྒོམ་གྱི་ལམ་དེའི་རྒྱུ་ཡིན་མོད་སྙམ་ན། སྲོག་གི་མཆོད་སྦྱིན་མཐོ་རིས་ཀྱི་རྒྱུར་སྨྲ་བ་ལྟར་སྤྱོད་དམ། ཐེག་དམན་གྱི་ཐེག་ཆེན་གྱི་ལམ་གྱི་མི་མཐུན་པའི་ཕྱོགས་ཡིན་པས་དེ་དེའི་རྒྱུར་རིགས་སྙམ་ན། འོ་ན་བློ་དང་ལྡན་པས་དམྱལ་བར་གནས་པ་དུས་ཀུན་ཏུ། །བྱང་ཆུབ་དྲི་མེད་སྤངས་པའི་བར་དུ་གཅོད་བྱེད་མིན། །ཐེག་པ་གཞན་ལ་རབ་བསིལ་རྣམ་རྟོག་བདག་ཕན་པ། །རབ་ཏུ་བདེ་བར་གནས་ཀྱང་བར་དུ་གཅོད་པར་བྱེད། །ཅེས་འབྱུང་བས་དེ་དེའི་རྒྱུར་འགྲོ་མི་འགྲོ་ལེགས་པར་སོམས་ཤིག །འོ་ན་ཉན་རང་གི་དགྲ་བཅོམ་པ་ཐེག་ཆེན་གྱི་ལམ་གང་ནས་འཇུག་ཅེ་ན། ཚོགས་ལམ་ནས་འཇུག་དགོས་ཏེ། སྙིང་རྗེས་བསྐྱེད་ནས་གཞན་དོན་དུ་སངས་རྒྱས་ཐོབ་འདོད་ཀྱི་འདུན་སོགས་སེམས་བསྐྱེད་པ་དང་པོ་གསུམ་ཐོབ་པར་བྱ་དགོས་པའི་ཕྱིར། ཐེག་ཆེན་གྱི་ཚོགས་ལམ་གྱིས་བསྡུས་པའི་ཆོས་བཞི་ཚན་གསུམ་རྫོགས་པར་བྱ་དགོས་པའི་ཕྱིར། སློབ་དཔོན་སེང་གེ་བཟང་པོས། དེ་ལ་སེམས་བསྐྱེད་པ་དང་པོ་གསུམ་ནི་ཆུང་ངུ་དང་འབྲིང་དང་ཆེན་པོ་ཉིད་ཀྱི་ལས་དང་པོ་པའི་སས་བསྡུས་སོ། །ཞེས་བཤད་ལ། དེས་ན་ཤིན་ཏུ་དབང་པོ་རྣོ་ཞིང་རྟོགས་པ་མྱུར་དུ་འཇུག་པའི་རིགས་ཅན་གྱིས་ཀྱང་ལམ་རིམ་གྱིས་མ་བགྲོད་པར་ཐོད་རྒལ་དུ་བྱ་བར་མི་ནུས་ན་དབང་པོ་བརྟུལ་ཞིང་རྟོགས་པ་བུལ་བའི་ཉན་ཐོས་ཀྱི་ཐོད་རྒལ་ཅིའི་ཕྱིར་ནུས།

འདི་ལ་ཁ་ཅིག་འདི་ལྟར་དྭོགས་ཏེ། དེ་ལྟ་ན་འཕགས་པ་སོ་སྐྱེར་ལྷུང་སྲིད་པར་འགྱུར་ཏེ། ཐེག་དམན་དགྲ་བཅོམ་ཐེག་ཆེན་གྱི་ཚོགས་ལམ་ནས་འཇུག་དགོས་པའི་ཕྱིར། འདོད་ན་ཇི་སྐད་དུ། ལྔ་འབྲས་ལས། ཉམས་འགྱུར་དང་པོ་ལས་མ་ཡིན། །ཞེས་འབྲས་བུ་དང་པོ་ལས་ཉམས་པ་མེད་པར་བཤད་པ་དང་འགལ་ལོ་ཞེ་ན། ཁོ་བོས་འབྲས་བུ་དང་པོ་ལས་ཉམས་པར་སྨྲ་བ་ག་ལ་འགྱུར། ཁྱེད་རང་ས་བརྒྱད་པ་ནས་འཇུག་པ་ལྟར་ན་ཡང་དགྲ་བཅོམ་མི་གཡོ་བའི་ཆོས་ཅན། སློབ་ལམ་སར་ལྟུང་བ་ཅིག་སྲིད་པར་ཐལ། ཐེག་དམན་དགྲ་བཅོམ་མི་གཡོ་བའི་ཆོས་ཅན་ཐེག་ཆེན་གྱི་མཐོང་ལམ་དུ་འཇུག་དགོས་པའི་ཕྱིར། འདོད་ན། དགྲ་བཅོམ་དྲུག་འདོད་དེ་དག་ལས། །ལྔ་ནི་དད་པས་མོས་ལས་སྐྱེས། །ཞེས་པའི་དྲུག་ཅར་ཉམས་པའི་ཆོས་ཅན་དུ་འགྱུར་བའི་ཕྱིར་རང་གིས་དྲངས་པའི་ལུང་དང་འགལ་བར་མཚུངས་སོ། །འོན་ཏེ་དགྲ་བཅོམ་གྱི་སྤངས་རྟོགས་ལས་ཉམས་ནས་མཐོང་ལམ་དུ་འཇུག་ན་དེར་འགྱུར་ཡང༌། འདིར་སྔར་གྱི་སྤངས་ཐོབ་མི་ཉམས་པར་དེ་དག་ཁྱད་པར་དུ་འགྱུར་བའི་ཕྱིར་འོག་ཏུ་ལྷུང་བར་ག་ལ་འགྱུར་ཞེ་ན། ཚུལ་དེ་ནི་ཁོ་བོ་ཅག་ལ་ཡང་མཚུངས་པའི་ཕྱིར་ཉེས་པ་ལྟ་ག་ལ་ཡོད། ཉན་རང་འཕགས་པ་ཚོགས་ལམ་དུ་ཞུགས་པ་དེ་འཕགས་པ་གཏན་མ་ཡིན་པར་འགྱུར་ཏེ། ཉན་རང་འཕགས་པ་མིན་ལ་ཐེག་ཆེན་འཕགས་པ་ཡང་མ་ཡིན་པའི་ཕྱིར། འདོད་ན། འཕགས་པའི་སྤངས་རྟོགས་མི་ཉམས་པ་དང་འགལ་ཞེ་ན། དགྲ་བཅོམ་པ་བརྒྱད་པ་ནས་འཇུག་པ་དེ་དགྲ་བཅོམ་གཏན་མིན་པར་འགྱུར་བ་ཡང་མཚུངས་སོ། །གལ་ཏེ་དམན་པའི་དགྲ་བཅོམ་ཡིན་པས་རྟགས་མ་གྲུབ་ལ། དེའི་དགྲ་བཅོམ་ཡིན་ཀྱང་ཐེག་པ་ཆེན་པོའི་སློབ་ལམ་ཡིན་པ་མི་འགལ་ཏེ། དཔེར་ན་དགེ་ཚུལ་གྱི་སྡོམ་ལྡན་རྒན་པོ་ཡིན་པ་དང་དགེ་སློང་གི་གསར་བུ་ཡིན་པ་མི་འགལ་བ་བཞིན། འོན་ཀྱང་གང་ཟག་དེ་བྱང་ཆུབ་སེམས་དཔར་བཞག་གི་དགྲ་བཅོམ་ཞེས་ཐ་སྙད་མི་བྱ་སྟེ། དགེ་སློང་གསར་བུ་ལ་དགེ་སློང་དུ་གཞག་གི་དགེ་ཚུལ་གྱི་སྡོམ་པ་དང་ལྡན་ཡང་དེར་ཐ་སྙད་མི་བྱེད་པ་བཞིན་ནོ་སྙམ་ན། འོ་ན་ཉན་རང་དགྲ་བཅོམ་ཐེག་ཆེན་ཚོགས་ལམ་པ་དེ་འཕགས་པ་ཞེས་ཐ་སྙད་མི་བྱ་བར་བྱང་སེམས་སོ་སོ་སྐྱེ་བོ་ཞེས་ཐ་སྙད་བྱ་རིགས་ཏེ། བྱང་སེམས་ཀྱི་འཕགས་ལམ་མ་ཐོབ་པའི་ཕྱིར། ཇི་སྐད་དུ། ལམ་མ་ཐོབ་པ་སོ་སོ་ཡི། །སྐྱེ་བོར་འདོད་དེ། ཞེས་འབྱུང་བའི་ཕྱིར། དེ་ལྟ་ན་ཡང་སོ་སོ་སྐྱེ་བོར་འབོད་པས་སོ་སོ་སྐྱེ་བོ་ཡིན་མི་དགོས་ཏེ། དགྲ་བཅོམ་པ་ཡིན་པའི་ཕྱིར། ས་བཅུ་ལ་སངས་རྒྱས་ཀྱི་སར་རྣམ་པར་བཞག་ཀྱང་དེ་སངས་རྒྱས་ཀྱི་ས་ཡིན་མི་དགོས་པ་བཞིན་ནོ། །དེས་ན་ཉན་རང་ཐེག་ཆེན་གྱི་ལམ་གང་ནས་འཇུག་པའི་ཚུལ་འདི་ལྟ་བུ་ནི་རྔོག་ལོ་ཙཱ་བ་ཆེན་པོ་བློ་ལྡན་ཤེས་རབ་ཀྱིས་ཀྱང་ལེགས་པར་བཤད་པར་སྣང་སྟེ། གསང་ཕུ་བའི་མཁས་པ་ཆེན་པོ་གནས་དྲུག་པའི་ཕར་ཕྱིན་རབ་བྱེད་ཆེན་མོར་བཤད་མ་ཐག་པའི་དོན་འདི་ལ་བརྒལ་ན་དྭོགས་པ་མཐའ་ཡས་པ་དང་བཅས་པ་སྤྲོས་ནས་ལོ་ཙཱ་བ་ཡབ་སྲས་ཀྱི་དགོངས་པའོ་ཞེས་བཀོད་པར་མཛད་པ་ལས་འདི་མདོ་བསྡུས་ཙམ་སྟེ་སྤྲོས་པས་ཆོག་གོ །

རི་བོ་དགེ་ལྡན་པ་དག །ཉན་རང་ས་བརྒྱད་པ་ནས་འཇུག་ཅེས་སྨྲ་བའི་ཞེན་དོན། ཉོན་སྒྲིབ་ཉན་རང་དགྲ་བཅོམ་པ་ལ་མེད། མཐོང་ལམ་དང་མ་དག་ས་བདུན་ལ་སོགས་པར་ཤེས་སྒྲིབ་ཀྱི་རྣམ་དག་རྒྱ་ཆེར་མངོན་པའི་མདོ་བསྟན་བཅོས་ནས་བཤད་པའི་སྒྲིབ་པ་ནི་ལུང་དེ་ནས་བཤད་པ་ལྟར་ཁས་མི་ལེན་པས་བར་དེར་སྤང་བྱ་སྒྲིབ་གཉིས་ཀྱི་སྒྲིབ་པ་གང་ཡང་མེད་ན་དག་ས་ནས་འཇུག་པ་ཉིད་ཀྱི་གྲུབ་སྙམ་མོད། རྒྱ་ཆེར་ཐེག་པ་ཆེན་པོའི་ཆོས་མངོན་པའི་མདོ་བསྟན་བཅོས་ནས་བཤད་པའི་སྒྲིབ་པ་གཉིས་དང༌། ཤིན་ཏུ་རྒྱས་པའི་སྡེ་སྣོད་རྒྱལ་བའི་ཡུམ་དང་དེའི་དགོངས་འགྲེལ་རྒྱལ་བ་མ་ཕམ་པས་བསྟན་བཅོས་མངོན་པར་རྟོགས་པའི་རྒྱན་དུ་མཐོང་སྤང་ཤེས་སྒྲིབ་དང་མ་དག་པའི་མཐོང་སྤང་སྒོམ་སྤང་ཤེས་སྒྲིབ་ཀྱི་རྣམ་བཞག་ཇི་སྙེད་གསུངས་པ་ཐམས་ཅད་སྤང་མི་དགོས་པའམ་སྤང་བྱ་མ་ཡིན་ནོ། །བསྟན་པ་འདིའི་སྟོན་པ་རྒྱལ་ཚབ་དང་བཅས་པའི་ངེས་དོན་གྱི་བཀའ་དྲི་མ་མེད་པ་ཁྱེད་ཀྱིས་མི་གཙང་བའི་སྙིགས་མ་ལྟར་འདོར་བར་བྱེད་ན་ངེད་ཀྱིས་ཅི་ཡང་བྱར་མེད་པས་ལན་འདེབས་ཀྱི་ཡུལ་བསམ་པའི་ར་བར་ག་ལ་ཤོང༌།། །།

༈ རྡོ་རྗེའི་གསུང༌། **ཕྱག་རྒྱ་ཆེན་པོ་དང་ཚུལ་ཁྲིམས་གཅིག་པ་འདི་འཇིག་རྟེན་མགོན་པོའི་ཁྱད་ཆོས་བླ་ན་མེད་པ་ཡིན་**བྱ་བ་འདི་བཞུགས། ཞེས་བྱ་བ་འདི་གསལ་བར་བཏོན་ན། ལྷག་པ་ཚུལ་ཁྲིམས་ཀྱི་བསླབ་པ་མེད་པར་ཕྱག་རྒྱ་ཆེན་པོའི་མིང་ཅན་ལྷག་པ་བསམ་གཏན་དང་ཤེས་རབ་ཀྱི་བསླབ་པ་མི་འབྱུང་ཞེས་ཐེག་པ་ཆེ་ཆུང་དང་མདོ་སྔགས་ཐུན་མོང་དུ་བསྟན་ནས། ཐུན་མོང་མིན་པ་རྡོ་རྗེ་ཐེག་པར་འཕོ་མེད་ཀྱི་བདེ་བ་དང༌། རྣམ་ཀུན་མཆོག་ལྡན་གྱི་སྟོང་ཉིད་རོ་མཉམ་པར་གྱུར་པ་ཕྱག་རྒྱ་ཆེན་པོ་ཉིད་སངས་རྒྱས་ཐམས་ཅད་ཀྱི་སྤང་བྱ་ཐམས་ཅད་སྤོང་བའི་སྡོམ་པ་དང༌། ལེགས་སྤྱད་ཐམས་ཅད་ལ་བསླབ་པའི་ཚུལ་ཁྲིམས་དང༌། དེའི་ཏིང་ངེ་འཛིན་གཞུང་ལུགས་དེ་ལས་འདའ་བྱར་མེད་པས་དམ་ཚིག་མིན་བྱ་བ་འདི་བཞུགས།

འདི་ལ་ཐུན་མོང་བ་དགོངས་གཅིག་སྔ་མའི་དགོངས་པ་བླངས་ཏེ་བཤད། ཐུན་མོང་མིན་པ་མ་ཚང་བ་ཁ་བསྐངས་ནས་བཤད་པའི་དང་པོ་ནི། རྒྱུའི་ཐེག་པར་བསྟན་པའི་བསླབ་པ་ཕྱི་མ་གཉིས་ལ་བཀའ་བརྒྱུད་རིན་པོ་ཆེ་འདི་ཡིས་མཚན་ཕྱག་རྒྱ་ཆེན་པོར་གསོལ་བར་མཛད་ལ། དེ་ནི་བསླབ་པ་དང་པོ་མེད་ན་མི་འབྱུང་སྟེ། ལྷག་པ་ཤེས་རབ་ཀྱི་བསླབ་པས་ནི་ཉོན་མོངས་སོགས་སྒྲིབ་གཉིས་ཀྱི་ས་བོན་དང་གནས་ངན་ལེན་དྲུངས་འབྱིན་བྱེད་དུ་གཙོ་བོར་བསྔགས་ལ། ལྷག་པ་སེམས་ཀྱི་བསླབ་པ་ནི་ཉོན་མོངས་པ་དང་མཚན་རྟོག་མངོན་གྱུར་སྤོང་བྱེད་དུ་གཙོ་བོར་བསྔགས་ལ། ཉོན་མོངས་པ་དང་མཚན་རྟོག་མངོན་གྱུར་སྤོང་བར་བྱེད་པ་ལའང་ཉོན་མོངས་པ་དང་མཚན་རྟོག་མངོན་གྱུར་གྱི་བསྐྱེད་པའི་ལུས་ངག་ཡིད་གསུམ་གྱི་མི་དགེ་བའི་ལས་འགོག་པར་བྱེད་པ་མེད་ན་ཉོན་མོངས་སོགས་སྒྲིབ་པ་མངོན་གྱུར་ས་བོན་གནས་ངན་ལེན་རྣམས་འགོག་པར་མི་ནུས་ལ། རྒྱུ་མཚན་དེས་ན་ལྷག་པ་ཚུལ་ཁྲིམས་ཀྱི་བསླབ་པས་དང་པོ་ཉིད་དུ་གཙོ་བོར་སྒོ་གསུམ་གྱི་ལས་མི་དགེ་བ་ཐམས་ཅད་སྡོམ་ཞིང་སྤོང་བར་བྱེད་པའི་ཕྱིར་རོ། །དེས་ན་བསླབ་པ་གསུམ་ལ་བསླབས་ན་རྫོགས་སངས་ཐོབ་ཅིང་སྤང་བྱ་དྲི་མ་ཐམས་ཅད་དག་པར་འགྱུར་བ་ནི་སངས་རྒྱས་ཀྱི་རིགས་གཞི་དུས་སུ་ཡོད་པའི་དབང་ལས་ཡིན་ཏེ། འབྲས་བུ་སངས་རྒྱས་ཀྱི་ས་ན་བསླབ་པ་གསུམ་ཡོད་པ་དེ་ལམ་དུས་ཀྱི་བསླབ་པ་གསུམ་གོམས་པ་རབ་ཀྱི་མཐར་ཕྱིན་པས་རྫོགས་པ་ཡིན་ལ། ལམ་གྱི་བསླབ་པ་གསུམ་པོ་དེའི་རྒྱུ་རིགས་ཀྱང་གཞི་དུས་སུ་ཡོད་ལ། ཡོད་པ་དེ་རྐྱེན་གྱིས་སད་པར་བྱས་ནས་དང་པོར་ཉོན་མོངས་པས་ཀུན་ནས་བསླངས་པའི་སྒོ་གསུམ་གྱི་ལས་མི་དགེ་བ་རྣམས་སྤོང་བའི་ལྷག་པ་ཚུལ་ཁྲིམས་ཀྱི་བསླབ་པ་ལ་འཇུག་ནས་དེ་སྤོང་བ་ལ་ནུས་པ་ཐོབ་པར་འགྱུར་ལ། དེ་ཐོབ་ནས་དེ་ཀུན་ནས་སློང་བྱེད་ཆགས་སོགས་ཉོན་མོངས་སྤོང་བའི་ལྷག་པ་སེམས་ཀྱི་བསླབ་པ་ལ་འཇུག་ནས་དེ་སྤོང་བ་ལ་བཟོད་པ་ཐོབ་པར་འགྱུར་ལ། དེ་ཐོབ་ནས་དེ་དག་གི་ས་བོན་སྤོང་བའི་ལྷག་པ་ཤེས་རབ་ཀྱི་བསླབ་པ་ལ་འཇུག་ནས་དེ་སྤོང་བ་ལ་ནུས་པ་ཐོབ་པར་འགྱུར་ཏེ། དེ་ཡང་བསླབ་པ་དེ་དག་གི་སྤང་བྱ་དེ་དག་སྤོང་བ་ལ་ནུས་པ་ཐོབ་པར་འགྱུར་བ་ཡང་སྔ་མ་སྔ་མ་མ་ཐོབ་ན་ཕྱི་མ་ཕྱི་མའི་ནུས་པ་ཐོབ་པར་མི་ནུས་པ་ཉིད་ཀྱི་ཕྱིར་ལམ་གྱི་བསླབ་པ་གསུམ་པོ་འདི་ཡང་རྒྱུའི་དུས་ནས་རྒྱུ་འབྲས་ཀྱི་ཚུལ་དུ་བསྐྱེད་བྱ་སྐྱེད་བྱེད་ཀྱི་ངོ་བོར་གནས་ལ། དེས་ན་དགོངས་གཅིག་རྙིང་མར་ཚུལ་འདི་ལ་བསམས་ནས་ཕྱག་རྒྱ་ཆེན་པོ་དང་ཚུལ་ཁྲིམས་གཅིག་སྟེ་མཚུངས་པར་གཅིག་པ་དང་འབྲེལ་བར་གཅིག་པའི་ཕྱིར་ཞེས་འབྲས་བུ་རྒྱུ་དང་འདྲ་བར་མཚུངས་པ་དང༌། སྔ་མ་སྔ་མ་ལ་མ་བརྟེན་པར་ཕྱི་མ་ཕྱི་མ་མི་འབྱུང་བས་འབྲེལ་པ་གཅིག་པ་ཞེས་དགོངས་པ་ཡིན་ནོ། །

ངག་དོན་བསླབ་པ་གསུམ་ལ་ཚོགས་གཉིས་ཀྱི་ཆའི་ཐབས་དང་ཤེས་རབ་ཀྱི་རིགས་གཉིས་རྒྱུ་དུས་སུ་ཡོད་པ་ལམ་བསླབ་པ་གསུམ་ཉིད་ཀྱི་སྦྱངས་པས་འབྲས་བུ་སྐུ་གཉིས་ཐོབ་པར་བྱེད་པ་ནི་ཚུལ་ཁྲིམས་རིན་པོ་ཆེ་དང་ཕྱག་རྒྱ་ཆེན་པོ་གྲུབ་བདེ་འབྲལ་མི་ཤེས་པར་ཕན་ཚུན་ལྷན་ཅིག་འབྱུང་བའི་འབྲེལ་པར་གྲུབ་པ་ཡིན་ཏེ། སློབ་པ་དང་མི་སློབ་པ་དག་གི་རྒྱུད་ལ་ཟག་མེད་ཀྱི་ཕུང་ལྔ་ཡང་ཡ་བྲལ་དུ་འབྱུང་སྲིད་པ་མ་ཡིན་པའི་ཕྱིར་རོ། །

གཉིས་པ་ནི། བཅོམ་ལྡན་འདས་དུས་ཀྱི་འཁོར་ལོ་རྩ་བའི་རྒྱུད་དུ། བྷཱ་གར་ལིངྒ་རབ་བཞག་ནས། །བྱང་ཆུབ་སེམས་ནི་སྤྲོ་མི་བྱེད། །ཁམས་གསུམ་པོ་ནི་མ་ལུས་པ། །སངས་རྒྱས་སྐུ་རུ་བསྒོམ་པར་བྱ། །བསྲུང་བ་འདི་ཉིད་ཁོ་ན་ཡིས། །ཚུལ་ཁྲིམས་དག་ནི་ཡང་དག་རྫོགས། །བསོད་ནམས་ཡེ་ཤེས་ཡང་དག་ལྡན། །ཕ་རོལ་ཕྱིན་བཅུ་ཐོབ་པ་ཡི། །རྫོགས་པའི་སངས་རྒྱས་དུས་གསུམ་འཇུག །འདི་ཡི་རྫོགས་སངས་རྒྱས་ཀུན་གྱིས། །ཆོས་ཀྱི་འཁོར་ལོ་རབ་ཏུ་བསྐོར། །ཞེས་འབྱུང་བ་བཤད་གཞིར་བཀོད་ནས་ཅུང་ཟད་བརྗོད་པར་བྱ་སྟེ། བྷ་གར་བཞུགས་ནས་བྱང་ཆུབ་ཀྱི་སེམས་སྤྲོ་བར་མི་བྱ་བ་ནི་གཞི་ལམ་འབྲས་བུར་སྒྲིབ་བྲལ་དུ་བཞུགས་པའི་དཔལ་རྡོ་རྗེ་སེམས་དཔའ་ཉིད་ཡིན་ལ། དེ་ཡང་ཕལ་པ་དང་མཆོག་གི་དབང་དུ་བྱས་ན་རྒྱུའི་རྡོ་རྗེ་སེམས་དཔའ་ལས་ལམ་དུས་ཀྱི་རྡོ་རྗེ་སེམས་དཔའ་མཆོག་དང༌། དེ་ཡང་སོ་སྐྱེའི་རྒྱུད་ཀྱི་རྡོར་སེམས་ལས་འཕགས་རྒྱུད་ཀྱི་རྡོར་སེམས་མཆོག་དང༌། སློབ་པའི་རྡོར་སེམས་ལས་མི་སློབ་པའི་རྡོར་སེམས་མཆོག་ཏུ་འཇོག་ལ། ཕྱི་མ་ཕྱི་མ་དེར་ལྟོས་ཀྱི་སྔ་མ་ཕལ་པ་སྟེ་མཆོག་དམན་དུ་འཇོག་ལ། འོ་ན་དཔལ་རྡོ་རྗེ་སེམས་དཔའི་མཚན་ཉིད་དེ་ཇི་ལྟ་བུ་ཞེ་ན། ཨེ་ཝཾ་ཟུང་དུ་འཇུག་པའི་དུས་ཀྱི་འཁོར་ལོ་དང་རྡོ་རྗེ་འཇིགས་བྱེད་དང༌། གསང་བ་འདུས་པ་དང༌། ཀྱཻའི་རྡོ་རྗེ་དང༌། འཁོར་ལོ་སྡོམ་པའི་བདག་ཉིད་དུ་གྲུབ་པ་ཡིན་ཏེ། བོད་ཀྱི་གྲུབ་ཆེན་དུ་ཁས་ལེན་པ་མང་པོས་དུས་ཀྱི་འཁོར་ལོ་སོགས་ཀྱི་མཚན་ཉིད་དམ་རང་བཞིན་ནི་ཕར་ཕྱིན་ནས་བཤད་པའི་སྟོང་ཉིད་ཤེར་ཕྱིན་རྒྱལ་ཡུམ་གྱི་མིང་ཅན་སྤྲོས་བྲལ་མེད་དགག་ལ་རྒྱ་ཆེར་བཤད་པ་ནི་ཟབ་མོ་སྔགས་ཀྱི་ཚུལ་འདིར་བློ་ཁ་ཅུང་ཟད་ཙམ་ཡང་མ་ཕྱོགས་པའོ། །

འོ་ན་ཨེ་ཝཾ་རོ་གཅིག་དང་དུས་ཀྱི་འཁོར་ལོ་རོ་གཅིག་པ་ཞེས་པ་དེ་ཇི་ལྟ་བུ་ཞིག་སྙམ་ན། མཆོག་ཏུ་མི་འགྱུར་བའི་དང་པོའི་སངས་རྒྱས་དབང་པོ་ཐམས་ཅད་པ་ནང་རིག་བདེ་བ་ཆེན་པོ་ཟག་པ་ཐམས་ཅད་དང་བྲལ་བའི་སེམས་དང་སེམས་ལས་བྱུང་བ་འབྲལ་མི་ཤེས་སུ་གནས་ཤིང་དེ་ཉིད་དེ་དེར་གྲུབ་པ་དང་བྲལ་བའི་སྟོང་ཉིད་ཡིན་ཀྱང་རྣམ་པར་དག་པའི་ཟག་མེད་ཀྱི་སེམས་བྱུང་དེའི་སྤྱོད་ཡུལ་དུ་རང་བཞིན་མེད་པ་སྒྱུ་མ་དང་རྨི་ལམ་དང་པྲ་ཕབ་པའི་རྣམ་པ་ལྟར་སྣ་ཚོགས་པའི་སྣང་བ་སྟོང་པའི་གཟུགས་བརྙན་གསལ་བར་འཆར་བ་གཉིས་འབྲལ་མི་ཤེས་པར་གནས་པ་ལ་སྒྲིབ་གཉིས་བག་ཆགས་འཕོ་བ་དེ་འཁོར་བའི་གནས་པ་གང་གི་ཡང་བར་ཆད་བྱ་བར་མི་ནུས་པ་ཕྱིར་མི་ལྡོག་ཏུ་ཞུགས་པ་དེ་ཡིན་ལ། དེ་ལ་ནི་སྐུའི་དབང་དུ་ན་སྐུ་བཞི་དང་ཡེ་ཤེས་ཀྱི་དབང་དུ་ན་ཡེ་ཤེས་ལྔ་དང་རིགས་ཀྱི་དབང་དུ་ན་རིགས་དྲུག་པ་ལ་སོགས་པའི་རང་བཞིན་དུ་གནས་པ་ཡིན་ནོ། །

འོ་ན་རྣམ་ཀུན་མཆོག་ལྡན་གྱི་སྟོང་གཟུགས་དེ་བདེ་ཆེན་གྱི་ཡེ་ཤེས་མངོན་སུམ་དེའི་ངོ་བོར་བདེན་པར་སྣང་ངམ་བདེན་མེད་དུ་སྣང༌། བདེན་པར་སྣང་ལ་བདེན་མེད་ཀྱི་ཆོས་ལ་བདེན་གྲུབ་ཏུ་འཁྲུལ་པར་སྣང་བས་དེ་ལས་འཁྲུལ་ཚབས་ཆེ་བ་མེད་པས་རྡོ་རྗེ་སེམས་དཔའི་མཁྱེན་པར་ཇི་ལྟར་རུང༌། བདེན་མེད་དུ་སྣང་ན་ཡུལ་དེ་རྫུན་པ་ཉིད་ཀྱིས་ཡུལ་ཅན་རྡོ་རྗེ་སེམས་དཔའ་དེ་ལྟར་རྟོགས་པའི་མཁྱེན་པ་ཡང་བསླུ་བ་ཉིད་དུ་འགྱུར་ལ། དེ་ལྟ་ན་རྡོ་རྗེ་སེམས་དཔའི་སྣང་ཡུལ་ལ་མ་འཁྲུལ་པ་ཉིད་དུ་འགྱུར་སྙམ་ན། རྡོ་རྗེ་སེམས་དཔའ་བདེ་བ་དམ་པའི་མཁྱེན་ཚུལ་འདི་ནི་སོ་སོ་སྐྱེ་བོ་དག་གི་ཡུལ་རྫུན་མི་རྫུན་དང༌། དེའི་ཡུལ་ཅན་བསླུ་མི་བསླུ་ལ་སོགས་པའི་སྒོ་ནས་ཡུལ་དང་ཡུལ་ཅན་དུ་འབྲེལ་བར་བྱས་ནས་བདེན་མི་བདེན་སོགས་སྤྲོས་པའི་མཐར་རྟོགས་བྱ་རྟོགས་བྱེད་དུ་འཇུག་པ་མིན་ཏེ། དཔལ་རྡོ་རྗེ་སེམས་དཔའ་ཉིད་ཀྱི་ཐུགས་ཀྱི་རྡོ་རྗེ་མི་ཕྱེད་པ་གསང་བ་བསམ་གྱིས་མི་ཁྱབ་པ་ཁོ་ནས་མཁྱེན་པ་ཉིད་ཀྱི་ཕྱིར་ཏེ། རང་ཅག་གི་དབང་པོ་ཕྱོགས་གཅིག་པ་དང༌། ཤེས་པ་ཕྱོགས་གཅིག་པ། རྣམ་ཤེས་ཚོགས་བརྒྱད་དམ་དྲུག་དང༌། དེའི་བདག་རྐྱེན་ཙམ་གྱི་ཉེ་ཚེ་བ་མིན་པར་དབང་པོ་ཐམས་ཅད་པ་དང་ཤེས་པ་ཐམས་ཅད་པ་དང་ཡུལ་ཐམས་ཅད་པའི་ཀུན་ཤེས་ཀུན་རིག་དམ་པ་ཡིན་པའི་ཕྱིར། འོན་ཀྱང་རྡོ་རྗེ་སེམས་དཔའི་མཁྱེན་པ་ཡུལ་བཅས་ནི་སྤྲོས་བཅས་ཀྱི་མཚན་སྣང་ཐམས་ཅད་ཉེ་བར་ཞི་བའི་སྤྲོས་མེད་ཀྱི་སྣང་བ་ཡིན་པས། ཡུལ་བདེན་རྫུན་གང་དུ་ཡང་གྲུབ་པ་དང་བྲལ་ཡང་སྣང་བར་མི་འགལ་བ་ཞིག་ཏུ་བརྗོད་ན་བློ་ལ་བདེ་སྟེ། སེམས་ཅན་ལ་སྤྲོས་དབང་གིས་སྣང་ན་མཐའ་བརྒྱད་གང་རུང་གིས་སྣང་དགོས་པར་འཁྲུལ་ཡང་རྡོར་སེམས་ལ་སྤྲོས་བྲལ་གྱི་སྣང་ན་མཐའ་བརྒྱད་དང་བྲལ་བ་ཁོ་ནའི་དབང་གིས་མ་འཁྲུལ་བར་འགྱུར་བ་ལས་འོས་མེད་པའི་ཕྱིར།

འོ་ན་དེ་ལྟ་བུའི་ཨེ་ཝཾ་དང་དུས་འཁོར་དེ་སྒྲིབ་པ་དང་འཁོར་བས་བར་ཆད་མི་ནུས་པ་ཕྱིར་མི་ལྡོག་པ་དེ་འབྲས་དུས་ཀྱི་གནས་སྐབས་ན་ཡིན་དུ་ཆུག་ཀྱང་རྒྱུ་ལམ་གྱི་གནས་སྐབས་ན་མ་ཡིན་ནོ་སྙམ་ན། དེ་ཡང་མ་ཡིན་ཏེ། དེ་ལྟ་བུའི་རྒྱུ་ལམ་གྱི་ཨེ་ཝཾ་ལ་གློ་བུར་གྱི་སྒྲིབ་པ་དང་འཁོར་བས་མི་གསལ་བར་བྱས་ཀྱང་ཨེ་ཝཾ་རང་ཉིད་སྒྲིབ་པ་དང་ཉོན་མོངས་པ་དང་འཁོར་བ་དང་སྡུག་བསྔལ་དུ་གྱུར་པ་ཡོད་པ་མ་ཡིན་ཏེ། ཇི་སྐད་དུ། ས་ཡི་དཀྱིལ་འཁོར་ཡོད་པའི་ཆུ། །དྲི་མ་མེད་པར་གནས་པ་ལྟར། །ཉོན་མོངས་ནང་ན་ཡེ་ཤེས་ཀྱང༌། །དེ་བཞིན་དྲི་མ་མེད་པར་གནས། །ཞེས་དང༌། སེམས་ཀྱི་རང་བཞིན་འོད་གསལ་གང་ཡིན་པ། །དེ་ནི་ནམ་མཁའ་བཞིན་དུ་འགྱུར་མེད་དེ། །ཡང་དག་མིན་རྟོག་ལས་བྱུང་འདོད་ཆགས་སོགས། །གློ་བུར་དྲི་མས་དེ་ཉོན་མོངས་མི་འགྱུར། །ཞེས་དང༌། ཡེ་ཤེས་གྲུབ་པར། བདེ་ཆེན་མི་རྟག་མ་ཡིན་ཏེ། །བདེ་བ་ཆེན་པོ་རྟག་ཏུ་རྟག །ཅེས་དང༌། དཔལ་མཆོག་དང་པོ་དང༌། རྡོ་རྗེ་གུར་སོགས་ལས། གདོད་ནས་གྲོལ་བ་དེ་བཞིན་གཤེགས། །ཞེས་འབྱུང་ངོ༌། །

འོ་ན་རྒྱུ་ལམ་གྱི་ཨེ་ཝཾ་ལ་གློ་བུར་གྱི་དྲི་མས་བསྒྲིབས་ནས་མི་གསལ་བར་བྱས་པ་དེ་ཡང་འཁོར་བའི་གློ་བུར་དྲི་མ་དེ་ཉིད་ཀྱི་ཕུང་པོ་ལྔས་རྙོགས་པར་གྱུར་པའི་ཆ་དེར་མི་གསལ་བ་ཡིན་གྱི། ཨེ་ཝཾ་རང་ཉིད་དེ་ཡིས་རྙོགས་པའི་ངོ་བོར་བྱེད་པ་ནི་མ་ཡིན་ཏེ། ཇི་སྐད་དུ། ཇི་ལྟར་རིན་ཆེན་བཻ་ཌཱུརྻ། །དུས་རྣམས་ཀུན་ཏུ་འོད་གསལ་ཡང༌། །རྡོ་ཡི་ནང་ན་གནས་གྱུར་ན། །དེ་ཡི་འོད་ནི་གསལ་མ་ཡིན། །དེ་བཞིན་ཉོན་མོངས་ཀྱིས་བསྒྲིབས་པའི། །ཆོས་དབྱིངས་ཤིན་ཏུ་དྲི་མེད་པ། །འཁོར་བར་འོད་ནི་གསལ་མ་ཡིན། །ཞེས་འབྱུང་ལ། འོ་ན་གཞི་ལམ་གྱི་ཨེ་ཝཾ་དེ་འཁོར་བ་དང་སྒྲིབ་པ་ལས་གཞན་དུ་ཡོད་པར་འགྱུར་ལ། དེ་ལྟ་ན་གང་ཟག་ཐམས་ཅད་ལ་རྣམ་པར་ཤེས་པའི་རྒྱུད་གཉིས་སུ་ཡོད་པར་འགྱུར་སྙམ་ན། དེར་མི་འགྱུར་བའི་ཚུལ་བདག་གི་ཡབ་རྗེ་ཆེན་པོ་རས་གོས་འཛིན་པའི་གསུང་ལྟར་བརྗོད་ན། དེ་ལྟ་ན་གང་ཟག་ཐམས་ཅད་ལ་རྣམ་པར་ཤེས་པའི་རྒྱུད་གཉིས་ཡོད་པར་ཅི་ལ་འདོད་དེ། སྐྱེས་བུ་གང་ལ་བདེ་བར་གཤེགས་པའི་སྙིང་པོ་དང་གློ་བུར་གྱི་དྲི་མ་གཉིས་དང་ལྡན་ན་གློ་བུར་གྱི་དྲི་མའི་བདག་ཉིད་ཀྱི་རྣམ་པར་ཤེས་པ་ཡུལ་ལ་འཇུག་པ་ཚོགས་དྲུག་གམ་བརྒྱད་ཀྱི་བདག་ཉིད་ཅན་གྱི་རྒྱུད་གཅིག་ཡོད་པ་ལས་རྒྱུད་གཉིས་ཡོད་པར་གསུང་རབ་ནས་མ་བཤད་ཅིང་ཁོ་བོས་ཀྱང་ཁས་མ་བླངས་པའི་ཕྱིར། འཁོར་བ་དང་སྒྲིབ་པ་ལས་དག་པའི་ཨེ་ཝཾ་གཞན་དུ་ཕྱིར་ལྡོག་མེད་པར་བཞུགས་པ་ནི་ཆེས་འདོད་པ་སྟེ། དགྱེས་རྡོར་འབུམ་ལྔ་ལས། རྒྱུ་དང་འབྲས་བུ་འགགས་པ་ལས། །རྒྱལ་བའི་དབང་པོ་སྐུ་གཞན་ཏེ། །གསུང་དང་ཐུགས་དང་བདེ་བའང་གཞན། །ཕུང་པོའི་ཚོགས་ཀྱང་གཞན་པ་སྟེ། །ས་ལ་སོགས་པའི་ཁམས་རྣམས་དང༌། །ཡུལ་དང་དབང་པོ་རྣམས་ཀྱང་གཞན། །ལས་ཀྱི་དབང་པོའི་བྱ་བའང་གཞན། །དེ་བཞིན་ལས་དབང་གཞན་རྣམས་སོ། །ཀུན་ནས་ཕྱག་དང་ཞབས་སོགས་ལ། །ཀུན་ནས་སྤྱན་དང་དབུ་དང་ཞལ། །འཇིག་རྟེན་ཀུན་ནས་ཐོས་པ་ཅན། །ཐམས་ཅད་ཁྱབ་སྟེ་བཞུགས་པའོ། །ཅེས་འབྱུང་ངོ༌། །འདི་ལྟ་བུའི་གནད་ལ་ངེས་པ་མ་རྙེད་ན་ཕྱི་ནང་གཞན་གསུམ་བྱ་བའི་གཞན་དེ་ལ་ཡང་ངེས་པ་དོན་མཐུན་གྱི་བློ་སྐྱེ་བའི་སྐལ་བ་ཡོད་པ་མ་ཡིན་ནོ། །ཁྱབ་སྟེ། བཞུགས་པའི་དོན་ནི་གང་སྤང་བྱ་གློ་བུར་གྱི་དྲི་མ་ཇི་སྙེད་པ་དེ་སྙེད་དང་འབྲེལ་བར་ཁྱབ་པ་སྟེ། གཞི་ལམ་གྱི་དུས་ནི་ཨེ་ཝཾ་དེ་ཉིད་ལ་སྒྲིབ་གཞི་སྒྲིབ་བྱེད་ཀྱི་ཚུལ་དུ་འབྲེལ་བས། གང་སྒྲིབ་གཞི་བདེ་གཤེགས་སྙིང་པོ་ཨེ་ཝཾ་ཇི་སྙེད་པ་དེ་སྙེད་ལ་སྒྲིབ་བྱེད་གློ་བུར་དྲི་མའི་ཚོགས་ཀྱང་ཇི་སྙེད་དུ་འབྲེལ་བར་གནས་པ་ལ་འབྲས་དུས་ནི་སེམས་ཅན་གློ་བུར་དྲི་མ་ཇི་སྙེད་དེ་སེལ་གྱི་ཨེ་ཝཾ་ཡང་ཕན་ཚུན་སྦྱང་བྱ་སྦྱོང་བྱེད་དུ་འབྲེལ་བར་གནས་པའི་ཕྱིར། དེ་ལྟར་འབྲེལ་ཡང་གཞི་ལམ་འབྲས་བུའི་ཨེ་ཝཾ་དེ་ཉིད་ནི་ཤིན་ཏུ་རྣམ་པར་དག་པ་སྣང་བ་ཆེན་པོའི་ངོ་བོར་གནས་པས་གློ་བུར་དྲི་མའི་མུན་པས་གོས་པ་དང་ཕན་ཚུན་འདྲེ་བ་མེད་པར་གནས་པ་ཡིན་ཏེ། བདེ་གཤེགས་སྙིང་པོའི་ཆ་ཤས་གློ་བུར་གྱི་དྲི་མའི་ངོ་བོར་འགྲོ་བ་མེད་པ་ཅན་གྱི་ཆ་མེད་བཞིན་གློ་བུར་དྲི་མའི་ཁམས་སྦྱོང་བ་ལ་རྗེས་སུ་ཁྱབ་པའི་ཕྱིར། ཆ་མེད་ཀུན་འགྲོ་ཁྱབ་པ་པོ། །ཞེས་འབྱུང་ངོ༌། །

འོ་ན་སེམས་ཅན་འདི་དག་འཚང་རྒྱ་བའམ་རྒྱ་བར་མི་འགྱུར་རོ་སྙམ་ན། འདི་ལ་རྣམ་པར་རྟོག་པ་གཉིས་འཇུག་སྟེ། ཅི་སེམས་ཅན་དེ་གློ་བུར་གྱི་དྲི་མ་དང་བདེ་གཤེགས་སྙིང་པོ་གཉིས་ཀ་དང་ལྡན་པའི་གང་ཟག་འཇིག་རྟེན་པ་དག་གིས་བཏགས་པར་ཡོད་པའི་མ་བརྟགས་གཞན་གྲགས་ཙམ་གྱི་གང་ཟག་ལ་སེམས་ཅན་དུ་བརྗོད་དམ། ཡང་ན་སེམས་ཅན་གྱི་གང་ཟག་ཏུ་འཇོག་བྱེད་གློ་བུར་གྱི་དྲི་མ་སྟེ་ཆོས་ལ་སེམས་ཅན་དུ་བརྗོད། དང་པོ་ལྟར་ན། སེམས་ཅན་འཚང་རྒྱ་ཞེས་པའི་ཐ་སྙད་དུ་མི་རུང་བ་མ་ཡིན་ཏེ། ནོར་ལྡན་གྱི་ཕྱུག་པོ་ལྷ་སྦྱིན་གང་དག་ནོར་དང་བྲལ་བ་ན་ལྷ་སྦྱིན་དབུལ་པོ་ཞེས་བརྗོད་པ་ལྟ་བུར་གྲགས་པའི་ཕྱིར། གཉིས་པ་ལྟར་ན་སེམས་ཅན་སངས་རྒྱས་པར་ཡེ་མི་རུང་སྟེ། སྤང་བྱ་གློ་བུར་གྱི་དྲི་མ་བདེ་གཤེགས་སྙིང་པོའི་བདག་ཉིད་ཀྱི་ངོ་བོར་འགྲོ་མི་སྲིད་ལ། དེ་མི་སྲིད་ན་དྲི་བཅས་ཀྱི་སེམས་དྲི་མེད་རྒྱུ་རྒྱུད་དུ་གྱུར་ནས་འབྲས་རྒྱུད་དུ་སངས་རྒྱས་པ་སྲིད་མཐའ་བཀག་པའི་ཕྱིར། །དོན་འདིར་དགོངས་ནས། རྗེ་རས་པ་ཆེན་པོས། སངས་པར་རྒྱས་པའི་གནས་མེད་ལ། །རྒྱས་པར་སངས་པའི་སྐབས་མེད་དེ། །ཞེས་བཀའ་བསྩལ་བ་ལྟར་ཁོ་བོའི་ཕར་ཕྱིན་ཊིཀ་ཆེན་དུ་རྒྱས་པར་བཤད་དོ། །

འོ་ན་བྷ་ག་དེ་ལ་ཡང་ལས་དང་ཡེ་ཤེས་དང་ཕྱག་རྒྱ་ཆེན་པོའི་བྷ་ག་གསུམ་ལས་འདིར་བཞུགས་གནས་མཆོག་ཏུ་གྱུར་པ་དེ་གང་ཞེ་ན། ཕྱི་མ་ཉིད་བཟུང་བ་ལས། སྔ་མ་གཉིས་ནི་མ་ཡིན་ཏེ། སྔ་མ་གཉིས་ནི་གློ་བུར་གྱི་དྲི་མའི་ཕུང་སོགས་ཀྱི་ཆ་དང་མ་བྲལ་བའི་བྷ་ག་ཡིན་ལ། ཕྱི་མ་ནི་ཕུང་སོགས་ཀྱི་སྒྲིབ་སོགས་འཇོམས་པའི་ངོ་བོར་གནས་པའི་བྷ་ག་ཡིན་པའི་ཕྱིར་ཏེ། ཇི་སྐད་དུ། གང་ཞིག་ཕུང་པོ་ལ་སོགས་སྒྲིབ་པ་རབ་བཅོམ་ཡུལ་ནི་པྲ་ཕབ་བརྒྱད་ལྟ་བུ། །ཀུན་མཁྱེན་བདེ་སྟེར་དེ་ཉིད་གཅིག་པུ་རྡོ་རྗེ་འཛིན་པའི་ཕྱག་རྒྱ་ཆེན་མོ་སྟེ། །ཞེས་འབྱུང་ངོ༌། །འོ་ན་འདི་ལྟ་བུའི་བྷ་ག་དེ་རྡོ་རྗེ་འཛིན་པ་དེ་ཉིད་ཀྱི་བྷ་ག་ཡིན་ནམ། རྡོ་རྗེ་འཛིན་པ་གཞན་གྱི་རྒྱུད་ཀྱི་བྷ་ག་ཡིན། དང་པོ་ལྟར་ན་བདག་ཉིད་ཀྱིས་བདག་ཉིད་ལ་ཡབ་ཡུམ་སྙོམས་པར་འཇུག་ན་རང་གིས་རང་ལ་བྱ་བ་འགལ་བས་བསྟེན་བྱ་ཡུལ་བྷ་ག་ལ་བརྟེན་ནས་ཡུལ་ཅན་བདེ་བ་ཆེན་པོའི་ཡེ་ཤེས་སྐྱེ་བ་དང་འགལ། གཉིས་པ་ལྟར་ན་རྡོ་རྗེ་འཛིན་པའི་སར་ཡང་རྒྱུད་གཞན་གྱི་རྡོ་རྗེ་འཛིན་མ་ལ་རྗེས་སུ་ཞུགས་པ་ཡོད་ན་འཇིག་རྟེན་ལས་འདས་པའི་སྤྱོད་པར་མི་འགྱུར་རོ་སྙམ་ན། ཉེས་པ་གཉིས་ཀ་མེད་དེ། རྡོ་རྗེ་འཛིན་པ་རང་རྒྱུད་ཀྱི་ཡུལ་སྒྲིབ་བྲལ་གྱི་བྷ་གར་ཡུལ་ཅན་སྒྲིབ་བྲལ་གྱི་ལིངྒ་བཞག་བཏུབ་པ་ཉིད་ཀྱི་ཡུམ་བདག་ཉིད་ཀྱིས་བསྟེན་པ་ལས་བདེ་ཆེན་ཟག་མེད་ཀྱི་བདེ་བ་འཆར་ལ་དེ་ལྟའི་བདེ་བ་ནི་སྐྱེ་བོ་གཞན་ལ་ཐབས་ལ་ཤེས་རབ་མ་བསྟེན་པའི་བདེ་བ་ལས་མི་འབྱུང་བ་དང༌། ཤེས་རབ་ལ་ཐབས་མ་བསྟེན་པའི་བདེ་བ་ལས་མི་འབྱུང་བ་ལྟ་བུ་མ་ཡིན་པར་ཐབས་ཤེས་གཉིས་ཀ་བསྟེན་པའི་བདེ་བ་རྗེས་ཆགས་ཀྱིས་ཉམས་སུ་མྱོང་བས་འདི་ལྟའི་བདེ་བ་ལ་མ་ནིང་གི་བདེ་བ་དང༌། དེ་ལྟའི་སྙོམས་འཇུག་ལ་མ་ནིང་གི་སྙོམ་འཇུག་དང༌། འདི་འདྲའི་ཡབ་ཡུམ་གྱི་སྐུ་ལ་མ་ནིང་གི་སྐུ་ཞེས་བྱ་སྟེ། གུར་ལས། བུད་མེད་རང་བཞིན་མ་ཡིན་ལ། །སངས་རྒྱས་ཧེ་རུ་ཀ་པ་མིན། །འདི་ཉིད་ཕྱིར་ན་མ་ནིང་ངོ༌། །ཞེས་དང༌། ཇི་སྐད་དུ། གཟུགས་ནི་སྲིད་པར་མི་འོང་སྟེ། །འགྱུར་མེད་མྱ་ངན་འདས་མི་འགྲོ། །ཕན་ཚུན་འཁྱུད་པས་ཞི་བ་སྟེ། །མ་ནིང་གི་ནི་གོ་འཕང་མཆོག །ཞེས་འབྱུང་བའི་ཕྱིར། དེ་ལྟའི་བདག་ཉིད་ལ་བདག་ཉིད་རྗེས་སུ་རོལ་བ་ན་གཅིག་རང་གིས་གཅིག་རང་ལ་རྗེས་སུ་རོལ་བ་མ་ཡིན་གྱི་བདག་ཉིད་ལ་དུ་མའི་ཆོས་དམིགས་པ་རྣམས་ཕན་ཚུན་རྗེས་སུ་ཆགས་པ་དམ་པར་རོལ་བའོ། །རྡོ་རྗེ་འཛིན་པ་རང་ཉིད་ཀྱིས་རྡོ་རྗེ་འཛིན་མ་གཞན་ལ་རྗེས་སུ་རོལ་བ་ནི་གསང་སྔགས་ཀྱི་སྤྱོད་པ་རྣམ་པ་འཁོར་བའི་འདྲ་འབག་ལམ་དུ་བྱེད་པས་འཐད་དེ། དངོས་པོར་དཀྱིལ་འཁོར་གྱི་སྤྲུལ་བཤད་རྣམས་ལ་འབྱུང་བ་ལྟར་ཧེ་རུ་ཀ་རྣམས་ལས་ཡུལ་ལྔ་རེ་རེ་ཞིང་ན་འཕོ་བས་སྦྱོར་བའི་དཀྱིལ་འཁོར་དང༌། ཐུགས་གསུང་སྐུའི་རྣལ་འབྱོར་མ་བརྒྱད་གསུམ་ཉེར་བཞི་རེ་རེ་ཞིང་སྦྱོར་བའི་དཀྱིལ་འཁོར་འབྱུང་བ་དང༌། དེ་ལྟར་སྤྱོད་པ་ན་འཇིག་རྟེན་ལས་འདས་པའི་སྤྱོད་པར་མི་འགྱུར་བ་མིན་ཏེ། འཇིག་རྟེན་པ་ནི་རྣམ་སྨིན་གྱི་བདེ་བ་དོན་དུ་གཉེར་བས་རིགས་དྲུག་པ་ཀུན་ཏུ་བཟང་པོའི་བདེ་བ་ཆེན་པོ་དོན་དུ་མི་གཉེར་ལ། འདིར་ནི་རིགས་དྲུག་པ་ཧེ་རུ་ཀ་བདག་ཉིད་ཀྱི་རིགས་དྲུག་པའི་རྣལ་འབྱོར་མ་ཉིད་ལས་འཇིག་རྟེན་ལས་འདས་པའི་ཀུན་ཏུ་བཟང་པོའི་བདེ་བ་མྱོང་བ་ནི་ངོ་ཚ་བའི་གནས་མ་ཡིན་པའི་བག་ཚ་བ་དང་སྙེམས་པ་ཐམས་ཅད་དང་བྲལ་བར་ཉམས་སུ་མྱོང་བར་བྱེད་དེ། འདུས་པ་རྒྱུད་ཕྱི་མར། འཇིག་རྟེན་སྤྱོད་ལས་རྣམ་གྲོལ་བར། །གང་བཤད་དམ་ཚིག་སྡོམ་པ་སྟེ། །རྡོ་རྗེ་ཀུན་གྱི་བསྲུང་བ་ནི། །སྔགས་ཀྱི་སྤྱོད་པ་ཡིན་པར་བཤད། །ཅེས་འབྱུང་ལ། སྒྲིབ་བྲལ་མཐར་ཐུག་རྣམ་ཀུན་མཆོག་ལྡན་གྱི་ཕྱག་རྒྱའི་བྷ་ག་བསྟེན་པ་ལ་ནི་རྣམ་ཀུན་མཆོག་ལྡན་གྱི་ཧེ་རུ་ཀའི་ལིངྒ་འཕོ་བ་བཅུ་གཉིས་དང་བྲལ་བའི་ཉི་མའི་འོད་ཟེར་བཅུ་གཉིས་དང་ལྡན་ཞིང་མ་དག་པའི་རྩ་ཐིག་རླུང་གསུམ་གྱི་མདུད་པ་བཅུ་གསུམ་གྲོལ་བའི་ཁྲོ་གཉེར་རིམ་པ་བཅུ་གསུམ་དང་ལྡན་པ་ཞིག་དགོས་ལ། སློབ་ལམ་ན་རྣམ་ཀུན་མཆོག་ལྡན་གྱི་ཕྱག་རྒྱ་བསྟེན་པ་ན་ཡང་དེ་དག་དང་རྗེས་མཐུན་པ་མེད་ན་ཚུལ་དེ་ལྟའི་ཕྱག་རྒྱ་སྟོན་པར་མི་འགྱུར་རོ། །དེ་ལྟ་བུའི་ཧེ་རུ་ཀ་དང་རྣལ་འབྱོར་མ་ཕན་ཚུན་རྗེས་སུ་ཆགས་པའི་བྱང་ཆུབ་ཀྱི་སེམས་ཞུ་བ་ལ་སྐྱེད་པའི་བདེ་བ་ཡེ་ཤེས་ཕྱག་རྒྱ་ཆེན་པོ་དེ་ནི་དེ་ཉིད་ལས་ཉམས་པ་མེད་པར་གནས་པར་བྱ་བའི་ཕྱིར། ཡབ་ཡུམ་གྱི་བྱང་སེམས་ཉི་མ་དང་ཟླ་བ་ལྟར་དྲི་མ་མེད་པར་གསལ་བ་དེ་སྒྲིབ་པ་དང་བཅས་པར་མི་སྤྲོ་བར་འགྲིབ་མེད་གོང་འཕེལ་དུ་གནས་པ་ཉིད་ལས་འཕོ་འགྱུར་དང་བྲལ་བ་ཉིད་དུ་གྲུབ་སྟེ། དུས་འཁོར་རྩ་རྒྱུད་ལས། འཕེལ་བའི་འཕེལ་བར་འགྱུར་བ་མེད། །ཉམས་པའི་ཉམས་པ་ཉིད་ཀྱང་མེད། །ནུབ་པ་དེ་ཡི་ནུབ་པ་མེད། །འཆར་བ་ཡི་ནི་འཆར་བ་མེད། །ཅེས་འབྱུང་བའི་ཕྱིར། དེས་ན་རྡོ་རྗེ་འཛིན་པ་ཡབ་ཡུམ་གྱི་ཁུ་བ་བཞུ་འཕེལ་ལས་ཉམས་པ་མེད་པའི་ཚུལ་འདིར་དགོངས་ནས། ཇི་སྐད་དུ། ཁུ་བ་མི་འགྱུར་རང་བཞིན་གྱིས། །མཆོག་ཏུ་མི་འགྱུར་བསྒྲུབས་པར་བྱ། །ཞེས་དང༌། དམ་ཚིག་ཁུ་ཕྱུངས་ཆོ་ག་བཞིན། །ཞེས་དང༌། ལྟུང་མིན་སྟེང་དུ་དེ་བཞིན་ཁུ་བ་སྟེ། །ཞེས་དང༌། རང་རྫས་ཐིག་ལེས་སངས་རྒྱས་དང༌། །བྱང་ཆུབ་སེམས་དཔའ་རྣམས་མཆོད་བྱ། །ཞེས་དང༌། བཏུང་བ་རིན་ཆེན་འདི་ཡིས་ནི། །རྡོ་རྗེ་ཡི་ནི་སྐུ་སྒྲུབ་བྱེད། །ཅེས་འབྱུང་ངོ༌། །བཤད་གཞིར་གྱུར་པའི་ཁམས་གསུམ་ནི་ཁྱབ་བྱེད་སྐུ་གསུང་ཐུགས་ཀྱི་དཀྱིལ་འཁོར་སྟེ་ཁྱབ་བྱ་མ་དག་དྲི་མའི་ཁམས་གསུམ་གྱི་གཉེན་པོར་གྱུར་པ་དེ་ཡིན་ལ། ཁྱབ་བྱེད་ཀྱི་སྐུ་གསུང་ཐུགས་དེ་ནི་གཞན་མཆོག་བདེ་ཆེན་བདེ་གཤེགས་སྙིང་པོ་ཡེ་ཤེས་ཀྱི་སྐུ་ཡིན་ལ། སྐུ་འདི་ནི་གསུང་ཐུགས་ཡེ་ཤེས་ཀྱི་བདག་ཉིད་འཁྲུལ་མེད་པར་དམིགས་བྱའི་ལྟ་བྱ་འདི་ལ་འཁྲུལ་བྲལ་གྱི་བློས་ཀྱང་འདི་ལྟར་སྒོམ་པར་བྱ་བ་ཡིན་ལ། འདི་ལྟའི་ལྟ་སྒོམ་ནི་སྒྲིབ་གཉིས་དང་དེའི་གནས་ངན་ལེན་འཕོ་མེད་འཛག་སྒྲིབ་དང་བཅས་པ་ཡང་དག་པར་སྤོང་བྱེད་ཀྱི་སྡོམ་པ་སྟེ། དེ་དག་སྤོང་བར་འདོད་ན་སྡོམ་པ་འདི་ཉིད་བསྲུང་བར་བྱ་དགོས་ལ་འདི་ལྟའི་སྡོམ་པ་ལ་ཡང་འཛག་སྒྲིབ་གཞོམ་དུ་མེད་པ་གནས་སྐབས་གཞིའི་འཕོ་བ་དེ་སྤོང་བྱེད་ཀྱི་སྐུ་བཞི་རེ་རེ་ཞིང་སྐུ་གསུང་ཐུགས་ཡེ་ཤེས་རོ་མཉམ་པར་སྦྱོར་བའི་དེ་ཉིད་བཅུ་དྲུག་རིག་པའི་སྡོམ་པ་དང༌། ཡེ་ཤེས་ཀྱི་ཁྱབ་བྱེད་དུ་བྱས་ནས་བཞི་པོ་རེ་རེ་ཞིང་སྐུ་གསུང་ཐུགས་རོ་མཉམ་པར་སྦྱོར་བའི་བདེན་དོན་བཅུ་གཉིས་ལྡན་པའི་སྡོམ་པ་ནི་ཕྱག་རྒྱ་ཆེན་པོའི་སྡོམ་པ་ཉིད་དུ་རིགས་ཏེ། ཇི་སྐད་དུ། སྤྲུལ་པ་ཡི་ནི་སྐུ་གསུང་ཐུགས། །ཡེ་ཤེས་གཅིག་སྦྱོར་སྡོམ་པ་དང༌། །ལོངས་སྤྱོད་རྫོགས་པའི་སྐུ་གསུང་ཐུགས། །ཡེ་ཤེས་གཅིག་སྦྱོར་སྡོམ་པ་དང༌། །དཔལ་ལྡན་ཆོས་ཀྱི་སྐུ་གསུང་ཐུགས། །ཡེ་ཤེས་གཅིག་སྦྱོར་སྡོམ་པ་དང༌། །ལྷན་ཅིག་སྐྱེས་པའི་སྐུ་གསུང་ཐུགས། །ཡེ་ཤེས་གཅིག་སྦྱོར་སྡོམ་པ་དང༌། །སད་རྨི་གཉིད་སྟུག་བཞི་པ་ཡི། །དབང་པོ་གཉིས་སྐྱེས་བདེ་མིན་ཞིང༌། །ཡེ་ཤེས་སེམས་དང་ངག་དང་ལུས། །གནས་བཞིར་ཡང་དག་མི་གནས་ཏེ། །ལས་ཀྱི་ཕྱག་རྒྱ་ཡོངས་དོར་ཞིང༌། །ཡེ་ཤེས་ཕྱག་རྒྱ་རྣམ་པར་སྤངས། །ཕྱག་རྒྱ་ཆེ་ལས་ཡན་ལག་སྐྱེས། །ལྷན་སྐྱེས་གཞན་དང་འགྲོགས་པ་མིན། །རྣམ་རྟོག་སྒོམ་པ་ལས་འདས་པའི། །ཕྱག་རྒྱ་ཆེན་མོ་མི་འགྱུར་བདེ། །གཟུང་དང་འཛིན་པ་དབྱིབས་དག་དང༌། །རྟོག་དང་བརྗོད་པ་རྣམ་པར་སྤངས། །དྲི་ཟའི་གྲོང་ཁྱེར་རྣམ་པ་དང༌། །པྲ་ཕབ་པ་ཡི་རང་བཞིན་ཅན། །ཤེས་རབ་ཐབས་ཀྱི་བདག་ཉིད་སྦྱོར། །ཨེ་ཝཾ་འགྱུར་མེད་དེ་ལ་འདུད། །ཅེས་འབྱུང་བས་འབྲས་དུས་ཀྱི་ཕྱག་རྒྱ་དང་ཕྱག་རྒྱ་ཅན་གི་ལས་ཡེ་ལ་མ་བརྟེན་པར་བྱ་བ་མ་ཡིན་པས་ཕྱག་རྒྱ་ཆེན་མོའི་ཕྱག་རྒྱ་ལ་བསྟེན་དགོས་ལ་ཕྱག་རྒྱ་ཆེན་མོའི་ཕྱག་རྒྱ་བསྟེན་པར་བྱེད་པའི་ནུས་པ་ཐོབ་པའི་སླད་དུ་ནི་ཕྱག་རྒྱ་དང་པོ་གཉིས་རིམ་ཅན་དུ་བརྟེན་པར་བྱ་དགོས་ཏེ། ཇི་སྐད་དུ། རྒྱལ་བའི་ལྷན་སྐྱེས་བདེ་བ་འདི་ནི་འཕེལ་བའི་དོན་སླད་དང་པོར་ལས་ཀྱི་ཕྱག་རྒྱ་བསྟེན་པར་བྱ། །དེ་ནས་ཉི་མའི་གཟུགས་ནི་ལུས་དང་གདོང་དང་རྐང་པ་གཙུག་ཏོར་ཡན་ལག་ཐམས་ཅད་རྫོགས་པ་སྟེ། །གློག་གི་དབྱུག་པའི་རྗེས་མཐུན་འཕོ་མེད་བདེ་བ་སྐྱེད་པར་བྱེད་མ་མཚན་ཉིད་ཡན་ལག་རབ་ཏུ་རྫོགས། །རྡོ་རྗེ་རྣམས་ཀྱི་རབ་ཏུ་སྣང་བར་བྱེད་མ་སྲིད་གསུམ་གནས་ལུས་ཆོས་ཀྱི་དབྱིངས་ནི་དེ་ནས་འགྱུར། །ཞེས་རྐང་པ་དང་པོས་ལས་རྒྱ། རྐང་པ་གཉིས་ཀྱིས་ཡེ་རྒྱ་དང་རྐང་པ་བཞི་པས་ཕྱག་རྒྱ་ཆེན་མོ་རིམ་བཞིན་བསྟན་ཏོ། །དེས་ན་གནས་སྐབས་བཞི་དང་ཕུང་པོ་ལྔ་སྐྱེད་པར་བྱེད་པའི་མ་དག་པའི་ཤ་ལྔ་བདུད་རྩི་ལྔ་སོགས་སྦྱོང་བྱེད་ཀྱི་སྐུ་གསུམ་ཁྱབ་བྱེད་ཡེ་ཤེས་ཀྱི་སྐུ་དང་བདེ་བ་ཆེན་པོ་སྐྱེད་བྱེད་དག་པའི་ཤ་ལྔ་བདུད་རྩི་ལྔའི་བདག་ཉིད་ཀྱི་བྱང་ཆུབ་ཀྱི་སེམས་ཀྱིས་མི་འཕོ་བར་བཟའ་ཞིང་བཏུང་བའི་སྒོ་ནས་འཛིན་པ་ནི་སྡོམ་པ་དང་དམ་ཚིག་སྟེ། དེ་ཡང་དང་པོ་སྐུ་རྡོ་རྗེའི་དམ་ཚིག་དང་སྡོམ་པ་ནི་འདུས་པ་ལས། སངས་རྒྱས་ཡེ་ཤེས་རྒྱ་མཚོ་ཡིས། །དམ་ཚིག་བཞི་པོ་བསྲུང་བར་བྱ། ཤ་ཆེན་རྟག་ཏུ་བཟའ་བྱ་སྟེ། །འདི་ནི་དམ་ཚིག་འདའ་དཀའ་འོ། །ཞེས་དང༌། གཉིས་པ་གསུང་རྡོ་རྗེའི་དམ་ཚིག་དང་སྡོམ་པ་ནི། འགྱུར་མེད་ཆེན་པོ་གསུང་རྡོ་རྗེ། །དམ་ཚིག་བཞི་པོ་བསྲུང་བར་བྱ། །བཤང་གཅི་རྟག་ཏུ་བཟའ་བྱ་སྟེ། །འདི་ནི་གསང་བ་རྨད་བྱུང་ཆེ། །ཞེས་དང༌། ཐུགས་རྡོ་རྗེའི་དམ་ཚིག་དང་སྡོམ་པ་ནི། རྡོ་རྗེ་སེམས་དཔའ་རྫུ་འཕྲུལ་ཆེ། །དམ་ཚིག་བཞི་པོ་བསྲུང་བར་བྱ། །ཁྲག་དང་ཁུ་བ་ཡང་དག་ལྡན། །བརྟུལ་ཞུགས་ལྡན་པས་དྲག་ཏུ་བཟའ། །ཞེས་སོགས་འབྱུང་ལ། སྐུ་གསུང་ཐུགས་ཀྱི་དམ་ཚིག་དང་སྡོམ་པ་དེ་དག་བསྲུང་བ་དང་བསྐྱང་བ་ལས་ཟག་མེད་ལྷན་སྐྱེས་ཀྱི་དགའ་བ་བཞི་རེ་རེ་ཞིང་རྡོ་རྗེ་བཞིའི་བདེ་བ་འཆར་བ་ལས་ཉམས་པར་དཀའ་བར་བརྗོད་དེ། རྒྱུ་དུས་སུ་ཡོད་པ་ལམ་འབྲས་སུ་ཐོབ་པ་འདི་ནི་ཉམས་པར་འགྱུར་བའི་གནས་ཡོད་པ་མ་ཡིན་པའི་ཕྱིར་ཏེ། དུས་འཁོར་རྩ་རྒྱུད་ལས། མི་ཕྱེད་ལམ་ལ་གནས་པ་ཡིས། །དམ་ཚིག་བཞི་པོ་བསྲུང་བར་བྱ། །གོ་ཀུ་ལ་སོགས་རྟག་ཏུ་བཟའ། །དམ་ཚིག་འདི་ནི་འདའ་བར་དཀའ། །ཞེས་འབྱུང་ངོ༌། །དེ་ལྟའི་བསྲུང་བྱའི་སྡོམ་པ་ཡང་བྱང་ཆུབ་ཀྱི་སེམས་ཕྱག་རྒྱ་ཆེན་པོ་ཉིད་ཡིན་ཏེ། རྡོ་རྗེ་ཕྲེང་བ་ལས། སྡོམ་པ་བསྲུང་བར་བྱེད་པ་གང༌། །དེ་ནི་བྱང་ཆུབ་སེམས་ཞེས་བརྗོད། །ཅེས་འབྱུང་ངོ༌། །འོ་ན་བྱང་ཆུབ་ཀྱི་སེམས་ཕྱག་རྒྱ་ཆེན་པོ་དེ་གང་ལས་འཕོ་བ་མེད་པར་སྡོམ་དགོས་ཞེ་ན། རྡོ་རྗེ་དྷུ་ཏིའི་སྟེང་འོག་ཐམས་ཅད་དུ་སྡོམ་པ་རབ་ཀྱི་མཐར་ཕྱིན་ནས་མ་དག་པའི་དབང་ཡུལ་གྱི་སྤྲོས་པ་འགོག་དགོས་ཏེ། རྡོ་རྗེ་ཕྲེང་བ་ལས། དེ་ལས་གཞན་ཡང་སྡོམ་པའི་དོན། །དེ་ཁོ་ན་ཉིད་བཤད་ཀྱིས་ཉོན། །སྡོམ་པ་སྲུང་བར་བྱེད་པ་གང༌། །དེ་ནི་བྱང་ཆུབ་སེམས་ཞེས་བརྗོད། །རྡོ་རྗེ་རྩེ་མོར་སེམས་འཛིན་པ། །དེ་ནི་བསྲུང་བ་ཞེས་ནི་བསྒྲགས། །དང་པོ་རྣམས་ནི་ཡུལ་རྣམས་ལ། །འཇུག་ཅིང་རྟག་ཏུ་གང་གནས་པ། །དེ་ནི་སྡོམ་པ་བསྲུང་བ་དང༌། །དམ་ཚིག་བསྲུང་བར་བཤད་པ་ཡིན། །ཞེས་པ་ནས། དབང་པོ་ཡུལ་ལ་སྤྱོད་པ་ནི། །གང་ནས་དེ་ནི་བསྡམས་ནས་ནི། །སྟོང་ཉིད་གཉིས་མེད་སྒྱུ་མ་ལ། །འཇུག་ཅིང་ཀུན་རྫོབ་ལྷག་སྤྱོད་བྱ། །ཤེས་རབ་ཡེ་ཤེས་དབང་བསྐུར་སོགས། །ཉམས་སུ་མྱོང་བ་བདེ་བ་ཡིས། །བདེ་བ་ཆེན་པོ་དྲན་པ་ཡིས། །དབང་པོ་རྣམས་ནི་ཡུལ་ལས་ལྡོག །བདག་བསྟོད་གཞན་ལ་སྨོད་པ་དང༌། །ཡེ་ཤེས་སྙེམས་སོགས་ངེས་སྤངས་པ། །བློ་ལྡན་རྡོ་རྗེའི་དབང་ཕྱུག་གིས། །ཡང་དག་སྡོམ་པར་བཤད་པ་ཡིན། །ཞེས་འབྱུང་བའི་ཕྱིར། དེ་དང་མཐུན་པར། རྡོ་རྗེ་སྙིང་འགྲེལ་ལས། རྩ་བའི་རྒྱུད་ལས་རྗེས་སུ་འབྲངས་པ་བཞིན་དང་རྒྱུད་དེར་དེའི་ཆོ་གའི་རིགས་དྲུག་གི་དབྱེ་བས་འཁོར་ལོ་དྲུག་ལ་སྡོམ་པའོ། །ཞེས་སོ། །འདུས་པའང་སྡོམ་པའི་དོན་ཏེ། སྡོམ་འབྱུང་ལས། སྡོམ་པ་བྱང་ཆུབ་བདེ་མཆོག་སྟེ། །བལྟར་མེད་བརྗོད་དུ་མེད་པའོ། །སངས་རྒྱས་ཀུན་གྱི་གསང་བ་ནི། །འདུས་པ་བདེ་བའི་མཆོག་ཡིན་ཏེ། །ཞེས་འབྱུང་ངོ༌། །དེ་ལྟའི་སྡོམ་པ་ནི་སངས་རྒྱས་ཐམས་ཅད་ཨེ་ཝཾ་ཟུང་འཇུག་གི་ཚོགས་པ་གྱེས་སུ་མི་རུང་ཞིང་འབྲེལ་མི་སྲིད་པས། འདུས་པ་ཕྱི་མར། སངས་རྒྱས་ཐམས་ཅད་ཅེས་བྱ་བ། །ཚོགས་པ་འདུས་པ་ཡིན་པར་བཤད། །ཅེས་དང༌། སྡོམ་འབྱུང་ལས། དཔའ་བོ་ཀུན་དང་མཉམ་སྦྱོར་བ། །མཁའ་འགྲོ་དྲྭ་བ་སྡོམ་པ་ནི། །ཁམས་བཞི་པོ་དང་ཕུང་པོ་དང༌། །དེ་བཞིན་ཡུལ་དྲུག་བདག་ཉིད་ནང༌། །ཁྲག་འཐུང་ལྷ་མོའི་ཡེ་ཤེས་ཏེ། །དེ་ལས་ཐ་དད་མི་བརྟག་གོ །དཀྱིལ་འཁོར་དེ་བཞིན་ཉིད་རྒྱས་གདབ། །དེ་བཞིན་མཁའ་མཉམ་སྟོང་པ་ཉིད། །སྣ་ཚོགས་དེ་བཞིན་ཉིད་བདག་མེད། །ཐབས་ནི་སྙིང་རྗེའི་སྟོབས་ཡིན་ཏེ། །ཟུང་དུ་འཇུག་པ་རྣམ་རྟོག་བྲལ། །དཀྱིལ་འཁོར་སྙིང་པོ་མཆོག་ཡིན་ནོ། །ཞེས་འབྱུང་ལ། འདི་ཉིད་ཀྱི་སྡོམ་ཚུལ་འདི་གདོད་མ་ནས་དག་པའི་རྒྱུད་གསུམ་ཡང་སྡོམ་པའི་ངོ་བོར་གྲུབ་སྟེ། དགྱེས་རྡོར་ལས། ལྷན་ཅིག་སྐྱེས་པ་གང་སྐྱེས་པ། །ལྷན་ཅིག་སྐྱེས་པ་དེ་བརྗོད་བྱ། །རང་བཞིན་ལྷན་ཅིག་སྐྱེས་ཞེས་བརྗོད། །རྣམ་པ་ཐམས་ཅད་སྡོམ་པ་གཅིག །ཅེས་འབྱུང་ངོ༌། །དེས་ན་འདི་ལྟ་བུ་ལ་རིགས་དྲུག་པ་རྡོ་རྗེ་འཆང་གི་སྡོམ་པ་དང་བདེན་པ་གཉིས་ཐ་དད་པ་མེད་པར་ཁོང་དུ་ཆུབ་པའི་ཡེ་ཤེས་ཀྱི་སྡོམ་པར་བཞག་སྟེ། དཔལ་འདུས་པའི་རྒྱུད་ཀྱི་དེ་བཞིན་གཤེགས་པ་ཐམས་ཅད་ཀྱི་དམ་ཚིག་དང་སྡོམ་པ་དང་རྡོ་རྗེ་བྱིན་བརླབས་ཀྱི་རྒྱལ་པོ་ཞེས་བྱ་བའི་འགྲེལ་པ་སྒྲོན་གསལ་ལས་སྡོམ་པ་ནི་ནན་ཏན་དུ་སྒྲུབ་པ་སྟེ་དེ་བཞིན་གཤེགས་པའི་རིགས་ལ་སོགས་པ་ལྔའོ། །དེ་ནི་གཉིས་སུ་མེད་ཅིང་འདའ་བར་བྱ་བ་མ་ཡིན་པས་ན་རྡོ་རྗེ་སྟེ། དེའི་བྱིན་གྱི་བརླབས་ཀྱི་རྡོ་རྗེ་ནི་རྡོ་རྗེ་འཆང་ཆེན་པོ་རིགས་ཐམས་ཅད་ཀྱི་བདག་ཉིད་ཐོག་མ་དང་ཐ་མ་མེད་པ་དང་པོའི་སངས་རྒྱས་རིག་པ་ཆེན་པོའི་སྐྱེས་བུའི་གཟུགས་ཡེ་ཤེས་ཀྱི་སྐུ་རང་བཞིན་གྱིས་འོད་གསལ་བའི་བདག་ཉིད་ཅན་ཞེས་བྱ། དེ་བཞིན་གཤེགས་ཐམས་ཅད་རིགས་གཅིག་ཏུ་སྡོམ་པའི་གསང་ཆེན་རྡོ་རྗེ་འཆང་ནི་གཉིས་སུ་མེད་པའི་ཡེ་ཤེས་ཐོག་མཐའ་མེད་པའི་རྡོ་རྗེ་སེམས་དཔའ་དང་པོའི་སངས་རྒྱས་ཞེས་སོགས་རྒྱལ་བ་རིགས་དྲུག་པ་སྟེ། དེ་བས་ན་བདེན་པ་གཉིས་སུ་མེད་པའི་ཡེ་ཤེས་མཐར་ཐུག་པ་ཉིད་སྡོམ་པ་མཐར་ཐུག་པའོ། །དེས་ན་འདི་ལྟ་བུའི་སྡོམ་པའི་དབྱེ་བ་ཡང་མཐའ་ཡས་པར་འགྱུར་བས། དགྱེས་པ་རྡོ་རྗེར། སྡོམ་པའི་དབྱེ་བའང་བཤད་པར་བྱ་བ་སྟེ། ཨཱ་ལི་ཀཱ་ལི་ནི་ཟླ་བ་དང་ཉི་མ་དང་ཤེས་རབ་དང་ཐབས་ཞེས་སོགས་སྐུ་བཞི། ལྷ་མོ་བཞི། འཁོར་ལོ་བཞི། སྐད་ཅིག་མ་བཞི། བདེན་པ་བཞི། དེ་ཁོ་ན་ཉིད་བཞི། དགའ་བ་བཞི། སྡེ་པ་བཞི། འཕོ་བ་བཅུ་དྲུག །དབྱུག་གུ་དྲུག་ཅུ་རྩ་བཞི། ཆུ་ཚོད་སོ་གཉིས། ཐུན་ཚོད་བཞི་ལ་སོགས་པའི་སྡོམ་པ་རྒྱ་ཆེར་བཤད་ཅིང༌། དེས་ན་རིགས་ཀྱི་དབང་དུ་བྱས་པའི་སྡོམ་པ་ནི་རྒྱ་ལ་སོགས་པར་ཡང་འགྱུར་ཏེ། འབུམ་ལྔ་ལས། དེ་ལྟ་གཉིས་མེད་གཉིས་ཀྱི་གནས། །སངས་རྒྱས་ཀུན་གྱི་སྡོམ་པ་ནི། །ཨེ་ཝཾ་རྣམ་པར་རབ་ཏུ་གནས། །ཕྱེ་ནས་རིགས་གསུམ་དབྱེ་བ་དང༌། །རིགས་ལྔའི་རྣམ་པར་དབྱེ་བ་སྟེ། །རིགས་དྲུག་རབ་ཏུ་དབྱེ་བ་དང༌། །དེ་ལྟར་བརྒྱ་ཡིས་རབ་དབྱེ་བས། །ཐབས་དང་ཤེས་རབ་གཉིས་མེད་རྒྱུད། །ཅེས་འབྱུང་ངོ༌། །འདི་ལྟར་བཤད་པ་ནི་གཙོ་ཆེར་འབྲས་དུས་ཀྱི་སྡོམ་པ་དང་ཇི་སྲིད་བདེ་སྟོང་ཡེ་ཤེས་ཀྱི་དབང་གི་སྡོམ་པ་ཐོབ་ནས་ཀྱི་སྡོམ་པར་བཞག་ལ། མ་དག་རྒྱུ་རྒྱུད་ཀྱི་སྡོམ་པ་ནི་སེམས་ཅན་ཐམས་ཅད་ལ་ཡོད་ཀྱང་མངོན་དུ་འགྱུར་བ་མིན་པར་བག་ལ་ཞ་བ་ཡིན་ཏེ། ཕྱག་ཆེན་ཐིག་ལེར། ཇི་ལྟར་ཏིལ་གསོན་ཏིལ་མར་དང༌། །ཇི་ལྟར་ཤིང་ལ་གསོན་པའི་མེ། །དེ་བཞིན་ཆོས་རྣམས་ཐམས་ཅད་ལ། །ཡང་དག་གནས་ཀྱང་མི་མཐོང་བ། །ཆོས་ཀྱི་དབྱིངས་ནི་བྷ་གར་བཤད། །བྷ་ག་རིན་ཆེན་ཟ་མ་ཏོག །གང་ཕྱིར་དབང་ཕྱུག་སོགས་ཡོན་ཏན། །ལྡན་པས་དེ་ཕྱིར་བྷ་གར་བཤད། །ཅེས་འབྱུང་ལ། དེང་སང་དྭགས་པོ་བཀའ་བརྒྱུད་པ་ཁ་ཅིག །བདེ་གཤེགས་སྙིང་པོ་ཐ་མལ་གྱི་ཤེས་པ་ཕྱག་རྒྱ་ཆེན་པོར་གྱུར་པ་ནི་དེང་སང་ཚོགས་དྲུག་གིས་ཟླས་དབྱེ་བའི་དྲུག་ཤེས་མི་དྲན་དགུ་དྲན་གྱི་རྟོག་པ་རིག་རིག་པོ་ལ་ངོས་འཛིན་པ་ནི་ཆེས་འཁྲུལ་ལོ། །འོ་ན་དེ་ལྟར་བླ་མ་གོང་མ་དག་བཤད་དོ་སྙམ་ན། དེའི་འཆད་ཐབས་མཁྱེན་པ་སྔོན་བྱོན་གྲངས་མེད་ཀྱང་ཕྱིས་འབྱུང་དེའི་འཆད་ཚུལ་མ་ནོར་བར་ཤེས་པ་ཁོ་བོའི་བླ་མ་ཙམ་ལས་མེད་ཅིང༌། དེ་དག་གིས་ཇི་ལྟར་བཤད་ཁོ་བོའི་མན་ངག་རྣམས་སུ་བཀོད་ཡོད་དོ། །འདི་ལྟ་བུའི་སྡོམ་པ་བསྲུང་བ་ནི་ཚུལ་ཁྲིམས་དང་བསོད་ནམས་དང་ཡེ་ཤེས་ཀྱི་ཚོགས་ཏེ་ཚོགས་གསུམ་བསགས་ནས་སྒྲུབ་པའི་སྔགས་ཀྱི་ཐེག་པའི་སངས་རྒྱས་ཐམས་ཅད་ཀྱི་དུས་གསུམ་དུ་བསིལ་བ་སྟེ་བདེ་བ་ཐོབ་པའི་ལེགས་སྤྱད་ཚངས་པར་སྤྱོད་པ་བླ་ན་མེད་པ་ཡང་ཡིན་ཏེ། གཙུག་ཏོར་ཚངས་པའི་གནས་སུ་བྱང་ཆུབ་ཀྱི་སེམས་མི་ལྟུང་བར་བདེ་བ་ཐམས་ཅད་མ་ལུས་པར་ཡོངས་སུ་རྫོགས་པར་འཛིན་པ་ནི་ཚངས་པར་སྤྱོད་པ་སྟེ་ཡང་དག་པ་སྒྲིབ་བྲལ་ཚངས་པ་ཆེན་པོ་རྡོ་རྗེ་སེམས་དཔའི་ཀུན་ཏུ་སྤྱོད་པར་གྲུབ་པ་ཉིད་ཀྱི་ཕྱིར། རྩ་བའི་རྒྱུད་ལས། ཤེས་རབ་ཆགས་པས་ཞུ་བ་ཡི། །ཐིག་ལེ་རིམ་པས་མགོ་བོ་ལས། །རྫོགས་པའི་གནས་སུ་སོན་རྣམས་ཀྱང༌། །འཆིང་བ་དམ་པའི་དོན་གྱིས་སོ། །ཞེས་དང༌། བདེ་མཆོག་ཉུང་ངུའི་རྒྱུད་དུ། ཚངས་པར་སྤྱོད་པ་དེ་བཞིན་ཞལ། །འདྲེན་པ་རྩ་ཡི་ཀུན་སྤྱོད་དོ། །ཞེས་པའི་འགྲེལ་པར། དཔལ་ཕྱག་ན་རྡོ་རྗེས་ཚངས་པར་སྤྱོད་པ་དེ་བཞིན་ཞལ། ཞེས་པ་འདིར། ཞལ་ནི་རྡོ་རྗེའི་སྒོ་སྟེ། རྟག་ཏུ་འཕོ་བ་མེད་པའི་ཚུལ་ཁྲིམས་ཞེས་བྱ་བ་དམ་ཚིག་བདུན་པའོ། །འདྲེན་པ་རྩ་ཡི་ཀུན་སྤྱོད་དོ། །ཞེས་པ་ལ་འོག་ཏུ་སོན་པའི་བྱང་ཆུབ་ཀྱི་སེམས་ཀྱི་ཐིག་ལེ་རྣམས་རྩའི་ཀུན་སྤྱོད་དེ་ཨ་ཝ་དྷུ་ཏི་མཁའ་འགྲོ་གདོང་ཀུན་ཏུ་སྤྱོད་པར་སོན་པ་རྣམས་རྡོ་རྗེ་ནོར་བུ་ལས་འདྲེན་པ་ནི་འགུགས་པ་སྟེ། གསང་བ་དང༌། ལྟེ་བ་དང༌། སྙིང་ག་དང༌། མགྲིན་པ་དང༌། དཔྲལ་བ་དང༌། གཙུག་ཏོར་དུ་ལྟེ་བ་ནས་ལྟེ་བའི་ཀུན་སྤྱོད་ལ་ཁུ་བ་སྟེང་དུ་བགྲོད་པའོ། །ཞེས་འབྱུང་ལ། འབྲས་དུས་ཀྱི་ཚངས་པར་སྤྱོད་པའི་ཚུལ་ཁྲིམས་འདི་ཉིད་ཀྱི་དབང་དུ་མཛད་ནས། ཚངས་པར་སྤྱོད་པ་བརྟུལ་ཞུགས་མཆོག །དཀའ་ཐུབ་མཐར་ཕྱིན་དཀའ་ཐུབ་ཆེ། །གཙང་གནས་གོའོུ་ཏམ་མཆོག །བྲམ་ཟེ་ཚངས་པ་ཚངས་པ་ཤེས། །ཚངས་པ་མྱ་ངན་འདས་པ་ཐོབ། །གྲོལ་བ་ཐར་པ་རྣམ་གྲོལ་ལུས། །རྣམ་གྲོལ་ཞི་བ་ཞི་བ་ཉིད། །ཅེས་འབྱུང་ལ། གཙུག་ཏོར་ཚངས་པའི་གནས་དེར་གདུང་མེད་ཚུལ་ཁྲིམས་ཀྱི་བསིལ་བ་བདེ་བ་དམ་པ་ཐོབ་ན་དེས་ལུས་ཐམས་ཅད་ཟག་མེད་སྒྲིབ་བྲལ་གྱི་བདེ་སྐུར་ཡང་གྲུབ་སྟེ། ཚངས་པའི་ཡུལ་ས་རྩེ་ནས་ནོན། །ཞེས་དང༌། རྐང་མཐེབ་སེན་མོ་ལ་གནས་པ། །ཞེས་འབྱུང་བའི་ཕྱིར། དེས་ན་ཡང་དག་པའི་ཚངས་པ་ནི་སྐྱོན་ཀུན་ཟད་ཡོན་ཏན་ཀུན་དང་ལྡན་པའི་ཕྱིར། སངས་རྒྱས་ཉིད་ཁོ་ནར་བརྗོད་དགོས་ཏེ། ཇི་སྐད་དུ། ཚངས་པ་སྒྲིབ་བྲལ་སངས་རྒྱས་ཉིད། །ཅེས་སོ། །སྡོམ་པ་དང་ཚུལ་ཁྲིམས་འདི་ལྟ་བུ་དང་ལྡན་པའི་སངས་རྒྱས་དེ་ཉིད་ཀྱིས་ནི་རང་ཉིད་ཀྱི་བདེ་སྟོང་དབྱེར་མེད་ཀྱི་རྟོགས་དོན་ལས་མི་འདའ་བར་དམ་ཚིག་གི་རིང་ལུགས་རྣམས་སྐྱོང་བར་བྱེད་ལ། དེ་ལྟར་སྐྱོང་བའི་ཆོས་ཀྱི་འཁོར་ལོ་དེ་ཡང་སྔགས་ཀྱི་གདུལ་བྱ་རྣམས་ལ་འཛིན་འཇུག་པས་བཤད་གཞིར་བཞག་པའི། འདི་ནི་རྫོགས་སངས་རྒྱས་ཀུན་གྱི། །ཆོས་ཀྱི་འཁོར་ལོ་རབ་ཏུ་བསྐོར། །ཞེས་བྱ་བ་ཡང་ཁ་ན་མ་ཐོ་བ་མེད་པར་བཤད་པ་ཡིན་ནོ། །དེས་ན་སྔགས་ཀྱི་རྣལ་འབྱོར་པ་ཕྱག་རྒྱ་ཆེན་པོའི་ཡེ་ཤེས་ཉམས་སུ་མྱོང་བ་དེ་ཉིད་ཀྱི་ཕ་རོལ་ཕྱིན་བཅུ་ཡོངས་སུ་རྫོགས་པའི་ཚུལ་ཁྲིམས་ཉིད་ཕྱག་རྒྱ་ཆེན་པོའི་ཕར་ཕྱིན་དུ་ལེགས་པར་སྤྱད་པའི་དམ་ཚིག་སྐྱོང་བ་ཡིན་ཏེ། རྣམ་རྟོག་གི་ནོར་སྤངས་ནས་ལས་དང་ཡེ་ཤེས་ཕྱག་རྒྱ་ཆེན་མོ་དང་འགྲོགས་ཤིང་རྣམ་ཤེས་དྲི་མ་ཡུལ་བཅས་བཀག་ནས་གཟུང་འཛིན་གྱི་རླུང་དབུ་མར་ཡལ་དུ་གཞུག་ནས་བདེ་གཤེགས་སྙིང་པོའི་ཚོར་བདེ་ལ་གཅིག་ཏུ་གནས་ཏེ། གཞོམ་མེད་ཀྱི་ཀུན་མཁྱེན་གྱི་ཤེས་རབ་དང༌། བརྗོད་པས་འགྲོ་ཀུན་གྱི་ཚུལ་རྟོགས་པ་དང༌། ཤེས་རབ་དེས་སེམས་ཅན་གྱི་དོན་བྱེད་པ་ལ་མཁས་པ་དང༌། ཇི་ལྟར་སྨོན་པ་ལྟར་སྤྲུལ་ཞིང་བསྒྱུར་བ་དང༌། སྲིད་པའི་ཕུང་ལྔ་མཐར་བྱེད་པ་དང༌། སླར་ཕུང་པོ་མི་སྐྱེ་བར་ཐོབ་པར་བྱེད་པ་སྟེ། དུས་ཀྱི་འཁོར་ལོར་ཇི་སྐད་དུ། ནོར་རྣམས་སྤང་པ་སྦྱིན་པ་ཡིད་དང་བུད་མེད་འགྲོགས་པ་ལས་ཀྱང་འཕོ་བ་མེད་པ་ཚུལ་ཁྲིམས་ཏེ། །བཟོད་པ་དགྲ་ལ་སོགས་པ་མི་འཇུག་པ་སྟེ་རླུང་གི་གཉིས་ཀའི་བགྲོད་པ་འཇིག་པ་བརྩོན་འགྲུས་ཉིད། །བསམ་གཏན་ཤེས་རབ་དག་ཀྱང་ལྷན་ཅིག་སྐྱེས་པ་དེ་ལ་གནས་པའི་སེམས་དང་ཀུན་ཏུ་འགྲོ་བ་ཀུན་གྱི་སྐད། །དེ་ལ་སེམས་ཅན་དོན་དང་རྫུ་འཕྲུལ་སྲིད་པ་མཐར་བྱེད་མི་སྐྱེ་ཐོབ་སྟེ་གཞན་པ་བཞི་རྣམས་སོ། །ཞེས་འབྱུང་ངོ༌། །

འོ་ན་བདེ་སྟོང་དབྱེར་མེད་ཀྱི་རྟོགས་པ་ཉམས་པ་མེད་པར་བྱེད་པ་ཕྱག་རྒྱ་ཆེན་པོ་སྔགས་ཀྱི་དམ་ཚིག་དེ་ལ་དབྱེ་སྒོ་མཐའ་ཡས་ཀྱང་རགས་པ་ཙམ་དུ་དབྱེ་སྒོ་ཇི་ལྟ་བུ་ཞེ་ན། ཆེ་ལོང་ཙམ་བརྗོད་པར་བྱ་སྟེ། བརྒྱད་དང་དྲུག་དང་ལྔ་དང་བཞི་དང་གསུམ་དང་གཉིས་ཀྱི་བར་དུ་བརྗོད་པར་བྱེད་པའི་ཕྱིར། དང་པོ་ནི། བདེ་མཆོག་ཉུང་ངུའི་རྒྱུད་ལས། ཇི་སྐད་དུ། ངེས་པར་དངོས་གྲུབ་རྣམས་ཀྱི་རྒྱུ། །དམ་ཚིག་རྣམས་ནི་བསྐྱང་བ་དང༌། །རང་གཞན་ལས་བྱུང་ཕོ་ཉ་མོ། །འདི་ལ་ཆགས་པས་བགྲོད་མི་བྱ། །གཉིས་མེད་ཐོགས་པ་མེད་པ་དང༌། །དམ་ཚིག་རྣམས་ཀྱི་སྤྱོད་པ་དང༌། མི་མོའི་སྤྱོད་པ་ལེགས་པར་བསྲུང༌། །ཚངས་པར་སྤྱོད་པ་དེ་བཞིན་ཞལ། །འདྲེན་པ་རྩ་ཡི་ཀུན་སྤྱོད་དོ། །ཞེས་པ་དམ་ཚིག་བརྒྱད་དུ་དྲན། །རྣལ་འབྱོར་དབང་པོ་གང་བསྲུང་བ། །མྱུར་དུ་དངོས་གྲུབ་འཐོབ་པར་འགྱུར། །ཞེས་སོ། །གཉིས་པ་ནི། དུས་འཁོར་དབང་ལེར། ངེས་པར་རྡོ་རྗེའི་རིགས་དག་ལ་ནི་སྲོག་གཅོད་བྱ་སྟེ་རལ་གྲི་ལ་ཡང་བདེན་པ་མིན་པའི་ཚིག །རིན་ཆེན་ལ་ནི་གཞན་ནོར་དབྲོག་བྱ་མཆོག་གི་པདྨའི་རིགས་ཉིད་ལ་ཡང་གཞན་གྱི་བུད་མེད་དབྲོག །ཆང་དང་སྒྲོན་མ་སངས་རྒྱས་རྣམས་དང་བཟང་པོའི་ཡུལ་རྣམས་མཐའ་དག་འཁོར་ལོ་ལ་ནི་བསྟེན་པར་བྱ། །གདོལ་པ་མོ་སོགས་མཐའ་དག་བུད་མེད་རྣམས་ནི་གྲི་གུག་ལ་ཡང་ཁ་ཡི་པདྨར་སྨད་མི་བྱ། །ཞེས་འབྱུང་ངོ༌། །གསུམ་པ་ནི་བཤད་མ་ཐག་པའི་དྲུག་པོ་དེ་ཉིད་ལ་སྲོག་གཅོད་སོགས་ནས་ཆང་དང་བཅས་པའི་བར་ལྔའི་དམ་ཚིག་གོ །བཞི་པ་ནི། ཁྱོད་ཀྱི་སྲོག་ཆགས་བསད་པར་བྱ། །རྫུན་གྱི་ཚིག་ཀྱང་སྨྲ་བར་བྱ། །ཁྱོད་ཀྱིས་མ་བྱིན་པར་ཡང་བླངས། །ཕ་རོལ་བུད་མེད་བསྟེན་པར་བྱ། །ལྔ་པ་ནི། སྐུ་གསུང་ཐུགས་ཀྱི་རྡོ་རྗེ་གསུམ་གྱི་དམ་ཚིག་སྟེ་གོང་དུ་འདུས་པའི་ལུང་གིས་ཀྱང་ལེགས་པར་བཤད་ལ། དྲུག་པ་ནི། ཤེས་རབ་སྟོང་པ་ཉིད་ཀྱི་དམ་ཚིག་དང་ཐབས་བདེ་བ་ཆེན་པོའི་དམ་ཚིག་སྟེ། དོན་ཨེ་ཝཾ་གི་སྡོམ་པ་ཉིད་ལས་གཞན་དུ་མེད་ཀྱང་སྤང་བྱ་སྤོང་བའི་ཆ་ནས་སྡོམ་པ། བསིལ་བ་སྟེ་བདེ་བ་ཐོབ་པའི་ཆ་ནས་ཚུལ་ཁྲིམས་དེའི་ངང་ཚུལ་ལམ་རང་བཞིན་ཏེ་རིང་ལུགས་དེ་ལས་འདའ་བར་བྱར་མེད་པར་དྲལ་བར་མི་ནུས་པ་ཉིད་ཀྱིས་དམ་ཚིག་སྟེ། རྡོ་རྗེའི་དམ་ཚིག་འདི་དག་རེ་རེ་ཞིང་རྒྱས་པར་འགྲེལ་བའི་ཚུལ་ལ། བླ་མ་ཆེན་པོ་སངས་རྒྱས་མཉན་པ་རས་ཆེན་གྱི་མན་ངག་གིས་བཤད་དུ་མི་ཟད་པ་སྤྲོ་བྱར་ཡོད་ཀྱང་གསང་སྔགས་ཀྱི་སྤྱོད་ཚུལ་ཤིན་ཏུ་གསང་ཞིང་སྦ་དགོས་པ་ཁོ་ནར་གྱུར་པས་འདིར་ཅུང་ཟད་ཙམ་སྨོས་པ་ལའང་འདས་པ་དང་མ་འདས་པའི་མཁའ་འགྲོ་ཆོས་སྐྱོང་དག་བརྩེ་བ་དམ་པས་བཟོད་པར་མཛོད་ཅིག། །།

༈ རྡོ་རྗེའི་གསུང༌། **ཕྱག་རྒྱ་ཆེན་པོ་ཡོན་ཏན་ཐམས་ཅད་ཀྱི་བདག་ཉིད་ཡིན་**བྱ་བ་འདི་བཞུགས། ཞེས་པ་དག་པར་བཏོན་ན། ཉོན་སྒྲིབ་སོགས་སྤང་བྱ་དང་དེའི་གཉེན་པོ་ཕྱག་ཆེན་གྱི་ཡེ་ཤེས་སོགས་ཟག་བཅས་དང་ཟག་མེད་ཀྱི་སེམས་སེམས་བྱུང་གིས་བསྡུས་སོ་ཅོག་ལ་ཤེས་པར་མ་གྱུར་པ་མེད་བྱ་བ་འདི་བཞུགས། ཞེས་བཏོན་ན་དག་པས།

འདི་ལ་སྤྱིར་བཤད་པ་དང༌། བྱེ་བྲག་ཏུ་བཀྲོལ་བའོ། །དང་པོ་ནི། སེམས་ཙམ་པ་གཙོ་བོར་གྱུར་པའི་ཐེག་པ་ཆེན་པོ་པ་ཕལ་མོ་ཆེ་ནི་ཐ་སྙད་དུ་ཡང་ཕྱི་རོལ་གྱི་དོན་མེད་པས་ཆོས་ཐམས་ཅད་སེམས་སུ་སྨྲ་ལ། དེ་ལྟ་མིན་པར་དབུ་མ་པ་ཁ་ཅིག་ཐ་སྙད་དུ་ཡང་ཕྱི་རོལ་གྱི་དོན་ཁས་ལེན་པ་དང༌། རང་སྡེ་དག་ཕྱི་དོན་ཁས་ལེན་པའི་དབང་དུ་ན་ཤེས་པར་མ་གྱུར་པའི་ཕྱི་དོན་གྱི་བེམ་པོ་དང༌། ལྡན་མིན་འདུ་བྱེད་ཀྱི་བེམ་པོ་ལ་ཡང་ཟག་བཅས་ཀྱི་ཆ་ཐམས་ཅད་སྤང་བྱ་ཡིན་པས་ཤེས་པས་མ་བསྡུས་པའི་སྤང་བྱ་ཡོད་པར་འདོད་ལ། གཉེན་པོ་ལ་ཤེས་པར་མ་གྱུར་པ་ནི་དེ་དག་གིས་ཀྱང་མི་འདོད་ལ། གསང་སྔགས་སུ་ནི། དག་པའི་རྩ་རླུང་ཐིག་ལེ་གཉེན་པོ་དང༌། མ་དག་པའི་རྩ་རླུང་ཐིག་ལེ་སྤང་བྱར་བྱེད་པའི་སྤང་གཉེན་དང༌། མ་དག་པའི་ཁམས་དྲུག་དང་དག་པའི་ཁམས་དྲུག་སྤང་གཉེན་དུ་སྦྱོར་བའི་བེམ་པོར་གྱུར་པའི་སྤང་གཉེན་ཡོད་ཀྱང་སེམས་དང་སེམས་ལས་བྱུང་བའི་ཆོས་སུ་གྱུར་པའི་སྤང་གཉེན་ཡིན་ན་ཤེས་པར་མ་གྱུར་པ་མེད་དེ། སེམས་དང་སེམས་ལས་བྱུང་བ་ལ་བེམ་ཆོས་མེད་པའི་ཕྱིར།

གཉིས་པ་ལ། སྤང་བྱའི་སེམས་བྱུང་ཤེས་པ་མ་ཡིན་པར་འདོད་པ་དགག །གཉེན་པོ་སེམས་བྱུང་ཤེས་པ་མ་ཡིན་པར་འདོད་པ་དགག་པའོ། །དང་པོ་ནི། ཙོང་ཁ་པ་ན་རེ། ཉོན་མོངས་ཅན་གྱི་མ་རིག་པ་ནི་བདེན་འཛིན་དང་མཚུངས་ལྡན་ཡིན་པས་ཉོན་སྒྲིབ་ཏུ་འཇོག་ལ། ཉོན་མོངས་པ་ཅན་མིན་པའི་མ་རིག་པ་ནི་དེའི་བག་ཆགས་ཡིན་པས་ཤེས་སྒྲིབ་ཏུ་འཇོག་པས་དེ་ནི་ཤེས་པར་མི་འཇོག་པ་དཔལ་ལྡན་ཟླ་བའི་ཁྱད་ཆོས་སོ་ཞེས་སྨྲའོ་འདོད་པ་འདི་ལྟར་སྨྲ་བ་མི་འཐད་དེ། རང་ཉིད་ཀྱི་གསར་རྩོམ་ལས་སྔོན་བྱུང་བའི་ལུགས་གང་ལ་ཡང་མེད་ཅིང་དཔལ་ལྡན་ཟླ་བ་མི་བཞེད་ཀྱང་དེའི་བཞེད་པར་སྨྲ་བ་ནི་ཡུལ་དེ་ལ་དེ་ལས་སྐུར་འདེབས་ཆེ་བ་ཅི་ཞིག་ཡོད་པའི་ཕྱིར། ཁྱེད་ཅག་ཉོན་མོངས་མིན་པའི་མ་རིག་པ་ཡང་དག་པའི་རྨོངས་པ་ཞིག་ལ་འཆད་པར་སྣང་ལ་དག་པར་ཤེས་པ་མིན་པའི་རྨོངས་པ་ཞིག་ཉོན་མོངས་པ་ཅན་གྱི་སེམས་ཀྱི་མཚན་གཞིར་འཛིན་རྒྱུ་མི་རྙེད་དེ། རྙེད་ན་དེ་ཚེ་ཉོན་མོངས་ཅན་གྱི་མ་རིག་པ་དེ་དངོས་པོ་ཡིན་པ་ལས་འོས་མེད་ཅིང་ཤེས་པ་མིན་ན་དག་པའི་བེམ་པོ་ཞིག་གམ་ལྡན་མིན་འདུ་བྱེད་ཀྱི་ཆོས་ཤིག་ཉོན་མོངས་པ་ཅན་གྱི་མ་རིག་པར་འཇོག །དང་པོ་ལྟར་ན། བེམ་པོ་མ་རིག་པའི་ངོ་བོར་འདོད་པ་ནི་འབྱུང་བ་ཤེས་ལྡན་དུ་སྨྲ་བ་འདི་ལྟ་བུ་སངས་རྒྱས་པར་ཁས་ལེན་བཞིན་མུ་སྟེགས་གཅེར་བུ་པའི་ལུགས་ཀྱི་གཞུང་འཛུགས་པ་ཆེས་ཡ་མཚན། གཉིས་པ་ལྟར་ན། བཅོམ་ལྡན་འདས་ཀྱི་ཐེག་པ་ཆེ་ཆུང་གི་གསུང་རབ་ཏུ་ལྡན་མིན་འདུ་བྱེད་ཀྱི་རྣམ་གཞག་རྒྱས་པར་བཀའ་བསྩལ་བ་ཐོགས་མེད་སྐུ་མཆེད་ཀྱིས་ལེགས་པར་ཕྱེས་པའི་མངོན་པ་གོང་མར་ལྡན་མིན་འདུ་བྱེད་ཉེར་གསུམ། འོག་མར་བཅུ་བཞིར་ཕྱེས་པའི་ཉོན་མོངས་ཅན་མིན་པའི་མ་རིག་པ་དེ་དག་ལས་གང་ཡིན། དེ་དག་ལས་རེ་རེ་ཞིང་ཁྱེད་ཀྱི་ཉོན་མོངས་ཅན་གྱི་མ་རིག་པར་ངོས་འཛིན་པར་ནུས་པ་མ་ཡིན་ཏེ། དེ་དག་ལ་ཤེས་བྱ་ལ་ཡོངས་སུ་དཔྱོད་པའི་བག་ཆགས་སུ་གྱུར་པའི་ཤེས་སྒྲིབ་ཉོན་མོངས་ཅན་མིན་པའི་མ་རིག་པའི་མཚན་ཉིད་རྗེས་སུ་མ་ཞུགས་པའི་ཕྱིར་དང༌། སེམས་ཀྱི་བག་ཆགས་བེམ་པོ་དང་ལྡན་མིན་འདུ་བྱེད་ལ་བརྟེན་པ་ཡང་མ་ཡིན་པའི་ཕྱིར་ཏེ། ཡིན་ན་སེམས་ཀྱི་བག་ཆགས་བེམ་པོ་དང་ལྡན་མིན་འདུ་བྱེད་ཀྱི་སྟེང་དུ་སད་པར་འགྱུར་བས་དེ་ལྟ་ཡང་མི་སྲིད་པའི་ཕྱིར་དང༌། ཁྱེད་ཅག་ནི་བག་ཆགས་ཀྱི་རྟེན་ཞིག་པ་དངོས་པོར་འདོད་ལ། དེ་ལྟའི་དངོས་པོ་ནི་སངས་རྒྱས་ཀྱི་གསུང་རབ་རྒྱ་མཚོར་བེམ་ཤེས་ལྡན་མིན་འདུ་བྱེད་ཀྱི་དངོས་པོར་འགར་ཡང་འདུས་པར་མ་གསུངས་པས་དེ་འདྲའི་དངོས་པོ་ཐ་སྙད་དུ་ཡང་མི་སྲིད་ལ། ཡང་ཉོན་མོངས་ཅན་གྱི་མ་རིག་པ་དེ་བྱེ་སྨྲས་བཤད་པའི་ཆུད་མི་ཟ་བའི་ལྡན་མིན་གྱི་དངོས་པོ་དེའོ་སྙམ་ན། དེ་ཡང་ཐ་སྙད་དུ་ཡང་མེད་དོ་ཞེས་ཁྱེད་ཀྱིས་ལེགས་པར་བཀག་ཟིན་པའི་ཕྱིར། ཡང་ཤེས་པ་མིན་པའི་ཉོན་མོངས་ཅན་གྱི་མ་རིག་པའི་དངོས་པོ་དེ་ལྟ་བུ་སངས་རྒྱས་ཀྱི་ཆོས་མངོན་པ་གོང་འོག་གསུང་རབ་རྒྱ་མཚོ་ནས་མ་བཤད་ཀྱང༌། དཔལ་ལྡན་ཟླ་བའི་དགོངས་པར་ཡོད་པ་དེ་རྗེ་བཙུན་འཇམ་དབྱངས་དང་བླ་མ་དབུ་མ་པའི་ངག་ལས་ཐོས་པས་ཕུགས་སངས་རྒྱས་ཀྱི་བཞེད་པར་ཡང་གྲུབ་པོ་ཞེ་ན། དེ་ལྟ་ན་ནི་ཀྱེ་རིགས་ཀྱི་བུ་ལེགས་སོ་ལེགས་སོ་ལེགས་སོ། །དེ་བཞིན་དུ་གྱུར་ཅིག །ཨ་ལ་ལ། ཨ་ལ་ལ། ཤིན་ཏུ་ཨ་ལ་ལ། ཞེས་ལྷ་དང་བཅས་པ་དག་ཁོ་བོའི་རྗེས་སུ་ཟློས་ཤིག །དཔལ་ལྡན་ཟླ་བས་ཆོས་མངོན་པར་བཤད་པའི་སེམས་བྱུང་ཉོན་མོངས་ཅན་ཡིན་མིན་གྱི་མ་རིག་པ་རྒྱས་པར་གསུངས་པ་དེ་དག་ལས། ལ་ལ་ཤེས་པ་དང་ལ་ལ་ཤེས་པ་མ་ཡིན་པའི་གྲུབ་ཟིན་སྒྲུབ་པ་དང་དགག་དགོས་མེད་པ་དགག་པ་སོགས་ཀྱི་དགག་སྒྲུབ་རིགས་པ་དང་འགལ་བ་མཛད་དོ། །ཞེས་པ་ནི་སྐུར་པ་འདེབས་པ་ལས་འོས་མེད་དེ། དེ་ལྟར་མཛད་པའི་དཔལ་ལྡན་ཟླ་བའི་དགག་སྒྲུབ་ཞིག་ཡོད་ན་སྔར་འགྱུར་ཟིན་གྱི་བསྟན་བཅོས་ལ་ཡོད་དམ་ཁྱེད་རང་གིས་གསར་འགྱུར་དུ་མཛད་པ་ཞིག་ཡོད་པ་ལས་ཁུངས་སྟོན་དགོས་ཀྱང་མི་རྙེད་པའི་ཕྱིར། ཡང༌། གསང་སྔགས་སྙིང་མ་བ་ལྟར་ཁྱེད་ཅག་སྒྲ་རང་འགྱུར། དོན་ཁོག་གྲོལ། པཎྜི་ཏ་དང་ལོ་ཙཱ་བའི་གང་ཟག་དང་ཆོས་ཀྱི་བར་ལྷད་མ་ཞུགས་པའི་ཟབ་ཆོས་ཡིན་ནོ་ཞེས་སྨྲ་བ་ལྟར་ཁྱེད་དེ་སྐད་དུ་ཟེར་ན་ནི། དེ་ལྟ་ན་ཡང་སྐྱེ་བ་མང་པོ་དག་སྨྲ་བ་དེ་དག་ལ་ངེས་པ་འདྲེན་པ་གྲངས་མེད་པ་ཡང་འཕེལ་སྲིད་པས་གང་དགའ་བར་བརྗོད་ཅིག་དང་འདུས་པའི་ཚོགས་འཕེལ་བར་འགྱུར་རོ། །ངག་དོན་མ་རིག་ཅེས་པ་རིག་པ་ལས་ལོག་ཙམ་མ་རིག་པར་འཇོག་ན་ནི་བེམ་སོགས་དང་དངོས་མེད་ཐམས་ཅད་ཀྱང་མ་རིག་པར་འགྱུར་བས། དེ་ལྟ་བུའི་མ་རིག་པ་ལ་བསམས་ནས་ཉོན་མོངས་མིན་པའི་མ་རིག་པ་ཤེས་པ་མིན་པར་འཇོག་ན་ནི་ཧ་ཅང་ཐལ་ཆེས། དེ་ལྟ་མིན་པར་མ་རིག་པ་ཞེས་ཡུལ་གྱི་གནས་ཚུལ་མ་རྟོགས་པའི་བློ་ཞིག་ལ་མ་རིག་པར་བརྗོད་ན་ནི། ཉོན་མོངས་ཅན་མིན་པའི་མ་རིག་པ་དེ་ཤེས་པ་མིན་པར་ཐ་སྙད་དུ་བྱས་ཀྱང་དོན་ཤེས་པར་གྲུབ་པས། རང་ཚིག་དང་ཞེན་དོན་འགལ་བ་ཅན་གྱི་ཚིག་འདི་ལྟ་བུ་ལ་དཔྱོད་ལྡན་སུ་ཞིག་སྙིང་པོར་འཛིན།

གཉིས་པ་ནི། རྫོགས་པ་ཆེན་པོ་བ་ཁ་ཅིག །ངོ་བོ་མ་བཙལ་རང་མཐོང་ཆེན་པོ་དེ་ལ་རང་ཤར་གཉེན་པོའི་ཡེ་ཤེས་བསྟན་དུ་མེད་དེ། ཤེས་པ་བྱར་མེད་དུག་ལྔ་ཡེ་ཤེས་སུ་ངོ་རང་ལོག་ཏུ་སོང་ན་འདུས་བྱས་འདུས་མ་བྱས་ཀྱི་རང་རྩལ་ཆེན་པོར་ལངས་ཚེ། གཉེན་པོ་ཀ་དག་འདུས་མ་བྱས་སུ་བྱེད་བྲལ་ལྷུན་གྲུབ་རང་འཆར་ལྷུག་པ་བ་ཀུན་རྫོབ་ངང་གི་བྱེད་པ། སྤང་གཉེན་རང་གྲོལ་ཆེན་པོ་བདུད་རྩི་ཨ་མྲྀ་ཏ་ཞེས་སྤང་བྱ་རང་སྤངས་ལས། སྤང་བྱ་སྤོང་བ་ལ་སྦྱོར་བའི་ལམ་དང་བར་ཆད་མེད་ལམ་དང་ཁྱད་པར་གྱི་ལམ་དང༌། རྣམ་གྲོལ་གྱི་ལམ་སོགས་ཡེ་ཤེས་སྐད་ཅིག་སྐྱེ་རིམ་གྱི་སྤང་བྱ་སྤོང་བར་མི་འདོད་པ་དང༌། ཁྱད་པར་ཇི་སྐད་དུ། ཀུན་བཟང་རང་དྲོད་རང་འོད་མ་ཤར་ཞིང༌། །ཀུན་བཟང་རང་དྲོད་ཉིད་ལ་མ་བཅར་ན། །གང་ཟག་སུས་ཀྱང་བརྩོན་པར་བྱས་གྱུར་ཀྱང༌། །གྲོལ་བར་མི་འགྱུར་དགུན་སྒང་ཆབ་རོམ་བཞིན། །ཀུན་བཟང་རང་དྲོད་རང་འོད་ལ་བཅར་ན། །མཁའ་ལྡིང་རྒྱལ་པོས་རང་སྲས་བསྐྱེད་པ་འདྲ། །ཞེས་བྱ་བ་སོགས་རྫོགས་ཆེན་གྱི་རྒྱུད་སྡེ་ཇི་སྙེད་པ་ཞིག་ནས་འབྱུང་ཀྱང༌། གདུལ་བྱ་དུ་མ་ཐབས་དུ་མས་འདུལ་དགོས་པས་དགག་ཏུ་ག་ལ་ཡོད། འོན་ཀྱང་དེ་ལྟའི་ཐ་སྙད་མི་ལེགས་ཏེ། ཉོན་མོངས་སྤང་བྱ་འདུས་བྱས་ཚུར་གཉེན་པོ་ཡེ་ཤེས་འདུས་མ་བྱས་སུ་ལངས་ཞེས་པ་དང༌། གཉེན་པོ་འདུས་མ་བྱས་རང་འཆར་རང་གྲོལ་འདུས་བྱས་སུ་འགྱུར་བ་རིགས་པ་དང་འགལ་བ་ཤེས་བྱ་ལ་མི་སྲིད་འུད་གོག་ཆེན་པོའི་ཚིག་གི་ཟོལ་གྱིས་བསྒྲིབས་ནས་སྨྲས་ཀྱང་སྙིང་པོ་མེད་པའི་ཕྱིར། །དཔྱོད་ལྡན་སུ་ཞིག་ལུགས་དེ་ལྟ་བུ་ལ་འཇུག །ཀུན་བཟང་རང་འོད་དང་རང་དྲོད་ལ་སྦྱར་བ་བྱ་ཡིས་སྒོ་ང་རུམ་པ་ལྟར་བྱེད་པས་གྲོལ་གྱི་གཉེན་པོས་སྤང་བྱ་སྤོང་བའི་སྒོ་ནས་གྲོལ་བར་མི་འགྱུར་བ་ཡང་དཔེ་དོན་སྒྲིག་བཏུབ་ཙམ་དུ་འདུག་ཀྱང༌། འབྱུང་བ་ཕན་ཚུན་ས་ཆུ་མེ་རླུང་སོགས་ཀྱིས་བརྟན་སྡུད་སྨིན་གཡོ་བྱེད་པ་གཅིག་གྲོགས་གཅིག་ཏུ་འགྱུར་ཚུལ་ཤེས་པའི་ཆོས་ལ་ཆོས་མི་མཚུངས་པའི་ཕྱིར། འོན་ཀྱང་ཆོས་ཚུལ་འདི་ལྟ་བུ་ཡང་རྡོ་རྗེ་སེམས་དཔའི་སྙིང་གའི་ཏི་ལ་ཀ་ནས་ཐིག་པའི་ཆོས་སུ་གྲགས་པས་གངས་ཅན་དུ་གྲགས་པའི་ཆོས་ལུགས་ཆེན་པོ་ཞིག་གོ །བཅོམ་ལྡན་འདས་ཀྱི་ཐེག་པ་ཆེན་པོའི་ཆོས་ཚུལ་གྱིས་སྤང་བྱ་སྤོང་བར་བྱེད་པ་དང༌། དེའི་གཉེན་པོ་ཇི་ལྟར་བསྐྱེད་པའི་ཚུལ་འདི་ལ། སྤོང་བྱེད་ཀྱི་གཉེན་པོ་ཡེ་ཤེས་དེ་ཉིད་སྤང་བྱ་སྒྲིབ་གཉིས་ལ་སོགས་པར་འཛིན་པ་མངོན་གྱུར་བག་ཆགས་གནས་ངན་ལེན་དང་བཅས་པའི་སྒྲིབ་པ་སྤོང་བར་གྱུར་པ་ན། ཡེ་ཤེས་དེའི་ཡུལ་གཟུགས་སོགས་ཀྱི་ཤེས་བྱ་ཐམས་ཅད་ཀྱང་སྒྲིབ་པ་དང་བྲལ་བར་འཇོག་དགོས་ཏེ། ཡུལ་ཅན་གྱི་དེ་བཞིན་ཉིད་རྟོགས་པའི་སྒོ་ནས་སྒྲིབ་པ་ཐམས་ཅད་རང་བཞིན་གྱིས་དག་པར་འགྱུར་ན་དེར་ལྟོས་ཀྱི་ཡུལ་ཡང་མི་དག་ཀ་མེད་པའི་ཕྱིར། དེའི་དབང་དུ་མཛད་ནས་རྒྱལ་བ་མ་ཕམ་པས། འབྲས་བུ་དག་པ་གཟུགས་ལ་སོགས། །དག་པ་ཉིད་དེ་གང་གི་ཕྱིར། །དེ་གཉིས་ཐ་དད་མ་ཡིན་ཅིང༌། །བཅད་དུ་མེད་པས་དག་པར་བརྗོད། །ཅེས་འབྱུང་ལ། དེས་ན་སྒྲིབ་སོགས་ཤེས་པ་མ་ཡིན་ན་ཤེས་པ་སྒྲིབ་པ་ལས་གྲོལ་ཀྱང་ཤེས་པ་དེར་ལྟོས་ཀྱི་ཤེས་བྱ་སྒྲིབ་པ་ལས་མི་གྲོལ་བ་དང༌། ཤེས་པ་དེ་རྒྱུད་ལྡན་གྱི་གང་ཟག་གི་རྒྱུད་ལ་ཡོད་པའི་ཤེས་པ་མིན་པའི་སྒྲིབ་པ་དེས་ཤེས་པ་དེ་ཉིད་མི་འདོད་བཞིན་དུ་སླར་འཆིང་བ་དང་སྒྲིབ་པར་ཡང་བྱེད་པར་འགྱུར་བས། དེ་ལྟ་ན་ཤེས་པ་ཉིད་ཀྱི་སྒྲིབ་པས་ཤེས་པ་ཉིད་འཆིང་བར་བྱེད་པའི་སྒྲིབ་པ་མ་ཡིན་པར་གཞན་རྒྱུད་ཀྱི་སྒྲིབ་པ་ཡང་གཞན་གྱི་རྒྱུད་འཆིང་བ་དང་སྒྲིབ་པ་ལ་སོགས་པ་ཐུག་པ་མེད་པར་ཡང་འགྱུར་རོ། །དེས་ན་འདི་ལྟ་བུའི་ལུགས་སུས་བཟུང་ཡང་ངན་སྐྱུགས་ཀྱི་བུམ་པ་ལྟར་ཡིད་དུ་འོང་བའི་དངོས་པོ་མ་ཡིན་ནོ།། །།

༈ རྡོ་རྗེའི་གསུང༌། **མཉམ་གཞག་ལ་ཡོན་ཏན་ཐམས་ཅད་འབྱུང་བ་ཡིན་**བྱ་བ་འདི་བཞུགས། ཞེས་པ་དག་པར་བཏོན་ན། རྫོགས་པའི་སངས་རྒྱས་ཀྱི་རྒྱུའི་ཐབས་ཀྱི་ཆའི་རྣམ་པ་ཀུན་མཆོག་དང་ལྡན་པའི་སྟོང་པ་ཉིད་ལ་མཉམ་པར་གཞག་པ་དང་རྗེས་ཐོབ་ཏུ་དེའི་སྤྱོད་པ་ཡོངས་སུ་སྦྱངས་པས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཐོབ་པར་འགྱུར་རོ། །ཞེས་པ་སྟེ།

འདི་ལ་ཕྱོགས་སྔ་མ་འགོད་པ་དང༌། དེ་དགག་པའོ། །དང་པོ་ནི། བོད་འདིར་དྭགས་པོ་བཀའ་བརྒྱུད་ལ་ཁ་གཡར་བའི་ཕྱག་རྒྱ་པ་དང༌། རྡོ་རྗེ་སེམས་དཔའ་ལ་ཁ་གཡར་བའི་གསང་སྔགས་སྔ་འགྱུར་བ་དང༌། སངས་པོ་འབུམ་ཁྲི་ལ་སོགས་དུས་གསུམ་བོན་སྐུས་བྱར་མེད་ཡེ་རྫོགས་ཀྱི་བསྟན་པ་འཛུགས་པ་ཁ་ཅིག་ཚུལ་ཁྲིམས་དང་སྦྱིན་སོགས་ནི་འཇིག་རྟེན་གྱི་རྙེད་པ་སྡུད་ཆེད་ཀྱི་ཟང་ཟིང་ཙམ་ལྷུར་ལེན་པ་ལས་བྱར་མེད་འདུས་མ་བྱས་ལྷུན་གྲུབ་ཀྱི་སངས་རྒྱས་ཐོབ་པའི་རྒྱུ་མ་ཡིན་ལ། བྱར་མེད་འདུས་མ་བྱས་ཀྱི་སངས་རྒྱས་ཐོབ་པ་ལ་ནི་མཉམ་གཞག་འབའ་ཞིག་དགོས་ལ། མཉམ་གཞག་དེ་ཡང་རང་གི་སེམས་འདིའི་སྟེང་ན་བསགས་སྦྱངས་དུ་མས་ས་ལམ་བགྲོད་ནས་འཚང་རྒྱ་བར་འདོད་པ་ནི་དྲང་དོན་ཡིན་ལ། འོ་ན་ངེས་དོན་གང་ཞེ་ན། སེམས་འདི་ཉིད་ཁོ་རང་གི་གཞུང་ལུགས་ལ་བཅོས་བསྒྱུར་གང་ཡང་མི་བྱ་བར་ཐོག་མ་མེད་པ་ནས་རང་བབས་ཀྱི་འགྲོས་རང་གཤིས་ཀྱི་སྟེང་དུ་རང་ཡན་དུ་འཇུག་པས་འཁོར་བ་ཕྱེ་མར་བརླགས་ནས་འཁོར་བ་དང་ངན་སོང་གི་སྟེང་དུ་དུར་འདེབས་པར་བྱེད་པ། དཔེར་ན་གླང་ཆེན་རྩལ་དང་ལྡན་པའི་སྣར་མཚོན་ཆའི་འཁོར་ལོ་དང་བཅས་ནས་གཏོང་བ་ན་དགྲ་བོ་ཕྱེ་མར་བརླགས་ནས་གཏན་ལྡང་བར་བྱེད་མི་ནུས་པ་རྩ་ཆད་ཁོང་རུལ་གྱི་ཆོས་ལུགས་མེད་ན། རྟོག་གེའི་ཁ་བཤད་སྐམ་པོས་འཚང་མི་རྒྱ། །རྐང་རྡུམ་ཇི་ལྟར་མགྱོགས་ཀྱང་ལམ་མི་བགྲོད། །བྱ་བ་སོགས་ཁ་པོ་དུ་མ་དང་བཅས་ནས་རང་རང་སོ་སོ་སྙན་བརྒྱུད་དང་ཞལ་བརྒྱུད་དང་ཐུགས་བརྒྱུད་དུ་འདོད་པ་ཆེས་མང་ཞིང་གླེགས་བམ་གྱི་གྲངས་ཀྱང་མཐའ་ཡས་པར་སྣང་ངོ༌། །

གཉིས་པ་ནི། འཇིག་རྟེན་མགོན་པོ་ཡབ་སྲས་ཀྱི་ཞལ་སྔ་ནས། དེ་ལྟར་འདོད་པ་མི་འཐད་དེ། ལུང་དང་འགལ་ཞིང་ཞེ་འདོད་ལ་སྦྱར་ན་ལུགས་དེ་ལྟ་སངས་རྒྱས་ཀྱི་བསྟན་པར་མི་འགྲུབ་པའི་ཕྱིར་ཞེས་དགོངས་ཏེ། སངས་རྒྱས་ཐོབ་པར་བྱེད་པ་ལ་སྒྲིབ་པ་གཉིས་སྦྱོང་བར་བྱེད་ཅིང་ཚོགས་གཉིས་གསོག་པར་བྱེད་དགོས་ལ། ཚོགས་དེ་ཉིད་ཀྱང་ཇི་སྲིད་དག་ས་མ་ཐོབ་པར་མཉམ་རྗེས་རེས་འཇོག་དང༌། ཐོབ་ནས་མཉམ་རྗེས་ལྷན་ཅིག་མི་འགལ་བར་སྒྲུབ་པའི་སྒྲུབ་པ་མེད་པར་འཚང་རྒྱ་བ་མ་ཡིན་པའི་ཕྱིར་ཏེ། འཕགས་པ་གཙུག་ན་རིན་པོ་ཆེ་ལས། དེ་བྱམས་པའི་གོ་བགོས་ཤིང་སྙིང་རྗེ་ཆེན་པོའི་གནས་ལ་གནས་ནས་རྣམ་པ་ཐམས་ཅད་ཀྱི་མཆོག་དང་ལྡན་པའི་སྟོང་པ་ཉིད་མངོན་པར་སྒྲུབ་པས་བསམ་གཏན་དུ་བྱེད་དོ། །དེ་ལ་རྣམ་པ་ཐམས་ཅད་ཀྱི་མཆོག་དང་ལྡན་པའི་སྟོང་པ་ཉིད་གང་ཞེ་ན། གང་སྦྱིན་པ་དང་མ་བྲལ་བ་ཞེས་པ་ནས། ཤེས་རབ་དང་མ་བྲལ། ཐབས་དང་མ་བྲལ་བ་ཞེས་སོགས་རྒྱ་ཆེར་གསུངས་སོ། །གཞན་ཡང་མདོར། བྱང་ཆུབ་སེམས་དཔའ་རྣམས་ཀྱི་སྦྱོར་བ་ཡང་དག་ཕུལ་ནི་ཤེས་རབ་ཀྱི་ཤེས་པས་མངོན་པར་བརྩོན་པར་ཡང་མི་བྱེད་ལ། ཐབས་ཀྱི་ཤེས་པས་དགེ་བའི་ཆོས་ཐམས་ཅད་སྡུད་པར་ཡང་སྦྱོར་བ་དང༌། ཤེས་རབ་ཀྱི་ཤེས་པས་བདག་མེད་པ་དང༌། སེམས་ཅན་མེད་པ་དང༌། སྲོག་མེད་པ་དང༌། གསོ་བ་མེད་པ་དང༌། གང་ཟག་མེད་པར་ཡང་སྦྱོར་ལ། ཐབས་ཀྱི་ཤེས་པས་སེམས་ཅན་ཐམས་ཅད་ཡོངས་སུ་སྨིན་པར་བྱེད་པ་ཡང་སྦྱོར་བའོ། །ཞེས་འབྱུང་ལ། གཙོ་བོར་མཉམ་གཞག་ལ་ཡེ་ཤེས་ཀྱི་ཚོགས་དང་རྗེས་ཐོབ་ལ་བསོད་ནམས་ཀྱི་ཚོགས་གསོག་པ་གཙོ་བོར་བྱེད་པ་མ་དག་ས་བདུན་ཕྱིན་དུ་ཡིན་ཏེ། ས་དེ་དག་ཏུ་ནི་མཚན་རྩོལ་དང་བཅས་པར་ཚོགས་གཉིས་བསག་དགོས་པ་ཉིད་ཀྱི་ཕྱིར། ས་བརྒྱད་པ་སོགས་དག་སར་མཉམ་རྗེས་འཇུག་པ་ལྷུན་གྱིས་གྲུབ་པར་ཚོགས་གཉིས་སོག་ནུས་པ་ཡིན་ཏེ། དེར་མཚན་རྩོལ་དང་བྲལ་བར་ཚོགས་གཉིས་ཀྱི་བྱ་བ་ལ་བྱེད་པ་དབང་ཐོབ་པའི་མཐུ་རྙེད་པའི་ཕྱིར་ཏེ། རྒྱལ་བ་མ་ཕམ་པས། བྱ་བ་སྒྲུབ་ལ་རྟག་ཏུ་བློ། །མེ་བཞིན་དུ་ནི་འབར་བ་དང༌། །ཞི་བའི་བསམ་གཏན་སྙོམས་འཇུག་ལ། །རྟག་ཏུ་སྙོམས་པར་ཞུགས་པའང་ཡིན། །ཞེས་འབྱུང་བའི་ཕྱིར་དང༌། གཞན་ཡང་ཐེག་ཆེན་མཐོང་ལམ་དུ་ཐེག་པ་གསུམ་ཆར་གྱི་རྟོགས་རིགས་འདུ་ལ། དེ་ནས་ཐེག་པ་ཆེན་པོའི་ས་དེ་དང་དེ་དག་ཏུ་ལམ་གང་དང་གང་ལས་མི་གཡོ་བཞིན་དུ་རྫོགས་པའི་སངས་རྒྱས་ཀྱི་སའི་ཆོས་རྣམས་ཀྱི་རྒྱུའི་ཚོགས་གཉིས་སྡུད་པར་བྱེད་པ་ཡིན་ཏེ། སྡུད་པ་ལས། རྒྱལ་པོ་གྲོང་དུ་མི་འགྲོ་ཡུལ་འཁོར་མི་འགྲོ་ལ། །རང་གི་ཡུལ་ནས་འདུ་བ་ཐམས་ཅད་སྡུད་པ་ལྟར། །བྱང་ཆུབ་སེམས་དཔའི་ཆོས་ཉིད་གང་དུ་མི་འགྲོ་ལ། །སངས་རྒྱས་པ་ཡི་ཡོན་ཏན་གང་ཡིན་ཐམས་ཅད་སྡུད། །ཅེས་འབྱུང་བའི་ཕྱིར་རོ། །ཕྱོགས་སྔ་མའི་འདོད་པའི་ཞེན་དོན་ནི་སངས་རྒྱས་ཀྱི་བསྟན་པར་མི་རུང་སྟེ། །སངས་རྒྱས་ཀྱི་བསྟན་པ་མངོན་མཐོ་ངེས་ལེགས་ཀྱི་རྒྱུ་ལ་བསླབ་པ་འགེགས་ཤིང༌། ཁྱད་པར་ངེས་ལེགས་གསུམ་གྱི་ས་ལམ་གྱི་སྤང་བྱ་སྤོང་བ་དང༌། གཉེན་པོའི་ཡེ་ཤེས་རྒྱུད་ལ་བསྐྱེད་པ་འགོག་པར་བྱེད་པའི་ཕྱིར་དང༌། འཁོར་བ་ཐོག་མེད་ནས་བྱང་ཆུབ་གསུམ་གྱི་རྒྱས་འགྱུར་གྱི་རིགས་མ་སད་པའི་ཤེས་པ་ལུང་མ་བསྟན་པ་དང༌། ཉོན་མོངས་པས་ཀུན་ནས་བསླངས་པའི་མི་དགེ་བ་གང་ཤར་ལ་གཉེན་པོས་བཅོས་བསྒྱུར་མེད་པར་གླང་ཆེན་སྨྱོན་པ་རལ་གྲིའི་འཁོར་ལོ་དང་བཅས་ནས་འཕྱན་དུ་འཇུག་པ་ལྟར་རང་གང་དྲན་གྱི་ལས་རབ་འབྱམས་བསོག་འཇུག་ན་འདུས་མ་བྱས་པའི་སངས་རྒྱས་ལྟ་ཐོབ་པ་ག་ལ་ཞིག་འཁོར་བ་དང་ངན་སོང་ཁོ་ནའི་རྒྱུ་ལས་འདའ་བ་མེད་པས། ཐར་འདོད་ལེགས་པར་བཟློག་པར་དཀའ་བའི་གཡང་ལ་མིག་རྒྱ་ཡང་དག་པར་ཆོད་ཅིག །

ཡང་ཁོ་བོས་རྡོར་གསུང་འདིའི་འགྲོས་ལ་བརྟགས་ན་འདི་ལྟ་བུ་ཞིག་ཏུ་འགྱུར་བར་ཡང་གོ་སྟེ། མཉམ་པར་གཞག་པའི་ཡེ་ཤེས་ཉིད་སྒྲིབ་གཉིས་ཀྱི་ས་བོན་གཅོད་པར་བྱེད་པ་བསྔགས་ཞེས་འདོན་པར་རིགས་པ་ཉིད་ཀྱི་ཕྱིར་ཏེ། འདི་ལྟར་སྒྲིབ་པ་སྤོང་བྱེད་ཀྱི་གཉེན་པོ་ལ་མངོན་གྱུར་མགོ་གནོན་བྱེད་དང་ས་བོན་དྲུངས་འབྱིན་བྱེད་གཉིས་ལས་དང་པོ་ནི། མི་སྡུག་པ་ལ་སོགས་པ་སྒོམ་པ་དེ་དག་ཡིན་ལ། དེས་ནི་ཕྱོགས་རེ་མགོ་གནོན་པ་ལས་མཐའ་དག་དྲུངས་འབྱིན་གྱི་གཉེན་པོ་མ་ཡིན་ཏེ། རྩ་བ་བདག་འཛིན་དང་མི་འགལ་བའི་ཕྱིར། རྣམ་འགྲེལ་ལས། བྱམས་སོགས་རྨོངས་དང་མི་འགལ་ཕྱིར། །ཤིན་ཏུ་ཉེས་པ་ཚར་གཅོད་མིན། །ཞེས་སོ། །གཉིས་པ་ནི། ཆོས་ཐམས་ཅད་བདག་མེད་པར་རྟོགས་པའི་ཤེས་རབ་ཡིན་ཏེ། རྒྱུད་བླ་མ་ལས། སྒྲིབ་པ་གཉིས་ལས་གྲོལ་བ་ཡི། །རྒྱུ་ནི་ཡེ་ཤེས་གཉིས་ཡིན་ཏེ། །ཞེས་དང༌། ཤེས་རབ་ཉོན་མོངས་ཤེས་བྱ་ཀུན་སྤོང་དེ་ཡི་ཕྱིར། །འདི་མཆོག་ཉིད་དེ་དེ་ཡི་རྒྱུ་ནི་འདི་ཐོས་ཡིན། །ཞེས་སོ། །དེ་ཡང་གང་ཟག་གི་བདག་མེད་རྟོགས་པས་ཉོན་སྒྲིབ་སྤོང་བ་ཡིན་ཏེ། འཕགས་པ་ལྷས། ཡུལ་ལ་བདག་མེད་མཐོང་ནས་ནི། །སྲིད་པའི་ས་བོན་ལྡོག་པར་འགྱུར། །ཞེས་པ་དང༌། ཉོན་མོངས་ཤེས་བྱའི་སྒྲིབ་པ་ཡི། །མུན་པའི་གཉེན་པོར་སྟོང་པ་ཉིད། །མྱུར་དུ་ཐམས་ཅད་མཁྱེན་འདོད་པས། །སྟོང་པ་ཉིད་ནི་ཅིས་མི་སྒོམ། །ཞེས་དང༌། རྣམ་འགྲེལ་ལས། བདག་དང་བདག་གིར་འཛིན་བྱས་པས། །འདུས་བྱས་སྤྱོད་ཡུལ་ཅན་ཆགས་ནི། །རྒྱུ་ཡིན་དེ་ཡི་གནོད་བྱེད་ནི། །བདག་མེད་མཐོང་བ་འགལ་བ་ཡིན། །ཞེས་སོ། །ཤེས་བྱའི་སྒྲིབ་པ་ནི་ཆོས་ཀྱི་བདག་མེད་རྟོགས་པས་སྤོང་སྟེ། རྩ་བ་ལས། སྤྲོས་པ་ནི། །སྟོང་པ་ཉིད་ཀྱིས་འགག་པར་འགྱུར། །ཞེས་དང༌། སྤྱོད་འཇུག་ལས། སྟོང་ཉིད་བག་ཆགས་གོམས་པས་ནི། །དངོས་པོའི་བག་ཆགས་སྤོང་འགྱུར་ཞིང༌། །ཅི་ཡང་མེད་ཅེས་གོམས་པས་ནི། །དེ་ཡང་ཕྱི་ནས་སྤོང་བར་འགྱུར། །ཞེས་དང༌། གལ་ཏེ་སྒྲིབ་པའི་ས་བོན་གྱི་གཉེན་པོ་བདག་མེད་རྟོགས་པའི་ཤེས་རབ་ཁོ་ན་ཡིན་ན་ལམ་གཞན་གོམས་པ་དོན་མེད་པར་འགྱུར་ཞེ་ན། མི་འགྱུར་ཏེ། དེ་དག་གིས་མངོན་གྱུར་ཟིལ་གྱིས་མནན་ནས་ཤེས་རབ་ཀྱི་སྟོབས་བསྐྱེད་པའི་ཕྱིར། ཟས་ཀྱིས་ལུས་སྟོབས་བསྐྱེད་ནས་སྨན་གྱིས་ནད་འཇོམས་པ་བཞིན་ཏེ། ཡན་ལག་འདི་དག་ཐམས་ཅད་ནི། །ཐུབ་པས་ཤེས་རབ་དོན་དུ་གསུངས། །ཞེས་དང༌། རྣམ་འགྲེལ་ལས། སྟོང་ཉིད་ལྟ་བས་གྲོལ་འགྱུར་གྱི། །སྒོམ་པ་ལྷག་མ་དེ་དོན་ཡིན། །ཞེས་འབྱུང་ངོ༌། །འོ་ན་སྒྲིབ་གཉིས་ཀྱི་ས་བོན་ནི་འདས་ལམ་གྱིས་སྤོང་དགོས་ཏེ། ཇི་སྐད་དུ། དེ་བཞིན་དེ་ཉིད་མཐོང་བ་ལས། །མཐོང་སྤང་རྣམས་ནི་ལྡོག་པར་འགྱུར། །ཞེས་དང༌། སེམས་ཅན་བཏགས་དང་དེ་རྒྱུ་ཡི། །ཡུལ་ཅན་དེ་ཡིས་རྣམ་འཇོམས་པ། །སྒོམ་པའི་ལམ་དང་འབྲེལ་བ་ཡིས། །མི་མཐུན་ཕྱོགས་གཞན་རྣམ་པ་དགུ། །ཞེས་འབྱུང་ངོ༌། །དེས་ན་སྤང་བྱ་མངོན་གྱུར་དང་གཉེན་པོ་གཉིས་སྣང་མུན་ལྟར་རྒྱུས་གནོད་པ་ཡིན་ལ། ས་བོན་དང་ནི་ཚ་གྲང་ལྟར་རང་གི་ངོ་བོས་གནོད་པར་རིགས་ཏེ། གཉེན་པོ་སྐྱེས་པ་ན་མངོན་གྱུར་ཡོད་པ་མི་འཐད་ཅིང་ས་བོན་ཡོད་པར་མི་འགལ་བའི་ཕྱིར་རོ། །དེས་ན་ཤེས་རབ་ཀྱིས་ས་བོན་མ་སྤངས་ན་མངོན་གྱུར་ལན་ཅིག་སྤངས་ཀྱང་སླར་སྐྱེ་བར་འགྱུར་ཏེ། འཇིག་རྟེན་པའི་ཞི་གནས་ཀྱི་སྤངས་པ་བཞིན། སྤྱོད་འཇུག་ལས། སྟོང་ཉིད་དང་ནི་བྲལ་བའི་སེམས། །འགག་པ་སླར་ཡང་སྐྱེ་འགྱུར་ཏེ། །འདུ་ཤེས་མེད་པའི་སྙོམས་འཇུག་བཞིན། །ཞེས་འབྱུང་བའི་ཕྱིར། དེས་ན་ཐར་འདོད་དག་ཐར་པ་དམ་པ་ཐོབ་པར་འདོད་ན། སྒྲིབ་པའི་ས་བོན་སྤངས་པ་དང་དེ་སྤོང་བྱེད་ཀྱི་སྟོང་ཉིད་རྟོགས་པའི་ཡེ་ཤེས་ཉིད་ལ་བསླབ་པར་བྱ་བ་ཡིན་ཏེ། རྣམ་འགྲེལ་ལས། དེ་ཕྱིར་གྲོལ་འདོད་ཐོག་མེད་པའི། །རྒྱུ་ཅན་རིགས་མཐུན་ས་བོན་ལས། །བྱུང་བའི་འཇིག་ཚོགས་ལྟ་བ་དག །རྩ་བ་ཉིད་ནས་དབྱུང་བར་གྱིས། །ཞེས་དང༌། རྒྱན་ལས། བློ་དང་ལྡན་པའི་མི་རྟོག་ཡེ་ཤེས་སྟོབས། །རྟག་ཏུ་ཀུན་ནས་མཉམ་པར་སོང་བ་ཡི། །དེ་ལ་བརྟེན་ནས་ཉེས་པའི་ཚང་ཚིང་དག །དུག་སྨན་ཆེན་པོས་དུག་བཞིན་སེལ་བར་བྱེད། །ཅེས་འབྱུང་བས་སོ། །

ཤེར་ཕྱིན་ལས། རྒྱལ་བའི་ཡུམ་སོགས་ངེས་དོན་གྱི་མདོ་རྒྱུད་དུ་མར་རྩི་མ་གི་ཏ་དང་སྨན་ཆེན་པོ་སོགས་ཀྱི་དཔེ་དོན་ནམ་གཟུགས་ཅན་དུ་བཀོད་པའི་མིང་གིས་རྒྱལ་བའི་རྒྱལ་ཚབ་རྒྱལ་སྲས་ཐམས་ཅད་ཀྱིས་དགོངས་གཅིག་མགྲིན་གཅིག་ཏུ་གསུངས་པ་དེ་བྱང་ཕྱོགས་གངས་རིའི་ཁྲོད་འདིར་དཔལ་ཕག་མོ་གྲུ་པ་དང༌། འཇིག་རྟེན་གསུམ་གྱི་མགོན་པོ་འབྲི་ཁུང་པས་རྒྱ་ཆེར་སེང་གེའི་སྒྲ་ཆེན་པོ་བསྒྲགས་པ་ཡིན་ཏེ། སྤྱན་སྔ་འབྲི་ཁུང་གླིང་པའི་ཞལ་ནས། ཕ་སྒོམ་ཆེན་རྒྱལ་པོས་སེང་སྐད་བསྒྲགས་པའི་རྗེས་འདིར་རང་ཅག་སེང་ཕྲུག་རྣམས་ཝ་སྐད་འདོན་པར་མི་རིགས་པར་གསུངས་པའི་ཕྱིར། དེས་ན། བདག་ཉིད་ཆེན་པོ་ས་སྐྱ་པཎྜི་ཏས། འགའ་ཞིག་གཅིག་ཐུབ་སྒོམ་པ་ཡི། །རྗེས་ལ་བསྔོ་བ་བྱ་དགོས་ཟེར། །འོ་ན་གཅིག་ཐུབ་གཉིས་སུ་འགྱུར། །ཡི་དམ་ལྷ་སྒོམ་ལ་སོགས་པ། །དགོས་ན་ཆིག་ཐུབ་དུ་མར་འགྱུར། །དེས་ན་ཆིག་ཐུབ་འདི་འདྲའི་ལུགས། །རྫོགས་སངས་རྒྱས་ཀྱིས་གསུངས་པ་མེད། །ཅེས་བཤད་པ་ནི་སེང་གེའི་ཞལ་ནས་ཝའི་སྨྲེ་སྔགས་འབྱུང་བ་ལྟར་གྱུར་པ་ཡིན་ཏེ། དེ་ལྟ་ན་ཁྱོད་ཀྱི་སྐྱོན་བརྗོད་ལྟར་སྣང་བ་དེ་རྒྱལ་བ་སྲས་བཅས་ལ་བརྗོད་པར་འགྱུར་བའི་ཕྱིར་ཏེ། ཤེས་རབ་ཀྱི་ཕ་རོལ་ཏུ་ཕྱིན་པ་མཆོག་གཅིག་པུ་སྨན་དཀར་པོ་ཆིག་ཐུབ་དང་རྩི་མ་གི་ཏི་འདྲ་བ་དེས་སྒྲིབ་པའི་ས་བོན་སྤོང་བར་བྱེད་ཅིང་ཤེར་ཕྱིན་གཅིག་པུ་དེ་བསྐྱེད་པ་ལ་སྦྱིན་སོགས་ཀྱི་ཕར་ཕྱིན་སོགས་ཐབས་དུ་མ་ལ་བསླབ་དགོས་ཞེས་གསུངས་པ་དེ་ཉིད་བཀག་པར་སོང་འདུག་པའི་ཕྱིར། དེར་མ་ཟད་སྔགས་ཀྱི་ཚུལ་ལ་སྟོང་ཉིད་སྙིང་རྗེ་དབྱེར་མི་ཕྱེད་པ་རིགས་དྲུག་པའི་བདག་ཉིད་དག་མ་དག་གི་ཆོས་ཐམས་ཅད་ཀྱི་ཁྱབ་བྱེད་དུ་འཇུག་པའི་ཤེར་ཕྱིན་ཕྱི་ནང་གཞན་མཆོག་དབྱེར་མེད་པའི་རྡོ་རྗེ་རྩེ་གཅིག་པ་རིགས་པ་གཅིག་པའི་རིགས་ལས་གྲངས་མེད་པའི་རིགས་ཀྱི་གཞི་དང་སྐུ་གཅིག་པའི་སྐུ་ལས་གྲངས་མེད་པའི་སྐུའི་གཞི་དང༌། བདེ་ཆེན་གྱི་ཡེ་ཤེས་གཅིག་གི་གཞི་ལས་ཡེ་ཤེས་མཐའ་ཡས་པའི་གཞི་གཅིག་པུ་པར་གསུངས་པའི་དོན་ཐམས་ཅད་རྫོགས་སངས་ཀྱི་དགོངས་པ་མིན་ནོ་ཞེས་འཆད་དགོས་པར་འགྱུར་བས་བག་གཟོན་པར་མཛོད་ཅིག །

འདི་ལ་ཅོ་འདྲིའི་ཚིག་འགའ་ཞིག་བརྗོད་ན། འགའ་ཞིག་ཤེར་ཕྱིན་སྒོམ་པ་ཡི། །རྗེས་ལ་བསྔོ་བ་བྱ་དགོས་ཟེར། །འོ་ན་ཤེར་ཕྱིན་གཉིས་ཕྱིན་འགྱུར། །ཀུན་རྫོབ་སེམས་བསྐྱེད་ལ་སོགས་པ། །དགོས་ན་ཤེར་ཕྱིན་དུ་མར་འགྱུར། །དེས་ན་ཤེར་ཕྱིན་འདི་འདྲའི་ལུགས། །རྫོགས་སངས་རྒྱས་ཀྱིས་གསུངས་པ་མེད། །ཅེས་འདོན་ན་ཅིར་འགྱུར། ཤེར་ཕྱིན་ལ་མི་འདྲ་བ་དུ་མ་ཡོད་པ་རྫོགས་པ་སངས་རྒྱས་ཀྱིས་གསུངས་སོ་ཞེས་འདོན་ན་ནི་རྒྱལ་བའི་ཡུལ་རྒྱས་བསྡུས་སོགས་ལས་གང་ཡང་རུང་བ་ཞིག་ཚར་གཅིག་ཀློག་པའི་སྦྱོར་བ་སྐབས་སུ་བབ་པར་གོ་སྟེ། དེར་གཟུགས་ནས་རྣམ་མཁྱེན་གྱི་བར་གྱི་ཆོས་ཐམས་ཅད་སྐྱེ་བ་མེད་པར་རྟོགས་པའི་ཤེར་ཕྱིན་ཐམས་ཅད་མཉམ་པ་ཉིད་དུ་འཇུག་པ་དང་ཐ་མི་དད་པར་ཚུལ་གཅིག་པ་དང་གཉིས་སུ་བྱར་མེད་པར་ལྟ་བར་གསུང་བ་ལས་ཁྱེད་འདོད་པ་དེ་ལྟར་གསུང་བའི་སྐབས་མི་སྣང་བའི་ཕྱིར་ཏེ། ཇི་སྐད་དུ། འཇིག་རྟེན་དེ་བཞིན་ཉིད་དང་དགྲ་བཅོམ་དེ་བཞིན་ཉིད། །རང་རྒྱལ་དེ་བཞིན་ཉིད་དང་རྒྱལ་སྲས་དེ་བཞིན་ཉིད། །གཅིག་པ་ཉིད་དེ་དངོས་བྲལ་གཞན་མིན་དེ་བཞིན་ཉིད། །ཤེས་རབ་ཕ་རོལ་ཕྱིན་པ་དེ་བཞིན་གཤེགས་པས་མཁྱེན། །ཞེས་འབྱུང་བས་དེ་བཞིན་གཤེགས་པས་ནི་ཤེར་ཕྱིན་གཅིག་དང་དུ་མའི་རང་བཞིན་གྱིས་དབེན་པར་མཁྱེན་ན་ཁྱེད་ཅག་ཤེར་ཕྱིན་དུ་མར་འདོད་པ་རྫོགས་སངས་ཀྱི་བཞེད་པ་ལ་བརྒལ་བར་སྨྲ་ཞིང་ལུགས་དེ་རྫོགས་སངས་ལ་འཛིན་དུ་འཇུག་པ་སྐད་བྱེད་པ་ནི་སྐྱེས་བུ་བརྟུལ་ཕོད་པའི་དབང་དམ་པ་ཐོབ་པར་ངེས་སོ།། །།

༈ རྡོ་རྗེའི་གསུང༌། **རྒྱུ་མ་བསྒྲུབས་ན་ཡོན་ཏན་ཐམས་ཅད་མི་འབྱུང་**བྱ་བ་འདི་བཞུགས། ཞེས་བྱ་བ་དག་པར་བཏོན་ན། ཀུན་རྫོབ་ཚད་གྲུབ་ཏུ་རློམ་ནས་ལས་ལས་འབྲས་བུ་འབྱུང་བའི་བར་དུ་དངོས་པོ་ཆུད་ཟར་དྭོགས་ནས་དེའི་རྟེན་གྱི་ཞིག་དངོས་ཁས་ལེན་པ་དབུ་མའི་རང་ལུགས་སུ་འཇོག་པ་ལྟ་ག་ལ་ཞིག་འཇིག་རྟེན་གྱི་ཐ་སྙད་དང་བསྟན་བཅོས་ལ་སྔར་ཡེ་མ་གྲགས་ཞེས་བྱ་བ་འདི་བཞུགས།

འདི་ལ་ཕྱོགས་སྔ་འགོད་པ། དེ་མི་འཐད་པར་བསྟན་པའོ། །དང་པོ་ནི། ཤར་ཙོང་ཁ་པ་ཆེན་པོ་ན་རེ། སློབ་དཔོན་ཟླ་གྲགས་ཀྱིས་བཀྲལ་བའི་ཐུན་མོང་མིན་པའི་དབུ་མའི་ལུགས་ལ་ལས་འབྲས་ཆུད་མི་ཟ་བའི་རྟེན་ཞིག་པ་དངོས་པོར་ཁས་ལེན་དགོས་ཏེ། དེ་ཡང་ཇི་ལྟར་ཁས་ལེན་ན་ཞིག་པ་ཡང་ཞིག་རྒྱུའི་དངོས་པོ་དང་དེ་དང་རིས་མཐུན་པའི་དངོས་པོ་ཡང་དེའི་མཚན་གཞིར་མེད་ཀྱང་ཞིག་རྒྱུའི་དངོས་པོ་ལ་བརྟེན་ནས་སྐྱེ་བའི་ཕྱིར་དངོས་པོར་འཇོག་པར་བྱེད་པའི་ཕྱིར། དེས་ན་ཞིག་པ་ལ་བསྐྱེད་པའི་རྒྱུ་ཡོད་པ་དང༌། ཞིག་པས་འབྲས་བུ་བསྐྱེད་ནུས་པ་ཡིན་ཏེ། འདི་ནི་རྒྱུན་གྱིས་ཞིག་པ་ཡིན་ཡང་སྐད་ཅིག་མ་དང་པོ་དང་དུས་གཉིས་པར་ཞིག་པ་ལ་ཡང་འདྲ་ལ། སྐད་ཅིག་མ་དང་པོ་དུས་གཉིས་པར་ཞིག་པའི་རྒྱུར་ཡང་བསྟན་ཏོ། །དེས་ན་སེམས་ཅན་ཐམས་ཅད་སྐྱེས་པ་དང་ཤི་བ་གཉིས་སྐད་ཅིག་མ་གཉིས་པར་མི་སྡོད་པ་དང༌། སྐད་ཅིག་གཉིས་པར་མ་བསྡད་པ་རྣམས་ལ་དངོས་པོར་འཇོག་མི་འཇོག་དང་རྒྱུས་སྐྱེས་མི་བསྐྱེད་ཀུན་ནས་མཚུངས་པའི་ཕྱིར། ཞེས་སྨྲའོ། །

གཉིས་པ་ལ། བསྒྲུབ་བྱ་འདི་ལྟ་ན་དངོས་པོ་ཐམས་ཅད་བདེན་གྲུབ་ཏུ་སྨྲ་བར་འགྱུར་བས་དབུ་མ་ཆེན་པོའི་རིང་ལུགས་ཁོང་ནས་བཤིགས་པས་དོན་འཆུག །སྒྲུབ་བྱེད་རིགས་པ་འཐད་ལྡན་མེད་པས་ཚིག་ཟོལ་གྱི་ཡ་མ་བརླ་ལ་ཡིད་བརྟན་མི་རུང་བར་བསྟན་པའོ། །དང་པོ་ནི། བཤད་མ་ཐག་པའི་ལུགས་དེ་དབུ་མའི་དགོངས་པར་མི་གནས་སོ་ཞེས་དགོངས་པ་ནི་བཀའ་བརྒྱུད་རིན་པོ་ཆེའི་སྒྲུབ་བརྒྱུད་འཁྲུལ་བྲལ་དག་གི་ཐུགས་ལ་གནས་ཀྱང་ཞལ་འདོན་དུ་མ་མཛད། དེ་ལྟ་ན་ཡང་ལོ་ཆེན་སྐྱབས་མཆོག་དཔལ་བཟང༌། རོང་སྟོན་སྨྲ་བའི་སེང་གེ །སྟག་ཚང་ལོ་ཙཱ་བ་ཤེས་རབ་རིན་ཆེན་སོགས་ཉུང་ཤས་གཅིག་གི་ལུགས་འདི་ལྟར་སྨྲ་བ་མི་འཐད་དོ་ཞེས་པ་ལ་འཕྲོ་ནས་དབུས་གཙང་གི་ཕྱོགས་སུ་བཤད་པ་ལྷུར་བྱེད་རྣམས་ལ་སྒྲོས་ཙམ་བྱུང་བ་ཡིན་ནོ། །སྒྲོས་འདི་ནི་སྔོན་རྒྱ་བོད་དུ་བྱུང་བའི་དབུ་མ་ཐལ་འགྱུར་བའི་ལུགས་བླ་ན་མེད་པ་དེ་ཡིན་ལ། ཕྱིས་ཙོང་ཁ་པས་ཐལ་འགྱུར་བའི་ལུགས་སུ་བརྗོད་པ་དེ་གང་ཐལ་འགྱུར་བས་མི་འདོད་པ་ཞིག་དེས་འདོད་དོ་ཞེས་ནན་གྱིས་སྐུར་འདེབས་སུ་སྨྲས་པ་ཡིན་ཏེ། ཐལ་འགྱུར་བས་ནི་ལས་རྒྱུ་འབྲས་དང་པོར་བྱེད་པོ་ཕྱིས་ལོངས་སྤྱོད་པོ་ལ་སོགས་པའི་འབྲེལ་པ་ནི་མ་བརྟགས་འཇིག་རྟེན་པའི་གྲགས་པའི་རྗེས་བརྗོད་ཙམ་བྱེད་ལ། བརྟགས་ཤིང་དཔྱད་ནས་རང་ལུགས་ལ་ལས་དང་འབྲས་བུ་ཆུད་མི་ཟ་བའི་རྟེན་དང༌། ལས་བྱེད་དུས་ཀྱི་བདག་དང་དེའི་འབྲས་བུ་ལོངས་སྤྱོད་པའི་བདག་པོ་གཅིག་དང་ཐ་དད་ལ་སོགས་པ་གང་དུ་ཡོད་ཅེས་ཚད་མས་གྲུབ་པར་འཇོག་པར་མི་ནུས་པའི་ཕྱིར་ཏེ། དཔྱད་ན་ལས་འབྲས་དང་བྱེད་པོ་སོགས་ཀྱང་ཡང་དག་པའི་རིགས་པས་དགག་པར་བྱ་བ་ཉིད་མི་འགྲུབ་པའི་ཕྱིར།

འོ་ན་མ་བརྟགས་པར་ལས་འབྲས་སྔ་ཕྱི་བར་ན་ལས་ཀྱི་ནུས་པ་དེ་བརྟེན་པའི་དངོས་པོ་ཡོད་མེད་དང༌། བྱེད་པོ་སྤྱོད་པོ་མི་གཅིག་གི་རྟོག་གེའི་ཚད་མར་རློམ་པས་མི་སྤྱོད་པར་འཁྲུལ་ངོར་ཡོད་པ་བར་མ་ཆད་དང་འདྲ་བ་གཞན་བྱུང་གི་འཁྲུལ་རྐྱེན་བྱས་ནས་རྒྱུ་ལས་འབྲས་བུ་སྐྱེས་སོ་ཞེས་པ་དང༌། བྱེད་པོ་དེ་ཉིད་ཀྱིས་འབྲས་བུ་མྱོང་ངོ་ཞེས་འཁྲུལ་ནས་འཁྲུལ་པ་དེ་ཙམ་གྱི་ངོར་ལས་འབྲས་དང་བྱེད་པོ་སྤྱོད་པོ་སོགས་ཀྱི་ཐ་སྙད་བྱེད་ལ། དེ་ལྟ་མ་ཡིན་པར་ཀུན་རྫོབ་ཀྱི་ལས་རྒྱུ་འབྲས་སོགས་མ་འཁྲུལ་བའི་ཚད་གྲུབ་ཀྱི་རང་ལུགས་ལ་བཞག་པའི་གནས་ག་ལ་ཡོད། དེ་ལྟར་ཡོད་ན་ལས་འབྲས་དེ་དག་ཚུགས་ཐུབ་ཀྱི་དཔྱད་བཟོད་དུ་འགྱུར་བའི་ཕྱིར། དེས་ན་དབུ་མ་ཐལ་འགྱུར་བ་དག་གིས་བདེན་པ་གཉིས་ཀར་ཡང་དག་པའི་གནས་ཚུལ་སེམས་པ་ན་ལས་རྒྱུ་འབྲས་ཀྱི་འབྲེལ་པ་མི་བསླུ་བའི་ཆེད་དུ་དངོས་སྨྲ་བ་དག་སྤྱིའི་རྒྱུན་དང༌། མདོ་སྡེ་པས་ཆུད་མི་ཟ་བའི་དངོས་པོ་དང༌། སེམས་ཙམ་པ་ཀུན་གཞི་ལ་སོགས་ཁས་བླངས་པ་ལས། དེ་འདྲ་བ་ནི་ཐ་སྙད་དུ་ཡང་མེད་དེ། ཡོད་ན་སྣང་དུ་རུང་བ་ལས་མ་དམིགས་པའི་ཕྱིར་དང༌། ལས་འབྲས་རྒྱུན་ཆད་པར་དྭོགས་ནས་དེ་སྦྲེལ་བྱེད་ཀྱི་དངོས་པོ་ཞིག་ངེས་པར་འཚོལ་བ་ཉིད་ཀྱིས་དེ་གང་ལ་བརྟེན་པའི་ལས་འབྲས་ཚད་གྲུབ་ཞིག་ཁྱེད་ཅག་ཁས་ལེན་པར་མཐོང་ལ། དེ་ལྟའི་ཚད་གྲུབ་ནི་སྨྲས་ཚོད་ཚད་གྲུབ་ཏུ་སྨྲས་ཀྱང་སོང་ཚོད་བདེན་གྲུབ་ལ་སོང་འདུག་པས་བདེན་གྲུབ་གཞིར་བྱས་ཀྱི་ལས་འབྲས་དང༌། དེའི་འབྲེལ་པ་ཆད་དྭོགས་ནས་བར་སྦྲེལ་གྱི་དངོས་པོ་ཅི་འདྲ་ཞིག་ཡོད་མེད་དུ་བརྗོད་ན་ཐ་སྙད་དུ་ཡང་རྟག་ཆད་ཀྱི་མཐའ་ལས་མི་གྲོལ་ཞིང་འཁྲུལ་ངོ་ཙམ་དུ་ཡང་ལས་རྒྱུ་འབྲས་ཀྱི་རྟེན་འབྲེལ་ཁས་ལེན་ཐབས་མེད་པར་འགྱུར་ཏེ། ལས་ལས་སུ་དོན་བྱེད་པར་བདེན་པ་དང་ལས་དེ་འབྲས་བུ་བསྐྱེད་པར་ཆུད་མི་ཟ་བར་བྱེད་པ་བདེན་པ་ཅན་དེ་དེར་གནས་ཤིང་གྲུབ་ན་ལས་རྟག་པར་འགྱུར་བ་དང༌། དེ་དེར་མི་གནས་ན་དེའི་བྱ་བ་རང་བདེན་པ་མེད་པས་ལས་ཆད་པར་འགྱུར་བའི་ཕྱིར། སློབ་དཔོན་ཆེན་པོ་ཀླུས། གལ་ཏེ་སྨིན་པའི་དུས་བར་དུ། །གནས་ན་ལས་དེ་རྟག་པར་འགྱུར། །གལ་ཏེ་འགགས་ན་འགགས་འགྱུར་བ། །ཇི་ལྟར་འབྲས་བུ་འབྱིན་པར་འགྱུར། །ཞེས་འབྱུང་བའི་ཕྱིར།

འོ་ན་ཐལ་འགྱུར་བ་ལ་ཐ་སྙད་དུ་ཡང་ལས་ལ་འབྲས་བུ་སྐྱེ་བར་མི་འགྱུར་ཏེ། ལས་འབྲས་དེ་ཉིད་བདེན་པ་ཅན་དུ་ཚད་མས་མ་གྲུབ་ཅིང་ལས་ལས་འབྲས་མ་ཕྱུང་བར་ཆུད་མི་ཟ་བའི་དངོས་པོ་ཡང་ཁས་མ་བླངས་པའི་ཕྱིར་སྙམ་ན། འཁྲུལ་ངོར་བརྟགས་ནས་ལས་འབྲས་རྣམ་གཞག་མི་བྱེད་ཀྱང་མ་བརྟགས་པའི་ངོར་དེའི་ཐ་སྙད་རུང་བ་མ་ཡིན་ཏེ། ལས་འབྲས་བདེན་པ་ཅན་གྱི་རང་བཞིན་མེད་པ་ལས་ལས་འབྲས་ལྟོས་ནས་འབྱུང་བ་མི་འགལ་བའི་ཕྱིར། སྨིག་རྒྱུ་ཆུར་བདེན་པ་ཅན་མ་ཡིན་ཀྱང་ཆུར་སྣང་དུ་མི་རུང་བ་མ་ཡིན་པ་བཞིན་ནོ། །ཁྱད་པར་ལས་ཞིག་པ་ལས་འབྲས་བུ་འབྱུང་བ་ཐལ་འགྱུར་བ་གཏན་མི་བཞེད་ན། དེ་ཞིག་པ་དངོས་པོར་བཞེད་པའི་གནས་ཡོད་པ་མིན་ཏེ་བསྒྲུབ་བྱ་མི་སྲིད་ན་སྒྲུབ་བྱེད་དོན་མེད་པར་འགྱུར་བའི་ཕྱིར། ཕག་ལས་ཁྱི་སྐྱེ་བ་མེད་ན་ཁྱིའི་ཕ་མ་ཕག་གི་དངོས་པོར་ཡོད་མི་སྲིད་པ་བཞིན་ནོ། །ཡང་ཞིག་པ་ལས་འབྲས་བུ་འབྱུང་བ་འཕགས་པ་ཀླུ་སྒྲུབ་ཡབ་སྲས་ཀྱི་དགོངས་པའོ་སྙམ་དུ་ནན་གྱིས་སྨྲ་ན། འཇུག་འགྲེལ་ལས། གང་གི་ལྟར་ན་ལས་རང་གི་བདག་ཉིད་ཀྱི་མ་སྐྱེས་པ་དེའི་ལྟར་ན་ནི། དེའི་འགག་པ་ཡོད་པ་མ་ཡིན་ཞིང་མ་ཞིག་པ་ལས་འབྲས་བུ་འབྱུང་བ་མི་སྲིད་པ་ཡང་མ་ཡིན་པས་ལས་རྣམས་མི་འཇོག་པས་ལས་དང་འབྲས་བུའི་འབྲེལ་པ་ཆེས་ཤིན་ཏུ་འཐད་པར་འགྱུར་རོ། །ཇི་སྐད་དུ་བསྟན་བཅོས་ལས། གང་ཕྱིར་ལས་ནི་སྐྱེ་བ་མེད། །འདི་ལྟར་རང་བཞིན་མེད་དེའི་ཕྱིར། །གང་ཕྱིར་དེ་ནི་མ་སྐྱེས་པ། །དེ་ཕྱིར་ཆུད་ཟར་མི་འགྱུར་རོ། །ཞེས་གསུངས་པ་ལྟ་བུའོ། །ཞེས་འབྱུང་བའི་ཕྱིར། ཞིག་པ་ལས་འབྲས་བུ་འབྱུང་ངོ་ཞེས་འཕགས་པ་ཀླུ་སྒྲུབ་ཡབ་སྲས་ཇི་ལྟར་གསུངས། འོ་ན་འཕགས་པ་ཀླུ་སྒྲུབ་ཡབ་སྲས་ཐ་སྙད་དུ་ལས་ལས་འབྲས་བུ་འབྱུང་ན་ཞིག་པ་ལས་མི་འབྱུང་བར་མ་ཞིག་པ་ལས་འབྱུང་བར་བཞེད་པར་འགྱུར་བ་དེ་ལྟ་ན་འཕགས་པ་ཀླུ་སྒྲུབ་ཡབ་སྲས་སོགས་ཐལ་འགྱུར་བ་དག་གིས་ཐ་སྙད་རིགས་པས་དཔྱད་ནས་མི་བཞག་པར་སྨྲ་བ་དང་འགལ་ལོ་ཞེ་ན། ཁོ་བོ་ཅག་ལུང་དེ་དག་གིས་ནི་ཐ་སྙད་དུ་ཞིག་མ་ཞིག་གཉིས་ཀ་ལས་འབྲས་བུ་འབྱུང་བར་མི་སྨྲ་ཞེས་བརྗོད་དོ། །དེ་ཡང་རང་བཞིན་མེད་པའི་ལས་ལས་འབྲས་བུ་འབྱུང་བར་བརྗོད་པའི་ཕྱོགས་སྔ་དངོས་སྨྲ་བས་རང་བཞིན་དང་བཅས་པའི་ལས་ཞིག་པ་ལས་འབྲས་བུ་འབྱུང་བ་རང་བདེན་པ་ཡོད་པ་མ་ཡིན་ཏེ། ཞིག་བྱའི་ལས་དངོས་ཉིད་མ་གྲུབ་ན་དེ་ཞིག་པ་མི་འགྲུབ་ཀྱང་ལས་ལས་འབྲས་བུ་འབྱུང་བར་སྣང་བ་མི་འགལ་བའི་ཕྱིར་ཞེས་གསུངས་པས་དཔྱད་ན་ཞིག་མ་ཞིག་གང་ལས་ཀྱང་འབྲས་བུ་མི་འབྱུང་ཡང་མ་བརྟགས་པར་ཐ་སྙད་དུ་འབྱུང་བར་སྣང་བ་མི་འགལ་བ་ཉིད་དོ། །དེས་ན་དཔལ་ལྡན་ཟླ་བས། ལས་འབྲས་ཀྱི་རྟེན་གྱི་དངོས་པོ་བདེན་པ་ཅན་ཀླུ་སྒྲུབ་ཀྱི་རང་ལུགས་ལ་ཆེད་དུ་བཀག་པ་དེ་སླར་སྒྲུབ་པར་མཛད་ན་ནི་སློབ་དཔོན་ཟླ་བ་དེ་ཀླུ་སྒྲུབ་ཀྱི་དགོངས་པ་བསྐོང་བ་ཇི་ལྟར་འགྱུར་ཏེ། ཀླུ་སྒྲུབ་ཀྱིས་གང་བཀག་པ་དེ་ནན་གྱིས་འབད་ནས་སྒྲུབ་པའི་ཕྱིར། དགག་སྒྲུབ་ཀྱི་ཚུལ་འདི་འདྲ་བ་གླང་ཆེན་གྱི་ཁྲུས་ལྟར་བགྱི་བ་འབྲས་བུ་མེད་པར་འགྱུར་རོ། །མདོར་ན་ཁྱེད་ཀྱི་ཟླ་གྲགས་ཀྱི་བཞེད་པ་ཡིན་ཞེས་འཆད་པ་འདི་ཀུན་ལ་ཟླ་གྲགས་ཀྱི་གཞུང་གང་ན་ཡང་ཁྱེད་ཀྱི་ཁྱད་ཆོས་འདི་རྣམས་ཚིག་གི་ཟུར་ཙམ་ཡང་མི་སྣང་ལ། ཁྱེད་ཀྱི་ཁྱད་ཆོས་ཀྱི་ཁུངས་ཀྱི་ལུང་འདི་དག་འཚོལ་བ་ན། སྐྱེ་བའི་རྐྱེན་གྱིས་རྒ་ཤི་ཞེས་དང༌། འཆི་བ་ཡང་བྱ་བ་གཉིས་སུ་གནས་ཏེ་ཞེས་ལུང་ལ་དཔག་སུག་སྟེར་བ་སྐད་བྱས་ནས་འདྲེན་པ་ནི་ངོ་ཚ་བའི་གནས་ཡིན་ཏེ། རྫུན་ཆུང་གི་རྗེས་ལ་རྫུན་ཆེན་སྒྲིག་པ་ཉིད་ཀྱི་ཕྱིར་ཏེ། ལུང་དང་པོ་དེས་ནི་རྒྱུ་ལས་འབྲས་བུ་འབྱུང་བའི་ལུང་དུ་ཟད་པ་ལས་མ་གཏོགས་ཞིག་པ་དངོས་པོ་བའི་ལུང་དུ་ལྷའི་སྤྱན་གྱིས་བལྟས་ཀྱང་མཐོང་བར་འགྱུར་བའི་གནས་མེད་པའི་ཕྱིར་དང༌། ལུང་ཕྱི་མས་ནི་དངོས་པོ་གཅིག་ལ་ལྡོག་པ་ཐ་དད་པས་ཕྱེ་བའི་བྱ་བ་དུ་མ་བྱེད་པ་མི་འགལ་བའི་ལུང་ཡིན་གྱི། ཞིག་པ་དངོས་པོ་བའི་ལུང་དུ་སངས་རྒྱས་ཀྱི་སྤྱན་གྱིས་གཟིགས་ཀྱང་མཐོང་བར་མི་འགྱུར་བའི་ཕྱིར། དེས་ན་སྟག་ཚང་ལོ་ཙཱ་བ་ཤེས་རབ་རིན་ཆེན་གྱི་གྲུབ་མཐའ་ཀུན་ཤེས་ལས། རྒྱུན་དང་ནི། །ཆུད་མི་ཟ་སོགས་གཞན་འདོད་ཀུན་བཀག་ནས། །ཞིག་དང་ཡང་ཞིག་དེའི་ཡང་ཞིག་དངོས་སོགས། །བྱེ་བྲག་སྨྲ་བའི་ཐོབ་པའི་དགའ་སྟོན་ལྟར། །སྨྲས་ཀྱང་ཐུག་མེད། ཅེས་བཤད་པ་ནི་དོན་མཐུན་གྱི་ངག་རྫུན་པ་དང་བྲལ་བར་སྣང་ངོ༌། །འཇིག་རྟེན་ན་ཡང་སྣོད་ཞིག་ན་སྣོད་དངོས་པོར་མེད་པ་དང༌། སྡེ་སྲིད་ཞིག་ན་སྡེ་སྲིད་དངོས་པོར་མེད་པར་འཛིན་པ་ལས་ད་དུང་དེ་དག་དངོས་པོར་ཡོད་པར་འཛིན་པ་འཇིག་རྟེན་ན་ཡང་མ་མཐོང་བས་ཞིག་པ་དངོས་པོ་ནི་འཇིག་རྟེན་གྱི་ཐ་སྙད་ཙམ་ལའང་མ་གྲགས་སོ། །

གཉིས་པ་ནི། ཞིག་རྒྱུའི་དངོས་པོ་ལ་བརྟེན་ནས་སྐྱེས་པའི་ཞིག་པ་དངོས་པོ་ཆོས་ཅན། ཁྱོད་ཞིག་རྒྱུའི་དངོས་པོ་ལ་བརྟེན་ནས་མ་སྐྱེས་པར་ཐལ། ཁྱོད་ཞིག་རྒྱུའི་དངོས་པོ་དང་དེ་དང་རིས་མཐུན་པའི་དངོས་པོ་གང་གི་ཡང་འབྲས་བུ་མ་ཡིན་པའི་ཕྱིར། མ་གྲུབ་སྙམ་ན། གྲུབ་པར་ཐལ། ཁྱོད་ཞིག་རྒྱུའི་དངོས་པོ་དང་དེ་དང་རིས་མཐུན་གྱི་དངོས་པོ་གང་གི་མཚན་གཞིར་དེ་ཉིད་དང་གཞན་དུ་མ་གྲུབ་པའི་ཕྱིར། མ་ཁྱབ་ན། རྒྱུ་མེད་ཀྱི་འབྲས་བུ་ཡོད་པར་ཐལ། ཁྱོད་གང་ལ་བརྟེན་ནས་སྐྱེ་བའི་རྒྱུ་དེ་དེ་ཉིད་དང་གཞན་དུ་གང་ཡང་མ་གྲུབ་པར་འབྲས་བུ་འབྱུང་བ་ཡོད་པའི་ཕྱིར། ཁྱོད་སྐད་ཅིག་མ་དང་པོ་དུས་གཉིས་པར་ཞིག་པའི་རྒྱུ་ཡང་ཡིན་པར་འདོད་པ་དེ་ལྟ་ན། སྐད་ཅིག་མ་དང་པོ་ཞིག་པའི་འདས་པ་དེ་ལས་འོས་མེད་པས། འདས་པས་མ་འོངས་པའི་རྒྱུ་བྱེད་པར་ཡང་འགྱུར་ལ། འདོད་ན་འདས་པ་ནི་འགགས་པ་ཉིད་ཀྱིས་ད་ལྟར་བ་དང་མ་འོངས་པའི་རྒྱུར་མི་རིགས་ཞེས་གྲུབ་པའི་མཐར་རིགས་པར་སྨྲ་བ་དང་ཡང་འགལ་བར་འགྱུར་ལ། སྐད་ཅིག་མ་དང་པོ་དུས་གཉིས་པར་ཞིག་པའི་རྒྱུར་ཡང་འགྱུར་ན་སྐད་ཅིག་མ་དང་པོ་སྐད་ཅིག་མ་གཉིས་པའི་དུས་སུ་ཡོད་པར་འགྱུར་ཏེ། སྐད་ཅིག་མ་གཉིས་པར་ཁྱོད་བསྐྱེད་པའི་རྒྱུའི་བདག་ཉིད་དུ་ཡོད་པའི་ཕྱིར། གཞན་ཡང༌། ཁྱེད་ཀྱི་འདོད་པ་དེ་ལྟ་ན། རྟེན་འབྲེལ་ཡན་ལག་གི་མ་རིག་པ་དང་འདུ་བྱེད་ཀྱི་མཐུས་མངལ་དུ་སེམས་ཅན་གྱི་རྣམ་པར་ཤེས་པ་སྐྱེ་བའི་རྟེན་འབྲེལ་དང་རྟེན་འབྲེལ་གྱི་ཡན་ལག་གི་རྒ་ཤི་གཉིས་ལས་སྐྱེ་བ་དེ་ཡང་རྒ་ཤིའི་དངོས་པོ་དང་རྒ་ཤི་དེ་ཡང་སྐྱེ་བའི་དངོས་པོར་ཁྱད་མེད་པར་ཀུན་ནས་མཚུངས་པར་ཐལ། སེམས་ཅན་སྐྱེ་བ་དང་ཤི་བ་གཉིས་སྐད་ཅིག་མ་གཉིས་པར་མི་སྡོད་པ་དང༌། སྐད་ཅིག་གཉིས་པར་མ་བསྡད་པ་རྣམས་དངོས་པོར་འཇོག་མི་འཇོག་དང༌། རྒྱུས་བསྐྱེད་མི་བསྐྱེད་ཀུན་ནས་མཚུངས་པའི་ཕྱིར། ཡང་ཁྱེད་ཀྱིས་སྐད་ཅིག་མ་གཉིས་པར་མི་སྡོད་པ་དང་མ་བསྡད་པ་གཉིས་ཀ་དངོས་པོ་ཡིན་ནོ་སྙམ་པ་ནི། ཐ་སྙད་ཀྱི་ཚུལ་འདིར་བློ་གྲོས་ཀྱི་འཇུག་པ་འཁྲུལ་པ་ཡིན་ཏེ། མ་སྡད་པ་ནི་དངོས་པོ་ཞིག་པ་དང་དངོས་པོར་མི་གནས་པ་ཡིན་ལ། དངོས་པོར་མི་སྡོད་པ་ནི་དངོས་པོར་ཡོད་པ་ཉིད་ཀྱིས་འགྲོ་བ་དང་གཡོ་བའི་བྱ་བས་དངོས་པོར་གནས་པ་གཉིས་བློ་གྲོས་གཅིག་བཟུང་འདུག་པའི་ཕྱིར། དངོས་པོ་འགགས་ཟིན་དང་འགགས་པ་གཅིག་ཏུ་འཛིན་པའི་བློ་བཞིན་ནོ། །ཡང་མ་བསྡད་པའི་དངོས་པོ་ཆོས་ཅན། ཁྱོད་ད་ལྟ་བ་ཡིན་པར་ཐལ། དངོས་པོ་ཡིན་པའི་ཕྱིར། འདོད་པ་ལས་འོས་མེད། དེ་ལྟ་ན་མ་བསྡད་པ་དངོས་པོ་ཆོས་ཅན། ཁྱེད་མ་བསྡད་པ་མིན་པར་ཐལ། ཁྱོད་ད་ལྟ་བ་མ་ཡིན་པའི་ཕྱིར། མ་ཁྱབ་ན་འདས་ད་ལྟ་བའི་གཞི་མཐུན་གྱི་དངོས་པོ་ཡོད་པར་ཐལ། འདོད་པ་དེའི་ཕྱིར། ཡང་ཁྱེད་ཞིག་པ་དངོས་པོའི་སྒྲུབ་བྱེད་དུ་སྣུམ་གྱི་རྒྱུ་ཟད་པ་མར་མེའི་འབྲས་བུ་ཟད་པའི་རྒྱུ་ཡིན་ནོ་ཞེས་སྨྲ་བ་ནི་ཤིན་ཏུ་མི་རིགས་ཏེ། ཟད་པ་དང་ཞིག་པས་ཟད་ཞིག་གི་འབྲས་བུ་བསྐྱེད་ན་རྒྱུ་འབྲས་གཉིས་ཀ་ཟད་ཞིག་ཏུ་མི་འགྱུར་བའི་ཕྱིར་དང༌། ཁྱེད་རྒྱུ་ཟད་ཀྱི་དངོས་པོ་འབྲས་ཟད་དངོས་པོ་བསྐྱེད་པའི་ལུང་དུ། རྒྱུ་ཟད་ཉིད་ལས་ཞི་བ་ནི། ཟད་ཅེས་བྱ་བར་དམིགས་པ་སྟེ། ཞེས་འདྲེན་པ་ནི་རྒྱུ་མ་དམིགས་པས་འབྲས་བུ་མི་འབྱུང་བར་སྟོན་པའི་ལུང་ཡིན་གྱི་རྒྱུ་མ་དམིགས་པའི་དངོས་པོས་འབྲས་བུ་མ་དམིགས་པའི་དངོས་པོ་བསྐྱེད་པའི་ལུང་མ་ཡིན་པའི་ཕྱིར་དང༌། རས་སྣུམ་སྡོང་གསུམ་དང་དེའི་འབར་བ་ཟད་པས་མར་མེ་མི་ཟད་ལ་རས་སྣུམ་སྡོང་གསུམ་དང་དེའི་འབར་བ་ལས་གཞན་དུ་མར་མེ་མེད་པས་རས་སྣུམ་སྡོང་གསུམ་དང་དེའི་འབར་བ་དང་མར་མེ་རྒྱུ་འབྲས་སུ་འཆད་པ་ནི་བདག་ཉིད་ལ་སངས་རྒྱས་སུ་བལྟ་བ་ལྟར་མོས་པ་རྣམས་ལ་བསྟན་ན་སློབ་མ་དེ་དག་སྙིང་རྗེ་བར་མི་འགྱུར་གྲང༌།། །།

༈ རྡོ་རྗེའི་གསུང༌། **སྟོང་ཉིད་རྟོགས་ན་སྟོང་ཉིད་རྒྱུ་འབྲས་སུ་འབྱུང་**བྱ་བ་འདི་བཞུགས། ཞེས་པ་དག་པར་བཏོན་ན་རྡོ་རྗེའི་གསུང་འདི་གཉིས་སུ་འགྱུར་ཏེ། ཆོས་ཐམས་ཅད་སྟོང་པ་ཉིད་ཀྱི་རང་བཞིན་དུ་རྟོགས་ན་ཐ་སྙད་དུ་ལས་རྒྱུ་འབྲས་བསླུ་མེད་དུ་འབྱུང་བ་ངེས་པ་འདྲེན་པར་འགྱུར་བྱ་བ་འདི་བཞུགས། ཞེས་དང༌། ཀུན་རྫོབ་པའི་ཆོས་ཐ་སྙད་པའི་ཚད་མས་གྲུབ་ན་ཆོས་ཐམས་ཅད་སྟོང་པ་ཉིད་དུ་མི་འགྲུབ་པ་དང་དེ་མ་འགྲུབ་ན་ཐ་སྙད་དུ་ལས་འབྲས་བསླུ་མེད་དུ་འབྱུང་མི་རུང་བར་འགྱུར་བྱ་བ་འདི་བཞུགས། ཞེས་འདོན་པར་འགྱུར་བའི་འདོན་པ་དང་པོའི་དོན་ལ་དགོངས་གཅིག་ལེའུ་དང་པོ་གཞན་འགྲེལ་དུ་བྱས་པ་དང་ལྷག་མ་རང་རྐང་དུ་བཀྲལ་བ་རྣམས་སུ་རྒྱ་ཆེར་བཤད་པས་འདིར་ཧ་ཅང་སྤྲོ་མི་དགོས་ཤིང་ཁྱད་པར་ལེའུ་འདི་ཉིད་དུ་ཡང་སྟོང་ཉིད་དང་རྟེན་འབྱུང་གི་ཚུལ་རྒྱས་པར་བཤད་པ་ཉིད་ཀྱིས་དོན་གྲུབ་ལ། དེ་ལྟ་ན་ཡང་ཅུང་ཟད་སྨོས་ན་དངོས་པོ་ཐམས་ཅད་སྟོང་པ་ཉིད་མ་ཡིན་ན་དངོས་པོ་དེ་དག་བྱ་བྱེད་ལས་གསུམ་གྱི་ཚུལ་དུ་དངོས་པོ་ཡོད་དགོས་པ་ལས། དཔྱད་ན་དེ་ལྟར་མེད་པའི་ཕྱིར་ཏེ། བྱེད་པོ་ཉིད་མི་འགྲུབ་པ་དང་དེ་མི་འགྲུབ་ན་བྱ་བ་མི་འགྲུབ་པར་བཤད་པའི་ཕྱིར་ཏེ། བྱེད་པོ་ཡང་བྱ་བ་དང་ལྡན་པ་ལས་སུ་གྱུར་པ་བྱ་བ་མི་བྱེད་ཅིང་དེ་དང་བྲལ་བ་ཡང་བྱེད་པོར་མི་འཇོག་པའི་ཕྱིར་ཏེ། མགོན་པོ་ཀླུས། བྱེད་པོ་ཡིན་པར་གྱུར་པ་དེ། །ལས་སུ་གྱུར་པ་མི་བྱེད་དོ། །བྱེད་པོ་མ་ཡིན་གྱུར་པ་ཡང༌། །ལས་སུ་གྱུར་པ་མི་བྱེད་དོ། །ཞེས་འབྱུང་ལ། དེའི་འགྲེལ་པ་ཚིག་གསལ་ལས། དེ་ལས་བྱེད་པས་ན་བྱེད་པ་པའོ། །ཅུང་ཟད་བྱེད་པ་ཁོ་ན་ལ་བྱེད་པ་པོར་བསྙད་ཀྱི་མི་བྱེད་པ་ནི་མ་ཡིན་ལ། བྱེད་པ་དེ་ཡང་བྱེད་པ་པོ་ཡིན་པར་གྱུར་པའམ་མ་ཡིན་པར་གྱུར་པའམ། ཡིན་པ་དང་མ་ཡིན་པར་གྱུར་པ་ཞིག་ལ་རྟོག་པ་ཞིག་གོ །བྱ་བས་ན་ལས་ཏེ་བྱེད་པ་པོའི་འདོད་པར་གྱུར་པ་དམ་པའོ། །དེ་ཡང་རྣམ་པ་གསུམ་སྟེ། ཡིན་པར་གྱུར་པ་དང༌། མ་ཡིན་པར་གྱུར་པ་དང༌། ཡིན་པ་དང་མ་ཡིན་པར་གྱུར་པའོ། །དེ་ལ་བྱེད་པ་པོ་ཡིན་པར་གྱུར་པ་བྱ་བ་དང་ལྡན་པ་ནི་ལས་སུ་གྱུར་པ་སྟེ། བྱ་བ་དང་ལྡན་པ་མི་བྱེད་དོ། །ཞེས་བྱ་བ་ནི་དམ་བཅའ་གཅིག་གོ །དེས་ན་བྱེད་པ་པོ་མ་ཡིན་པར་གྱུར་པ་བྱ་བ་དང་བྲལ་བ་ཡང་ལས་སུ་མ་གྱུར་པ་སྟེ་བྱ་བ་བྲལ་བ་མི་བྱེད་དོ། །ཞེས་བྱ་བ་ནི་དམ་བཅའ་བ་གཞན་ཡིན་ནོ། །ཞེས་སོགས་ཀྱིས་ལས་དང་བྱེད་པོ་བརྟགས་པའི་སྒོ་ནས་དངོས་པོ་ཐམས་ཅད་སྟོང་ཉིད་དུ་གཏན་ལ་ཕབ་ནས་ཆོས་ཐམས་ཅད་ལ་སྐྱེ་བ་དང་གཞི་གྲུབ་དང་དམིགས་པ་ཡོད་པ་རྒྱ་ཆེར་བཀག་གོ །

འོ་ན་ཆོས་ཐམས་ཅད་ཀྱི་སྐྱེ་བ་དང་གྲུབ་པ་དང་དམིགས་པ་འདི་ཇི་ལྟར་ཡིན་ཅེ་ན། དེ་ཡང་ཤེས་བྱ་རྟེན་འབྲེལ་ལས་འབྱུང་བར་སྨྲ་བའི་འཇིག་རྟེན་གྱི་གྲགས་པའི་རྗེས་བརྗོད་དུ་མ་བརྟགས་པར་བརྗོད་ན་ཆོས་ཐམས་ཅད་བྱ་བྱེད་དང་བྲལ་བའི་སྟོང་ཉིད་ཡིན་པས་བྱ་བྱེད་རང་བདེན་པར་གྱུར་པའི་དངོས་པོ་ལྟོས་པ་དང་བྲལ་བར་ཡོད་པར་མི་འགྲུབ་ལ། དེ་ལྟ་ན་བྱ་བྱེད་སོགས་ནི་ལྟོས་ཙམ་ན་ཐ་སྙད་དུ་ཡོད་པར་བཞག་རུང་ལ། གང་ལྟོས་ནས་བཞག་པའི་བྱ་བྱེད་ཀྱི་དངོས་པོ་ནི་དངོས་པོ་ཡང་དག་པར་མི་འགྲུབ་སྟེ་ལྟོས་པ་ཅན་གྱི་དངོས་པོར་སྣང་བའི་ཕྱིར། ཁྱབ་སྟེ། དེ་འདྲའི་དངོས་པོ་དེ་རང་དབང་བར་གྲུབ་པའི་དངོས་པོ་མ་ཡིན་པར་ངེས་མེད་གཞན་ལྟོས་ཅན་གྱི་དངོས་པོ་ཡིན་པའི་ཕྱིར། དེ་ལ་ཁྱབ་པ་ཡོད་དེ། ཆོས་གང་ཐ་སྙད་དུ་གཞན་ལ་གཞན་ལྟོས་ཀྱིས་འབྱུང་བ་ཁོ་ནར་འགྱུར་ན་དེ་ཉིད་ལ་དེ་ཉིད་འབྱུང་བའི་བདེན་པ་ཅན་མིན་པར་གཞན་དང་གཞན་དུ་འཁྲུལ་པ་བསྐྱེད་པར་འབྱུང་བའི་རྫུན་པ་ཅན་གྱི་དངོས་པོ་ཡིན་པའི་ཕྱིར། དེས་ན་གང་རྫུན་པ་ནི་དེ་དེའི་རང་བཞིན་དུ་མི་གནས་པས་སྟོང་པ་ཉིད་ལས་མི་སྟོང་བར་ཡོད་པ་ག་ལ་འོས། དེས་ན་མ་བརྟགས་པའི་ཐ་སྙད་དུ་བྱ་བྱེད་དང་བཅས་པའི་དངོས་པོ་འདི་ཅི་ལྟ་བུའོ་སྙམ་ན། ཇི་སྐད་དུ། བྱེད་པོ་ལས་ལ་བརྟེན་བྱས་ནས། །ལས་ཀྱང་བྱེད་པོ་དེ་ཉིད་ལ། །བརྟེན་ནས་འབྱུང་བ་མ་གཏོགས་པ། །གྲུབ་པའི་རྒྱུ་ནི་མ་མཐོང་ངོ༌། །ཞེས་འབྱུང་ལ། བྱ་བྱེད་ལ་ཇི་ལྟར་བརྟགས་པ་ལྟར་ཉེ་བར་ལེན་བྱེད་དང་བླང་བྱའི་དངོས་པོ་ཐམས་ཅད་ཀྱང་དཔྱད་ན་སྟོང་ཉིད་དང་མ་དཔྱད་ན་ལྟོས་སྣང་ཙམ་དུ་རུང་བ་དང༌། རུང་བ་ཉིད་ཀྱིས་དེ་ཉིད་དངོས་པོར་མི་གནས་པར་གྲུབ་བོ་ཞེས་ལས་དང་བྱེད་པོ་བརྟགས་པའི་རབ་བྱེད་ཀྱི་མདོར་བསྡུས་སུ། དེ་བཞིན་ཉེར་ལེན་ཤེས་པར་བྱ། །ལས་དང་བྱེད་པོ་བསལ་ཕྱིར་རོ། །བྱེད་པ་པོ་དང་ལས་དག་གི །དངོས་པོ་ལྷག་མ་ཤེས་པར་བྱ། །ཞེས་འབྱུང་ངོ༌། །

འོ་ན་ཆོས་ཐམས་ཅད་སྟོང་ཉིད་དུ་གྲུབ་པ་ལ་ལས་འབྲས་འཐད་ཀྱི་དེར་མ་གྲུབ་པ་ལ་ལས་འབྲས་མི་འཐད་པ་འདི་ཉིད་དབུ་མ་པ་རང་ལུགས་ཀྱི་དཔྱད་བཟོད་ཀྱིས་གྲུབ་བམ་ཞེ་ན། དབུ་མ་པ་ལ་རང་ལུགས་མེད་པས་དེ་ལྟར་སྒྲུབ་པ་ལ་ཤེས་འདོད་མེད་ཅིང་དེ་ལྟར་དཔྱད་བཟོད་ཀྱིས་ཀྱང་མི་འགྲུབ་མོད། དེ་ལྟ་ན་ཡང་དངོས་སྨྲ་བ་དག་ཆོས་ཐམས་ཅད་སྟོང་ཉིད་དུ་གྲུབ་ན་ལས་འབྲས་མི་རུང་སྙམ་པ་དེ་བཀག་ཆེད་དེར་གསུངས་པ་ཡིན་གྱི། དབུ་མ་པའི་རང་ལུགས་ལ་ནི་སྟོང་ཉིད་ཡིན་ན་ལས་འབྲས་མི་རུང་བ་དང༌། སྟོང་ཉིད་ཡིན་ན་ལས་འབྲས་རུང་བ་གཉིས་ཀར་ཁས་བླང་བར་བྱ་བ་མ་ཡིན་ཏེ། ཚུལ་དེར་ནི། སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །མ་སྐྱེས་མི་འགག་ནམ་མཁའི་ངོ་བོ་ཉིད། །ཅེས་འབྱུང་བ་ལྟར་ཡིན་ཀྱང་མ་བརྟགས་གཞན་གྲགས་ཙམ་ངོར། དབུ་མ་པས་སྟོང་དང་རྟེན་འབྱུང་གི་དེ་ཉིད་ཁོང་དུ་མ་ཆུབ་པར་ཡང་བརྗོད་པར་མི་བྱ་སྟེ། གདུལ་བྱ་དག་ཡང་དག་པའི་གནས་ལ་རྗེས་སུ་འཛིན་པའི་ཕྱིར་ཞེས་དགོངས་ནས། སོ་སོ་རང་རིག་ཡེ་ཤེས་སྤྱོད་ཡུལ་བ། །དུས་གསུམ་རྒྱལ་བའི་ཡུམ་ལ་ཕྱག་མཚལ་ལོ། །ཞེས་འབྱུང་བའི་ཕྱིར་རོ། །ཆོས་ཐམས་ཅད་སྟོང་ཉིད་དུ་རྟོགས་ན་ལས་འབྲས་བསླུ་མེད་ལ་ངེས་པ་འདྲེན་ཚབས་ཆེ་རུ་འགྲོ་བྱ་བ་ཡང་ཐོས་བསམ་གྱི་ཤེས་རབ་ཀྱིས་དེར་རྟོགས་པའི་རྗེས་སམ། སྒོམ་བྱུང་མི་རྟོག་ཡེ་ཤེས་ཀྱི་མཉམ་བཞག་ལས་ལངས་པའི་རྗེས་ཐོབ་ལ་ཡིན་གྱི། སྟོང་ཉིད་རྟོགས་པའི་སྒོམ་བྱུང་མཉམ་གཞག་རང་གི་ངོ་བོ་ལ་ནི་དེ་ལྟར་ངེས་པ་དང་མ་ངེས་པ་གང་དུ་ཡང་བརྗོད་པར་བྱ་བ་མ་ཡིན་ཏེ། དེར་དམིགས་པ་དང་རྣམ་པ་ཐམས་ཅད་ཀྱི་བློ་དང་བྲལ་བའི་ཕྱིར། སྟོང་ཉིད་དུ་གྲུབ་པས་རྒྱུ་འབྲས་སུ་རུང་བ་ཡང་ལྟོས་གཞག་ཙམ་གྱིས་བཞག་པ་ལས། བློ་དེས་རྟོགས་ན་དེར་འགྱུར་བ་དང༌། བློ་དེས་ཆོས་དེ་སྟོང་ཉིད་དུ་མ་རྟོགས་ན་ཆོས་དེ་རྒྱུ་འབྲས་སུ་མི་རུང་བ་ནི་མ་ཡིན་ནོ། །

ཡང་འདིར་འདི་ཤེས་དགོས་ཏེ། རྟེན་འབྲེལ་གྱི་དངོས་པོ་ཆོས་རང་བཞིན་གྱིས་སྟོང་པར་རྟོགས་པ་དང༌། རང་བཞིན་གྱིས་སྟོང་བཞིན་རྟེན་འབྲེལ་གྱི་དངོས་ཆོས་སུ་སྣང་བར་རྟོགས་པའི་རྟོག་མེད་ཀྱི་ཤེས་པ་ཞིག་ཡོད་དམ། དེ་ཡོད་ན་དེ་གང་ཟག་སུ་ཞིག་གི་རྒྱུད་ལ་ཡོད་སྙམ་ན། བཤད་པར་བྱ་སྟེ། དེ་ལྟར་རྟོགས་པའི་རྟོག་མེད་ཀྱི་ཡེ་ཤེས་ཡོད་ལ་ཡོད་པ་དེ་ཡང་དངོས་པོའི་རང་བཞིན་དང་བྲལ་བར་སྟོང་པ་ཉིད་ལས་གཡོ་བ་མེད་བཞིན་རྟེན་འབྲེལ་གྱི་དངོས་ཆོས་སུ་སྣང་བའི་ཡུལ་ཡང་ཀུན་རྫོབ་དང༌། ཡུལ་ཅན་ཡང་གཙོ་བོར་ཀུན་རྫོབ་རྟོགས་པའི་བློ་ཤས་ཆེ་བ་ཡིན་ཏེ། ཡུལ་དམིགས་བཅས་དང༌། ཡུལ་ཅན་ལྟོས་བཞག་གི་ཆོས་རྫུན་པ་ཡུལ་དུ་བྱེད་པའི་ཤེས་པ་བསླུ་བ་ཅན་གྱི་ཕྱིར། འོ་ན་རྟེན་འབྲེལ་གྱི་དངོས་ཆོས་སྒྱུ་མ་ལྟར་རྟོགས་པའི་མི་རྟོག་ཡེ་ཤེས་ཀྱི་བློ་དེ་དོན་དམ་བདེན་པ་རྟོགས་པ་མ་ཡིན་ནམ་ཞེ་ན། འཇིག་རྟེན་ཀུན་རྫོབ་བདེན་པ་ཉིད་དུ་རྟོགས་པ་ལ་ལྟོས་ནས་རྟོགས་པ་ཡིན་ཡང༌། འཇིག་རྟེན་ལས་འདས་པ་ཀུན་རྫོབ་བདེན་པ་སྣང་བ་མེད་པ་ལ་ལྟོས་པའི་དོན་དམ་བདེན་པ་ཇི་ལྟ་བར་རྟོགས་པ་མ་ཡིན་ནོ། །རྟེན་འབྲེལ་སྟོང་ཉིད་ཀྱི་ཚོགས་པ་གཟིགས་ཚུལ་འདི་ལ། སློབ་དཔོན་ཆེན་པོ་ཞི་བ་ལྷས། རྣལ་འབྱོར་ཀུན་རྫོབ་ཀྱི་གཟིགས་པའི་རྣམ་གཞག་མཛད་དོ། །བཅོམ་ལྡན་འདས་ཀྱིས་འཇིག་རྟེན་རང་ལ་ལྟོས་པའི་དངོས་པོའི་དེ་ཉིད་སྐད་ཅིག་མར་སྟོན་གྱི་འཇིག་རྟེན་རང་ལ་ཡང་མི་འགྲུབ་པའི་དངོས་པོ་རྟག་པ་མེད་དོ་ཞེས་འཇིག་རྟེན་པ་དག་འཇིག་རྟེན་རང་གྲགས་ཀྱི་དེ་ཉིད་ལ་སྦྱར་བ་ན་འོ་ན་དངོས་པོ་སྐད་ཅིག་མ་ནི་དོན་དམ་པར་ཡང་མ་གྲུབ། བྱིས་པ་ལ་ཀུན་རྫོབ་པའི་དངོས་པོའི་སྐད་ཅིག་མར་རྟོགས་པ་ཡང་མེད་ན་དེ་མ་རྟོགས་ན་དངོས་པོ་དེ་སུ་ཞིག་གིས་སྐད་ཅིག་མར་རྟོགས་ཞེ་ན། རྣལ་འབྱོར་པས་ཀུན་རྫོབ་པའི་བདེན་བཞི་དེ་ཉིད་ལ་ལྟོས་པའི་དངོས་པོ་དེ་ཉིད་དཔྱོད་པ་ན་སྐད་ཅིག་མར་རྟོགས་པས་དངོས་པོ་སྐད་ཅིག་མར་མ་ངེས་པའམ་མ་རྟོགས་པ་མིན་ཏེ། འཕགས་པ་ནི་དངོས་པོ་ལ་རྟག་འཛིན་དང་བྲལ་བས་འཇིག་རྟེན་ལ་ལྟོས་པའི་ཀུན་རྫོབ་པའི་དངོས་པོའི་དེ་ཉིད་དང་དངོས་པོ་ལ་རྟག་མི་རྟག་སོགས་སྤྲོས་འཛིན་ཐམས་ཅད་དང་བྲལ་བས་འཇིག་རྟེན་ལས་འདས་པའི་དོན་དམ་གྱི་དེ་ཁོ་ན་ཉིད་ཀྱང་ལེགས་པར་རྟོགས་པའི་ཕྱིར་ཞེས། སྤྱོད་འཇུག་ཏུ། འཇིག་རྟེན་གཞུག་པའི་དོན་དུ་ནི། །མགོན་པོས་དངོས་བསྟན་དེ་ཉིད་དུ། །དེ་དག་སྐད་ཅིག་མ་ཉིད་མིན། །ཀུན་རྫོབ་ཏུ་ཡང་འགལ་ཞེ་ན། །རྣལ་འབྱོར་ཀུན་རྫོབ་ཉེས་མེད་དེ། །འཇིག་རྟེན་ལ་ལྟོས་དེ་ཉིད་མཐོང༌། །ཞེས་འབྱུང་བ་དེ་ཉིད་ཀྱི་ཤུགས་ཀྱིས་བསྟན་པའི་ཕྱིར་རྟེན་འབྲེལ་གྱི་དངོས་ཆོས་རང་ལ་ལྟོས་པའི་དེ་ཉིད་སྟོང་པར་གནས་ཤིང་གནས་པ་ལྟར་བཅོམ་ལྡན་འདས་ཀྱིས་བསྟན་ཀྱང་བྱིས་པ་ལ་མངོན་སུམ་དུ་མི་རྟོགས་ལ། འཕགས་པས་དེ་ལྟར་རྟོགས་པ་མི་འགལ་བ་ཉིད་དུ་གྲུབ་ལ། དེ་ལྟར་རྟོགས་པའི་བློ་ཡང་འཇིག་རྟེན་པ་རྟེན་འབྲེལ་གྱི་དངོས་ཆོས་མི་སྟོང་པར་བལྟ་བའི་འཛིན་པ་དང་བྲལ་བའི་ཆ་ནས་ཚད་མར་གྲགས་ཀྱང་དངོས་སྣང་རྫུན་པ་སྟོང་པ་ཉིད་དུ་རྟོགས་པའི་ཆ་ནས་ཚད་མར་མི་བཞག་སྟེ། ཡང་དག་པའི་གནས་ཚུལ་རྟོགས་པའི་བློ་མ་ཡིན་པའི་ཕྱིར་ཏེ། ཡང་དག་པའི་གནས་ཚུལ་ནི་བདེན་རྫུན་དང་སྟོང་མི་སྟོང་ལ་སོགས་པ་གང་དུ་ཡང་མ་གྲུབ་པའི་ཕྱིར། དེས་ན་སངས་རྒྱས་བཅོམ་ལྡན་འདས་རྣམས་ནི་རྟེན་འབྲེལ་གྱི་དངོས་ཆོས་དང་དེའི་དེ་ཉིད་སྟོང་པ་ཉིད་ཀྱང་འདི་ལྟ་བུའོ་ཞེས་གཟིགས་པ་མ་ཡིན་ཏེ། བདེན་གཉིས་ཀྱི་ཆོས་ཐམས་ཅད་ལ་གཟིགས་པ་ལོག་པ་ཉིད་ཀྱིས་གཟིགས་པར་བརྗོད་པའི་ཕྱིར། འཇུག་འགྲེལ་ལས། དངོས་པོ་བྱས་པ་ཅན་ལ་མ་རེག་པར་རང་བཞིན་འབའ་ཞིག་མངོན་སུམ་དུ་མཛད་པས་དེ་ཉིད་ཐུགས་སུ་ཆུད་པའི་ཕྱིར་སངས་རྒྱས་ཞེས་བརྗོད་དོ། །ཞེས་འབྱུང་བའི་ཕྱིར།

ད་ནི་འདོད་པ་གཉིས་པའི་དོན་བཤད་པར་བྱ་བ་ལ། ཕྱོགས་སྔ་མ་བརྗོད་པ་དང༌། དེ་མི་འཐད་པར་བསྟན་པའོ། །དང་པོ་ནི། ཤར་ཙོང་ཁ་པ་ན་རེ། ཆོས་ཐམས་ཅད་སྟོང་པ་ཉིད་ཡིན་པ་དང་རྟེན་འབྲེལ་གྱི་ལས་འབྲས་བསླུ་མེད་མི་འགལ་བའི་ཚུལ་ནི། ཆོས་ཐམས་ཅད་སྟོང་པ་ཉིད་ཡིན་ཞེས་བྱ་བ་ནི་དོན་དམ་པར་སྟོང་པ་ཉིད་ཡིན་གྱི་ཀུན་རྫོབ་ཀྱི་དངོས་པོ་དོན་བྱེད་པ་འདི་ཁོ་ཁོ་རང་གི་ངོ་བོ་སྟོང་བའི་དོན་མ་ཡིན་ལ། འོ་ན་དོན་དམ་པར་སྟོང་རྒྱུ་དེ་ཡང་ཡུལ་རང་ངོའི་སྡོད་ལུགས་ཀྱིས་གྲུབ་པའི་བདེན་གྲུབ་དེ་ཡིན་ལ། དེ་ལྟ་བུ་དོན་དམ་པར་སྟོང་པ་ཡང་ཀུན་རྫོབ་ཀྱི་ལས་རྒྱུ་འབྲས་ཀྱི་དངོས་པོ་དོན་བྱེད་པ་ཚུགས་ཐུབ་ཅན་འདི་ནི་ཐ་སྙད་ཚད་གྲུབ་བསླུ་བ་མེད་པར་བདེན་པ་ལ་མི་གནོད་པས། སྟོང་པས་ལས་འབྲས་ཀྱི་དངོས་པོ་འབྱུང་བ་མ་བཀག་པ་དང༌། ལས་འབྲས་ཀྱི་དངོས་པོ་འབྱུང་བས་སྟོང་ཉིད་མི་ཁེགས་པ་ཡིན་ནོ་ཞེས་སྨྲའོ། །

གཉིས་པ་ནི། དུས་ཀྱི་དབང་ལས་བཅོམ་ལྡན་འདས་ཀྱི་དབུ་མའི་ཚུལ་ལ་བདེན་གཉིས་ཀྱི་འཇོག་ཚུལ་འདི་ལྟ་བུ་ཞིག་ཀྱང་བྱུང་བར་སྣང་སྟེ་དེ་དག་ལ་ཡི་རང་བར་མི་བགྱིད་པའི་ཕྱིར་ཏེ། ཅི་ཀུན་རྫོབ་པའི་ལས་རྒྱུ་འབྲས་ལ་སོགས་པ་འདི་དག་ཐ་སྙད་པའི་ཚད་མས་གྲུབ་ན། མི་བསླུ་བར་གྲུབ་བམ་བསླུ་བར་གྲུབ། བསླུ་བར་གྲུབ་ན་ཚད་གྲུབ་ཏུ་འོང་བའི་གནས་ག་ལ་ཡོད། མི་བསླུ་བར་གྲུབ་ན་ཡུལ་དེ་མི་བརྫུན་པས་བདེན་པར་གྲུབ་པ་ལས་འོས་ཅི་ཡོད། དེ་ལྟ་ན་དོན་ལ་བདེན་གྲུབ་ཁས་ལེན་བཞིན་ངག་ཏུ་ཚད་གྲུབ་ལ་ཚིག་སྐྱབས་བཅོལ་ནས་དབུ་མའི་རིང་ལུགས་ལས་ཆོས་ཐམས་ཅད་བདེན་མེད་སྟོང་ཉིད་ཀྱི་ཚུལ་དུ་བཤད་པ་ལས་གོ་བཟློག་སྟེ། ཆོས་ཐམས་ཅད་བདེན་གྲུབ་མི་སྟོང་བར་རྟོག་པ་ལ་གློ་བ་ཤིན་ཏུ་འཇུག་པ་ནི་རང་གི་རྗེས་སུ་འཇུག་པ་དག་ལ་མིག་རྒྱང་རིང་པོར་མ་བལྟས་པར་འགྱུར་ལ། ད་ནི་ཁྱེད་ལ་འདི་འདྲི་བར་བགྱིད་དེ། བདེན་པ་གཉིས་ལས་ཀུན་རྫོབ་བདེན་པ་ཞེས་བྱ་བའི་བདེན་པ་དེ་རྫུན་པར་གྲུབ་པ་ཞིག་གམ་བདེན་པར་གྲུབ་པ་ཞིག །གཉིས་པ་ལྟར་ཁྱེད་མི་འདོད་ལ། དང་པོ་ལྟར་རོ་ཞེ་ན། འོ་ན་དེ་རྫུན་པར་འཇོག་བྱེད་གང་ཞེ་ན། ལས་འབྲས་སོགས་ཀུན་རྫོབ་ཀྱི་ཆོས་དེ་དེ་ལྟར་བསླུ་མེད་དུ་འབྱུང་བ་མི་རྫུན་ཀྱང༌། དེ་རྟགས་ཀྱི་དགག་བྱའི་དངོས་པོར་མེད་པ་ལས་ཡོད་པར་གྲུབ་པའི་ཆ་དེ་རྫུན་པས་རྫུན་པར་འཇོག་ལ། དེ་ཉིད་ཀྱི་ཕྱིར་ཆོས་དེ་ཀུན་རྫོབ་བདེན་པར་ཡང་འཇོག་པ་ལེགས་བཤད་བླ་ན་མེད་པའོ་ཞེས་སྨྲ་མོད། དེ་ལྟ་ན་ཀུན་རྫོབ་ཀྱི་རང་ལྡོག་རྫུན་པ་དེ་རྫུན་པ་མིན་པར་འགྱུར་ཏེ། དེ་དེ་ཉིད་དུ་བདེན་ཀྱང་རྟགས་ཀྱི་དགག་བྱའི་ངོ་བོར་བདེན་པ་མེད་པའི་རྫུན་པ་ཡིན་པའི་ཕྱིར། འདོད་པ་ལས་འོས་མེད། དེ་ལྟ་ན། རྫུན་པ་དེ་རྫུན་པར་བདེན་པར་ཐལ། རྫུན་པ་དེ་ཡོད་པ་གང་ཞིག །རྫུན་པ་དེ་རྫུན་པ་མ་ཡིན་པའི་ཕྱིར། འདོད་ན་རྫུན་པ་དེ་རྫུན་པར་བདེན་པ་དེ་དངོས་པོ་ཡིན་ནམ་དངོས་མེད་ཡིན། དངོས་མེད་ཡིན་ན་ཀུན་རྫོབ་བདེན་པར་འགལ། དངོས་པོ་ཡིན་ན་རྫུན་པ་རྫུན་པར་གྲུབ་པ་ཆོས་ཅན། ཁྱོད་ཚད་མས་གྲུབ་པར་ཐལ། ཁྱེད་ཀུན་རྫོབ་བདེན་པ་གང་ཞིག །དེ་ཡིན་ན་དེ་ཐ་སྙད་པའི་ཚད་མས་གྲུབ་པའི་ཕྱིར། མི་འདོད་ཀ་མེད། འོ་ན་བདེན་པ་ཚད་མས་གྲུབ་པར་ཐལ། འདོད་པ་དེའི་ཕྱིར། འདོད་ན། བདེན་གྲུབ་གྲུབ་པར་ཐལ། བདེན་པ་ཚད་མས་གྲུབ་པའི་ཕྱིར། མ་ཁྱབ་ན། བདེན་པ་དེ་ཚད་མས་མ་གྲུབ་པར་ཐལ། བདེན་པ་དེ་ཚད་མས་གྲུབ་ཀྱང་དེ་བདེན་པར་མ་གྲུབ་པའི་ཕྱིར། མ་ཁྱབ་བོ་ཞེ་ན། དེ་ལ་ཁྱབ་པ་ཡོད་མེད་འཁོར་འདས་ཀྱི་རྒྱལ་ཁམས་ཆེན་པོར་སྒྲོགས་ཤིག །བདེན་གྲུབ་གྲུབ་པར་འདོད་ན་ཁྱེད་ཅག་བདེན་གྲུབ་བདེན་པ་གཉིས་ཀར་ཐ་སྙད་དང་རིགས་ཤེས་ཚད་མ་གཉིས་ཀས་མ་གྲུབ་པར་བཤད་པ་དེ་དྲན་ལམ་དུ་མཆིས་སམ། དེས་ན་ཁྱེད་ཅག་གིས་ཀུན་རྫོབ་པའི་ལས་འབྲས་ཀྱི་ཆོས་སོགས་ངག་ཏུ་ཚད་གྲུབ་ཀྱི་ཐ་སྙད་བསྒྱུར་ཡང་ཞེན་དོན་ལ་ཁྱེད་བདེན་གྲུབ་ཁས་ལེན་པ་ལ་བསྙོན་ནུས་པ་མིན་ཏེ། ཁྱེད་ཚད་གྲུབ་ཀྱི་དོན་ཡུལ་ཉིད་ཀྱི་ཆ་ནས་ཚུགས་ཐུབ་ཏུ་བྱ་བ་བྱེད་པ་མི་བསླུ་བའི་དོན་དུ་བྱེད་པར་སྣང་ལ། རང་ཚུགས་མ་ཐུབ་ན་ཚད་མར་ཡང་གྲུབ་པ་འགལ། དེ་ལྟའི་ཚུགས་ཐུབ་དེ་ཉིད་ནི་དབུ་མ་པ་དག་གི་དགག་བྱའི་རང་བཞིན་དང་བདེན་པ་ནི་དེ་ལས་ལྷག་པ་ཅུང་ཟད་ཀྱང་མེད་པའི་ཕྱིར་ཏེ། དབུ་མའི་དགག་བྱའི་རང་བཞིན་བདེན་གྲུབ་དེ་ནི་འཇིག་རྟེན་ལྷན་སྐྱེས་ཀྱི་བློ་གྲོས་དངོས་པོ་ཐམས་ཅད་ལ་རང་རང་གིས་ཇི་ལྟར་བྱ་བ་བྱེད་པ་དེ་ལྟར་ཚུགས་ཐུབ་པར་བདེན་གྲུབ་པར་བཟུང་བ་དེ་ཉིད་ཡིན་ལ་ཁྱེད་ཀྱིས་ཀྱང་དེ་ཉིད་ཚད་གྲུབ་ཏུ་རང་ལུགས་ལ་བཞག་ནས་ཚད་མ་གཞན་གྱིས་ཀྱང་གནོད་པ་ཡོད་པར་ཁས་མ་བླངས་བའི་ཕྱིར། དེས་ན་དངོས་ཆོས་ལ་བདེན་གྲུབ་ཞེན་དོན་དུ་ཁས་ལེན་པ་འདི་ལ་ནི་ཐ་སྙད་དུ་ཡང་ལས་རྒྱུ་འབྲས་སོགས་འཇོག་པར་ནུས་རེ་སྐན་ཏེ། ཇི་ལྟར་རྒྱུ་རང་རང་གི་ངོ་བོར་བདེན་པ་ཚད་གྲུབ་དང༌། འབྲས་བུ་རང་རང་གི་ངོ་བོར་བདེན་པ་ཚད་མས་གྲུབ་ན་དེ་གཉིས་དུས་མཉམ་པར་བདེན་ནམ་མི་མཉམ་པར་བདེན། དང་པོ་ལྟར་ན་དེ་ཉིད་ཀྱི་ཕྱིར་རྒྱུ་འབྲས་སུ་འགལ། གཉིས་པ་ལྟར་ན་གཅིག་ཡོད་གཅིག་མེད་ཀྱི་དངོས་པོ་འབྲེལ་པ་མེད་པས་དེ་ལས་ཀྱང་རྒྱུ་འབྲས་སུ་འགྲུབ་པའི་ཕྱིར། ཁོ་བོ་ཅག་ནི་འདི་ལྟར་སྨྲ་བར་བྱེད་དེ། རྒྱུ་འབྲས་ཀྱི་རྣམ་བཞག་ཚུར་མཐོང་ལ་དོན་བྱེད་པ་ལྟར་ཚད་མས་མ་གྲུབ་ཀྱང་མ་བརྟགས་ལྟོས་པར་བཞག་ཙམ་ལ་ལས་འབྲས་ཀྱི་གྲགས་པ་དེ་གྲགས་པ་ལྟར་དེ་ངོར་བསླུ་མེད་དུ་འབྱུང་རུང་ངོ་བྱ་བ་ཙམ་ཞིག་བརྗོད་པར་བྱེད་དོ། །

ད་ནི་ཁྱེད་ཀྱི་ལུགས་དེ་ལ་དོན་གྱི་སྐྱོན་ཆེན་པོ་བླ་ན་མེད་པ་སྣང་བས་དེའི་གནད་མཚང་སྦ་བསྲི་མེད་པར་བཀྲོལ་ན། ཀུན་རྫོབ་བདེན་པའི་ཆོས་ཚད་མས་གྲུབ་ན་ཀུན་རྫོབ་ཀྱི་ཡུལ་ཡིད་དུ་འོང་མི་འོང་བའི་ཆོས་སོགས་ཚད་གྲུབ་ཏུ་འགྱུར་ལ། དེ་གྲུབ་ན་ཆགས་སྡང་གི་ཆོས་སོགས་སྐྱེ་བར་རིགས་མི་རིགས་ཚད་མས་གྲུབ་པར་འགྱུར་ལ། དེ་གྲུབ་པ་ལ་སྐྱོན་ཅིར་འགྱུར་སྙམ་ན། འདིར་འགྱུར་ཏེ། དེ་ལྟ་ན་བཅོམ་ལྡན་འདས་ཀྱི་རྒྱལ་བའི་ཡུམ་སོགས་ངེས་དོན་གྱི་མདོ་རྒྱུད་ལས། ཆོས་ཐམས་ཅད་ལ་ཡིད་དུ་འོང་བ་དང་མི་འོང་བ་སོགས་འཁྲུལ་པར་སྣང་བ་ཉིད་ཀྱི་ཕྱིར་ཚད་མས་གྲུབ་པ་མེད་དེ་མེད་པར་རྟོགས་པ་ན་ཆགས་སྡང་སོགས་རང་བདེན་པ་འཇིག་རྟེན་ན་ཚད་གྲུབ་ཏུ་གྲགས་པ་དེ་སྐྱེ་བར་མི་འགྱུར། དེ་མི་འགྱུར་ན་ལས་དང་ཉོན་མོངས་པ་ལ་སོགས་སྒྲིབ་གཉིས་ཐམས་ཅད་རང་སར་དག་ཅིང་དེ་ལྟར་ཀུན་རྫོབ་ཀྱི་ཡུལ་དང་ཡུལ་ཅན་གྱི་ཆོས་ཐམས་ཅད་མིང་དང་དོན་གང་ཡང་ཚད་མས་མ་གྲུབ་པའི་སྟོང་ཉིད་རྟོགས་པའི་ཤེས་རབ་དང་བསོད་ཚོགས་ཟུང་དུ་འཇུག་པར་བསགས་སྦྱངས་བྱས་པས་དཔག་ཆེན་གྱི་མདའ་ལྟར་ས་ལམ་བགྲོད་ཕུལ་ཆེ་བའི་སྟོབས་ཀྱིས་མྱུར་དུ་བླ་ན་མེད་པ་ཡང་དག་པར་རྫོགས་པར་འཚང་རྒྱ་བར་འགྱུར་རོ་ཞེས་བྱ་བ་དེ་མི་འགྲུབ་པར་འགྱུར་ཏེ། ཀུན་རྫོབ་པའི་གཟུགས་ཡིད་དུ་འོང་མི་འོང་སོགས་རྣམ་པ་ཀུན་ཏུ་ཐ་སྙད་པའི་ཚད་མས་གྲུབ། དེ་གྲུབ་པ་ན་དེ་ལ་བརྟེན་པའི་ཆགས་སྡང་གི་བློ་སྐྱེ་བ་ཡང་ཐ་སྙད་པའི་ཚད་མས་གྲུབ། ཐ་སྙད་པའི་ཚད་མ་སྐྱེ་བར་རིགས་པ་དེ་ཡང་ཀུན་རྫོབ་བདེན་པའི་ཆོས་ཀྱི་ཐ་སྙད་ཀྱི་གནས་ཚུལ་ལ་མི་བསླུ་བར་ཐ་སྙད་པའི་ཚད་མས་གྲུབ། དེ་གྲུབ་ན་གཟུགས་ཡིད་འོང་སོགས་ལ་ཆགས་སོགས་ཀྱི་བློ་དོན་མཐུན་ཚད་གྲུབ་ཏུ་སྐྱེ་བར་འགྱུར་ལ། ཚད་མ་ཡང་དག་གིས་གྲུབ་པའི་ཆོས་ནི་ཚད་མ་གཞན་གྱིས་ཟློག་མི་ནུས་ལ། ནུས་ན་ཚད་མ་ལ་ཡིད་བརྟན་མེད་པར་ཡང་འགྱུར་ལ། དེར་ཡང་མི་འགྱུར་ན་ལས་ཉོན་དང་སྒྲིབ་གཉིས་སོགས་ཀྱང་རིམ་གྱིས་ཟློག་པར་མི་འགྱུར་བའི་ཕྱིར། ཁྱེད་ཅག་ཁྱབ་པ་མེད་དེ། ཀུན་རྫོབ་པའི་ཡུལ་གཟུགས་སོགས་ཡིད་དུ་འོང་མི་འོང་ལ་ཆགས་སྡང་གི་བློ་ཚད་མ་དོན་མཐུན་སྐྱེ་བ་སོགས་ཀྱི་ལས་ཉོན་དང་འཁོར་བའི་རྒྱུ་བྱེད་མི་བྱེད་ཀྱི་རྟགས་ཀྱི་དགག་བྱའི་ཡུལ་གཟུགས་སོགས་ལ་ཆགས་སྡང་གི་བློ་སྐྱེ་བས་ལས་ཉོན་དང་འཁོར་བའི་རྒྱུ་བྱེད་པའི་ཕྱིར་སྙམ་ན། ད་ནི་རྟགས་ཀྱི་དགག་བྱ་ལ་གཟུགས་ཡོད་པར་ཡང་ཁས་ལེན་དགོས་བྱུང་བ་དང༌། སྔར་ནི་རྟགས་ཀྱི་དགག་བྱ་ཤེས་བྱར་མེད་པ་ཞིག་ཀྱང་སྨྲས་པ་ཡིད་ཡུལ་དུ་ཡོད་དམ། དེས་ན་ཁྱེད་འདོད་པའི་རྟགས་ཀྱི་དགག་བྱའི་གཟུགས་སོགས་ལ་བདེན་གྲུབ་དང་དེ་ལ་ཆགས་སྡང་གི་འཛིན་པ་དང་བྲལ་ཡང་འཁོར་བ་ལས་འཕགས་པ་ལ་ནི་ཏིལ་འབྲུ་ཙམ་མི་ཕན་ཏེ། བདེན་འཛིན་དང་ཆགས་སྡང་སྐྱེ་བའི་འཁྲུལ་པའི་ཞེན་ཡུལ་སུན་ཚད་ལྡན་དུ་མ་ཕྱུང་བའི་ཕྱིར། རི་བོང་གི་རྭ་ལ་བདེན་པ་དང་ཆགས་སྡང་དང་བྲལ་བའི་བློ་བཞིན་ནོ། །

ཡང་འདི་ལྟར་དཔྱད་པར་བྱ་སྟེ། ཁྱེད་འཁོར་བར་སྐྱེ་བྱེད་ཀྱི་ལས་ཉོན་ཆགས་སྡང་སོགས་སྐྱེ་བའི་ཡུལ་ནི་རྟགས་ཀྱི་དགག་བྱར་གྱུར་པའི་གཟུགས་ཡིད་དུ་འོང་བ་དང་མི་འོང་བ་ཡིན་སྙམ་ན། འོ་ན་ལས་ཉོན་གསོག་པའི་རྟེན་དུ་ཡུལ་དེ་དམིགས་པར་རུང་བ་ཞིག་གམ་མི་རུང་བ་ཞིག །མི་རུང་ན་ཆགས་སྡང་སོགས་སྐྱེ་བའི་ཡུལ་དམིགས་པ་མེད་པ་ཉིད་ཀྱིས་སེམས་ཅན་ཐམས་ཅད་འབད་མེད་དུ་གྲོལ་བར་འགྱུར་ལ། དེ་ཡང་འདོད་མི་ནུས་ཏེ། ཡུལ་ཉེ་བ་ལས་ཕྲ་རྒྱས་སྐྱེ་བ་ཉིད་ཀྱི་ཕྱིར། ཇི་སྐད་དུ། ཕྲ་རྒྱས་སྤངས་པ་མ་ཡིན་དང༌། །ཡུལ་ནི་ཉེ་བར་གནས་པ་དང༌། །ཚུལ་བཞིན་མ་ཡིན་ཡིད་བྱེད་ལས། །ཉོན་མོངས་རྒྱུ་ནི་ཚང་བ་ཡིན། །ཞེས་འབྱུང་ངོ༌། །རུང་ན་ཐ་སྙད་ཚད་གྲུབ་ཀྱི་གཟུགས་དེ་ཉིད་དུ་བདེན་པར་གྲུབ་པར་དམིགས་སམ། དེ་ལས་གཞན་དུ་བདེན་པར་གྲུབ་པ་དམིགས། དེ་ཉིད་དུ་གྲུབ་པར་དམིགས་ན་ཐ་སྙད་ཚད་གྲུབ་ཀྱི་གཟུགས་བདེན་མེད་དུ་འདོད་པ་དང་འགལ། དེ་ལས་གཞན་དུ་གྲུབ་ན་རྟགས་ཀྱི་དགག་བྱའི་གཟུགས་དེ་འདྲ་སྔར་རྒྱ་བོད་ན་མཐོང་བ་ལྟ་ག་ལ་ཞིག་ཐོས་པ་ཡང་མེད་པ་དེ་ཙོང་ཁ་པ་ཆེན་པོ་ཉིད་ཀྱི་རྩལ་བཤད་དུ་མཛད་པས་དེའི་གཟུགས་གཟིགས་པ་ལས་འོས་མེད་པས་གཟུགས་དེ་ཁ་དོག་དང་དབྱིབས་ཇི་ལྟར་འདུག་ཀྱང་འཆད་རིགས་ལ། ཡང་ཁྱེད་རྟགས་ཀྱི་དགག་བྱ་ཤེས་བྱ་ལ་གཏན་མེད་པར་དགྲ་གཉེན་ལ་ཆགས་སྡང་སྐྱེ་བ་ནི་གང་ཟག་གི་བདག་གཏན་མེད་ཀྱང་དེ་ལ་དམིགས་ནས་ཆགས་སྡང་སྐྱེ་བ་ལྟ་བུའོ་ཞེ་ན། ཁོ་བོ་ཅག་གི་ཕྱོགས་ལ་འཐད་དེ། ཆོས་ཐམས་ཅད་དེ་དེར་སྣང་བརྟགས་ལྟར་གྲུབ་པ་མེད་ཀྱང་བཏགས་ངོ་ན་ཡུལ་དང་ཡུལ་ཅན་དུ་དམིགས་ནས་འཁྲུལ་པ་སྐྱེ་བ་མི་འགལ་བར་གཟུགས་དང་ཆགས་སོགས་ཀྱང་ཡུལ་ཡུལ་ཅན་དེ་དེར་མ་གྲུབ་ཀྱང་ཐོག་མེད་ནས་འཁྲུལ་བའི་བཏགས་བཞག་གི་ཡུལ་ཡུལ་ཅན་གྱི་འཁྲུལ་པ་སྐྱེ་བ་མི་འགལ་ལ། ཁྱེད་ལ་གང་ཟག་གི་བདག་གཏན་མེད་དུ་འདོད་པ་ལྟ་ག་ལ་ཞིག །བདག་ཐ་སྙད་པའི་ཚད་གྲུབ་ཏུ་འདོད་ལ། དེ་ལྟ་ན་ཐེག་པ་ཆེ་ཆུང་གི་ཆོས་མངོན་པ་གོང་འོག་ནས་བདག་ཐ་སྙད་དུ་ཡང་རྫས་གྲུབ་པར་མེད་པས་མཐོང་སྤང་གི་བདག་ལྟ་ལ་དམིགས་པས་གཞི་མེད་དང༌། སྒོམ་སྤང་གི་ཉོན་མོངས་ཡུལ་གཟུགས་སོགས་ཐ་སྙད་དུ་ཡང་ཚད་གྲུབ་ལ་དམིགས་ནས་སྐྱེ་བས་གཞི་ཡོད་པར་གསུངས་ལ། ཁྱེད་དེ་ལྟའི་རྣམ་གཞག་ཀྱང་འདོད་པའི་ངེས་པ་མི་སྣང་སྟེ། རྒྱལ་བའི་དགོངས་དོན་ལས་ཕྱིན་ཅི་ལོག་ཏུ་སྨྲ་དགོས་པ་ཉིད་ཀྱི་ཕྱིར། བདག་ལྟ་ལ་དམིགས་ནས་ཆགས་སོགས་སྐྱེ་བའི་དམིགས་བསལ་དེ་ཡུལ་གཞན་ལ་བརྟེན་ནས་ཆགས་སོགས་སྐྱེ་བའི་ཚུལ་ལ་མི་མཚུངས་པར་སྟོན་པ་སངས་རྒྱས་ཀྱིས་བཀའ་སྩལ་པ་དེ་ཉིད་ལ་ཁོ་བོ་ཡིད་རྟོན་པས་ཆགས་སོགས་ཀྱི་ཉོན་མོངས་ཐམས་ཅད་སྐྱེ་བའི་དམིགས་ཡུལ་ཤེས་བྱར་ཡོད་མེད་དུ་འདོད་པའི་མཚུངས་པའང་ཅི་སྟེ་ཁས་ལེན་པར་རིགས།

ཡང་ན་རྣམ་གྲངས་འདི་ལྟ་བུར་ཡང་བརྗོད་པར་བྱ་སྟེ། ཁྱད་པར་ཆགས་སོགས་སྐྱེ་བའི་ཡུལ་ཤེས་བྱར་གཏན་མེད་ཅེས་སྨྲ་ན་ནི་སློབ་དཔོན་ཆེན་པོ་ཟླ་བ་གྲགས་པའི་བཞེད་པ་ལ་ཆེས་སྐུར་པ་བཏབ་པ་ཡིན་ཏེ། དགེ་བའི་བཤེས་གཉེན་སྐུ་མཆེད་གསུམ་དང་པ་ཚབ་བུ་བཞི་སོགས་ཐལ་འགྱུར་བའི་ཡིག་ཆ་རྙིང་པ་མང་པོར་ཐེག་པ་ཐུན་མོང་གི་མདོ་མངོན་རྣམས་སུ་བདག་ལྟ་ལ་དམིགས་པའི་ཉོན་མོངས་སྤངས་པས་ཡང་སྲིད་ལེན་པའི་རྟེན་འབྲེལ་ལུགས་ལྡོག་ཏུ་འགག་པས་མྱང་འདས་ཐོབ་པར་བཤད་ཀྱང་དྲང་བའི་དོན་ཡིན་ཏེ། ཐེག་ཆེན་ཐུན་མོང་མིན་པའི་མདོ་མངོན་རྣམས་སུ་བདག་ལྟ་ལ་དམིགས་པའི་ལས་ཉོན་གྱི་རྟེན་འབྲེལ་གྱི་འགྲོས་ཀྱིས་འཁོར་བའི་རྒྱུ་བྱེད་པ་ལྟར་ཡུལ་ལ་དམིགས་པའི་ལས་ཉོན་གྱི་རྟེན་འབྲེལ་གྱི་འགྲོས་ཀྱི་ཡང་འཁོར་བའི་རྒྱུ་བྱེད་པས་ཡུལ་ཕུང་སོགས་ཀྱི་ཆོས་ལ་བདག་བདེན་དུ་འཛིན་པ་མ་སྤངས་པ་དེ་སྲིད་དུ་གང་ཟག་གི་བདག་ལྟ་འཁོར་བཅས་སྤངས་ཀྱང་འཁོར་བ་ལས་ཐར་བར་མི་འགྱུར་བས་དེ་འགྱུར་ཆེད་ཆོས་ཀྱི་བདག་མེད་རྟོགས་དགོས་སོ་ཞེས་བྱ་བ་ངེས་དོན་དུ་གནས་པ་དེ་འཕགས་པ་ཀླུ་སྒྲུབ་དང་དཔལ་ལྡན་ཟླ་བ་སོགས་ཀྱི་བཞེད་པའོ་ཞེས་གསལ་བར་བཤད་པ་དང་ཡང་ཆེས་འགལ་བར་འགྱུར་རོ། །བླ་མ་ཆེན་པོ་ཙོང་ཁ་པ་ཁྱེད་ལྟ་བུ་སྙིགས་དུས་ཀྱི་བསྟན་འཛིན་ཆེན་པོར་བྱོན་པ་ལས་ལྟ་སྒོམ་སྤྱོད་པ་འདི་ལྟ་བུ་སྤེལ་བ་ནི་གདུལ་བྱ་མཐའ་ཡས་པས་གང་ཟག་སྐལ་ལྡན་དུ་མའི་དང་གར་འཇེབས་པར་འགྱུར་ཡང་སྐལ་མེད་འགའ་ལ་ནོར་བུའི་གླིང་དུ་སླེབ་པའི་དེད་དཔོན་གྱིས་རང་གི་ཚོང་ཕྲུག་གི་ཚོགས་ལ་མི་རབས་བདུན་ཚུན་དབུལ་བ་སེལ་ཆེད་ཁ་ཟས་རུལ་བ་ཡིད་བཞིན་གྱི་ནོར་བུའོ་ཞེས་སྦྱིན་པ་ལྟ་བུར་གྱུར་པ་འདི་ག་ལ་འོས་པས་ལེགས་པར་དགོངས་ནས་གདུལ་བྱ་གདུལ་ཐབས་ཀྱི་ཕྲིན་ལས་ཁ་བསྒྱུར་བར་མཛད་པར་ཅིས་མི་གནང༌། དེས་ན་ཀུན་རྫོབ་ཀྱི་ཆོས་འདི་དག་ལ་ཐ་སྙད་པའི་ཚད་མས་གྲུབ་ན་ཡོད་སྲིད་པ་མ་ཡིན་ཏེ། ཀུན་རྫོབ་ཀྱི་ཆོས་ལ་དངོས་པོ་དང་དངོས་མེད་གཉིས་ལས་དཔྱད་ན་དངོས་པོ་དང་དངོས་མེད་ཀྱི་ཆོས་གཉིས་ཀ་རང་རང་གི་ངོ་བོར་མ་གྲུབ་ཀྱང་མ་དཔྱད་ན་ལྟོས་ངོ་ནས་ཕན་ཚུན་བརྟེན་པར་འདུས་བྱས་ཆ་ན་དངོས་པོ་དང་དངོས་མེད་ཀྱི་ཀུན་རྫོབ་ཀྱི་ཆོས་གཉིས་ཀ་འདུས་བྱས་སུ་བཞག་ན། འདུས་བྱས་ཀྱི་ཆོས་དེའི་མིང་དོན་ཐ་སྙད་པས་བཟུང་བ་ལྟར་གྲུབ་བམ་སྙམ་པ་ལ། མ་གྲུབ་བོ་ཞེས་འཕགས་པ་ཀླུས་དབུ་མའི་མདོ་ལས། འདུས་བྱས་བརྟགས་པའི་རབ་བྱེད་རྒྱ་ཆེར་བཀའ་སྩལ་པ་ཉིད་ཀྱི་ཕྱིར། དངོས་པོ་ཚད་མས་གྲུབ་ན་འདུས་བྱས་ནས་གྲུབ་དགོས་པ་ལས། དངོས་པོ་འདུས་བྱས་པ་ཙམ་ཡང་བཀག་ན་དེ་འདུས་བྱས་པའི་དངོས་པོ་ལྟ་ག་ལ་འགྲུབ་སྟེ། མ་མེད་པར་བུ་མི་འབྱུང་བ་བཞིན་ནོ། །དེས་ན་འདུས་བྱས་ལ་སྐྱེ་བ་སོགས་ཡོད་དགོས་ན་དེ་ཡང་མི་རིགས་ཏེ། སྐྱེ་བ་སོགས་མི་འགྲུབ་པའི་ཕྱིར། ཇི་སྐད་དུ། དེ་ཕྱིར་སྐྱེ་བཞིན་ཉིད་དང་ནི། །སྐྱེ་བ་ཡང་ནི་ཞི་བ་ཉིད། །ཅེས་དང༌། རེ་ཞིག་ཡོད་དང་མེད་པ་ཡང༌། །སྐྱེ་བར་རིགས་པ་མ་ཡིན་ཏེ། །ཡོད་མེད་ཉིད་ཀྱང་མ་ཡིན་ཞེས། །གོང་དུ་བསྟན་པ་ཉིད་ཡིན་ནོ། །ཞེས་དང༌། ཇི་ལྟར་སྐྱེ་བ་རང་དང་ནི། །གཞན་གྱི་བསྐྱེད་པ་མ་ཡིན་ཞིང༌། །སྐྱེ་བར་འདི་ནི་མ་སྐྱེས་པ། །རང་གི་བདག་ཉིད་ཅི་ལྟར་བསྐྱེད། །ཅེས་དང༌། གང་ཚེ་ཆོས་རྣམས་ཐམས་ཅད་ཀྱི། །སྐྱེ་བ་འཐད་པར་མི་འགྱུར་བ། །དེ་ཚེ་ཆོས་རྣམས་ཐམས་ཅད་ཀྱི། །འགག་པ་འཐད་པར་མི་འགྱུར་རོ། །རེ་ཞིག་དངོས་པོ་ཡོད་པ་ལ། །འགག་པ་འཐད་པར་མི་འགྱུར་རོ། །ཞེས་དང༌། གཅིག་ཉིད་ན་ནི་དངོས་པོ་དང༌། །དངོས་པོ་མེད་པར་འཐད་པ་མེད། །དངོས་པོ་མེད་པར་གྱུར་པ་ལའང༌། །འགག་པ་འཐད་པར་མི་འགྱུར་རོ། །མགོ་གཉིས་པ་ལ་ཇི་ལྟར་ནི། །བཅད་དུ་མེད་པ་དེ་བཞིན་ནོ། །ཞེས་དང༌། སྐྱེ་དང་གནས་དང་འཇིག་པ་དག །མ་གྲུབ་ཕྱིར་ན་འདུས་བྱས་མེད། །འདུས་བྱས་རབ་ཏུ་མ་གྲུབ་པས། །འདུས་མ་བྱས་ནི་ཇི་ལྟར་གྲུབ། །ཅེས་འབྱུང་བས། དངོས་པོ་འདུས་བྱས་པའི་ཆོས་ཐ་སྙད་པའི་ཚད་མས་གྲུབ་པ་ཡོད་པ་མ་ཡིན་ཏེ། འདུས་བྱས་ཀྱི་ཆོས་ཀྱི་བདག་ཉིད་ནི་སྐད་ཅིག་མ་ཡིན་ཅིང༌། གང་སྐད་ཅིག་གི་ཆ་ནི་བྱིས་པའི་ཐ་སྙད་ཚད་མས་རྟོགས་པར་མི་འགྱུར་ཏེ། རྟོགས་ན་དེ་ཉིད་འཕགས་པར་འགྱུར་བའི་ཕྱིར། དེ་ལས་གཞན་དངོས་པོ་འདུས་བྱས་ཀྱི་སྐད་ཅིག་གི་ཆ་ནི་རིགས་པས་དཔྱད་ན་རང་གྲུབ་དུས་ཀྱི་སྐད་ཅིག་གཉིས་པར་མི་སྡོད་ལ། སྐད་ཅིག་ལ་བྱ་བྱེད་མེད་པས་རིགས་པས་དཔྱད་མི་བཟོད་པར་རིགས་ངོར་སྐད་ཅིག་མར་གྲུབ་པ་ཙམ་ཡང་མེད་པས་བསླུ་ཆོས་རྫུན་པ་ཁོ་ནའི་ཕྱིར་དངོས་པོ་དང་འདུས་བྱས་ཀྱི་ཆོས་ལ་དོན་བྱེད་པ་ཅན་གྱི་བྱ་བྱེད་རང་བདེན་པ་ཡང་དག་པའི་ཚད་མས་གྲུབ་པ་སྨྲ་བ་འདི་ནི་རྟོག་གེ་པ་དག་གིས་བརྟགས་པ་ཁོ་ན་ལྟར་ཡིན་ཏེ། འཇིག་རྟེན་གྱི་མ་བརྟགས་མ་དཔྱད་པའི་གྲགས་པ་ལྟར་ཡང་མ་བརྗོད། རྒྱལ་བ་སྲས་བཅས་བཞེད་པའི་དབུ་མའི་རིང་ལུགས་རྣམ་པར་དག་པ་དེ་ལ་ཡང་ཆེས་འཇིགས་པ་དང་བཅས་ཏེ། འཇིག་རྟེན་པའི་ལུགས་དང་འཇིག་རྟེན་ལས་འདས་པར་སྨྲ་བའི་ཕྱོགས་གཉིས་ཀ་བཏང་བར་བྱས་ནས་གང་ཡང་མིན་པ་གྱི་ན་བར་སྨྲ་བའི་ཕྱིར་ཏེ། དཔལ་ལྡན་ཟླ་བས་འཇུག་འགྲེལ་དུ། སྐྱེ་བོ་མ་བྱང་བ་གནག་རྫི་དང་བུད་མེད་ལ་སོགས་པ་ཡན་ཆད་ལ་གྲགས་པའི་སྐྱེ་བ་དང་འཇིག་པ་ལ་སོགས་པའི་ཕྱིན་ཅི་མ་ལོག་པ་ཡང་དག་པར་ངེས་པར་མ་བཟུང་བར་ཕུལ་དུ་བྱུང་བར་འགྲོ་བར་འདོད་པས་ཤིང་ལ་འཛེགས་ན་ཡལ་ག་སྔ་མ་བཏང་ནས་ཡལ་ག་ཕྱི་མ་བཟུང་བ་ལྟར་ལྟུང་བ་ཆེན་པོས་ལྟ་བ་ངན་པའི་རི་སུལ་དག་ཏུ་ལྟུང་བར་འགྱུར་ཞིང་བདེན་གཉིས་མཐོང་བ་དང་བྲལ་བས་འབྲས་བུ་མི་ཐོབ་པར་འགྱུར་རོ། །ཞེས་འབྱུང་བ་ལྟར་ཤེས་པར་བྱའོ། །

ངག་དོན། ཇོ་བོ་ཨ་ཏི་ཤའི་གསུང་ལས། འཕགས་མཆོག་ཀླུ་སྒྲུབ་ཀྱི་དགོངས་པ་སངས་རྒྱས་བསྐྱངས་དང་ཟླ་གྲགས་ཀྱིས་ཕྱེས་པའི་ཟབ་དོན་འདི་རྟོགས་པར་དཀའ་བ་ཉིད་ཀྱིས་འཕགས་པའི་ཡུལ་ན་ལུགས་འདི་ལྟ་བུ་འཛིན་པ་ཉིན་སྐར་ལྟར་དཀོན་པར་གསུངས་ལ། །དེས་ན་བོད་ཀྱི་ཡུལ་འདིར་ཡང་བསྟན་པ་སྔ་དར་གྱི་དུས་རང་རྒྱུད་ཀྱི་དབུ་མའི་ལུགས་དར་ཆེ་ལ། བསྟན་པ་ཕྱི་དར་གྱི་དུས་འདིར་ཡང་ཇོ་བོ་རྗེ་ཆེན་པོ་དང་སྒྲ་བསྒྱུར་མར་པ་ལོ་ཙཱ་བ་ཡབ་སྲས་ཀྱིས་དབུ་མ་ཐལ་འགྱུར་བའི་སྲོལ་གཏོད། རྗེ་སྒམ་པོ་པ་སློབ་མ་ཡང་སློབ་ཉིང་སློབ་ཏུ་གྱུར་པ་ཁ་ཤས་དང༌། པ་ཚབ་བུ་བཞི་དང་བཅས་པས་ཅུང་ཟད་རྒྱས་པར་མཛད་པར་དགོངས་ཀྱང་རྒྱ་ཆེར་འཕེལ་མ་ནུས་ཤིང༌། དེང་སང་ནི་ཐལ་འགྱུར་བའི་ལུགས་སྒྲ་ཙམ་ཡང་གྲགས་པར་མ་གྱུར་པའི་སྐབས་འདིར་བདག་གི་ཡབ་རྗེ་ཆེན་པོ་སངས་རྒྱས་མཉན་པ་གྲུབ་ཐོབ་བྱ་བ་བསམས་བཞིན་དུ་སྲིད་པར་སྐྱེ་བ་སྤྲུལ་པའི་ཡེ་ཤེས་ཀྱི་སྐུ་གང་ལས་ཁོ་བོ་ཅག་གིས་མགོན་པོ་ཀླུ་སྒྲུབ་ཡབ་སྲས་བཞེད་པའི་དབུ་མའི་རིང་ལུགས་ཆེན་པོ་འདི་བཀའ་དྲིན་དུ་ནོད་པ་ལས་དེང་སང་ཐལ་འགྱུར་བའི་ལུགས་མཆོག་ཇི་བཞིན་གྱི་ལྟ་སྒོམ་སྤྱོད་པའི་རོ་ལ་དགའ་མགུར་ལོངས་སྤྱོད་དུ་རོལ་བ་ནི་བྱང་གི་ཕྱོགས་འདིར་མངོན་སུམ་དུ་ཁོ་བོ་ཅག་ཁོ་ནར་བས་སོ། །

འོ་ན་གངས་ཅན་གྱི་ཁྲོད་འདིར་ཐལ་འགྱུར་བའི་ཁ་འཛིན་འདི་ཙམ་དུ་སྣང་བ་དེ་ཐམས་ཅད་ལ་ཐལ་འགྱུར་བའི་ལུགས་ཀྱི་སྒྲ་ཆེས་ཆེར་གྲགས་ནས་ཁས་ལེན་པ་མ་ཡིན་ནམ་ཞེ་ན། བརྗོད་པ་བྱ་སྟེ། འཕགས་པའི་ཡུལ་ན་ཉིན་སྐར་ལྟར་དཀོན་པའི་ཐལ་འགྱུར་བའི་ལུགས་དེ་ནི་དེང་སང་བྱང་ཕྱོགས་གངས་ཅན་ན་ཐལ་འགྱུར་བར་སྨྲ་བའི་སྡེ་ཆེན་པོ་འདིས་སྨྲ་བ་ནི་མ་ཡིན་ཏེ། སྔོན་འཕགས་ཡུལ་ན་བསྟན་པ་རྣལ་མ་ཡོད་དུས་ཀྱང་བསགས་པར་ཅན་གྱི་སྐལ་ལྡན་དཀོན་པས་ཐལ་འགྱུར་བའི་ལུགས་དེ་ཉིན་སྐར་ལྟར་དཀོན་ལ། དེང་སང་བོད་མཐའ་ཁོབ་མུན་པའི་གླིང་འདིར་བསྟན་པ་ལྔ་བརྒྱ་མཐའ་མ་ལ་ཉེ་བ་ལ་བབས་པ་ན་བསགས་པ་ཅན་གྱི་ཐལ་འགྱུར་བ་མཚན་མོའི་སྐར་མ་ལྟར་བགྲང་གིས་མི་ཆོད་པ་འདི་ལྟ་བུ་འབྱུང་བ་དུས་ཀྱིས་འགྲུབ་པའི་སྐབས་ཡོད་པ་མི་སྲིད་པའི་ཕྱིར། འོ་ན་ཁྱོད་ཅག་འདོད་པའི་ཐལ་འགྱུར་བ་ཉུང་གཞན་དག་གི་ལུགས་ཀྱིས་འདོད་པའི་ཐལ་འགྱུར་བ་མང་བའི་རྒྱུ་མཚན་ཅི་ཞེ་ན། རྒྱལ་བ་མ་ཕམ་པས། དམན་པར་མོས་ཤིང་ཁམས་ཀྱང་ཤིན་ཏུ་དམན། །གྲོགས་པོ་དམན་པ་དག་གིས་ཡོངས་བསྐོར་བ། །ཟབ་ཅིང་རྒྱ་ཆེ་ལེགས་པར་བཤད་པའི་ཆོས། །འདི་ལ་གལ་ཏེ་མོས་མེད་གྲུབ་པ་ཡིན། །ཞེས་འབྱུང་བ་ཉིད་ཀྱིས་ཤེས་སོ། །དེ་ལྟ་ན་ཡང་རྒྱལ་བ་སྲས་བཅས་ཀྱི་དབུ་མའི་བསྟན་པ་ཡང་རྒྱ་ཆད་ཕྱོགས་ལྷུང་དང་བྲལ་བ་ཁོ་ནར་གནས་པས་གངས་ཅན་གྱི་ཁྲོད་འདིར་དེང་སང་ས་དར་གནམ་དར་མི་དར་ཁྱི་དར་ལ་སོགས་པའི་ཐལ་འགྱུར་བའི་ལུགས་འདི་ཡང་རྒྱལ་བ་སྲས་བཅས་བཞེད་པའི་དབུ་མའི་བསྟན་ཚུལ་ཡང་དག་པར་རིག་པར་བྱས་ནས་མཆོག་ཏུ་དད་པར་བྱ་བའི་ཡུལ་ཁོ་ནར་ཐེ་ཚོམ་དང་བྲལ་བར་འཛིན་དགོས་ཏེ། དེང་སང་བོད་ན་རྒྱ་ནག་ཧྭ་ཤང་ལྟ་བ་རྣམ་པར་མ་དག་ཅེས་གྲགས་ཀྱང༌། པོ་ཏོ་བའི་བེའུ་བུམ་སྔོན་པོ་རྩ་འགྲེལ་ལས། ཧྭ་ཤང་གི་ལུགས་འདི་བཅོམ་ལྡན་འདས་ནས་གནས་བརྟན་བ་ཀུ་ལི་བརྒྱུད་ནས་རྒྱ་མཚོའི་མཐར་བརྒྱུད་དེ་རྒྱ་ནག་མཁན་པོའི་བར་བླ་རབས་བདུན་ལས་མ་སོང་བའི་དབུ་མའི་ལུགས་རྣམ་དག་ཅིག་ཡིན་པས་གུས་པ་བསྐྱེད་དགོས་པར་གསུངས་པ་ལྟར་འདིར་ཡང་དེ་བཞིན་དུ་ཤེས་པར་བྱ་དགོས་ཏེ། ཆོས་རྣམས་ཀྱི་བདེན་པ་གཉིས་ཀྱི་ཆོས་ཉིད་ཇི་ལྟ་བ་དེ་ལྟའི་ཚུལ་ནི་སྒྲིབ་བྲལ་ཡང་དག་པར་རྫོགས་པའི་སངས་རྒྱས་ཁོ་ནའི་མཁྱེན་པའི་ཡུལ་ཡིན་པའི་ཕྱིར་ཏེ། རང་ཅག་ཚུར་མཐོང་དག་གིས་ལུང་ཙམ་གྱི་རྗེས་སུ་འབྲངས་ནས་ཁ་ཚོམ་གཅོད་པར་མི་རིགས་པའི་ཕྱིར་རོ། །

དེ་ལྟ་ན་ཡང་ཙོང་ཁ་པ་ཆེན་པོས་གསུང་རབ་ཀྱི་དགོངས་པ་འགྲེལ་ཚུལ་འདི་ལ་བརྗོད་ན། རྒྱ་ཆེན་ཐེག་པ་ཆེ་ཆུང་ལས་འབྱུང་བའི། །ཆོས་མངོན་པ་དང་ཁྱད་པར་མ་ཕམ་པས། །ལེགས་པར་བཀྲལ་བའི་ཆོས་ཚུལ་ཟབ་མོ་དང༌། །རང་རྒྱུད་སྨྲ་བའི་དབུ་མའི་གསུང་རབ་ལ། །ཞི་བའི་སྒོ་ཆེན་མ་དོར་ཐག་བཅད་ནས། །ཟླ་གྲགས་ལུགས་ཀྱི་དབུ་མ་དེ་ཉིད་ལ། ཞི་བའི་སྒོ་ཆེན་མཆོག་ཏུ་བསྔགས་མཛད་མོད། །དེ་ལྟ་ན་ཡང་དེ་ཡི་ལུགས་བཟང་ནི། །འཆད་ཚེ་དཔལ་ལྡན་ཟླ་བའི་བཞེད་པ་མཆོག །སྔོན་རབས་སྤྲུལ་པའི་ལོ་པཎ་དུ་མ་ཡིས། །བཤད་བསྒྱུར་སྒོམ་པས་ཐར་པར་གཤེགས་ལམ་དུ། །གྱུར་པའི་དབུ་མའི་ཚུལ་དེ་བཤད་པ་བརྒྱས། །བཀག་ནས་ཟླ་གྲགས་ལུགས་ཞིག་གསར་བརྩམས་ཏེ། །འཇམ་པའི་དབྱངས་ཀྱི་མན་ངག་དང་སྦྱར་ནས། །འཆད་ཅིང་འདི་ཡི་དོན་དང་མི་མཐུན་པའི། །མདོ་སྔགས་ཀུན་གྱི་ལྟ་སྒོམ་ཐམས་ཅད་ལ། །འཁྲུལ་བཅས་ཉིད་ཕྱིར་རྩ་བཞིན་འདོར་དགོངས་པས། །སྔོན་རབས་ས་དྭགས་ཇོ་ཞལ་རྫོགས་ཆེན་དང༌། །ཞི་བྱེད་གཅོད་ཡུལ་སོགས་ཀྱི་ལྟ་བ་ཀུན། །ངན་སྐྱུགས་ཁྲོན་པ་ལྟ་བུར་ཤེས་བྱ་ཞེས། །མཁས་གྲུབ་དགེ་ལེགས་དཔལ་དེས་ལྷག་པར་བསྒྲགས། །དེ་ཚེ་སྔོན་བྱུང་སྐྱེས་ཆེན་དམ་པ་དང༌། །ཆོས་རྣམས་ཀུན་ལའང་འཁྲུལ་པ་མེད་སྙམ་ནས། །བདག་གིས་ཅུང་ཟད་ཙམ་ཞིག་བརྗོད་པ་ལས། །རང་ལྟ་ལ་ཆགས་གཞན་ཕྱོགས་ལ་སྡང་བའི། །ཕྱོགས་རིས་འཛིན་པའི་དྲི་མ་ཀུན་སྤངས་ནས། །རྟོན་པ་བཞི་དང་ལྡན་པས་ཡང་དག་བརྗོད། །ཅེས་སྨྲས་སོ། །

གངས་ཅན་གྱི་ཁྲོད་འདིར་དེང་སང་ཁྱིམ་པ་འདོད་ཡོན་གྱི་རོ་ལ་ཆེས་བརྐམ་ཆགས་ཅན་འགའ་ཞིག་ལ་ལྟོས་ནས་རབ་བྱུང་གི་ཚུལ་བཟུང་བ་ཚེ་སྔ་མར་བྲམ་ཟེ་ལ་སོགས་པའི་གཙང་སྦྲར་སྤྱོད་པའི་སྤྱོད་པ་རྒྱུ་མཐུན་གྱི་འབྲས་བུ་ཚེ་འདིར་འབག་བཙོག་ལ་སོགས་པ་ལ་ཆེས་ཡ་ང་བར་བལྟ་ཞིང་འཁྲིག་པའི་ཆོས་བསྟེན་པ་ལ་རང་བཞིན་གྱིས་མི་དགའ་བར་བྱེད་པའི་སྐྱེ་བོ་གང་དག །བཅོམ་ལྡན་འདས་ཀྱི་ཐེག་པ་གསུམ་ནས་འབྱུང་བའི་འཁོར་འདས་ཀྱི་རྒྱུ་འབྲས་ཇི་སྐད་དུ་གསུངས་པ་ལ་ཡིད་ཆེས་མེད་པར་དགེ་སློང་གི་རྟགས་ཅན་དག་གིས་དམག་གི་སྦྱོར་བ་དང༌། རྒྱལ་པོའི་ཞལ་ལྕེ་གཅོད་པར་བྱེད་པ་དང༌། སྐྱེ་བོའི་ཚོགས་ལ་དཔྱ་ཆེན་པོ་སྡུད་པ་དང༌། དཀོན་མཆོག་གསུམ་གྱི་རྟེན་གཞོམ་པ་དང༌། རང་དང་འགྲན་ཟླར་གྱུར་པའི་དགེ་འདུན་བླ་མའི་ཕུན་ཚོགས་གཞོམ་པ་དང༌། འབངས་ལ་སྲོག་དང་ནོར་གྱི་ཆད་པ་སྦྱིན་པ་དང༌། ཐོས་པ་དང་བསམ་པ་དང་ཤེས་རབ་འགོག་བཞིན་པར་རྡོར་དཀར་ལ་གནས་པ་དང༌། ཆབ་ལེན་ལྷམ་འབུད་ལ་བརྩོན་པ་དང༌། བུད་མེད་ལ་རེག་པ་སྤོང་བ་དང༌། ཚེ་མཚམས་དང་སྒྲུབ་པ་འདག་སྦྱར་བྱེད་པ་དང༌། འབུལ་བ་མི་ལེན་པ་དང༌། བྱིན་ལེན་དང་ལག་ཉ་བསྲུང་བ་སོགས་བྱེད་པའི་གང་ཟག་ས་དགེ་བཀའ་བརྒྱུད་རྙིང་མ་བ་སོགས་སུའི་ཁྲོད་ན་བཞུགས་པ་དེ་དག་ལ་སྟོན་པ་སངས་རྒྱས་ལྟར་མཆོག་ཏུ་བྱེད་ཅིང་དེ་ལྟར་བྱེད་པའི་གང་ཟག་དེའི་ལྟ་བ་ལ་ནོར་བ་ཅི་ཡོད་ཀྱང་བླའི། སྤྱོད་པ་དེ་ཉིད་ཀྱིས་དེའི་རྣམ་གྲོལ་གྱི་དོན་གྲུབ་པར་ལྟ་བ་དེ་དག་ནི་ཆེས་རྨོངས་པ་ཡིན་ཏེ། སློབ་དཔོན་འཕགས་པ་ལྷས། ཚུལ་ཁྲིམས་ལས་ནི་ཉམས་བླའི། །ལྟ་ལས་དེ་ལྟ་མ་ཡིན་ནོ། །ཞེས་འབྱུང་བའི་ཕྱིར།

ཁྱད་པར་སྡོམ་པ་གསུམ་གྱི་རྩ་བ་ལ་ཡ་མི་ང་བར་མ་བྱིན་ལེན་མི་ཆོས་བླ་མའི་རྫུན་དང་སྲོག་གཅོད་པ་དང་ཉེ་བའི་མཚམས་མེད་སོགས་ཀྱི་འབྲས་བུ་ལ་ཅི་ཡང་མི་སྙོམ་པའི་ལོག་ལྟས་བྱ་བ་དེ་དག་ལ་ཚམ་ཚོམ་མེད་པར་འཇུག་ཅིང་སླར་ཆབ་ལེན་ལྷམ་འབུད་མོ་རེག་ཙམ་བསྲུང་བའི་ཚུལ་འཆོས་བྱེད་པའི་ལེགས་སྤྱད་དུ་འདོད་པ་དེ་ལ་སྤྱད་དུ་ཟིན་ཀྱང་འབྲས་བུ་སྡུག་བསྔལ་དུ་སྨིན་པར་འགྱུར་བ་ཡིན་ཏེ། བཤེས་སྤྲིང་ལས། གང་ཟག་ལོག་པར་ལྟ་བས་ལེགས་སྤྱད་ཀྱང༌། །ཐམས་ཅད་རྣམ་པར་སྨིན་པ་མི་ཟད་ལྡན། །ཞེས་འབྱུང་ལ། དེས་ན། དེང་སང་ཁ་ཆུས་བཤལ་བ་དང༌། དགོང་ལྟོ་མི་ཟ་བ་དང༌། དཔུས་སླེབས་སྦྱར་བ་དང་སྐྱེས་པ་ཤ་སྟག་གི་དབུས་སུ་བུད་མེད་ལ་བགྲོད་པ་མེད་པས་བུད་མེད་ལ་འཁྲིག་པ་མི་བསྟེན་པ་ཙམ་གྱི་སྤྱོད་པས་མི་ཚེ་འཁྱོངས་པ་ཡང་ལེགས་པར་སྤྱད་པའི་དགེ་བའི་འབྲས་བུ་དང་ལྡན་པར་ངེས་པ་མ་ཡིན་ཏེ། ཚེ་རབས་སྔ་མར་དགེ་བ་ཅུང་ཟད་བསགས་པའི་རྒྱུ་མཐུན་གྱི་འབྲས་བུ་ལུང་མ་བསྟན་དུ་དྭོགས་པའི་ཕྱིར། དཔེར་ན་བྱང་གི་སྒྲ་མི་སྙན་པས་སྲོག་གཅོད་པར་མི་བྱེད་པ་དང༌། མ་བྱིན་པར་མི་ལེན་པ་ལས་འབྲས་བུ་བདེ་བ་མི་འབྱུང་བ་སྟེ་འདི་འདྲའི་རིས་ཅན་མང་སྟེ། ཕུག་རོན་འབུ་མི་ཟ་བ་ལ་སོགས་པ་ཤིན་ཏུ་མང་བའི་ཕྱིར། འདི་ལ་དགོངས་ནས་སློབ་དཔོན་འཕགས་པ་ལྷས། ཕྱི་རོལ་མུ་སྟེགས་པའི་བྲམ་ཟེའི་བརྟུལ་ཞུགས་ཀྱིས་འཚེ་བ་སྤོང་བ་སོགས་ཕལ་ཆེར་ལེགས་སྤྱད་ཙམ་དུ་ཡང་མི་འགྱུར་བ་རྒྱ་ཆེར་བཤད་པས། རྭ་ཅོ་དང་འཁོར་བའི་ཁྲུས་བུམ་དང་བླ་གོས་ཆ་ཆུང་ངུ་དང་དཔུས་སླེབ་སྦྱར་བའི་སྡོད་ཚུལ་ཙམ་གྱིས་ནི་ཐར་པའི་སྒོ་ཆེན་དབྱེ་བར་ག་ལ་ནུས།། །།

༈ རྡོ་རྗེའི་གསུང༌། **རྟོགས་ལྡན་ལ་ཐབས་ལམ་ལྷག་པར་དགོས་**བྱ་བ་འདི་བཞུགས། བྱ་བ་དག་པར་བཏོན་ན་རྡོར་གསུང་གཉིས་སུ་འགྱུར་ཏེ། གསང་སྔགས་བླ་ན་མེད་པའི་ལམ་དུ་བདག་མེད་རྟོགས་པའི་ཤེས་རབ་བསྐྱེད་པ་རྗེས་དཔག་ཚད་མའི་ངེས་ཤེས་ལ་མི་ལྟོས་བྱ་བ་འདི་བཞུགས་ཞེས་བྱ་བ་དང༌། ཐབས་ཤེས་ཀྱི་བསགས་སྦྱང་ཁྱད་པར་བ་མེད་ན་གསང་སྔགས་རྡོ་རྗེ་ཐེག་པའི་ལམ་གྱི་ཕྱག་རྒྱ་ཆེན་པོ་རྟོགས་པར་མི་འགྱུར་ལ། དེ་མི་འགྱུར་ན་བཀའ་བརྒྱུད་དྭགས་པོ་ལྷ་རྗེ་བའི་སློབ་མ་རྟོགས་ལྡན་ཞེས་བྱ་བའི་མིང་མི་ཐོབ་བྱ་བ་འདི་བཞུགས།

ཞེས་བྱ་བ་ལ་འདོན་པ་དང་པོ་ལ། ཕྱོགས་སྔ་བཞག་པ་དང༌། དེ་དགག་པའོ། །དང་པོ་ནི། ཙོང་ཁ་པ་ཆེན་པོ་ན་རེ། རྡོ་རྗེ་ཐེག་པ་བླ་ན་མེད་པའི་ལམ་གྱིས་འཚང་རྒྱ་བར་བྱེད་པ་ལ་ཐབས་ཤེས་ཟུང་འཇུག་ཏུ་དགོས་པའི་ཤེས་རབ་སྟོང་ཉིད་ཀྱི་ཆ་ནི་དཔལ་ལྡན་ཟླ་བ་གྲགས་པས་ལེགས་པར་ཕྱེས་པའི་ཟབ་མོ་སྟོང་པ་ཉིད་ཡིན་ལ། སྟོང་ཉིད་ཀྱི་དོན་དེ་ཡང་རྒྱ་གར་འཕགས་ཡུལ་བའི་ཐལ་འགྱུར་བ་སྤྱི་དང༌། བོད་གངས་ཅན་ན་སྔར་བྱུང་བའི་ཐལ་འགྱུར་བ་དག་གིས་ལུགས་ཙོང་ཁ་པ་རང་གི་ཡོངས་འཛིན་སྐུ་དྲིན་དོན་མཐུན་ཐོ་ངོ་ཤེས་རྗེ་བཙུན་རེ་མདའ་པ་ཡན་ལ་མ་གྲགས་པས། འོ་ན་སྟོང་ཉིད་ཀྱི་ཚུལ་དེ་ལྟ་བུ་ཞིག་གོ་སྙམ་ན། འཇམ་དབྱངས་དང་བླ་མ་དབུ་མ་པས་གསར་དུ་བསྟན་པའི་སྟོང་ཉིད་ཀྱི་ཚུལ་ཐུན་མོང་མིན་པ་ཞིག་ཡོད་པ་རྟོགས་དགོས་པ་དང༌། དེ་རྟོགས་པའི་ཚུལ་ལ་ཡུལ་སྟོང་ཉིད་དེ་ཡུལ་ཅན་ཞུ་བདེ་ཁྱད་ཅན་གྱིས་དྲངས་པའི་ཚད་མའི་ངེས་པས་དྲངས་པའི་ངེས་ཤེས་དང་བཅས་ཏེ་ལྟ་སྒོམ་བྱེད་པ་ནི་འཁྲུལ་པ་དང་བྲལ་བའི་ལུགས་ཡིན་པར་སྨྲའོ། །

འདི་མི་འཐད་པ་ལ། མི་འཐད་པའི་ཚུལ་དངོས་དང༌། སྔགས་བླ་མེད་རང་ལམ་གྱི་ལྟ་བ་མི་རྟོག་ཡེ་ཤེས་ཀྱི་སྐྱོང་ཐབས་ཕྱོགས་ཙམ་བསྟན་པའོ། །དང་པོ་ནི། ཁྱེད་ཀྱི་ཐལ་འགྱུར་བའི་ལུགས་སུ་སྨྲས་པའི་ཐལ་འགྱུར་བའི་ལུགས་ཀྱི་སྟོང་ཉིད་ཀྱི་ཚུལ་དེ་ཐལ་འགྱུར་བའི་ལུགས་སུ་མི་འོང་བ་སྔར་ལེགས་པར་བཀག་ཟིན་ལ། ད་ནི་ཟབ་རྒྱས་སྔགས་ཀྱི་ལྟ་བ་དེ་ལས་དང་པོ་པས་ཀྱང་རྗེས་དཔག་ཚད་མས་ངེས་དགོས་སོ་ཞེས་མཐའ་གཅིག་ཏུ་སྨྲ་བ་འདི་མི་རིགས་ཏེ། སྔགས་ཀྱི་བལྟ་བྱ་ཟབ་མོ་སྟོང་པ་ཉིད་ལ་ཡང་ཐུན་མོང་དང་ཐུན་མོང་མིན་པ་གཉིས་ལས། དང་པོ་ནི། རྒྱུའི་ཐེག་པར་བཤད་པའི་སྟོང་ཉིད་རྟེན་འབྱུང་མི་འགལ་བའི་ཚུལ་གྱི་སྟོང་ཉིད་དེ་ཡིན་ལ། དེ་ངེས་བྱེད་དུ་ཡང་སྔགས་ཀྱི་ཐེག་པར་རྗེས་དཔག་ཚད་མ་ལ་ལྟོས་པ་མ་ཡིན་པའི་ཕྱིར་ཏེ། སྔགས་ཀྱི་ཐེག་པར་གསང་སྔགས་རང་ལུགས་ཀྱི་ཐུན་མོང་མིན་པའི་སྟོང་དང་རྟེན་འབྱུང་མི་འགལ་བའི་ཚུལ་གྱིས་སྟོང་ཉིད་དེ་རྟོགས་པ་ན། ཐུན་མོང་བའི་སྟོང་ཉིད་ཀྱི་ཚུལ་དེ་རྗེས་དཔག་ཚད་མའི་རྟོག་པ་ལ་མི་ལྟོས་པར་མི་རྟོག་ཡེ་ཤེས་ཀྱིས་མངོན་དུ་བྱེད་ནུས་པའི་ཕྱིར་དང༌། ཐུན་མོང་མིན་པའི་སྟོང་ཉིད་ཀྱི་ཚུལ་དེ་རྟོགས་པར་བྱེད་ཐབས་ལ་ཡང་རྗེས་དཔག་ཚད་མ་ལ་རག་པ་མ་ཡིན་པའི་ཕྱིར་ཏེ། དེ་རྟོགས་བྱེད་ཐུན་མོང་མིན་པ་རྟེན་འབྲེལ་ལུས་ལ་བསྒྲིགས་ནས་རྟོགས་པ་སེམས་ལ་འཆར་ཐབས་ཁྱད་པར་གཞན་ཡོད་པའི་ཕྱིར། དེ་ཡང་ཐུན་མོང་མིན་པའི་སྔགས་ཀྱི་སྟོང་ཉིད་མི་རྟོག་ཡེ་ཤེས་ཀྱིས་མངོན་སུམ་དུ་རྟོགས་པ་ན་ཐུན་མོང་བ་རྒྱུའི་ཐེག་པ་ནས་བཤད་པའི་སྟོང་ཉིད་རྟོགས་པར་ཅི་ལྟར་འགྱུར་སྙམ་ན། ཐུན་མོང་མིན་པ་སྔགས་ཀྱི་སྟོང་པ་ཉིད་ནི་སྒྲིབ་བྲལ་གྱི་སྣང་བ་གསུམ་གྱིས་ཁྱད་པར་དུ་བྱས་པའི་རྣམ་ཀུན་མཆོག་ལྡན་ཡུལ་དང་ཡུལ་ཅན་མཉམ་པ་ཉིད་ཀྱི་སྟོང་ཉིད་ཡིན་ལ། སྟོང་ཉིད་དེ་སྤྲོས་པའི་མཐའ་བརྒྱད་དང་བྲལ་བར་མི་རྟོག་པའི་ཡེ་ཤེས་ཀྱིས་མངོན་དུ་བྱེད་ན་རྒྱུའི་ཐེག་པར་བཤད་པའི་སྟོང་ཉིད་ཀྱང་མངོན་དུ་འགྱུར་བ་ཡིན་ཏེ། རྒྱུའི་ཐེག་པའི་སྟོང་ཉིད་ཀྱང་རྟེན་འབྲེལ་མཐའ་བརྒྱད་ཀྱི་སྤྲོས་པས་སྟོང་བ་ལས་གཞན་མེད་ལ། འདིར་ཡང་སྣང་གསུམ་གྱི་ཁྱད་པར་དུ་བྱས་པའི་རྣམ་པ་ཀུན་གྱི་མཆོག་དང་ལྡན་པའི་སྟོང་པ་ཉིད་རྟེན་འབྲེལ་གྱི་ཆོས་དེ་ཡང་མཐའ་བརྒྱད་ཀྱི་སྤྲོས་པ་ལས་གྲོལ་བར་རྟོགས་པ་དེས་དེའི་དོན་གྲུབ་པའི་ཕྱིར། སྔགས་ཀྱི་ཐེག་པའི་ཐུན་མོང་མིན་པའི་སྟོང་ཉིད་དེ་ནི་ལས་དང་པོ་པས་ཐོས་བསམ་གྱི་ཤེས་རབ་རྗེས་དཔག་ཚད་མས་ངེས་པར་རྟོགས་དགོས་པ་མ་ཡིན་ཏེ། ལས་དང་པོ་པ་དེས་ཡུལ་ཅན་བདེ་བ་ཆེན་པོའི་མི་རྟོག་ཡེ་ཤེས་སྐྱེ་བའི་ཐབས་དག་མ་དག་གི་ལུས་སེམས་ལ་དོར་ཤན་འབྱེད་དུ་བྱས་པའི་མཐུ་ལས་ཡུལ་ཅན་བདེ་ཆེན་གྱི་ཡེ་ཤེས་འཆར་ལ། དེ་འཆར་བས་དེའི་ཡུལ་རྣམ་ཀུན་མཆོག་ལྡན་གྱི་སྟོང་ཉིད་མངོན་སུམ་དུ་རྟོགས་པ་རྟེན་ཅིང་འབྲེལ་པར་འབྱུང་བ་ཉིད་ཀྱི་ཕྱིར་ཏེ། བཅོམ་ལྡན་འདས་ཀྱིས། བསམ་པ་ཐམས་ཅད་ཡོངས་སྤངས་ཏེ། །ཉི་མ་གཅིག་ནི་ཡོངས་སུ་བརྟགས། །གལ་ཏེ་རྟགས་ནི་མ་བྱུང་ན། །དེ་ཚེ་ང་ཡི་རྫུན་ཚིག་ཡིན། །ཞེས་འབྱུང་བའི་ཕྱིར། འོན་ཀྱང་ཐུན་མོང་མིན་པའི་སྔགས་ཀྱི་ལྟ་བ་དེ་ཐོས་བསམ་གྱི་ཤེས་རབ་ཀྱི་རྗེས་དཔག་ཚད་མས་ཀྱང་རྟོགས་པར་མི་རུང་བ་མ་ཡིན་ཏེ། ལུས་སེམས་ཀྱི་གནད་ལ་རྟེན་འབྲེལ་གྱི་སྒྲིག་ཐབས་འཁྲུལ་པ་མེད་པར་མེད་ན་མི་འབྱུང་གི་ཕྱོགས་ཁྱབ་ཀྱི་རིགས་ཚུལ་ལས་ངེས་ཤེས་ཚད་མས་སྔགས་ཀྱི་ཐུན་མོང་མིན་པའི་སྟོང་ཉིད་ཀྱི་ཚུལ་དེ་འདི་ལྟར་རོ་ཞེས་ངེས་པ་ཡང་དག་པ་འདྲེན་ནུས་པའི་ཕྱིར། རྒྱུའི་ཐེག་པར། བདག་མེད་ཀྱི་ཚུལ་ལ་སོ་སྐྱེ་མ་འདྲིས་པས་ལྐོག་གྱུར་ཡིན་ལ། དེ་ཐོས་བསམ་གྱི་རྗེས་དཔག་ཚད་མའི་རྟོགས་པ་སྔོན་དུ་མ་སོང་བར་མི་རྟོག་ཡེ་ཤེས་ཀྱི་མངོན་སུམ་ཚད་མ་སྐྱེ་མི་རུང་བར་འདོད་དེ། འདི་སྐད་དུ་རྣམ་འགྲེལ་ལས། དེ་ཕྱིར་ཡང་དག་ཡང་དག་མིན། །གང་གང་ཤིན་ཏུ་སྒོམ་གྱུར་པ། །སྒོམ་པ་ཡོངས་སུ་རྫོགས་པ་ན། །དེ་གསལ་མི་རྟོག་བློ་འབྲས་ཅན། །ཞེས་འབྱུང་བའི་ཕྱིར་ན་རྣམ་རྟོག་གི་དཔྱད་སྒོམ་ལས་མི་རྟོག་ཡེ་ཤེས་ཀྱི་སྐྱེ་ཚུལ་ལེགས་པར་བཤད་པ་ཡོད་ཀྱང༌། སྔགས་ཀྱི་ཐེག་པ་ཐུན་མོང་བའི་སྟོང་ཉིད་དེ་སྒོམ་བྱུང་གི་རྟོག་ཚུལ་ལ་ནི་རྟོག་པ་ཚད་མའི་རྒྱུད་ལས་མི་རྟོག་ཚད་མ་སྐྱེ་བ་རུང་ཡང་ཐུན་མོང་མིན་པའི་སྟོང་ཉིད་དེ་སྒོམ་བྱུང་གི་རྟོགས་ཚུལ་ལ་ནི་རྟོག་པ་ཚད་མའི་རྒྱུན་ལས་མི་རྟོག་ཚད་མ་བསྐྱེད་པར་ནུས་པ་མིན་ཏེ། སྔགས་ཀྱི་ཐུན་མོང་མིན་པའི་སྟོང་ཉིད་ནི་སྟོང་ཉིད་དེ་རྟེན་པར་བྱེད་པའི་ཆོས་ཅན་བདེ་གཤེགས་སྙིང་པོར་གྱུར་པ་གང་མངོན་དུ་མ་གྱུར་ན་མངོན་དུ་བྱེད་མི་ནུས་ལ། དེ་ནི་གློ་བུར་རྣམ་ཤེས་ཚོགས་བརྒྱད་ཀྱི་ཐོས་བསམ་ལས་བྱུང་བའི་རྟོག་པ་དང་རྟོག་མེད་ཀྱི་ཤེས་རབ་ཚད་མས་བརྒྱུད་ནས་མངོན་དུ་བྱ་མི་ནུས་པའི་ཕྱིར་ཏེ། སྔགས་ཀྱི་སྟོང་ཉིད་དེ་རྟེན་བྱེད་ཀྱི་ཆོས་ཅན་བདེ་གཤེགས་སྙིང་པོ་མངོན་དུ་འགྱུར་བྱེད་ནི་བདེ་གཤེགས་སྙིང་པོ་ཉིད་རྣལ་འབྱོར་པ་རང་ཉིད་ལ་འཆར་བའི་བདེ་གཤེགས་སྙིང་པོའི་ལུས་སེམས་གསལ་བར་བྱེད་པའི་རྟེན་འབྲེལ་སྒོམ་བྱུང་རྣམ་པར་མི་རྟོག་པའི་བྱེད་པ་ཁོ་ན་ལ་རག་ལས་པ་ལས་གློ་བུར་རྣམ་ཤེས་ཚོགས་བརྒྱད་དམ་དྲུག་གི་སྒྲུབ་བྱེད་ལ་རག་མ་ལས་པའི་ཕྱིར། འོ་ན་སྔགས་ཀྱི་ཐེག་པ་ནི་བསྐྱེད་རིམ་གྱི་སྐབས་སུ་རློམ་ཚོད་བདེ་གཤེགས་སྙིང་པོའི་སྐུ་གསུང་ཐུགས་ལ་སྒྲིབ་བྲལ་གྱི་དཔལ་རྡོ་རྗེ་སེམས་དཔའ་སྒྲུབ་པར་བྱེད་ཀྱང༌། སོང་ཚོད་རྣམ་པར་ཤེས་པ་ཚོགས་བརྒྱད་དམ་དྲུག་དང་འབྲེལ་བའི་ལུས་ངག་ཡིད་གསུམ་གྱིས་དེ་སྒྲུབ་པར་བྱེད་ལ། དེ་ལྟར་བྱེད་པ་དེ་ཉིད་ཀྱི་ཕྱིར། རྟོག་སྒོམ་དེའི་རྒྱུན་ལས་སྔགས་ཀྱི་ཐུན་མོང་མ་ཡིན་པའི་སྟོང་ཉིད་རྟོག་བྱེད་སྒོམ་བྱུང་གི་ཤེས་རབ་མི་རྟོག་ཚད་མ་དངོས་སུ་སྐྱེད་བྱེད་ཀྱི་རྒྱུར་མི་འགྱུར་ལ། བརྒྱུད་ནས་མི་འགྱུར་བ་ནི་མ་ཡིན་ཏེ་སྔགས་ཀྱི་བསྐྱེད་རིམ་གྱི་རྟོག་སྒོམ་ལས། རྒྱུའི་ཐེག་པའི་སྟོང་ཉིད་རྟོག་སྒོམ་གྱིས་ཀྱང་དེ་རྟོགས་པའི་བརྒྱུད་རྒྱུར་འབྱུང་བའི་ཕྱིར། འོ་ན་སྔགས་ཀྱི་ཐུན་མོང་མིན་པའི་སྟོང་པ་ཉིད་དང་རྟེན་ཅིང་འབྲེལ་པར་འབྱུང་བའི་བདེན་པ་གཉིས་ཀྱི་དེ་ཁོ་ན་ཉིད་མི་རྟོག་ཡེ་ཤེས་ཀྱི་ཚད་མ་ནི་མི་རྟོག་པའི་ཏིང་ངེ་འཛིན་ཉིད་ཀྱིས་སྐྱེད་པར་བྱེད་དེ། དེ་ལས་གཞན་དུ་རྣམ་ཤེས་དང་འབྲེལ་བའི་རྟོག་སྒོམ་གྱི་བསྐྱེད་པ་མིན་པའི་ཕྱིར། འོ་ན་རྣམ་ཤེས་དང་འབྲེལ་བའི་རྟོག་སྒོམ་གྱིས་མི་བསྐྱེད་ཀྱང་ཡེ་ཤེས་དང་འབྲེལ་བའི་རྟོག་སྒོམ་གྱིས་བྱེད་པར་ཅིས་མི་འཐད་སྙམ་ན། བདེ་གཤེགས་སྙིང་པོ་ཡེ་ཤེས་སུ་གྱུར་པ་ལ་མཐའ་གཅིག་ཏུ་རྟོག་པ་མེད་པར་མི་བརྗོད་ཀྱང་བདེ་གཤེགས་སྙིང་པོ་ཡེ་ཤེས་སུ་གྱུར་པའི་མཁྱེན་པ་ནི་ཤིན་ཏུ་གསལ་བས་ལས་དང་པོ་པའི་དུས་ནས་བདེན་གཉིས་ཀྱི་དེ་ཁོ་ན་ལས་མངོན་སུམ་གྱི་རྟོག་པ་མེད་པ་ཁོ་ནར་འཇུག་ལ། རྗེས་སུ་དཔག་པ་རྟོག་པས་འཇུག་དགོས་པ་ནི་མ་ཡིན་ཏེ། དེས་ན་ཡུལ་རྟོགས་བྱེད་ཀྱི་ཤེས་པ་མཆོག་ཡོད་བཞིན་ཤེས་པ་དམན་པ་ལ་བརྟེན་པར་བྱེད་པ་མ་ཡིན་པའི་ཕྱིར། སྔགས་ཀྱི་ཐུན་མོང་མ་ཡིན་པའི་སྟོང་ཉིད་དེ་སྒོམ་བྱུང་མི་རྟོག་ཡེ་ཤེས་ཀྱི་བློས་རྟོགས་པ་ནི་རང་དང་རིས་མི་མཐུན་པའི་རྣམ་ཤེས་དང་འབྲེལ་བའི་ཐོས་བསམ་ལས་བྱུང་བའི་ཤེས་རབ་ཀྱིས་མི་རྟོགས་པར་མ་ཟད་དེ་དང་རིགས་མི་མཐུན་པའི་རྣམ་ཤེས་དང་འབྲེལ་བའི་རྟོག་བྲལ་གྱི་རང་རིག་པའི་ཤེས་པས་ཀྱང་བྱེད་པ་མ་ཡིན་ཏེ། བདེ་གཤེགས་སྙིང་པོ་དང་གློ་བུར་དྲི་མ་གཉིས་རྒྱུ་འབྲས་སུ་མི་རུང་བའི་ཕྱིར། བཅོམ་ལྡན་འདས་རྡོ་རྗེ་སྙིང་པོས། རྒྱུ་ནི་གང་དང་གང་འདྲ་བ། །དེ་འདྲ་དེ་ཡི་ས་བོན་ཏེ། །ཀོ་ཏྲ་བ་ལས་འགའ་ཞིག་ཏུ། །སཱ་ལུ་ཉིད་ནི་འབྱུང་མི་འགྱུར། །དེ་བཞིན་རྣམ་རྟོག་བཅས་ལས་ཀྱང༌། །འབྲས་བུ་རྣམ་པར་རྟོག་པ་སྟེ། །རྣམ་པར་མི་རྟོག་པ་ལས་ནི། །འབྲས་བུ་རྣམ་པར་མི་རྟོག་པ། །ཞེས་འབྱུང་བ་དང༌། དུས་ཀྱི་འཁོར་ལོ་བསྡུས་པའི་རྒྱུད་ལས། ནིམ་པའི་ཤིང་ལས་རྒུན་འབྲུམ་མིན་ཏེ་དུག་ལས་བདུད་རྩི་དང་ནི་ཚངས་པའི་ཤིང་ལས་འདམ་སྐྱེས་དང༌། །སྟོང་པ་ལས་ནི་མྱང་འདས་བདེ་བ་མི་དགེའི་དབང་ལས་བདེ་བ་སྲོག་ཆགས་གསོད་ལས་གྲུབ་པ་རྣམས། །མཆོད་སྦྱིན་དག་ལས་ཕྱུགས་རྣམས་མཐོ་རིས་དང་ནི་དབང་པོ་འགོག་ལས་མཆོག་ཏུ་ཞི་བའི་གོ་འཕང་མིན། །རིག་བྱེད་ལས་ནི་ཀུན་མཁྱེན་གསུང་དང་འགྱུར་མེད་བདེ་བ་གཡོ་མེད་འགྱུར་བ་མ་དག་སེམས་ལས་མིན། །ཞེས་འབྱུང་བས། འདིར་མ་དག་པའི་སེམས་དང་རྟོག་སྒོམ་ལས་འགྱུར་མེད་བདེ་བ་གཡོ་མེད་དང་རྟོག་མེད་ཀྱི་སྒོམ་པ་མི་སྐྱེ་བར་གསུངས་པའི་རྟོག་པ་ཡང་སེམས་དང་སེམས་ལས་བྱུང་བའི་རྣམ་ཤེས་ཆོགས་བརྒྱད་འཁོར་བཅས་ཏེ། ཚུ་རོལ་དང་ཕ་རོལ་ཞི་བ་གཉིས་ཀྱི་མཐར་ལྟུང་བྱེད་ཀྱི་སེམས་རྒྱུན་ཉིད་ལ་འཆད་དགོས་པའི་ཕྱིར་ཏེ། ཇི་སྐད་དུ། རྣམ་རྟོག་མ་རིག་ཆེན་པོ་སྟེ། །འཁོར་བའི་རྒྱ་མཚོར་ལྟུང་བྱེད་ཡིན། །ཞེས་འབྱུང་བའི་ཕྱིར། འོ་ན་ཚིག་དེས་འཁོར་བ་ལས་མ་གཏོགས་མྱང་འདས་ཆད་མཐར་ལྟུང་བྱེད་དུ་མ་བསྟན་སྙམ་ན། མ་རིག་པ་ཆེན་པོ་ནི་ཤེས་སྒྲིབ་དང་ཉོན་སྒྲིབ་གཉིས་ཀྱི་གནས་ངན་ལེན་རྣམས་ལ་འཆད་ལ། ཉན་རང་དགྲ་བཅོམ་པས་ཡང་འཚང་རྒྱ་བར་བྱེད་པ་ན་སླར་ད་དུང་མ་དག་པའི་སྒྲིབ་བཅས་ཀྱི་ཕུང་པོ་འཁོར་བའི་ཆོས་ཉེ་བར་ལེན་དགོས་པའི་ཕྱིར། འཁོར་བ་ལས་ཡང་དག་པར་ཐར་པའི་སྐབས་ཡོད་པ་མིན་ནོ། །དེས་ན་བཅོམ་ལྡན་འདས་དུས་ཀྱི་འཁོར་ལོ་སོགས་བླ་ན་མེད་པའི་ངེས་དོན་མཐར་ཐུག་པའི་རྒྱུད་སྡེ་ནས་འབྱུང་བའི་རྫོགས་རིམ་མཐར་ཐུག་ཕྱག་རྒྱ་ཆེན་པོའི་ཡེ་ཤེས་ནི་རྟོག་སྒོམ་ལས་འབྱུང་བ་རྒྱ་ཆེར་བཀག་པའང་ཚུལ་འདི་ལ་དགོངས་པ་ཡིན་ལ། ཕྱག་རྒྱ་ཆེན་པོ་དོ་ཧ་རྡོ་རྗེའི་གླུ་ཞེས་པ་རྣམས་སུ་ཡང་རྟོག་མེད་ཀྱི་ཡེ་ཤེས་འདི་ཉིད་ཀྱིས་བདེ་གཤེགས་སྙིང་པོའི་བདེན་གཉིས་ཀྱི་གནས་ལུགས་ལ་སྒྲོ་སྐུར་དང་བྲལ་བར་མ་བཅོས་པར་ཇི་ལྟར་མཐོང་བའི་དོན་དེ་ཉིད་སྟོན་པར་བྱེད་ལ། དེ་ལྟར་སྟོན་པའི་མཆོག་གི་དངོས་གྲུབ་ཐོབ་པའི་གྲུབ་གླུ་ལ་དོ་ཧ་རྡོ་རྗེའི་གླུ་ཞེས་འདོགས་ལ་འདོགས་ཆོས་དེ་ལྟར་བརྗོད་པ་མེད་པར་བོད་འདིར་དོ་ཧར་གྲགས་པའི་གླུ་མང་པོ་བྱུང་བ་ནི་དོ་ཧའི་ཆོས་ཀྱི་ཚུལ་ལ་བློ་ཁ་ཅུང་ཟད་ཀྱང་མ་ཕྱོགས་པ་ཡིན་ལ། དེས་ན་རྡོ་རྗེ་ཐེག་པའི་གསུང་རབ་གྲུབ་མཆོག་གིས་བཀྲལ་བའི་ཕྱག་རྒྱ་ཆེན་པོ་སྒོམ་བྱུང་མི་རྟོག་པའི་ཡེ་ཤེས་སྐྱེད་ཚུལ་གྱི་རྣམ་གཞག་འདི་ལྟ་བུ་ཁོང་དུ་མ་ཆུབ་པར་གངས་ཅན་དུ་བྱོན་པའི་རྡོ་རྗེ་འཆང་ཆེན་པོར་ཞལ་གྱིས་བཞེས་པ་མང་པོས། གསང་སྔགས་བླ་ན་མེད་པར་མི་རྟོག་ཡེ་ཤེས་ཀྱི་རྒྱུར་རྟོག་སྒོམ་ཡེ་ནས་བཀག་ཅེས་པ་དང༌། ཁ་ཅིག་གིས་ཕྱག་རྒྱ་ཆེན་མོ་མི་རྟོག་ཡེ་ཤེས་དེ་ཉིད་ཀྱང་རྟོག་པའོ་ཞེས་གྱ་ཚོམ་པར་སྨྲ་བ་དུ་མ་བྱུང་སྟེ། དེ་དག་གིས་ནི་རྡོ་རྗེ་འཆང་ཆེན་པོའི་གསང་བའི་བཀའ་མདུད་ཟབ་མོ་ཕྱོགས་ཙམ་ཡང་མ་ཁྲོལ་བར་སྨྲས་པར་ཟད་དེ། རྟོག་སྒོམ་གསང་སྔགས་ཀྱི་མི་རྟོག་ཡེ་ཤེས་ཀྱི་རྒྱུ་ཙམ་དུ་ཡང་མི་རུང་ན་ལས་དང་པོ་པའི་སྨོན་པ་སེམས་བསྐྱེད་རྟོག་བཅས་སུ་བསྐྱེད་པ་ཡང་དེའི་རྒྱུར་མི་འགྱུར་བར་ཐལ་བ་དང༌། མི་རྟོག་པ་རྟོག་པར་སྨྲ་ན་རྟོག་མི་རྟོག་ལ་ཁྱད་པར་ཅུང་ཟད་ཀྱང་མེད་པར་འགྱུར་བས་གང་ལའང་ཡིད་བརྟན་མེད་པར་ཐལ་བ་ཉིད་ཀྱི་ཕྱིར་རོ། །འོ་ན་སྔགས་ཀྱི་ཐེག་པའི་ཐུན་མོང་མིན་པའི་སྟོང་ཉིད་དེ་དཔྱད་སྒོམ་གྱིས་མི་རྙེད་པར་དེ་ཉིད་རྟོགས་ཐབས་རྒྱུད་སྡེ་རིན་པོ་ཆེ་ཁོ་ནར་སྦས་ནས་བསྟན་པའི་རྟེན་འབྲེལ་ཁྱད་ཅན་གྱི་བྱེད་པ་ལ་བརྟེན་ནས་བརྟགས་དཔྱད་ཀྱི་ཤེས་པ་རྗེས་སུ་དཔག་པ་ལ་མ་ལྟོས་པར་རྟོག་པ་དང་བྲལ་བའི་མངོན་སུམ་གྱི་ཡེ་ཤེས་འཆར་ལ། འཆར་བ་དེ་ཉིད་ཀྱི་མི་རྟོག་ཡེ་ཤེས་དེ་གོང་ནས་གོང་དུ་གསལ་བར་བྱས་ནས་སྔགས་ཀྱི་ཐུན་མོང་མིན་པའི་སྟོང་ཉིད་དེ་སྒྲིབ་པ་དང་བྲལ་ཆེད་རྟོགས་པར་བྱེད་པ་ལས་རྟོགས་སྒོམ་གྱི་བྱེད་པ་ནི་རྒྱ་ཆེར་གྲུབ་པའི་དབང་ཕྱུག་ས་ར་ཧ་གཙོ་བོར་གྱུར་པའི་གྲུབ་མཆོག་ཐམས་ཅད་ཀྱིས་བཀག་པ་ཡིན་ཏེ། དོ་ཧར། མཁས་པ་རྣམས་ནི་དཔྱད་པ་སྟེ། །བླ་མ་དམ་པས་དཔྱད་པ་མེད། །ཅེས་རྒྱུའི་ཐེག་པའི་སྟོང་ཉིད་རྟོགས་ཚུལ་ལ། མཁས་པས་དཔྱད་སྒོམ་གྱི་སྒོ་ནས་རྒྱུའི་ཐེག་པར་གྲགས་པའི་མི་རྟོག་ཡེ་ཤེས་དངོས་སུ་བསྐྱེད་པ་ཡོད་ཀྱང༌། སྔགས་ཀྱི་ཐེག་པའི་སྟོང་ཉིད་རྟོགས་ཚུལ་ལ་དེ་ལྟ་མེད་པར་བླ་མ་དམ་པ་ཉིད་ཀྱི་མན་ངག་སྦས་པས་གསལ་བར་བྱ་དགོས་ཞེས་འབྱུང་བའི་ཕྱིར་ཏེ། སླར་ཡང་དོ་ཧར། དཔྱད་པས་མ་འོངས་དེ་བཞིན་ཉིད་ཀྱི་ཡེ་ཤེས་ནི། །བྱས་པ་རྣམས་དང་བྲལ་ཞིང་བསགས་པའི་ལས་ཀྱང་མེད། །རང་ཉིད་ཤེས་པ་མདའ་བསྣུན་གྱིས་ནི་དེ་སྨྲས་པ། །མཁས་པ་རྣམས་ཀྱི་སྙིང་ལ་དུག་གིས་ཁྱབ་པར་གྱུར། །ཅེས་འབྱུང་བས་རྒྱུའི་ཐེག་པར་མཁས་པའི་སྟོང་ཉིད་རྟོགས་པའི་ཡེ་ཤེས་ཅན་དེ་དག་གི་རྒྱུད་ལ་ཡང་སྔགས་ཀྱི་ཐེག་པའི་སྟོང་ཉིད་རྟོགས་པ་ལ་སྒྲིབ་བྱེད་དྲི་མའི་དུག་མ་སྤངས་པར་ཡོད་པ་ཡང་རྒྱ་ཆེར་བསྟན་པ་ཡིན་ནོ། །དེས་ན་དོན་འདི་ཆེས་གསལ་བར་བྱ་བའི་སླད་དུ་དཔལ་ནཱ་རོ་པས་དབང་མདོར་བསྟན་གྱི་འགྲེལ་པར་དཔལ་ས་ར་ཧའི་ལུང་གིས་རྒྱ་ཆེར་བཤད་དེ། ཇི་སྐད་དུ། རྟོག་པ་ཉམས་པས་བློ་ཉམས་ཏེ། །བློ་ངན་རྗེས་སུ་རྟོག་བྱེད་ལོ། །འདི་ཉིད་ལས་ནི་བློ་བཟང་ལ། །ནམ་མཁའ་ལས་ལྷག་ཅི་ཡང་འབྱུང༌། །སྔོན་མེད་དཔྱིད་བྱུང་ནམ་མཁའི་མེ་ཏོག་འབྲས། །ལག་པས་མཐོང་རེག་བྱར་མེད་ས་ར་ཧ། །མིག་མི་འཛུམ་པར་ལྟ་དང་མི་བསམ་དང༌། །རླུང་འགོག་པ་ནི་བླ་མ་དམ་པའི་གསུང༌། །ཞེས་འབྱུང་བ་འདི་ནི་མ་འོངས་ལུང་བསྟན་གྱི་ཚུལ་དུ་གསུང་པ་གོར་མ་ཆག་པ་ཡིན་ཏེ། གནས་ལུགས་རྟོགས་པ་ལ་རྟོག་དཔྱོད་ཀྱི་ཤེས་རབ་ཉམས་ན་གནས་ལུགས་རྟོགས་པའི་བློ་གྲོས་ཉམས་པར་འགྱུར་བས་དེ་མི་ཉམས་པའི་ཆེད་དུ་སྟོང་ཉིད་རྟོགས་པའི་རྗེས་དཔག་ཚད་མས་དྲན་འདུན་དུ་རེ་བ་ལས་ཉམས་པ་མེད་པའི་བློ་གྲོས་ངན་པ་དེའི་རྗེས་སུ་རྟོག་ནས་རྡོ་རྗེ་སེམས་དཔའི་གོ་འཕང་སྒྲུབ་པར་བྱེད་དགོས་པའི་ཕྱིར་ཞེས་འཆད་པར་བྱེད་ལོ། ཞེས་པ་འདི་ལྟ་བུའི་ལྟ་སྒོམ་ནི་སྔགས་ཀྱི་ཐུན་མོང་མིན་པའི་སྟོང་ཉིད་རྟོགས་ཚུལ་གྱི་ཐབས་ལ་ཕྱིན་ཅི་ལོག་ཁོ་ནའོ་ཞེས་དགག་པ་མིག་ཕུག་ཏུ་མཛད་ནས། འོ་ན་དེ་རྟོགས་ཐབས་ཀྱི་བླ་མ་དམ་པའི་ལུགས་དེ་གང་ཞེ་ན། མིག་མི་འཛུམ་ནས་རོ་རྐྱང་གི་རྩ་ཐིག་རླུང་གསུམ་གཅུན་པའི་ལུས་གནད། མི་བསམ་པ་སོགས་སེམས་གནད། རླུང་འགོག་པ་སོགས་རླུང་གནད་དོ། །བྱེད་པ་བཅིང་བ་དང་ལམ་དེ་འདེམས་པ་པོའི་བླ་མ་མཉེས་པར་བྱེད་པའི་བསོད་ནམས་ཀྱི་མཐུ་ལས་བདེ་གཤེགས་སྙིང་པོར་གྱུར་པའི་ཡུལ་རྣམ་པ་ཐམས་ཅད་པའི་སྟོང་པའི་གཟུགས་བརྙན་དང༌། ཡུལ་ཅན་དེ་འཛིན་པའི་བདེ་བ་ཆེན་པོའི་ཡེ་ཤེས་ཕྱག་རྒྱ་ཆེན་པོ་གཉུག་མ་སྒྲིབ་བྲལ་མ་བཅོས་པ་ཐ་མལ་གྱི་ཤེས་པ་རང་བབས་རྗེན་པ་ཨོཾ་སྭ་རེ་བ་དེ་འཆར་བ་ཡིན་ནོ། །འོ་ན་འདི་ལྟར་འཆར་བ་ལ་རྣམ་ཤེས་གློ་བུར་དྲི་མའི་ཚོགས་བརྒྱད་ཀྱི་སེམས་དང་སེམས་ལས་འབྱུང་བ་འགགས་དགོས་པ་དང༌། དེ་འགོག་བྱེད་རྣམ་སྨིན་གྱི་ལུས་རུལ་པ་ལ་གཉུག་མ་བྱང་ཆུབ་ཀྱི་སེམས་རྡོ་རྗེའི་ལུས་སྙིང་པོར་གནས་པ་དེ་དངོས་སུ་རྟེན་རྣམ་སྨིན་གྱི་ལུས་ལ་བྱེད་ཅིང་བྱས་པས་བརྟེན་པ་རྡོ་རྗེའི་ལུས་ལ་བརྒྱུད་ནས་བྱེད་བཅིང་དུ་འགྱུར་བ་རྟེན་འབྲེལ་གྱི་མཐུས་འགྲུབ་སྟེ། དངོས་སུ་ཤིང་གཙུབས་པས་བརྒྱུད་ནས་མི་ཐོན་པ་ལྟར་འགྱུར་ལ། དེ་འགྱུར་བ་ན་རྣམ་ཤེས་དང་འབྲེལ་བའི་ཚོགས་བརྒྱད་ཀྱི་སེམས་དང་སེམས་བྱུང་གི་རྒྱུ་བ་འགགས་ནས་བདེ་གཤེགས་སྙིང་པོ་རང་བཞིན་འོད་གསལ་གྱི་སེམས་ཕྱག་རྒྱ་ཆེན་པོའི་མིང་ཅན་དེ་འཆར་བ་ནི་རྒྱུད་སྡེ་བླ་ན་མེད་པའི་སྲོག་སྙིང་མཐར་ཐུག་པ་ཡིན་པ་དེ་ཉིད་ཤུགས་ལ་སྦས་པའི་ཚུལ་གྱི་འཁོར་ལོ་ཐ་མའི་མདོ་དང་དེའི་དགོངས་འགྲེལ་རྣམས་ལས་ཀྱང་ཅུང་ཟད་འབྱུང་སྟེ། མགོན་པོ་ཀླུས། མིག་དང་གཟུགས་ལ་བརྟེན་ནས་ནི། །དྲི་མ་མེད་པའི་སྣང་བ་འབྱུང༌། །ཞེས་གསུངས་པ་ཡིན་ལ། ལུང་འདི་ལ་དེང་སང་དྭགས་བརྒྱུད་པར་གྲགས་པ་ཕལ་ཆེ་བས་མིག་གཟུགས་ལ་བརྟེན་པའི་ཤེས་པ་རང་སྟོང་དུ་གོ་བའི་ཉམས་མྱོང་ཙམ་ལ། དྲི་མ་མེད་པའི་སྣང་བ་འབྱུང༌། །ཞེས་པའི་སྣང་བར་འཆད་པ་ཡོད་ཀྱང་དེ་དག་གིས་ནི་མདོའི་ལུགས་ཀྱི་སྟོང་ཉིད་ཀྱི་ལྟ་སྒོམ་ཐུན་མོང་བ་ཙམ་དུ་འགྱུར་ཀྱང༌། མིག་དང་གཟུགས་ལ་བརྟེན་པའི་དྲི་མ་མེད་པའི་སྣང་བ་ནི་ཕྱོགས་ཙམ་དུ་ཡང་ངོས་མ་ཟིན་པར་སྣང་སྟེ། དྲི་མ་མེད་པའི་སྣང་བ་ནི་བདེ་གཤེགས་སྙིང་པོར་གྱུར་པའི་ཟག་མེད་ཀྱི་སེམས་ཡུལ་དང་བཅས་པའི་སྣང་བ་ལ་འཇོག་པ་ལས་དེ་ལྟར་མ་ཤེས་པར་སྣང་བའི་ཕྱིར། འོ་ན་ཁྱོད་ཀྱི་སྔགས་ཀྱི་ཐེག་པ་ཐུན་མོང་མིན་པའི་སྟོང་ཉིད་རྟོགས་ཚུལ་དེ་རྟོག་མེད་ཀྱི་ཡེ་ཤེས་སུ་འཆད་ན། བསྒྲུན་པའི་ཡུལ་ཐམས་ཅད་ལས་འདས་པ་རྒྱལ་བ་དྭགས་པོ་བཀའ་བརྒྱུད་ཀྱི་རྣམ་རྟོག་ཉིད་ཕྱག་རྒྱ་ཆེན་པོ་ཆོས་ཀྱི་སྐུར་ལྟ་སྒོམ་བྱའོ་ཞེས་རླུང་ལྟར་གྲགས་པ་མ་ཡིན་ནམ་ཞེ་ན། གྲགས་མོད། དེ་ནི་རྣམ་རྟོག་གི་རང་བཞིན་དེ་ཉིད་དམ་གནས་ལུགས་སམ་སྙིང་པོ་ཉིད་ལ་འཆད་དགོས་ཀྱི་རྣམ་རྟོག་ཕལ་པ་དེ་ཉིད་ལ་འཆད་པ་མ་ཡིན་ཏེ། ཡིན་ན་སེམས་ཅན་ཐམས་ཅད་འབད་མེད་དུ་གྲོལ་བར་འགྱུར་བའི་ཕྱིར། འོ་ན་རྣམ་རྟོག་གི་དེ་ཉིད་གང་ཞེ་ན། དོན་དམ་པའི་དབང་དུ་བྱས་པ་དང༌། ཀུན་རྫོབ་པའི་དབང་དུ་བྱས་པ་གཉིས་ལས། དང་པོའི་དབང་དུ་ན་ཟབ་མོ་སྟོང་པ་ཉིད་དེ། ཆོས་ཐམས་ཅད་ཀྱི་ཆོས་ཉིད་དེ་དེ་ཉིད་དུ་བརྗོད་པའི་ཕྱིར། འདི་སྔགས་ཀྱི་ཐུན་མོང་བའི་སྟོང་ཉིད་དང་རྒྱུའི་ཐེག་པའི་མཆོག་དབུ་མའི་གྲུབ་པར་སྤྲོས་པ་དེའོ། །གཉིས་པའི་དབང་དུ་ན་གཙོ་ཕལ་གཉིས་ལས་ཕལ་པ་ནི། རྣམ་པར་རྟོག་པའི་དེ་ཉིད་ནི་མ་རིག་པའི་འཁྲུལ་དབང་ལས་ཡང་དག་པར་ཐ་སྙད་དུ་ཡང་རྒྱུན་བརྟན་པར་མ་གྲུབ་པའི་ཁམས་གསུམ་པའི་སེམས་དང་སེམས་ལས་བྱུང་བ་ཡུལ་དང་བཅས་པ་ཁོང་དུ་ཆུབ་བྱེད་ཀྱི་རྟོག་པའོ། །གཙོ་བོ་ནི་རྣམ་རྟོག་གི་དེ་ཉིད་དང་རང་རིག་པའི་ཡེ་ཤེས་མ་འཁྲུལ་བ་ཡང་དག་ཐ་སྙད་དུ་ཡང་རྒྱུན་བརྟན་པར་འཇུག་པ་ཁམས་གསུམ་པའི་སེམས་དང་སེམས་བྱུང་ཡུལ་བཅས་ཀྱི་གཉེན་པོར་གྱུར་ཅིང་གཞི་ལམ་འབྲས་གསུམ་གྱི་བདེ་གཤེགས་སྙིང་པོ་འཁོར་བཅས་ཁོང་དུ་ཆུབ་བྱེད་དོ། །དེས་ན་རྣམ་རྟོག་གི་དེ་ཉིད་ཕལ་པ་ལ་ཡང་ཟབ་མོ་སྟོང་པ་ཉིད་ཀྱི་ཆོས་ཉིད་རྗེས་སུ་ཞུགས་པར་རྟོགས་ནས་ཐབས་སྦྱིན་སོགས་ཀྱི་ཕར་ཕྱིན་དང་འབྲེལ་བར་སྒྲུབ་ན་བྱང་ཆེན་གྱི་ལམ་དུ་མི་འགྱུར་བ་མིན་པས་ཚུལ་དེ་རྒྱུའི་ཐེག་པར་ཡང་ཡོད་ལ། ལམ་གྱིས་མ་ཟིན་པར་ལས་ཉོན་ཉིད་ཀྱི་རྣམ་རྟོག་གི་རྒྱུན་འཕེལ་ན་ནི་འཁོར་བའི་རྒྱུ་བྱེད་དོ། །འོ་ན་རྣམ་རྟོག་ཕལ་པའི་དེ་ཉིད་ལ་རྒྱུའི་ཐེག་པའི་བྱང་ཆེན་ཐོབ་བྱེད་ཀྱི་ལམ་གྱིས་ཟིན་པར་ཉམས་ལེན་བྱེད་པའི་དྭགས་པོ་བཀའ་བརྒྱུད་པ་ནི་བགྲང་གི་གཞལ་དཀའ་བ་ཙམ་ཡོད་དོ། །དེ་ལྟ་ན་ཡང་རྣམ་རྟོག་གི་དེ་ཉིད་མཆོག་ལ། གསང་ཆེན་རྡོ་རྗེ་ཐེག་པའི་ཐབས་ཤེས་སྦྱར་ནས་ཉམས་སུ་བླངས་ཏེ། རྡོ་རྗེ་འཆང་ཆེན་པོའི་གོ་འཕང་སྒྲུབ་པར་བྱེད་པ་ནི་ཕྱི་མའི་དུས་འདིར་དྭགས་པོ་བཀའ་བརྒྱུད་པ་ལས་ཁོ་བོའི་རྗེ་རས་པ་སོགས་སྲིད་མཐའ་མ་བཀག་ཙམ་ལས་མཐོང་ཐོས་ཆེར་མི་སྣང་ངོ༌། །འོ་ན་ཁྱོད་ཀྱི་རྣམ་རྟོག་དེ་ཉིད་གསུམ་བཤད་པའི་དེ་ཉིད་དེ་དག་རྣམ་རྟོག་རང་དང་ངོ་བོ་གཅིག་གམ་ཐ་དད་ཅེ་ན། དོན་དམ་པའི་དབང་དུ་བྱས་པའི་དེ་ཉིད་ནི་མ་དཔྱད་གྲགས་ངོར་དེ་དང་གཅིག་ཐ་དད་གང་དུ་ཡང་བརྗོད་པར་མི་བྱ་སྟེ། དེ་ལྟར་བྱས་ན་དེ་དེའི་དེ་ཉིད་མིན་པར་འགྱུར་བའི་ཕྱིར་ཏེ། གཅིག་དང་ཐ་དད་དག་ནི་བློ་སྤྲོས་པ་ཅན་ཉིད་ནི། མ་དཔྱད་གྲགས་ངོར་དེ་དང་གཅིག་ཐ་དད་གང་དུ་ཡང་བརྗོད་པར་མི་བྱ་སྟེ། དེ་ལྟར་བྱས་ན་དེ་དེའི་དེ་ཉིད་མིན་པར་འགྱུར་བའི་ཕྱིར་ཏེ། གཅིག་དང་ཐ་དད་དག་ནི་བློ་སྤྲོས་པ་ཅན་ཉིད་ལས་མ་འདས་པའི་ཕྱིར། ཀུན་རྫོབ་པའི་དབང་དུ་བྱས་པའི་དེ་ཉིད་ཕལ་པ་ནི་མེའི་ཚ་བ་ལྟར་ཐ་སྙད་དུ་མཚོན་བྱ་རྣམ་རྟོག་དེའི་མཚན་ཉིད་འཛིན་པ་ཅན་གྱི་མཚན་གཞིར་མ་བརྟགས་གྲགས་པར་སྣང་བས་མ་དཔྱད་པའི་ངོར་རྣམ་རྟོག་དང་གཅིག་པར་བརྗོད་ལ། དེ་ཉིད་གཙོ་བོའམ་མཆོག་ནི་མ་དཔྱད་པའི་གྲགས་ངོར་གློ་བུར་བའི་རྣམ་རྟོག་དེའི་གཉེན་པོ་མི་རྟོག་གཉུག་མའི་ཡེ་ཤེས་སྣང་མུན་ལྟར་སྣང་བས་རྣམ་རྟོག་དེ་དང་ཐ་དད་པར་འཇོག་དགོས་ཏེ། འཇིག་རྟེན་གསུམ་གྱི་མགོན་པོ་འབྲི་ཁུང་པས། སེམས་ཉིད་ཀྱི་ནམ་མཁའ་ཡངས་པ་ལ། །རྣམ་རྟོག་གི་སྤྲིན་ཚོགས་མ་དེངས་ན། །མཁྱེན་གཉིས་ཀྱི་གཟའ་སྐར་མི་བཀྲ་བས། །སེམས་མི་རྟོག་འདི་ལ་ནན་ཏན་མཛོད། །ཅེས་འབྱུང་བའི་ཕྱིར་རོ། །འོ་ན་ཁྱེད་ཀྱིས་བཤད་པའི་མདོ་སྔགས་ཀྱི་དགོངས་འགྲེལ་གྱི་སྐབས་སྣ་ཚོགས་པར་དྭགས་པོ་བཀའ་བརྒྱུད་ཀྱི་རྣམ་རྟོག་ཆོས་སྐུའི་ལྟ་སྒོམ་འདི་ལ་མི་འདྲ་བ་དུ་མར་བཤད་སྣང་ན། འོ་ན་འཆད་ཚུལ་ཐ་དད་པ་དེའི་དབང་གིས་དྭགས་པོ་ལྷ་རྗེ་ལ་ནང་འགལ་དུ་མར་འགྱུར་སྙམ་ན། འོ་ན་རྫོགས་པའི་སངས་རྒྱས་ཀྱི་ཐེག་པ་གཅིག་པ་འདི་ལ་གནས་སྐབས་ལྷའི་ཐེག་པ་དང་ཚངས་པའི་ཐེག་པ་དང་ཉན་རང་གི་ཐེག་པ་སོགས་དུ་མ་བཤད་སྣང་བས། བཤད་ཚུལ་འདི་ཉིད་ཀྱི་རྫོགས་པའི་སངས་རྒྱས་ལ་ནང་འགལ་དུ་མར་འགྱུར་རམ་ཞེས་རྟོག་པར་གྱིས་ཤིག །འོ་ན་དྭགས་པོ་བཀའ་བརྒྱུད་པ་དག་རྣམ་རྟོག་བཟང་ངན་བར་མ་གང་ཤར་བའི་དེ་ཉིད་ལ་བཅས་བཅོས་མེད་པར་ཟ་ན་ཟ་མཁན་འཐུང་ན་འཐུང་མཁན་དེ་ཉིད་ཀྱི་ངོ་བོ་ལ་བལྟ་ཞེས་པའི་ངོ་བོའམ་དེ་ཉིད་གང་ཞེ་ན། དེ་ནི་གང་ཟག་ལ་རག་པ་ལས་མཐའ་གཅིག་ཏུ་བརྗོད་པར་བྱ་ནུས་པ་མ་ཡིན་ཏེ། རྒྱུའི་ཐེག་པའི་རྣལ་འབྱོར་པ་གང་དག་རྣམ་རྟོག་གི་ཀུན་རྫོབ་པའི་དེ་ཉིད་ཕལ་པ་ལ་དོན་དམ་པའི་དེ་ཉིད་སྟོང་པ་ཉིད་ཀྱིས་རྒྱས་བཏབ་ནས་བྱང་ཆེན་གྱི་སྤྱོད་པ་ལ་འཇུག་པའང་ཡོད་ལ། རྡོ་རྗེ་ཐེག་པའི་རྣལ་འབྱོར་པས་ནི་རྣམ་རྟོག་གི་ཀུན་རྫོབ་པའི་དེ་ཉིད་དང་གཙོ་ཕལ་གཉིས་ཀ་ལ་དོན་དམ་གྱི་དེ་ཉིད་ཀྱིས་རྒྱས་བཏབ་ནས་བྱང་ཆེན་གྱི་སྤྱོད་པ་ལ་འཇུག་ལ། དེ་ལྟ་ན་ཡང་སྔགས་ཀྱི་རྣལ་འབྱོར་པ་ལས་དང་པོ་པས་རྣམ་རྟོག་གི་ཀུན་རྫོབ་པའི་དེ་ཉིད་ཕལ་པ་ལ་དོན་དམ་པའི་དེ་ཉིད་དང་སྦྱར་ཏེ་སྒོམ་པ་གཙོ་བོར་བྱེད་པ་ཡོད་དེ། རྣམ་རྟོག་ཕལ་པའི་མཚན་མ་བསྐྱེད་རིམ་སོགས་ཀྱི་སྦྱོང་བ་གཙོ་བོར་བྱེད་དགོས་པའི་ཕྱིར། སྔགས་ཀྱི་རྣལ་འབྱོར་པ་བརྟན་པ་ཐོབ་པས་ནི་རྣམ་རྟོག་གི་ཀུན་རྫོབ་པའི་དེ་ཉིད་ཕལ་པའི་དམིགས་རྣམ་གྱི་ཤེས་པ་དང་བྲལ་ནས་ཀུན་རྫོབ་པའི་དེ་ཉིད་གཙོ་བོ་དེ་དང་དོན་དམ་པའི་དེ་ཉིད་སྦྱར་ཏེ་ལྟ་སྒོམ་དུ་བྱེད་པ་ལྷུར་ལེན་པ་ཡིན་ཏེ། རྣམ་རྟོག་གི་དྲི་མ་ཕལ་ཆེར་དག་ནས་མི་རྟོག་པའི་ཡེ་ཤེས་རྫོགས་པའི་རིམ་པ་མ་བཅོས་པ་ཁོ་ནས་རྣལ་འབྱོར་དུ་བྱེད་པའི་ཕྱིར། དེས་ན་རྒྱུའི་ཐེག་པ་དབུ་མའི་ལྟ་སྒོམ་ཟབ་མོ་སྟོང་པ་ཉིད་ལ་རྟོག་དཔྱོད་ཀྱི་ཏིང་འཛིན་དང་བསྐྱེད་རིམ་རྟོག་སྒོམ་སོགས་ཀྱི་བདེ་གཤེགས་སྙིང་པོ་འཁོར་བཅས་དངོས་སུ་མི་རྟོག་གི་དེ་རྟོགས་བྱེད་ནི་བདེ་གཤེགས་སྙིང་པོ་རང་གི་ཆ་ཤས་སུ་གྱུར་པའི་ནང་རིགས་འགྱུར་མེད་ཀྱི་བདེ་བ་མི་རྟོག་ཡེ་ཤེས་ཉིད་དགོས་ལ། བསྐྱེད་རིམ་རྟོག་སྒོམ་སོགས་ཀྱང་དེ་རྟོགས་བྱེད་ལ་བརྒྱུད་ནས་ཕན་པར་འགྱུར་རོ་ཞེས་གོང་དུའང་རྒྱ་ཆེར་བཤད་པ་དེ་ཉིད་འདིར་ཡང་དྲན་པར་བྱ་དགོས་ཏེ། ཚུལ་འདི་ནི་སྔགས་ཀྱི་ཐེག་པར་དཔལ་རྡོ་རྗེ་སེམས་དཔའ་སྒྲུབ་པའི་གནད་ལ་གལ་ཆེ་ཤོས་ཡིན་པའི་ཕྱིར་ཏེ། བཅོམ་ལྡན་འདས་དཔལ་དུས་ཀྱི་འཁོར་ལོར། ཕུང་པོ་རྣམ་དཔྱད་སྟོང་པ་ཉིད། །ཆུ་ཤིང་བཞིན་དུ་སྙིང་པོ་མེད། །རྣམ་པ་ཀུན་གྱི་མཆོག་ལྡན་པའི། །སྟོང་ཉིད་དེ་ལྟར་འགྱུར་མ་ཡིན། །ཞེས་འབྱུང་ངོ༌། །

འདིར་ཞར་ལ་འདི་ཤེས་པར་བྱ་སྟེ། སེམས་འགྲེལ་སྐོར་གསུམ་ལ་སོགས་པར། ཡུལ་རྣམ་ཀུན་མཆོག་ལྡན་གྱི་སྟོང་ཉིད་ཀུན་རྫོབ་བདེན་པ་དང༌། ཡུལ་ཅན་བདེ་ཆེན་གྱི་ཡེ་ཤེས་དོན་དམ་བདེན་པར་གསུངས་ནས་དེ་གཉིས་གཉིས་སུ་མེད་པར་རོ་མཉམ་དུ་གསུང་བ་ལ། བོད་རྒན་བྱིས་པ་མཁས་གྲུབ་ཏུ་རློམ་པ་ཁ་ཅིག །དེ་ལྟར་བཤད་པའི་བདེན་གཉིས་དེ་བདེན་གཉིས་ཉིད་ལ་སྒྲ་ཇི་བཞིན་པར་བཟུང་བ་ནི་གནད་མ་གོ་བ་ཡིན་ཏེ། དེ་ལྟར་ན་ཟབ་མོ་སྟོང་པ་ཉིད་དོན་དམ་པ་མ་ཡིན་ན་དེ་ལས་གཞན་དུ་དོན་དམ་པ་གང་ཞིག་ ཡུལ་ཅན་གྱི་ཡེ་ཤེས་ཀུན་རྫོབ་མ་ཡིན་ན་གང་འདུས་བྱས་པའི་ཆོས་ཇི་ལྟར་དོན་དམ་པར་འགྱུར། འོ་ན་འདི་ལྟར་གསུངས་པའི་གནད་གང་ཡིན་སྙམ་ན། ཡུལ་པྲ་ཕབ་པ་ལྟ་བུའི་ཆོས་ཅན་སྟོང་གཟུགས་དེ་ནི་རང་བཞིན་སྤྲོས་མཐའ་དང་བྲལ་བའི་སྟོང་ཉིད་དོན་དམ་པ་ལས་གཞན་རྫས་སུ་གྲུབ་པ་མེད་ཀྱང༌། རྣམ་པ་ཡུལ་དུ་སྣང་བས་ཀུན་རྫོབ་ཀྱི་བདེན་པ་ཉིད་དུ་བརྗོད་ལ། ཡུལ་ཅན་བདེ་ཆེན་གྱི་ཡེ་ཤེས་དེས་ཡུལ་དང་ཡུལ་ཅན་སྤྲོས་པ་དང་བྲལ་བར་དོན་དམ་པ་སྟོང་པ་ཉིད་དུ་རྟོགས་ལ། དེ་ལྟར་རྟོགས་བྱེད་ཀྱི་བློ་ཀུན་རྫོབ་བདེན་པ་ཡིན་ཀྱང་དེས་དེ་རྟོགས་པའི་ཆ་ནས་དོན་དམ་བདེན་པར་མིང་བཏགས་པ་ཡིན་ལ། དེའི་ཚེ་དེའི་ཡུལ་ལ་དངོས་མིང་དང་ཡུལ་ཅན་ལ་བཏགས་མིང་ཡིན་ཀྱང་དེ་གཉིས་གཉིས་སུ་མེད་པར་རོ་མཉམ་པའི་དོན་ནི་ཡུལ་དང་ཡུལ་ཅན་གཉིས་ཀ་ལའང་བདེན་པ་གཉིས་ཀྱི་ཚུལ་གཉིས་ཀ་དང་ལྡན་ལ། ལྡན་ཚུལ་ལ་ཁྱད་པར་ཅུང་ཟད་ཀྱང་མེད་པས་མཉམ་པ་ཉིད་དུ་བཞག་པ་ལས། ཁ་ཅིག་གི་ལུགས་ལྟར་བདེན་གཉིས་རང་ལྡོག་གཉིས་ཡོད་པ་རྡོ་རྗེ་ཐེག་པའི་ཟབ་ཆོས་སུ་འདོད་པ་ལྟར་མ་ཡིན་ཏེ། རྡོ་རྗེ་ཐེག་པའི་ཟབ་ཆོས་སུ་ནི་གཅིག་དང་ཐ་དད་ཀྱི་སྤྲོས་པ་འཛིན་ན་རྡོ་རྗེ་ཐེག་པའི་ཆོས་ཆེས་ཟབ་པར་ཇི་ལྟར་འགྱུར་བའི་ཕྱིར། འོ་ན་སྔགས་ཀྱི་ཐེག་པའི་ཐུན་མོང་མ་ཡིན་པའི་སྟོང་ཉིད་རྟོགས་བྱེད་ལ་རིགས་ཤེས་ཚད་མ་དགོས་པའི་ཁྱབ་མཐའ་འཛིན་པ་མི་འགྲུབ་པར་མ་ཟད། མདོ་ཡི་ལུགས་ལ་དེ་ལྟར་ཁྱབ་པ་འཆའ་རིགས་པ་མ་ཡིན་ཏེ། སྔོན་བཅོམ་ལྡན་འདས་ཀྱིས་སྤྱན་སྔར་སྐུའི་འོད་ཀྱིས་རེག་པ་ཙམ་གྱིས་ཀྱང་བདེན་པ་མཐོང་བ་དང༌། རྒྱལ་པོ་ཨུ་ཏྲ་ཡ་ཎས་སྟོན་པའི་བྲིས་སྐུ་དང་པོ་མཐོང་བས་བདེན་པ་མཐོང་བ་དང༌། འཕགས་པ་རྟ་ཐུལ་གྱིས། ཆོས་རྣམས་ཐམས་ཅད་རྒྱུ་ལས་བྱུང༌། །བྱ་བའི་ཚིགས་བཅད་བརྗོད་པས་བདེན་པ་མཐོང་བ་དང༌། སངས་རྒྱས་ཀྱིས་རྡུལ་མེད་དྲི་མ་བྲལ་ཞེས་བསྟན་པས་འཕགས་པ་ལམ་ཆུང་བ་བདག་མེད་རྟོགས་པ་སོགས་འབྱུང་ལ། ཙོང་ཁ་པ་ལྟར་ན་དེ་དག་གི་ངོར་ཡང་རྟགས་ཁྱབ་ཀྱི་ཚུལ་སྒྲུབ་པ་དང༌། སྒྲུབ་ངག་བརྗོད་དེ་ནས་རྗེས་དཔག་བསྐྱེད། དེ་ནས་སྒོམ་བྱུང་གི་མཉམ་གཞག་ལས་བདག་མེད་པའི་དོན་ལ་མངོན་སུམ་གྱི་ཤེས་པ་དང༌། ཞར་ལ་རྗེས་དཔག་ཚད་མའི་དྲན་རྒྱུན་དུ་རེ་བ་སོགས་དགོས་པ་ལས། དེ་ལྟར་མ་བྱས་ཀྱང་དེ་དག་གིས་དེའི་དོན་གྲུབ་པར་སྣང་བའི་ཕྱིར། དེས་ན་ཁྱེད་ཀྱིས་མདོ་སྔགས་ཀྱི་ཟབ་གནད་ཆེན་པོ་རྣམས་དཀྲུགས་པ་དང་བཅོས་པ་མི་འཐད་དེ། རྒྱལ་བ་མ་ཕམ་པས། གང་ཞིག་རྒྱལ་ལས་ཆེས་མཁས་འགའ་ཡང་འཇིག་རྟེན་འདི་ན་ཡོད་མིན་ཏེ། །མ་ལུས་དེ་ཉིད་མཆོག་ནི་ཚུལ་བཞིན་ཀུན་མཁྱེན་གྱིས་མཁྱེན་གཞན་མིན་པ། །དེ་ཕྱིར་དྲང་སྲོང་རང་ཉིད་ཀྱིས་བཞག་མདོ་སྡེ་གང་ཡིན་དེ་མི་དཀྲུག །ཐུབ་ཚུལ་བཤིག་ཕྱིར་དེ་ཡང་དམ་ཆོས་ལ་ནི་གནོད་པ་བྱེད་པར་འགྱུར། །ཞེས་འབྱུང་བའི་ཕྱིར། འོ་ན་སྔགས་ཀྱི་ཐུན་མོང་མིན་པའི་སྟོང་ཉིད་དེ་མི་རྟོག་ཡེ་ཤེས་ཀྱིས་རྟོགས་ཚུལ་ཇི་ལྟར་བྱེད་སྙམ་ན། འདི་ལ་རིམ་འཇུག་པ་དང༌། ཐོད་རྒལ་བ་ལྟར་སྣང་བ་གཉིས་ལས། ཕྱི་མའི་དབང་དུ་བྱས་ནས་ཚེ་རབས་སྔ་མར་བུམ་པའི་དབང་དང་བསྐྱེད་པའི་རིམ་པ་དང་དེ་དང་འབྲེལ་བའི་སྤྱོད་པ་དང༌། འཇིག་རྟེན་ལ་བརྟེན་པའི་ལམ་དང་དངོས་གྲུབ་ཐོབ་ཅིང་འཇིག་རྟེན་ལས་འདས་པའི་ལམ་དུ་ཡང་དབང་གོང་མ་ཐོབ་ནས་མ་བཅོས་པའི་རྩ་ཐིག་རླུང་གསུམ་སོགས་ལས་རུང་བྱས་ནས་ལས་ཀྱི་ཕྱག་རྒྱ་བསྟེན་ནས་ཕྱག་རྒྱ་ཆེན་པོའི་ཡེ་ཤེས་སྐྱེས་ཟིན་པ་དེ་ཉིད་ཚེ་འདིར་རྡོ་རྗེ་ཐེག་པའི་སློབ་དཔོན་མཚན་ཉིད་དང་ལྡན་པ་མཇལ་ནས་རྡོ་རྗེ་སློབ་མ་དེ་ལ་ལམ་སྔ་མའི་མུ་བཅོས་མེད་མི་རྟོག་ཕྱག་ཆེན་གྱི་རྫོགས་རིམ་ཉིད་ནས་མཐུད་དེ་སྒོམ་འཇུག་པར་བྱེད་པ་ཉིད་ཡིན་པ་ལས། སྐབས་དེར་ལས་རྒྱ་བསྟེན་པ་དང་རྡུལ་ཚོན་དུ་དབང་བསྐུར་བ་སོགས་བྱེད་དགོས་པ་མ་ཡིན་ཏེ། བཀའ་བརྒྱུད་དྭགས་པོ་ལྷ་རྗེ་དུས་གསུམ་མཁྱེན་པ་སོགས་ལ་ཕྱག་ཆེན་གྱི་ཁྲིད་སྐྱོང་ཚུལ་ཇི་ལྟ་བ་དེ་ལྟ་བ་ཉིད་ཀྱི་ཕྱིར་ཏེ། དེ་ལྟར་བྱེད་པའི་བྱ་བ་ས་སྟོང་དུ་ལོག་ཟིན་པའི་ཕྱིར།

འདི་ལ་ས་སྐྱ་པཎྜི་ཏས། འཕགས་པའི་གང་ཟག་གི་རྒྱུད་ཆུ་ཚོད་མེད་ལ་ཉ་ཡར་འཛིན་མཛོད། བཀའ་བརྒྱུད་རིན་པོའི་ཆེ་རྣམ་རྟོག་གི་དེ་ཉིད་མ་བཅོས་པར་མི་རྟོག་པ་ཕྱག་རྒྱ་ཆེན་པོའི་ལྟ་སྒོམ་དུ་བྱེད་པ་མི་འཐད་དེ། དེ་ལ་ནི་དེར་འཇོག་བྱེད་ཀྱི་ཐབས་ཤེས་ཀྱི་ལམ་གང་ཡང་མ་ཚང་བའི་ཕྱིར་ཞེས་ཁོ་རང་གི་ཕྱག་ཆེན་གྱི་ལྟ་སྒོམ་བསྐྱང་ཕྱིན་རྡུལ་ཚོན་གྱི་དབང་དང་ལས་རྒྱ་སོགས་ངེས་པར་དུས་དེར་མ་བསྟན་པའི་ཕྱག་རྒྱ་ཆེན་པོ་ཕྱག་རྒྱ་ཆེན་པོ་ཡང་དག་པ་མ་ཡིན་པའི་ཁྱབ་མཐའ་བཅས་ཏེ། ཇི་སྐད་དུ། ངེད་ཀྱི་ཕྱག་རྒྱ་ཆེན་པོ་ནི། །དབང་ལས་བྱུང་བའི་ཡེ་ཤེས་དང༌། །རིམ་པ་གཉིས་ཀྱི་ཏིང་འཛིན་ལས། །བྱུང་བའི་རང་བྱུང་ཡེ་ཤེས་ཡིན། །ཞེས་དབང་དང་རིམ་གཉིས་ཀྱི་དོན་ཡང་ཕྱག་ཆེན་སྒོམ་པ་ན་བསྐྱེད་རིམ་རྟོག་སྒོམ་གྱི་རྟེན་རྡུལ་ཚོན་གྱི་དཀྱིལ་འཁོར་ཞིག་དང༌། དེ་ལ་བརྟེན་ནས་ལྷ་ཡབ་ཡུམ་གྱི་བདེ་བ་སྐྱེད་བྱེད་ལས་རྒྱ་ཞིག་དང་འགྲོགས་ཏེ་རླུང་རྩོལ་གྱི་རྣམ་སྨིན་གྱི་ལུས་ལས་ཞུ་བདེའི་རྫས་དབབ་བཟློག་སོགས་བྱས་ནས་མཐར་རྟོག་པ་ཐང་ཆད་ནས་མི་རྟོག་ཧར་པོར་སོང་བའི་ཕྱག་ཆེན་རློམ་པ་ཅན་དེ་ནི་ཕྱག་རྒྱ་ཆེན་པོའི་ལྟ་སྒོམ་དུ་གཏན་མི་འགྱུར་ཏེ། དེ་ལྟར་གྱི་ཉམས་ལེན་དེ་ཕྱག་ཆེན་གྱི་ཉམས་ལེན་མིན་པར་རྡོ་རྗེ་སེམས་དཔའ་རྡོ་རྗེ་བཞིའི་བདག་ཉིད་ཅན་རྣམས་ཀྱི་དགོངས་པར་གྲུབ་པའི་ཕྱིར། བཅོམ་ལྡན་འདས་རྡོ་རྗེ་སྙིང་པོས་དེ་སྐད་དུ་བཅོམ་ལྡན་འདས་ཀྱིས་གསུངས་པ། ངའི་གསུང་ནི་དང་པོར་དགེ་བ། བར་དུ་དགེ་བ། ཐ་མར་དགེ་བ་ཁོ་ནའོ། །དང་པོ་བ་དགེ་ལ་བར་དང་ཐ་མར་མི་དགེ་བ་ཡང་མ་ཡིན་ཞིང༌། དང་པོ་དང་བར་དུ་མི་དགེ་བ་ཐ་མར་དགེ་བ་ཡང་མ་ཡིན་ལ། དང་པོ་དང་ཐ་མར་མི་དགེ་བ་བར་དུ་དགེ་བ། ཇི་ལྟར་བྱིས་པའི་སྐྱེ་བོ་རྣམས་ཀྱིས་ཀུན་ཏུ་བརྟགས་པ། དང་པོར་རྣམ་པར་རྟོག་པའི་སྒོམ་པ་དང༌། བར་དུ་དབང་པོ་གཉིས་ཀྱི་བདེ་བ་སྒོམ་པ་དང༌། ཐ་མར་རྣམ་པར་མི་རྟོག་པ་སྟོང་པ་ཉིད་སྒོམ་པ་བདེ་བ་ཆེན་པོ་སྒོམ་པའོ་ཞེས་པ་ནི་མ་རུངས་པའི་ཚིག་སྟེ། རྒྱུ་འདྲར་དེ་ལས་སྐྱེ་བ་ཡི། །འབྲས་བུ་ཐམས་ཅད་དུ་མཐོང་གི །ཀོ་ཏྲ་བ་ཡི་ས་བོན་ལས། །སཱ་ལུའི་འབྲས་བུ་འབྱུང་བ་མེད། །རྣམ་རྟོག་ས་བོན་ལས་བྱུང་བའི། །འབྲས་བུ་རྣམ་པར་རྟོག་པར་འགྱུར། །རྣམ་པར་མི་རྟོག་ལས་སྐྱེས་པའི། །འབྲས་བུ་རྣམ་པར་མི་རྟོག་འགྱུར། །རྒྱུ་དེའི་ཕྱིར་དང་པོར་དགེ་བ་བར་དུ་དགེ་བ་ཐ་མར་དགེ་བའོ། །ཞེས་འབྱུང་བ་ཉིད་ཀྱི་ཕྱིར་གྱི་ན་བའི་དཀྱིལ་འཁོར་དང་རླུང་རྩོལ་དང་ཕྱག་རྒྱའི་ལམ་ནི་རྣམ་ཤེས་དང་འབྲེལ་བའི་རྟོག་སྒོམ་ཡིན་པས་ཐོག་མཐའ་བར་གསུམ་དུ་དགེ་བའི་ཕྱག་རྒྱ་ཆེན་པོ་ཡང་དག་པའི་ལམ་མཚན་ཉིད་པར་མི་འགྱུར་ལ། མ་བཅོས་པ་བདེ་གཤེགས་སྙིང་པོའི་དཀྱིལ་འཁོར་དང་རླུང་རྩོལ་དང་རྣམ་ཀུན་མཆོག་དང་ལྡན་པའི་ཕྱག་རྒྱ་ཆེན་མོའི་ཕྱག་རྒྱའི་ལམ་ནི་ཡེ་ཤེས་གཉུག་མ་ལྷུན་གྱིས་གྲུབ་པའི་ངོ་བོ་རྟོག་པ་མེད་པའི་ལྟ་སྒོམ་ཐོག་མཐའ་བར་གསུམ་དུ་རིས་འདྲ་རྒྱུན་མི་འཆད་པར་འབྱུང་བའི་དགེ་བ་ཅན་དེ་ལ་མཉམ་པར་བཞག་པས་ཕྱག་རྒྱ་ཆེན་པོའི་ལྟ་སྒོམ་དུ་འགྱུར་བར་རྒྱ་ཆེར་བཤད་པ་ཉིད་ཀྱི་ཕྱིར་སྤྲོས་པས་ཆོག་གོ །

ཏི་ཤྲཱི་ཆེན་པོས། དྭགས་པོ་བཀའ་བརྒྱུད་པས་ཕྱག་ཆེན་སྒོམ་མི་ཤེས་ཏེ། མི་རྟོག་ཧར་སྒོམ་བྱེད་པའི་ཕྱིར་ཏེ། རྣམ་རྟོག་སྣ་བསྐྱིལ་ཙམ་གྱི་རྟོག་མེད་ལ་ཕྱག་རྒྱ་ཆེན་པོའི་ཡེ་ཤེས་སུ་འཁྲུལ་བའི་ཕྱིར། ཕྱག་རྒྱ་ཆེན་པོ་སྒོམ་ན་ཡང༌། །རྟོག་པ་ཁ་ཚོམ་ཉིད་སྒོམ་གྱིས། །རིམ་གཉིས་ལས་བྱུང་ཡེ་ཤེས་ལ། །ཕྱག་རྒྱ་ཆེན་པོར་མི་ཤེས་སོ། །ཞེས་བྲིས་པ་ནི་རྟགས་ཁས་ལེན་མེད་པ་ཐལ་འགྱུར་ཡང་དག་ཏུ་སྨྲ་ན་དེས་གྲུབ། དེ་ལྟ་མིན་ན་རྟགས་འདི་ཁས་བླངས་པའི་ལྟ་སྒོམ་ཕྱག་རྒྱ་ཆེན་པོའི་སྒོམ་པ་མིན་ན་རྟགས་འདི་ཁྱེད་ཀྱིས་ཁས་བླངས་པ་ལས་ངེད་ཀྱིས་ཁས་མ་བླངས་པས་ཁྱེད་ཀྱི་ལྟ་སྒོམ་དེ་ཕྱག་རྒྱ་ཆེན་མོ་མ་ཡིན་པར་འགྱུར་ཏེ། ངེད་ཀྱི་དེ་ལྟའི་ལྟ་སྒོམ་དེ་ཕྱག་ཆེན་དུ་ཁས་བླངས་པ་མ་ཡིན་པའི་ཚུལ་ནི་ཁོ་བོ་ཅག་གི་ལུགས་ལ་གང་ཤར་གྱི་རྣམ་རྟོག་གི་དེ་ཉིད་དམ་རང་བཞིན་བདེ་གཤེགས་སྙིང་པོ་ཉིད་ལ་ལྟ་སྒོམ་དུ་བྱེད་པའི་ཕྱིར། ཁྱེད་ཀྱིས་ཇི་ལྟར་ཁས་བླངས་ན། ནམ་སྲོད་ཀྱི་དུས་དབང་ཁང་བླ་གབ་དང་བཅས་པར་དཀྱིལ་འཁོར་རབ་ཏུ་བཀྲ་བར་མར་མེ་དང་བདུག་སྤོས་སོགས་ཀྱིས་མིག་ཡུལ་གྱི་སྣང་བ་ཟ་ཟིར་བྱས། རྐང་དུང་ཆ་ལང་སོགས་ཀྱི་རོལ་མོ་དུ་མས་རྣ་བའི་ཤེས་པ་ཟ་ཟིར་དུ་བསྐྱེད། དབང་པོ་གཉིས་སྦྱོར་གྱི་འཁྲིག་ཚིག་སོགས་ཀྱིས་སེམས་ཆགས་པ་དྲག་པོ་བསླང་བས་ཡིད་རྟབ་རྟབ་པོར་གྱུར་དུ་བཅུག །སློབ་དཔོན་གྱིས་དེ་རིང་ད་ལྟ་དེ་ཉིད་དུ་སངས་རྒྱས་པར་འགྱུར་སྐད་ཙམ་གྱི་སྤྲོ་བ་སྦྱིན་པས་རྟོག་པ་ཧད་ཧད་པོར་སོང་བའི་མི་རྟོག་ཁ་ཚོམ་དེ་ལ་ཁྱེད་ཕྱག་ཆེན་གྱི་ཡེ་ཤེས་སུ་བྱེད་ནས་ཕྱིས་ཀྱང་ཕྱག་ཆེན་སྒོམ་པ་ན། དེའི་ཟི་བུན་སྔར་མྱོང་ལ་ཕྱིས་དྲན་པས་སེམས་གཏད་ནས་རི་ཁྲོད་དབེན་པ་རྣམས་སུ་ལུས་སྤུ་ཟིང་བྱེད་ཅིང་ཤེས་པ་བདེ་གསལ་མི་རྟོག་སིང་སིང་པོ་རེ་བྱུང་ན་ཁྱེད་ཅག་ཕྱག་ཆེན་རྟོགས་པའི་རྡོ་རྗེ་འཛིན་པ་ཆེན་པོ་གསུང་ངག་འཆད་ཐུབ་པའི་འདྲེན་མཆོག་ཏུ་འབོད་ཀྱིན་སྣང་བའི་ཕྱིར། རྟོགས་པ་ཁ་ཚོམ་ལ་ལྟ་སྒོམ་བྱེད་པ་པོ་ནི་རང་གི་མཛུབ་མོ་རང་གི་སྣ་རྩེར་བཀོད་རིགས་པ་ལས། ཁོ་བོ་ཅག་གི་རྗེ་བཙུན་དམ་པ་དྭགས་པོ་བཀའ་བརྒྱུད་ཀྱི་ལྟ་སྒོམ་ལ་ཉེས་པ་དེ་ལྟ་བུ་ཡོད་པ་མ་ཡིན་ཏེ། ཉེས་པ་མེད་བཞིན་ཡོད་པར་བརྗོད་པ་ནི་འདི་ཕྱི་ཀུན་ཏུ་མི་མཛེས་པའི་ཕྱིར་ཏེ། རྒྱལ་བ་མ་ཕམ་པས། ཉོན་མོངས་རྨོངས་བདག་རྣམས་ཀྱིས་འཕགས་ལ་སྐུར་པ་དང༌། །དེ་གསུངས་ཆོས་ལ་བརྙས་གང་དེ་ཀུན་ཞེན་ལྟས་བྱས། །དེས་ན་ཞེན་ལྟའི་དྲི་ཅན་དེ་ལ་བློ་མི་སྦྱར། །གོས་གཙང་ཚོན་གྱིས་རྣམ་བསྒྱུར་སྣུམ་གྱིས་གོས་པར་མིན། །ཞེས་འབྱུང་བའི་ཕྱིར་དང༌། དེས་ན་མི་འཕྲོག་པའི་མཁྱེན་རབ་དང་ལྡན་པ་ས་སྐྱ་པཎྜི་ཏས་ཀྱང་ཆོས་དང་ཆོས་མིན་འབྱེད་པའི་དགག་སྒྲུབ་ཀྱི་བསྟན་བཅོས་དད་ལྡན་ལ་གདམས་པའི་གླེགས་བམ་དེ་ལ་ལེགས་བཤད་དུ་མ་ལོས་ཡོད་ཀྱང་ཕལ་ཆེར་ནི་མོན་སྤ་གྲོ་བའི་ཞུས་དག་ལྟར་གྱུར་པ་ཡང་མང་དུ་སྣང་བས་རྗེས་འབྲང་དག་ད་དུང་ལེགས་པར་ཞུ་དག་གིས་གཏན་ལ་དབབ་པར་མཛོད་ཅིག །

འདིར་སྨྲས་པ། བདག་ཉིད་ཆེན་པོ་དཔལ་ལྡན་ས་སྐྱ་པས། །རྣམ་ཤེས་དང་འབྲེལ་རྣམ་རྟོག་འགགས་པ་ཡི། མི་རྟོག་ཕྱག་རྒྱ་ཆེ་ལ་ངོས་བཟུང་ནས། །དྭགས་པོ་ལྷ་རྗེས་རྟོག་དེ་བྲལ་རྗེས་ཀྱི། །མི་རྟོག་ཙམ་དེས་ཚིམ་པར་མ་གྱུར་ནས། །ནང་རིག་འགྱུར་མེད་མ་བཅོས་རང་ག་མའི། །ཐ་མལ་ཤེས་པའི་གནས་ལུགས་ཕྱག་རྒྱ་ཆེ། །ལྟ་སྒོམ་འདི་ལ་ནན་ཏན་ཉིད་དུ་མཛད། །འདི་ཚུལ་ས་སྐྱ་པ་ཡིས་མ་མཁྱེན་པར། །སྤྲང་པོས་འཆིང་བུ་རྙེད་པ་ཡིད་བཞིན་ནོར། །ལྟ་བུར་མོས་ནས་འཁོར་ལོ་བསྒྱུར་རྒྱལ་གྱི། །ནོར་བུ་རིན་ཆེན་དེ་ནི་འཆིང་བུ་འོང༌། །ཞེས་པ་ལྟ་བུའི་དགག་སྒྲུབ་མཛད་མོད་ཀྱང༌། །རང་གི་སྔོན་བྱོན་བླ་བརྒྱུད་བཅས་རྣམས་ཀྱིས། །ཆོས་དང་གང་ཟག་ཀུན་ལ་མི་སྨོད་པར། །རང་གར་འཇོག་པ་འདི་ལ་རྗེས་ཡི་རང༌། །ཆོས་ཀྱི་རྒྱལ་པོ་རྒྱལ་བ་ཙོང་ཁ་པས། །ཐེག་ཆེན་དགོངས་དོན་ཟབ་མོ་དབུ་མའི་སྲོལ། །ཟླ་གྲགས་བཞེད་པའི་ཐལ་འགྱུར་ལུགས་བཟང་པོ། །བཀག་ནས་ཐལ་འགྱུར་ལུགས་མཆོག་གསར་དུ་བརྩམས། །རྒྱུད་སྡེའི་མཐར་ཐུག་གསང་བ་འདུས་པ་ལ། །འཕགས་པ་ཡབ་སྲས་བཞེད་པའི་རིམ་གཉིས་ཚུལ། །བཀག་ནས་འདུས་པ་འཕགས་ལུགས་སྔོན་མེད་པ། །གངས་རིའི་ཁྲོད་འདིར་ཉིན་ལྟར་སྣང་བར་བྱས། །ཁྱད་པར་དཔལ་ལྡན་འདུས་པ་རིམ་ལྔ་ཡི། །མར་འགོས་མན་ངག་རྙིང་པ་ཀུན་བཀག་ནས། །རིམ་ལྔ་མར་འགོས་ལུགས་མཆོག་ཟླ་མེད་ཅིག །འཇམ་དབྱངས་བཤེས་དང་བཅས་ཏེ་སྨྲ་བར་བྱེད། །དྭགས་པོ་ལས་བརྒྱུད་ནཱ་རོ་ཆོས་དྲུག་པོ། །འཆད་ཚེ་ཕག་གྲུ་འབྲི་ཁུང་པ་སོགས་ཀྱི། །ནཱ་རོ་ཆོས་དྲུག་བཀག་ནས་ནཱ་རོའི་ལུགས། །འཁྲུལ་མེད་འདི་ཞེས་ཆོས་དྲུག་རྨད་བྱུང་སྟོན། །རྡོ་རྗེ་འཇིགས་བྱེད་པ་དང་ར་ལུགས་ཀྱི། །མན་ངག་ཐམས་ཅད་ལེགས་པར་བཀག་མཛད་ནས། །སླར་ཡང་འཇིགས་བྱེད་པ་དང་ར་ལོ་ཡི། བཞེད་པ་འདི་ཞེས་སྔོན་མེད་རྒྱ་ཆེར་སྤེལ། །ནི་གུའི་བཀའ་བསྲུང་ཕྱག་དྲུག་མགོན་པོ་ཡི། །སྒྲུབ་ཐབས་རིན་ཆེན་སྣ་བདུན་གྱིས་མཛད་ཀུན། །བོན་དང་རྙིང་མའི་ཆོས་ལྟར་ལེགས་བཀག་ནས། །ཕྱག་དྲུག་མགོན་པོའི་སྒྲུབ་ཐབས་གསར་དུ་བཞག །གསུང་རབ་ཀུན་གྱི་དགོངས་པ་འགྲེལ་བ་ན། །སྔོན་བྱུང་ལེགས་བཤད་ཐམས་ཅད་མིང་ཙམ་ཡང༌། །འཐད་པ་བྲལ་བར་ལུང་རིགས་དུ་མ་ཡིས། །བསྒྲུབས་ནས་རང་ལུགས་ཐུན་མོང་མིན་པ་ནི། །རྒྱ་ཆེར་འགོད་པའི་སྐྱེས་མཆོག་ཙོང་ཁ་པ། །ཁྱེད་ཀྱི་བསྟན་པ་རྒྱ་ཆེར་འཛིན་རྣམས་ཀྱང༌། །ཐར་པའི་ཆེད་ཀྱི་ལམ་མཆོག་སྒྲུབ་སླད་དུ། །རང་གཞན་ལུགས་ལ་གཅིག་ཏུ་འཁྲུལ་མེད་བྱོས། །ཞེས་གདམས་སོ། །

དེས་ན་སྔགས་ཀྱི་ཐེག་པར་རྒྱུའི་ཐེག་པ་དང་ཐུན་མོང་བའི་སྟོང་ཉིད་ཀྱང་ཙོང་ཁ་པས་ཕྱིན་ཅི་ལོག་ཏུ་བཟུང་ནས་སྟོང་ཉིད་དེ་ལའང་མི་རྟོག་ཡེ་ཤེས་ཀྱི་སྒོམ་པ་བཀག་ནས་རྟོག་སྒོམ་འབའ་ཞིག་དགོས་པ་མི་འཐད་པར་བསྟན་པས། ད་ནི་ཁྱེད་ཀྱིས་འདོད་པའི་སྟོང་ཉིད་དེའི་ཡུལ་ཅན་གྱི་ཞུ་བདེའི་བློ་རྩེ་གཏད་པའི་ཞུ་བདེ་དེ་ནི་སྔགས་བླ་ན་མེད་པ་དག་གི་ལམ་གྱི་སྤང་བྱའི་འཕོ་བ་དེ་ཉིད་ལ་ངོས་བཟུང་བར་སྣང་སྟེ། ཁྱེད་ཅག་གཉུག་མ་མཆོག་གི་རྡོ་རྗེའི་ལྷ་སེམས་ཅན་ཐམས་ཅད་ཀྱི་རྒྱུད་ལ་བཞུགས་པ་དེ་ངོས་མི་ཟིན་ཅིང༌། དེ་ངོས་མ་ཟིན་ན་དེའི་རྩ་རླུང་ཐིག་ལེའི་དག་ཆ་རྣམས་ངོས་མི་ཟིན་ལ། དེ་ངོས་མ་ཟིན་ན་དེའི་ཁམས་ཞུ་བ་དང་དེ་ཞུ་བ་ལས་ཟག་མེད་ཀྱི་ཚོར་བདེ་སྐྱེ་བ་ཁྱེད་ལ་མི་འགྲུབ་ལ། མི་འགྲུབ་ན་ཁྱེད་ཀྱི་ཞུ་བདེ་ནི་སྡུག་བསྔལ་བདེན་པ་རྣམ་སྨིན་གྱི་ཕུང་པོའི་ཞུ་བདེ་ལ་ལེགས་པར་བསམ་པར་སྣང་བའི་ཕྱིར། ཁྱབ་པ་ཡོད་དེ་རྣམ་སྨིན་གྱི་ཕུང་པོའི་ཞུ་བདེ་ནི་འཕོ་བདེ་དང་འགྱུར་བདེ་དང་འཛག་བདེ་ཉིད་ཡིན་ལ། ཡེ་ཤེས་ཀྱི་ཕུང་པོའི་ཞུ་བདེ་ནི་འཕོ་མེད་དང་འགྱུར་མེད་དང་འཛག་མེད་ཀྱི་བདེ་བ་ཡིན་པའི་ཕྱིར། དེས་ན་འཕོ་བདེ་ནི་སྡུག་བསྔལ་གྱི་རང་བཞིན་འཁོར་བ་དང་ངན་སོང་གི་རྒྱུ་ཡིན་ལ། འཕོ་མེད་ཀྱི་བདེ་བ་ནི་བདེ་ཆེན་དཔལ་རྡོ་རྗེ་སེམས་དཔའ་ཐོབ་བྱེད་ཀྱི་རྒྱུ་ཡིན་པས་ཁྱེད་ཅག་རྡོར་སེམས་ཐོབ་བྱེད་ཀྱི་བདེ་བ་ཁ་ལ་དོན་དུ་གཉེར་སྐད་ནས་དོན་ལ་ངན་སོང་ཐོབ་བྱེད་ཀྱི་འཕོ་བདེ་དོན་དུ་གཉེར་བ་ནི་གསང་སྔགས་རྡོ་རྗེ་ཐེག་པའི་བསྟན་པ་རྩ་བ་ནས་བཤིག་པ་ཡིན་ཏེ། རྡོ་རྗེ་ཐེག་པའི་ལམ་དུ་རྡོ་རྗེ་ཐེག་པའི་སྐལ་རྣོན་ས་ལམ་ཡར་བགྲོད་བྱེད་པ་ལ་ཁྱེད་ཀྱི་མར་འགེགས་མཛད་པའི་ཕྱིར། ཁྱེད་འཕོ་འཛག་ཡོད་མེད་གནས་སྐབས་རྟགས་ཀྱི་རྩེར་ཁམས་འཆིང་མི་འཆིང་ཙམ་ལ་མ་གཏོགས་རྣམ་སྨིན་གྱི་ལུས་རྡོ་རྗེ་སེམས་དཔའི་སྐུར་སྦྱོང་བྱེད་ཀྱི་བྱང་ཆུབ་ཀྱི་སེམས་དངུལ་ཆུས་ལྕགས་གསེར་དུ་སྦྱངས་པ་ལྟ་བུའི་ཐིག་ལེ་དེ་མི་འཕྲོ་བའི་གོ་བ་ཅུང་ཟད་ཀྱང་མེད་པར་གསང་སྔགས་ཀྱི་རྡོ་རྗེ་འཆང་ཆེན་པོར་ཁས་ལེན་པ་ཡང་བྱུང་རྒྱལ་ཏེ། རྣམ་སྨིན་གྱི་ལུས་ཀྱི་བདུད་རྩི་ལྔ་སོགས་ནི་སྦྱང་གཞི་ལས་སྦྱངས་འབྲས་སུ་འགྱུར་བ་ལྟ་ག་ལ་ཞིག་པས་སྦྱང་བྱའི་དྲི་མ་ཉིད་དུ་བས་པའི་ཕྱིར་དང༌། ཐིག་ལེ་དང་དྲི་མ་ཆེ་ཆུང་དེ་དག་གིས་ནི་རྣམ་སྨིན་གྱི་ལུས་ལ་ཇི་ལྟར་འཚོ་གཞེས་བྱས་ཀྱང་རྡོ་རྗེ་སེམས་དཔའ་ལྟ་ག་ལ་ཞིག་འདོད་པའི་ལྷའི་གོ་འཕང་ཙམ་ཡང་ཐོབ་པར་མི་ནུས་པའི་ཕྱིར་དང༌། དེར་མ་ཟད་ཡང་ཁྱེད་ལ་འདིར་འགྱུར་ཏེ། ཞུ་བདེའི་ཚོར་བ་རྟོག་མེད་དུ་མྱོང་བར་འདོད་པ་དང་རྟོག་པའི་ངོ་བོར་སྐྱེས་ནས་ཡུལ་འབྱེད་པའི་ཤེས་རབ་ཀྱི་བྱ་བ་བྱེད་པ་གཉིས་འདོད་པ་འདི་ཡང་རྒྱ་ཆེན་མངོན་པའི་ཆོས་ཚུལ་རྒྱུས་མེད་དོ་ཞེས་བསྟན་པར་གོ་སྟེ། དེ་ལྟ་ན་ཚོར་བ་དང་ཤེས་རབ་ཀྱི་སེམས་བྱུང་རྟོག་མེད་དང་རྟོག་པ་གཅིག་ཏུ་ཡང་ཐལ་བར་འགྱུར་བའི་ཕྱིར། དེས་ན་མང་དུ་སྨྲ་ཅི་དགོས་ཏེ། མཁྱེན་པ་ཅན་དག་གིས་ཕྱོགས་སྔ་མའི་འདོད་པ་བཞག་ཙམ་ནས་ཤེས་པར་འགྱུར་བའི་ཕྱིར།

གཉིས་པ་ནི། འོ་ན་སྔགས་ཀྱི་ཐུན་མོང་མིན་པའི་སྟོང་ཉིད་རྟོགས་བྱེད་སྒོམ་བྱུང་མི་རྟོག་ཡེ་ཤེས་སྐྱེད་བྱེད་ལུས་ཀྱི་བྱེད་བཅིང་སོགས་ཀྱི་ཐབས་ལས་རིག་ཤེས་ཚད་མ་ལ་མ་རག་པར་མི་རྟོག་པའི་ཤེས་རབ་སྐྱེ་ན་དེ་ཉིད་དུ་དེ་བསྐྱེད་པའི་ཁམས་གོང་གི་བསམ་གཏན་གྱི་ཏིང་ངེ་འཛིན་ཡང་སྐྱེ་བར་འགྱུར་ཏེ། སྒོམ་བྱུང་གི་ཤེས་རབ་སྐྱེ་བ་ལ་སྒོམ་བྱུང་གི་བསམ་གཏན་གྲུབ་པ་སྔོན་དུ་འགྲོ་དགོས་པའི་ཕྱིར། འདོད་ན། དེའི་ཕྱིར་སྐབས་དེར་དེ་ཉིད་འདོད་པ་ལས་ཆགས་བྲལ་དུ་ཡང་འགྱུར་ལ། དེ་ཡང་འདོད་ན་སྦྱོར་བ་ཡན་ལག་དྲུག་ལས་སོར་སྡུད་ཀྱི་ཡན་ལག་ལས་བསམ་གཏན་གྱི་ཡན་ལག་ལ་བསླབ་པ་དགོས་པར་མི་འགྱུར་ཏེ། སོར་སྡུད་སྒོམ་པ་ལས་མི་རྟོག་པ་ལས་མི་རྟོག་ཡེ་ཤེས་སྐྱེད་པ་ཉིད་ཀྱིས་བསམ་གཏན་གྱི་སེམས་ཐོབ་པའི་ཕྱིར་སྙམ་ན། མ་ཁྱབ་སྟེ། སྔགས་ཀྱི་ཐེག་པ་འདིར་རྟེན་འབྲེལ་གྱི་བྱེད་པས་སྒོམ་པ་ལས་བྱུང་བའི་ཞི་ལྷག་གི་རྟོགས་པ་ལྷན་ཅིག་ཏུ་བསྐྱེད་པ་ཡང༌། རྟེན་འབྲེལ་གྱི་བྱེད་པ་དེའི་བྱ་བ་མ་ཉམས་པའི་སྐད་ཅིག་ཇི་སྙེད་པ་དེ་སྙེད་དུ་ཡོད་ལ། དེའི་བྱེད་པའི་བྱ་བ་ཉམས་ན་ལྡོག་པའང་ཡོད་དེ། དཔེར་ན། དཔེའི་ཡེ་ཤེས་ཞི་ལྷག་གམ་བསམ་གཏན་ཤེས་རབ་གཉིས་ལྡན་དང་བཅས་པ་འཆར་ཡང་ཡེ་ཤེས་དེས་དོན་གྱི་ཡེ་ཤེས་མཚོན་པའི་བྱ་བ་བྱས་ནས་ལྡོག་པ་ལྟར་འདིར་ཡང་འགྱུར་བའི་ཕྱིར་དང༌། སོར་སྡུད་ཀྱི་དུས་སུ་ཐོབ་པའི་ཁམས་གོང་གི་བསམ་གཏན་དེ་ཡང་བསམ་གཏན་གྱི་ཡན་ལག་ལ་ལྟོས་པའི་བསམ་གཏན་ཆ་མཐུན་བསམ་གཏན་གྱི་ཡན་ལག་སྐྱེ་བྱེད་ཀྱི་རྒྱུ་ཙམ་ཡིན་ཀྱང་བསམ་གཏན་གྱི་ཡན་ལག་དངོས་ཡིན་པར་མི་འགྱུར་ལ། སྤྱིར་འདིར་བསམ་གཏན་གྱི་ཡན་ལག་གིས་བསམ་གཏན་གྱི་སེམས་ཐོབ་པ་ནི་འཇིག་རྟེན་པའི་ཁམས་གོང་མའི་བསམ་གཏན་ཙམ་པོ་བ་མ་ཡིན་ཏེ། བསམ་གཏན་དེའི་ཁྱད་པར་དུ་བྱས་པའི་ཁམས་གོང་གི་བསམ་གཏན་དང་གཟུགས་མེད་སྐྱེ་མཆེད་ཀྱི་གནས་པའི་གཟུགས་དང་གཟུགས་མེད་པའི་ཁམས་སྦྱོང་ནུས་ཀྱི་བསམ་གཏན་ཁྱད་པར་བ་ཞིག་གོ །འོ་ན་ཐུན་མོང་མིན་པའི་སྟོང་ཉིད་རྟོགས་བྱེད་སྒོམ་བྱུང་མི་རྟོག་ཡེ་ཤེས་མངོན་སུམ་པ་དེ་སོ་སྐྱེ་ལ་ཡོད་ན་སོ་སྐྱེ་དེ་འཕགས་པར་འགྱུར་ཏེ། སྟོང་ཉིད་ཀྱི་དོན་ལ་རྣལ་འབྱོར་མངོན་སུམ་ཡིན་པའི་ཕྱིར་ཞེ་ན། མ་ཁྱབ་སྟེ། དེས་སྟོང་པ་ཉིད་ལ་རྣལ་འབྱོར་མངོན་སུམ་གྱི་རྟོགས་པ་ཐོབ་ཀྱང་རྣལ་འབྱོར་མངོན་སུམ་དེས་ད་དུང་མཐོང་སྤང་གི་སྤང་བྱའི་ས་བོན་དྲུངས་ནས་ཕྱུང་བའི་སྒོ་ནས་སྔགས་ཀྱི་ཐུན་མོང་མིན་པའི་སྟོང་ཉིད་ལ་རྣལ་འབྱོར་མངོན་སུམ་གྱིས་འཇུག་པར་མ་བྱས་པའི་ཕྱིར། འོ་ན་དེ་ལྟའི་མི་རྟོག་ཡེ་ཤེས་ལས་དང་པོ་པ་དག་གིས་ཀྱང་ཇི་ལྟར་སྐྱོང་ཞེ་ན། མངོན་སུམ་བཞིའི་སྒོ་ནས་སྐྱོང་བར་བྱེད་ལ། འདིའི་མངོན་སུམ་བཞི་ནི་སྣང་རིག་རྣལ་འབྱོར་མངོན་སུམ་ཉིད་ལ་ཆ་ཤས་སུ་བྱས་པའི་མངོན་སུམ་ཡིན་ལ། དེ་ལས་གཞན་པའི་འཁྲུལ་པའི་ཕྱི་དོན་ལྟ་བ་སོགས་ཀྱི་དབང་ཡིད་ཀྱི་མངོན་སུམ་ནི་མ་ཡིན་ཏེ། དེའི་ཕྱིར། བཅོམ་ལྡན་འདས་རྡོ་རྗེ་སྙིང་པོས། རྣམ་པར་རྟོག་པ་དང་བྲལ་བའི་སེམས་ཀྱིས་སྣང་བརྙན་མཐོང་བའོ། །རྟོག་པ་དང་བྲལ་ཞིང་མ་འཁྲུལ་བ་ནི་མངོན་སུམ་ཞེས་བརྗོད་པར་བྱའོ། །དེ་ཉིད་རྣམ་པ་བཞི་སྟེ། དབང་པོའི་མངོན་སུམ་དང༌། ཡིད་ཀྱི་མངོན་སུམ་དང༌། རྣལ་འབྱོར་མངོན་སུམ་དང༌། རང་རིག་པའི་མངོན་སུམ་ཞེས་པ་སྟེ། ཤེས་པ་དེ་ཉིད་སྟོན་པར་བྱེད་པ་དང༌། འཇུག་པར་བྱེད་པ་དང༌། ཐོབ་པར་བྱེད་པ་དང༌། ཉམས་སུ་མྱོང་བའི་མཚན་ཉིན་ཅན་ནོ་ཞེས་པའོ། །ཞེས་འབྱུང་བའི་ཕྱིར་ཏེ། འདིར་རྟོག་བྲལ་ནི་སྒྲ་དོན་འདྲེས་འཛིན་དང་ཁམས་གསུམ་གྱིས་བསྡུས་པའི་སེམས་སེམས་བྱུང་འཁོར་བཅས་སོ། །དེ་དང་བྲལ་བའི་སྣང་ཡུལ་ལ་མ་འཁྲུལ་བ་ཐ་མལ་པའི་དབང་ཡུལ་གྱི་འབྲེལ་བ་ཆད་པ་ལས། མཆོག་གི་དབང་ཡུལ་སྦྱོར་བ་ལས་སྐྱེས་པའི་ཤེས་པ་བདེ་གཤེགས་སྙིང་པོའི་གཟུགས་སོགས་མཐོང་བ་ནི་དབང་པོའི་མངོན་སུམ་དང༌། ཤེས་པ་དེ་ཐ་མལ་བའི་ཡིད་དང་ཆོས་ཀྱི་འབྲེལ་པ་ཆད་དེ་མཆོག་གི་ཡིད་ཆོས་ཀྱི་འབྲེལ་པ་སྦྱར་བ་ལས་སྐྱེས་པའི་ཤེས་པ་བདེ་གཤེགས་སྙིང་པོའི་ཤེས་བྱ་མཐོང་བ་ནི་ཡིད་ཀྱི་མངོན་སུམ་དང༌། ཤེས་པ་དེས་བདག་གཞན་གྱི་རྡོ་རྗེའི་སྐུའི་རྒྱུར་གྱུར་པའི་སྒྱུ་ལུས་ལྷའི་སྐུ་མཐོང་བ་ནི་རྣལ་འབྱོར་མངོན་སུམ་དང༌། དེ་ལྟར་མཐོང་བྱ་དང་མཐོང་བྱེད་ཀྱི་ཡུལ་དང་ཡུལ་ཅན་ཐམས་ཅད་བདེ་གཤེགས་སྙིང་པོར་མཐོང་བ་ནི་རང་རིག་པའི་མངོན་སུམ་མོ། །འོ་ན་མངོན་སུམ་དེ་དག་སྦྱོར་བ་ཡན་ལག་དྲུག་གི་ལམ་ག་འདྲ་ནས་སྐྱེ་ཞིང་སྦྱོར་སྙམ་ན། འདི་ལ་སྦྱོར་བ་ཡན་ལག་དྲུག་ལ་འཇིག་རྟེན་པའི་ལམ་དུ་ཡན་ལག་དྲུག་དང༌། འདས་པའི་ལམ་དུ་ཡན་ལག་དྲུག་སྟེ་ཁུག་པར་སྦྱར་བ་དང༌། འདས་མ་འདས་ཐམས་ཅད་དུ་ཡན་ལག་དྲུག་ཚར་གཅིག་སྟེ་རྐྱང་པར་སྦྱར་བའི་ཚུལ་གཉིས་ཡོད་ལ། དེ་ལ་གཉིས་པའི་དབང་དུ་བྱས་ཏེ། དཔལ་ཀརྨ་པ་རང་བྱུང་རྡོ་རྗེའི་དགོངས་པ་ལྟར་བརྗོད་ན། མངོན་སུམ་དེ་དག་སྐྱེ་བའི་རྟེན་ཡང་སྤྱན་རྣམ་པ་ལྔ་ཤེས་པར་བྱ་སྟེ། སྤྱན་ལྔ་ཆགས་པ་མེད་པ་འཆང༌། །ཞེས་དང༌། དུས་འཁོར་འགྲེལ་ཆེན་དུ། འདིར་དང་པོར་ལས་དང་པོ་པའི་རྣལ་འབྱོར་པས་མངོན་པར་ཤེས་པ་མེད་པར་ཤའི་མིག་གིས་སྣ་ཚོགས་མཐོང་ངོ༌། །དེ་ནས་མངོན་པར་ཤེས་པའི་མཚམས་ཀྱི་དབང་གིས་ལྷའི་མིག་གིས་མཐོང་ངོ༌། །དེ་ནས་ཆགས་པ་དང་བྲལ་བའི་མཚམས་ཀྱི་དབང་གིས་སངས་རྒྱས་ཀྱི་སྤྱན་གྱིས་གཟིགས་སོ། །དེ་ནས་བྱང་ཆུབ་སེམས་དཔའི་མཚམས་ཀྱི་དབང་གིས་ཤེས་རབ་ཀྱི་སྤྱན་གྱིས་གཟིགས་སོ། །དེ་ནས་ཡང་དག་པར་རྫོགས་པའི་སངས་རྒྱས་ཀྱི་མཚམས་ཀྱི་དབང་གིས་ཡེ་ཤེས་ཀྱི་སྤྱན་གྱིས་གཟིགས་ཏེ་ཞེས་གསུང་སྟེ། དེ་ཡང་སོར་སྡུད་སྒོམ་པའི་ལས་དང་པོ་པ་དེས་དེར་བསྟན་གྱི་ཡོན་ཏན་མངོན་ཤེས་ལྔ་མ་ཐོབ་པའི་མཚམས་ཀྱི་དབང་གིས་ཤའི་མིག་གིས་རྣམ་པ་གཞན་པའི་སྟོང་པ་ཉིད་ཀྱི་གཟུགས་སྣ་ཚོགས་པ་མཐོང་ངོ༌། །དེ་ནས་མངོན་ཤེས་ཐོབ་པའི་དབང་གིས་མཚམས་ཀྱི་ལྷའི་མིག་གིས་མཐོང་སྟེ། མིག་གཉིས་པ་འདིས་ནི་དབང་པོའི་མངོན་སུམ་གྱི་རྟེན་ཡིན་ནོ། །དེ་ནས་ཁམས་གསུམ་གྱི་ཀུན་སྦྱོར་ལ་ཆགས་པ་དང་བྲལ་བ་སྲོག་འཛིན་གྱི་རིམ་པར་སངས་རྒྱས་ཀྱི་སྤྱན་གྱིས་གཟིགས་ཏེ་ཡིད་ཀྱི་མངོན་སུམ་གྱི་རྟེན་དང༌། དེ་ནས་སློབ་པའི་ཟུང་འཇུག་གི་དངོས་རྒྱུ་བྱང་ཆུབ་སེམས་དཔའ་མཚམས་ཀྱི་དབང་གིས་རྗེས་དྲན་དུ་ཤེས་རབ་ཀྱི་སྤྱན་གྱིས་གཟིགས་ཏེ། རྣལ་འབྱོར་མངོན་སུམ་གྱི་རྟེན་དང༌། དེ་ནས་མི་སློབ་པའི་ཟུང་དུ་འཇུག་པ་ཡང་དག་པར་རྫོགས་པའི་སངས་རྒྱས་ཀྱི་མཚམས་ཀྱི་དབང་གི་ཡེ་ཤེས་ཀྱི་སྤྱན་གྱིས་གཟིགས་ཏེ། རང་རིག་མངོན་སུམ་གྱི་རྟེན་བྱེད་པ་ཅན་དུ་གསུངས་སོ། །དང་པོའི་དབང་དུ་བྱས་ཏེ་བརྗོད་ན་སོར་བསམ་ལུས་དབེན་ཏེ། ཚོགས་ལམ་ཆེན་པོའི་བར་བགྲོད་ཅིང་སྲོག་རྩོལ་རྡོར་བཟླས་ཏེ་སྦྱོར་ལམ་དྲོད་ཀྱི་བར་བགྲོད་ལ། འཛིན་པ་སེམས་དབེན་ཏེ་སྦྱོར་ལམ་རྩེ་མོའི་བར་བགྲོད་དེ། རྗེས་དྲན་སྒྱུ་ལུས་ཏེ་སྦྱོར་ལམ་བཟོད་པའི་བར་དང་ཏིང་ངེ་འཛིན་འོད་གསལ་བ་ཆོས་མཆོག་ཏེ་ཆོས་མཆོག་གི་སྐད་ཅིག་གཉིས་པར་མཐོང་ལམ་སྐྱེ་བས་དེ་ཉིད་དུ་དོན་གྱི་འོད་གསལ་ཡང་དག་པ་ཡང་དེར་སྐྱེ་བར་འགྱུར་ལ། ལམ་ཞུགས་པའི་འདས་ལམ་དུ་ནི་རྗེས་ཏིང་ཉིད་ལས་ཡན་ལག་དྲུག་གི་ཆར་ཕྱེ་བ་ཡིན་ཏེ། དེ་ལྟར་སློབ་པའི་འོད་གསལ་མངོན་དུ་མཛད་ནས་བཞེངས་པའི་སྒྱུ་ལུས་རྗེས་སུ་དྲན་པའི་ཡན་ལག་དེ་ལ། ཐ་མལ་གྱི་སྣང་བ་དང་དུ་མི་ལེན་པས་སོར་སྡུད་ཀྱི་ཡན་ལག་དེའི་ངང་ནས་བསམ་གཏན་གྱི་སྙོམས་འཇུག་གི་ཡོན་ཏན་དུ་མའི་རྫུ་འཕྲུལ་གྱིས་རྩེ་ཞིང་རོལ་བ་བསམ་གཏན་གྱི་ཡན་ལག །དེ་ཉིད་ཀྱིས་སངས་རྒྱས་ཀྱི་གསུང་རྣམ་པ་ཐམས་ཅད་པ་སྒྲུབ་པར་བྱེད་པ་སྲོག་རྩོལ་གྱི་ཡན་ལག །དེའི་ངང་ནས་བདེ་ཆེན་ཟག་མེད་ཀྱི་ཐིག་ལེ་ས་དང་སར་འཛིན་ནས་ས་དེ་དག་གི་སྒྲིབ་པ་གཅོད་པར་བྱེད་པ་འཛིན་པའི་ཡན་ལག །དེ་ནས་དེ་ལྟར་བཟུང་བའི་སྐུ་ཡེ་ཤེས་ཀྱི་ལྷར་གསལ་བ་སྒྱུ་ལུས་རྗེས་དྲན་གི་ཡན་ལག་སྟེ། ས་དང་པོ་ནས་བཅུ་གཅིག་པའི་ཡ་མཐའ་རྡོ་རྗེ་ལྟ་བུའི་ཏིང་ངེ་འཛིན་གྱི་བར་དེ་ནས་ཏིང་ངེ་འཛིན་དེའི་རྗེས་ཐོག་ཁོ་ནར་མངོན་པར་བྱང་ཆུབ་པ་མི་སློབ་པའི་འོད་གསལ་བ་བརྙེས་པ་ཏིང་ངེ་འཛིན་གྱི་ཡན་ལག་དེའི་སྐད་ཅིག་དེར་སྒྱུ་ལུས་ཀུན་རྫོབ་བདེན་པ་གཟུགས་སྐུ་དང་འོད་གསལ་དོན་དམ་བདེན་པ་ཆོས་སྐུ་གཉིས་ཀ་ཟུང་ལྡན་དུ་ཐོབ་པས་ཟུང་དུ་འཇུག་པའི་རིམ་པ་དང་རྣལ་འབྱོར་གྲུབ་པའོ་ཞེས་བརྗོད་དོ། །འདིའི་ས་ལམ་ནི་འབྲས་བུའི་ཐེག་པའི་ས་ལམ་ཉིད་ཡིན་གྱི་རྒྱུའི་ཐེག་པའི་ས་ལམ་ནི་འབྲས་བུའི་ཐེག་པ་དང་དོད་སྦྱོར་དུ་བྱས་པའི་ངོས་ནས་བརྩིས་པ་མ་ཡིན་ཏེ། རྩིས་ཀྱང་དོད་མི་མཚུངས་པའི་ཕྱིར། མཁར་གྱི་རྒྱལ་པོས་འཁོར་ལོ་བསྒྱུར་རྒྱལ་གྱི་དོད་མི་མཚུངས་པ་བཞིན་ནོ། །

འོ་ན་སྒྱུ་ལུས་ཀྱི་སྐུ་གྲུབ་པ་ན་རྣམ་སྨིན་གྱི་ལུས་འདི་ངེས་པར་འདོར་དགོས་ཏེ། དེ་འདོར་བའི་ཚུལ་ལ་སྒྱུ་ལུས་ཀྱི་སྐུ་དེ་ཉིད་ཕུང་པོ་རྙིང་པའི་ནང་ནས་ཕྱིར་ལྡང་བའམ། ཕྱིས་ནས་ནང་དུ་ལྡང་བའི་སྒོ་ནས་རང་ལུས་དང་སོ་སོར་དབྱེ་བའི་མན་ངག་འཇམ་དབྱངས་ཀྱིས་བསྟན་པའི་ཟབ་ཁྱད་ཅན་ཡོད་དོ་ཞེས་ཙོང་ཁ་པ་སྨྲ་བར་བྱེད་ལོ། འདི་ནི་ཆེས་མི་རིགས་ཏེ། ངེས་པར་སྒྱུ་ལུས་ཀྱི་སྐུ་གྲུབ་ན་ལུས་སྔ་མ་རོ་གོག་ཏུ་འགྱུར་དགོས་པ་མ་ཡིན་ཏེ། ཡིན་ན་སྔོན་སྒྱུ་ལུས་ཀྱི་སྐུ་གྲུབ་པའི་སློབ་དཔོན་ཟླ་གྲགས་སོགས་ལ་དེ་ལྟར་བྱུང་དགོས་པ་ལས་མ་བྱུང་བའི་ཕྱིར་ཏེ། འཕགས་པ་ལྷ་དང་ཟླ་གྲགས་སོགས་ཀྱི་གདུང་རིལ་བུ་ཟངས་དངུལ་གྱི་སྦུབས་སུ་གཞུག་པར་ཡང་མ་མཛད་པའི་ཕྱིར། རྗེ་ཙོང་ཁ་པ་ཡབ་སྲས་འདུས་པ་ལ་བརྟེན་ནས་སྒྱུ་ལུས་བསྙོན་མེད་དུ་གྲུབ་ཀྱང་སྐུ་གདུང་རལ་པོ་གཅིག་ཏུ་བཞུགས་པ་ནི་སྦྲུལ་ལྤགས་འདོར་བྱེད་ཅེས་འབྱུང་བ་དང་དོན་མཐུན་པར་མི་ལེགས་པ་མེད་ཀྱང་དེའི་སྒྲུབ་བྱེད་ཐལ་ཆེས་ནས་རྣམ་སྨིན་གྱི་ལུས་ཟག་མེད་རྡོ་རྗེའི་སྐུར་དག་མི་སྲིད་ཅེས་དགག་པ་ནི་ཐལ་ཆེས་པའི་ཕྱིར་ཏེ། དེ་ལྟ་ན་བྱ་སྤྱོད་རྣལ་འབྱོར་གྱི་རྒྱུད་གསུམ་ག་ནས་རྣམ་སྨིན་གྱི་ལུས་འདི་ཉིད་སྦྱངས་པ་ཁྱད་ཅན་གྱིས་སྦྱངས་ནས་འདོད་གཟུགས་ཀྱི་ལྷའི་རིག་འཛིན་སྒྲུབ་པར་བྱེད་པ་དང༌། བཅོམ་ལྡན་འདས་དུས་ཀྱི་འཁོར་ལོར་བསྐྱེད་རིམ་ལ་བརྟེན་ནས་འཇིག་རྟེན་པའི་དངོས་གྲུབ་སྒྲུབ་པའི་སྐབས་སུ་ལས་རྒྱ་ལ་བརྟེན་ནས་ལུས་འདི་ཉིད་མ་སྤངས་པར་འདོད་སྤྱོད་ཀྱི་ལྷའི་མཁའ་སྤྱོད་སྒྲུབ་པ་དང༌། ཡེ་རྒྱ་ལ་བརྟེན་ནས་ལུས་འདི་མ་སྤངས་པར་གཟུགས་སྤྱོད་ལྷའི་མཁའ་སྤྱོད་སྒྲུབ་པར་གསུངས་པ་དང༌། གསུངས་པ་དེ་བཞིན་སྒྲུབ་ནུས་པ་ཉིད་ཀྱིས་ཀྱང་ཕྱིར་རོ། །རྒྱུད་སྡེ་འོག་མ་དང་བསྐྱེད་རིམ་འཇིག་རྟེན་པའི་དངོས་གྲུབ་ཀྱི་སྐབས་སུ་ཡང་རྣམ་སྨིན་གྱི་ལུས་ཟག་མེད་རྡོ་རྗེའི་སྐུར་དག་པའི་ཐབས་ཤེས་ཡོད་ན་རྫོགས་རིམ་འཇིག་རྟེན་ལས་འདས་པའི་དངོས་གྲུབ་སྒྲུབ་ཆེད་དུ་དེའི་ཐབས་ཤེས་མེད་མི་སྲིད་པའི་ཕྱིར། རྒྱུད་སྡེ་སྔ་མ་དང་རིམ་པ་སྔ་མ་ལས་ཕྱི་མ་ཐབས་ཤེས་ཀྱི་ཆ་ཆེས་འབྱོར་ཏེ་ཕུན་སུམ་ཚོགས་གནས་པའི་ཕྱིར།

དེས་ན་བདག་གི་རྗེ་བཙུན་ཆེན་པོ་རས་གོས་བགོ་བ་ཅན་གྱི་ཞལ་སྔ་ནས། སྒྱུ་ལུས་ཀྱི་རྡོ་རྗེའི་སྐུ་གྲུབ་པ་ན་རྣམ་སྨིན་གྱི་ཕུང་པོ་དེ་ཉིད་དུ་ལུས་པར་མི་འགྱུར་ཏེ་དཔེར་ན་ག་བུར་ལ་ཡོད་པའི་དྲི་རོ་ནུས་པ་དེ་རྫས་ཀྱིས་འཆིང་བར་བྱས་ནས་ག་བུར་ཉིད་རོ་མེད་དུ་ཡལ་བར་གྱུར་ཀྱང་ད་དུང་ག་བུར་གྱི་དྲི་རོའི་ནུས་པ་མི་ལྡོག་པར་གནས་པ་བཞིན། རྣམ་སྨིན་གྱི་ལུས་ལ་བརྟེན་པའི་རྡོ་རྗེའི་ལུས་ཐབས་ཀྱིས་འཆིང་བར་མངོན་གསལ་དུ་བརྟན་པར་བྱས་པ་ན་རྣམ་སྨིན་གྱི་ལུས་དེ་ཉིད་རོ་མེད་དུ་ཡལ་བར་གྱུར་ཀྱང་ད་དུང་རྡོ་རྗེའི་སྐུ་མི་ལྡོག་པར་རྒྱུན་གྱི་རྟག་པ་དམ་པར་བཞུགས་པ་ཉིད་ཀྱི་ཕྱིར་ཞེས་དཔེ་དོན་དུ་སྦྱར་ཏེ་བཀའ་བསྩལ་པོ་དེ་ཉིད་འཁྲུལ་པ་དང་བྲལ་བར་ཁོ་ནར་གྲུབ་བོ། །

ད་ནི་རྡོ་རྗེའི་གསུང་འདོན་པ་གཉིས་པ་བཤད་པར་བྱ་སྟེ། དེ་ཡང་ཕྱག་རྒྱ་ཆེན་པོའི་རྟོགས་པ་རྡོ་རྗེ་ཐེག་པ་བླ་ན་མེད་པའི་ལམ་ལ་རག་དགོས་པའི་རྟོགས་པ་བསྐྲུན་པ་ལ་ནི། རྡོ་རྗེ་ཐེག་པ་བླ་ན་མེད་པའི་ཚོགས་གཉིས་བསགས་ནས་སྒྲིབ་པ་སྦྱོང་བ་ལ་དང་པོར་མདོའི་ལམ་གྱི་ཐུན་མོང་བའི་སྒྲིབ་པ་དང་ཐུན་མོང་མིན་པ་སྔགས་ལམ་གྱི་སྒྲིབ་པ་རྣམས་སྤོང་བར་མ་བྱས་པར་མདོའི་ལམ་གྱི་བསགས་སྦྱང་ཙམ་གྱིས་དེའི་དོན་མི་འགྲུབ་སྟེ། དེའི་དོན་འགྲུབ་པ་ལ་འབྲས་བུ་ལ་ཕྱག་རྒྱ་ཆེན་པོ་རྡོ་རྗེ་སེམས་དཔའ་ཁྱབ་བདག་རིགས་དྲུག་པ་སྒྲིབ་པ་དང་བྲལ་བ་དེ་ལམ་ཕྱག་རྒྱ་ཆེན་པོ་རིགས་དྲུག་པའི་བདག་ཉིད་དབང་བཞི་དང་རིམ་པ་གཉིས་སོགས་ལམ་གྱི་དངོས་གཞི་ཡན་ལག་དང་བཅས་པ་ས་དང་ལམ་གྱི་ངོ་བོར་གྱུར་ནས་ལེགས་པར་སྒྲུབ་པར་བྱེད་དགོས་ལ། དེ་གང་ལས་སྒྲུབ་པར་བྱ་བའི་གཞི་ཕྱག་རྒྱ་ཆེན་པོ་རིགས་དྲུག་པའི་རྒྱུའམ་ས་བོན་དེ་ཉིད་ལ་བྱ་བ་ལས་སུ་གྱུར་པ་ཞིག་དགོས་ལ། དེ་ལྟར་མེད་ན་རྡོ་རྗེ་ཐེག་པའི་ལམ་འབྲས་ཀྱི་ཕྱག་རྒྱ་ཆེན་པོའི་ཡེ་ཤེས་མངོན་དུ་མི་བྱེད་པའི་ཕྱིར། འོ་ན་མདོར་མ་གྲགས་པའི་སྔགས་ཀྱི་ཐབས་ཤེས་ཀྱི་བསགས་པས་སྒྲིབ་པ་ཐུན་མོང་བ་དང་ཐུན་མོང་མིན་པ་ཇི་ལྟར་སྦྱོང་ཞེ་ན། སྔོན་གྱི་སློབ་དཔོན་དག་གིས་ཇི་སྐད་དུ། དོན་གཅིག་ན་ཡང་མ་རྨོངས་དང༌། །ཐབས་མང་དཀའ་བ་མེད་པ་དང༌། །དབང་པོ་རྣོན་པོའི་དབང་བྱས་ནས། །སྔགས་ཀྱི་ཐེག་པ་ཁྱད་པར་འཕགས། །ཞེས་འབྱུང་ལ། དེའི་དོན་གང་ཟག་གི་ཁྱད་པར་ལས་ལམ་གྱི་ཚུལ་འདས་ལམ་འདི་ཉིད་ཀྱི་སངས་རྒྱས་སྒྲུབ་པ་ནི་རྒྱུའི་ཐེག་པར་མི་འབྱུང་ལ། དེ་ལྟ་ན་ཡང་ལམ་འདིའི་བྱེད་པས་རྒྱུའི་ཐེག་པའི་སངས་རྒྱས་ཞར་བྱུང་གི་སྒོ་ནས་མི་ཐོབ་པ་ནི་མ་ཡིན་ཏེ། འབྲས་ལོ་ལེགས་ན་ཕུབ་མ་ཞོར་ལ་འབྱུང་བ་ལྟ་བུ་ཉིད་ཀྱི་ཕྱིར་ཞེས་དགོངས་ནས་ཐུན་མོང་མ་ཡིན་པའི་ལམ་འདིའི་བྱེད་པས་ཐུན་མོང་བའི་སངས་རྒྱས་ཐོབ་ནུས་པར་དོན་གཅིག་ན་ཡང་ད་དུང་དེ་ཙམ་གྱིས་མ་ཚིམ་པར་འདིས་ཐུན་མོང་མིན་པའི་སངས་རྒྱས་བསྒྲུབ་པར་བྱའོ་ཞེས་བཞེད་པ་ཐུགས་ལ་བཟུང་ནས། འོ་ན་ཐུན་མོང་མིན་པའི་སངས་རྒྱས་དེ་བསྒྲུབས་པས་བསྒྲུབ་བམ་ཞེ་ན། ཐུན་མོང་མིན་པའི་ལམ་རྨོངས་པ་དང་བྲལ་བ་ཡོད་ན་བསྒྲུབས་པས་འགྲུབ་པ་འཁྲུལ་པ་མེད་པའོ་ཞེས་མདོར་བསྟན་ཏེ། འོ་ན་དེ་ལྟ་བུའི་ལམ་བསླུ་བ་མེད་པ་ཞིག་ཡོད་དམ་སྙམ་ན་ཡོད་དེ། ལམ་དེ་ནི་རྒྱུའི་ཐེག་པའི་ལམ་ལས་ཐབས་མང་བ་དང༌། རྒྱུའི་ཐེག་པའི་ལམ་ལྟར་དཀའ་ཚེགས་ཀྱིས་སྒྲུབ་མི་དགོས་པར་མྱུར་བདེའི་ལམ་གྱིས་སྒྲོད་ནུས་པའི་ཕྱིར། རྟགས་མ་གྲུབ་བོ་སྙམ་ན་གྲུབ་སྟེ། འདི་ལྟར་སྒྲུབ་པོ་དེ་ནི་རང་བཞིན་གྱི་དབང་པོ་རྣོན་པོ་ཉིད་ཀྱིས་རྒྱུའི་ཐེག་པ་པའི་རང་བཞིན་གྱི་དབང་རྟུལ་མ་ཡིན་པའི་ཕྱིར་ཞེས་རྡོ་རྗེ་ཐེག་པའི་ཤིང་རྟ་གྲུབ་པའི་སློབ་དཔོན་ཆེན་པོ་གང་གིས། འཇིགས་པ་དང་བྲལ་བར་འཇིག་རྟེན་གྱི་ཁམས་སུ་བསྒྲགས་ཟིན་པ་ལ། གངས་ཅན་འདིར་བོ་དོང་བ་ཆེན་པོ་སོགས་མང་རབ་ཀྱིས། མདོ་སྔགས་ཀྱི་ཟབ་ཁྱད་ལུང་དེས་མི་འགྲུབ་བོ་ཞེས་སྨྲ་བ་ནི་བདག་ཉིད་ངོ་ཚ་བ་ལས་གཞན་ཅི་ཞིག་ཏུ་ཡོད་དེ། རྒྱུའི་ཐེག་པའི་གཞི་ལམ་འབྲས་བུ་རྡོ་རྗེ་ཐེག་པའི་གཞི་ལམ་འབྲས་བུ་གང་ཟག་དང་བཅས་པའི་མཆོག་དམན་ལེགས་པར་བཤད་པ་དེ་ཉིད་ཀྱིས་མདོ་སྔགས་ཀྱི་ལམ་འབྲས་ཀྱི་ཟབ་ཁྱད་མི་འགྲུབ་ན། དེ་ལས་ཟབ་ཁྱད་ཇི་ལྟར་ཡང་བཤད་དུ་མེད་ཅིང་གལ་སྲིད་བཤད་པ་ཡོད་ཀྱང་དེ་དག་གི་ཟབ་ཁྱད་ནི་དེས་འགྲུབ་པར་མི་འགྱུར་བའི་ཕྱིར། མི་མཆོག་དམན་གྱི་ཁྱད་པར་འཇོག་པ་ལ་མིའི་ཡོན་ཏན་གྱིས་རབ་ཏུ་ཕྱེ་བས་དེའི་ཁྱད་པར་འཇོག་པ་ལས་ཁྱིའི་ཡོན་ཏན་གྱི་ཁྱད་པར་གྱིས་མཆོག་དམན་རབ་ཏུ་ཕྱེ་བར་མི་ནུས་པ་བཞིན་ནོ། །དེ་ཡང་ལམ་གྱི་བྱེད་པ་མ་རྨོངས་པ་ནི། གཞིའི་བྱ་བ་ལས་སུ་གྱུར་པ་གང་ཡིན་པ་ལ་རྨོངས་པ་མེད་པ་ཞིག་དགོས་ཏེ། རྒྱུའི་ཐེག་པར་སྤང་བྱ་གློ་བུར་གྱི་དྲི་མའི་ལུས་སེམས་ལ་སངས་རྒྱས་སྒྲུབ་པའི་གཞི་བྱ་བའི་ཡུལ་དུ་བཟུང་ནས་དེ་ལ་བསགས་སྦྱང་གི་ལས་བྱས་པས་གློ་བུར་དྲི་མའི་བདག་ཉིད་ཀྱི་ཚོགས་བརྒྱད་ཀྱི་ཤེས་པ་སོགས་ལ་གནས་འགྱུར་བརྩིས་པས་ན་རང་འབྲས་སུ་ཡང་སྐུ་གསུམ་ཡེ་ཤེས་བཞི་ལས་འཇོག་བྱར་མ་བྱུང་བའི་ཕྱིར། སྔགས་ཀྱི་ཐེག་པར་བསྒྲུབ་བྱ་གཉུག་མ་སྒྲིབ་བྲལ་བདེ་གཤེགས་སྙིང་པོའི་ལུས་སེམས་ལ་སངས་རྒྱས་སྒྲུབ་པའི་གཞི་བྱ་བའི་ཡུལ་དུ་བཟུང་ནས་དེ་ལ་བསག་སྦྱང་གི་ལས་བྱས་པས་གཉུག་མ་བདེ་གཤེགས་སྙིང་པོའི་བདག་ཉིད་ཀྱི་ཟག་མེད་ཀྱི་ཤེས་པ་ཐམས་ཅད་པ་དབང་པོ་བགྲང་ལས་འདས་པ་ཆ་མེད་ཀུན་འགྲོ་མཆོག་གི་ཁྱབ་བདག་ཅན་དེ་ཉིད་ལ་གནས་གྱུར་བརྩིས་པས་རང་འབྲས་སུ་ཡང་སྐུ་བཞི་ཡེ་ཤེས་ལྔ་དོན་མཐུན་འཇོག་བྱར་བྱུང་བའི་ཕྱིར། འོ་ན་རྒྱུའི་ཐེག་པར་གློ་བུར་དྲི་མའི་སེམས་ཚོགས་བརྒྱད་དེའི་སེམས་བྱུང་ལ་གནས་གྱུར་བརྩིས་པའི་སྐུ་དང་ཡེ་ཤེས་དེ་ཐ་སྙད་དུ་ཡང་དོན་མཐུན་འཇོག་རྒྱུར་བྱུང་ངམ་སྙམ་ན། འདི་ལ་ཐེག་པ་ཆེན་པོའི་ཆོས་མངོན་པ་དང་རྒྱལ་བ་མ་ཕམ་པའི་གསུང་རབ་ལས། ཚུལ་འདི་རྒྱ་ཆེར་འབྱུང་བ་སྒྲ་ཇི་བཞིན་པར་རྣལ་འབྱོར་སྤྱོད་པ་པ་སྨྲ་ཞིང་དབུ་མ་རང་རྒྱུད་པ་ཡང་དེ་ལྟར་སྨྲ་མོད། དེ་ལྟ་ན་ཡང་སྤང་བྱ་གློ་བུར་དྲི་མ་ནི་སངས་རྒྱས་པ་ན་སངས་པ་ལས་རྒྱས་པར་མི་རིགས་ཏེ། ཡང་དག་པར་རྫོགས་པར་སངས་རྒྱས་པ་ན་འཁྲུལ་ཆོས་རྒྱུན་ཆད་དགོས་པའི་ཕྱིར། དེས་ན་རྣམ་ཤེས་ཚོགས་བརྒྱད་གནས་གྱུར་གྱི་སྐུ་དང་ཡེ་ཤེས་ནི་ཐ་སྙད་མ་བརྟགས་གྲགས་པར་ཡང་དོན་མཐུན་འཇོག་མི་ཐུབ་པས་མདོ་ལུགས་འདིར་སེམས་ཅན་སངས་རྒྱས་པ་ན་སེམས་ཅན་གྱི་ཤེས་རྒྱུན་མཐའ་གཏུགས་པས་སངས་རྒྱས་རང་སྣང་ལ་སྐུ་དང་ཡེ་ཤེས་སོགས་མ་དམིགས་ཀྱང་གཞན་སྣང་ལ་སྔོན་གྱི་བསགས་སྦྱང་གི་རྟེན་འབྲེལ་གྱི་དབང་ལས་སངས་རྒྱས་ཀྱི་སྐུ་དང་ཡེ་ཤེས་སོགས་འབྱུང་དུ་མི་རུང་བ་མ་ཡིན་ནོ་ཞེས་དཔལ་ལྡན་ཟླ་བ་གྲགས་པ་སོགས་དབུ་མ་ཐལ་འགྱུར་བ་དག་བཞེད་ལ། དེ་ལྟ་ན་ཡང་དཔལ་ལྡན་ཟླ་བས་རྡོ་རྗེ་ཐེག་པ་བླ་ན་མེད་པའི་དགོངས་པ་འགྲེལ་བ་ན་བདེ་གཤེགས་སྙིང་པོ་ཉིད་ཀྱི་ངོ་བོའི་གནས་དེ་ལ་དྲི་མའི་གནས་པ་ཡོངས་སུ་འགྱུར་བའི་དབང་དུ་མཛད་ནས་ཐ་སྙད་མ་བརྟགས་གྲགས་པར་ཡང་སངས་རྒྱས་ཀྱི་རང་སྣང་ལ་སྐུ་དང་ཡེ་ཤེས་དོན་མཐུན་བཏུབ་པར་བཞག་སྟེ། མ་དཔྱད་པ་ན་གྲགས་གྲུབ་ལ་གནོད་མེད་ཉིད་ཀྱིས་འཇོག་པའི་ཕྱིར། དཔལ་ལྡན་ཟླ་བའི་འདུས་པའི་འགྲེལ་པ་སྒྲོན་གསལ་སོགས་ནས་ཚུལ་དེ་རྒྱ་ཆེར་འབྱུང་བ་ཉིད་ཀྱི་ཕྱིར། འོ་ན་དེ་ལྟ་བུའི་སངས་རྒྱས་ཀྱི་རྒྱུའམ་གཞི་རྨོངས་པ་མེད་པ་རྒྱུ་རྒྱུད་རྡོ་རྗེ་བཞིའི་བདག་ཉིད་དུ་བཞུགས་པ་རྨོངས་པ་མེད་པར་རྟོགས་པ་ན་དེ་ལ་ལམ་གྱི་བྱེད་པ་རྨོངས་པ་མེད་པར་ཇི་ལྟར་སྒྲུབ་སྙམ་ན། འབྲས་རྒྱུད་རྡོ་རྗེ་བཞིའི་བདག་ཉིད་དུ་བཞུགས་པའི་སངས་རྒྱས་ཐམས་ཅད་ཀྱི་རྒྱུད་ཀྱི་རྡོ་རྗེ་བཞི་ཡེ་ཤེས་སེམས་དཔའ་གང་ཡིན་པ་དེ་ཐམས་ཅད་ཀྱི་དབང་དང་བྱིན་རླབས་ཕྲིན་ལས་ཀྱི་འཇུག་པ་དེ་རྒྱུ་རྒྱུད་རྡོ་རྗེ་བཞིའི་བདག་ཉིད་དུ་བཞུགས་པའི་སེམས་ཅན་གྱི་རྒྱུད་ཀྱི་དམ་ཚིག་པའི་རྡོ་རྗེ་བཞི་དང་དབྱེར་མེད་དུ་སྒྲུབ་པ་ལས་འགྲུབ་པ་ཡིན་ཏེ། དེ་ལྟར་སྒྲུབ་བྱེད་ནི་རྡོ་རྗེ་སློབ་མ་དང་རྡོ་རྗེ་སློབ་དཔོན་མཚན་ལྡན་གྱི་རྟེན་འབྲེལ་གྱི་ཚོགས་པ་དུས་བབ་པ་ལས་གཞི་རྒྱུད་ཀྱི་རྡོ་རྗེ་བཞི་ལམ་རྒྱུད་ཀྱི་རྡོ་རྗེ་བཞིར་སྒྲུབ་པའི་ཆོ་ག་རྨོངས་པ་མེད་པ་ཉིད་ཀྱི་བྱེད་པའི་ཕྱིར། འོ་ན་དེ་ལྟ་བུའི་བཞི་རྒྱུད་ཀྱི་རྡོ་རྗེ་བཞི་ལམ་རྒྱུད་ཀྱི་རྡོ་རྗེ་གཞིར་སྒྲུབ་པའི་ཆོ་ག་རྨོངས་པ་མེད་པ་དེ་གང་ཞེ་ན། གཞི་ལ་རྡོ་རྗེ་བཞི་བཞུགས་པ་དེ་ལམ་གྱི་རྡོ་རྗེ་བཞིའི་བྱ་བ་དབང་དང་ལྡན་པར་སྒྲུབ་ནུས་ཀྱི་ལྷན་ཅིག་བྱེད་རྐྱེན་རྡོ་རྗེ་བཞི་སད་བྱེད་ཀྱི་ཐབས་ཤེས་ཀྱི་རྟེན་འབྲེལ་ཟབ་རྒྱས་བསྙེན་སྒྲུབ་ཡན་ལག་བཞི་བཞི་དང་ལྡན་པའི་དབང་བཞི་དང༌། བསྙེན་སྒྲུབ་ཡན་ལག་བཞི་བཞི་དང་ལྡན་པའི་རིམ་པ་གཉིས་ཀྱི་ཆོ་ག་རྨོངས་པ་མེད་པས་བྱེད་ལ། ལྷན་ཅིག་བྱེད་རྐྱེན་གྱི་ཆོ་ག་རྡོ་རྗེ་བཞིའི་ནུས་ལྡན་དེས་གཞི་ལ་ཡོད་པའི་རྡོ་རྗེ་བཞིའི་ཉེར་ལེན་རྒྱུ་དང་ལྷན་ཅིག་སྦྱར་བའི་རྟེན་འབྲེལ་ལས། གཞི་རྒྱུད་ཀྱི་རྡོ་རྗེ་བཞི་ལམ་རྒྱུད་ཀྱི་རྡོ་རྗེ་བཞིར་གནས་གྱུར་པ་ན་ལམ་རྒྱུད་ཀྱི་རྡོ་རྗེ་བཞིས་འབྲས་རྒྱུད་ཀྱི་རྡོ་རྗེ་བཞི་སྒྲུབ་པ་ལ། སྟོབས་བཅུ་ཕུལ་དུ་བྱུང་བའི་མཐུ་ཐོབ་པར་འགྱུར་བ་ཡིན་ཏེ། རྒྱུ་རྐྱེན་གྱི་ས་བོན་གདོན་མི་ཟ་བར་ཚོགས་པ་ན་འབྲས་བུ་འབྱུང་བ་ལ་གེགས་མི་སྲིད་པའི་ཕྱིར། འོ་ན་ལམ་རྒྱུད་ཀྱི་རྡོ་རྗེ་བཞིས་འབྲས་རྒྱུད་ཀྱི་རྡོ་རྗེ་བཞི་སྒྲུབ་པ་ལ་སྟོབས་ཕུལ་དུ་བྱུང་བའི་ཐབས་དེ་ལྟ་བུ་ནི་རྒྱུའི་ཐེག་པའི་ལམ་གྱི་ལུགས་དེའི་སངས་རྒྱས་སྒྲུབ་པའི་ཐབས་ལ་ཡོད་པ་མ་ཡིན་ཏེ། འཁོར་ལོ་བསྒྱུར་བའི་རང་སྲས་བསྐྲུན་པའི་ཐབས་ནི་མཁར་གྱི་རྒྱལ་པོའི་བུ་བསྐྲུན་པའི་ཐབས་སུ་ཡོད་པ་མ་ཡིན་པ་ལྟ་བུ་ཉིད་ཀྱི་ཕྱིར། འོ་ན་མདོར་མེད་པའི་འབྲས་བུའི་ཐེག་པའི་སངས་རྒྱས་སྒྲུབ་བྱེད་ཀྱི་ཐབས་ཁྱད་པར་བ་དེ་གང་ཞེ་ན། གཞི་དུས་ཀྱི་རྡོ་རྗེ་བཞིའི་སངས་རྒྱས་ཉིད་དང་འབྲས་དུས་ཀྱི་རྡོ་རྗེ་བཞིའི་སངས་རྒྱས་ཉིད་རོ་མཉམ་པར་དབྱེར་མི་ཕྱེད་པར་སྒྲུབ་པའི་རྟེན་འབྲེལ་ལས་གཞི་ལམ་གྱི་སངས་རྒྱས་རང་ཉིད་ལས་གཞན་དུ་རིས་སུ་མ་ཆད་པའི་འབྲས་བུའི་སངས་རྒྱས་སྒྲིབ་བྲལ་ཐམས་ཅད་ལ་འདུ་འབྲལ་མེད་པའི་སྒོ་ནས་ཡང་དག་པའི་སངས་རྒྱས་བདག་ཉིད་ཀྱིས་ཡང་དག་པའི་སངས་རྒྱས་བདག་ཉིད་མཆོད་ཅིང་དགྱེས་དགུར་རོལ་བའི་སྦྱིན་པ་ལ་སོགས་པའི་ཕར་ཕྱིན་དྲུག་རྫོགས་པར་བྱེད་པའི་ཐབས་ཤེས་ཀྱི་ཚོགས་གཉིས་བསགས་ཚུལ་རྒྱུའི་ཐེག་པའི་སྐལ་བར་མི་འོང་བའི་ཐབས་ཀྱི་སྤྱོད་ཚུལ་བླ་ན་མེད་པ་ཆེས་མང་བ་ཡོད་པའི་ཕྱིར། རྒྱུའི་ཐེག་པའི་ལམ་གྱི་སངས་རྒྱས་ལས་འབྲས་བུའི་ཐེག་པའི་ལམ་གྱི་སངས་རྒྱས་མཆོག་ཏུ་གྲུབ་སྟེ། ཟབ་མོའི་རྒྱུད་སྡེ་དག་ལས། རྒྱུ་འབྲས་ཀྱི་སངས་རྒྱས་ཀྱི་ཁྱར་པར་དུ་ཀོ་ཊ་ཝ་དང་སཱ་ལུའི་རྒྱུ་འབྲས་སོགས་ཀྱི་དཔེ་དང་བཅས་ཏེ་རྒྱས་པར་གསུངས་པ་ཡིན་ནོ། །དེ་ཡང་བླ་ན་མེད་པ་ཡང་དག་པར་རྫོགས་པར་འཚང་རྒྱ་བ་ལ་ནི་ཚོགས་གཉིས་རྫོགས་ཕུལ་གྱི་སྟོབས་ཆེས་ཆེ་བ་མེད་པར་སྒྲིབ་པ་སྦྱོང་མི་ནུས་ལ། ཚོགས་གཉིས་གསོག་ཚུལ་ཆེས་སྟོབས་ཕུལ་དུ་འགྲོ་བ་ལ་ནི་བསག་ཡུལ་ཞིང་དང་བསགས་པ་མཆོད་པ་དངོས་དང༌། གསོག་མཁན་གང་ཟག་གི་ཁྱད་པར་ལས་ཚོགས་སྟོབས་ཕུལ་ཆེར་འགྲོ་མི་འགྲོར་ཕྱེ་བ་ཡིན་ཏེ། འབྲས་བུའི་ཐེག་པ་བླ་ན་མེད་པ་འདིར་ཚོགས་བསག་བྱའི་ཡུལ་ནི་དག་པའི་ཞིང་གཞན་མཐའ་ཡས་པར་བགྲོད་ནས་སངས་རྒྱས་མཐའ་ཡས་པར་བསྙེན་ཅིང་ཚོགས་གསོག་མི་དགོས་པར་མ་དག་པའི་ཞིང་ལུས་འདི་ཉིད་ལ་བརྟེན་བཞིན་པར་གཞི་ལམ་འབྲས་གསུམ་གྱི་དག་པའི་ཞིང་གི་སངས་རྒྱས་མཐའ་ཡས་པ་སྐད་ཅིག་འདིར་རང་ལས་ཐ་མི་དད་པར་བསོད་ནམས་བསགས་པའི་ཡུལ་དུ་གྲུབ་ལ། ཡུལ་དེ་ལ་བསོད་ནམས་བསག་བྱེད་ཀྱི་མཆོད་པའི་ཚོགས་ཀྱང་སྒྲུབ་པོའི་ཐབས་དང་ཤེས་རབ་ཀྱི་རྡོ་རྗེ་བཞི་འདུ་འབྲལ་མེད་པར་སྙོམས་པར་འཇུག་པ་ལས་བྱུང་བའི་འཕོ་མེད་བདེ་ཆེན་ཚངས་པར་སྤྱོད་པའི་སྦྱིན་སོགས་ཕ་རོལ་ཏུ་ཕྱིན་པའི་མཆོད་པ་ཆེན་པོ་འདོད་ཆགས་ཆེན་པོ་དགའ་དགུ་ཆེན་པོར་བྱེད་པ་ཉིད་ཀྱི་མཆོད་པ་ཡིན་ལ། ཚོགས་བསོག་པ་པོ་ཡང་སྔགས་ཀྱི་རྣལ་འབྱོར་པ་ཁྱད་པར་ཅན་གྱི་མཆོད་པ་ན། གཞི་ལམ་གྱི་སེམས་ཅན་དང་ཆོས་སོགས་མ་དག་པའི་ཆ་སྟོང་པར་སྦྱངས་ནས་དག་པའི་རྣལ་འབྱོར་པ་སངས་རྒྱས་ཀྱིས་སངས་རྒྱས་ཉིད་ལ་མཆོད་པ་བྱེད་པའི་ཕྱིར། འཁོར་གསུམ་ཡོངས་དག་གི་ཚོགས་བསོག་ཚུལ་འདི་ལྟ་བུའི་ཐབས་མང་བ་དང་ཐབས་མཁས་པ་ནི་རྒྱུའི་ཐེག་པར་མེད་པས་རྒྱུའི་ལམ་གྱིས་སྔགས་ཀྱི་སངས་རྒྱས་ཀྱི་སྐུ་མི་འགྲུབ་པ་དང༌། རྒྱུའི་ཐེག་པས་སྒྲུབ་པའི་སངས་རྒྱས་ཀྱི་རྒྱུད་ལ་སྔགས་ཀྱི་ཐེག་པའི་སངས་རྒྱས་ཀྱི་སྤང་བྱའི་སྒྲིབ་པ་ཕྲ་བ་མ་སྤངས་པར་ལྡན་པར་ཡང་ཤེས་དགོས་པ་གནད་འདི་ཉིད་ཀྱིས་སོ། །དེས་ན་མཆོད་ཡུལ་མཆོད་པ་མཆོད་པོ་ཐམས་ཅད་རྒྱལ་བ་ཁྱབ་བདག་ལྷའི་བདག་ཉིད་ཅན་དུ་སྒྲུབ་པའི་ཚོགས་བསགས་ཚུལ་ཁྱད་པར་ཅན་འདིས་སྐད་ཅིག་ཙམ་གྱི་ཡུན་ཅན་ལ་ཚོགས་བསགས་པས་རྒྱུའི་ཐེག་པར་རྒྱུའི་ཐེག་པའི་སངས་རྒྱས་ཐོབ་པ་དང༌། ལམ་འདིའི་རྟོགས་པ་སྐྱེ་རུང་དུ་བསྐལ་པ་བརྗོད་དུ་མེད་པར་ཚོགས་བསགས་པ་ལས་ཚོགས་ཟླུམ་ཕུལ་ཆེ་བ་ཡིན་ཏེ། འདི་འདྲའི་ཚོགས་ཀྱི་དགེ་རྩ་དེ་པའི་ལུགས་ལ་གསོག་ཚུལ་མ་གྲགས་པའི་ཕྱིར། དེས་ན་དགེ་བའི་ཚོགས་ཀྱི་སྤྱད་པ་འདིས་སྔགས་ལུགས་ཀྱི་སངས་རྒྱས་སྒྲུབ་པ་ཡང་དུས་བསྐལ་པ་དུ་མ་དང་བྱ་དཀའ་བ་འགྲོ་བ་དུ་མའི་སྐྱེ་བ་བཟུང་ནས་རྫོགས་སྨིན་སྦྱང་གསུམ་མཐར་ཕྱིན་ཆེད་སེམས་ཅན་ཐམས་ཅད་ཀྱི་དྲུང་དུ་བསམ་ལུས་ཀྱི་ཕར་བགྲོད་ནས་སྦྱིན་སོགས་ཀྱི་ཕར་ཕྱིན་རྫོགས་པའི་དཀའ་བ་དཔྱད་དགོས་པ་མ་ཡིན་ཏེ། དུས་མི་ཚེ་གཅིག་ཏུ་བྱ་སླ་བ་འགྲོ་བ་དུ་མའི་སྐྱེ་བ་བཟུང་མི་དགོས་པར་དཔལ་རྡོ་རྗེ་སེམས་དཔའ་ཡབ་ཡུམ་དོན་མཐུན་གྱི་ང་རྒྱལ་བཟུང་བའི་རྟེན་དེ་ཉིད་ཀྱིས་རྫོགས་སྨིན་སྦྱང་གསུམ་མཐར་ཕྱིན་ཆེད་མ་དག་པའི་སེམས་ཅན་ཐམས་ཅད་ཀྱི་སྒོ་གསུམ་གྱི་དྲི་མ་སྦྱོང་ཞིང་རྒྱུའི་རྡོ་རྗེ་བཞི་ལ་ལམ་འབྲས་ཀྱི་རྡོ་རྗེ་བཞིར་བྱིན་གྱི་རླབས་ཏེ་རྣལ་འབྱོར་པ་བདག་ཉིད་ཀྱི་རྡོ་རྗེ་བཞི་དང་རོ་མཉམ་པར་སྤྲོ་བསྡུ་བྱས་ནས་སྦྱིན་སོགས་ཀྱི་ཕར་ཕྱིན་རྫོགས་པ་མིག་འཕྲུལ་ལྟར་ཆེས་སླ་བ་ཉིད་ཀྱི་ཕྱིར། དེས་ན་ཐབས་ཤེས་ཀྱི་ཚོགས་བསགས་ཚུལ་ཐབས་མང་དཀའ་བ་མེད་པ་ནི་ལམ་གྱི་དུས་ཉིད་ནས་འབྲས་བུ་སྒྲིབ་བྲལ་གྱི་སངས་རྒྱས་ཐོབ་པར་བྱེད་པ་ལ། འབྲས་བུ་སྒྲིབ་བྲལ་གྱི་སངས་རྒྱས་དེ་ཉིད་ཀྱིས་ཐབས་ཤེས་ཀྱི་སྤྱོད་པ་དགེ་བར་བྱར་ཡོད་པ་ནི་རང་གི་ལུས་ཀྱི་ལྷ་བརྙེས་པ་ཙམ་གྱི་སྦྱོར་བས་འགྲུབ་སྟེ། རྒྱུའི་ཐེག་པ་ཕར་ཕྱིན་དུ་དེའི་གནད་མ་རྟོགས་པར་གྲོལ་བྱེད་འཆིང་བྱེད་གཞན་བཀྲོལ་བ་ཙམ་ལས་བདག་ཉིད་དག་པའི་ལྷས་བདག་ཉིད་དག་བྱེད་དང་གྲོལ་བྱེད་ཀྱི་གནད་བཙལ་མ་ཤེས་པའི་ཕྱིར། དེ་ལྟར་ཞེས་ཤེས་པ་ན་ནི་ལུགས་འདིའི་སངས་རྒྱས་སྒྲུབ་ལུགས་འདི་ལྟའི་མྱུར་བདེའི་ལམ་ཐེག་པ་དང་གྲུབ་མཐའ་འགར་ཡང་འབྱུང་བ་མིན་ཏེ། དམན་མཆོག་གི་ལམ་གཞན་གང་ལ་ཡང་རྨོངས་པ་དང་བྲལ་བའི་ལམ་འབྲས་ཀྱི་ཚུལ་འདི་ལྟ་བུ་སྐལ་བར་མི་དབང་བས་ཆེས་གསང་བ་ཉིད་དུ་གནས་པའི་ཕྱིར། དེས་ན་རང་ཉིད་ཀྱི་ལུས་ལས་བྱུང་བའི་ལྷ་མཆོད་ཡུལ་དང་མཆོད་པོ་རང་ཉིད་ལྷའི་བདག་ཉིད་དུ་གྲུབ་པ་དང༌། མཆོད་རྫས་ཀྱང་སྒྲིབ་བྲལ་གྱི་ལྷ་རྫས་ཏེ་དེ་གསུམ་ཡང་རང་རིས་ཀྱི་བྱ་བྱེད་ལས་གསུམ་བདེ་ཆེན་གྱི་སྤྱོད་པ་དགེ་བར་ནང་མཐུན་དུ་གཉེན་གཤིན་པར་རྟེན་འབྲེལ་སྒྲིགས་པ་ན་གཞན་གྱི་རྟེན་འབྲེལ་གྱི་འགྲོས་ལས་ཆེས་མྱུར་བ་ཉིད་ཀྱིས་འགྲུབ་པ་ལ་ཚོགས་དང་བྲལ་བ་ཡིན་ཏེ། རང་བྱུང་གི་ལྷ་ནི་རང་གི་སྤྱོད་པ་ལ་བྱ་བ་བདེ་བར་དབང་ཐོབ་པ་ལས་གཞན་དྲིང་མི་འཇོག་པའི་ངང་ཚུལ་ཅན་མ་ཡིན་པའི་ཕྱིར་ཏེ། དཔལ་སམ་བུ་ཊ་ལས། མཆོད་ཡུལ་དང་མཆོད་པོ་ལྷ་ཡིན་པ་ནི་ཇི་སྐད་དུ། དངོས་པོ་འདི་དག་ཀུན་རང་བཞིན། །བྱང་ཆུབ་སེམས་ཀྱི་རང་བཞིན་ཏེ། །དེ་ཕྱིར་དེ་ཉིད་ལྷ་ཡིན་ཞིང༌། །དེ་ཉིད་བཅོམ་ལྡན་རྡོ་རྗེ་ཅན། །ཞེས་དང༌། མཆོད་རྫས་ཀྱང་ལྷ་རྫས་ཉིད་དུ་གྲུབ་པ་ནི། ཇི་སྐད་དུ། གང་ཕྱིར་ལུས་ལས་བྱུང་བ་ཉིད། །ལྷ་ཞེས་མངོན་པར་བརྗོད་པར་བྱ། །ཞེས་འབྱུང་བ་དང༌། མདོར་ན་ལམ་འདི་སྒྲུབ་པོའི་གནས་དོན་ལུས་རྣམ་རིག་ཐམས་ཅད་ལྷའི་བདག་ཉིད་ལས་གཞར་ཡང་གཡོ་བ་མེད་པར་རྫོགས་སངས་ཀྱི་གོ་འཕང་སྒྲུབ་པ་ནི་ཐབས་ཆེ་བ་དང་བློ་ཆེ་བའི་མཚན་དོན་མཐུན་པར་གནས་པ་ཡིན་ཏེ། རྡོ་རྗེ་འཕྲེང་བ་ལས། ས་དང་ཆུ་དང་དེ་བཞིན་མེ། །རླུང་དང་ནམ་མཁའི་དབྱེ་བ་ཡིས། །གཟུགས་དང་སྒྲ་དང་དེ་བཞིན་དྲི། །རོ་དང་རེག་བྱ་ཉིད་དང་ནི། །ཆོས་ཀྱི་དབྱིངས་དང་མིག་བཟང་དང༌། །རྣ་བ་སྣ་དང་ལྕེ་དང་ནི། །ལུས་ཀྱི་ཁམས་ཤེས་ཆོས་དང་ནི། །ཀུན་གཞི་ཉོན་མོངས་ཅན་གྱི་ཡིད། །དད་དང་བརྩོན་འགྲུས་དྲན་ཏིང་འཛིན། །ཤེས་རབ་དབང་པོའི་དབྱེ་བ་ཡིས། །དད་སྟོབས་བརྩོན་འགྲུས་སྟོབས་དང་ནི། །དྲན་པའི་སྟོབས་དང་ཏིང་འཛིན་སྟོབས། །ཤེས་རབ་སྟོབས་ནི་བླ་ན་མེད། །ལུས་ནི་ལྷ་རུ་བརྗོད་པ་ཡིན། །ཞེས་འབྱུང་བའི་ཕྱིར། འོ་ན་རུལ་པའི་ལུས་འདི་ལ་ཡིད་བཞིན་གྱི་ནོར་བུ་ལྟ་བུའི་ཡེ་ཤེས་ཀྱི་སྐུ་ཡོད་པར་ནང་རིག་དམ་པའི་མིག་མ་རིག་སྒོ་ངའི་སྦུབས་འབྱེད་ནས་རྟོགས་པ་ཅན་དེ་ནི་ཆེས་དབང་པོ་རྣོ་བ་ཡིན་ཏེ། དེ་ལྟར་རྟོགས་པའི་བློ་དེ་ནི་རང་ལུས་ཀྱི་ཡེ་ཤེས་ཀྱི་སྐུའི་ཁམས་སྦྱོང་བའི་ཐབས་མི་འཚོལ་བ་དང་འཚོལ་བ་ན་ཐབས་དམ་པ་མི་རྙེད་པ་མི་སྲིད་པའི་ཕྱིར་ཏེ། འབད་པ་དོན་ཡོད་པའི་བདག་ཉིད་དུ་གྲུབ་པའི་ཕྱིར་ཏེ། ཇི་སྐད་དུ། འདི་ཉིད་ཡེ་ཤེས་ཆེན་པོ་ཉིད། །ཐམས་ཅད་ལུས་ལ་རྣམ་པར་གནས། །གཉིས་དང་གཉིས་སུ་མེད་པའི་ཚུལ། །དངོས་དང་དངོས་མེད་བདག་ཉིད་གཙོ། །བརྟན་དང་གཡོ་བ་ཁྱབ་པར་གནས། །སྒྱུ་མའི་གཟུགས་ཅན་ཉིད་དུ་འདོད། །ཅེས་འབྱུང་བའི་ཕྱིར། དབང་རྣོན་འདི་ལྟ་བུ་ནི་རྒྱུའི་ཐེག་པར་བགྲོད་པའི་རིགས་ལ་འབྱུང་བ་མིན་ཏེ། སློབ་དཔོན་བྲམ་ཟེ་ཆེན་པོས། ལུས་ལ་སངས་རྒྱས་ཡོད་པ་མ་རྟོགས་སོ། །ཞེས་ཞེ་ཁྲེལ་དུ་མཛད་པའི་གླུ་བླངས་པ་ཉིད་ཀྱི་ཕྱིར། འོ་ན་གསང་སྔགས་ཀྱི་ལམ་ཡིན་ན་ལྷག་པའི་ལྷས་ལྷག་པའི་ལྷ་ལ་སྦྱོར་འདུད་མཆོད་པའི་དགེ་རྩ་བསོག་ཚུལ་འདི་ཁོ་ན་ལྟར་ཡོད་པས་ཁྱབ་སྙམ་ན་ནི་འདི་ལྟ་བུ་དངོས་ནི་རྣལ་འབྱོར་གྱི་རྒྱུད་ཆེན་པོ་རྣམས་ལས་བཤད་ཅིང་མ་སྦས་པ་གསལ་བར་བསྟན་པ་ནི་བླ་ན་མེད་པ་གཉིས་སུ་མེད་པའི་རྒྱུད་ཁོ་ནར་བསྟན་ལ། རྗེས་མཐུན་པ་ནི་བྱ་སྤྱོད་སོགས་རྒྱུད་སྡེ་འོག་མ་དག་ལ་ཡང་ལེགས་པར་བསྟན་པ་ཡིན་ཏེ། བྱ་བའི་རྒྱུད་ལ་ལུས་ཀྱི་ཕྱག་རྒྱ་བཅས་པས་ལྷག་པའི་ལྷས་སྐུའི་བྱིན་གྱིས་རླབས་པ་དང༌། ངག་གིས་བཟླས་པ་བྱས་པ་མ་ལྷག་པའི་ལྷས་གསུང་གི་བྱིན་གྱིས་རླབས་པ་དང༌། ཡིད་ཀྱིས་ལྷ་ལེགས་པར་བསྐྱེད་པ་ལ་དམིགས་པས་ལྷག་པའི་ལྷའི་ཐུགས་ཀྱི་བྱིན་གྱིས་རླབས་པ་བྱེད་ཅིང༌། ལྷ་དེ་དག་ལས་དངོས་གྲུབ་ལེན་པ་ན་བདག་ཉིད་ལྷ་དེ་དག་གི་བཀའ་འབངས་ཀྱི་རིས་དང་མཐུན་པའི་ཆར་བཟུང་ནས་ལྷ་དེ་དག་གི་སྤྱོད་ཡུལ་དང་མཐུན་པའི་ཉེར་སྤྱོད་ཀྱི་རྫས་བདེ་བ་ཆེན་པོ་སྐྱེ་བྱེད་ཀྱི་རོ་ཆགས་ཆེན་བསྐུལ་ནུས་ཀྱི་མཆོད་པས་མཉེས་པར་བྱས་ནས་ལྷ་དེས་འདོད་པའི་དངོས་གྲུབ་བདག་པོས་སྟེར་བ་ལྟར་བྱས་ནས་རྣལ་འབྱོར་པ་ཉིད་ཀྱིས་འདོད་ཡོན་ལམ་དུ་བྱེད་པ་དཀའ་བ་མེད་པའི་ཁྱད་ཆོས་སུ་སྦྱོར་བར་བྱེད་པ་ཉིད་ཀྱི་ཕྱིར། སྤྱོད་པའི་རྒྱུད་དུ་ནི་བདག་ཉིད་ཀྱི་སྒོ་གསུམ་ལྷག་པའི་ལྷའི་སྐུ་གསུང་ཐུགས་གསུམ་དུ་བསྐྱེད་ཅིང་བྱིན་གྱིས་རླབས་ནས་ལྷ་རྫས་ཀྱི་འདོད་པའི་ཡོན་ཏན་གྱི་བདེ་བའི་བསོད་ཚོགས་རྫོགས་པར་བྱེད་དོ། །རྣལ་འབྱོར་རྒྱུད་དུ་ནི་ལུས་ལ་སྐུ་ཕྱག་རྒྱ་ཆེན་པོ་དང༌། ངག་ལ་གསུང་ཆོས་ཀྱི་ཕྱག་རྒྱ་དང༌། སེམས་ལ་ཐུགས་དམ་ཚིག་གི་ཕྱག་རྒྱ་དང༌། བྱ་བ་ལ་ཕྲིན་ལས་ལས་ཀྱི་ཕྱག་རྒྱའི་རྒྱས་བཏབ་ནས་རིམ་པ་བཞིན་དེ་བཞིན་གཤེགས་པའི་སྐུ་གསུང་ཐུགས་ཕྲིན་ལས་རྡོ་རྗེ་རྣམས་འགྲུབ་པར་བྱེད་ཅིང༌། ལྷ་རྫས་ཀྱི་འདོད་ཡོན་གི་བདེ་བའི་བསོད་ཚོགས་རྫོགས་པར་བྱེད་དོ། །དེ་ལྟ་བས་ན་སྔགས་ཀྱི་ཐེག་པ་འདིར་རྒྱུའི་ཐེག་པ་ལྟར་སྲིད་ཞི་གཉིས་ལ་ཆགས་བྲལ་གྱི་ཐབས་ཉུང་ཤས་ཙམ་གྱི་རྫོགས་སངས་སྒྲུབ་པ་མིན་པར་སྲིད་ཞི་ཐམས་ཅད་མཆོག་མི་འགྱུར་གྱི་བདེ་བ་ཆེན་པོར་རྗེས་སུ་ཆགས་པ་ལྷུར་བྱེད་ཀྱི་ཐབས་ཆེས་མང་བ་ཡིན་ཏེ། བདེ་ཆེན་གྱི་ཆགས་པའི་ལམ་བླ་ན་མེད་པ་གཅིག་པུ་ལ་གདུལ་བྱའི་མོས་དབང་གིས་འཇུག་ཆེད་རྒྱུད་སྡེ་བཞི་ལྔ་དྲུག་སོགས་ཀྱི་རྒྱུད་སྡེའི་རིམ་པ་མང་པོར་གདུལ་བྱ་དག་དབང་པོའི་རིམ་པ་དང་མཚུངས་པར་ཆགས་པ་ལམ་དུ་བྱེད་ཚུལ་དུ་མ་དང༌། དེ་ལམ་བྱེད་ཀྱི་ལྷ་སྔགས་བདེ་ཆེན་གྱི་རྣལ་འབྱོར་ལ་ཡང་དམན་མཆོག་དུ་མའི་སྒོ་ནས་གདུལ་བྱ་བཀྲི་ཐབས་ཆེས་ཁྱད་པར་དུ་འཕགས་པ་མ་སྣང་བའི་ཕྱིར།

འདིར་ཙོང་ཁ་པ་ཆེན་པོ་ན་རེ། མདོ་སྔགས་ཀྱི་ཁྱད་པར་བདག་ཉིད་ལྷའི་སྐུར་སྒོམ་པ་ཡོད་མེད་ཡིན་ལ། དེས་ན་བྱ་རྒྱུད་ལ་ཡང་བདག་བསྐྱེད་ཡོད་པ་དང༌། བདག་ལྷར་སྒོམ་པའི་བདག་ཀྱང་ད་ལྟའི་བདག་འདི་ཉིད་མ་འོངས་པར་ཐོབ་བྱའི་རྫོགས་སངས་ཀྱི་ལྷའི་བདག་ཉིད་དུ་སྒོམ་པ་ཡིན་ཞེས་ཟེར་བ་ནི་མི་འཐད་དེ། བྱ་རྒྱུད་ལ་བདག་བསྐྱེད་རྣམ་པར་གཞག་ཏུ་མེད་པར་བཅོམ་ལྡན་འདས་རྡོ་རྗེ་འཆང་གིས་ཡེ་ཤེས་རྡོ་རྗེ་ཀུན་ལས་བཏུས་པའི་རྒྱུད་ལས་གསལ་བར་མཛད་ཟིན་པས་ཁྱེད་སྟོན་པ་ལས་མི་མཁས་པ་ཉིད་ཀྱི་ཕྱིར། དེར་བརྗོད་ཀྱང་མི་འགྲུབ་པའི་ཕྱིར་དང༌། བདག་ལྷར་སྒོམ་ན་བདག་གཞན་གྱི་ཆོས་ཐམས་ཅད་སྟོང་པར་སྦྱངས་ནས་ཆོས་དབྱིངས་ཡེ་ཤེས་ལ་ལྷའི་ང་རྒྱལ་འཇོག་པ་དོན་མེད་དུ་འགྱུར་བའི་ཕྱིར་དང༌། བྱེད་པོ་སྤྱོད་པོ་གཅིག་ཏུ་བལྟ་བའི་བདག་སྒོམ་ཚུལ་ནི་ལྷན་སྐྱེས་ཀྱི་བདག་འཛིན་ལ་ངར་འདོན་པའི་ཆེད་དུ་སླར་ཀུན་བཏགས་ཀྱིས་སྔ་ཕྱིའི་བདག་གཉིས་པོ་དེ་རྟག་ཅིང་གཅིག་པར་ངར་འཛིན་ནས་དེ་ལ་གསལ་སྣང་ཅི་ཐེབས་སུ་སྒོམ་པར་བྱེད་པས་འཁོར་བའི་རྩ་བ་བརྟན་པར་འཆའ་འཇུག་པས་ཐར་པའི་ལམ་ཆེན་རྨང་ནས་བཤིག་པར་བྱེད་པའི་ཕྱིར་འདི་ལྟར་སྨྲ་བ་ལས་ཉེས་པ་ཆེ་བ་ཅི་ཞིག་ཡོད།

དེས་ན་ཁྱེད་ཀྱི་ལུགས་དེ་ལ་ཅུང་ཟད་ངོ་མཚར་དུ་བརྗོད་ན། མེད་ལ་ཡོད་འཁྲུལ་བདག་ནི་ཡོད་དོ་ཞེས། །མེད་ཆོས་ནན་གྱིས་ཡོད་པར་འབད་དེ་སྒྲུབ། །གཏན་མེད་བདག་ནི་གཏན་ནས་མེད་མོད་ཀྱི། །འོན་ཀྱང་མེད་དེ་ཡོད་ཅེས་ངལ་བས་སྒྲུབ། །མེད་ཆོས་གཉིས་ཀ་ཡོད་པར་མོས་བྱས་ཏེ། །དེ་ལྟའི་ཡོད་པ་གཉིས་ལས་བདག་ཡོད་དེ། །ཀུན་རྫོབ་སྣང་རུང་ཚད་མས་གྲུབ་པར་བརྗོད། །གཏན་མེད་མེད་པར་ཡོད་པ་དེ་ཉིད་ནི། །འཕགས་པའི་མངོན་སུམ་དངོས་ཡུལ་ཉིད་དུ་སྨྲ། །ཀྱེ་མ་འཇིག་རྟེན་དང་ནི་བསྟན་བཅོས་ཀྱི། །གྲགས་པ་དག་དང་བཟློག་སྟེ་སྨྲ་བར་བྱེད། །བདག་ཡོད་ཀུན་རྫོབ་ཏུ་ཡང་སུ་ཡི་རིགས། །ཀུན་མཁྱེན་གྱིས་ཀྱང་གང་ཟག་བདག་དེ་ནི། །མ་གཟིགས་ང་དང་བདག་ནི་མཐོང་བ་ཡི། །སྐྱེས་བུ་སྔར་མ་བྱུང་དེ་འདིར་བྱོན་ལ། །བཟའ་དང་བཏུང་བས་མགུ་བར་བྱ་བར་རིགས། །གཏན་མེད་མེད་པ་ཡོད་པར་མཐོང་བ་ཡི། །མངོན་སུམ་དེ་འདྲ་སྲིད་པའམ་མཚར་ཆེ་སྟེ། །ཡོད་མེད་གཉིས་ཡིན་གཞི་གཅིག་གྲུབ་མཐོང་ཕྱིར། །སྔོན་མེད་ཤེས་བྱ་ཡུལ་མཆོག་འདི་འདྲ་བ། །སྐྱེས་བུ་ཅི་ལྟ་ཞིག་གི་ཕུལ་དུ་འགྱུར། །ཀྱེ་མ། མེད་པ་ཡོད་ན་མེད་པ་ཅི་སྟེ་འགྲུབ། །མེད་པ་ཡོད་ན་གཏན་ནས་མེད་པ་ཞེས། །མེད་པ་མེད་པར་སྒྲུབ་པའི་ངལ་བ་འདི། །ཁྱེད་ཀྱི་སྙིང་ལ་ཅི་ཞིག་འཆང་བར་འགྱུར། །ཞེས་གདམས་སོ། །

འོ་ན་གསང་སྔགས་ཀྱི་ཐབས་ཤེས་ཟབ་མོའི་སྒོ་ནས་བསགས་སྦྱང་གི་ལམ་ལ་འབད་པ་མེད་པར་ལུགས་འདི་པའི་ཕྱག་རྒྱ་ཆེན་པོའི་རྟོགས་པ་རྒྱུད་ལ་སྐྱེ་བར་མི་འགྱུར་ཏེ། རང་འབྲས་རྒྱུ་ལ་ལྟོས་དགོས་པའི་ཕྱིར། དེས་ན་གངས་ཅན་འདིར་ཕྱག་རྒྱ་ཆེན་པོའི་རྟོགས་པ་དང་ལྡན་པར་ཁས་འཆེ་བ་ཆེས་མང་བ་དག་སྣང་བ་དེ་དག་ཀྱང་ལམ་རྡོ་རྗེའི་རྣལ་འབྱོར་ཐོག་མཐའ་བར་གསུམ་དུ་དགེ་བ་རྒྱུད་ལ་བརྟེན་པའི་མཐུ་ཡོད་མེད་ལས་ཕྱག་ཆེན་གྱི་རྟོགས་པ་ཡོད་མེད་ཤེས་པར་བྱ་དགོས་ཞེས་བདེ་གཤེགས་ཕག་མོ་གྲུ་པ་དང་སྐྱོབ་པ་འཇིག་རྟེན་གསུམ་གྱི་མགོན་པོ་འབྲི་ཁུང་པས། དེང་སང་ཕྱག་ཆེན་གྱི་གྲུབ་པ་ཐོབ་པར་ཁས་འཆེ་བ་མང་བར་སྣང་ཡང་རྒྱུད་སྡེ་ནས་བྱུང་བའི་རྟོགས་པ་དང་ལྡན་ན་ཕྱག་ཆེན་གྱི་གྲུབ་ཐོབ་ཏུ་འགྱུར་ལ་གཞན་དུ་མི་འགྱུར་ཏེ། འཕགས་པའི་ཡུལ་ན་ཡང་གྲུབ་ཐོབ་བརྒྱད་ཅུར་གྲགས་པ་ལས། ཕྱག་ཆེན་གྱི་རྟོགས་ལྡན་རེ་རེ་ནས་བསགས་པ་ལྷུར་ལོངས་ལ་གྲུབ་ཐོབ་བརྒྱད་བཅུའི་མཚན་ཐོགས་པ་ཡིན་ཏེ། ཕྱག་ཆེན་གྱི་རྟོགས་ལྡན་རེ་རེ་ནས་མ་ཚོགས་ན་གྲུབ་ཐོབ་བརྒྱད་བཅུར་ཡང་བཞག་ཏུ་མེད་པའི་ཕྱིར། ཞེས་གསུང་བར་གྲགས་པ་ལ། ས་པཎ་པས། ལ་ལ་གྲུབ་ཐོབ་ངན་ཞེས་ཟེར། །རྟོགས་ལྡན་བཟང་པོ་ཡིན་ནོ་ལོ། །གྲུབ་ཐོབ་བརྒྱད་ཅུའི་ནང་ན་ཡང༌། །རྟོགས་ལྡན་མེད་ཅེས་ཟེར་བ་ཐོས། །ཞེས་གསུང་བ་ནི་ཕྱོགས་སྔ་མས་ཇི་ལྟར་གསུངས་ཆ་མ་འཚལ་བར་སྐྱོན་བརྗོད་ལྟར་སྣང་བྱེད་པ་ནི་མི་རིགས་ཏེ། འདི་ལྟར་བརྗོད་པ་ཚར་བཅད་ཀྱི་གནས་སུ་འགྱུར་བ་རིགས་པའི་གཞུང་ལུགས་དག་ལས་འབྱུང་བའི་ཕྱིར། དེས་ན་ཁྱེད་ཀྱིས་བདེ་གཤེགས་ཕག་མོ་གྲུ་པ་དང་རྒྱལ་བ་འབྲི་གུང་པ་ལ་སྨོད་ཚིག་ཏུ། འདི་འདྲ་འཕགས་པའི་གང་ཟག་དང༌། །བླ་མ་རྣམས་ལ་སྐུར་འདེབས་ཡིན། །འདི་འདྲ་འཛིན་པ་ལྟ་ཅི་སྨོས། །ཐོས་པ་གྱུར་ཀྱང་རྣ་བ་དགག །ཅེས་སྨྲས་པ་ཡང་བདག་ཉིད་ཀྱིས་བདག་ཉིད་ལ་རྗེས་སུ་གདམས་པར་གོ་སྟེ། བདེ་གཤེགས་ཕག་མོ་གྲུ་པ་ལ་སོགས་ལ་གཞི་མེད་ཀྱི་སྐུར་འདེབས་བྱེད་པ་ལྟ་ག་ལ་ཞིག །ཐོས་ནའང་རྣ་བ་དགབ་རིགས་པའོ་ཞེས་གསུངས་པ་ཉིད་ཀྱི་ཕྱིར། གསུང་དེ་ལྟ་བུ་ནི་དཔལ་ལྡན་ས་སྐྱ་པཎྜི་ཏ་ཆེན་པོས་ཆེས་ལེགས་པར་གསུངས་ཏེ། དཀོན་མཆོག་ལ་ཤེས་ཏེ་དད་པའི་ལེགས་སྤྱད་ཡིན་པས་རྗེས་སུ་ཡི་རང་གི་གནས་ཉིད་དུ་བསྔགས་པའི་ཕྱིར། འོ་ན་སྔགས་ཀྱི་ཐེག་པའི་བསགས་སྦྱང་ཇི་ལྟར་བྱ་བའི་ཚུལ་ཡང་རྒྱན་བདུན་གྱི་རྣམ་པར་བཞག་པའི་གསུང་རབ་ལས་མ་གཏོགས་པར་གཞན་དུ་མི་འབྱུང་ལ། རྒྱན་བདུན་ནི། མཐའ་དྲུག་དང་ཚུལ་བཞི་སྟེ་བདུན་ལས། མཐའ་དྲུག་ནི་བརྗོད་བྱེད་གཙོ་བོར་གྱུར་པ་སྒྲ་ཇི་བཞིན་པ་ཡིན་མིན་དང༌། བརྗོད་གཞི་གཙོ་བོ་གྱུར་པ་དགོངས་པ་ཅན་ཡིན་མིན་དང༌། བརྗོད་དོན་ལ་བརྩམས་པ་དྲང་ངེས་གཉིས་ཏེ་ཐུན་མོང་བ་རྒྱུའི་ཐེག་པར་སྤྱིར་གྲགས་པ་ལྟར་བསྟན་པའི་མཐའ་དྲུག་གི་བཤད་པ་དང༌། ཐུན་མོང་མིན་པ་འབྲས་བུའི་ཐེག་པའི་ཚུལ་བཞི་ནི། ཡི་གེ་དང་སྤྱིའི་ཚུལ་གཉིས་ནི་སྔར་བཤད་པའི་མཐའ་དྲུག་གི་བཤད་ཚུལ་དེ་ཉིད་དང་མཐུན་པར་རྒྱུའི་ཐེག་པ་ལ་སོགས་པར་ཡང་བཤད་ཚུལ་གཏན་མི་འབྱུང་བ་མིན་པས་དྲང་དོན་གཙོ་ཆེ་བ་ཡིན་ལ། སྦས་དོན་དང་མཐར་ཐུག་གི་བཤད་ཚུལ་ནི་ངེས་དོན་ཡང་དག་པ་སྟེ། འབྲས་བུའི་ཐེག་པ་མ་གཏོགས་པར་བཤད་ཚུལ་ཡེ་མི་འབྱུང་བའི་ཕྱིར་ཏེ། སྦས་པ་ལ། འདོད་ཆགས་ཆོས་སུ་སྦས་པ། སྣང་བ་གསུམ་གྱི་སྦས་པ། སྒྱུ་མ་ལྟ་བུའི་སྦས་པ་སྟེ་གསུམ་མོ། །མཐར་ཐུག་ལ་འོད་གསལ་ཟུང་འཇུག་གཉིས་ཏེ། དེ་ལྟར་མཐའ་དྲུག་ལ་ཚུལ་བཞིའི་བཤད་པ་མ་ཞུགས་པ་ནི་མདོ་སོགས་སྤྱི་དང༌། བཤད་པ་ཞུགས་པ་ནི་ཐུན་མོང་མིན་པའི་རྒྱུད་སྡེའི་གསུང་རབ་འཆད་པའི་ཚུལ་ཡིན་པར་བློའི་ནོར་ཅན་དག་རྟོགས་པར་བྱ་དགོས་ལ། རྒྱན་བདུན་གྱི་རྣམ་པར་བཞག་པ་ལ་བཤད་མ་ཐག་པའི་རྒྱན་བདུན་ནི་རྒྱུད་སྡེ་སྤྱི་ནས་གྲགས་པའི་དབང་དུ་བྱས་ལ། དཔལ་འདུས་པར་ནི། ཡེ་ཤེས་རྡོ་རྗེ་ཀུན་བཏུས་པའི་རྒྱུད་ལས། གླེང་བསླང་བ་ལྔ། སངས་རྒྱས་པའི་ཚུལ་བཞི། རྒྱས་བཤད་མཐའ་དྲུག །བཤད་པའི་ཚུལ་བཞི། ཚོགས་དང་སློབ་མ་ལ་བཤད་པའི་དབྱེ་བ་གཉིས། རྒྱུད་ལ་འཇུག་པའི་གང་ཟག་ལྔ། དགོས་པ་བདེན་པ་རྣམ་པ་གཉིས་རྣམ་པར་ངེས་པར་སྟེ། རྒྱན་བདུན་གྱི་སྒོ་ནས་འཆད་པའི་ཚུལ་འབྱུང་ལ། རྒྱས་པར་སློབ་དཔོན་ཟླ་བའི་འགྲེལ་པ་སྒྲོན་མ་གསལ་བ་ལ་སོགས་པ་ལས་རྒྱ་ཆེར་འབྱུང་བས་ཟབ་མོ་སྔགས་ཀྱི་ཐེག་པ་ལ་བསླབ་པར་འདོད་པས་དེ་དག་ག་ལ་རྟོགས་ཤིག། །།

༈ རྡོ་རྗེའི་གསུང༌། **ཚུལ་ཁྲིམས་ལ་གཅེས་སྤྲས་སུ་བྱེད་པ་རིགས་སྤྱོད་ཁྱད་པར་དུ་འཕགས་**བྱ་བ་འདི་བཞུགས། ཞེས་བྱ་བ་དག་པར་བཏོན་ན། ཉན་ཐོས་དང་བྱང་སེམས་དང་གསང་སྔགས་ལུགས་ཀྱི་རང་རང་གི་ཆོ་གས་སོ་ཐར་གྱི་སྡོམ་པ་དང་བྱང་སྡོམ་དང་སྔགས་སྡོམ་ཐོབ་པའི་གསུམ་ལྡན་རྡོ་རྗེ་འཛིན་པ་ལས་དང་པོ་པ་དྲོད་ལ་སོགས་ཀྱི་རྟོགས་པ་མ་ཐོབ་པས་རྣལ་འབྱོར་པར་མ་གྱུར་པ་གང་རིག་པ་བརྟུལ་ཞུགས་སྤྱོད་པའི་རྣལ་འབྱོར་པའི་དབྱིབས་བྱད་མི་བྱ་བར་ཉན་ཐོས་ཀྱི་རྒྱལ་མཚན་མི་འདོར་བའི་སྒོ་ནས་སྔགས་ཀྱི་སྤྱོད་པ་གསང་བར་སྤྱོད་པ་ཉིད་ཐེག་པ་ཆེ་ཆུང་གི་བསྟན་པ་བསྲུང་བ་ལ་མཛེས་བྱ་བ་འདི་བཞུགས། ཞེས་འཆད་དགོས་ལ།

དེ་ཡང་སྤྱིར་སངས་རྒྱས་ཀྱི་བསྟན་པ་ལ་ཉན་ཐོས་རང་རྒྱལ་བྱང་སེམས་གསང་སྔགས་རྒྱུད་སྡེ་བཞི་བསྟན་པ་བསྲུང་སྒོམ་སྤང་རྟོགས་སེམས་གསུམ་ཐམས་ཅད་ཡར་ལྡན་དུ་རྫོགས་དགོས་པ་ལ། གོང་མ་གོང་མའི་མངོན་པར་རྟོགས་པའི་ཡོན་ཏན་དང་མི་ལྡན་པར་འོག་མའི་སྤྱོད་པ་ཁྱད་ཅན་དོར་ནས་གོང་མའི་སྤྱད་པ་སྤྱོད་པའི་སྒོ་ནས་རང་གཞན་གྱི་དོན་སྒྲུབ་པ་སྐད་བྱེད་པ་ནི་ཆེས་མི་རིགས་ཏེ། སངས་རྒྱས་ཀྱི་བསྟན་པ་ལ་གནོད་པའི་ཕྱིར་ཏེ། སྤྱོད་པ་དེས་རང་གཞན་གང་ལའང་མི་ཕན་པའི་ཁར་གནོད་ཚབས་ཤིན་ཏུ་ཆེ་བར་འགྱུར་བའི་ཕྱིར་ཏེ། ཐེག་པ་སོ་སོར་བཤད་པའི་བསླབ་གསུམ་གྱི་གོ་རིམ་ཚུལ་དང་མི་ལྡན་པར་དཀྲུགས་ནས་བསྟན་རིམ་དང་མི་མཐུན་པར་ཉམས་སུ་བླངས་པའི་ཕྱིར། ཁྱབ་པ་ཡོད་དེ། སྔགས་ཀྱི་རིག་པ་བརྟུལ་ཞུགས་སྤྱོད་པའི་རྟོགས་པ་མ་ཐོབ་པར་དེའི་ཆས་ཞུགས་བྱས་ནས་རྡོ་རྗེ་འཛིན་པའི་བྱ་བ་སོགས་བྱ་བ་ཁྱད་པར་ཅན་དང༌། དེ་ལྟ་མ་ཡིན་པའི་བྱ་བ་ཕལ་པ་འདུལ་བའི་བསླབ་བྱ་དང་འགལ་བའི་གོང་མ་སྔགས་ཀྱི་སྤྱོད་པ་བྱས་ན་འོག་མའི་ལྟུང་བའི་དགག་བྱ་ས་སྟོང་དུ་མ་ལོག་པས་ལྟུང་བ་མི་ཁེགས་ཤིང་གོང་མའི་སྤྱོད་པ་སྤྱད་པ་སྐབས་སུ་མ་བབ་པར་གོང་མ་ལ་བསླབ་པ་སྐད་བྱས་པས་གསང་སྔགས་ལོག་པར་སྒྲུབ་པའི་ཉེས་པ་འབྱུང་བའི་ཕྱིར། དཔལ་གསང་བ་གྲུབ་པར། གང་ཕྱིར་དེ་ཉིད་མེད་བཞིན་དུ། །ངོ་མཚར་ཆེ་བ་ལྟར་བྱེད་པ། །ཇི་སྲིད་ནམ་མཁའ་མི་འཇིག་པ། །ཤི་བའི་འོག་ཏུ་དམྱལ་བར་འགྲོ། །ཞེས་འབྱུང་ངོ༌། །དོན་གྱི་དབང་འདི་གཟིགས་ནས། དཔལ་ལྡན་ཨ་ཏི་ཤས། དང་པོའི་སངས་རྒྱས་རྒྱུད་ཆེན་ལས། །རབ་ཏུ་འབད་པས་བཀག་པའི་ཕྱིར། །གསང་བ་ཤེས་རབ་དབང་བསྐུར་ནི། །ཚངས་པར་སྤྱོད་པས་བླང་མི་བྱ། །གལ་ཏེ་དབང་བསྐུར་དེ་འཛིན་ན། །ཚངས་སྤྱོད་དཀའ་ཐུབ་ལ་གནས་པས། །བཀག་པ་སྤྱད་པ་འགྱུར་བའི་ཕྱིར། །དཀའ་ཐུབ་སྡོམ་པ་དེ་ཉམས་ཏེ། །བརྟུལ་ཞུགས་ཅན་དེ་ཕམ་པ་ཡི། །ལྟུང་བ་དག་ནི་འབྱུང་འགྱུར་ཞིང༌། །དེ་ནི་ངན་སོང་ངེས་ལྟུང་བས། །གྲུབ་པ་ནམ་ཡང་ཡོད་མ་ཡིན། །ཞེས་འབྱུང་ལ། དོན་འདི་ལ་དགོངས་ནས་བཀའ་བརྒྱུད་རིན་པོ་ཆེའི་ཞལ་ནས། སྤྱོད་པ་དུས་ཚོད་དང་འབྲེལ་བ་ཞེས་ནན་ཏན་ཆེན་པོས་གསུངས་པ་ཡིན་ནོ། །

འོ་ན་དགེ་སློང་གི་རྟེན་ཅན་ངུར་སྨྲིག་འཛིན་པ་ཅན་དེ་གཞན་གྱི་མ་དད་པ་སོགས་རྫུ་འཕྲུལ་གྱིས་བཟློག་མི་ནུས་པ་དེ་སྲིད་དུ་གསང་སྔགས་ཀྱི་སྤྱད་པ་ལ་སྤྱོད་པར་འདོད་ན་ཉན་ཐོས་ཀྱི་ཆོ་གས་བླངས་པའི་སོ་ཐར་གྱི་སྡོམ་པ་ཕུལ་ནས་དུར་ཁྲོད་ལ་སོགས་དབེན་པར་གསང་བའི་སྤྱོད་པ་བྱེད་པ་ལས་དགེ་སློང་གི་རྟགས་ཀྱིས་དགེ་འདུན་གྱི་སྡེར་ཤ་ལྔ་དང་བདུད་རྩི་ལྔ་དང་རྡོ་རྗེ་དང་དྲིལ་བུ་དང་ཁ་ཊཾ་ག་སོགས་འཛིན་པར་བྱ་བ་གནང་བ་མ་ཡིན་ཏེ། དེ་ལྟ་བུའི་སྔགས་ཀྱི་རྣལ་འབྱོར་པ་དེ་ཉན་ཐོས་ཀྱི་དགེ་འདུན་སྡེར་ཞག་བདུན་ལོངས་པར་ཡང་སྡོད་པར་ཡང་མ་གནང་བའི་ཕྱིར་ཏེ། དེར་ཞག་དེ་འདས་ན་སྔགས་ཀྱི་ཉེས་པ་སྦོམ་པོར་འགྱུར་བའི་ཕྱིར་ཏེ། ཉན་ཐོས་དག་ཏུ་རློམ་བྱེད་པའི། །ནང་དུ་ཞག་བདུན་གནས་པ་དང༌། །ཞེས་འབྱུང་ལ། དེར་མ་ཟད་དགོས་མེད་དུ། རྟོགས་ཅན་གྱིས་སོ་ཐར་བྱང་སེམས་ཀྱི་བསླབ་བྱ་ལས་འདས་པར་སྤྱད་པ་ཡང་སྔགས་ཀྱི་ཉེས་པ་སྦོམ་པོར་འགྱུར་ཏེ། སྡོམ་པ་གཉིས་ཀྱི་བཅས་པ་ལ། །དགོས་པ་མེད་པར་འདའ་བ་ནི། །སྔགས་པ་དེ་ཡི་དམ་ཚིག་ཟད། །ཟད་པས་འགྲུབ་པར་མི་འགྱུར་ཞིང༌། །ཞེས་འབྱུང་ངོ༌། །

བོད་འདིར་གསུམ་ལྡན་རྡོ་རྗེ་འཛིན་པ་དུག་ཟ་བ་སོགས་མི་ནུས་པ་རྣལ་འབྱོར་པ་མ་ཡིན་ཞིང་ལས་དང་པོ་པ་བསྐྱེད་རིམ་ལ་བརྟེན་པའི་བཟླས་པ་ཐར་ཐོར་ཙམ་བསོག་པ་ཁ་ཅིག་རྙེད་བཀུར་གྱིས་དྲེགས་ནས་རྡོ་རྗེ་སློབ་དཔོན་དུ་ཁས་བླངས་ཏེ། གཞན་དུ་ངུར་སྨྲིག་དང་རྡོར་དཀར་སོགས་ཀྱི་སྤྱོད་ལམ་བྱེད་ཅིང་དབང་བསྐུར་རབ་གནས་སྦྱིན་སྲེག་སོགས་ཀྱི་སྐབས་སུ་ཧེ་རུ་ཀའི་ཆས་ཞུགས་བྱེད་པ་སོགས་ཀྱང་སྔགས་ཀྱི་སྤྱོད་པའི་གོ་རིམ་སྐབས་མིན་དུ་སྤྱད་པ་ཡིན་ནོ། །འོ་ན་བཅོམ་ལྡན་འདས་དུས་ཀྱི་འཁོར་ལོ་འདོད་པའི་ཡོན་ཏན་གྱི་རིག་མ་དང་བཅས་ཏེ་ཚོགས་ཀྱི་འཁོར་ལོའི་རྡོ་རྗེ་སློབ་དཔོན་སོགས་ལ། དགེ་སློང་གི་རྟགས་ཅན་ངེས་པར་མཆོག་ཏུ་བསྔགས་ཏེ། ཅི་སྐད་དུ། གསུམ་ལས་དགེ་སློང་མཆོག་ཡིན་ཏེ། །འབྲིང་ནི་དགེ་ཚུལ་ཉིད་དུ་བཤད། །ཁྱིམ་ན་གནས་པ་ཐ་མའོ། །ཞེས་གསུངས་པ་མ་ཡིན་ནམ་ཞེ་ན། འདིའི་དགོངས་པ་བཤད་པར་བྱ་སྟེ། སྔགས་ལ་འཇུག་པའི་གང་ཟག་དབང་རྟུལ་དང་དབང་རྣོན་གཉིས་ལས་དབང་རྣོན་དང་པོར་དཀྱིལ་འཁོར་དུ་ཞུགས་པ་ཉིད་ཀྱིས་སྡོམ་གསུམ་ཐོབ་པ་དེ་ཕྱིས་རྡོ་རྗེ་སློབ་དཔོན་གྱི་ཡོན་ཏན་ཐོབ་པ་ན་རྡོ་རྗེ་སློབ་དཔོན་དུ་གྱུར་པ་ནི་བསྟན་པ་འདི་ལ་རིམ་འཇུག་གི་ཉན་ཐོས་ཀྱི་ཆོ་གས་དགེ་སློང་ལ་སོགས་པར་མ་བསྒྲུབས་ཀྱང་རྡོ་རྗེ་འཛིན་པ་མཆོག་མ་ཡིན་པར་མི་འགྱུར་ཏེ། དབང་པོ་རྣོན་པོ་ནི་སྤང་བྱ་སྤོང་བ་དང་རྟོགས་བྱ་རྟོགས་པ་ལ་བརྟུལ་ཕོད་དང་ལྡན་པའི་ཕྱིར་ཏེ། ཉན་ཐོས་ཀྱི་ཆོ་གས་སོ་ཐར་གྱི་སྡོམ་པ་བླངས་པ་ལས་ཁྲེལ་དང་ངོ་ཚ་སྟོབས་ཆེས་ལྡན་པར་གནས་པ་ཉིད་ཀྱི་ཕྱིར། དབང་རྟུལ་གྱི་དབང་དུ་བྱས་ན་ཁྱིམ་པའི་རྡོར་འཛིན་ལས་རབ་ཏུ་བྱུང་བའི་རྡོར་འཛིན་ཆེས་བསྔགས་པ་ཡིན་ཏེ། དེ་ནི་ཐེག་པ་གསུམ་གྱི་བསླབ་བྱ་ཆེས་མང་བ་ལ་སློབ་པ་ཉིད་ཀྱིས་ཐེག་པ་གསུམ་གྱི་གདུལ་བྱ་སྔགས་ལམ་དུ་བཀྲི་བ་ལ་ཐབས་ཤེས་ཀྱི་ཕྲིན་ལས་རྒྱ་ཆེར་མངའ་བའི་ཕྱིར། དོན་འདི་ལ་དགོངས་ནས་དུས་འཁོར་དུ་རྡོ་རྗེ་སློབ་དཔོན་གྱི་དབང་བསྐུར་བའི་སློབ་མ་ལ་དཀྱིལ་འཁོར་ཁང་པའི་ཕྱི་རོལ་དུ་དགེ་སློང་ལ་ར་བ་ལྔའི་རེ་ཁ་གྲུ་བཞིའི་དབུས་སུ་ཤིང་སྟན་གྱི་སྟེང་དུ་ཁྲུ་དོ་པོའི་པད་འདབ་བརྒྱད་པའི་གདན་དང༌། དགེ་ཚུལ་ལ་པད་མ་མ་གཏོགས་དེ་ཉིད་དང་ཁྱིམ་པ་ལ་དྲི་བཟང་གིས་བྱུགས་པའི་རེ་ཁ་གསུམ་གྱི་དབུས་སུ་ཤིང་སྟན་ལ་བཀོད་ནས། དགེ་སློང་ལ་ཁྲུས་ཀྱི་དོན་དུ་བུད་མེད་བུ་མ་སྐྱེས་པ་བརྒྱད་དང༌། དབང་གི་དོན་དུ་གཞོན་ནུ་མ་སྐྱེ་གནས་མ་ཉམས་པ་གཉིས་ཏེ། བུམ་པ་བཅུ་འཛིན་པ་རྣམས་ཀྱིས་བཀྲུ་ཞིང་དབང་བསྐུར་ལ། དར་དཔྱངས་དང༌། ཕྱག་རྒྱ་དྲུག་དང༌། དམ་ཚིག་གསུམ་སོགས་བྱིན་ནས་དབང་བསྐུར་རོ། །དེ་བཞིན་དུ་དགེ་ཚུལ་ལ་བུད་མེད་བཞི་དང༌། གཉིས་ཀྱི་བུམ་པ་དྲུག་དང༌། ཁྱིམ་པ་ལ་བུད་མེད་གཉིས་ཀྱིས་བུམ་པ་གཉིས་ཀྱིས་དབང་བསྐུར་ནས་དར་དཔྱངས་ལ་སོགས་པ་ཡང་སྦྱིན་ནོ། །ཞེས་འབྱུང་ངོ༌། །འོ་ན་དེ་ལྟའི་དགེ་སློང་རྡོ་རྗེ་འཛིན་པ་མཆོག་དེས་རིག་མ་ལ་སོགས་པའི་ཚོགས་ཀྱི་དཀྱིལ་འཁོར་ཆེན་པོའི་རྡོ་རྗེ་སློབ་དཔོན་བྱས་ནས་ཐེག་པ་གསུམ་གྱི་བསྟན་པ་རྒྱས་པར་བྱ་དགོས་ན་དེ་ལ་མངོན་རྟོགས་ཇི་ཙམ་དགོས་པ་དང༌། དེས་དེའི་ཚེ་ཆས་ཞུགས་སོགས་ཇི་ལྟར་བྱ་སྙམ་ན། སྤྱོད་པ་ལ་གསང་སྤྱོད་དང༌། རིག་པ་བརྟུལ་ཞུགས་ཀྱི་སྤྱོད་པ་དང༌། ཕྱོགས་ལས་རྣམ་རྒྱལ་གྱི་སྤྱོད་པ་དང་གསུམ་ལས། སྤྱོད་པ་ཕྱི་མ་གཉིས་ནི་སྐབས་གང་དང་འབྲེལ་བའི་ཚོགས་ཀྱི་དཀྱིལ་འཁོར་ལྟ་བུའི་དབང་དུ་བྱས་ན་སྤྱོད་པ་དེ་དག་སྤྱད་པའི་དུས་བབ་ཀྱི་ཀུན་ཏུ་བཟང་པོ་སྤྱོད་པ་ལ་གནས་པ་ལ་དྲོད་ཡན་ཆད་ཀྱི་མངོན་རྟོགས་ཐོབ་པར་རྣལ་འབྱོར་གྱི་དབང་ཕྱུག་ཏུ་འཇོག་བྱེད་ཀྱི་རབ་ཏུ་འཇིག་རྟེན་ལས་འདས་པའི་དབང་ཕྱུག་བརྒྱད་དེ། སྐུའི་དབང་ཕྱུག་སོགས་དང༌། ཐ་མ་འཇིག་རྟེན་པའི་ལམ་དུ་འཇིག་རྟེན་པའི་དབང་ཕྱུག་བརྒྱད་དེ་ཕྲ་བའི་དབང་ཕྱུག་སོགས་ཀྱི་ཡོན་ཏན་བརྒྱད་ཐོབ་ཅིང་ཁྱད་པར་ཚོགས་ཀྱི་རྡོ་རྗེ་སློབ་དཔོན་སོགས་བྱེད་པ་ལ་ནི་རང་གི་སློབ་མར་བསྡུས་པ་དེ་དག་གི་རྒྱུད་ཚོགས་གཉིས་ཀྱིས་སྨིན་པར་ནུས་པའི་ཕྲིན་ལས་ལ་ནུས་པ་རྙེད་ཅིང༌། ཁྱད་པར་ངུར་སྨྲིག་གི་རྟགས་ཅན་གྱིས་འདོད་ཡོན་བསྟེན་པ་ལ་ཕྱི་རོལ་པ་དང་ནང་པའི་ཉན་ཐོས་སོགས་འཇིག་རྟེན་པ་དག་གི་མ་དད་པ་བཟློག་ཏེ་སྔགས་ཀྱི་ལམ་ལ་འགོད་ནུས་ཤིང་དངོས་སུ་འགོད་མ་ཐུབ་ཀྱང་བརྒྱུད་ནས་གསང་སྔགས་ཀྱི་ལམ་དུ་འཇུག་རུང་གི་རིགས་སད་པར་བྱེད་པའི་དགོས་པ་དང་ལྡན་པ་ཞིག་ཙམ་གྱིས་ཡོན་ཏན་དང་ལྡན་པ་མ་མཐའ་ལ་ཡང་དགོས་ཀྱིས། དེ་ལྟར་མ་ཡིན་པའི་ལས་དང་པོ་པ་དང་གསང་བའི་སྤྱོད་པར་གནས་པའི་གསུམ་ལྡན་དགེ་སློང་དེས་རྡོ་རྗེ་འཛིན་པའི་བྱ་བ་བྱེད་པར་མི་དབང་སྟེ། དུས་འཁོར་འགྲེལ་ཆེན་ལས། དེ་ཕྱིར་ལས་དང་པོ་པས་རྣལ་འབྱོར་པའི་བྱ་བ་མི་བྱེད་དོ། །རྣལ་འབྱོར་པས་གྲུབ་པའི་བྱ་བ་མི་བྱའོ། །གྲུབ་པས་ཐམས་ཅད་མཁྱེན་པའི་བྱ་བ་མི་བྱའོ། །ཞེས་འབྱུང་བའི་ཕྱིར། འོ་ན་དེ་ལྟའི་གསུམ་ལྡན་དགེ་སློང་རྡོ་རྗེ་འཛིན་པ་དེས་ཚོགས་ཀྱི་སློབ་དཔོན་བྱ་བ་ན་སྤྱོད་པ་དང་བྱ་བྱེད་སོགས་ངུར་སྨྲིག་གི་འཛིན་པའམ་དཀར་པོར་གནས་པ་སོགས་ཀྱི་ཆས་ཞུགས་པ་གང་བྱས་ཀྱང་མི་འགལ་ཏེ། སྔགས་ཀྱི་རིག་པ་བརྟུལ་ཞུགས་ཡན་གྱི་སྤྱད་པ་ལ་སྤྱོད་ནུས་པའི་གང་ཟག་ཡིན་པའི་ཕྱིར་ཏེ། སྔགས་ཀྱི་བརྟུལ་ཞུགས་ཀྱི་སྤྱོད་པ་ནི་ཐབས་ཤེས་ཀྱི་རྡོ་རྗེ་མཆོག་གི་དགེ་བ་ཉིད་ཀྱིས་ཟིན་པས་ལུས་ངག་མི་དགེ་བ་ལྟར་སྣང་ཐམས་ཅད་ཀྱང་རྡོ་རྗེ་ཐེག་པ་མཆོག་ཏུ་དགེ་བའི་སྤྱོད་པར་གྲུབ་པའི་ཕྱིར། དེ་ལྟ་ན་ཡང་སྤྱོད་པ་སྐྱོང་བའི་རྡོ་རྗེ་སློབ་དཔོན་དེ་སློབ་མའི་དོན་དུ་ཚོགས་ཀྱི་རྡོ་རྗེ་སློབ་དཔོན་སོགས་བྱ་བ་ན་རྒྱུད་ནས་ཇི་སྐད་བཤད་པའི་རྡོ་རྗེ་སློབ་དཔོན་གྱིས་སློབ་མ་རྗེས་འཛིན་གྱི་ཆེད་དུ་ཧེ་རུ་ཀའི་ཆས་ཞུགས་སོགས་ངེས་པར་བྱེད་རིགས་ཏེ། དེའི་ལྷའི་ང་རྒྱལ་དོན་མཐུན་བཟུང་ནས་རིག་མ་སོགས་ཀྱི་འདོད་ཡོན་ལ་ལོངས་སྤྱོད་དགོས་པའི་ཕྱིར། འདི་ལྟ་བུའི་གསུམ་ལྡན་དགེ་སློང་རྡོ་རྗེ་འཛིན་པ་དེས་ཉན་ཐོས་སོ་ཐར་གྱི་ལས་ཀྱི་ཁ་བསྐང་བའི་དགེ་སློང་དུ་མི་རུང་བ་ཡང་མ་ཡིན་ཏེ། གསུམ་ལྡན་དགེ་སློང་ལས་སོ་ཐར་གྱི་སྡོམ་པ་ཅུང་ཟད་ཀྱང་ཉམས་པ་མེད་པའི་ཕྱིར། དཔལ་ས་ར་ཧས་སྤྱོད་པ་ལ་གཤེགས་པའི་རྗེས་ནས་ཀྱང་མགོན་པོ་ཀླུ་སྒྲུབ་ཀྱི་རབ་ཏུ་བྱུང་ཞིང་བསྙེན་པར་རྫོགས་པའི་མཁན་པོ་མཛད་དོ་ཞེས་འདུས་པའི་བླ་མ་གོང་མའི་རྣམ་ཐར་ལས་གྲགས་པ་ལྟར་རོ། །དེས་ན་གསང་སྔགས་ཀྱི་གདུལ་བྱ་དབང་པོ་རྟུལ་པོའི་དབང་དུ་བྱས་ན་རྡོ་རྗེ་འཛིན་པ་ནི་ཁྱིམ་ནས་ཁྱིམ་མེད་པར་རབ་ཏུ་བྱུང་བའི་དགེ་སློང་རྡོ་རྗེ་འཛིན་པ་མཆོག་ཡིན་ཏེ། ཁྱིམ་པ་ནི་རང་ཉིད་འཚོ་བའི་ཆེད་ཀྱི་འཇིག་རྟེན་པའི་བྱ་བ་བསྒྲུབ་པ་ལ་གཙོ་བོར་བྱེད་པས་འཇིག་རྟེན་ལས་འདས་པའི་བྱ་བ་སྒྲུབ་པ་ལ་ལོང་མེད་པའི་ཕྱིར། དེས་ན་ཁྱིམ་པ་དེ་ལྟ་བུ་ཅི་རིགས་པས་རྡོ་རྗེ་འཛིན་པ་སོགས་བྱས་ན་གདུལ་བྱ་སྨིན་པར་མི་འགྱུར་བའི་སྟེང་དུ་སྡིག་ཆེན་སོགས་པར་འགྱུར་བའི་ཕྱིར་ཏེ། ཁྱིམ་པ་དེ་དག་གིས་ཀྱང་སྔགས་ཀྱི་བསྟན་པ་སྐྱོང་བར་བྱེད་དོ་ཞེས་གཞན་དག་གསང་སྔགས་ཀྱི་ཆོས་དང་གང་ཟག་ལ་སྨོད་པའི་རྒྱུར་འགྱུར་བའི་ཕྱིར། སྡིག་པ་ཐམས་ཅད་ལས་ནི་ལམ་དང་གང་ཟག་མཆོག་ཏུ་གྱུར་པ་སྨད་པ་ལས་ཉེས་པ་ཆེ་བ་མེད་པ་དེས་ན་ཟླ་མེད་པའི་གསང་སྔགས་ཀྱི་ཆོས་དང་གང་ཟག་ལ་སྨོད་པ་ལས་ཉེས་པ་ཆེ་བ་ཅི་ཞིག་ཡོད་པའི་ཕྱིར། དེས་ན་ཁྱིམ་པའི་རྡོ་རྗེ་འཛིན་པ་ནི་རྡོ་རྗེ་འཛིན་པ་མཆོག་མ་ཡིན་ཏེ། དུས་འཁོར་རྩ་རྒྱུད་ལས། གང་ཞིག་ཁྱིམ་པ་བསྟི་གནས་སྤྱོད། །གཡོག་པོ་ཞིང་པ་ཚོང་པ་དང༌། །དམ་ཆོས་ཚང་བའི་རྨོངས་པ་སྟེ། །ས་ལ་རྡོ་རྗེ་འཛིན་པ་མིན། །ཞེས་འབྱུང་བའི་ཕྱིར། འོ་ན་ཁྱིམ་པས་རྡོར་འཛིན་གཏན་མི་རུང་བ་མ་ཡིན་ནམ་ཞེ་ན། དེ་ཡང་མ་ཡིན་ཏེ། ས་ཐོབ་ལ་དམིགས་བསལ་ཡོད་པའི་ཕྱིར། ཇི་སྐད་དུ། ས་ཐོབ་མ་གཏོགས་ཁྱིམ་པ་ནི། །རྒྱལ་པོས་བླ་མར་མི་བྱ་སྟེ། །དེ་ལ་ཐོས་པ་ཡོངས་ཤེས་པས། །གང་ཞིག་རྟགས་ཅན་བྱ་བ་ཉིད། །ས་ཐོབ་མ་གཏོགས་སློབ་དཔོན་ནི། །ཁྱིམ་གནས་གང་ཚེ་མཆོད་བྱེད་པ། །དེ་ཚེ་སངས་རྒྱས་ཆོས་དང་ནི། །དགེ་འདུན་རྣམས་ལ་གུས་མེད་འགྱུར། །ཞེས་དང༌། ལྷ་ཁང་སོགས་ཀྱི་རབ་གནས་སོགས། །རྟགས་ཅན་གྱིས་ནི་རྟག་ཏུ་བྱ། །ཞེས་འབྱུང་ངོ༌། །དེས་ན་སྔགས་ཀྱི་ཐེག་པར་ཉན་ཐོས་ཀྱི་བསྟན་པ་ཉིད་ལ་གུས་པས་ལྷུར་ལེན་པ་ནི་འོད་དཔག་མེད་ཀྱི་སྡོམ་པ་དང་དམ་ཚིག་འཛིན་པ་ནས་སངས་རྒྱས་ཀྱི་ཆོས་མ་ལུས་པར་བཟུང་བས་འདིར་བདག་ཉིད་རྡོ་རྗེ་ཐེག་པའི་མཆོག་ལ་གནས་པ་ཡིན་པས་ཉན་རང་གི་བསྟན་པ་ནི་བསྟན་པ་དམན་པའོ་ཞེས་སྒོ་གསུམ་གྱིས་བཟུང་ན་སྡོམ་པ་དང་དམ་ཚིག་ལས་ཉམས་པར་འགྱུར་བ་དང༌། ཁྱད་པར་སངས་རྒྱས་ཀྱི་བསྟན་པ་མཆོག་གི་གཞི་རྟེན་དུ་འོག་མ་འོག་མའི་བསྟན་པ་མེད་ན་གོང་མ་གོང་མའི་བསྟན་པ་མི་འབྱུང་བའི་ཕྱིར། འོག་མའི་བསྟན་པ་ལ་ཅིར་མི་སྙམ་བྱས་ན་འགྲོ་བའི་ཕན་བདེའི་རྩ་ལག་སངས་རྒྱས་ཀྱི་བསྟན་པ་སྤོང་བར་འགྱུར་བའི་ཉེས་པ་ཡོད་པས་ཉེས་པ་དེ་སྲུང་ཆེད་རྡོ་རྗེ་འཛིན་པ་ཆེན་པོ་རི་རབ་ལྟ་བུས་ཀྱང་རབ་ཏུ་བྱུང་བའི་རྟགས་ཅན་ཡུང་འབྲུ་ལྟ་བུ་ལ་གུས་པར་བྱ་དགོས་ཏེ། དགོངས་པ་གཅིག་པར་འཇིག་རྟེན་མགོན་པོས། གཞན་དུ་མི་ཟབ་པ་འདིར་ཟབ་ཅེས་འབྱུང་བའི་ཕྱིར།

འོ་ན་རབ་ཏུ་བྱུང་བ་དགེ་སློང་གི་རྟགས་ཅན་ལས་དང་པོ་དེ་རང་ཉིད་གསང་སྔགས་ཀྱི་དཀྱིལ་འཁོར་གྱི་ཉམས་ལེན་བྱེད་པ་དང༌། ཡང་ལས་དང་པོ་དེས་འཇིག་རྟེན་དང་འཇིག་རྟེན་ལས་འདས་པའི་རྡོ་རྗེ་སློབ་དཔོན་གྱི་དབང་ཡང་དག་པར་ཐོབ་ཅིང་དམ་ཚིག་དང་སྡོམ་པ་འཁྲུལ་པ་དང་བྲལ་ཞིང་དེ་ཉིད་བཅུ་སོགས་རྡོ་རྗེ་སློབ་དཔོན་དུ་འཇོག་བྱེད་ཀྱི་ཆོས་ཚང་ན། དེས་དཀྱིལ་འཁོར་སྒྲུབ་མཆོད་བྱེད་པ་དང་སློབ་མར་དབང་བསྐུར་བ་ན་གསང་སྔགས་ནས་བཤད་པའི་བཟའ་བ་གོས་སྟན་སྣོད་ལག་ཆ་རོལ་མོ་སོགས་ཀྱི་ཡོ་བྱད་ལ་ཚམ་ཚོམ་མེད་པར་ལོངས་སྤྱད་པར་བྱས་ནས་རང་གཞན་གྱི་དོན་སྒྲུབ་པར་བྱེད་པ་མ་ཡིན་ནམ་ཞེ་ན། མ་ཡིན་ཏེ། བཅོམ་ལྡན་འདས་དུས་ཀྱི་འཁོར་ལོ་ཀུན་སྤངས་ཏེ་ཁྱིམ་ནས་ཁྱིམ་མེད་པར་རབ་ཏུ་བྱུང་བ་དགེ་ཚུལ་ལམ་དགེ་སློང་སྦྱང་ཡོན་ལ་གནས་པའི་སློབ་མ་ལ་ཚིག་ཙམ་གྱིས་ཕྱག་རྒྱ་མ་སྟེར་བ་དང༌། དབང་བདུན་སོགས་ཀྱང་ཡིད་ཀྱི་དཀྱིལ་འཁོར་དུ་བུམ་པ་ལ་སོགས་པ་ཡང་ཡིད་ཀྱིས་འདུས་བྱས་ཏེ་སྦྱིན་པར་གསུངས་པའི་རྒྱུ་མཚན་མཚུངས་པ་ཉིད་ཀྱི་རྡོ་རྗེ་སློབ་དཔོན་ལ་ཡང་སྦྱར་ཏེ་བརྟན་པ་མ་ཐོབ་པའི་ལས་དང་པོ་པའི་གསུམ་ལྡན་རྡོ་རྗེ་འཛིན་པས་དཀྱིལ་འཁོར་སྒྲུབ་མཆོད་དང་དབང་བསྐུར་བའི་རྫས་སོགས་ཀྱང་ཡིད་ཀྱིས་འདུས་བྱས་པ་ཉིད་ཀྱི་གྲུབ་པ་ཡིན་ཞེས་གྲུབ་པ་བརྙེས་པའི་པཎྜི་ཏ་ཆེན་པོ་ཤྲཱི་བ་ན་རཏྣས། ལོ་ཆེན་གཞོན་ནུ་དཔལ། ལོ་ཆེན་བྱམས་པ་གླིང་པ། ལོ་ཆེན་བསོད་ནམས་རྒྱ་མཚོ་སོགས་ལ་བཀའ་སྩལ་བར་སྣང་བ་འདི་ཡང་བདག་ཅག་གི་འདྲེན་པ་གོང་མ་རྣམས་ཀྱི་གསུང་རབ་དང་མི་འགལ་བ་ཡང་དག་པར་སྨྲས་པ་ཡིན་ནོ། །ཁྱད་པར་ལོངས་སྤྱོད་ལྡན་པ་དབང་བསྐུར་བ་སོགས་ཀྱི་ཡོ་བྱད་ཀྱང་སློབ་མ་དེ་དག་གི་ཚོགས་བསག་ཆེད་སོག་པ་ལས་སློབ་དཔོན་གསུམ་ལྡན་དགེ་སློང་རྡོ་རྗེ་འཛིན་པ་ཆེན་པོ་ཀུན་ཏུ་རྒྱུ་དག་གིས་དུས་རྒྱུན་དུ་བསྲེལ་བ་ལྡང་བ་མ་ཡིན་ལ། བོད་འདིར་ནི་བླ་ཆོས་བས་བླ་བཅས་གལ་ཆེ་ཟེར་ནས་བླ་མ་དེ་པ་ལ་གསང་སྔགས་ཀྱི་ཡོན་ཏན་ཚད་མེད་པར་སྣང་སྟེ། གསུང་གི་བདེ་ཞད། འདོན་པའི་བྱང་ཆ། ཐལ་ཚོན་གྱི་བཀྲག་མདངས། རྒྱ་དྲིལ་དང་ཧོར་ཆལ་གྱི་ཤོམ་ལུགས་སོགས་གང་ས་ནས་རྡོ་རྗེ་འཛིན་པ་ཞེས་བརྗོད་པར་སྣང་ངོ༌།། །།

༈ རྡོ་རྗེའི་གསུང༌། **བྷུ་སུ་ཀུ་ཆོས་གསུམ་དང་མི་ལྡན་པའི་མེད་ན་ཞི་བ་ཉན་རང་ཡིན་བྱ་བ་འདི་བཞུགས་**ཞེས་པ་དག་པར་བཏོན་ན། སྔགས་བླ་ན་མེད་པའི་སྤྱོད་པ་རྣམས་ཀྱི་མཆོག་ནི་བྷུ་སུ་ཀུའི་སྤྱོད་པ་ཡིན་བྱ་བ་འདི་བཞུགས། ཞེས་པ་ལ།

རྡོར་གསུང་སྔ་མའི་ཟིན་རིས་འགོད་པའི་བསམ་པ་བརྗོད་པ་དང༌། འཇིག་རྟེན་གསུམ་གྱི་མགོན་པོའི་དགོངས་པ་གང་ཡིན་བརྗོད་པའོ། །དང་པོ་ནི། དེང་སང་བོད་འདིར་བྷུ་སུ་ཀུའི་རྣལ་འབྱོར་པ་བྱ་བ། འཇིག་རྟེན་གྱི་ལོངས་སྤྱོད་ཀྱིས་འཕོངས་ནས་ལྟོ་གོས་ཕྱིད་ཆེད་ཞི་ཕྱག་རྫོགས་གསུམ་གྱི་བླ་མ་འུད་གོག་ཅན་རེ་ལ་གཏུགས་པས་བླ་མ་དེས་དགེ་སྡིག་བླང་དོར་མེད་པ་བྱར་མེད་ཀྱི་ཆོས་བསྟན་པས་སློབ་མ་དེས་ཀྱང་ཟ་འཆག་ཉལ་བ་ཙམ་ལས་གང་ཡང་མི་བྱེད་པར་ཉལ་བས་སངས་རྒྱས་ཐོབ་པར་སྨྲ་བའི་ལུགས་ཡོད། དེ་ལྟར་བྱས་ན་ཉན་རང་དུ་གོལ་བས་དེར་མི་གོལ་བའི་ཆེད་དུ་སངས་རྒྱས་ཐོབ་པའི་སེམས་བསྐྱེད། དེ་སྒྲུབ་པའི་སྒྲུབ་པ། དེ་མཐར་ཕྱིན་པའི་ཚུལ་ཁྲིམས་དང་བཅས་པའི་ཆོས་གསུམ་ལ་སློབ་དགོས་ཞེས་གསུངས་སོ། །འདི་ལ་བྱར་མེད་དེ་ལྟར་བསྡད་ན་ཉན་རང་དུ་མི་གོལ་བར་དམྱལ་བ་ལ་སོགས་མི་ཁོམ་པའི་གནས་བརྒྱད་དུ་གོལ་བར་འཁུམས་ཏེ། དེ་ལྟའི་གང་ཟག་དེས་ཆོས་སྤོང་གི་ལས་ཆེན་པོ་བསགས་པའི་ཕྱིར་རོ། །ཞེས་པ་ཙམ་ཞིག་ཁོ་བོས་སྨྲ་བར་བྱེད་དོ། །

གཉིས་པ་ནི། སྤྱོད་པའི་རྣམ་པར་གཞག་པའི་ཚུལ་ལ་ཁོ་བོས་སྙིང་པོ་གསང་དོན། རླུང་སེམས་གཉིས་མེད། དགོངས་གཅིག་ལེའུ་དང་པོའི་ཟིན་བྲིས་རྣམས་སུ་རྒྱས་པར་བཤད་པ་ནི་ཕ་མའི་རྒྱུད་སྡེ་དང་ཐུན་མོང་དུ་གྲགས་པ་ལྟར་བརྗོད་ལ། འདིར་ནི་བཅོམ་ལྡན་འདས་དུས་ཀྱི་འཁོར་ལོ་ནས་སྔགས་བླ་མེད་ཀྱི་སྤྱད་པ་སྤྱོད་ཚུལ་ལ་ཇི་ལྟར་བསླབ་པར་བྱ་བའི་གོ་རིམ་བརྗོད་དོ། །དེ་ལ་གསང་སྔགས་ཀྱི་སྤྱོད་པ་ཇི་ལྟ་བུ་ཞིག་སྙམ་ན། དཔལ་འདུས་པར། དབང་པོ་དང་ནི་ཡུལ་རྣམས་ཀྱི། །རྐྱེན་ནི་གང་དང་གང་བྱུང་ཡང༌། །ཡིད་དེ་མནའ་ཞེས་བྱ་བར་བཤད། །ཏྲ་ནི་སྐྱོབ་པར་བྱེད་པའི་དོན། །འཇིག་རྟེན་སྤྱོད་ལས་རྣམ་གྲོལ་བ། །གང་བཤད་དམ་ཚིག་སྡོམ་པ་སྟེ། །དེ་བཞིན་གཤེགས་པ་ཐམས་ཅད་ཀྱིས། །སྔགས་ཀྱི་སྤྱོད་པ་ཞེས་པར་བཤད། །ཅེས་གསུངས་པའི་སྤྱོད་པ་འདི་ལ་མནྟྲའི་སྒྲ་ལས་དྲངས་ན་མན་ནི་ཡིད་དང༌། ཏྲ་ཡ་སྐྱོབ་པ་སྟེ་དབང་པོ་དང་ཡུལ་གྱི་རྐྱེན་བསྐྱེད་པའི་དབང་པོའི་རྣམ་ཤེས་དང༌། དེའི་རྗེས་སུ་རྒྱུ་བའི་ཡིད་ཀྱི་རྣམ་ཤེས་རྣམས་ནི་ཡིད་ཡིན་ལ། རྣལ་འབྱོར་པ་ལ་བྱིས་པའི་ཡིད་ཀྱི་རྒྱུ་བ་དེ་ལྟ་བུ་འབྱུང་བ་ན་རིམ་གཉིས་ཀྱི་དམ་ཚིག་གི་དང་སྡོམ་པས་སྐྱབས་གནས་གང་ཤར་གྱི་ཡུལ་མི་འགོག་པར་བདེ་གཤེགས་སྙིང་པོར་འོད་གསལ་བས་བྱིན་གྱིས་བརླབས་ཀྱི་ལོངས་སྤྱོད་པའི་རྣལ་འབྱོར་ལ་སྔགས་ཀྱི་སྤྱོད་པར་འཇོག་ལ། དེ་ལྟའི་སྤྱོད་པ་ལ་སློབ་པ་ན་ཉིན་མཚན་བར་མ་ཆོད་པར་བརྩོན་པས་སྐྱོང་བ་ཞིག་དགོས་ཏེ། ཀྱེའི་རྡོ་རྗེ་ལས། བརྐམ་དང་རྨོངས་དང་འཇིགས་དང་ཁྲོ། །ངོ་ཚའི་འབྲས་བུ་རྣམ་པར་སྤངས། །བདག་ཉིད་ཀྱིས་ནི་གཉིད་སྤངས་ནས། །ཐེ་ཚོམ་མེད་པར་སྤྱད་པར་བྱ། །ཞེས་ཉོན་མོངས་གཞན་གྱིས་སྐབས་མི་འབྱེད་པར་མ་ཟད་ཐ་མལ་གྱི་གཉིད་ཀྱང་གཏན་མི་ལོག་པར་རྣལ་འབྱོར་དུ་བྱེད་དགོས་པའི་ཕྱིར།

འོ་ན་སྤྱོད་པ་དེ་ཅིའི་སླད་དུ་སྒྲུབ་ན་རིམ་པ་གཉིས་ཀྱི་དངོས་གྲུབ་ཀྱི་རྒྱུར་སྤྱོད་པ་ཡིན་པས་དེ་ལ་སྤྱིར་བཏང་དུ་བརྗོད་ན། ཀྱེའི་རྡོ་རྗེ་ལས། དང་པོར་གོམས་པར་བྱེད་དུས་ཀྱི། །གནས་ནི་གང་དུ་བསྔགས་པའི་སེམས། །གཅིག་ཏུ་མཉམ་གཞག་འགྲུབ་འགྱུར་པའི། །གནས་ནི་བཟང་པོའི་ངེས་པར་བརྟགས། །རང་གི་ཁྱིམ་དུ་མཚན་དུས་སུ། །བདག་ཉིད་གྲུབ་པའི་སེམས་ཀྱིས་ནི། །རྣལ་འབྱོར་མ་སྒོམ་ཤེས་རབ་ཅན། །ཡང་ན་ཧེ་རུ་ཀ་དཔལ་གཟུགས། །རྐང་པ་འཁྲུ་དང་བཟའ་བ་དང༌། །འཐོར་འཐུང་སོར་རྩི་ཟ་བ་དང༌། །ཙན་དན་གྱི་ནི་ལག་ཉེད་དང༌། །སྨད་གཡོགས་ཀྱི་ནི་སྐེད་འགེབས་དང༌། །འབྱུང་དང་སྨྲ་དང་འགྲོ་བ་དང༌། །འདུག་དང་ཁྲོ་དང་རྒོད་པ་དང༌། །བཅོམ་ལྡན་འདས་མ་བསྟེན་པ་དང༌། །ཤེས་རབ་བརྟུལ་ཞུགས་ཅན་ཉིད་ཀྱིས། །རྣལ་འབྱོར་མ་ནི་རྣམ་པར་སྒོམ། །གཞན་པའི་སེམས་ཀྱིས་སྐད་ཅིག་ཀྱང༌། །གདུག་པའི་སེམས་ནི་མ་རིག་པས། །དངོས་གྲུབ་འདོད་པས་དངོས་གྲུབ་ཕྱིར། །མཁས་པས་འབད་པས་མི་གནས་སོ། །ཞེས་དང༌། ཡིད་ནི་བརྟན་ནམ་གཡོ་འམ་ཅི། །རང་གི་སེམས་ལ་སོ་སོར་བརྟགས། །ཞེས་འབྱུང་བ་ལྟར་དང་པོར་ཁྱིམ་དུ་སྤྱོད་ལམ་ཐམས་ཅད་རྣལ་འབྱོར་གྱི་ངང་ནས་བྱེད་ནུས་མི་ནུས་བརྟགས་ལ། ནུས་ན་སྤྱོད་པ་ལ་འཇུག་རན་པའི་ཚད་དེ། དེ་ལ་ཡང་དང་པོར་གསང་སྤྱོད། བར་དུ་ཨ་ཝ་དྷུ་ཏིཿསྟེ་ཀུན་སྤངས་ཀྱི་སྤྱོད་པ། མཐར་ཕྱོགས་ལས་རྣམ་རྒྱལ་གྱི་སྤྱོད་པ་དང་གསུམ་ལས། དང་པོ་ནི། ཀྱེའི་རྡོ་རྗེར། ཟླ་བ་གཅིག་ཏུ་གསང་ལ་སྤྱོད། །དེ་སྲིད་ཕྱག་རྒྱ་མ་རྙེད་པ། །ཞེས་གསུངས་ལ། དེའི་དོན་དུས་ཀྱི་འཁོར་ལོར། ཕྱག་རྒྱ་གསུངས་པ་སྒོམ་པའི་དོན་ཏེ་ཉིན་མཚན་དུས་སུ་ཆགས་པ་ཟད་པའི་དོན་མིན་པ་ཉིད། གསུང་གི་རྡོ་རྗེ་མཆོད་པའི་དོན་ངེས་པར་སྔགས་པ་རྣམས་ལ་མྱོས་བྱེད་གསུངས་པ་མིན་པ་ཉིད། ཁ་ཟས་ཐམས་ཅད་བདེ་བའི་དོན་ཏེ་ཉིན་ཞག་སོ་སོའི་དུས་སུ་མ་ཞུའི་རྒྱུར་ཡང་མ་གསུངས་སོ། །དཔལ་ལྡན་སྤྱོད་པ་དངོས་གྲུབ་རྒྱུར་ཏེ་མཚན་མོ་དུར་ཁྲོད་འཁྱམས་པ་དག་ཀྱང་རྩེད་མོའི་དོན་མ་ཡིན། ཞེས་གསུངས་པས། དུར་ཁྲོད་སོགས་དབེན་ན་དེ་ཉིད་དུ་དང༌། ཉིན་མོ་སྐྱེ་བོས་གཡེངས་ན་མཚན་མོ་རང་ཁྱིམ་དུ་འདུག་ནས་སྤྱོད་པ་དང༌། ཡང་ན་སྐྱེ་བོ་མུ་ཅོར་སྨྲ་བ་དག་གི་ནང་དུ་སྤྱོད་པོ་བདག་ཉིད་མུ་སྟེགས་སམ་ཀླ་ཀློའམ། སྨྱོན་པ་དང༌། རིག་བྱེད་པ་དང་པཎྜི་ཏ་སོགས་ཀྱི་སྤྱོད་ལམ་དུ་མར་བརྫུས་ནས་རང་གི་མྱོང་བ་སོགས་སྤེལ་ཆེད་རྣལ་འབྱོར་སྦེད་པར་བྱེད་པའོ། །

གཉིས་པ་ཨ་ཝ་དྷུ་ཏིའི་སྤྱོད་པ་ནི། གསང་སྤྱོད་གྲུབ་པའི་སྟོབས་ཀྱིས་མངོན་ཤེས་ཐོབ་ནས་བརྡ་དང་བརྡའི་ལན་ཐོགས་པ་མེད་ཅིང༌། དེ་ལྟ་ནའང་རྣལ་འབྱོར་དེས་སྤྱོད་པ་ཐམས་ཅད་ལ་བསྲེ་ནུས་མི་ནུས་ཉམས་ཚད་ནས་ནུས་པ་ན་ཉེ་བའི་གནས་དང་དབེན་པ་དང་གྲོང་ལ་སོགས་པར་རྒྱུ་ནས་རྣལ་འབྱོར་མ་རྣམས་དང་ལྷན་ཅིག་བདེ་བ་ཆེན་པོ་ཚོགས་སོག་པའི་སྤྱོད་པས་རོལ་བར་བྱེད་དེ། དེ་ལྟར་བྱེད་ཡུལ་གྱི་རྣལ་འབྱོར་མ་ཡང་སྤྱོད་པོ་བདག་ཉིད་ལུང་སྟོན་པ་དང་དབུགས་དབྱུང་བ་སོགས་ནུས་ལྡན་གྱི་རྣལ་འབྱོར་མའམ། ཡང་རང་གི་སློབ་མར་བཟུང་བ་དབང་བསྐུར་ཏེ་དམ་ཚིག་ལ་གནས་པའི་མི་མོའམ་དངོས་གྲུབ་ཀྱི་སླད་དུ་བཀུག་པའི་གནོད་སྦྱིན་མོ་སོགས་གདུག་པའི་སེམས་དང་བྲལ་བ་ལ་ལྷན་ཅིག་དགའ་བས་སྤྱོད་པར་བྱེད་པ་ཡིན་ནོ། །

གསུམ་པ་ཕྱོགས་ལས་རྣམ་རྒྱལ་གྱི་སྤྱོད་པ་ལ། སྤྲོས་བཅས། སྤྲོས་མེད། ཤིན་ཏུ་སྤྲོས་མེད་གསུམ་ལས། དང་པོ་ནི། ཟླ་བ་གཅིག་གམ་དྲུག་ལ་སོགས་པར་སྤྱོད་པ་གྲུབ་པའི་རྣལ་འབྱོར་པས་རྣལ་འབྱོར་མ་རིགས་སོ་བདུན་གྱི་གྲངས་མཐུན་ཚོགས་ནས་གླུ་གར་སོགས་ཀྱི་མཆོད་པའི་བྱ་བ་ཉིན་མཚན་ཆད་པ་མེད་པར་ཚོགས་འཁོར་གྱི་ཀུན་སྤྱོད་ཉམས་སུ་བཞེས་པའོ། །སྤྲོས་མེད་ནི། རྣལ་འབྱོར་པ་དེ་དང་ལྷན་ཅིག་སྤྱོད་མ་སྣ་ཚོགས་ཡུམ་དང༌། རྗེས་སྤྱོད་མ་དུ་བ་མ་སོགས་བརྒྱད་དམ་བཅུ་ཙམ་དང་ལྷན་ཅིག་གླུ་གར་སོགས་ཧ་ཅང་རྒྱ་ཆེ་བ་མ་ཡིན་པས་ཟླ་དྲུག་ལ་སོགས་པར་ཉིན་མཚན་བར་མ་ཆད་པར་སྤྱོད་པའོ། །ཤིན་ཏུ་སྤྲོས་མེད་ནི། ལས་རྒྱ་ལ་མི་བརྟེན་པར་འོད་གསལ་ལྷན་ཅིག་སྐྱེས་པའི་ངང་དུ་ཉིན་མཚན་སྤྱོད་པས་འདའ་བར་བྱེད་པ་སློབ་དཔོན་ཆེན་པོ་ལ་བ་པ་དང་ཞི་བ་ལྷ་ལྟ་བུ་གཅིག་པུར་བྷུ་སུ་ཀུའི་སྤྱོད་པ་སྐྱོང་བ་སྟེ། བྷུ་བྷུཉྫ་སྟེ་ཟ་བ། སུ་སུ་ར་བ་ཉལ། ཀུ་ཀུ་ཊི་པ་ར་བཤང་བར་འགྲོ་བ་སྟེ། གསུམ་པོ་མ་གཏོགས་སྤྲོས་པ་སྤངས་ནས་ཟག་མེད་ལྷན་ཅིག་སྐྱེས་པའི་བདེ་བ་འོད་གསལ་བ་སྟོང་པ་ཉིད་ཉམས་སུ་མྱོང་བའི་སྤྱད་པ་སྤྱོད་པ་མཐར་ཕྱིན་པར་བྱེད་པ་ཡིན་ཏེ། སྤྱོད་པ་དེས་ཕྱག་རྒྱའི་བྱ་བ་ཐམས་ཅད་བྱས་པའི་ཕྱིར་ཏེ། རྣམ་ཀུན་མཆོག་དང་ལྡན་པའི་ཕྱག་རྒྱ་ལ་རོལ་བའི་རྗེས་ཆགས་མཐར་ཕྱིན་པ་ཉིད་ཀྱི་ཕྱིར་ཏེ། རྒྱལ་བ་ཀརྨ་པ་རང་བྱུང་རྡོ་རྗེའི་ཞལ་སྔ་ནས། དེའི་ཕྱིར་གསལ་ལ་མི་རྟོགས་པའི། །ཉིན་མཚན་གཉིས་ཀྱི་འོད་གསལ་སྒོམ། །རྣམ་ཀུན་མཆོག་ལྡན་སྟོང་པ་ཉིད། །ཕྱག་རྒྱ་ཆེ་ལ་རོལ་བར་བྱ། །ཞེས་འབྱུང་བའི་ཕྱིར། འོ་ན་འདིས་ཕྱག་རྒྱའི་སྤྱོད་པའི་དོད་ཐུབ་བླ་ན་མེད་པར་འགྱུར་བའི་གནད་མཐར་ཐུག་ནི་སྒྲིབ་བྲལ་གྱི་དྷུ་ཏི་སྙིང་གར་ཏེ་སྟེང་སྒྲིབ་བྲལ་ཡབ་ཀྱི་སྐུ་གསུང་ཐུགས་ཀྱི་རྩ་ཐིག་རླུང་གསུམ་ཡས་ནས་བཀུག་སྟེ་བཅིང༌། འོག་སྒྲིབ་བྲལ་ཡུམ་གྱི་སྐུ་གསུང་ཐུགས་མས་ནས་བཀུག་སྟེ་བཅིངས་ནས་སྒྲིབ་བྲལ་ཟག་མེད་བདེ་དྲོད་ཀྱི་ངོ་བོའི་གཏུམ་མོ། སྟོང་ཆེན་གྱི་རླུང་གིས་སྦར་ནས་སྒྲིབ་བཅས་ཀྱི་ཐབས་ཤེས་ཀྱི་ལུས་ངག་ཡིད་གསུམ་གྱི་སྒྲིབ་པ་བསྲེག་པར་བྱས་པས་སྐད་ཅིག་དེར་སྒྲིབ་བྲལ་གྱི་ཧེ་རུ་ཀ་ཡབ་ཡུམ་འབྲལ་མི་ཤེས་པའི་ཡན་ལག་བདུན་ལྡན་དུ་མངོན་པར་རྫོགས་པར་བྱང་ཆུབ་པར་བྱེད་པ་ཉིད་དེ། དུས་འཁོར་རྩ་རྒྱུད་དུ། རླུང་ནི་བཅིངས་པར་གྱུར་པ་ལས། །སེམས་ནི་འཆིང་བར་གྱུར་པ་སྟེ། །སེམས་ནི་བཅིངས་པར་གྱུར་པ་ལས། །རླུང་ནི་འཆིང་བར་འགྱུར་བ་ཡིན། །ཞེས་འབྱུང་བས། སྔགས་ཀྱི་དབང་པོ་ཆེས་རྣོན་པོ་ནི་སྤྲོས་པ་དང་སྤྲོས་མེད་ཀྱི་ཕྱོགས་ལས་རྣམ་རྒྱལ་གྱི་སྤྱོད་པ་མི་བྱ་བར་ཤིན་ཏུ་སྤྲོས་མེད་ཀྱི་སྤྱོད་པ་འདི་ཉིད་བྱ་བ་དང༌། སྤྱོད་པ་འདིས་ཕྱོགས་ལས་རྣམ་རྒྱལ་སྔ་མའི་སྤྱོད་པ་འགྲུབ་པར་གསུངས་པ་དང༌། ཡང་སྤྱོད་པ་རིམ་ཅན་གྱི་དབང་དུ་ན་ཕྱོགས་ལས་རྣམ་རྒྱལ་གྱི་སྤྱོད་པ་སྔ་མ་གཉིས་ཀྱི་མཐུས་སྔགས་ཀྱི་དབང་རྟུལ་དབང་རྣོན་དུ་དབང་པོ་སྦྱངས་ནས་འཕོས་པ་དེས་ཤིན་ཏུ་སྤྲོས་མེད་ཀྱི་སྤྱོད་པ་བྱ་བར་གསུངས་ལ། དེ་ལྟ་ན་ཡང་ཕྱོགས་རྒྱལ་གྱི་སྤྱོད་པའི་གོང་དུ་གསང་སྤྱོད་དང་རིགས་སྤྱོད་དམ་ཨ་ཝ་དྷཱུ་ཏིའི་སྤྱོད་པ་ནི་ངེས་པར་སྔོན་དུ་འགྲོ་དགོས་ལ། ཨ་ཝ་དྷུ་ཏིའི་སྤྱོད་པ་ནི་དྲོད་ཐོབ་ནས་དང༌། སྤྲོས་བཅས་ནི་སྒྱུ་ལུས་ཐོབ་བྱེད་དང༌། ཐོབ་ནས་དོན་གྱི་འོད་གསལ་ཐོབ་ཆེད་དང༌། སྤྲོས་མེད་དང་ཤིན་ཏུ་སྤྲོས་མེད་ཀྱི་སྤྱོད་པ་ཙམ་པོ་བ་ནི་སོ་སྐྱེའི་སར་མི་སྤྱོད་པ་མ་ཡིན་ལ། ཕྱོགས་རྒྱལ་དུ་གྱུར་པའི་གཞན་དོན་ཚོགས་སྤྱོད་ཆེན་པོ་དང་འབྲེལ་བའི་སྤྲོས་མེད་དང༌། ཤིན་ཏུ་སྤྲོས་མེད་ཀྱི་སྤྱོད་པ་མཆོག་ནི་རྗེས་དྲན་གྱི་ཡན་ལག་མ་དག་ས་བདུན་གྱི་སྐབས་དང༌། ཏིང་ངེ་འཛིན་གྱི་ཡན་ལག་གི་ཉེར་བསྡོགས་དག་པ་ས་གསུམ་གྱི་སྐབས་སུ་སྤྱོད་དགོས་པ་ཡིན་ཏེ། རྒྱལ་བ་ཀརྨ་པ་རང་བྱུང་རྡོ་རྗེས། སྤྲོས་མེད་ཤིན་ཏུ་སྤྲོས་མེད་ཀྱི། །རྗེས་དྲན་ཡན་ལག་སྦྱངས་བྱས་ནས། །ཏིང་འཛིན་ཡེ་ཤེས་སྦྱོར་བ་ནི། །ཕྱོགས་ལས་རྣམ་རྒྱལ་གྱིས་འགྲུབ་ཏེ། །གཞན་དོན་ཚོགས་ཀྱི་སྤྱོད་དང་བཅས། །ཞེས་འབྱུང་བའི་ཕྱིར།

དེས་ན་སྤྱོད་པ་དེ་དག་གི་སྤྱོད་ཚུལ་ནི་ཚོགས་ཀྱི་འཁོར་ལོ་གཙོ་བོར་གྱུར་པའི་སྤྱོད་པར་གསལ་ན་ཚོགས་ཀྱི་འཁོར་ལོའི་རིམ་པ་དེ་ཇི་ལྟ་བུ་ཞིག་སྙམ་ན་བཤད་པར་བྱ་སྟེ། གང་དུ་ཚོགས་པ་གནས་ཀྱི་ཁྱད་པར། སུ་ཞིག་ཚོགས་པ་རྣལ་འབྱོར་པའི་ཁྱད་པར། གང་གི་ཚེ་ཚོགས་པ་དུས་ཀྱི་ཁྱད་པར། ཚོགས་པ་རྣམས་ཀྱི་བྱ་བའི་རིམ་པ་བཞིས་རྟོགས་པ་བྱེད་པའི་ཕྱིར། དེ་ཡང་ཚོགས་འཁོར་རྣམ་པ་གསུམ་སྟེ། ཐུན་མོང་དང༌། ཐུན་མོང་མིན་པ་དང༌། སྤྲོས་བཅས་ཀྱི་གནས་སྐབས་ཀྱིས་ཕྱེ་བའི་སྐབས་གསུམ་ལས། གནས་ནི་རིམ་བཞིན་ཅུང་ཟད་དབེན་ཞིང་བུག་པ་མེད་པའི་ཁྱིམ་དང་དུར་ཁྲོད་ལ་སོགས་པ་དང་ཚོགས་ཁང་གསུམ་ཐོག་ཕྱི་ནང་གསུམ་རིམ་ཅན་གྱི་འོག་མ་ས་འོག་དང༌། བར་མ་ས་སྟེང་དུ་ཕྱེད་ཐོན་པ་ཙམ་དང༌། ཕྱི་རོལ་ནས་རིམ་པ་གཅིག་ཏུ་འདུ་ཤེས་པའོ། །

གཉིས་པ་རྣམ་པ་གསུམ་པོའི་རྣལ་འབྱོར་པ་ནི། རིམ་བཞིན་བསྐྱེད་རྫོགས་ཀྱི་རིམ་པ་གཉིས་ལས་གང་ཡང་རུང་བ་ལས་སུ་རུང་བ་དང་རྣལ་འབྱོར་པའི་གནས་སྐབས་ཐོབ་པའམ་རང་བཞིན་གྱིས་གྲུབ་པའི་དཔའ་བོ་དང་རྣལ་འབྱོར་པ་ཁོ་ནའོ། །དེ་གསུམ་ག་ལ་ཡང་རྣལ་འབྱོར་ཕོ་མོ་གྲངས་མཚུངས་འདུ་བ་ནི་ཚོགས་ཀྱི་འཁོར་ལོ་དང༌། རྣལ་འབྱོར་པ་ཤ་སྟག་ལས་ཆང་ལ་ལོངས་སྤྱོད་པའི་དོན་དུ་རྣལ་འབྱོར་མ་གཅིག་གིས་གཙོ་བོའི་གཡོན་དུ་གནས་པ་དཔའ་བོའི་སྟོན་མོ་དང༌། རྣལ་འབྱོར་མ་ཤ་སྟག་ལས་གཙོ་མོའི་གཡས་སུ་རྣལ་འབྱོར་པ་གཅིག་ཤ་ལ་ལོངས་སྤྱོད་པའི་དོན་དུ་གནས་པ་ནི་དཔའ་མོའི་སྟོན་མོའོ། །འོ་ན་དེང་སང་གངས་ཅན་ན་ས་སྐྱ་པ་དང་ཞ་ལུ་བ་སོགས་ཅི་རིགས་པས་དམིགས་པ་ཙམ་གྱི་ཡེ་རྒྱ་ལ་བརྟེན་ནས་རྣལ་འབྱོར་ཕོ་མོ་གྲངས་ཅི་རིགས་ཚོགས་ནས་འདོད་ཡོན་སྔགས་དང་ཏིང་ངེ་འཛིན་གྱིས་བྱིན་གྱིས་བརླབས་ཏེ་རོལ་བ་ཡང་རོལ་པོ་རྣམས་དམ་ཚིག་དང་སྡོམ་པ་ཚུལ་བཞིན་ལྡན་ན་ཚོགས་འཁོར་རྗེས་མཐུན་པར་འགྱུར་ལ། མི་ལྡན་ན་དམྱལ་བ་ངུ་འབོད་ཆེན་པོར་སྐྱེ་བྱེད་ཀྱི་ལས་སུ་གོར་མ་ཆགས་ཏེ། སྤྱད་པ་མི་རུང་བའི་བྱ་བ་ལ་འཇུག་པར་བྱེད་པ་ཉེས་པའི་རྒྱུར་གྲུབ་པའི་ཕྱིར།

གསུམ་པ་ལ་ཡང༌། ཚོགས་ཀྱི་བསོད་ནམས་སོགས་ཡུལ་གྱི་འདྲེན་པ་དམ་པ་རྡོ་རྗེ་སློབ་དཔོན་ནི། གྲུབ་པའི་གྲུབ་པ་མ་ཡིན་པ་ཅི་རིགས་པ་སྟེ། གསུམ་ག་ལས་དགེ་སློང་མཆོག་ཡིན་པས་དགེ་སློང་རྡོ་རྗེ་འཛིན་པ་ནི་ས་ཐོབ་པའི་ཁྱིམ་པ་ཡེ་ཤེས་ཀྱིས་རྒན་པ་ལྟ་བུ་མ་ཡིན་པ་ཐམས་ཅད་ཀྱིས་གོང་དུ་བཀུར་དགོས་ལ། ཁྱིམ་པ་རྡོར་འཛིན་གྱི་ཚོགས་ཀྱི་རྡོ་རྗེ་འཛིན་པར་གནས་དགོས་པ་ཞིག་ན་དགེ་སློང་རྡོར་འཛིན་གྱི་འོག་ཏུ་མི་གཞག་པར་གཞན་དུ་སྡོད་བཅུག་ནས་ལོངས་སྤྱོད་བསྟབ་བོ། །གནས་དེར་དུས་ཇི་ཙམ་དུ་འདུ་ན་རིམ་པ་བཞིན་སྔ་མ་གཉིས་ནི་ཉ་དང་བཅུ་བཞི་སོགས་མཚན་མོའི་ཆ་ཁོ་ན་དང་སྤྲོས་བཅས་ལ་ནི་ཟླ་བ་གཅིག་གམ་ལོ་གསུམ་ཕྱོགས་གསུམ་ལ་སོགས་པར་བར་མ་ཆད་པར་སྤྱོད་པའོ། །བཞི་པ་དེ་རྣམས་ཀྱི་བྱ་བའི་རིམ་པ་ལ་ཐུན་མོང་ཡིན་མིན་གཉིས་ལས་དང་པོ་ནི། ཚོགས་ཁང་གི་དབུས་སུ་རྡུལ་ཚོན་ནམ་བ་བྱུང་གི་མཎྜལ་བྱས་ནས་གདན་བཞི་སོགས་ལས་བྱུང་བ་ལྟར། དེར་འདུ་བར་འོས་པ་རྣམས་སྒོ་བསྲུང་གི་ཁྲོ་བོར་ཞུས་ནས་སློབ་དཔོན་གྱི་གནང་བ་ཐོབ་པ་གཞུག་སྟེ། ཡོལ་བས་བར་བཅད་ནས་བརྡ་དང་བརྡའི་ལན་གྱིས་སློབ་དཔོན་ལ་ཕྱག་བྱས་ནས་སྟན་ལ་འདུག་སྟེ། ལས་བྱེད་པས་རྣལ་འབྱོར་ལ་གནས་པར་གསོལ་ནས། སློབ་དཔོན་ལྷའི་རྣལ་འབྱོར་སྒོམ་ཞིང་དེ་ནས་སློབ་དཔོན་གྱིས་བཟའ་བཏུང་སོགས་མཆོད་རྫས་བྱིན་གྱིས་བརླབས་ཏེ་དང་པོར་དཀྱིལ་འཁོར་མཆོད་ལ། དེ་ནས་འདུས་པ་ཐམས་ཅད་ལ་ཆང་དང་བདུད་རྩི་སྔོན་དུ་འགྲོ་བས་ཤ་སོགས་ཀྱི་བཟའ་བཅའ་ལྡག་མྱང་ཐམས་ཅད་འབུལ་ཞིང་དྲི་དང་མེ་ཏོག་སོགས་ཀྱིས་མཆོད། དེ་ནས་ཀུན་ཏུ་རྒྱུའི་དགའ་སྟོན་རྒྱ་ཆེར་སྤེལ་བའམ་དངོས་གྲུབ་སྒྲུབ་པའི་སློབ་དཔོན་ཆེན་པོའི་དབང་དང་འབྲེལ་ན་ཀུན་སྤྱོད་ལ་དབབ་པའི་ཚེ་སློབ་དཔོན་ཕྱག་རྒྱ་མོར་སྙོམས་པར་ཞུགས་ཏེ། ཕྱག་རྒྱ་ཉིད་སློབ་མར་བྱིན་ནས་སློབ་མས་དེའི་ནུ་མར་རེག་པ་ལས་སྐྱེས་པའི་དགའ་བ་བུམ་དབང༌། དེ་ནས་སློབ་དཔོན་ཡབ་ཡུམ་གྱི་བྱང་སེམས་ཞུ་བའི་བདུད་རྩི་རྡོ་རྗེ་ཉིད་ཀྱིས་སློབ་མ་དང་ཕྱག་རྒྱའི་ཁར་བྱིན་ནས་སློབ་མས་ཕྱག་རྒྱ་ལ་སྙོམས་པར་ཞུགས་ཏེ། དེར་ཞུགས་པ་ལས་སྐྱེས་པའི་དགའ་བ་དང་མཆོག་དགའ་དང་ཁྱད་དགའ་རྣམས་ལས་སྔ་མ་གཉིས་གསང་དབང༌། ཕྱི་མ་ཤེས་རབ་ཡེ་ཤེས། དེར་རྗེས་ལྷན་སྐྱེས་ཀྱི་སྐད་ཅིག་ནི་བཞི་པ་སྟེ། བཞི་པ་དེ་ཡང་དེ་བཞིན་གྱི་དབང་ཞེས་བསྐུར་བ་ཉིད་ཀྱི་ཕྱིར། དེ་ནས་སྙོམས་འཇུག་གྲོལ་བ་དང་བླ་མས་འཇིག་རྟེན་ལས་འདས་པའི་དབང་བཞི་པ་ཚིག་གིས་སྦྱིན་ནོ། །ཞེས་དུས་འཁོར་བསྡུས་པའི་རྒྱུད་ཀྱི་དངོས་བསྟན་ཏེ། འདི་ལ་རྡོ་རྗེ་སློབ་དཔོན་གྱི་དབང་ལས་ཞུ་བའི་བདུད་རྩི་རྡོ་རྗེས་ཁར་བསྩལ་བ་ཙམ་ལས་ཁྱད་ཆོས་ཅི་ཡང་མ་བྱུང་བས་སྤྱོད་པའི་སྐབས་ཀྱི་རྡོ་རྗེ་སློབ་དཔོན་ཆེན་པོའི་ལམ་དུས་ཀྱི་དབང་མཚན་ཉིད་པར་མི་འགྱུར་བས་བསྡུས་རྒྱུད་དང་ཆ་རྒྱུད་ཀྱི་ངེས་པ་བཞིན་འགྲེལ་པས་འཆད་པ་དང༌། དབང་མདོར་བསྟན་དུ་འབྱུང་བ་དང་དེ་ལྟར་བདེ་མཆོག་བསྟོད་འགྲེལ་ལས་འབྱུང་ལ། དེའི་ཚུལ་ནི། དབང་མདོར་བསྟན་ལས། ཤེས་རབ་ནུ་མར་ཡན་ལག་གིས། །རེག་ལས་བྱང་སེམས་འཕོ་བ་དེ། །འོ་མ་འཛིན་པས་དབང་བསྐུར་བ། །གང་ལས་དེ་ཐོབ་དེ་བྱིས་པ། །ཡུན་རིང་གསང་བར་འཕྲོ་ལ་སྐྱེས། །བྱང་ཆུབ་སེམས་ནི་འཕོ་བའི་བདེ། །གསང་བའི་དབང་བསྐུར་གསང་བ་ནི། །གང་ལས་དེ་ཐོབ་དེ་དར་མ། །ཡུན་རིང་གསང་བར་འཕྲོ་ལས་སྐྱེ། །བྱང་ཆུབ་སེམས་ནི་འཕོ་བའི་བདེ། །ཤེས་རབ་ཡེ་ཤེས་དབང་བསྐུར་བ། །གང་ལས་གཡོ་བར་བགྲོད་དེ་རྒན། །ཕྱག་རྒྱ་ཆེན་མོ་རྗེས་ཆགས་ལས། །སྐྱེས་པ་གཡོ་མེད་བདེ་བ་ནི། །གང་ལས་གཡོ་མེད་བདེ་རྟོགས་པ། །སྐྱེ་དགུའི་བདག་པོར་རྣམ་ཤེས་བྱ། །སྐྱོབ་པ་ཐམས་ཅད་བསྐྱེད་མཛད་པའོ། །ཞེས་པ་ལྟར་བསྐུར་བ། སྦྱང་བཞི་སྐུ་བཞི་ལ་སྦྱང་བྱ་དྲི་མ་ཐིག་ལེ་བཞི། སྦྱོང་བྱེད་དབང་ལ་མཚོན་བྱེད་དཔེའི་ཡེ་ཤེས་ཞུ་བདེའི་མཚན་ཉིད་ཅན་བཞི། མཚོན་བྱ་རང་བཞིན་ལྷན་སྐྱེས་ཀྱི་ཡེ་ཤེས་བཞི་སྟེ། དཔེས་དྲང་བའི་དོན་གྱི་ཡེ་ཤེས་རང་བཞིན་ལྷན་ཅིག་སྐྱེས་པའི་དབང་རྣམ་པར་དག་པ་སྒྲིབ་བྲལ་གྱི་སྣང་གསུམ་མཐར་ཐུག་པ་འོད་གསལ་བའི་རྡོ་རྗེ་འདི་ཉིད་དུ་ངོ་འཕྲོད་པར་བྱ་བ་ནི། ཐབས་མཁས་མྱུར་བདེའི་སྙིང་པོ་ཅན་འདི་ཡིན་ཏེ། འདི་ལྟར་སྒྲུབ་པའི་ཆོ་ག་ཡང་རྟེན་ཅིང་འབྲེལ་བར་འབྱུང་བ་རྟེན་བཅིངས་པ་ལས་བརྟེན་པ་འཆིང་བ་ཉིད་བཅོམ་ལྡན་འདས་ཀྱིས་ལེགས་པར་མཁྱེན་ནས་གསུངས་པ་བསླུ་བ་མེད་པའི་ཕྱིར་ཏེ། རྒྱལ་བ་ཀརྨ་པ་རང་བྱུང་རྡོ་རྗེས། ཇི་ལྟར་མིག་བཙུམ་གཟུགས་མི་མཐོང༌། །ཕྱེ་བས་སྣང་བར་འགྱུར་བ་དང༌། །བཙིར་ན་ཟླ་བ་གཉིས་སྣང་ལྟར། །རྟེན་གྱི་གནད་འཆིང་མ་ཤེས་པས། །དབང་བྱེད་ཡེ་ཤེས་མཐོང་བ་མིན། །རྟེན་བཅིངས་ལམ་གྱི་ཡེ་ཤེས་མཐོང༌། །ཞེས་འབྱུང་བའི་ཕྱིར། དེང་སང་ཁ་ཅིག་གནས་ལུགས་དོན་གྱི་ཡེ་ཤེས་ཕྱག་རྒྱ་ཆེན་པོ་འཆར་བ་ལ་བདེ་སྟོང་ཨེ་ཝཾ་རོ་མཉམ་པའི་ཡེ་ཤེས་ཕྱག་རྒྱ་ཆེན་པོ་སྐྱེ་མི་དགོས་པ་དང༌། དེ་གཉིས་འགལ་བར་འདོད་པ་ཐམས་ཅད་ཟབ་མོ་རྡོ་རྗེ་ཐེག་པའི་བསྟན་པའི་ཆོམ་རྐུན་དུ་ཤེས་པར་བྱ་དགོས་ཏེ། རྡོ་རྗེ་ཐེག་པ་མཆོག་གི་དངོས་གྲུབ་སྒྲུབ་བྱེད་ཀྱི་བསྒྲུབ་བྱ་སྒྲུབ་བྱེད་རོ་མཉམ་ཁྱད་ཅན་གྱི་རྒྱུ་འབྲས་ཀྱི་འབྲེལ་པ་མཆོག་བཀག་པར་བྱས་པའི་ཕྱིར། དེས་ན་འདིར། ལམ་དུས་ཀྱི་མཚོན་དོན་རང་བཞིན་ལྷན་སྐྱེས་ཀྱི་ཡེ་ཤེས་ཀྱི་དབང་གི་ཚུལ་ཕྱོགས་ཙམ་ལས་ཇི་ལྟ་བར་དངོས་སུ་བཀོད་རིགས་པ་མ་ཡིན་ཏེ། གསང་བ་མཆོག་གི་གནད་དམ་པ་ནི་རྗེ་བཙུན་དཔལ་ལྡན་བླ་མ་དམ་པ་རྗེ་སངས་རྒྱས་རས་ཆེན་ལྟ་བུའི་ཞལ་ཁོ་ན་ལས་རག་པའི་ཕྱིར་རོ། །

གཉིས་པ་ཐུན་མོང་མིན་པའི་བྱ་བའི་རིམ་པ་ནི། སློབ་དཔོན་གྱི་བཞེད་པ་དང་སྦྱིན་བདག་གི་འབྱོར་པའི་རིམ་པས་དཔའ་བོ་དང་དཔའ་མོའི་གྲངས་མང་ཉུང་དང་གདན་ལ་སོགས་པའི་རིམ་པ་མི་འདྲ་བ་དུ་མར་འགྱུར་རོ། །འོན་ཀྱང་དཔལ་བདེ་མཆོག་གི་དཀྱིལ་འཁོར་གྱི་རིམ་པ་དང་མཐུན་པར་གསུངས་པ་ལ་མཚོན་ན། བདེ་ཆེན་འཁོར་ལོ་ལ་དབུས་སུ་མིའི་ལྤགས་པ། ཤར་ལྷོ་ནུབ་བྱང་བཞིར་ཁྱི་རྟ་བ་ལང་གླང་པོའི་ལྤགས་པ། དབང་ལྡན་རླུང་བདེན་བྲལ་མེ་རྣམས་སུ་དེ་བཞིན་གཤེགས་པ་བཞིའི་རང་བཞིན་གྱི་གཅི་བ་བཤང་བ་ཁྲག་རྐང་རྣམས་ཀྱི་སྣོད་བུམ་པའམ་ཐོད་པ། ཐུགས་འཁོར་གྱི་མཚམས་བརྒྱད་དུ་ལུག་ལྤགས་ཀྱི་སྟན་སོ་སོར་བཏིང་ལ། དེ་དང་མཐུན་པའི་སྡེར་དང་ཉ་ཕྱིས་ཀྱི་སྐྱོགས་ལ་སོགས་པར་བཟའ་བཏུང་ཕུལ་ནས་འདུས་པ་རྣམས་ཀུན་ཏུ་རྒྱུའི་མཆོད་པ་སྔ་མའི་བར་ལྟར་བྱ་ལ། རིག་མ་ཡང་ཀོ་ལྤགས་མཁན་སོགས་རིགས་སོ་དྲུག་དང་རང་གི་ཆུང་མ། དེའི་མ། དེའི་བུ་མོ་ཚ་མོ་སོགས་གཉེན་འདུན་གྱིས་ཕྱེ་བ་སོ་དྲུག་དེ་ཐབས་ཀྱིས་ཕྱེ་བས་དོན་གཉིས་དང་ཁྱབ་བྱེད་གཉིས་དང་དོན་བཞི། ལོངས་སྤྱོད་པའི་དམ་ཚིག་གཞན་ཡང་མཁའ་ལ་སྤྱོད་པའི་སྲོག་ཆགས་སུམ་ཅུ་རྩ་དྲུག །ཆུ་ལ་སྤྱོད་པ་སོ་དྲུག །ནང་གི་བདུད་རྩི་སོ་དྲུག་ལ་སོགས་པའོ། །འདི་ནི་རིགས་སོ་བདུན་བྱང་ཕྱོགས་སོ་བདུན་དག་པའི་ངེས་པས་སྤྲོས་བཅས་ལ་ངེས་པར་ཚང་དགོས་ལ། སྤྲོས་མེད་དང་ཤིན་ཏུ་སྤྲོས་མེད་གཉིས་ལའང་དོན་གྱིས་ཚང་སྟེ། སྔ་མ་ལ་ནང་ལུས་ཀྱི་དཀྱིལ་འཁོར་དང་ཕྱི་མ་ལ་གཞན་མཆོག་ཕྱག་རྒྱ་ཆེན་པོའི་དཀྱིལ་འཁོར་གྱི་དབང་དུ་བྱས་ནས་མཆོད་ཆས་ཐམས་ཅད་ཚང་བ་ཡིན་ནོ། །དེ་ལྟར་ཚོགས་པ་དེ་དག་གིས་སྤྱོད་པ་ཉེ་བར་སྤྱད་པའི་མཐུས་ཚོགས་པ་དེ་ཀུན་མཐར་རྫས་སྔགས་སོགས་ལ་མ་རག་པར་ལས་རབ་འབྱམས་དང༌། མཁའ་སྤྱོད་སོགས་ཀྱི་དངོས་གྲུབ་ཐམས་ཅད་བདེ་བླག་ཏུ་འགྲུབ་བོ། །ཚུལ་འདི་ནི་བདེ་མཆོག་བསྟོད་འགྲེལ་དུ་འབྱུང་བ་ལྟར་བརྗོད་པ་ཡིན་ནོ། །

ད་ནི་སྐབས་དོན་ཤིན་ཏུ་སྤྲོས་མེད་བྷུ་སུ་ཀུའི་སྤྱོད་ཚུལ་ལ་བསྐྱེད་རྫོགས་གཉིས་ལས། དང་པོ་རང་གི་ཡིད་ཁོ་ནས་བརྟགས་པའི་ལྷ་མོ་ལ་རེག་མཐོང་གི་མཚན་མ་ཤིན་ཏུ་གསལ་བས་སྙོམས་པར་འཇུག་པའི་ཡེ་རྒྱ་ལ་བརྟེན་པ་ཉིད་ཀྱི་ཕྱིར་སྤྱོད་པ་དེ་རྫོགས་པ་ན་འོག་མིན་གྱི་མཐར་ཐུག་པའི་གཟུགས་ཁམས་ཀྱི་བར་གྱི་དངོས་གྲུབ་འགྲུབ་པ་ཡིན་ནོ། །དེ་ཡང་ཁམས་གོང་གི་དངོས་གྲུབ་ལ་ཡང་ཡེ་རྒྱ་ལ་བརྟེན་ནས་གཙོ་བོར་རླུང་གི་སྦྱོར་བ་གོམས་པ་དང་ཟད་པར་ལ་བརྟེན་ནས་སྒྲུབ་ལ། འདོད་ཁམས་པའི་དབང་ཕྱུག་མིའི་འཁོར་ལོ་བསྒྱུར་བ་དང༌། གཞན་འཕྲུལ་དབང་བྱེད་ཀྱི་རྒྱལ་པོ་སོགས་ནི་ལས་རྒྱ་ལ་བརྟེན་ནས་སྒྲུབ་པའོ། །གཉིས་པ་ནི་ལྷན་སྐྱེས་ཡེ་ཤེས་འོད་གསལ་བའི་རང་སྣང་དག་པའི་ཕྱག་རྒྱ་ཆེན་མོ་ལ་སྙོམས་པར་འཇུག་པའི་བྷུ་སུ་ཀུ་པས་འཛིན་པ་གྲུབ་ནས་སྒྱུ་ལུས་ཀྱི་ཆེད་དུ་དང༌། དེས་སློབ་པའི་ཟུང་འཇུག་གི་ཆེད་དུ་དང༌། དེས་མི་སློབ་པའི་ཟུང་འཇུག་གི་ཆེད་དུ་ལོ་གསུམ་ཕྱོགས་གསུམ་སྤྱད་པ་སྤྱོད་པའི་རིམ་པ་གསུམ་གྱི་མཐར་ཡེ་ཤེས་ཀྱི་སྐུ་འགྲུབ་ལ། ཡེ་ཤེས་ཀྱི་སྐུ་ནི་སློབ་པའི་ཟུང་འཇུག་གི་སྐུ་དང་མི་སློབ་པའི་ཟུང་འཇུག་གི་སྐུ་གཉིས་སོ། །དེའི་ཡེ་ཤེས་ཀྱི་གཟུགས་སྐུའི་ཆ་ལ་ཤིན་ཏུ་རྣམ་པར་དག་པའི་བེམ་ཆོས་ནི་ཁ་ཅིག་གི་ལུགས་ལྟར་ཁས་མི་ལེན་པ་མི་རིགས་ཏེ། གཞི་ལ་སྒྲིབ་བྲལ་རྣམ་པར་དག་པའི་ཁམས་དྲུག་ཡོད་ན་དེ་ལམ་གྱི་དག་པ་གཉིས་དང་ལྡན་པར་བྱས་པའི་བྱེད་པ་འབྲས་བུར་རྫོགས་པའི་བར་དེར་ཆུད་འཛའ་བའི་དོན་མེད་པའི་ཕྱིར་རོ། །དེ་ལྟ་བུའི་ཡེ་ཤེས་ཀྱི་སྐུ་འགྲུབ་པའི་ལྟས་སུ་ཡང༌། ཇི་སྐད་དུ། ཁྲོ་བོས་སངས་རྒྱས་ལྷ་མོ་དང་བཅས་པར་རོ་ཡི་རྡོ་རྗེ་དང་བཅས་ས་ཡི་སྙིང་པོ་སོགས། །རབ་ཏུ་དགའ་བའི་ཐུགས་རྣམས་རྣལ་འབྱོར་པ་ལ་གྲུབ་པའི་དུས་སུ་ནམ་མཁའ་ལ་ནི་མངོན་སུམ་འགྱུར། །དེ་ཡི་འདོད་པའི་དངོས་གྲུབ་རི་བོང་ཅན་གྱི་ཞག་གི་ཐོ་རངས་དང་ནི་མཚན་མོ་ཕྱེད་ལ་འགྱུར། །ཞེས་རི་བོང་ཅན་གྱི་ཞག་ནི་བཅོ་ལྔའི་ཉའི་ཐོ་རངས་སངས་རྒྱས་ཐམས་ཅད་མངོན་པར་བྱང་ཆུབ་བརྙེས་པའི་དུས་དེར་རོ། །ཞེས་པའོ། །སྐུ་འགྲུབ་པའི་མཚན་མ་ཡང༌། ཇི་སྐད་དུ། རིན་པོ་ཆེའི་མེ་ཏོག་ཆར་ནི་མཆོག་གྱུར་དུས་ཀྱི་སྦྱོར་བ་ས་ཡི་སྟེང་དུ་འབབ་པར་འགྱུར། །ཞེས་སོ། །དེས་ན་ཡེ་ཤེས་ཀྱི་སྐུ་དེ་ནི་རྡོ་རྗེ་བཞིའི་མཚན་ཉིད་ཅན་གྱིས་རབ་ཏུ་ཕྱེ་བ་ཡིན་ཏེ། ཇི་སྐད་དུ། ལུས་ནི་དྭང་ཞིང་རྡུལ་ཕྲན་ཉམས་པ་ནམ་མཁའ་དང་མཚུངས་མཚན་ལ་སོགས་པ་རྣམས་ཀྱི་རབ་རྫོགས་འགྱུར། །ཞེས་སྤྲུལ་སྐུ་བསྟན་ཏེ། རྡུལ་ཉམས་ཞེས་པ་སྒྲིབ་བཅས་ཀྱི་རྡུལ་ལོ། །སྣ་ཚོགས་འཇིག་རྟེན་གསུམ་པོ་ཉིད་ནི་དང་ཞིང་སྒྲིབ་པ་རྣམ་པར་བྲལ་བ་རྨི་ལམ་བཞིན་དུ་སྣང༌། །ཞེས་ཆོས་སྐུ་དང༌། སྐད་ནི་ཀུན་ནས་ཆད་པ་མེད་ཅིང་དུ་མའི་སྐད་གཞན་དག་གིས་གཞན་གྱི་སྙིང་ལ་འཇུག་པ་སྟེ། ཞེས་ལོངས་སྐུ་དང༌། སེམས་ནི་དམ་པའི་བདེ་བས་གང་ཞིང་མི་གཡོ་ཐམས་ཅད་དུས་སུ་ལྷན་ཅིག་སྐྱེས་པས་འཁྱུད་པའོ། །ཞེས་བདེ་ཆེན་གྱི་སྐུ་དང་བཅས་པའི་སྐུ་གསུང་ཐུགས་ཡེ་ཤེས་རྡོ་རྗེའི་བདག་ཉིད་དམ་པར་མངའ་བརྙེས་པའི་ཕྱིར་རིགས་དྲུག་པ་དཔལ་རྡོ་རྗེ་སེམས་དཔའ་ཆེན་པོར་འཇོག་གོ །མཚན་ཉིད་འདི་ལྡན་གྱི་ཡེ་ཤེས་ཀྱི་སྐུ་འདི་སྔགས་བླ་མེད་ཀྱི་ལམ་ལ་མ་བརྟེན་པར་ཐོབ་པ་མིན་ཏེ། འདི་ཐོབ་པ་ལ་འཁོར་བར་འཆིང་བྱེད་ཀྱི་ཀུན་ཉོན་ཕྲ་མོ་སྤོང་དགོས་པར་མ་ཟད་སྟོང་གསུམ་དང་སྣང་གསུམ་གྱི་སྒྲིབ་པ་ཡང་མ་ལུས་པ་སྤང་དགོས་ལ། དེ་སྔགས་ལམ་མིན་པ་ལམ་གཞན་གང་གིས་ཀྱང་སྤོང་མི་ནུས་པའི་ཕྱིར་ཏེ། ཕར་ཕྱིན་ཐེག་པ་ཕྱིན་དུ་སྣང་གསུམ་གྱི་སྒྲིབ་པ་སོགས་ཀྱི་མིང་ཙམ་ཡང་མི་འབྱུང་ན་དེའི་གཉེན་པོའི་རྣམ་གཞག་ལྟ་ག་ལ་ཞིག་པའི་ཕྱིར། དེས་ན་སྤྲོས་པ་དང་བཅས་མ་བཅས་ཀྱི་སྤྱོད་པ་ནི་བདེ་སྟོང་ལམ་དུ་བྱེད་པའི་ཆེད་དུ་འདོད་ཡོན་ལ་ཕྱི་ནང་གི་འདོད་ཡོན་རྒྱས་པ་སྤྲོས་བཅས་དང་སྤྲོས་མེད་གཉིས་དང༌། གཞན་རྣམ་ཀུན་མཆོག་ལྡན་བདེ་གཤེགས་སྙིང་པོ་འདོད་ཡོན་རྒྱས་པ་ཤིན་ཏུ་སྤྲོས་མེད་ཀྱི་སྤྱོད་པར་བཞག་པ་ཡིན་ཏེ། དོན་གྱི་དབང་འདིར་གཟིགས་ནས་ཕྱིའི་ལུས་ངག་གི་སྤྲོས་པ་ཆེ་ཆུང་ལས་སྤྱོད་པ་དེ་གསུམ་གྱི་དབྱེ་བ་ཡང་མཛད་པའི་ཕྱིར་ཏེ། སློབ་དཔོན་ཆེན་པོ་འཕགས་པ་ལྷས་སྤྱོད་བསྡུས་ལས། དེ་ལྟར་ཆུང་ངུ་དང་འབྲིང་དང་ཆེན་པོའི་དབྱེ་བ་དང་ན་ཚོད་དང་རྗེས་སུ་མཐུན་པར་སྤྱོད་པ་རྣམ་པ་གསུམ་ཟླ་བ་ཕྱེད་དམ་ཟླ་བ་གཅིག་གམ་ཟླ་བ་དྲུག་བསླབ་པར་གྱུར་པས་ཕྱག་རྒྱ་ཆེན་པོའི་དངོས་གྲུབ་ཐོབ་པའི་མཚན་མ་ཉེ་བར་འབྱུང་སྟེ། དེ་ལ་མཚན་མ་འདི་དག་ཡིན་ནོ། །གཟུགས་ཕྲ་བ་དང༌། རེག་པ་ཡང་བ་དང༌། ཁྱབ་པ་དང༌། ཡང་དག་པར་ཐོབ་པ་ཉིད་དང༌། རབ་ཏུ་སྣང་བ་ཉིད་དང༌། བརྟན་པ་དང༌། དབང་དུ་གྱུར་པ་དང༌། འདོད་དགུར་བསྒྱུར་བ་ཞེས་བྱའོ། །ཞེས་འབྱུང་ལ། ཉེ་རྒྱུའི་ཤིན་ཏུ་སྤྲོས་མེད་ཀྱི་སྤྱོད་པ་ལ་རིགས་དྲུག་ལ་སྒྲིབ་བྱེད་ཀྱི་རླུང་དྲུག་འོད་གསལ་བ་དེ་རླུང་དུ་ལ་དོར་བས་རྡོ་རྗེ་འཆང་ཆེན་པོ་ཐོབ་པར་འགྱུར་བ་ནི། དཔལ་ཆེན་པོ་ནཱ་རོའི་ཆོས་དྲུག་ཏུ། ཟླ་དྲུག་བསྒོམས་པས་རླུང་དྲུག་ཟིན། །འགྲུབ་འགྱུར་འདི་ལ་ཐེ་ཚོམ་མེད། །ཅེས་འབྱུང་ངོ༌། །

འདིར་འདི་ཤེས་པར་བྱ་སྟེ། ཚོམས་དང་པོའི་རྣམ་པར་བཤད་པ་འདིར་བྱུང་བ་དང༌། ཚོམས་དང་པོའི་སྐབས་ཀྱི་ཁོ་བོའི་གསུང་རྒྱུན་ཟིན་བྲིས་གཉིས་ཀྱང་རྡོ་རྗེའི་གསུང་གི་འདོན་ཚུལ་མི་གཅིག་པ་དང༌། དེ་མི་གཅིག་པའི་འཆད་ཚུལ་མི་གཅིག་པ་བྱུང་བས་ཁྱེད་རང་ལ་རྣམ་རྟོག་གཏིང་ཚུགས་མེད་པར་བྱུང་རྒྱལ་དུ་ཅི་ཐོད་དུ་སྨྲ་བ་ཙམ་ལས་འདི་ཡིན་འཇོག་རྒྱུར་མ་བྱུང་ཞིང༌། དེ་ལྟ་ན་སྐྱོབ་པ་འབྲི་ཁུང་པའི་དགོངས་པར་སྨྲ་བ་དེ་དག་ལ་ཡིད་རྟོན་པར་མི་འགྱུར་རམ་སྙམ་ན། རྒྱལ་བ་འབྲི་ཁུང་པའི་དམ་ཆོས་དགོངས་པ་གཅིག་པ་འདི་ནི་བཅོམ་ལྡན་འདས་ཀྱི་དགོངས་དོན་བླ་ན་མེད་པ་ཡིན་ཏེ། ཆོས་ཐམས་ཅད་ཀྱི་དེ་ཁོ་ན་ཉིད་ལ་གཞོལ་བ་ཁོ་ནར་གསུངས་པ་ལ། དེ་དག་རྟོགས་པའི་ཆེད་དུ་གསུང་རྣམ་པ་ཐམས་ཅད་པས་བརྗོད་ཚུལ་དང་དབྱངས་དང་སྡེབ་སྦྱོར་དང་ལོ་རྒྱུས་ལ་སོགས་པ་མི་འདྲ་བ་དུ་མས་སྟོན་པ་ཉིད་ལ་འགལ་བར་སྐལ་བ་དང་ལྡན་པ་དག་རྟོག་པ་མེད་པའི་ཕྱིར། དེས་ན་དགོངས་གཅིག་གི་ཚོམས་དང་པོའི་རྣམ་པར་བཤད་པ་དང༌། དེའི་གསུང་རྒྱུན་ཟིན་བྲིས་གཉིས་ཀར་ཡང་འགལ་བ་མེད་པའི་ལེགས་བཤད་ཡིན་ཅིང༌། གལ་ཏེ་འགལ་བ་ལྟར་སྣང་ཡང་དགོངས་གཞི་ཐ་དད་ལ་དགོངས་པ་ཅན་གྱི་དགོས་པའི་དབང་གིས་བཤད་དུ་ཡོད་པས་འགལ་བ་ཅུང་ཟད་ཀྱང་མེད་པ་ནི་བཅོམ་ལྡན་འདས་ཀྱི་གསུང་གི་གསང་བའི་ཚུལ་ཉིད་ཀྱི་རྗེས་སུ་འགྲོ་བས་གྲུབ་སྟེ། འཕགས་པ་དགོངས་པ་ངེས་པར་འགྲེལ་བ་ལས། ཆོས་འདི་དག་ཐམས་ཅད་ནི་དེ་བཞིན་ཉིད་ལ་གཞོལ་བ། དེ་བཞིན་ཉིད་ལ་འབབ་པ། དེ་བྱང་ཆུབ་ལ་གཞོལ་བ། བྱང་ཆུབ་ལ་འབབ་པ། ཞེས་འབྱུང་བ་ལྟ་བུ་ཉིད་ཀྱི་ཕྱིར་གསུངས་པ་ལས་གཞན་དུ་གསུངས་པའི་སྐབས་མེད་པའི་ཕྱིར།

གཞན་ཡང་དེ་སང་ས་སྐྱ་པའི་བསྟན་འཛིན་དུ་ཁས་འཆེ་བ་དག །དགོངས་གཅིག་གི་གྲུབ་མཐའ་འདི་ནི་བཀའ་བརྒྱུད་ཀྱི་གྲུབ་ཐོབ་ཏུ་ཁས་ལེན་པ་རྣམས་ཉོན་མོངས་མངོན་གྱུར་ཙམ་ཡང་མགོ་གནོན་མི་ནུས་པ་དང༌། སྡོམ་པ་སྣ་རེ་ཙམ་ཡང་བསྲུང་མི་ནུས་པ་དང༌། སྔོན་ལས་ཀྱི་འབྲས་བུ་ངན་པ་སྨིན་ཡང་ད་དུང་རྒྱ་གར་གྱི་གྲུབ་ཐོབ་བརྒྱད་ཅུ་ལྟ་བུ་དང་འདྲ་བའི་སྒྲུབ་བྱེད་དུ་སྨྲས་པ་ཡིན་ཟེར་བར་སྣང་བ་དེ་ནི་བཀའ་བརྒྱུད་རིན་པོ་ཆེའི་རྗེས་སུ་འབྲངས་ནས་མཆོག་གི་དངོས་གྲུབ་ཐོབ་པ་སུ་ཞིག་ལ་ལས་ངན་གྱི་འབྲས་བུ་སྨིན་པ་དང༌། ཉོན་མོངས་མངོན་གྱུར་བ་སྐྱེས་ནས་སྡིག་པ་ཁམས་ཆེན་བསགས་པ་དང༌། སྡོམ་པ་སྣ་རེ་ཡང་བསྲུང་མ་ནུས་པའི་གང་ཟག་དེ་ཁུངས་སྟོན་ཅིག །ཁོ་བོ་ཅག་གིས་འགྲོ་མགོན་ཕག་མོ་གྲུ་པ་དང༌། རྗེ་བཙུན་གླིང་རས་ལྟ་བུའོ་ཞེས་མི་འཛེམ་པར་སྨྲས་མོད། ཕག་གྲུ་བསྙུང་བ་སོགས་དང༌། གླིང་རས་ཇོ་སྟན་པའི་བརྟུལ་ཞུགས་དོར་བ་ཙམ་ལ་དེ་སྐད་དུ་སྨྲ་བ་དངོས་དེས་ནི་ཁྱེད་རང་གི་ཞར་ལ་ས་སྐྱ་པའི་རྗེ་བཙུན་གོང་མ་དག་ལ་སྐུར་པ་བཏབ་པར་འགྱུར་ཏེ། དེ་ལྟར་ན་རྗེ་བཙུན་ས་ཆེན་དུག་བསྙུང་བ་དང༌། རྗེ་བཙུན་གྲགས་པ་ལ་ཚ་འཁྲུ་བྱུང་བ་དང༌། འགྲོ་མགོན་འཕགས་པས་དམག་སྡེ་བཅས་ནས་བསོད་འཕྲོག་མཛད་པ་སོགས་བསླབ་པ་སྣ་རེ་ཙམ་ཡང་བསྲུང་བར་མ་ནུས་ཞེས་སྐུར་པ་བླ་ན་མེད་པར་བཏབ་པ་ཡིན་ཏེ། ཐ་སྙད་དུ་སྣང་ཚུལ་དེ་ལྟར་བསྟན་ཏོ་ཅོག་དོན་ལ་གནས་པར་ཁས་བླངས་པའི་ཕྱིར། ཡང་ཁྱེད་ཀྱིས། མི་མཚུངས་ཏེ། ངེད་ཀྱི་དེ་མ་དག་པའི་སྣང་ངོར་ཚུལ་དེ་ལས་མཐོང་བ་མ་ཡིན་པས་སེམས་ཅན་ངན་པའི་ལས་སྒྲིབ་ཀྱི་དབང་གིས་དེར་སྣང་བའི་ཕྱིར་སྙམ་ན། འོ་ན་ཁོ་བོ་ཅག་གི་རྗེ་བཙུན་གོང་མ་དག་ལ་དེ་ལྟར་ཅིས་མ་ཡིན། ཁོ་བོ་ཅག་གི་རྗེ་བཙུན་གོང་མ་ལ་དེ་ལྟར་མིན་པ་དང་ཁྱེད་ཅག་གི་རྗེ་བཙུན་གོང་མ་ལ་དེ་ལྟར་ཡིན་པའི་དཔང་པོར་སྔོན་སངས་རྒྱས་དང་བདུད་སྡིག་ཏོ་ཅན་གང་བདེན་དྲིས་པའི་དཔང་པོར་སའི་ལྷ་མོ་ཡོད་པ་ལྟར་ཁྱེད་ཀྱི་དཔང་དུ་བྱ་བའི་གཟུར་གནས་ས་དང་ཆུ་དང་མེ་དང་རླུང་གི་ལྷ་མི་ལྟ་བུ་ཞིག་ཁུག་ནས་དེས་དེ་སྐད་དུ་སྨྲ་ན་ཁོ་བོ་བདེན་པར་བརྩི་ཡི། དེ་མ་ཡིན་པར་ཁྱེད་ཅག་དེ་སྐད་དུ་སྨྲ་བ་ནི་རང་ཉིད་ཀྱི་ལྕེ་ལ་ལྕགས་སྲེག་མེ་འབར་བའི་ཐོང་གཤོལ་ཆེན་པོས་བསྐལ་པ་དུ་མར་རྨོ་བར་བྱེད་པ་ལ་སྤྲོ་བ་དང་ལྡན་པ་ཁྱེད་ཅག་འདི་ཙམ་གྱི་རིངས་པ་རིངས་པ་ཉིད་དུ་སྨྲ་བ་ནི་སུས་བསྐུལ་ཞེས་སྨྲས་སོ། །

ད་ནི་ཆོས་ཀྱི་ཚོམས་དེ་དག་གི་མཇུག་བསྡུ་བའི་ཆེད་དུ་བརྗོད་ན། བདག་ནི་ལྔ་བརྒྱ་ཐ་མར་ཉེ་བ་ན། །གངས་ཅན་མུན་པས་ཁྱབ་པའི་དུས་འདིར་སྐྱེས། །དེ་ལྟ་ན་ཡང་ཟླ་བྲལ་སྤྲུལ་པའི་སྐུ། །ཀརྨ་པ་ཡི་རྒྱལ་ཚབ་ཆེན་པོ་དེས། །བྱིས་པ་བདག་གི་ཚུལ་ལ་མ་དགོངས་པར། །རྗེ་བཙུན་ཀརྨ་པ་ཡི་མིང་དབང་བསྐུར། །དེ་ཡི་བཀའ་དྲིན་ཟབ་མོ་གསོབ་ཆེད་དུ། །འཇིགས་བྲལ་རྗེ་བཙུན་སངས་རྒྱས་མཉན་པ་ཆེར། །འགྱུར་མེད་མཆོག་ཏུ་བདེ་བའི་མོས་གུས་ཕུལ། །དེ་ཚེ་བདེར་གཤེགས་གསུང་རབ་རྒྱ་མཚོ་ལས། །ཚིག་དོན་འཁྲུལ་མེད་འབྱེད་པའི་བློ་གྲོས་ཐོབ། །དེ་ཚེ་འཆད་རྩོད་རྩོམ་པའི་སྤྲོ་བ་སྐྱེས། །དུས་དེར་དྭགས་པོ་བཀའ་བརྒྱུད་རིང་ལུགས་ལ། །འཁྲུལ་པའི་དྲི་མ་སྣ་ཚོགས་ཡོད་དོ་ཞེས། །ས་སྐྱ་པ་དང་དགེ་ལྡན་པ་སོགས་སྨྲ། །དེ་ཚེ་བདག་གི་བློ་གྲོས་རྩལ་བསྐྱེད་ནས། །འཁྲུལ་པ་ཡོད་མེད་ལེགས་པར་དཔྱད་པའི་ཚེ། །དྭགས་པོ་བཀའ་བརྒྱུད་མཆོག་གི་ཤིང་རྟ་ཆེད། །འབྲི་ཁུང་པ་སོགས་འཁྲུལ་བྲལ་སྟོན་པ་པོར། །ཁ་གཏིང་གཡོ་སྒྱུ་མེད་པར་ཡིད་ཆེས་ནས། །གོང་མར་བྱོན་པའི་བླ་མ་དེ་དག་གི །དགོངས་པ་ཟབ་རྒྱས་ནོར་བ་མེད་ཚུལ་དང༌། །དེ་ལ་གཞན་གྱི་སྒྲོ་སྐུར་བྱས་པ་རྣམས། །ངན་སྐྱུགས་རོ་ལྟར་མྱོང་བའི་འོས་མིན་ཏེ། །མངོན་པར་མཐོ་དང་ངེས་པར་ལེགས་པ་ཡི། །ཐར་པ་མཆོག་ལ་གེགས་བྱེད་ཡིན་པའི་ཕྱིར། །དེ་ཚུལ་འཇིགས་མེད་སེང་གེའི་སྒྲ་ཆེན་པོ། །བསྒྲགས་ལས་དགེ་བ་གང་ཞིག་ཐོབ་པ་དེས། །མར་གྱུར་སེམས་ཅན་ཐམས་ཅད་དྭགས་བརྒྱུད་མཆོག །ཀརྨ་པས་བསྟན་ལམ་འདིར་སྨིན་གྲོལ་ནས། །ཟབ་རྒྱས་སྐུ་དང་ཡེ་ཤེས་ཕུན་ཚོགས་པའི། །རྫོགས་སངས་བླ་མེད་ཐོབ་པའི་ཆེད་དུ་བསྔོ། །

ཞེས་བྱ་བ་འདི་ནི་ཡུལ་བྱང་ཕྱོགས་ཀྱི་རྒྱུད་དུ་བྱུང་བ་རིག་པ་དང་གྲོལ་བར་སྨྲ་བ་ལ་གཞན་དྲིང་མི་འཇོག་པའི་བློ་གྲོས་སད་པ་ཤཱཀྱའི་དགེ་སློང་ཤེས་རབ་ཆེན་པོ་བློ་ཆེན་ལྡན་ཞེས་པ་དང༌། མིང་གཞན་ཀརྨ་པ་མི་བསྐྱོད་རྡོ་རྗེ་གྲུབ་པའི་དཔལ་དབྱངས་ཅན་ངག་ལྡན་བྱ་བས་གནོད་སྦྱིན་གང་བ་བཟང་པོ་དང་གཉན་ཡར་ལྷ་ཤམ་པོའི་ཞོལ། ཡར་འབྲོག་གནམ་མཚོ་ཕྱུག་མའི་འགྲམ་དུ་སྦྱར་བ་འདིས་ཀྱང་རྒྱལ་བ་འབྲི་ཁུང་པ་ལ་སོགས་བཀའ་བརྒྱུད་ཀྱི་སྐྱེས་ཆེན་ཐམས་ཅད་ཐུགས་ཀྱི་དགོངས་པ་རྫོགས་ཏེ་རྒྱལ་བའི་བསྟན་པ་རྒྱས་པའི་རྒྱུར་གྱུར་ཅིག། །།